
Notă asupra ediției 


Au trecut peste trei ani și jumătate de la publicarea volumului 7 din Însem- 
nările Zilnice ale lui Constantin Argetoianu. În acest interval de timp am tot 
fost întrebaţi: „pe când volumul următor?“ Tuturor le-am mărturisit tristul 
adevăr: „din cauza lipsei fondurilor băneşti nu știm când vom putea edita vo- 
lumul 8 (anul 1940), pregătit pentru tipar încă din anul 2004“. 

Volumele 2--7 le-am tipărit în doar 350 exemplare fiecare tom, din teama de 
a nu rămâne în stoc cu sute de exemplare, aşa cum s-a întâmplat cu volumul 1. 

Chiar cu tirajul drastic redus, achiziţionarea de către cititori s-a făcut ane- 
voios, așa încât nu ne-am putut baza nici pe modicile sume încasate din difu- 
zarea volumului 7, spre exemplu. În fapt, chiar şi cu acești bani abia îţi poți 
achita cheltuielile cu volumul pus în vânzare. 

Nu este mai puţin adevărat că am sperat să găsim înţelegere şi sprijin cu 
vreo sponsorizare oarecare; din păcate nimeni dintre cei care pot prin lege să 
sponsorizeze activităţi cultural-științifice n-a schiţat vreun gest în acest sens. 

Nu ne scuzăm și nici nu acuzăm. Am dorit doar să constatăm întârzierile 
cu anii a publicării scrierilor politice argetoiene. 

Toate drepturile pentru tipărirea Dată fiind această neplăcută experienţă, suntem îngrijoraţi şi avem teme- 
acestei ediţii aparţin în exclusivitate rea că nu vom putea duce la bun sfârșit întregul proiect din care mai sunt de 
editat doar două volume: 9 (anul 1941) şi 10 (anul 1942, căruia îi atașăm peri- 

aprilie 1944 -— până la plecarea precipitată în străinătate a lui Argetoianu — 
sunt rătăcite prin cine știe ce fonduri arhivistice de Stat sau private; există 
doar un caiet abia început, ce cuprinde însemnările din primele zile ale lunii 
aprilie 1944. 

Volumul 9 este și el în faza de „bun de tipar“, la volumul 10 se lucrează 
=> însă după toate probabilitățile vor zace în portofoliul Editurii Machiavelli 
ani în şir, dacă cineva dintre cei cu dare de mână nu îşi va oferi sprijinul 
pentru acoperirea cheltuielilor tipografice necesare acestor ultime două volu- 
me din opera unui inegalabil scriitor politic român, singurul care a ambiţionat 
să dea seamă în posteritate de trecerile şi petrecerile lumii românești din anii 
războiului de reîntregire național-teritorială. 

Consecvent și conştiincios, Argetoianu a panoramat cu har și cu miez viaţa 
ISBN 973-96599-9-21 publică românească întinsă pe aproape o sută de ani: 1871—1944. Istoria poli- 

tică a României are în Memoriile şi Însemnările Zilnice ale boierului de la 
Breasta de Dolj, o sursă pe cât de documentată, pe atât de singulară și de im- 
portantă. 


Câteva rânduri, acum, despre volumul 8 din Însemnările Zilnice pe care 
reuşim, în fine, prin sacrificii personale, să le facem să vadă lumina tiparului. 

De la început trebuie să menţionăm, că sunt și în acest volum două caiete 
manuscrise lipsă în toate fondurile arhivistice în care au fost depozitate: fosta 
Arhivă a CC al PCR, Cabinetul de Manuscrise al Bibliotecii Academiei Ro- 
mâne, Arhivele Naţionale ale României. | 

Prin urmare, avertizăm cititorii că vor avea dezamăgirea să constate lipsa 
însemnărilor din perioada 22 iulie-24 octombrie 1940. S-au păstrat caietele 
manuscrise nr. 27-29, ce acoperă intervalele de timp 1 ianuarie-21 iulie și 25 
octombrie-31 decembrie 1940. 

Erau vremurile în care Europa şi Asia fuseseră prinse în războaie crân- 
cene. În Europa Apuseană, armatele germane înfrângeau rezistenţa trupelor 
franceze, invadau Belgia și Olanda, înaintând adânc în teritoriile franceze, în 
drumul spre Canalul Mânecii și debarcarea pe țărmurile Angliei. Parisul fusese 
ocupat, Fiihrerul Adolf Hitler poza victorios lângă Turnul Eiffel. Guvernui re- 
zistenţei franceze cedase locul unui Guvern ce avea ingrata misiune de a trata 
condiţiile de armistițiu cu ocupantul; un Guvern de sacrificiu, încredințat ma- 
reșalului P&taine. 

A doua Putere a Axei, Italia, pândea pofiicioasă momentul prielnic pentru 
a intra în război, prin atacarea Franţei căzute. i 

În îndepărtata Asie, Japonia ducea de ani de zile un război ciudat cu China, 
pe care reușise să o dezbine din interior, prin confruntările dintre cele două 
Guverne rivale. | 

Totodată, în Europa de Nord, Finlanda uimea lumea întreagă prin dârza 
opunere în fața agresiunii imperialiste a URSS. 

Cum evenimentele s-au acutizat, fronturile de luptă au intrat într-o nouă 
dinamică. Germania —- după ce s-a înțeles cu Uniunea Sovietică asupra îm- 
părţirii Poloniei — şi-a îndreptat trupele şi înspre ţările scandinave, ocupând 
Danemarca. Sovieticii, nelăsându-se mai prejos, „au supus pașnic“ Ţările Bal- 
tice. 

Armata franceză, încercuită, aproape nu mai conta și de aci defecțiunea 
apărută în cadrul alianţei franco-engleze. Din teama, zice-se, de a nu deveni 
pradă de război în mâinile germanilor, englezii au procedat la distrugerea în 
mare parte a capacităţii de luptă a armatei franceze, inițiativă unilaterală ce 
era cât pe aci să ducă la deteriorarea iremediabilă a raporturilor dintre cei doi 
Mari Aliați. _ 

Dincolo de ocean, Statele Unite ale Americii asistau precum spectatorii la 
teatru, Preşedintele Roosevelt era preocupat mai mult de campania pentru 
propria-i realegere la Casa Albă. Când şi când, americanii întrajutorau cu ar- 
mament şi muniţie eroica armată finlandeză, promiteau sprijin material Alia- 

tilor, în momentele de mare criză — însă nu arătau nicio disponibilitate pentru 
intrarea efectivă în război. In fond, pregăteau aceeaşi tactică precum cea la 
care recurseseră în anii primului război mondial: sosirea pe fronturile de luptă 
„la spartul târgului“ şi obținerea maximului de beneficii în dauna Statelor 
beligerante vlăguite într-un război lung şi devastator. 

Era, de asemenea, un timp în care relațiile dintre două mari State imperia- 
liste diametral opuse ca ideologie -— Germania și URSS — funcționau în baza 
unui tratat atipic, care până la urmă era sorocit să eșueze într-o confruntare 
care pe care. 

Mussolini la Roma ţinea opinia publică în priză, alimentându-i psihoza in- 


trării iminente în război, alături de Hitler, vehiculând mari pretenţii teritoriale 


în Franţa, în Balcani și aiurea. 

Zguduiri puternice se petreceau în Imperiul Britanic. Premierul moderat și 
şovăielnic Chamberlain lăsase locul dinamicului Winston Churchil. Londo- 
nezii erau ţinuţi sub presiune de raidurile avioanelor de bombardament ger- 
mane. Aviația engleză, la rândul ei, cauza pierderi materiale și umane prin 
bombardarea marilor orașe germane. De o parte și de alta a Canalului Mânecii, 
armatele inamice stăteau în espectativă, pregătite pentru marea confruntare. 
Hitler însă întârzia declanșarea acţiunii, iar englezii profitau de răgaz pentru 
a-şi spori capacitățile de luptă. 

Într-un astfel de context internaţional sumbru, marcat de războaie ce ame- 
ninţau din zi în zi să capete caracter mondial, România se zbătea în neputința 
de a ieşi din dilema: Aliaţii ori Axa. Iniţial s-a încercat periculoasa politică de 
balansare între cei doi poli de putere ai momentului. Curând s-a constatat că 
trecutele „garanţii“ ale Aliaților nu mai puteau funcţiona. Într-un târziu s-a re- 
nunţat cu nonșalanţă la ele, în schimbul încercării stângace a unei apropieri de 
Germania socotită invincibilă. Numai că reorientarea politicii externe a prins 
contur destul de târziu, abia după ce Germania deja „dăduse liber“ la ciopâr- 
tirea României Mari — mai întâi Rusiei Sovietice, apoi Ungariei și Bulgariei. 

Tăvălugul rapturilor teritoriale a trecut peste țara atât de greu întrupată la 
1918. Basarabia și Nordul Bucovinei au fost ocupate de URSS, Nordul Tran- 
silvaniei de Ungaria, Sudul Dobrogei de Bulgaria — prin ultimaturi și arbi- 
traje-dictat instituite de „dreptul forţei“, împotriva „forţei dreptului“. 

În zadar au fost repetatele întruniri ale Consiliului de Coroană, în care 
până la urmă — în lipsa oricăror alte oportunităţi viabile — se ajungea la con- 
semnarea cedărilor impuse silnic de Statele imperialiste, revizioniste și revan- 
şarde. 

Pe planul politicii interne lucrurile nu stăteau nici ele mai bine. Maimuţă- 
rirea totalitarismelor mussolinian şi hitierist n-a dus decât la apariția unor su- 
rogate ridicole şi, evident, ineficiente. Luându-se în cele din urmă act de eşe- 
cul prezumţiosului Front al Renaşaterii Naţionale — creat ca urmare a lovi- 
turii de Stat de la 10 februarie 1938 — s-a sărit „din lac în put“, prin înființa- 
rea la repezeală a Partidului Națiunii, pus sub conducerea nemijlocită a Re- 
gelui Carol al Il-ea, partid ce s-a dovedit de îndată a fi încă un avorton politic, 

expiat odată cu regimul de dictatură regală, în vara pătimirii noastre din anul 
„1940. 

Argetoianu era Consilier Regal când din senin a trăsnit cu „ultimatumul 
Molotov“. I-a fost dat să ocupe funcţia de ministru de Externe în săptămânile 
pline de disperare când s-a nevoit cedarea de teritorii istorice naţionale către 
Rusia Sovietică. 

Nu avem Însemnări Zilnice după data de 21 iulie şi până la 25 octombrie 
1940. Şi astfel, nu ştim în ce fel a consemnat Argetioanu toate tevaturile legate 
de dictatul de la Viena, în urma căruia ne-au fost smulse alte părţi de provincii 
istorice româneşti la granițele de Vest și de Sud ale României. 

Tot astfel, nu avem opiniile autorului asupra crizei politice din primele 
două săptămâni ale lui septembrie 1940, soldată cu abdicarea Regelui Carol 
al Il-ea, în favoarea fiului său Mihai I, şi cu instituirea Statului Naţional Le- 
gionar prezidat de generalul Ion Antonescu, devenit adevăratul Conducător al 
Statului și al Guvernului. 

Avem, din fericire, însemnări consistente despre alte două-trei mari eveni- 
mente petrecute în perioada 25 octombrie—3 | decembrie 1940: cutremurul de 
pământ din noiembrie care a produs un veritabil şoc, îngrozind populaţia bu- 
cureșteană din rândul căreia au fost multe victime, nemaivorbind de însem- 
natele pagube materiale; vendeta legionară de la fine de noiembrie, culminată 
cu uciderea celor 65 de foşti demnitari carlişti, deținuți în închisoarea Jilava, 
şi cu asasinarea lui Nicolae Iorga şi a lui Virgil Madgearu. Constantin Arge- 
toianu însuşi a fost la un pas de a fi împușcat de legionari — peripetii oribile 
pe care n-a fost în stare să le aștearnă pe hârtie decât după trecerea a șase 
săptămâni de zile, timp în care a reuşit să-și revină din spaimă şi din dezgustul 
față de cele prin care avusese să treacă. Sfârşitul anului 1940 îl găsea pe Arge- 
toianu îndurerat pentru soarta hărăzită țării sale, plin de tristeţe și de deznădejde 
în faţa ororilor războaielor pe cale să bulverseze rosturile întregii omeniri. 


Însemnările Zilnice sunt înserate în acelaşi mod în care autorul lor ne-a 
obişnuit deja. Radiografia documentată şi minuțioasă a mersului conflictelor 
armate de pe continente. Zugrăvirea în tonalități pe cât de grave pe atât de 
acide a vieţii politice interne românești, cu protagonişti din toate clasele so- 
ciale, de la simplul plugar al cărui avut era veşnic diminuat de intemperii, şi 
până la Suveranul falit. 

Forţa portretistică a lui Constantin Argetoianu apare acum și mai viguroasă, 
datorită dramatismului epocii şi tragi-comedianților reliefaţi prin derizoriul în 
care-și bălăceau ifosele de profeţi absoluti într-o lume atât de relativă. 

Un an 1940 al contrastelor marcate: focul războaielor ce pârjolea totul în 
cale, pe de o parte, pe de altă parte puboaiele apelor ieșite din matcă şi devas- 
tând truda oamenilor de peste anotimpuri. 


STELIAN NEAGOE 


1940 


2 ianuarie 1940. „O victorie aduce alta“. După ce a cucerit Ardea- 
lul de Crăciun, Regele Carol s-a dus să cucerească Dobrogea de Anul 
Nou. De data asta platitudinile au fost rezervate „crainicilor“ de la 
Radiofonie; presa a fost ceva mai moderată. Au fost evocaţi Mircea cel 
Bătrân, toţi Voievozii şi până şi poetul Ovidiu — dar nu s-a mers până 
a se spune că această scurtă vizită (de la orele 91⁄2 la 13%) a schimbat 
mersul Istoriei Mondiale. Nici nu s-a definit comoda deplasare ca un 
act eroic. De ce, cu prilejul acestor vizite, nu stă Majestatea Sa puţin 
mai mult şi nu vizitează trupele de-a lungul graniței aducând fiecăruia 
cât de mic dar şi un cuvânt de îmbărbătare? Ce a fost mai ciudat, e că 
a adus la Constanţa şi pe nunțiul Papal care şi-a prezentat acolo 
felicitările Corpului Diplomatic. Cei din jurul Regelui au explicat ca o 
idee genială a Majestății Sale această deplasare a hiretiselilor de Anul 
Nou, căci a permis să nu se convoace întreg Corpul Diplomatic și să se 
pună alături, unii cu alţii, reprezentanţii Puterilor beligerante. Poate că 
ar fi fost mai simplu să rămână Tătărescu la Bucureşti şi să vie Nunţiul 
să-l roage să transmită Majestății Sale felicitările colegilor săi. În fine 
— aşa am avut la Constanţa un discurs al nunţiului Cassulo şi altul al 
preşedintelui Guţă — un fel de „Cassoulet de Poiana („lahnie de fa- 
sole de Poiana“), dacă le-am băga pe amândouă în aceeaşi oală... 

În schimb Regele a vorbit foarte bine şi foarte frumos. A spus ce 
trebuia să spună şi nimic mai mult. A insistat asupra faptului că înar- 
marea noastră este cu totul definitivă, că suntem doritori de pace, dar 
hotărâți să ne apărăm ce e al nostru nu prin dispozițiunile tratatelor, ci 
prin hotărârile de la Alba Iulia, de la Cernăuți și de la Chişinău. 

O lecție pentru Gafencu, prezent acolo şi care în ultima vreme prea 
a pus înainte clauzele unor tratate cam perimate, orice s-ar zice, şi nu 
voința popoarelor şi dreptul de autodeterminare, veşnic vii... l 

Vorbise foarte frumos Regele şi în ajun, la miezul nopții, la Radio. 
Regele vorbeşte întotdeauna bine — păcat că faptele nu corespund mai 
niciodată vorbelor... Sa . 

La Bucureşti am avut Te Deum la Patriarhie şi apoi ne-am dus în 
față să felicităm pe I. Prea Sfinţitul Nicodim. Aşa sta pe program. La 

Mitropolie, eram numai eu, ca singurul Consilier Regal prezent. Nis- 
tor, cel mai vechi ministru a venit să mă întrebe cum procedăm, căci 
Tătărescu nu îi lăsase nici o instrucţie, nu îi spusese nimic. Am con- 
venit împreună să nu spunem noi nimic, să treacă toți cei prezenţi prin 
faţa popii şi să-l felicite şi după ce vor fi trecuţi toţi, popa să ia cuvântul 
şi să exprime urările tuturor celor prezenţi, pentru ţară și pentru Rege. 
Aşa s-a şi făcut, dar amicul Nicodim a pus picioarele în toate străchi- 
nile. A vorbit de război și a despărțit oamenii în două: cei fără frică de 
Dumnezeu, care au gonit credincioşii din biserică, cei care nu se închi- 
nă Atotputernicului ci lui Wotan, cei care nu respectă nici proprietatea, 
nici familia, nici dreptatea — şi cei care luptă împotriva lor. Dumnezeu 
va pedepsi şi prăvăli pe cei dintâi, dând izbânda celor buni. A şi dat-o: 
cei răi sunt deja învinşi. Noi, românii nu putem sta decât alături de 
oamenii cu frica lui Dumnezeu, şi să ne ţină Dumnezeu pe Rege care 
înarmează ţara şi pregăteşte armata pentru ceasul de luptă... şi așa mai 
departe. Ne uitam unul la altul şi ne gândeam: ce moașă-sa a păscut 
până acum idiotul acesta de nu-şi dă seama că sunt lucruri care nu 
trebuiesc spuse în gura mare? Am convenit cu membrii Guvernului să 
se dea ordin la cenzură să nu lase să treacă nimic... 


Regina Elisabeta mi-a trimis de Anul Nou un frumos „coupe-pa- 
pier“ de baga şi argint, însoţit de următoarele rânduri: 

„Urările pentru 1940 sunt nenumărate şi fără desluşire, dar cele pe 
care ți le trimit pornesc din adâncul inimii, înzestrate de o prietenie 
veche şi sinceră. În acelaşi timp îţi trimit această mică amintire care, 
stând pe masa-ţi de lucru, aş dori să fie o dovadă statornică de 
recunoştinţă pe care o port celui care mi-a fost întotdeauna <un vrai 
ami>“., ' 

Ce deosebire cu cuvintele seci pe care mi le trimitea în fiecare an 
frate-său, Regele, nu mi le-ar mai trimite! 


Nemtii au vrut să înece şi vasul „Tacona“, vasul auxiliar al cuirasa- 
tului „amiral Graf von Spee“ -— dar autoritățile din Montevideo au 
prins de veste şi l-au schestrat. Nemţii chiolălăe... 


Statul nostru Major e informat că trupele rusești înşirate de-a lungul 
Basarabiei au fost toate retrase. Probabil că au fost trimise spre Fin- 
landa unde lucrurile merg tot mai prost pentru sovietici. În ziua de 31 

decembrie s-a terminat o mare bătălie care ţinea de 3 zile, în sectorul 
Suomisalmi. Ruşii au fost cu desăvârşire bătuți şi respinşi în dezordine 
aşa încât încercarea lor de a se îndrepta spre golful Botnic a dat greş. 
Cu acest prilej armata roşie a pierdut vreo 15 000 de oameni, iar finlan- 
dezii au capturat 27 de tunuri, 11 tancuri, 2 automobile blindate, 150 
camioane automobile şi 4-500 de căruţe încărcate cu provizii. — 

Şi pe celelalte fronturi ruşii dau înapoi. Admirabila rezistență a fin- 
landezilor ţine mai departe... 


Rezidentul din Cernăuţi, Flondor, povestește că membrii Comisiei 
sovietice care a tratat la Cernăuţi reluarea traficului feroviar între noi 
şi Galiţia s-au arătat ca tâmpiţi față de ușurinţele noastre de viaţă. Nu 
le venea mai ales să creadă că toate cele expuse în prăvăliile de comes- 
tibile erau la libera dispoziţie a publicului... După terminarea negocie- 
rilor, agenţii noştri de poliţie au văzut cum aceşti nenorociţi delegați au 
fost arestaţi îndată ce au trecut granița ca să nu povestească ce au văzut 
în România... . 


Moscova şi-a rechemat: ambasadorul de la Roma, după manifes- 
taţiile Italiei în favoarea Finlandei şi împotriva bolşevismului. Și Gu- 
vernul italian a rechemat îndată ambasadorul său de la Moscova... 


Italia nu renunță la antisemitism. Fascismul socotește că bolşevis- 
mul este un fenomen de origine iudaică şi trage consecințele urii sale 
împotriva comunismului. 


A ars palatul Cancelariei Papale. Nu pot desprinde din telegrame 
dacă este faimosul şi splendidul palat „della Cancelleria de pe Corso 
Vittorio Emmanuele sau un alt palat din Cetatea Vaticanului. Ar fi pă- 
cat dacă ar fi palatul construit după planurile lui Bramante, unul din 


- cele mai frumoase şi mai clasice edificii ale Renașterii... 


Starea catastrofală continuă în Anatolia. Viscolul, ploile torențiale 
şi inundaţiile împiedică lucrările de salvare în localitățile încercate prin 
cutremur. Cu mari greutăţi au fost scoase până acum de sub dărămătuni 
peste 40 000 de cadavre. Bieţii turci... 

O adevărată comedie se joacă cu Tănase, afară din scenă. Sâmbătă 
s-a spus că a murit de pneumonia care-l trântise la pat. A doua zi, dumi- 
mică, decesul a fost dezmințit — dar mulți spuneau că a murit totuşi şi 
că faptul se ascunde ca să se poată vinde biletele. la Cărăbuș, de 
sărbători. Alţii afirmau că nu numai că n-a murit, dar că n-a fost nici 
măcar bolnav, şi că totul a fost înscenat ca să se mişte sufletele bune şi 
să-l scape iarăşi de faliment, cum l-au mai scăpat după ce i-a ars o 
parte din recuzite... Cu Tănase nu se poate ști niciodată: e în stare să 
moară făcând o piruetă comică! 

Tănase e sărac lipit pământului deşi câştigă bani buni. Dar mărtu- 
riseşte el singur: „Am un cusur, deschid cu doi valeţi...“ — şi mai toate 
paralele şi le pierde la poker... 


3 ianuarie. Acţiunea de ajutorare a Finlandei pusă de Anglia şi 
Franţa la cale face mai mult rău decât bine nenorocitei țări. Căci mare 
ajutor, ajutor real, nu îi poate da nici Franţa, nici Anglia. Dar Germania 
în schimb, care până aci sta cel puţin neutră în conflictul ruso-fin- 
landez, începe să se teamă ca nu cumva anglo-francezii să izbutească 
să organizeze baze militare în țările scandinave şi de acolo să creeze un 
nou front împotriva ei. Această teamă de un nou front, e una din cele 
mai mari griji ale Germaniei. Din cauza ei, nemţii îşi accentuează 
acum politica în favoarea rușilor şi îi vor ajuta împotriva Finlandei. Vor 
trimite tehnicieni şi ofiţeri să înveţe pe mujici cum să facă războiul... 
Vai de Finlanda în cazul acesta! 


În mesajul său către poporul bulgăresc, Kiosseivanov a declarat o 
dată mai mult, categoric, că Bulgaria nu va intra în război şi că înţelege 
să-şi realizeze revendicările prin pace și negocieri prietenești. Bulgaria 
nu se va amesteca în actualul război (până va ști de ce parte va cade 
victoria!!). 


A murit ardeleanul Victor Deleu. E primul ardelean pe care l-am 
auzit vorbind, în 1917, la Iaşi, de pe piedestalul statuii lui Cuza, în 
piaţa Unirii. Venise cu voluntarii ardeleni, din Rusia, era în uniformă 
şi a vorbit frumos. Tânărul ofiţer, atât de talentat şi plin de avânt, ne-a 
încântat și l-am crezut om de mare viitor politic. Cine vorbea pe atunci 
de un Mihai Popovici, de un Severdan, de un Severbocu şi de atâţia 

alții care au ajuns miniştri! Toată lumea vorbea numai de Deleu. Deleu 
n-a ajuns însă la nimic, şi iată că a şi murit... 


Dunărea a îngheţat de tot (azi termometrul arată —10”) şi navigația 
s-a închis. Bucuria nemților... căci va trebui să-şi mai strângă cureaua 
cu vreo două găuri... 


Americanii au protestat energic la Londra împotriva vizitării Și 
confiscării curierilor americani destinaţi Germaniei, pe vasele neutre şi 
chiar americane. Totuşi englezii par a nu voi să revină asupra măsurii 
pe care se mărginesc să o explice. l | 

Se pare că concediul ambasadorului englez la Moscova va fi mai 
lung. Ambasadorul se află la Londra și nu se va înapoia la post până ce 
raporturile dintre Anglia şi Soviete nu vor fi clarificate. Și poate să se 
clarifice raporturile dintre ambele ţări în așa mod, încât dl ambasador 
să nu se mai înapoieze deloc la post. Să de Dumnezeu! 


4 ianuarie. Un nou cutremur a umplut de groază Asia Mică. De 
data asta epicentrul a fost la Yozgat, ceva mai la Vest ca prima dată. 
Victime omeneşti au fost mai puţine dar case dărâmate destule. _ 

Inundaţiile din partea apuseană a Anatoliei fac de asemenea ravagii 
mari. Numai râul Sakaria a luat mai bine de 5 000 de case lăsând oa- 
menii fără adăpost. l l 
"O adevărată catastrofă națională. Ruşii şi nemţii trebuie să se bu- 
cure... 


Mesajul cu care Roosevelt a deschis noua sesiune a Congresului e 
de frumoasă ținută și interesant. Roosevelt afirmă că nimeni în Ame- 
rica nu vrea să bage un soldat în război, dar dacă America nu vrea să 
se lase târâtă în război, ea nu se poate dezinteresa de el și trebuie să 
facă toate eforturile pentru restabilirea păcii. Economicul tuturor ări- 
lor se află în stare de strictă interdependențtă şi ruina unora atrage după 
dânsa adânci tulburări în domeniul celorlalți. Roosevelt a încheiat ară- 
tând ce a făcut de la izbucnirea războiului până azi. Mesajul lui Roose- 
velt a avut succes şi a fost bine primit de majorităţile Congresului. 

Agenţia Stefani explică pentru ce ambasadorul italian Rosso a fost 
rechemat de la Moscova şi pus în concediu. Măsura a fost luată ca 
răspuns la plecarea noului ambasador sovietic Gorelkine, care, sosit la 
Roma cu scrisorile sale de acreditare, a plecat cu ele, fără să le mai 
prezinte, în urma manifestărilor antisovietice italiene. 


Chestiunea Finlandei provoacă mare nervozitate la Berlin, unde 
lumea ca şi cercurile oficiale se găsesc între imboldurile sufletești na- 
turale, favorabile Finlandei, și datoria politică care împinge spre Rusia 
aliată. Tendința generală e ca chestiunea să fie pusă pe alt teren. Nemţii 
spun că oriunde se va ivi un soldat englez sau francez, acolo e inamicul 
împotriva căruia Germania va lupta. Atitudinea Reichului faţă de Fin- 
landa va depinde prin urmare de ajutorul pe care îl va primi din partea 
anglo-francezitor. Până acum Germania n-ar fi intervenit în conflictul 

“ruso-finlandez... 


Ger mare în toată ţara. Termometrul variază între —10° (Bucureşti) 
şi —20%. O sumă de nenorociţi au fost găsiţi înghețaţi. N-am avut aşa 
frig de mai mulţi ani. 


Toate nenorocirile dau peste Gr. Manolescu-Strunga, care atâţia ani 
a abuzat de noroc. După ce a fost pus la domiciliu forțat, după ce — 
iertat — a fost exoflisit totuşi din FRN, iată că i s-au aprins şi băile de 
la Strunga... Or fi fost asigurate — observa un rău-voitor... | 

A ars şi vechiul schit de la Peştera Ialomicioarei, o duioasă amintire 
pentru toți clienţii Sinaiei, care s-au plimbat pe acolo. Cu frigul acesta 
cumplit se întețesc şi focurile. 


Văzut ieri pe Urdăreanu într-o chestiune privitoare la interesele 
Jockey-Clubului şi cu acest prilej am vorbit și ceva politică. Recunoaște 
că lucrurile nu merg, regretă mult plecarea mea (se face) şi m-a întrebat 
cum S-ar putea ameliora lucrurile. I-am spus răspicat că atât timp cât 
vor fi două Guverne, nimic nu va merge. Regele să-şi ia toate răspun- 
derile dictaturii. Să suprime postul de prim-ministru. Să fie el şi Rege, 
şi prim-ministru și şef al FRN-ului. Să întrunească o dată pe săptămână 
pe miniştri şi să le dea instrucţiuni pentru coordonarea lucrărilor. Să-și 
numească unul, doi, trei secretari generali — doi sau trei urdăreni, dacă 
unul nu ajunge — dar să renunțe la un aşa-zis șef de Guvern, care nu 

poate face nimic, între miniştrii care nu-l ascultă şi Rege care îi calcă 
atribuţiile. Dacă Regele vrea să aibă un locţiitor, pentru zilele de gutu- 
rai, să numească un vicepreşedinte în persoana celui mai vechi minis- 
tru sau a altui caraghios. Urdăreanu mi-a spus că va raporta Regelui 
sfaturile mele și că e sigur că au să-i placă: M-a întrebat dacă Constitu- 
ţia nu s-ar opune la o asemenea procedură. I-am răspuns că întru nimic. 

Dar un lucru nu i l-am spus:.că dictatură pentru gheșeftari, nu se 
poate... 


Eu am părăsit desigur „puterea“ fiindcă nu aveam nici una și fiindcă 
două Guverne, din care unul pe deasupra mea, nu-mi conveneau. Dar 
nu încape îndoială că şi Regele a fost încântat să se scape de mine. 
M-am întrebat multă vreme de ce. Astăzi sunt. convins că „lipsa de 
fluid“ între mine şi Suveran era datorită faptului că simţea în mine un 
adversar ocult al tuturor gheșefturilor şi porcăriilor pe care Camarila le 
pune la cale în folosul material al Majestății Sale... 


5 ianuarie. Fost ieri la cinematograf și m-a impresionat „jurnalul“. 
Pe rând: atac şi bombardamente japoneze în China; exerciții de tir, de 
bombardament şi de apărare antiaeriană în Statele Unite; bombarda- 
mente la Helsinki și în Finlanda, exerciţii de tir antiaerian pe coasta 
germană a Mării de Nord... Un infern! A înebunit lumea întreagă; o 
boală de distrugere a năpădit peste toate popoarele —— cum o să ieşim 
din această stare de lucruri? SRI i 

Când mă gândesc la viaţa liniştită pe care am dus-o până la vârsta 
de 44 ani (1914) nu-mi vine să cred că tot eu am trăit acele fericite 
vremuri; îmi pare că-mi aduc aminte viaţa altuia, trăită de mult, de 
veacuri... Cât conta viaţa unui om pe timpurile acelea! 


Csaky plecat în concediu în Italia; va întâlni pe Ciano pentru un 
schimb de vederi. După câte se afirmă din Roma, politica ungară e de 
perfect acord în acest moment cu cea italiană: „satu-quo“ în întreg Ba- 
zinul dunărean. 


Din Finlanda veştile sunt tot bune şi reiese din ele că armata ru- 
sească nu face cinci parale. Un batalion sovietic s-a predat finlan- 
dezilor, în întregime, după ce şi-a ucis toţi ofiţerii. Aviația rusească c 

slabă, pe când cea finlandeză lucrează cu efect împotriva trupelor ina- 
mice. | 


Mis Unity Mitford, fiica lordului Readdesdale și amorează deza- 
măgită a Fiihrerului s-a înapoiat în Anglia după ce s-a vindecat. Îndată 
după intrarea nemților în Polonia, mis Unity a încercat să se sinucidă, 
dar n-a murit. Acum i s-a vindecat rana, dar tot ţicnită a rămas. 


În Germania s-a creat „conducerea supremă a întregii Economii de 
Război“ şi s-a încredinţat lui Göring. Până aci, îndrumarea economică 
militară era distinctă de cea civilă. Amândouă îndrumările s-au reunit 
acum în mâinile lui Göring, care avea deja conducerea părţii civile şi 
executarea planului de patru ani. Göring va fi ajutat de vechiul său co- 
laborator Koerner şi de generalul Thomas, specialist în aprovizionările 
militare. Dr. Funk va rămâne ministrul Economiei şi guvernatorul 
Reichsbank-ului, și va înlocui pe Göring în caz de absentă. Ministerul 
Economiei, ca şi Banca, vor fi mai departe organe de execuţie. 

Această generalizare a acţiunii lui Göring în materie economică e o 
nouă dovadă a greutăților în faţa cărora se află Germania. 


Gerul s-a muiat, termometrul s-a urcat la 5-6 grade sub zero. La 
noi, în Oltenia, zăpada e de 40-50 centimetri, în Muntenia mai mică ŞI 
în Moldova nu e aproape deloc. Gerul a făcut multe victime — de n-ar 
mai veni iar... 


S-a răspândit vestea că von Papen va fi rechemat de la Ankara şi 
numit la Roma. De la Ankara se telegrafiază că nu se ştie nimic despre 
aşa ceva. 


Inundaţiile Guadalquivirului au ajuns în provincia Sevilla la catas- 
trofă. Sute de case au fost distruse, oameni şi vite înecaţi. Şi Mansana- 
rezul a ieşit din albie şi a produs mari stricăciuni în împrejurimile 
Madridului. 


Olcovski, vulpoi bătrân, îmi face confidenţe politice. Ştie el, că 
Guvernul Tătărescu nu va mai ține mult. „De ce“? — întreb eu — 

„Flindcă lamandi e nerăbdător“ — răspunde Olcovski... În realitate 
lamandi n-are nici o trecere — nerăbdător poate că e Regele, care cu 


“WI lamandi poate să-și facă toate mendrele, şi pe acelea pe care nici 
- 9hlar un Tătărescu nu i le poate satisface. Până acum Regele nu îndrăz- 


şte să-şi bată joc de opinia publică până la gradul unui lamandi — 


dar poate că formula mea, cu un simplu vicepreședinte, să-l ajute... 


Caragea, consulul nostru general la Berlin, e în concediu la Bucu- 
rești şi povesteşte prăpăd din Germania. Privaţiunile au ajuns la ex- 
trem, lumea suferă nespus şi e ahtiată de pace. Popularitatea lui Hitler 
e redusă la nimic, dar în patriotismul lor, ca să scape țara de dezastrul 
unei înfrângeri totale, nemţii se strâng totuşi în jurul lui. Caragea po- 
vestește că în ultima conversaţie pe care Hitler a avut-o cu Burckhardt, 
comisarul S.D.N.-ului la Danzig, înainte de a ataca Polonia, acesta a 
prevenit pe Fiihrer că anexarea Danzigului la Reich ar însemna nu 
numai ruina oraşului care nu trăia decât din comerţul cu Polonia — dar 
şi război imediat, cu această ţară. Hitler a râs şi deodată un țipăt stri- 
dent a ieșit din gura lui şi s-a aruncat ca un nebun asupra feresterei şi 
a început să muște perdelele... Burckhardt privea înmărmurit. După câ- 
teva secunde Fiihrerul s-a calmat, a revenit la masă şi a reluat conver- 
saţia... La ieşire, secretarii lui Hitler l-au întrebat pe Burckhardt dacă a 
fost mulțumit de audiență. Burckhardt a povestit tot ce s-a întâmplat şi 
unul din aghiotanţi a murmurat: „Pentru prima dată n-a prevăzut... — 
şi a tăcut. Din aceste cuvinte Burckhardt a tras concluzia că Führerul 
suferă de atacuri epiliptoide, dar că le presimte și evită să vadă lumea 
în momentele de criză. S-a povestit și după întrevederea cu Cham- 
berlain în septembrie 1938 la Berchtesgaden, că Hitler ar fi avut un 
asemenea acces, dar atunci s-a aruncat pe canapea şi a muşcat perna în 
loc de perdele și Chamberlain a crezut că face teatru şi a blamat o atitu- 
dine care nu era demnă de un gentlemen... | 

De la un epileptic la un nebun deosebirea nu e mare — și acum pu- 
tem pricepe mai bine multe din câte s-au întâmplat... 


Se spune că englezii trimit avioane peste Germania şi aruncă cartele 
de alimente și de efecte perfect falsificate, încurcând astfel toate soco- 
telile „economilor“ germani! Încă o fromă bizară a războiului actual: 
războiul cu cartelele! 

6 ianuarie. Bobotează cu ploaie! Termometrul arată circa 0 grade. 
Cerul posomorât, parcă ar fi suflet de muscal, dar mai bine aşa decât 
gerul de acum câteva zile... 


Demisie neașteptată a lui Hore Belisha din Guvernul englez. Be- 
lisha cra ministru de război din 1937. Telegramele sosite nu lasă să se 
întrevadă încă cauza acestei demisii. Belisha şi Chamberlain au schim- 
bat scrisori prin care declară că nici un dezacord n-a existat între ei. 
Atunci de ce s-au despărţit? Pentru Anglia, pentru prestigiul ei, pre- 
zenţa unui ovrei în fruntea Apărării Naţionale era regretabilă. Din acest 
punct de vedere demisia lui Hore Belisha e binevenită. În locul lui a 
fost numit Sir Oliver Stanley, ministrul Comerţului, iar în locul aces- 
tuila a fost numit Sir Andrew Duncan, un mare industriaș din afară de 
Parlament. Şi titularul de la Ministerul Informaţiilor a fost schimbat: în 
locul lordului Mac Millan a fost numit dl John Reith. 


Csaky a ajuns la Veneţia. Ciano - grăsunul a pornit din Roma aseară 
ca să-l întâlnească. Presa străină, dar mai ales cea italiană fac o gălăgie 
de nepriceput în jurul acestei întrevederi: S-ar crede că Ungaria e Îm- 
părăția rusească, de pe vremuri. Și Ungaria şi Italia cred că pot înlocui 
adevărata putere prin zgomot... 


Finlandezii au pătruns pe teritoriul rusesc și luptele au loc acum la 
25 de kilometri de graniţă. Linia Murmanskului a fost distrusă în mai 
multe locuri -— ştirea se confirmă oficial — aşa încât transportul tru- 
pelor sovietice spre Nord şi aprovizionarea, sunt compromise. Toate 
atacurile ruseşti, din zilele trecute au fost respinse. 

După informaţii din izvor finlandez, noul comandant al trupelor 
sovietice, Gregori Stern n-ar fi ovrei, ci finlandez. Numele lui adevărat 
ar fi Geor g Mattson şi s-ar fi născut în Marienhann, în insula Aaland. 
Părinții lui trăiau în Finlanda până acum câţiva ani şi erau cultivatori 
înstăriți. Încă un renegat... 


Noi cutremure foarte uşoare au fost resimțite în Anatolia, fără să 
producă stricăciuni. În acelaşi timp au fost înregistrate uşoare zgudui- 
turi şi la noi în ţară, în judeţul Muscel. 

z4-  Restricţiile populaţiei civile în Germania sunt groaznice. Până şi 
"merele au ajuns la cartelă, 4 pe săptămână de om. Untul, 63 de grame 
“pe săptămână, pentru mâncat și gătit. Cafea, ceai, cacao — ioc. Dimi- 
„neaţa se recomandă „Deutscher Thee“ (ceai nemtesc), un fel de ames- 


tec de izmă, de trifoi şi alte ierburi — o oroare. Peşte aproape deloc. 
Quă, 60 pe lună, din care de obicei 58 sunt stricate şi trebuie aruncate. 
Chiar cu cartelă, femeile trebuie să facă coadă ceasuri întregi. Toată 


"lumea blestemă... în gând! 


Kronprințul a fost aclamat la Potsdam. A doua zi primarul orașului 
„a dispărut“ — iat Prinţul a primit ordin să nu mai iasă din casă... 


8 ianuarie. Colocontronsis a luat obiceiul să ne părăsească de fie- 
care sărbătoare. De Crăciun s-a dus la Oradea şi la Cluj, de Anul Nou 
la Constanţa, alaltăieri, de Bobotează s-a dus la Chişinău. Platitudinea 
comentariilor gazetăreşti cu privire la aceste eroice etape e în scădere. 
Se vede că urletele mele după plimbarea la Oradea şi Cluj au avut 
efect. Mă întreb totuşi cine poate fi salahorul de la Universul care 
serie: „Ostaşii înșurubaţi pe glie“ (mai întâi, onorabile, se zice însuru- 
paţi nu înşurubaţi!) şi „se aud puternice armonii de alarmă!“ (la sosirea 
Regelui) —— ca să nu citez decât două perle. 

Lăsând la o parte latura de vicleim a acestor deplasări, orice om de 
bun simţ nu poate decât să aprobe intenția Regelui ca şi cuvântările pe 
care le ţine. Au fost toate bune -— ultima la Chişinău excelentă. Pre- 
zența Regelui în Basarabia, afirmarea energică şi solemnă a drepturilor 
noastre, consensul tuturor minorităţilor prin glasul reprezentanţilor lor 
— au trebuit să contribuie toate la liniştirea spiritelor peste Prut, 
alarmate prin toate câte s-au întâmplat în ultimele luni — şi să dea de 
gândit muscalilor. Dacă nu sunt mulţumiţi cu rahatul pe care-l mă- 
nâncă la graniţa finlandeză, să poftească pe Nistru... 


A murit ieri-seară Gr. Trancu-lași. Despre dânsul am spus odată că 
e singura broască care a izbutit să se umfle cât un bou. Dar o boală nă- 
praznică îl slăbise în ultima vreme de nu mai era de recunoscut. Ar- 
mean simpatic — lucru rar — Trancu-lași, cu toate micile lui cusururi, 
era un om cumsecade şi n-avea decât prieteni. Dumnezeu îl crease 
contabil şi cu ministru în 1920. A fost cel dintâi ministru al Muncii. 
„Ca fost prim-ministru... al Muncii“ — avea obiceiul să spună el în 
zilele de specială umflătură... 

Să-l ierte Dumnezeu și să-i fie ţărâna uşoară. 

Motivele demisiei lui Hore Belisha n-au fost încă date în vileag şi 
chiar la Londra se discută asupra lor. Pare că nu sunt de ordin politic. 
Belisha a declarat că le va expune în faţa Parlamentului. 


În jurul întrevederii Csaky-Ciano de la Veneţia, presa internaţio- 
nală şi diferitele posturi de radio fac mare zgomot. Intră în metodele 
ungurești ca și în cele italiene să zăpăcească opinia publică prin decla- 
rații şi comentarii ca să înşele lumea şi să o facă să creadă în puterea 
fiecăruia din aceste State mediocre. Se pare că subiectul conversaţiei, 
de astă dată, a fost pe lângă apropierea maghiaro-iugoslavă, o împă- 
care între unguri și noi. Pericolul comunist și poziţia luată de Italia 
împotriva Moscovei, a împins pe Ciano să netezească calea între Bu- 
dapesta şi Bucureşti. Noi dorim ca încercarea italienilor să reușească, 
dar să nu-şi închipuie că ei sunt arbitrii lumii. La Radio de la Roma s- 
a anunțat că dumnealor domnii Ciano şi Csaky discută la Veneţia 
„Fruntariile României“ — Să ne ierte: fruntariile României nu depind 
nici de dl Ciano, nici de dl Csaky, nici de amândoi împreună. 


Din Finlanda tot știri bune. Pe tot lungul frontului lor, finlandezii 
sunt stăpâni pe situaţie şi împing operaţii cu forțe uşoare şi rapide pe 
teritoriul sovietic. Un general finlandez, din regiunea Petsamo, a fost 
dovedit spion — s-au găsit asupra lui bani şi documente ruseşti — şi 
imediat împușcat... 


Regele a decorat pe Ottescu (Nicu) cu Mare Cordon al Coroanei 
României. Pe lângă această ştire, Ottescu îmi mai aduce una buimă- 
citoare: Titulescu a înebunit de-a binelea şi a fost internat. Ştirea o ţine 
de la Ionel Christu, nepotul lui Titulescu. Acesta a vizitat pe Titulescu 
luna trecută, cu prilejul mergerii sale în Italia şi a fost impresionat de 
starea în care a găsit pe fostul mare om. O stare de beatitudine, o stare 
de prostraţie extraordinară! Locvacele om de odinioară nu mai putea 
lega două vorbe... 


9 ianuarie, marți. O telegramă laconică din Paris anunţă că Dala- 
dier şi-a frânt piciorul. Nici un amănunt afară de unul: că primul minis- 
tru nu şi-a întrerupt ocupațiile... 

În Statele Unite s-a votat un nou credit de 1 300 000 000 dolari 
(vreo 400 de miliarde lei!!!) pentru sporirea marinei de război. Noi de 
când ne înarmam pe capete, de 2-3 ani, am cheltuit cu totul mai puţin 
de 50 de miliarde! Vai de sărăcia noastră. 


Aşa-zisa libertate valutară organizată de Bujoiu a dus lira engleză 
la 2 000 lei şi dolarul american la 600 lei (cursurile de azi). Napoleonul 


= de aur se vinde cu 4 000 lei... 


Ziarele de azi aduc vestea unei mari victorii finlandeze. La Suomi- 
salmi, sovieticii au fost complect învinşi, au pierdut o divizie întreagă, 
102 tunuri şi 42 de tancuri... Pe toate celelalte părţi ale frontului rușii 
au fost respinşi cu pagube. 


Germania a oprit tanzitul de arme și avioane italiene destinate Fin- 
landei, probabil după cererea Moscovei... Reichul declară că a adoptat 
în conflictul ruso-finlandez o atitudine „de strictă neutralitate“. Oprirea 
transporturilor italiene şi chiar sechestrarea unora din ele au făcut cel 
mai prost efect la Roma şi la Milano. Că raporturile dintre Reich şi Ita- 
lia se răcesc din ce în ce, o mai dovedeşte și faptul că întâlnirea de la 
Veneţia dintre Ciano şi Csaky, în jurul căreia italienii fac atâta zgomot, 
a trecut aproape nebăgată în seamă în presa germană. Fără să se dea 
acestei întrevederi o importanță mai mare decât are, nu e mai puţin 
adevărat că de pe urma ei rezultă o dorinţă de pace din Sud-Estul euro- 
pean clar exprimată —- şi că, ca atare, ea n-ar fi trebuit să lase pe nemți 
indiferenți. Dar s-a cam strâmbat faimoasa „Axă de oțel“. 


Opinia publică începe să ceară în Franţa din ce în ce mai mult rup- 
tura relaţiilor diplomatice cu Rusia. De-ar putea ajunge chiar la răz- 
boi... Am fi scăpaţi! 


"În Londra se discută încă în jurul demisiei lui Belisha şi nu se cu- 
nosc încă cauzele exacte ale acestei demisii. După gazetarii englezi din 
Bucureşti, aceste cauze nu sunt de ordin politic. Plecarea lui H. Belisha 
ar fi fost determinată de neînţelegeri de ordin organic cu generalii mai 
vechi, care n-au aprobat toate reformele ministrului de Război. Unii 

din aceşti gazetari se întreabă dacă remanierea Cabinetului englez nu 
înseamnă un avans făcut Germaniei pe calea păcii, oricât de inverosi- 
mil ar părea lucrul. Într-adevăr, nemții au declarat că nu vor sta de vor- 
bă cu englezii, pentru pace, cât timp un ovrei va fi în fruntea armatelor 
britanice — iar pe de altă parte, atât Sir Oliver Stanley, care a înlocuit 
pe Belisha, cât și John Reith, noul ministru al Propagandei sunt foşti 
germanofili notorii. John Reith avea portretul lui Hitler deasupra bi- 
roului său și încă azi vorbește cu respect de Führer... Şi când te gân- 
dești că până ieri acest domn John Reith era preşedintele B.B.C.!, şi că 
azi e ministrul Propagandei Imperiului... Nu numai la noi sunt toate 
anapoda! 


Se anunţă inundaţii dezastruoase nu numai în Anatolia — dar şi în 
Spania şi Portugalia. Tajoul, ca şi Guadalquivirul au înecat nenumărate 
localităţi. Pagube mari şi victime omeneşti. Cu tot gerul, care de ieri 
s-a întețit din nou, şi la noi a început Dunărea să facă mici farse şi să 
se reverse — tocmai din cauza stoiurilor ca împiedică apele să curgă 
spre Mare. 


De la Externe, aflu că starea lui Titulescu ar fi disperată. Interpre- 
tând medical ştirile primite, am impresia că e mai mult vorba de un 
delir decât de demenţă. Intre altele, Titulescu nu mai vrea să-și vadă 
nevasta. A fugit de la hotel Subreta (St. Moritz) cu un medic, în alt 
hotel. Gurănescu telefonează de la Berna că medicii de la Saint Moritz 
cred într-un deznodământ fatal repede, în 10-15 zile. Dacă aceste știri 
se confirmă, nu poate fi vorba decât despre o carență complectă a 
funcţiilor glandulare, cu intoxicație consecutivă a centrelor nervoase. 
Săracul Titulescu! Până acum n-a fost internat, nici măcar într-un sana- 
toriu. Azi-dimineaţă a plecat Christu (Ionel) la Saint Moritz. 


Gafencu mă pune la curent cu rezultatele misiunii lui Victor Anto- 
nescu la Roma. Antonescu a fost trimis ca să pipăie pulsul şi să obțină 
informaţii precise — dacă se putea — cu privire la atitudinea Italiei 
fată de Rusia, faţă de noi, faţă de Balcani. | 

Misiunea lui Antonescu a fost foarte secretă, nu suntem mai mult de 
doi sau trei la curent cu ea. La Roma, conform instrucțiunilor primite, 


| i British Broadcoasting Company — o federaţie semioficială a tuturor întreprinderilor de 
radioemisiune, cu industriile lor anexe, din Anglia. 

Antonescu s-a dat drept un turist, un turist de vază bineînțeles, fost 
ministru de Externe și a cerut să vadă pe Ciano în dorința — a spus él 
w- de a duce ceva informaţii Guvernului și Regelui său. 

Ciano l-a primit şi Antonescu l-a întrebat, faţă de repetatele decla- 


. gaţii ale Italiei — că se va interesa de afacerile din Balcani — care sunt 


formele sub care Italia plănuieşte să concretizeze acest interes. Dacă 
Rusia ne va ataca, ne va da Italia ajutor? Va contribui dânsa în acest 
caz, ca să ne asigure pacea pe celelalte graniţe şi să împiedice să fun 
atacați pe la spate? Ciano a mărturisit că nu poate răspunde în mod 
precis la aceste întrebări până nu vorbește cu Ducele... 

După 3 zile a chemat pe Antonescu şi i-a spus că e autorizat să-l 
facă următoarele declaraţii: 

1) Dacă România ar fi atacată de Rusia, poate conta pe tot sprijinul 
Italiei. Ceea ce Italia a făcut în Spania împotriva bolşevismului nu e 
nimic pe lângă ce e hotărâtă să facă în România, România fiind ultimul 
zăgaz de oprire a bolşevismului în Europa. Armament, aviaţie, volun- 
tari — ne va da de toate. 

2) Să nu avem nici o teamă de un atac pe la spate. Italia ne garan- 
tează că nu va avea loc. Prin atac pe la spate se înțelege Ungaria — 
căci de Bulgaria are grijă Turcia. l l 

Ciano a adăugat că ne recomandă să fim cât se poate de dârji față 


de Rusia şi a repetat încă o dată să fim siguri de concursul Italiei. Gu- 


vernul italian, foarte bine informat, își dă seama că România e punctul 
de rezistență împotriva comunismului sovietic, că e singurul Stat 
necontaminat de bolşevism şi că dispune de forțe suficiente — dacă 
este ajutat — ca să reziste armatei roşii. Despre aceasta Ciano a dat in- 
formatiile cele mai deplorabile şi a înmânat lui Antonescu un memoriu 
militar, asupra situației armatelor sovietice, ca să fie remis Regelui 
nostru. 

Ciano ne sfătuieşte să nu ne aruncăm în brațele Germaniei „care e 
prea tare“ (o - ironie!) şi ne-ar putea înăbuși. 

Gafencu crede că vom începe să primim armament italian chiar din 
primăvara asta... | 

Regele a fost atât de încântat de declarațiile lui Ciano, încât l-a 
invitat la Bucureşti... Gafencu socotește că s-a cam grăbit, dar tot ce a 
putut obţine de la Rege a fost să nu fixeze ministrului italian o dată și 
să lase la discreţia lui alegerea ei. 

Atitudinea Italiei a permis Regelui să vorbează cum a vorbit la Chi- 
şinău. Ciano a mai spus lui Antonescu că trebuia să meargă la Buda- 
pesta, dar că Ducele a schimbat părerea și a invitat pe Csaky în Italia. 
De aci întâlnirea de la Veneţia, care văzută prin prisma ştirilor aduse de 

Antonescu de la Roma ia pentru noi un aspect cu totul diferit decât cel 
ce mi se înfățișa numai prin prisma informaţiilor de gazetă. 

Dacă Antonescu n-a visat şi dacă știrile aduse de dânsul sunt exacte, 
apoi ni se ia o piatră de pe piept. 

Cu turcii, atât de încercaţi prin cutremur și inundaţii, raporturile 
noastre continuă să fie excelente și nu încape îndoială că îi vom avea 
alături de noi, într-un eventual atac al rușilor. E foarte probabil chiar ca 
să înceapă turcii prin a ataca pe ruși, căci altfel pentru ce i-ar înarma 
francezii, pentru ce ar fi masat francezii trupe la Beirut? 

După informaţiile lui Gafencu până acum n-au fost aduşi la Beirut 
mai mult de 100 000 franco-africani. Dar foarte multe cadre şi arma- 
ment, pentru încadrarea şi înarmarea trupelor ce vor veni de la primă- 
vară înainte. 

Din Anglia nu avem încă precizări. 

La ultima sa venire în Bucureşti, Tilea a adus „un mesagiu“ din par- 
tea lui Halifax, pe care l-a stors ministrului englez înainte de a părăsi 
Londra, deși avea instrucțiuni să nu insiste. Halifax spune în mesajul 
său că evident garanţia dată României de către Anglia era generală şi 
fără rezerve, dar că Guvernul britanic nu-și dă seama cum ar putea 
ajuta România în situaţia actuală, căci nu ştie ce ar face Turcia în ase- 
menea caz, şi nu e sigură că Italia... Gafencu a răspuns ca să se lase 
Turcia şi Italia pe seama noastră. De la mesajul lui Halifax au trecut 6 
săptămâni şi în acest răstimp, iată că graţie finlandezilor s-au pronunţat 
şi Italia şi Turcia! 

Bine, bine, bine — să răsuflăm puţin şi noi căci cine ştie ce ne va 
mai cădea pe cap! 

Gafencu îmi spune că Tătărescu ar vrea o alianță mai precisă cu 
turcii. DI Gafencu e de părere să lăsăm lucrurie cum sunt — Pactul 
Balcanic şi interesele Turciei însăși faţă de ruşi şi de bulgari sunt 
legături suficiente. Un nou pact ar putea stârni furia nemților şi să-i de- 
termine să se asigure de resursele noastre economice. Pare că și Regele 
e de părerea lui Gafencu. 

Se pare că situaţia lui Tilea la Londra e foarte zdruncinată. Nu as- 
cultă de ordinele primite de la București şi a plictisit pe Halifax, care 
nu-l mai poate vedea în ochi. 


Gafencu a primit ştiri suplimentare de la Titulescu, via Berna. Rini- 
chii sunt prăpădiţi — va să zică uremie şi delir uremic... Într-o ultimă 
criză a căzut și nenorocitul şi-a frânt o claviculă. În nebunia lui are o 
idee fixă — vrea un copil, şi fiindcă nevastă-sa nu poate (!!) să i-l dea, 

vrea să o repudieze. Biata femeie nu mai ştie unde să se vâre de ruşine. 
E o nenorocire, mai mult decât o rușine... 


10 ianuarie. De-ieri Rusia ne-a atacat cu un crivăţ glacial. Azi-di- 
mineafă la orele 6, termometrul arăta -17 grade... De la Constanța se 
vesteşte că pe mare suflă o furtună îngrozitoare. Motonava „Basara- 
bia“ a sosit în port cu 8 ore întârziere. Dunărea a înghețat tun. Prăpăd... 


Chamberlain a rostit un important discurs la Mansion House, în 
care arată că războiul n-a început încă nici pe pământ, nici în aer — ci 
numai pe mare. Efectele și rezultatele războiului trebuiesc prin urmare 
judecate numai pe mare, şi pe mare Anglia arc toate motivele să fie 
satisfăcută. Primul englez citează cifre şi arată prin ele că Anglia nu a 
pierdut în aceste 4 luni nici a 100-a parte din tonajul ci comercial, pe 
câtă vreme comerțul maritim german a fost desființat. Chamberlain 
crede că anul 1940 va fi hotărâtor pentru război. Anglia nu urmăreşte 
distrugerea Germaniei, cum pretinde Hitler şi oamenii lui, ci numai să 
o împiedice să mai tulbure pacea. Numai nemţii vorbesc de distrugerea 
Angliei și de distrugerea Germaniei, ca respective scopuri de război, şi 
o fac probabil ca să mai ridice moralul poporului, atât de deprimat. 

Primul ministru britanic a mai vorbit despre formidabilele pregătiri 
ce se fac în vederea începerii războiului aerian şi terestru, despre neno- 
rocirile Turciei aliate (pe care Anglia împreună cu Franţa o vor ajuta) 
şi despre piciorul lui Daladier. Cuvântare măsurată dar importantă care 
a făcut efect și la Paris şi la Washington. 


Finlanda merge înainte. Finlandezii au nimicit până acum 3 divizii 
sovietice şi au capturat un enorm material de război. Se crede că rușii 
au pierdut în ultima vreme numai, peste 100 000 de oameni. E putin 
probabil ca situația să se schimbe, căci topografia teatrului de război 
nu permite desfășurări de mase. Rămâne de văzut dacă finlandezii vor 
putea rezista valurilor succesive de atac... 


Rapoartele lui Radu Cruţescu de la Berlin, continuă să fie pesi- 
miste. Între altele, dânsul semnalează că niciodată bisericile nu au fost 
așa pline în Berlin. Sunt pline de gem, sunt pline în toate zilele; afluxul 
lumii către ele impresionează; Cruţescu trage concluzia din acest fapt, 

că nemţii nu mai au nădejde decât în Dumnezeu. O altă concluzie care- 


ar putea fi trasă, e că nu mai ascultă de Hitler, care i-a scos din biserici 
ca să-l ducă la Wotan... 


In Franţa a început o adevărată acțiune de epurare împotriva co- 
muniștilor. Sunt scoși de pretutindeni, din Cameră, din primării, din 
şcoli... În fine! 


Poliţia a pus mâna pe întreaga organizaţie a cerşetorilor din Bucu- 
reşti. Cerşetoria ajunsese o adevărată plagă în ultima vreme. Nu mai 
putea cineva ieşi în stradă fără să fie asaltat. Eu m-am întrebat deseori, 
cum de poate fi atâta mizerie într-un oraş bogat ca Bucureștii... Iese 
acum la iveală că cerşetoria cra organizată în oraşul nostru, ca o adevă- 
rată mafie. Avea un şef, pe Tănase Burdujan, „cocoşatul olog cu căru- 
ciorul“, un simulant de primă forţă. Dânsul şi cu soţia lui Ioana (cu un 
picior de lemn), împreună cu un consiliu de administraţie, domneau 
asupra lumii cerşetorilor împărțită pe căprării, cu şefi de posturi, cu 
controlori, cu tot dichisul. Posturile bune raportau mai bine de 1 000 
lei pe zi. Burdujan e om cu avere, cu fermă lângă Bucureşti, cu mai 
multe rânduri de case la mahala, cu taximetre pe piaţă, cu camion auto- 
e Să felicităm pe dl Rodrig, prefectul, că ne-a scăpat de această 
plagă... 


Frigul excepţional de care ne bucurăm nu e un privilegiu românesc. 
Duciuc, ambasadorul sârbilor, îmi spune că pe Coasta Dalmației ter- 
mometrul a coborât până la —17°. Ce o fi zicând palmierii şi cele plante 
plăpânde? 


II ianuarie. Frigul continuă şi e chiar în creştere. De-a lungul ma- 
lului, Marea Neagră a înghețat. La laşi și Cernăuţi termometrul a co- 
A âna |e 202 ncarabhia ci -i î i 
boråt până la —30. În Basarabia și prin Moldova, o sumă de oameni au 

fost găsiți îngheţați. 

La Roma a nis ca niciodată și ziarul francez Excelsior publică o 
fotografie senzaţională: domni și doamne în costum de sport fac ski pe 
piața Sfântului Petru, acoperită de zăpadă. 

La Bucureşti temperatura se menţine cam la -20°. 


ÎNSEMNĂRI ZILNICE, 1940 27 


Finlandezii continuă să reziste eroic dar la Sallo, unde rușii au re- 
început să atace cu o vigoare neconstatată până aci (poate influența 
noului comandant general Stern?), au dat de greu... 

Un aviator finlandez a dat o lovitură foarte frumoasă. A aşteptat 


până a venit o escadrilă sovietică asupra oraşului Helsinki, s-a înălțat 


pe un avion sovietic capturat de către finlandezi şi amestecându-se cu 
avioanele ruseşti s-a înapoiat cu ele spre baza rusească de unde porni- 
seră. Aviatorii sovietic nu şi-au dat seama de prezenţa inamicului prin- 


„tre ei, fiindcă pierduseră 2-3 avioane în luptă, așa încât la înapoiere 


erau încă sub numărul de la pornire — cu finlandez cu tot. Nestânjenit 
astfel de nimeni, finlandezul s-a coborât până la 50 de metri și a lăsat 
o serie de bombe incendiare pe hangarele şi aparatele ruseşti... Sovie- 
ticii au fost aşa de buimăciţi, încât nici n-au tras asupra îndrăzneţului 
aviator care s-a înapoiat nevătămat la baza lui finlandeză... Ca fapt de 
război e de toată nostimada. 


Informaţii din ziarele străine vor să arate că la Veneţia, în conversa- 
tiile avute cu Csaky, Ciano ar fi declarat că Italia va sprijini revendi- 
cările teritoriale ungurești. Nu ştiu ce va fi vorbit Ciano cu Csaky și ce 
i-o fi spus ca să-l domolească — dar știu că lui Victor Antonescu i-a 
vorbit foarte cuminte: „Cunosc stările din Transilvania şi îmi dau sea- 
ma că, dacă ar trebui să cedați oriunde teritorii Ungariei, ar trebui să 
daţi Ungariei, pentru un ungur trei români — ceea ce nu se poate. Dar 
n-aţi putea da undeva un colţişor de pământ, la o graniţă o rectificare 
mai mult simbolică?“ Antonescu a răspuns cum trebuia, că e la mijloc 
o chestie de principiu: să nu dai niciodată, căci nu ştii unde te opreşti. 
Ciano a surâs şi n-a mai insistat. 


Un mic conflict diplomatic — primul de la începutul războiului — 
s-a ivit între Germania şi Italia pe chestiunea furniturilor de război des- 
tinate Finlandei, expediate din Italia şi oprite în Germania. Germania 
n-a răspuns încă la protestul Italiei. 


Un comunicat german ne informă că mai multe avioane engleze au 
fost atacate de trei avioane germane, deasupra coastei germane a Mării 
Nordului, şi că trei avioane engleze au fost doborâte pe când avioanele 
germane n-au suferit nici O pagubă. 

Un comunicat englez relatează această luptă dând rezultate exact 
contrare celor date de germani. 
Pe cine să credem? 


Mosciski cu fiica au ajuns la Friburg în Elveţia și s-au instalat 
acolo. Germanii nu ne-au mai plictisit cu chestiunea plecării lui din 
România, pe care au încasat-o. Dar polonezii se poartă prost; noi le-am 
dat, chiar și ofițerilor, libertate de circulaţie prin țară şi ei se folosesc 
de această libertate ca să treacă granița şi să meargă în Franţa să se 
înscrie în legiunea poloneză. Astfel a evadat zilele trecute generalul X, 
fost şef al Statului Major polonez. Când vor afla nemţii, au să ne înjure 
rău... 


Liciu, faimosul prim-președinte al Curţii de Apel din Bucureşti, a 
fost condamnat, după cum se ştie, la 8 luni închisoare, la Roman, pen- 
tru omor. Apelul trebuia judecat la Curtea din laşi. Dar Liciu a cerut 
strămutarea procesului, pentru legitimă suspiciune. Într-adevăr, toţi 
ma-gistraţii care trebuiau să-l judece la laşi, fuseseră ad-hoc înaintați 
de ministrul [amandi care jurase pieire lui Liciu... Curtea de Casaţie a 
găsit cererea întemeiată — ce palmă pentru lamandi — şi a mutat pro- 
cesul la Curtea din Galaţi. 


leri, Consiliul la Banca de Credit. S-a aprobat bilanţul pe anul 1939. 
De când e Banca de Credit n-a avut bilanţul gata la 10 ianuarie. Nici 
măcar la sfârșitul lui februarie — de obicei prin martie. Bilanţul se 
prezintă cu totul altfel ca pe vremea lui Kaufmann. E un bilanţ sincer, 
cinstit și cu notabile economii, deşi au fost sporite lefurile funcţio- 
narilor în cursul anului. E meritul lui Cancicov care s-a înhămat la o 
treabă grea, dar a reuşit pe deplin. 


12 ianuarie, Revista Schwarze Korps, organul oficios şi în general 
bine informat al S.S.-urilor naziste, anunţă noi impozite şi noi restricții 
în Germania. Asupra veniturilor e vorba să se pună un impozit care să 
meargă până la 95%. „Războiul cel vesel“! 


Finlandezii au respins toate atacurile sovietice. Un corespondent de 
război suedez povestește lucruri interesante de pe front. Nu e adevărat 

că trupele ruseşti aduse împotriva finlandezilor au fost trupe de adună- 
tură. Aşa de pildă Divizia 44, identificată și decimată, a fost multă vre- 
me dată ca o divizie model, și la serbările din octombrie de la Moscova 
a defilat ca atare. Aviația rusească s-a arătat sub orice aşteptare. Din 


„cele 1 000 avioane aduse pe front, numai 450 au funcţionat (modele 
străine) cum trebuie, și din ele finlandezii au doborât 200... Piloții sunt 


slabi. Cu toate bombardările lor, nici un obiectiv militar finlandez n-a 
fost atins. Mecanicii nu știu să adapteze motoarele pentru temperatura 
scăzută ce domneşte pe teritoriul de război. Carburantul şi uleiurile 
sunt de calitate detestabilă... 


Cu prilejul plecării ministrului bulgar Kirov din București, Gafencu 
a oferit diplomatului transferat obişnuitul dejun. La sfârșit, ministrul 
de Externe a ţinut o călduroasă cuvântare pentru înțelegerea româno- 
bulgară şi pentru strângerea cât mai mult a raporturilor şi a prieteniei 
dintre ambele ţări. Kirov a răspuns în același sens. Cuvântarea lui Ga- 
fencu a fost foarte bine primită la Sofia şi comentată cu prietenie de că- 
tre gazetele bulgărești. N 

Ieri a trecut prin România, venind de la Moscova, ministrul bulgar 
al Finanţelor, Boilov. De la granița bulgărească a trimis Guvernului ro- 
mân o telegramă de mulțumiri pentru modul cum a fost primit şi tratat 
pe pământul României, cu care Bulgaria vrea să întreţină raporturi de 
pace şi de prietenie. | T l 

Înțelegerea Balcanică se va întruni la Belgrad în zilele de 2 şi 3 fe- 
bruarie. 


Un nou cutremur catastrofal —- deşi mai limitat ca cel dintâi — a 
avut loc în Turcia, în regiunea Eski-Schehir. Ministerul de Interne tur- 
cesc publică cifrele oficiale privitoare la seismele trecute: 25 000 mor- 
ți, 8 000 răniţi, 30 000 case dărâmate... 


A treia zi de ger cumplit. La Cernăuţi a fost un frig siberian, —37*! 
La Bucureşti azi frigul s-a mai domolit, —14° în loc de —18°. Crivăţul 
s-a potolit. Barometrul, nemaipomenit, la 800! 


13 ianuarie. Roosevelt a rugat membrii Congresului să studieze 
mijloacele practice de a veni în ajutorul Finlandei. Dcocamdată Guver- 

nul federal ar fi hotărât să şteargă datoriile Finlandei către Statele 
Unite. 

Se zvoneşte de asemeni că Germania ar fi dispusă să-și propună 
mediaţiunea pentru încheierea păcii între Rusia şi Finlanda. Această 
încercare de mediaţiune ar fi bazată pe dorinţa Germaniei de a împăca 
capra cu varza, adică pe Stalin şi pe Mussolini, cel puţin pe terenul ra- 
porturilor lor cu Berlinul. Încetând războiul din Finlanda, Hitler soco- 
teşte că ar putea rămâne aliatul lui Stalin fără a pierde prietenia Duce- 
lui. Pe de altă parte, campania din Finlanda absoarbe toată activitatea 
Sovietelor şi le pune în imposibilitatea de a organiza aprovizionarea 
Germaniei, aşa cum ar vrea nemţii. Totuşi despre intenţiile Germaniei 
nu se știe nimic pozitiv şi sunt chiar unii la Berlin care cred că o inter- 
venţie ar fi cu atât mai inoportună cu cât prestigiul Rusiei aliate ar su- 
„feri mult din încheierea unei păci acum. 

Fapt ciudat este că Germania nu a recunoscut Guvernul comunist al 
lui Kussinen și continuă raporturile sale cu Guvernul legitim din Hel- 
sinki. Chiar zilele trecute a acordat exequatorul cerut de acest Guvern 
pentru numirea unui consul la Essen. | 

Se pare că pe frontul finlandez, sovieticii pregătesc o nouă ofen- 
sivă, tot în direcţia Salla. Noi contingente au fost chemate în acest 
scop. Până atunci, finlandezii vor mai captura sau distruge probabil 
încă o divizie rusească, pe care au tăiat-o de bazele ei de aprovizionare 
situate. pe teritoriul sovietic la Est de Salla. 


„ Porcăria de Rusie continuă ofensiva ei de frig împotriva Europei. 
La noi suflă de aseară din nou crivățul şi e prăpăd. Deşi termometrul 
nu arată decât —14*, oamenii plâng aproape-de suferinţă. Cei care intră 
la mine sunt stacojii la față, cu nasul şi cu urechile îngheţate... Valul de 
frig s-a întins asupra Europei întregi. La Berlin sunt —23°, la Triest 
—10?. Lagunele Veneţiei au îngheţat de tot. Zăpadă şi ger în Sudul Ita- 
liei. La Atena viscol şi frig. La Vilna s-au înregistrat —41°; ceea ce nu 
s-a văzut încă. 

Şi pe când în Europa murim de frig, la antipozi oamenii mor de 
cald. La Buenos Aires sunt 36° de căldură şi 80 de persoane au fost in- 
ternate în spital... 

Sc zice că aceste extraordinare perturbaţiuni climaterice sunt dato- 
rate unor noi pete apărute în Soare... O fi. 


În Tugoslavia s-a decretat o nouă lege electorală: sufragiu universal, 
direct, secret şi obligatoriu — fără restricţiile de până acum. Totodată 

ge pregăteşte pentru zilele acestea o vizită triumfală a Principelui Rē- 
gent la Zagreb. Ziarele croate salută cu entuziasm acest eveniment, şi 


până şi Macek pare împăcat. Numai de ar ţine... 


În Franţa, Guvernul a propus un proiect de lege prin care se retrag 


“mandatele tuturor comuniştilor aleşi în Cameră, în Senat şi în celelalte 
adunări publice elective. Proiectul a trecut deja prin comisia Camerei 


şi a fost admis cu unanimitate. 


Voievodul Mihai a cedat diurna sa de Senator pe decembrie și ia- 
nuarie (30 mii lei) pentru înzestrarea armatei. Un gest frumos: şi-a luat 
băiatul pâine din gură!... 


Ziarele aduc vestea că un avion englez a realizat o viteză de 1 000 
kim pe oră. Să așteptăm confirmarea. 


14 ianuarie. Gerul continuă în Europa şi insolaţiile în Argentina. 
La noi a mai scăzut ceva frigul, în schimb s-a întețit în Occidentul 


“Europei. La Piatra Neamţ s-au închis trei zile şcolile; pe căile ferate s- 


au suspendat multe trenuri — oamenii mor de frig. Așa o iarnă năpraz- 
nică n-am avut de mult. Se pretinde că la Cernăuţi termometrul s-ar fi 
coborât până la minus 40 grade... 


Costică Angelescu îmi explică toată greutatea situaţiei, parcă n-aş 
cunoaşte-o. Este evident că aşa nu mai merge. Pentru că mi-am dat sea- 
ma că nu mai merge, am întocmit cu Mitiţă Constantinescu un proiect 
de decret, care a rămas însă proiect şi până azi. E ciudat cum un om 
atât de inteligent ca Bujoiu a putut să se înșele cum s-a înşelat. Siste- 
mul lui de liberă negociere a 70% din devizele importante — de liberă 
negociere legată de un permis de import care nu se dă — e mai rău 
decât cel mai coercitiv sistem. Graţie lui a scăzut lira la 800 lei, dar fic- 
tiv, pe hârtie. Se oferă livra la acest preţ, dar nimeni nu o poate cum- 
pära şi după 15 zile nenorociţit de detentori sunt obligaţi să-şi cedeze 
deviza Băncii Naţionale pe 685 lei — căci aşa dispune legea. Aşa încât, 
pentru plăţile curente în străinătate s-a creat o nouă bursă neagră în 
care livra a ajuns la 2 000--2 400 lei! Până și zlotul insistent, a ajuns în 

această bursă neagră la peste 3 lei! Când toată economia este dirijată, 
nu e posibil ca o singură ramură a ei să scape de sub îndrumarea şi con- 
trolul Statului. Desigur că trebuie să tindem spre libertatea economică, 
dar cu întreg aparatul economic, nu numai cu o ramură a lui. 

Singura soluţie este: toate devizele la Banca Naţională, distribuirea 
lor după anumite norme la preţuri fixe, suprimându-se clearing-urile. 
Ar trebui pusă la bătaie şi o parte din aurul Băncii Naţionale, stocul 
nostru metalic ne mai servind la nimic deoarece leul nu mai este 
convertibil. 

Bătrânul inginer Panaitescu pe care l-am însărcinat, pe când eram 
ministru al Industriei, cu ancheta de la Rimma și care a descoperit toate 
hoţiile de acolo, vine să-mi spună că a mai descoperit şi altele. Toate 
actele de concesiune ale societăților foste ungurești, „Ruda 12 Apostoli“ 
(actualmente „Mica“), „Marginea“ (fabrică de oțet din Banat) și „Ti- 
tan-Nădrag-Călan“ ar fi false. L-am sfătuit să aducă descoperirile sale 
la cunoştinţa ministrului Economiei Naţionale... Puteam face altfel? 


Telegrama de la Helsinki anunța că sovieticii au hotărât să aducă pe 
frontul de la Sudul şi Nordul lacului Ladoga, 20 de divizii şi 2 000 de 
tunuri... Vai, vai! 

Germania a ridicat interdicția pentru transporturile de armament 
italian destinate Finlandei. După ce a capitulat în faţa Rusiei, acum ca- 
pitulează şi în faţa Italiei... 

Anglia a acordat un nou credit de 25 milioane lire sterline, Turciei. 
O compensație pentru nenorocirile încercate în ultima vreme de a- 
ceastă țară „amică şi aliată“. Cutremurele nu s-au terminat încă. Mai 
slabe și mult mai puţin dezastruase ca la început, continuă și azi... 


Posturile de radio din Anglia, din Roma, din Budapesta, din Stock- 
holm, din Sofia — au dat ştirea unei întâlniri între Regele Carol al I- 
lea și Prinţul Regent Paul al lugoslaviei — întâlnire ce ar fi avut loc la 
graniţa celor două ţări, cu prilejul vânătorii regale de la Timişoara şi 
Arad. Ba unele posturi au dat şi amănunte povestind că ambii Şefi de 
Stat s-au întâlnit la Vârşeţ şi că de acolo au plecat amândoi la Banloc, 
la Regina Elisabeta. În realitate n-a avut loc nici o întâlnire şi toată 
această senzațională informaţie a fost întemeiată pe o eroare a jidăna- 
şilor — reporteri din Timişoara. La această vânătoare, care a avut loc 
marţi, miercuri şi joi din săptămâna încheiată ieri, Regele a poftit între 
alții pe contele Paul (Poly) Palffy, un semi-nebun pe care l-am cunos- 

schi g i, deşi au 
cut pe vremuri la Viena, dar care nu s-a schimbat de atunci, deş 


căsători -a oară cu 
“trecut mai bine de 30 de ani. Paly Palffy, căsătorit pentru a 4-a oar 


j i ă coboară din D-ra de La- 
o domnişoară de Vilmorin (ce aaa că o A i dea 
vallisre), ] f vare a devenit cetățean : !) şi se plictiseşte 
LL ag pila i it să petreacă câteva săptămâni 
-un ci ângă Bratislava, a venit să petreacă câteva ; 
într-un castel de lângă Bratis al ip ala a 
la Bucureşti. Cum e unul din cei mai cun: t T 
ftit la vânătoare, i-a dat cifra Sa şi l-a tratat cu toa > ono- 
i Ro lui şi luâ | | în trăsură. Jidănaşii 
rurile, aşezându-l la dreapta lui şi luându- cu el îi aie île 
văzând pe Rege cu „un prinţ“ străin în trăsură, pă A est a 
i i ât n zotind po 
i d ecât numele de Paul, soco 
n-au reținut probabil decâ c > soc Sean 
iai cra n cutu ca să ascundă e ua e Saua - 
ă omé orges 
ia zi ânătoare, Georges Lakeman și Ge s Plagino 
a treia zi de vânătoare, George emay Da em 
n la Banloc unde erau invitați la altă vânătoare — şi jidănaș 
ai făcut o confuzie... FRI R 
P d nostru de Externe a dat o dezmințire, dar a pin 
; i Zi ăine. În c âneşti n-a apă i 
a elor străine. In cele românești 
au dat-o numai ziarelor s Se apa 
toţi românii au prins de la posturile străine ştirea falsă.. 


Jlustrul Macek a dat un interviu unui i aia E A e goa 
tre Rador, în care spune că alianța ae bee Su i pet 
țială politicii iugoslave şi că nimic m ? vac Ein e 
clinti, cred şi eu — e de văzut însă până A a de 
gur până ne vor ataca ruşii sau nemții... Atunci 


ăzi veşti prea im- 
15 ianuarie. De pe frontul finlandez nu sunt astăzi Ma pr o 
portante. Mici ciocniri de patrule şi avanposturi. EE a A E 
senzationale din Rusia, prin Talin. Kaganovici, comis pl pdl n 
fi fost împuşcat, ca pedeapsă pentru falimentul aa À a e 
i enea Î ti Jdanov, guvernator A l, 
fost de asemenea împuşcaţi ) ern: L RN 
a Merejkov - șeful garnizoanei aceluiaşi oraș și Lerevi i 
ini i sinki. ARI 
stru al Sovietelor la Hels E NETED 
a iale Rene de Parma, fratele mai mic al Impărătesei Ala s E 
inel S jat lu în armata finlan- 
i f untar în arm 

inci i : rbon, s-a angajat ca vo 1 

rincipelui Sixt de Bourbon, s-a at ca vol 

— a a părăsit deja Parisul. Prințul e în vârstă de 43 ani 


ișcă încă. Ca să-şi bată joc de noi 
Frigul s-a domolit mult, dar pișcă încă. Ca k si o o 
Universul publică în fiecare zi, în primă pagină, bule t 
din Argentina... 

Toate trenurile suprimate din cauza gerului au fost restabilite (Cir- 
culaţia e din nou normală). 


Prinţul Paul şi a sa consoartă Olga, au fost primiţi ieri la Zagreb cu 
mare entuziasm. Această vizită trebuie să pecetluiască împăcarea din- 
tre croaţi și sârbi, după cum o spune însuşi Macek în căldurosul discurs 
de primire pe care l-a rostit la sosirea perechei princiare. Cu atât mai 
mult cu cât Prințul Paul a folosit prilejul vizitei sale pentru a promulga 
o lege specială electorală pentru Banovina Croaţiei. 


Un nou val de panică asupra Belgiei și a Olandei, dar mai ales asu- 
pra Belgiei. Starea de alarmă a fost proclamată în regiunea Liege-ului, 
toate concediile şi permisiile militare au fost revocate, contingente noi 
de rezervişti au fost concentrate. 

În Olanda, măsurile luate în Belgia au provocat multă îngrijorare şi 
s-au luat şi acolo măsuri suplimentare de apărare. Un Consiliu de Mi- 
niștri, prezidat de Regina Wilhelmina, a fost întrunit. Un comunicat re- 
zumă astfel hotărârile luate: „Criza nu va găsi Olanda nepregătită“. 
Formula similară celei de la Bruxelles: „Belgia veghează asupra secu- 
rităţii sale“. 

La Londa, măsurile luate de Belgia şi Olanda, au impresionat şi 
sunt viu comentate. Totuşi, în Anglia nu se crede într-o intenţie ime- 
diată de atac din partea Germaniei. 


A murit, după lungi suferințe, Manda Murgăşanu, născută Gigurtu. 
Biata Manda ajunsese ca o ţigancă cu ghioci — dar în tinerețea ei a fost 
fată foarte frumoasă. Rea de muscă, se ținuse în timpul războiului, la 
Craiova, cu ofițeri nemți. Când ne-am înapoiat de la Iaşi, pe toate zidu- 
rile Bucureștilor am văzut afişat cu litere mari: „Manda sub nemți“. 
Era titlul unei reviste la Alhambra!! Biata Manda! 


În Japonia, Guvernul Abe şi-a dat demisia care a fost primită. Deşi 
se aştepta un Guvern al Prințului Konoye, s-a încercat unul cu gene- 
ralul Hata, care n-a reuşit însă. În cele din urmă a fost însărcinat cu for- 
marea noului Cabinet amiralul Yonai, fost ministru al Marinei în ulti- 
mii doi ani. Se zice că amiralul Yonai este adversar hotărât al unei 
alianţe cu Germania. Criza a fost provocată de neînțelegerile dintre 

elementele militare şi civile asupra directivelor politice și a războiului 
din China. Pe acest din urmă teren, mai există o rivalitate și între ar- 
mată şi marină... 


16 ianuarie. Măsurile de înfrigurată apărare luate de Belgia şi 
Olanda produc enervare la Berlin. In cercurile oficiale naziste se pre- 
tinde că nimic din partea Reichului nu justifică aceste măsuri care n-au 
putut fi luate decât pe baza instigărilor franceze. Anglo-francezii vor să 
prezinte Belgia amenințată ca să aibă un pretext să o ocupe in scop de 
apărare. Într-un asemenea caz Germania va fi la faţa locului înainte de 
adversarii săi. Să nu fie această acuzare adusă Franţei tocmai un pre- 
text pentru a acoperi un atac german asupra celor două ţări neutre? 


Cutremur și la Palermo — dar incomparabil mai slab ca cele din 
Anatolia. Totuşi câţiva răniți şi un mort. 


Statele Unite au pus în construcţie un avion uriaș: 70 tone greutate, 
62 metri lărgime de aripi, 11 200 kilometri rază de acțiune fără ravita- 
liere... 


Presa bulgară e de o neobişnuită amabilitate față de noi... Încă un 
succes al eroismului finlandez! 


Oraşul Shizuoka, situat la 300 de kilometri de Tokio, a fost în bună 
parte distrus printr-un incendiu. Au ars 8 500 de case şi 50 000 de per- 
soane se găsesc fără adăpost. _ z AR 

Amiralul Yonai şi-a constituit Guvernul, cu Arita la Externe şi E 
neralul Hata, exponentul revendicărilor armatei, la Război. Guvernu 
se prezintă ca o formațiune de coaliție şi este bine primit de toate 
grupările politice japoneze. Amiralul Yonai este considerat ca adversar 
al unei alianțe cu Germania şi Italia şi ca favorabil Puterilor democra- 
tice. Din această cauză Guvernul său este bine văzut şi în Statele Unite 
ale Americii. 


Primit vizita d-lui Joshisuke Aikawa, preşedintele „Manchuria a 
dustrial Development Corporation“, pe care însărcinatul cu afaceri a 

Japoniei mi l-a prezentat ca „le Malaxa du Japon“!! Malaxaua Japoniei 
vine de la Moscova, unde n-a stat decât câteva zile, dar pare să fi fost 
convins de binefacerile comunismului, căci mă pune la un examen se- 
rios Şi-mi cere să-i demonstrez pentru ce suntem împotriva comu- 
nismului. Deşi mă plictiseşte să o fac, căci părerile Malaxalei japoneze 
îmi sunt indiferente — mă execut. 


- DI Marcel Pilet-Golaz a fost ales Preşedinte al Confederaţiei Elve- 
tice pe anul 1940. Ce simplă și admirabilă organizaţie, cea elveţiană! 
O Adunare Naţională, care reprezintă totalitatea poporului; un Sfat al 
Statelor, care reprezintă cantoanele confederate; un Consiliu federal 
compus din 7 membri care guvernează. Fiecare membru al Consiliului 
federal este şeful câte unui Departament, cum se numesc ministerele în 
Elveţia. În fiecare an, unul din membrii Consiliului este ales Preşedinte 
de către colegii săi, dar continuă să îndrume mai departe şi afacerile 
Departamentului său. Consiliul federal nu e responsabil faţă de adună- 
rile legislative. În această adevărată democraţie nu există vot de încre- 
dere și vot de blam. Nu există nici competiţii: de obicei consilierii fe- 
derali sunt realeşi, la expirarea mandatului lor. Şi fericită ţară în care 
sunt numai 7 miniştri!! l 


După ştirile care ne vin din Țările Baltice, în Rusia Sovietică se 
procedează la „o purificare“ serioasă, în cadrele armatei. În afară de 
împuşcările pe care le-am însemnat aci, se execută pe capete ofițeri 
superiori şi inferiori făcuţi răspunzători de dezastrele din Finlanda. 
După ce că n-au cadre instruite, sovieticii mai decimează şi pe cele pe 
care le au! De s-ar putea ucide toţi, unii pe alţii! | 


„Vremea a încbunit de tot. Pe când la Dolhasca se înregistrează 
minus 36 de grade, la lași termometrul s-a urcat la plus 5 grade! Și la 
Bucureşti s-a încălzit: termometrul oscilează între —10 şi -5. 


_Mi se rupe inima. DI Victor Alboteanu a fost arestat, în urma anche- 
tei făcute de controlorul de Stat Teodorescu la Ministerul Propagandei 
DI Victor Alboteanu, fost şef de cabinet al escrocului Eugen Titeanu, 
este unul și acelaşi cu dl Victor Alboteanu care îşi permitea, în otreapa 
(gazeta) zisului Titeanu, articole ironice la adresa mea ŞI la adresa po- 


ÎNSEMNĂRI ZILNICE, 1940 37 


-liticii mele economice. De obicei escrocii sunt împăciuitori şi obsec- 


vioşi;, ăsta era obraznic. E de necrezut ce porcării a făcut la Propagan- 
dă: falsuri, delapidări, şperţuri. Nu se poate să nu fie tras în urmărire şi 
Titeanu, vădit complice... 


S-a deşteptat şi dom” Mihalache și a dat preşedinţia Senatului în 
judecată pentru îndepărtarea sa de la exercitarea mandatului de senator 
de drept. Spre deosebire de dom” prezident Maniu, dom” ministru 
Mihalache n-a dat în judecată și Președinția Consiliului de Miniştri, 
aşa încât mă voi judeca singur cu el. 


17 ianuarie. Parlamentul englez s-a redeschis. ieri şi Hore Belisha 
a venit la Camera Comunelor să explice pentru ce a părăsit Guvernul. 
N-a explicat nimic. A fost şi este de perfect acord cu Chamberlain şi cu 
toţi ceilalţi miniştri. N-a avut nici un diferend cu nici un general şi s-a 
înțeles perfect cu toți comandanții unităţilor mari şi mici ai armatei. 
Atunci de ce a plecat? A recunoscut dreptul primului ministru de a-și 
remania din când în când Cabinetul în vederea unui maximum de ran- 
dament. După dânsul a luat cuvântul Chamberlain şi a repetat exact 
aceleaşi lucruri. Un deputat din opoziţie a pretins că Belisha a fost 
sacrificat curentului antisemit, care a început să se accentueze, mai 
ales în armată... Ar fi o explicaţie. 


În Japonia nu pare că va fi o schimbare totală de orientare în poli- 
Lică externă, dar o încercare de apropiere faţă de Statele Unite și de 
Anglia, menţinându-se totuşi principiile de absolută independenţă. Mi- 


nistrul de Externe Arita a făcut totuşi o declaraţie senzațională: „Pactul 
Anti-Komintern, cu Germania și cu Italia, e mai solid ca oricând!“ 


Tătărescu a poftit la el pe membrii de la „Păreri libere“. Cu câteva 
zile înainte aceiaşi domni fuseseră invitaţi la un dejun cu Ghelmegeanu 
de către Dorel Dumitrescu. Scopul dejunului — ca şi al consfătuirii de 
la Tătărescu — era să determine pe cei de la „Păreri libere“ să activeze 
în FRN Declaraţiile lui Ghelmegeanu au fost primite cu surâsuri şi sfa- 
turile lui cu indiferența pe care o impunea marea mediocritate a sfătui- 
torului... 

La Tătărescu s-au adunat Aznavorian, Bentoiu, C. Tătăranu, Dorel 
Dumitrescu, Alexandrini, Patrulius, Şerbescu şi alţii „ejusdem fa- 

rinae“. Guţă-Trâmbiţă le-a ţinut un logos în trei puncte și patru mișcări 
prin care le-a explicat că de acum înainte, politică nu se va mai face 
decât în cadrul F.N Cu Partidul Liberal s-a sfârşit. Cine din domni vrea 
să mai însemneze ceva, să „activeze“ în Front. Dintre cei prezenţi mai 
toţi erau înscrişi în Front, dar de formă, cu gândul la ziua de mâine 
când se vor găsi iar în caşcavalul liberal. Astfel stând lucrurile, cuvin- 
tele lui Guţă-Trâmbiţă n-au provocat nici un entuziasm. Din mijlocul 
consternării generale a luat cuvântul Tătăranu (care n-a uitat că Tătă- 
rescu n-a putut să-l ridice nici măcar la rangul de subsecretar de Stat) 
şi a vorbit cu curaj, subliniind trădarea Tătărescului faţă de ideea, de 
tradiţia și de fiinţa Partidului Liberal. I-a reproșat apoi „excesul de su- 
punere faţă de Rege“, ca să nu zică slugărnicie. Aci Tătărescu l-a În- 
trerupt şi a spus că Partidul Liberal e debitorul Regelui care l-a men- 
ținut 4 ani la putere și i-a mai dat apoi o alegere, pe care a pierdut-o. 

„E vina d-tale dacă am pierdut alegerile în decembrie 1937! Nu 
trebuia să pui pe caraghiosul de Franasovici la Interne și pe hahalera 
de Sassu la Justiţie! Nu trebuia să te cerţi cu Dinu Brătianu!...“ au urlat 
băieţii. Şedinţa s-a sfârşit „fără nici o concluzie“. 

Mă întreb: ce importanţă au domnii de la „Păreri libere“ ca să li se 
dea târcoale?? 


Victor Antonescu a stat de vorbă cu Blumenfeld, dar din câte repetă 
Blumenfeld, se vede că nu i-a spus nimic esenţial despre vizita sa la 
Roma, pe care n-a tăinuti-o — şi atâta tot. 

Antonescu s-a arătat însă foarte pesimist asupra zilei de mâine. Se 
vede că din călătoria sa de la Roma a prins gust să se mai vadă o dată 
în treabă. Căci pesimismul său, aşa cum îl mărturiseşte, este legat de 
personalul pe care-l foloseşte Regele. „Cu cine are să se prezinte Re- 
gele la pace, dom'le? — întreabă Victoraş — cu Tătărescu? Pierdem 
partida — Tătărescu e un ambițios fără scrupule, nelipsit de inteli- 
genţă, dar gol! Regele e foarte prost sfătuit, aşa nu merge, dom-le. De 
ce a plecat Argetoianu? El avea cel puţin idei, și cu toate greutăţile pu- 
tea face ceva... “ Blumenfeld a avut impresia lămurită că Victoraș vrea 
ceva. Vrabia mălai visează! 


În cartea galbenă franceză „Documents diplomatiques 1938-1939“ 
se găseşte sub nr. 232 (pag. 254) o telegramă foarte interesantă pentru 
noi, pe care dl Couloudre, ambasador al Franţei la Berlin, o trimite 
d-lui Bonnet, în ziua de 24 august 1939. DI Couloudre telegrafiază că 

după amănuntele pe care le-a aflat cu privire la Pactul încheiat în ajun 
(23 august) de către Germania și Rusia, cele două ţări au convenit nu 
numai să hotărască între ele, cu excluderea oricărei alte Puteri, soarta 
Poloniei — dar încă și rezolvarea tuturor problemelor relative la Eu- 
ropa Centrală şi Sud-Orientală. | i 

Citez textual urmarea telegramei: „Din zvonurile care circulă, pare 
să rezulte că, se consideră aci, Pactul germano-sovietic trebuind să 
aibă drept primă consecință împărțirea Poloniei. 

Din spusele atribuite secretarului de Stat Lammers, Berlinul şi 
Moscova ar fi hotărât să-şi stabilească frontiera comună pe Vistula. 
Rusia va primi un porto-franco la Danzig. 

După alte zvonuri, Polonia va fi redusă la rolul de Stat-tampon; Li- 
tuania va juca acelaşi rol şi va recăpăta Vilna. 

Provinciilor din Boemia și Moravia li se vor acorda o anumită inde- 
pendenţă și vor servi pentru așa-zisa punte de legătură între slavism şi 
germanism. 

Reichul şi Rusia Sovietică vor revizui de asemenea de comun acord 
frontierele Statelor Baltice și ale României...“ 

Toate previziunile lui Couloudre au trecut de atunci pe ecranul 
realităţilor, deşi unele din ele n-au putut fi complect înfăptuite. Să spe- 
răm că în această categorie va intra şi previziunea referitoare țării 
noastre... 

Îmi aduc aminte că la noiembrie s-a împlinit abia anul de când Gö- 
ring mi-a spus: „Granița noastră e pe Nistru; vom veni să vă apăruim, 
de veți voi sau nu...“ Cum se schimbă punctele de vedere, în proble- 
mele cele mai esenţiale, când sunt în funcţie de oportunism! 


Primit ieri vizita lui Ghigi, ministrul Italiei, cu care am stat de vorbă 
asupra politicii noastre. La plecare mi-a anunțat că am fost decorat cu 
Ordinul Sfinţilor Mauriciu şi Lazăr, în gradul de Mare Cruce. Mi-a mai 
spus-o o dată Puricelli la Milano, în martie anul trecut și de atunci n- 
am văzut nimic. Nu e vorbă, nu i-am dus nici lipsa! Ghigi îmi spune că 
are brevetul şi că așteaptă insignele (el zice: „bijuteria“!!) ca să-mi re- 
mită totul deodată. Si mulțumesc, cum am multumit şi lui Puricelli — 
şi să întoarcem pagina. 

Puricelli a fost numit conte. Pass, vecinul şi rivalul său în „onoruri“, 
trebuie să moară de necaz! 


18 ianuarie —- Pentru ce? 
Pentru ce se zice: fumează ca un şarpe? Fiindca pe zidurile bisericii 
balaurii värsau foc, fiindcă în iconografia mai veche şerpii erau totdea- 

una reprezentați cu limba scoasă, o limbă subţire ce le ieşea din gură 
ca o țigară... 

Pentru ce se zice: până în pânzele albe? Fiindcă la ţară se albesc în 
spălături succesive țesăturile de in şi de cânepă şi se merge cu albitul 
după hărnicia femeilor, unele merg până ce pânza devine albă ca ză- 
pada — de aci expresia citată... 

Pentru ce se zice: prea de oaie? Oaia e un animal esențialmente gre- 
gar, de aci reputaţia de a fi prost. Unde merge o oaie merg toate, şi nu 
e chip să le mai opreşti — intră sub roțile căruțelor sau automobilelor, 
dacă au pornit să treacă peste o şosea. S-a mai dat încă o explicaţie 
acestei expresii: prea de oaie, bazată pe argumente de... miros, şi a dat- 
o răposatul Bogrea, protopopul ardelean atât de bun cunoscător al as- 
cunzişurilor limbii române. Bogrea pretindea că expresia prea de oaie 
vine de la bacii români de peste munţi, care dormeau totdeauna împre- 
ună cu oile lor prin târle, şi că mirosul greu al acestora îi urmăreau 
pretutindeni şi le servea chiar de termen de comparaţie, când dau de 
ceva prost... 

Iscusinţa, dar şi fantezia părintelui Bogrea era mare. Astfel explica 
el cuvântul „Zotecuşte“! cu care salută țărănimea în jurul Albei lulii, 
ca o contractare şi o alterare a cuvintelor latine: „Domnul cu tine!“ cu 
care se întâmpină clericii catolici locali. O fi... 


Între Rusia Sovietică şi țările scandinave a avut loc un schimb de 
note interesant. Interesant, nu prin faptul că Sovietele au protestat 
împotriva atitudinii antiruse manifestată pe toate tărâmurile de către 
opinia publică din acele ţări, atitudine — zicea madam Kollontai — 
incompatibilă cu starea de neutralitate, dar prin faptul că pentru prima 
dată, în răspunsul lor, țările scandinave iau poziție pe faţă, în numele 
intereselor lor, împotriva intereselor sovietice... Prăpastia se sapă din 
ce în ce între tările nordice şi grupul ruso-german. Țările scandinave 
pot fi trecute deja în sfera de influență engleză... 

Pe frontul finlandez luptele continuă pe un frig boreal, ce nu s-a mai 
văzut, spun informatorii locali, de 35 de ani. Finlandezii resping toate 
atacurile. Luptele mai violente par a avea loc înspre Salla. După te- 
legrame din Stockholm, bestiile ar începe să se retragă de prin toate 
punctele unde au atacat Finlanda. 


Negocierile economice germano-sovietice tot nu sunt terminate, 
deşi alianța a fost semnată de 5 luni şi războiul durează cam tot de 

atâta. Telegrame anunţă că zilele acestea ambasadorul Ritter va pleca 
la Moscova să semneze convenția definitivă. Definitivă? Pare că așu- 
pra proiectului stabilit, Direcţiunea Planului Economic (Göring) nu e 
deloc de acord cu Ministerul Afacerilor Străine... 


Pare că intenţiile Germaniei, în ce priveşte atacul Belgiei, au fost 
serioase. Anglo-francezii pretind că numai atitudinea lor hotărâtă a îm- 
piedicat pe nemți să înainteze. Inverosimil, căci nemţii îşi închipuiau 
bine de la început că anglo-francezii vor sări în ajutorul Belgiei — prin 
urmare nu asta i-a oprit, dacă intenţie de atac a fost... Dar poate că, to- 
tuşi, n-a fost nici o intenţie? 


Roosevelt a adresat un mesaj Congresului prin care lasă Adunărilor 
Legislative hotărârea privitoare la ajutorarea F inlandei, precum şi mo- 
dalităţile acestei ajutorări. 

Congresul, ca şi Preşedintele, sunt dependente de opinia publică — 
toată favorabilă Finlandei. Trecând mâna Camerelor, Roosevelt a vrut 
să se apere de bănuiala că ar vrea să atragă America în război alături 
de Aliați — şi să facă act de democraţie fără nici un risc. 


Cele două mari legi ale Guvernului Tătărescu — legea pentru nu- 
mirea în funcţiile publice şi reforma FRN-ului. Pe cea dintâi Tătărescu 
mi-a trimis-o prin Portocală, ministrul lui, care mi-a şi expus-o. Pe cea 
de a doua, dl Giurescu mi-a trimis-o într-un plic, cu o cartă. Legea nu- 
mirii funcţionarilor e o lege de principiu; principiul (examen şi numiri 
numai prin primele trepte) e bun, rămâne de văzut cum se va apiica 
acest principiu. 

Reorganiza FRN-ului e fără interes. Organizaţia a fost omorâtă din 


“prima zi. Acum, toate schimbările sunt inutile... Nu învie morţii! 


Ceea ce Bujoiu n-a putut să-mi facă, cu toate insistenţele melc, a fá- 
cut-o Costică Angelescu: a înfiinţat un comisariat general al Petrolului. 
Când petrolul a devenit principalul obiect al schimburilor, pe baza 
cărora făurim politica noastră externă, era admisibil ca comerțul aces- 
tui produs să fie lăsat liberei negocieri? Guvernul trebuie să fixeze cât 
petrol vindem Germaniei, cât Italiei, cât Franţei sau Angliei etc. Bujoiu 
n-a fost contra, dar voia să introducă măsura pe care i-o ceream, în 

Legea comerțului exterior pe care a tot frecat-o şi pe care n-a putut să 
o ducă până la promulgare, căci a fost redactată alandala... 


19 ianuarie. Deşi ideea FRN-ului vine de la mine, deşi organizarea 
lui s-a făcut după schema mea (decapitată ce e drept), deși am fost unul 
din crainicii Frontului în decembrie 1938 (zi în care s-a pornit la 
organizare prin trei întruniri ţinute la Cluj, Chişinău şi Craiova — a- 
ceasta din urmă prezidată de mine) —— dumnealor domnii Tătărescu și 
Giurescu mi-au făcut abia alaltăieri-seară cinstea să-mi trimită pro- 
iectul de reorganizare al Frontului. Și nu mi l-au trimis pentru a-mi 
cere avizul, ci pentru a lua textul lor la cunoștință. Aseară a fost convo- 
cat Directoratul la Preşedinţia Consiliului, tot așa, pentru a lua cunoş- 
tinţă, căci nici o observație nu s-a îndrăznit (decât de mine) şi mame- 
lucii au ridicat labele, după cum li se dăduse în prealabil ordin... M-am 
dus. şi eu la această ședință ridicolă, nu ca să obțin ceva, dar ca să fac 
anumite rezerve şi constatări, care să rămână cel puţin în amintirea 
celor prezenţi. 

După o scurtă expunere a lui Giurescu —— care a subliniat modifi- 
cările introduse: câte un preşedinte la circumscripțiile de periferie, 
peste cei 3 secretari (la comună, Judeţ, ținut); un preşedinte, 3 vicepre- 
şedinţi, 1 secretar general şi 3 primi-sccretari la centru, o vagă alegere 
(care tot desemnare este) pentru numirea demnitarilor Frontului de la 
comună până la ţinut (inclusiv) —- Tătărescu, care prezida, a întrebat 
dacă cere cineva cuvântul. Tăcere mormântală. Nimeni ncavând nimic 
de spus (!), am cerut eu să vorbesc. 

Am arătat că F.R.N.-ul a pornit greșit. Că a făcut cum zice francezul 
„O pornire greșită“. Un partid nu se poate alcătui decât în jurul unei 
ideologii sau a unui om, care să inspire încredere maselor. Frontul 
nostru are o ideologie (stârpirea abuzurilor de partid, suprimarea rotati- 
vei, întărirea puterii regale, sprijinirea unei guvernări de ordine şi de 
autoritate etc.) — dar această ideologie nu este accesibilă maselor. În 
lipsa unei ideologii, trebuia un om. Acesta nu putea fi decât Regele. 
Regele trebuia de la început să fie şeful Frontului cum e șeful Armatei, 
cum € şeful Guvernului. Am spus-o şi am propus-o de atunci, În discu- 
tiile mele cu Călinescu (pe atunci ministru de nterne) şi cu Urdărcanu, 
amândoi au admis punctul meu de vedere. Regele a şovăit, şi-a amânat 
răspunsul şi în cele din urmă a refuzat categoric — făcâmdu-ne totuşi 
o concesie: aceea de a nu numi nici preşedinte, de a nici nu prevedea 
măcar în regulament o asemenea demnitate. Suveranul pretindea că 
lipsa de președinte trebuia să însemne pentru întreaga opinie publică, 

că rolul de preşedinte îl asumă EI, fără să poarte titlul... Opinia publică 
n-a priceput nimic şi FRN-ul a rămas o organizaţie pe hârtie, fără viaţă 
şi fără răsunet în mase. Cele 2-3 încercări de reînviere au dat greş și 
nici nu putea fi altfel... Reorganizarea actuală nu va da nici un rezultat. 
Fie că sunt 3 secretari generali şi un ministru în fruntea Frontului, fie 
că un preşedinte și 3 vice, în plus de secretari — tot o mâncare de 
peşte. Acelaşi lucru se poate spune pentru parodiile de alegeri de la 
comună, judeţ şi ținut... Frontul va rămâne mai departe o organizaţie 
moartă şi fâră chiag... 

Am demonstrat apoi că FRN-ul trebuie să devină o organizație 
trainică în împrejurările de faţă, fiindcă n-avem altă soluție politică. 
Am amintit că acum 10-12 ani, într-o cuvântare la Cameră, am arătat, 
spre mirarea tuturor, că pe terenul economic nu avem de-a face cu o 
criză, adică cu o stare patologică şi vremelnică, a cărei vindecare s-ar 
putea căuta, ci cu o stare nouă economică, normală şi ea, derivând din 
noile raporturi stabilite de împrejurările belice și postbelice — o stare 
pe care nu trebuie să o combatem, ci căreia trebuie să ne acomodăm. 
Concluziile mele au fost primite atunci cu un surâs. După câţiva ani, 
toată lumea a fost de părerea mea... 

Aş vrea să mă înşel, dar azi mă văd nevoit să constat că o normali- 
tate nouă se stabileşte, şi pe terenul politic. Pe terenul economic mi-au 
trebuit 10 ani ca să o constat — pe cel politic, 5 luni mi-au fost 
deajuns. Noua normalitate politică poate fi definită: stare de război, cu 
un minimum de lupte înarmate, și cu un maximum de lupte economice. 
În afară de scurtul incident polonez, şi de îndepărtatele lupte fino-ruse 
—- țările Europei nu se mai tem azi de război, ci de pace. Pentru război 
s-au aranjat oamenii să nu-şi facă prea mult rău; dar când se gândeşte 
la pacea viitoare, fiecăruia îi face rău. Nota de plătit va fi formidabilă. 
Unii vor plăti cu jertfe de pământ, de populație — alţii se vor vedea pe 
deplin minati în toate întreprinderile lor. Gândească-se cineva a lichi- 
darea războiului din 1914—1918, ca să-şi dea seama ce va fi lichidarea 
actualului război în care toată lumea a intrat cu povara celui precedent 
încă în spinare... De frica păcii, războiul acesta va ţine încă mult, și 
trebuie să ne adaptăm condiţiilor de trai de astiizi... 

Dar poate cineva concepe în condiţiile de azi, când toate puterile 
ţării, când toate voinţele trebuiesc mobilizate pentru apărarea grani- 
telor — poate cineva concepe rivalități politice, lupte de idei și de 
partide? Desigur nu. Şi iată că existența unui front unic devine o nece- 
sitate... Ca ERN-ul să fie însă un organism viu, trebuie ca M. Sa Regele 
să se pună în fruntea lui. După cum e în fruntea Guvernului şi a Arma- 

tei. Nu e admisibil că numai îndrumarea resorturilor sufleteşti să fie 
lăsată din mână de cel ce conduce tot restul... 

Am mai vorbit aşa — și am conchis că atât timp cât Regele nu se 
va pune în fruntea FRN-ului, acesta va rămâne un organism mort... un 
organism pe hârtie... l 

După cuvântarea mea, ca şi înainte de ea — nimeni nu s-a înscris la 
cuvânt. Fie că adunarea de slugi se temea de stăpân, fie că „chestiunea“ 
nu interesa pe nimeni... Niţel din una, niţel din alta... 

Victor Iamandi a căutat să apere în câteva cuvinte Guvernul Căli- 
nescu de învinuirea de inacțiune ce i s-a adus; Malaxa, galben ca un 
căcat nemistuit a întrebat dacă uniformele rămân (asta-l interesa pe 
el!); iar Tătărescu, după ce a spus că va raporta M. Sale observatiile 
mele, a declarat proiectul adoptat (!!!) şi a ridicat şedinţa. 

Deşi am simţit pe când vorbeam că toţi mă aprobau, unul din peştii 
prezenţi n-a îndrăznit să mi-o spună, chiar după şedinţă. Ba aproape nu 
îndrăznesc să-mi întindă mâna, de frică să nu se raporteze Stăpânului... 
Erau acolo o droaie de miniștri. Rare ori am văzut aşa nulităţi cocoţate 
în posturi considerate până acum ca „înalte“ — dar care nu mai repre- 
zintă astăzi nimic... În ce hal ne-a umilit banda de străini — de la Ho- 
henzollern la Malaxa — care a pus mâna pe biata noastră țară! O, laşi- 
tate românească!!! l 


Titulescu, sosit la Paris, e mai bine. Dovadă mai mult că a fost o 
criză de uremie, cu delir — și nu demență. 

Cât va putea ţine ameliorarea şi cât va putea fi ținut în viaţă, e altă 
chestiune. Se zice că abia venit în fire ar fi dat prin gazetele din Paris 
dezminţiri cu privire la boala lui şi că ar fi telefonat lui Urdăreanu, în- 
trebându-l după o scurtă conversaţie: „Ei, mă, sunt nebun, ce zici?“ Nu 
ştiu ce a zis Urdăreanu... 


Telegramele de azi anunţă că ruşii s-au retras de la Salla, în regiu- 
nea căreia lupte înverşunate au fost duse zilele din urmă. Ruşii s-au 
retras ca să nu fie încercuiți şi fiindcă nu mai puteau ţine piept vrăjma- 
şului pe frigul cumplit ce domneşte pe acolo. La Nikky, în Finlanda 
mijlocie, s-au înregistrat 56 grade sub zero! Se zice că pierderile ruşi- 
lor la Salla întrec 40 000 de oameni, morţi, răniţi şi prizonieri! E o stră- 
lucită victorie pentru finlandezi! 

Frankgurter Zeitung anunțând că Petsamo şi regiunea de Nord a 
Finlandei constituie una din principalele revendicări ale Sovietelor; 

Agenția TASS dă o dezminţire oficială acestei informaţii şi afirmă că 
niciodată Rusia Sovietică n-a revendicat Petsamo, nici regiunile înve- 
cinate... Simptomatic! 


În Riksdagul suedez mare ședință consacrată politicii suedeze faţă 
de conflictul ruso-finlandez. Mare manifestaţie în favoarea Finlandei. 
Ministrul de Externe, Giinther, a declarat că „fiind hotărâtă să-şi păs- 
treze neutralitatea, Suedia regretă că n-a putut face tot ce ar fi dorit 
pentru a ajuta Finlanda...“ Fostul ministru de Externe, Sandler, a pro- 
testat viguros împotriva acestei politici prin care înţelegerea nordică a 
fost sfărâmată în dauna Statelor scandinave şi în favoarea Rusiei... 


Primit vizita lui Franasovici, în treacăt prin Bucureşti. Foarte inte- 
resat (săracul!) de ce se petrece pe aici, politician nărăvit, trăieşte încă 
sub sugestia vechilor patimi. Se declară fericit la Paris, departe de tot 
„putregaiul“ nostru politic! Cine vorbeşte! Plânge pe Tătărescu, care 
nu va putea rezista mult. Mă întreabă de ce am părăsit „puterea“. Alu- 
nec — nu e Franasovici omul confidenţelor mele. 

Îmi dă şi câteva ştiri interesante de la Paris: Pentru moment, nu e 
vorba de un front oriental, sau de o intervenţie anglo-franceză fie pe la 
noi, fie spre Kaucaz. A fost planul şi marota lui Weygand. Englezii n- 
au vrut însă să audă de aşa ceva şi au declarat că, dacă francezii vor să 
organizeze un front ofensiv în Orient, ei nu vor contribui cu un om sau 
cu un șiling. Francezii au cedat. Weygand a întrebat atunci dacă Aliaţii 
vor interveni în cazul unui atac german sau rus împotriva României. 
Răspunsul a fost categoric şi afirmativ. Weygand, pe baza hotărârii Co- 
mandamentului aliat, a primit însărcinarea să pregătească forţele nece- 
sare unei acţiuni de ajutor, în cazul unui asemenea atac, devenii din ce 
în ce mai improbabil, dealtfel. Până acum nu sunt concentrate la Bey- 
routh decât 3 divizii franceze. l 

Dovada dezorganizării şi incapacității ruseşti, făcută de finlandezi, 
a schimbat cu totul atmosfera politică în Occident. Slăbiciunea dove- 
dită a rușilor a determinat hotărârea atât de categorică a Aliaților să ne 
vină eventual în ajutor — de unde până acum o lună se arătau plini de 
rezerve. Acţiunea împotriva comuniștilor din Franţa a fost determinată 
şi ea tot de dovezile de slăbiciune dovedite de ruși. De unde până în 
decembrie, Franasovici alerga după Suritz, ambasadorul Sovietelor în 
Franţa, ca să afle câte ceva asupra intenţiilor Moscovei, acum Suritz se 
ține de el ca să afle ce vor Aliaţii. „Ce intenții au cu noi?“ — „De ce 

sunt supăraţi? — „Noi n-avem nici un pact secret cu Germania“ -— şi 
câte altele de acest fel, sunt întrebări şi afirmări zilnice pe care sovie- 
ticul le face ambasadorului nostru. Întreaga orientare politică s-a schim- 
bat. În Franţa, în Anglia, în Italia şi până și în Germania — toată lumea 
ia atitudine fătişă împotriva Sovietelor:“. „ŞI în Turcia, și până şi la noi 
— ca să nu mai vorbesc de Ungaria — e același lucru“ — am adăugat 
eu... Trăiască Finlanda! 


Lui Franasovici i s-a telefonat azi-diminează de la Paris, că Titu- 


lescu care se află încă în hotel Ritz, a început iar să aiureze... Franaso- 
vici crede că ar trebui internat într-o casă de sănătate, să nu ne facă o 
boroboaţă! 


Nou cutremur în Anatolia meridională, în regiunea vilaietului Nig- 
de: vreo 80 de morţi și 260 de răniţi. Aliata și amica noastră Turcia e 
supusă la grele încercări... 


Din datele mărturisite de o parte şi de alta rezultă că Anglia a pier- 
dut până acum 3 submarine — iar Germania vreo 35... 


Poftit de d-na Tătărescu, Iorga a ţinut o conferinţă la Crucea Roşie, 
în care n-a făcut decât să înjure pe Giurescu. Cenzura n-a lăsat să se re- 
producă nimic, ceca ce a înfuriat şi mai mult pe nebun, care spurcă pe 
Tătărescu şi mă laudă pe mine.. Am ajuns și în bunele eraţii ale para- 
noicului — vai de mine! D-na Tătărescu e dezolată... 


Curtea de Casaţie a respins ieri recursul lui Max Auschnit şi a ad- 
mis pe al Parchetului. Auschnit făcuse recurs împotriva ordonanţei de 
trimitere în judecată. Parchetul , împotriva hotărârii Tribunalului care 
declarase că actul de depunere î în gaj personal a titlurilor aparținând 
„Reșiţei“ (faimoasele 18 milioane depuse la C epi) era supus prescrip- 
tiei. Semne rele pentru judecata definitivă, în ce priveşte pe Auschnit... 


Într-un cartier din Nordul Londrei, Waltham Abbey, a sărit în aer o 
fabrică de muniții. Formidabila explozie — ale cărei cauze nu sunt 
încă cunoscute — a fost resimţită la mai bine de 10 kilometri. La fața 
locului, 5 morţi şi 30 de răniţi. Pagube enorme. 

Muzicalia: 

Există în Bucureşti o pereche cunoscută de toți, perechea Rădu- 
lescu-Baumann. El cântă la clavecin, ea din g gură cu o frumoasă voce 
de contralto. Împreună fac muzică de cameră și sunt în relații cu toate 
saloanele muzicale. Separat, d-na Rădulescu născută Baumann, cântă 
şi la Operă. După Erna Berger, faimoasa cântăreaţă berlineză, a cântat 
şi d-na Rădulescu la Ateneu aceeași bucată de muzică, iar criticul ră- 

guşit Ciomag a îndrăznit să spună că Erna Berger a cântat-o mult mai 
bine, Întâlnindu-l d-na Rădulescu l-a apostrofat: „Dacă nu mi-ar fi 
frică să-mi mânjesc mâinile, ţi-aş trage două perechi de palme!“ Cio- 
mag pretinde că în stare de război (22) nu poate provoca la duel pe Rà- 
dulescu, şi a reclamat cazul lui Costică Manu, preşedintele Asociaţiei 
Muzicii de Cameră! Costică Manu, care tremură de umbra lui, a în- 
nebunit și el, nu știe cum să iasă din încurcătură şi consultă pe toată lu- 
mea... O notă veselă în tristeţea vremurilor! 


20 ianuarie. Citesc în Universul că Puricelli a fost nu numai făcut 
conte, dar încă şi cu titlul pompos de conte di Lumnago. Lumnago este 
numele proprietății lui Puricelli, pe o înălțime ce domină lacul Varese 
și în jurul căruia se desfăşoară o minunată panoramă a Alpilor. La 
Lumnago are Puricelli faimoasele sale sere cu orhidee şi garoafe! 


Legea prin care deputaţii comunişti sunt scoşi din Cameră a fost 
votată şi de Cameră și de Senatul francez. Numai să nu se realeagă 
aceiaşi comunişti; corpul electoral francez e așa de păcătos... 


A murit și amiralul Coandă, fratele mai mic al generalului... Nu era 
lucru mare de el, dar e încă o figură simpatică a Bucureştiului ce nu 
mai c, care se duce... 


21 ianuarie. Afacerea Auschnit, misterioasa afacere Auschnit ale 
cărei resorturi profunde nici până astăzi n-am putut să le descopăr, s-a 
complicat cu două intervenţii diplomatice şi cu o mică escrocherie a 
prietenului Tătărescu. 

Fosta fabrică de puşti din Brünn (Zbroiovska sau aşa ceva), înghi- 
țită de Hermann Gâring- Werkc, poseda de pe vremea cehă un însem- 
nat pachet de acțiuni „Reşiţa“. Aceste acţiuni au fost ridicate și depuse 
în Anglia şi în Franţa şi în ambele ţări au fost sechestrate la începutul 

războiului ca bunuri inamice. Nemţii, ca să-și scape acţiunile, le-au 
cedat lui Malaxa şi au cerut, pe baza legii Auschnit, să fie anulate și să 
se emită duplicatele cuvenite, exact cum s-a procedat cu acțiunile puse 
în gaj de Auschnit. | 

Termenul sorocit de Tribunalul Ilfov pentru pronunțare a fost 17 ia- 
nuarie, prin urmare, după lege, termenul de opoziţie expira în seara de 
14 ianuarie. Thierry a fost la Tătărescu şi a reclamat energic în numele 
Guvernului francez care urma să fie deposedat de titlurile sechestrate. 
Tătărescu a rugat pe Thierry să retragă opoziţia făcută la tribunal, an- 
gajându-se el să amâne toată afacerea până se va găsi o soluție amia- 
bilă. Thierry a primit, a restras opoziţia şi a mai scris o scrisoare lui Tă- 
tărescu în ziua de 14, amintindu-i făgăduiala lui. Hoare, ministrul An- 
gliei, a făcut şi el un demers pe lângă Tătărescu, dar mai tardiv, pare- 
se în ziua de 14 ianuarie. Şi lui Hoare Tătărescu a făgăduit acelaşi lu- 
cru. Ministrul Angliei n-a avut însă încredere în Tătărescu, pe care-l 
ştie mincinos şi a însărcinat pe Alex. Ottulescu să facă opoziţie la 
tribunal în numele Angliei. Cu toate făgăduielile date, Tătărescu n-a 
făcut — sau mai bine zis n-a putut face nimic, căci tribunalul a anulat 
în ziua de 17 ianuarie titlurile depuse la Paris şi la Londra şi a ordonat 
emiterea duplicatelor. Thierry şi Hoare sunt furioși, se declară escro- 
caţi şi fac mare caz de această afacere. Hoare a mers până a spune că 
va întreba Londra dacă nu e cazul să părăsească Bucureştii... Și totuşi, 
e vina lor, a miniștrilor străini, dacă lucrurile nu s-au întors altfel, cum 
doreau ei. De ce s-au dus la Tătărescu şi nu s-au dus la Malaxa? Nu 
ştiu ei că Ţara românească a fost arendată grecoteiului, ca o simplă 
moşie boierească, pe vremuri? 


De câteva zile lumea nu vorbeşte decât de „evenimentul covârșitor“ 
anunţat de Chamberlain în ultimul său expozeu, eveniment care va 
schimba toată situaţia, va pune capăt războiului și va împiedica răz- 
boaiele viitoare. De la aceste senzaţionale declaraţii, comentate pretu- 
tindeni, n-au mai venit altele să le confirme. Nici ieri, în cuprinzătorul 
său expozeu de la Leeds, Halifax n-a făcut nici o aluzie la ele. 

De arme noi se vorbește, dar de partea nemților. Se zice că au în- 
ceput să construiască submarine „de buzunar“, un tip foarte redus ca 
dimensiuni, manevrat numai de doi oameni, dar greu de detectat şi de 
atins căci se poate cobori până la 650 metri adâncime pe când submari- 
nele normale nu trec de 100. Aceste submarine „de buzunar“ ar putea 
fi construite într-o lună şi 60 de şantiere ar fi ocupate în momentul de 
faţă, în Germania, cu construcţia lor. Germania ar plănui un atac masiv 

cu sute de asemenea vase, împotriva Angliei. De altminteri tipul aces- 
tor submarine nu e nou. Vase identice au fost deja construite în Japo- 
nia, şi nu pare ca Japonia să fi distrus lumea cu ele... În tot cazul nu e 
probabil că la aceste noi arme să se fi gândit Chamberlain când a anuţat 
sfârşitul războiului în favoarea Angliei... 


Destindere în Belgia şi calm complect în Olanda. Se pare că alarma 
din ultima vreme a fost provocată de ştiri inexacte sau de dorința Gu- 
vernului de a obţine mai cu uşurinţă (e vorba de Belgia) sporirea mij- 
loacelor de apărare... 


Finlandezii susțin că aviația rusă consumă zilnic 2 milioane litri de 
benzină pe frontul finlandez, deoarece toate operaţiunile ei se fac în 
masă, prin cooperarea a peste 400 de avioane la câte o acţiune. Aprovi- 
zionarea pentru o asemenea consumaţie va deveni tot mai dificilă din 
cauza greutăților de transport. 

Posturile radiofonice transmit că luptele de pe frontul finlandez au 
continuat ieri şi alaltăieri toată ziua. În împrejurimile lacului Ladoga, 
din cauza gerului prea aspru, luptele au fost mai slabe. Pe ziua de ieri 
450 de avioane sovietice au zburat deasupra Finlandei. Şase din aceste 
avioane au aruncat 150 de bombe. Ziarul italian Popolo di Roma cu- 
prinde scene dramatice de pe frontul finlandez, descrise de corespon- 
dentul său. Întregul câmp unde s-au desfăşurat ultimele lupte a fost 
acoperit cu cadavre înghețate, care din cauza gerului n-au putut fi ridi- 
cate. În rândurile soldaţilor ruşi domneşte nemulțumirea și ncîncre- 
derea. | 

Din Italia se pretinde că s-ar fi înscris până acum 5 000 de voluntari 
pentru Finlanda. Pe de altă parte ziarul olandez A/gemeen Haudelsblad 
din Amsterdam crede a şti că trupe italiene au fost admise pe teritoriul 
Ungariei în vederea unei eventuale apărări împotriva unui atac sovietic 
sau perman. Ar fi trupe italiene chiar în Budapesta, dar consemnate în 
cazărmi, ca să nu fie văzute! Aceste ştiri sunt probabil de domeniul 
fanteziei şi nu le înregistrez decât fiindcă sunt simptomatice cu privire 
la starea opiniei publice.. 


Ziarul Timpul (îndrumat de Gafencu, proprietarul lui) află din Lon- 
dra că revista Komintern din Moscova, organ oficial al organismului 
comunist purtând acelaşi nume, a publicat în ultimul său număr o notă 

cu privire la România. Nota confirmă că articolul apărut în decembrie! 
a fost datorat unei erori (!!!) şi că el nu exprimă nici părerea Guver- 
nului sovietic, nici pe aceea a Partidului Comunist și că el nu era nici 
măcar conform directivelor revistei Komintern. Rău trebuie să meargă 
lucrurile în Rusia, ca să se facă asemenea retractări... 


Clodius, de astă dată însoţit de noua lui soție (şi mai urâtă, zice-se, 
ca cea de înainte), e din nou la Bucureşti pentru câteva zile. A venit ieri 
la mine să-mi prezinte pe Neubacher, noul plenipotenţiar economic 
instalat la noi. O experienţă similară făcută cu un domn Neuhăuser ar 
fi dat excelente rezultate la Belgrad şi nemţii încearcă acum același lu- 
cru la București. Neubacher e un austriac simpatic şi a fost până acum 
primarul Vienei... 

Nu mai văzusem pe Clodius de când am demisionat din fruntea Gu- 
vernului și diplomatul german mi-a mărturisit că lucrurile mergeau mai 
bine sub mine, între Germania şi România. Cuvântul era cuvânt, pe 
când acum... Berlinul mă regretă mult, adăuga Clodius. 

Am explicat lui Clodius că în ultima vreme s-au schimbat multe, 
dar că în raporturile noastre cu Germania, două lucruri au contribuit la 
încetinirea schimburilor între ţările noastre: 

1) iarna grea, care a înghețat Dunărea și a încetinit transporturile; 

2) informaţiile pe care le avem azi şi pe care nu le aveam acum 
două luni, că Germania ne-a „lăsat“ faţă de Rusia... 

Clodius a protestat energic în ce priveşte această a doua afirmaţie a 
mea. El pretinde că Germania a făcut tot ce a putut, și a reușit, să li- 
niştească Rusia cu privire la revendicările ei asupra Basarabiei... 

„Poate acum, de când Finlanda a făcut dovada dezorganizării şi slă- 
biciunii Rusiei, dar la început, când aţi semnat în august 1939 conven- 
tia cu Moscova“ — am răspuns eu -— „ne-aţi abandonat cu totul. Au- 
gust 1939!! [mi aduc aminte de conversatia mea cu Göring la Berlin, 
în noiembrie 1938, şi de afirmarea acestuia că granița Germaniei e pe 
Nistru —— şi mă întreb dacă puţin self respect n-ar fi cerut o atitudine 
mai puțin contradictorie în limita unui singur an...“ 

Clodius părea plictisit de dreptatea observaţiei mele şi m-a asigurat 
din nou de atitudinea amicală a Germaniei. Am avut impresia că după 
cele întâmplate în Finlanda, atitudinea Germaniei s-a schimbat mult 
faţă de Rusia. De unde trăiau şi ei, ca ȘI noi, ca şi toţi, în teroarea puho- 

l Articol care a făcut mare vâlvă şi prin care se precizau intenţiile Rusiei de a ocupa Basa- 
rabia... 

iului rusesc şi se supuneau la toate sugestiile Moscovei, acum au în- 
ceput să ridice capul şi să zică: nu. ay i 
Fabricius a fost chemat telegrafic la Berlin şi a plecat aseară. Clo- 
dius pretinde că a fost chemat împreună cu alți reprezentanţi ai Ger- 
maniei din străinătate, în vederea instrucţiunilor generale pe care Mi- 
nisterul de Externe obișnuiește să le dea periodic. Cum a circulat însă 
cu persistență, de 3 zile, zvonul că Germania va obține de la Rusia — 
fie şi numai provizoriu — să ocupe Galiţia şi să stăpânească linia ferată 
Cernăuţi-Lemberg, mă întreb dacă chemarea lui Fabricius la Berlin nu 
e în legătură cu această chestiune... Germania, pentru care transportu- 
rile din România prin Galiţia constituie o problemă de cea mai mare 
importanță, ar obține teritoriile meridionale din vechea Polonie, în 
schimbul concursului cerut de Soviete în Finlanda. Nemţii ar trimite 
ofițeri şi cadre care să îndrumeze bestiile moscovite și poate chiar 
material de război... i 
Pilder (Dresdner Bank), sosit şi el de la Berlin, povesteşte cum căile 
ferate au ajuns în Germania la limita puterilor de funcționare. Toată in- 
dustria și tot potenţialul Germaniei de muncă fiind îndreptat de ani de 
zile spre înarmarea ţării, căile ferate au fost lăsate la o parte şi azi se 
răzbună. Nu mai sunt locomotive bune și linia s-a slăbit rău. Unde e 
perfecta funcționare a căilor ferate din 1914-1916, când Inaltul Co- 
mandament plimba trupele cu uşurinţă de pe un front pe altul! Acum, 
orice transport a devenit o problemă... mit 
Plecat marţi seara de la Berlin, în loc să ajungă a doua zi dimineața 
la ora 81⁄4 în Viena, Pilder n-a sosit decât la 6!4 seara... Nici o călătorie 
nu mai poate fi fixată dinainte: trenurile pleacă sau nu, nu se știe 
niciodată. e 
Altfel Pilder e optimist. Crede în pace! Fiihrerul e gata că constituie 
o Chic şi o Polonie independente! Ce mai vor englezii? Vor o Cehie 
şi o Polonie după planul lor, nu după al lui Hitler... şi atât ajunge pentru 
ca pacea să nu se încheie... 


Suarez (cunoscutul autor al amintirilor asupra lui Clemanceau și al 


-altor cărti bune) care a fost la noi şi pe care l-am primit cu bunăvoință, 


mă dă de pol în revista pariziană Vu. Face din mine un calomniat şi mă 
declară francofil sincer. Şi ce spune despre mine mai spune și despre 
români în general. Și noi care ne căznim să salvăm faţada și să părem 
prieteni cu nemţii ca să trecem râul — ne-a dat de gol franţuzul! „Cui 
foloseşte“ Şi se zice că franțuzii sunt oameni deştepţi... 

Senatorul american Borah a murit alaltăieri. Borah era cel mai în- 
verșunat campion al izolării Americii şi avea mare influență asupra 
Con gresului fiind şi preşedinte al Comisiei Afacerilor Străine la Senat 
In dorinţa lui de a se amesteca în afacerile Europei, Roosevelt n-a avut 
mai mare adversar decât Borah. Încăpăţânatul bătrân era alesul unui 
milion ȘI jumătate de cow-boys și fermieri. După sesiunile Parlamen- 
tului, Borah se reîntorcea la alegătorii săi şi explica cow-boy-lor poli- 
tica externă şi tainele ci... l 


i Paderewski, marele pianist polonez, a declarat că nu va mai cânta 
a pian până ce independența Poloniei nu va fi restabilită. Săracul... 


Gregori Gafenko a plecat vineri seară să sc întâlnească la graniță cu 
Tzintzar Marcovici, ministrul de Externe iugoslav. Întâlnirea a avut loc 
ieri la Vârșeț, în Banatul sârbesc. Ambii miniştri au vrut să ia contact 
şi să se pună de acord înainte de deschiderea Conferinţei Înţelegerii 
Balcanice care se va întruni la Belgrad în ziua de 2 februarie. Băiatul 
nostru de la Externe şi țânţarul de la Beograd au folosit bineînțeles pri- 
lejul pentru a face „un tur de orizont“. Nu încape îndoială că toate pro- 
blemele ce agită lumea întreagă au încăput în orizontul de la Vârset 
Soluţiile le-a dat deşteapta Esmée, zisă şi Nouchette (Gafencu) — dan- 
sând o rumbă. Sârbul a rămas cu gura căscată... 


intreg Guvernul, cu Tătărescu în frunte și cu Vaida Voievod, colac 
peste pupăză, s-a transportat la Cluj unde a ţinut ieri „o adunare gospo- 
dărească“ la care au participat Rezidentul local, prefecţii, parlamentarii 
etc. „Da —— Sau — nu“ a caracterizat scopul întrunirii, lapidar, după obi- 
ceiul premierului: „N-am venit pentru a vorbi, ci pentru a înfăptui...“ 
După ce au înfăptuit câteva ceasuri, obosiţi, s-au înapoiat toţi miniștrii 
la Bucureşti. Ideea acestor întruniri n-ar fi rea, dacă ar fi oamenii care 
le alcătuiesc mai serioşi. Am văzut ce au dat în trecut, sub marea gu- 
vernare de 4 ani a aceluiaşi dom” Guţă... Întrunirea de la Cluj a dovedit 
însă un lucru: perfecta inutilitate a postului de Rezident... 


Una bună a lui Iorga. După cum se ştie, e la cuțite cu Giurescu, pe 
care nu-l poate vedea-n ochi. La ultima şedinţă a Academiei, Giurescu, 
care e membru corespondent, prezent mai devreme s-a aşezat din nebă- 

gare de seamă pe scaunul ocupat de obicei de către Iorga. Sosind și 
paranoicul şi văzând scaunul său ocupat, a fulgerat pe îndrăzneț — iar 
acesta pricepând greşeala săvârşită, s-a sculat repede să facă loc acade- 
micianului Fute-Vânt. Dar acesta, spre bucuria celor prezenţi, a excla- 
mat: „Șezi, şezi, domnule, curul meu sau curul dumitale e tot una — la 
cap e deosebirea între noi!“ Au râs toţi, afară de Giurescu, nenorocitul! 


A murit şi Olga Gigurtu, văduva generalului. Cu dânsa dispre ulti- 
ma contemporană a mumă-mi, şi ca atare moartea ei mă doare... Avea 
multe cusururi, dar a fost o personalitate şi a zbârnâit mult la Craiova 
între anii 1880 şi 1910. Deşteaptă, cu spoială de cultură, se amesteca 
în toate ca şi surorile ei. Dintre fetele Bălcescu era totuși cea mai 
echilibrată. De câţiva ani, îi slăbiseră facultăţile intelectuale, căci sufe- 
rea de scleroză progresivă. A murit câteva zile după fiică-sa Manda, şi 
poate că această nenorocire a contribuit să determine şi sfârșitul vieţii 
sale, care nu mai ţinea decât de un fir... 

A lăsat câteva amintiri bine scrise despre viața socială din Craiova 
de acum o jumătate de veac. 

Lui fiu-său lonel, nu i-a fost ministeriatul cu noroc: în 15 zile a 
îngropat pe soacră-sa, o soră şi pe mamă-sa... 

Pleacă toți bătrânii... Din generaţia părinţilor mei n-a mai rămas ni- 
meni; am luat noi locul lor, până să plecăm şi noi... 


Florian Marinescu, contabilul nostru de la Jockey-Club, care este şi 
administratorul bunurilor Regelui, îmi povesteşte ingrigăria de la Pa- 
lat, unde nu mai este de trăit. Mitocanul Stavăru-Boul, cocoţat prefect 
al Palatului, încurcă toate și ține toate firele intrigilor, care merg până 
la Urdăreanu. Marinescu se aşteaptă la un mare Krach, cât de repede... 


22 ianuarie. Toate pachetele, toate scrisorile, toate gazetele care ies 
din Anglia sunt controlate. Numai la Londra în biroul Cenzurii lu- 
crează peste 3 000 de funcţionari. „Războiul este un lucru frumos“. 


Agenţia „Havas“ difuzează o ştire după care Mussolini ar fi întrebat 
pe Hitler — nu se precizează dacă telefonic, prin telegraf sau prin 
mijlocirea unui trimis special — despre ţelurile de război ale Reichului 
în Baltică şi în Balcani. Ducele ar fi adăugat că, în cazul în care 

Reichul ar favoriza o expansiune sovietică în aceste direcții, Italia se 
va vedea nevoită să revizuiască politica ei externă; parcă n-ar fi revă- 
zut-o deja — şi încă de două ori, de la izbucnirea războiului. 

Berlinul ar fi răspuns că în conflictul ruso-finlandez, Germania 
înțelege să păstreze o desăvârşită neutralitate, iar în ce privește Bal- 
canii vrea linişte şi pace, fie şi numai ca să se poată aproviziona mai 
departe din aceste regiuni... 

„Pe de altă parte, Guvernul Reichului dă cea mai categorică dezmin- 
tire informaţiei răspândită de presa franceză privitoare la o înţelegere 
nouă germano-rusă, în virtutea căreia Sovietele ar ceda Germaniei, Ga- 
ţia în schimbul unui ajutor în Finlanda. 

Nemţii sunt foarte plictisiţi de izolarea tot mai mare a Germaniei în 
opinia publică mondială din cauza simpatiilor unanime de care se bu- 
cură Finlanda și a legăturilor Reichului cu Moscova infamă. 

In ziarele de azi o altă ştire senzațională: Germania ar fi trimis 
agenţi în străinătate ca să prepare o ofensivă pentru încheierea unui 
armistițiu pe baza evacuării Poloniei şi Cehiei... Pare inversosimil. 


„Se comunică din Helsinki că alaltăieri, sâmbătă a fost cea mai grea 
zi din câte a avut de îndurat nenorocita Finlandă. Neputincioşi pe pă- 
mânt, sovieticii şi-au dat drumul din aer. Peste 300 de avioane au bom- 
bardat toată ziua principalele oraşe. Ruşii atacă întâi cu bombe lumi- 
noase care nu se sting, îndată şi lămuresc astfel locurile asupra cărora 
avioanele lasă apoi să cadă bombe incendiare şi destructive. Numai la 
Abo ar fi fost astfel distruse vreo 800 de case. Stricăciunile materiale 
au fost îngrozitoare, dar victime omenești foarte puţine: se vorbeşte de 
mai puţin de 10 morţi şi de vreo 100 de răniţi în total... 

Pe frontul Careliei, finlandezii au respins toate atacurile ruseşti şi 
au capturat material de război. Avioanele finlandeze au bombardat cu 
succes bazele aeronautice rusești, distrugând multe avioane... 


Crucișătorul englez „Granville“ a fost scufundat. Au pierit vreo & 
oameni, 73 sunt dispăruţi (?) — restul până la 118 salvați. „Granville“ 
e al 5-lea crucişător de acelaşi tip ( 1 485 tone deplasare) scufundat de 
la începutul războiului. 


„Vreme oribilă în toată Europa. În Ungaria viscol nemaipomenit. La 
noi, ieri, termometrul s-a urcat până la +1*, apoi către seară s-a coborât 

iarăşi (azi-dimineaţă —7°) şi astfel s-a întins un polei pe care oamenii 
şi vitele alunecă și își rup picioarele... 


Conferinţele chino-japoneze din jurul Anului Nou par să nu fi dat 
rezultate, fiindcă condiţiile puse de japonezi pentru o împăcare au fost 
găsite inacceptabile de chinezi. Luptele între cele două părți au re- 
început, mai violente şi mai nemiloase ca oricând... 


23 ianuarie. Alaltăieri seară, duminică, a avut loc o masă cu poker 
la Urdăreanu. Prezenti pe lângă Majestatea Sa Regală, Măria Sa Du- 
duia, perechea Malaxa, alţi zei minori ai Camarilei şi... dl şi d-na Bu- 
joiu!! Încă o iluzie pierdută; am crezut până azi că Bujoiu era un băiat 
curat! Pfui, pfui! Masa şi „partida“ au durat de ła ora 6 scara la ora 4 
dimineaţa. Pentru oamenii cumsecade Palatul nu e accesibil şi e natural 
să fie așa de vreme ce Regele își petrece viaţa cu escrocii lui familiari. 
Ce o fi căutat un om cinstit printre ei? Căci dacă nu mai pot socoti pe 
Bujoiu om curat, îl socotesc totuşi încă cinstit... 


Un comunicat oficial german ne informează că Ribbentrop a primit 
pe un comerciant danez, anume Plesz Schmidt, care i-a oferit un plan 
pentru încheierea imediată a păcii. Îndată ce a luat cunoştinţă de acest 
plan, Ribbentrop — adaugă comunicatul — a expulzat pe Schmidt. 
Fapt ciudat nu e că Ribbentrop a primit pe Schmidt, căci danczul pare 
un om încăpățânat şi după cum a ajuns la ministrul de Externe german 
ajunsese înainte la cel englez — dar s-a crezut util să dea un comunicat 
cu privire la vizita primită. Dar cine ştie ce dedesupturi o avea această 
vizită... 

Fiindcă vine vorba de dedesupturi, Pilder mi-a spus — cu totul con- 
fidenţial, zicea el — că negocieri de pace sunt în curs prin mijlocirea 
lui Roosevelt. Cercurile din apropierea Fiihrerului sunt destul de opti- 
miste cu privire la mersul acestor negocieri care au întâmpinat însă o 
neașteptată opoziție din partea Vaticanului. Papa ar dori o schimbare to- 
tală de regim în Germania, şi pentru a-l împăca, Roosevelt ar fi acreditat 
un prieten intim al său pe lângă dânsul... O fi? Dea Dumnezeu să fie! 

Până să se ajungă la pace, telegramele agenţiilor ne aduc vestea că 
Franţa a comandat 6 500 de avioane în Statele Unite și că Anglia vrea 
să comande material de război în America pentru suma frumușşică de 1 
miliard de dolari... 

Ziarele berlinieze scriu asupra temei: „Germania nu mai are nevoie 
de comerţ maritim“, şi speră să descurajeze Anglia prin asemenea con- 
statări... 


O nouă ediție portativă, pentru soldaţi, a cărții lui Hitler, Mein 
Kaumpf a ieşit de sub tipar. Cu această ediţie, numărul exemplarelor 
tipărite până acum a ajuns la 5 000 095. Cel mai mare succes de editură 
din lume şi din toate timpurile! Bună afacere pentru nenea Adolf. Se 
zice însă, că tot câştigul lui, îl dă pentru operele de binefacere ale 
partidului... 


ase 


Finlanda a publicat o carte „albastră şi albă“ cu toate documentele 
privitoare la negocierile Finlandei cu Rusia, pentru a dovedi că condi- 
tiile impuse de Sovicte ar fi însemnat sfârșitul independentei fin- 
landeze... i 


Revista de propagandă engleză Free Europe, care ni se trimite pro- 
babil fiindcă o plătim, publică în ultimul său număr două articole sem- 
nate, unul de Coste Todorov, reprezentant al Bulgariei la S.D.N., altul 
de Balcanicus, care probabil e tot Todorov, sau un alt „ov“ oarecare —- 
articole în care suntem înjuraţi rău, în care se spune fără înconjur că 
armata noastră e cea de pe urmă și incapabilă să reziste singură împo- 
triva nimănui, că sprijiniți pe alţii şi pe noroc am despuiat popoarele 
vecine de pământurile lor... 

Sub Cenzură, asemenea articole apărute în Anglia, nu pot decât să 
ne facă plăcere... Sau poate că bulgarii au dat mai mulți bani decât noi? 
__ Sub titlul /njurii nemeritate, Iorga a scris în Neamul Românesc de 
ieri un excelent articol de punere la punct. Are şi Fute-Vânt zilele lui... 


„Grazio“, un transatlantic italian, a ars între Barcelona şi Genova, 
fără să dea de o mină nici să fie torpilat. Li s-a părut italienilor că răz- 
boiul nu trimite la fund destule vase? „Grazio“ s-a scufundat după ce 
toți pasagerii au fost salvaţi. N-au pierit decât câţiva oameni la maşini 
în momentul exploziei care a provocat incendiul. „Grazio“ făcea cursa 
din America de Sud la Genova şi deplasa cam 12 000 de tone. 


Țările nordice şi Olanda au afirmat din nou nestrămutata lor hotă- 
râre de a rămâne neutre. Singurul ajutor pe care țările scandinave îl pot 

da Finlandei, în afară de aprovizionările compatibile cu tratatele, e o 
acţiune cât de intensă pentru pace... 


Duminică a fost viscol mare în Oltenia şi în regiunile dinspre mun- 
te, Zăpada a venit de la Vest, din Banat. Maşinile pornite din Bucureşti 
spre Sinaia n-au putut ajunge la Ploiești și au trebuit aduse pluguri de 
zăpadă ca să fie degajate, căci viscolul le închisese şi calea de întoar- 
cere. Pe când ningea la o distanță de 20 kilometri, în Bucureşti străzile 
se dezghețau și se îngheţau la loc, ca să-şi frângă lumea picioarele... 
Teribilă iarnă! 


Când o citi lumea peste 50 de ani — dacă o mai citi ceva — diti- 
rambele tuturor pazetelor la adresa Regelui şi le va compara cu înfăp- 
tuirile Majestății Sale, o să se sperie de platitudinea și de slugărnicia 
noastră manifestată, pe un ton şi mai hiperbolic, în cuvântările şi în 
actele oficiale. Orice s-ar zice, suntem un popor fără suflet, şi bine face 
Hohenzollernul că își bate joc de noi. 

Ca toţi robii, nu îndrăznim unul să ne ridicăm împotriva acestei bat- 
jocuri, dar şi printre robi poate să mocnească focul sub cenuşă... 


Ca să mai râdem: 

Era pe vremea ultimului Guvern liberal; Andreescu-Rigo, o puş- 
lama ce scotea o foaie de şantaj, Avangarda şi câștigase ceva bani, se 
războia în Sectorul de Verde cu Matak şi voia să-l scoată din Primărie. 
Izbutise să facă o sciziune în Partidul Liberal local şi ţinea întruniri. 
Într-o zi, faţă de o sătişoară plină a exclamat: „... Şi domnilor, am fost 
la Roma și am văzut pe Mussolini pe balcon aclamat de mii de oa- 
meni... Ducele m-a zărit, şi cum m-a zărit mi-a strigat: «Rigo, tot pun- 
gaşul ăla de Matak e primar la Verde»? 

Alta, mai recentă. 

Escrocul de Alboteanu (actualmente în puşcărie), pe vremea gloriei 
sale, cumula funcţiile de director la Propagandă cu cele de gazetar in- 
ternaţional. Cum nu știa să scrie, lua de la Cenzură gazete străine inter- 
zise şi traducea articole la noroc. Se vede că într-o zi căzuse pe 0 ga- 
zetă germană sau germanofilă care spurca pe Roosevelt. Scribul căruia 
Alboteanu dicta, şi care era un prieten, îl întrerupe: „Nu crezi, dom-le 
Alboteanu, că tocmai acum când te ridici nu e bine să te cerţi cu Roo- 
sevelt?“ — „Ai dreptate, a răspuns ilustrul, şterge“... 

Nevastă-mea a prânzii ieri-seară la Cosăcescu, cu Malaxa care a 
întrebat-o: „Nu cumva n-a venit preşedintele (ăla eram eu) din cauza 
mea? Am avut zilele trecute o discuţie cu dânsul şi mi-a spus: «irre 
concepția d-tale, d-le Malaxa, de a vedea lucrurile şi a mea, sunt o mie 
de leghe», şi poate s-a supărat pe mine.“ Nevastă-mea i-a răspuns că 
habar n-are dacă sunt sau nu supărat pe dânsul, dar că desigur nu el m-a 
împiedicat să vin, căci nici nu ştiam de prezenţa lui la această rasă — 
şi dacă n-am venit, e că nu inerg nicăieri. Malaxa a fost apoi toată seara 
de o amabilitate greţoasă faţă de soţia mea, cărcia a sfârşit prin a 
oferi... un cal de curse. 

Or, eu u-anm vorbit mai mult de tre: cuvinte cu Malaxa, de doi ani 
de zile... Cum a putut spune chiar nevestei inele o asemenea minciună? 
Nu-şi da seama că mi-o va repeta şi că în cazul acesta ră voi siinţi silit 
să-l consider drept nebun? 

Se vede că în bolnăvicioasa lui patimă aie năluci şi aude voci. Ceca 
ce l-a făcut să creadă că sunt „la o mie de leghe“ de dânsul c probabil 
atitudinea lui Pavlu în afacerea Auschnit, singurul lucru care-l inai in- 
terescază pe lume. Pavlu a fost nuntit de mine comisar al Guvernului 
la „Titan-Nădrag“, şi este devotatul meu. Probabil că Malaxa e con- 
vins că Pavlu n-a putut să se dea de partea lui Auschnit decât cu con- 
simțământul dacă nu cu indemnul meu. În realitate lucrurile s-au petre- 
cut aşa. Pavlu a venit să-mi spună că i se oferă un onorariu important 
ca avocat, dacă consitnte să ia apărarea lui Auschinit (era la începutul 
afacerii) -— şi mi-a cerut un sfat. l-ara spus că trebuie să aleagă: ori co- 
misar al Guvernului la Titan, ori avocat al lui Auschnit — alegerea 
însă să o facă el cântărindu-şi interesele. Nici un alt sfat, nici o altă in- 
dicaţie n-am dat lui Pavlu, căci afacerea Auschnit nu mă interesează. 
Am convingerea că Auschnit nu e ușă de biserică, deși găsesc că proce- 
dura împotriva lui trece de limitele omeniei. Au fost doar toţi prieteni, 
ŞI o apă — până acum... Cât despre ce gândeşte sau nu gândeşte Ma- 
laxa despre mine, nici capul nu mă doare. Eu i-am găsit merite şi cali- 
tăţi şi l-am apărat întotdeauna până acum. Vrea să se pună pe alt teren 
față de mine? Primesc cu plăcere. 


Giurescu convocase icri-seară la ora 6 pe reprezentanţii presei să le 
vorbească de noua organizare a FRN-ului. Cum a aflat Tătărescu, s-a 
făcut că nu ştie şi a convocat el presa la amiază, rupând la telefon pe 
Giurescu să ia parte şi el la şedinţă. Tătărescu a explicat gazetarilor 
noul ritm al Frontului şi le-a declarat solemn că de acum înainte 
„Frontul se confundă cu însăși țara...“ 

Seara la ora 6, Giurescu, furios, s-a mulţumit să spună gazetarilor 
că îi chemase să ia contact personal cu ei şi i-a rugat să nu mal scrie 
nimic prin foile lor despre această ședință ratată, 


Miercuri, 24 ianuarie. Dejunat ieri la Tătărescu cu Urdăreanu care 
mi-a comunicat ultimele ştiri venite de la Titulescu. Sunt caraghioase 
în tristețea lor. Acum se ştie tot: nimic din ce s-a crezut, nici demență 
nici uremie. Dar totuşi nebunie. Nu se ştie cine, ce doctor, şi-a făcut pă- 
cate cu el, şi i-a recomandat injecții de Pantocen (sau aşa ceva), ca să-l 
îmbărbăteze, recomandându-i să facă 3 injectii pe săptămână. În loc 
de 3 injecții pe săptămână, Titulescu s-a pus să facă 10-12 pe zi. Şi le 
face singur; şi-a făcut o provizie formidabilă de fiole, două-trei gea- 
mantane pline şi se înțeapă toată ziua, căci pe lângă drăcia cu hormoni, 
își mai injectează şi un stupefiant, al cărui nume Urdăreanu nu şi-l mai 
aducea aminte. Rezultatul acestui fantastic tratament a fost o supra- 
excitare generală glandurală şi a centrelor nervoase erotice. l-a crescut 
omului penisul, cel puţin în aparenţă, din cauza stării de continuă con- 
gestionare probabil; a început să-i crească și barbă — barbă de care ne- 
norocitul e nespus de mândru și a ajuns să nu se mai gândească decât 
la copulare. Se aruncă pe toate femeile care îi ies în cale şi când găseşte 
o ocazie se screme și cade leșinat, dar convins că va merge din ce în ce 
mai bine şi că în curând îşi va ajunge țelul, şi va face copii, căci asta 
este visul. Deocamdată se mulţumeşte cu scandalul. Iese pe culoarele 
hotelului în care stă şi aleargă după bone. Deunăzi a făcut scandal di- 
rectorului de la Riz și a urlat fiindcă la toate etajele hotelului crau sluj- 
nicuţe drăguţe, numai la etajul lui babe bătrâne... Când a sosit d-na Ple- 
niceanu (sora d-nei Titulescu, o damă în vârstă) şi a intrat în camera 
lui, Titulescu s-a repezit spre uşă, a zăvorât-o și apoi s-a aruncat pe 
biata femeie şi a încercat să o violeze, urlând: „Te-a adus Caterina (ne- 
vastă-sa) ca să fii metresa mea, da metresa mea!“ Şi pup-o, şi strân- 
ge-o în braţe! D-na Pleniceanu a trebuit să lupte, ca să scape... 

A dat şi divorţul: cel puţin aşa ne-a informat Tătărescu, l-a introdus 
chiar ieri la Tribunalul Ilfov, prin Raicoviceanu. Întâi s-a adresat lui 
Micescu, care a refuzat — apoi lui Saşa Silbermann-Roman, care a re- 
fuzat şi el. În fine, Raicoviceanu a primit. Să vedem ce se va alege ŞI 
ȘI cu divorțul acesta. Deocamdată dl Titulescu ar trebui internat într-un 
sanatoriu. Era şi părerea lui Tătărescu și a lui Urdăreanu... 

Jocuri inocente 
A, E, 1, O, U 
Sunt cele cinci vocale fundamentale în rând alfabetic. Succesiunea 
lot a fost pe vremuri interpretată astfel: 
„Austriei îi este dat să stăpânească întreaga lume“ 
sau mai: exact: 
„Austria va fi ultima în lume“ 
Austria a avut parte şi de alte devize latine. Cea mai cunoscută e: 
„Alții poartă războaiele, tu fericită Austrie căsătoreşte-te!“ 


Preşedinte al FRN-ului a fost numit Vaida. S-a ales dintr-adins un 
ardelean, ca răspuns la toate pretenţiile afişate de Ungaria asupra Tran- 
silvaniei. Din 3 vicepreşedinţi s-a numit numai unul: Tătărescu. 

Secretar general a fost desemnat Giurescu, iar prim-secretari: pen- 
tru agricultură Comățeanu, pentru industrie Bujoiu şi pentru intelec- 
tuali Victor Moldovan (!!!). N-am nimic de zis, dacă n-a vrut să pri- 
mească Regele, Vaida sau altul totuna e. Vaida e chiar poate mai bine 
ales decât altul — dar FRN-ul tot cadavru rămâne... 

Pentru vicepreşedinţi pare că a fost ceartă mare. Regele a voit să 
numească pe Tătărescu, pe Victor lamandi și pe Istrate Micescu. Pe Tă- 
tărescu fiindcă era prim-ministru şi ca să dea şi liberalilor o satisfacţie, 
pe Victor Iamandi ca complice al omorurilor, iar pe Istrate Micescu ca 
să împace pe cuziști şi pe foştii gogişti, care au început să mârâie... Cu 
mare greutate Tătărescu a obținut să se amâne cele două numiri și să 
rămână deocamdată singur vicepreşedinte... l 


„Deşi dejunasem la dânsul, Tătărescu mi-a făcut aseară la ora 6 o lungă 
vizită. M-a pus la curent cu ultimele înfățișări în politica externă, unde, 
fără să se fi întâmplat nimic senzaţional, lucrurile merg foarte multu- 
mitor. Cu Tzintzar Marcovici, întrevederea lui Gafencu a fost foarte 
cordială; iugoslavii merg pe linia dreaptă şi nici o notă discordantă nu 
se va auzi la Belgrad cu prilejul sesiunii Înţelegerii Balcanice. Dar 
iugoslavii mărturisesc mari dificultăţi, prinși cum sunt între Italia şi 
Germania... Turcii merg strună; cu Ungaria ameliorare sensibilă. Cu 
Anglia-Franţa și cu Germania toate în regulă. Rusia, prinsă în Fin- 
landa, a muiat-o de tot. 

_ Tătărescu prevede mari dificultăţi pe terenul economic, pentru noi, 
şi înăuntru şi în afară. E de acord cu mine că regimul actual al devi- 
zelor e deplorabil și că trebuie schimbat. L-am întrebat de ce nu l-a 

schimbat până acum, căci găsise tot pregătit de mine; a scăpat-o prin 
tangentă, după obiceiul lui şi mi-a declarat că îndată ce s-o scula Mitiţă 
din pat (e bolnav de o criză de ficat) va da drumul decretelor. Ca şi 
mine socoteşte împrumutul lansat de Mitiţă o tâmpenie — dar l-a găsit 
în curs de executare şi mă întreabă de ce l-am autorizat eu. Eu? Nici 
n-am ştiut de dânsul. L-a hotărât şi lansat Guvernul de la Palat. Eu 
n-am putut decât să trag consecinţele, pe lângă altele multe, și să plec. 
Vorbim de problema preţurilor, de tarifele transporturilor, de petrol. 
Aci Tătărescu îmi comunică că englezii vor să scadă cât pot producția 
noastră, pe când nemţii vor să o mărească — şi e la mintea omului, căci 
englezii nu ţin deloc să ne cumpere scump petrol ca să nu-l dăm nem- 
ților. Tătărescu crede totuşi, şi are dreptate, că trebuie să sporim pro- 
ducţia noastră ca să putem da nemților şi obţine în schimb armament. 
Dar nu trebuie nici să supărăm pe englezi, căci alături de ei vom juca 
finala... Trebuie manevrat cu tact, şi pentru această manevră un Comi- 
sariat General al Petrolului este indispensabil. Tătărescu îmi mulțu- 
meşte că am avut ideea să-l creez — şi cu îi mulțumesc că l-a putut în- 
fiinţa. 

Mai vorbim de multe. De armament; merge, pe cât se poate, cu să- 
răcia noastră. Mai trebuie 35 miliarde, îndată, peste investiţiile făcute. 
Speră o sporire de credit în Anglia; restul: rotativa. 

Vorbim administraţie — fără să ne punem de acord. Imi comunică 
numirile la FRN care mă lasă indiferent. Eu mi-am spus formula mea; 
în afară de preşedinţia Regelui, nici o alta nu poate să învie Frontul... 

Convenim o strânsă colaborare între Guvern şi Consiliul Superior 
Economic. Tătărescu vrea să vină săptămâna viitoare să ia parte la o 
şedinţă şi să îndemne pe miniştrii economici la un contact mai des cu 
Consiliul. Numai să se ţină de vorbă... 

E aproape hotărât ca Parlamentul să se deschidă la 15 februarie şi 
că sesiunea să ţină vreo trei luni. Tătărescu nu crede că Regele să vrea 
o schimbare în alcătuirea birourilor. Dacă o vrea, locul meu e la dis- 
poziţie. Cu cât mă voi libera mai mult, cu atât mai fericit voi fi... 


Ieri dimineaţă a fost la mine dl Fetzer (Fritz). DI Fetzer a venit cu 
Pilder să se plimbe, căci — spune Pilder — e prietenul lui. De fapt 
Fetzer este „consilier ministerial“ în Ministerul Marinei şi om de în- 
credere al marelui-amiral Roeder, care joacă un rol din ce în ce mai 
însemnat în Germania şi a ajuns aproape rivalul lui Göring. Am im- 
presia că Fetzer este „un ochi“ al lui Roeder, pe care şeful l-a trimis la 
Bucureşti să vadă şi să raporteze. Înainte de a părăsi Bucureştiul, a 

venit să stea puţin de vorbă şi să mă întrebe dacă am o dorinţă de trans- 
mis la Berlin. După ce i-am expus punctul nostru de vedere, pacific şi 
defensiv, i-am conturat pretenţiile noastre faţă de Germania, şi am con- 
chis cu o singură cerere: asigurarea siguranței noastre fată de Rusia... 
Am adăugat, că mai înaintasem ca prim-ministru, o cerere identică, 
prin Gerstenberg, lui Göring — dar că nu primisem nici un răspuns. E 
drept că era înainte de dovada dezorpanizării Rusiei şi a incapacității 
ei militare, date pe frontul finlandez... Fetzer mi-a făgăduit că va ra- 
porta conversaţia noastră amiralului... Pleacă fără să fi văzut pe nimeni 
din Guvern. N-a luat contact decât cu mine „ca pricten apreciat al Crer- 
maniel“ (1)... 


Moare lumea pe capete; nu numai la noi. A murit Giuseppe Motta, 
fost de 5 ori Preşedinte al Confederaţiei Elvetice; a murit Otto Wolff, 
faimosul industriaș din Essen, la vârsta de 59 ani — și a murit şi Prin- 
tul Cristofor al Greciei, ultimul frate al Regelui Tino. Pentru acesta din 
urmă, Curtea noastră a luat doliu... 


Finlandezii au respins toate atacurile sovietice la Nord de lacul La- 
doga. Comunicatul finlandez arată că într-o săptămână ruşii au aruncat 
aproape 7 000 de bombe asupra oraşelor şi diverselor localităţi din Su- 
dul Finlandei, dar n-au ucis decât 18 persoane şi rănit 109. În schimb, 
pagubele materiale sunt foarte mari... 

Se vorbeşte de o mediaţie a Estoniei pentru încheierea păcii între 
Rusia şi Finlanda, dar ştirea nu e încă confirmată. 


Frigul excepţional din anul acesta continuă să bântuie în toată Eu- 
ropa şi în America de Nord. In Statele Unite au murit până acum 257 
de persoane îngheţate. La Berlin s-au închis case, birouri au licenţiat 
funcţionari, școli au dat vacanțe din cauza lipsei cărbunilor. Ceea ce 
mai dovedeşte cât de insuficient a ajuns serviciul transporturilor în 
Germania. S-au suprimat trenurile de permisionari de pe front. Spre 
marea nemulțumire a combatanţilor — spre a se transporta cărbuni... 
Şi n-au trecut decât 5 luni de la începutul războiului... 


25 ianuarie. O unitate finlandeză a văzut plutind în aer și îndru- 
mând-o un înger alb cu arma în mână. A fost o vedenie colectivă căci 

raai bine de 600 oaineni jură că au văzut îngerul... Şi în 1914 pe frontul 
franco-yerman, trupele franceze au avut o astfel de viziune, cunoscută 
sub numele de „îngerul de la Moas“. Iluzie sau nu, legenda îşi face 
drumul şi dă prilej de mare îmbărbătare trupelor convinse că Dum- 
nezeu însuşi le duce, prin trirnişii săi, la victorie. 

De pe fronturile finlandeze veştile sunt aceleași. Ruşii sunt pretu- 
tindeni respinşi, cu pierderi mari — în schimb bestiile atacă violent cu 


„aeroplane. De data asta s-au înverşunat împotriva spitalelor. Pierderile 


finlandezilor nu par însă însemnate. 
În Canada, Guvernul a interzis exportul unei cantităţi de 1 milion 
tone grâu, destinat Kusici Sovietice. 


Crucișătorul uşor englez „Exmouth“ a fost torpilat și se pare că În- 
treg echipajul (130 oameni) a pierit în valuri. 

S-a scufundat lovindu-se de o stâncă la intrarea portului Sebenico 
(Adriatica) și torpilorul iugoslav „Lubliana“, unul din cele 4 torpiloare 
sârbeşti... au pierit mulți oameni. 


leri, din ordin, s-a serbat „Unirea“, adică toate unirile noastre, cu 
mare tâmbălău la Mitropolie, prin bresle, în judeţe. Intenţia era să se 
arate străinătăţii cât suntem de uniţi. Mai cra nevoie? Nu pe tema uni- 
rii sau dezunirii noastre revendică vecinii bucăţi din trupul nostru — ci 
bazati cu totul pe alte argumente. Dar aşa suntem noi, ne bucurăm de 
orice prilej de vorbărie şi de argumentare uşoară. 

Aseară, a avut loc la Palat recepţia decoraţilor cu Ordinul „Ferdi- 
nand“, la care n-am luat parte fiind singurul om politic mai însemnat 
nedecorat cu acel ordin. Eu n-am făcut nimic pentru unire, dimpotrivă 
am lucrat contra; asa crede Regele Carol, care a lucrat, el, atât, pentru 
întregirea neamului (la Odessa, cu Zizi Lambrino). Pentru unire au 
lucrat Ghiță Mironescu fugarul, Tabacovici gheşeftarul şi Stârcea... Eu 
mă consolez cu gândul că nici Nicu Filipescu, nici Lucaci, nici Ionel 
Brătianu, nici Take lonescu, nici Delavrancea n-au avut ca şi mine 
cinstea să poarte pe buric panglica pângărită prin sudoarea atâtor es- 
croci ai „ideii naționale“... 

Regele a introdus aseară două mode noi: a ținut un discurs patriotic 
şi a citit pomelnicul „cavalerilor“ decedați în cursul anului, după care 
asistența a păstrat un minut tăcerea... 

În urma conferinţei de la Tsiug-Tan s-a constituit sub oblăduirea 
japonezilor un Guvern naţional al Republicii Chineze, cu reşedinţa în 
Nanking. În fruntea acestui Guvern a fost ales Wang-Cing-Wei. 

Împotriva acestui Guvern protestează al lui Ciang-Kai Shek, mare- 
şalul, care guvernează din Ciung King părțile Chinei necotropite de 
japonezi, cu care duce război crâncen mai departe. Ciang-Kai Shek 
anunță chiar o mare victorie asupra japonezilor... Guvernul din Ciung- 
King este singurul recunoscut de Anglia şi de Statele Unite şi, lucru 
ciudat, deși e de culoare aproape comunistă, nu recunoaşte cesiunea 
Manciuriei, pe când Guvernul nou din Nanking, colorat naţionalist, o 
aprobă... Dar așa merg lucrurile în lume, cam anapoda... 


Teri la dejunul Miliardarilor am pariat cu Giurescu, pe o masă bună, 
că nici peste 6 luni FRN nu va fi înviat şi că pe baza actualei organi- 
zări, tot organizație moartă va rămâne... 


Radio-Londra dă în fiecare seară la ora 10,30 o emisiune în limba 
română. Aseară, după ce a comentat cu amabilitate aniversarea Unirii, 
Radio-Londra s-a ridicat destul de tare împotriva decretului prin care 
s-a creat un Comisariat General al Petrolului, şi a declarat ca inadmu- 
sibil ca societăţi create cu capital englez sau francez să fie silite să 
furnizeze petrol Germaniei. Englezii nu pricep situaţia. Preferă ei oare 
să vină germanii să ne ocupe şi să ia tot petrolul nostru, în loc de cin- 
cimea pe care o iau azi? După câte ştiu Anglia nu e favorabilă creării 
unui front de luptă la noi. Atunci? 


Kiosseivanov, primul ministru bulgar a acordat trimisului special al 
ziarului Tan (turcesc) un interviu asupra atitudinii politice a ţării sale. 

Declaraţiile preşedintelui de Consiliu al Bulgariei pot fi rezumate în 
următoarele patru puncte: l 

1) Politica Bulgariei are drept unic scop menținerea păcii. 

2) O neutralitate absolută va asigura o asemenea pace. 

3) Întreținerea de bune raporturi cu toate Statele vecine. 

4) 0 dreaptă și amicală reparaţie a erorilor politice făcute față de 
Bulgaria în trecutul recent. 

Bulgaria nu vede absolut nici un folos pe care l-ar putea trage de pe 

“urma unui război. Nu numai că Bulgaria a rămas neutră în cursul ac- 

tualului război, dar ea nu înțelege nici să facă greutăţi vecinilor ei. 

„Dorința noastră comună“ — a spus dl Kiosseivanov — „este ca 
Balcanii să fie feriți de focul dezastruos care arde departe și de care că- 
minurite noastre trebuie să rămână ferite cu orice preţ“. 


Cu chestiunea petrolului se cam încurcă lucrurile. Zarvă mare în 
presa engleză. Corespondenţii de ziare americani au fost întrebaţi asea- 
ră telefonic de jurnalele lor, cum a putut lăsa România să se facă atâta 
larmă pe această chestiune în foile apărute în Londra. Corespondenţii 
au pus chestiunea Ministerului Propagandei, care, luat de scurt n-a 
ştiut ce să spună, şi a făgăduit un răspuns pentru azi-dimineaţă... Nu 
ştiu ce le va spune Radian azi, dar știu că s-a telegrafiat lui Tilea un co- 
municat liniştitor şi explicativ, pe care să-l publice. Vom vedea mâine 
efectul... 


26 ianuarie. Englezii au oprit în plin ocean pachebotul japonez 
„Asama Maru“ care transporta tineri germani ce mergeau să-şi îndepli- 
nească acasă datoriile militare. Din cauza acestei perchezitii s-a născut 
un incident diplomatic între Angiia și Japonia, incident ce a mers tot 
înveninându-se şi a ajuns la o stare de tensiune dezagreabilă între cele 
două State. La Tokio sunt manifestări de stradă — dar şi englezii sunt 
dârji şi nu se lasă... 


A murit la Craiova Nicu Popp, fiul mai mare al lui N.T. Popp. Un 
prost, dar plin de ambiţie şi prezumţios, a zbârnâit mai mult în viaţa lui 
şi a fost pe primul plan în viața orașului său natal. Sportiv din snobism 
a întemeiat în tinerete Jockey-Clubul din Craiova, a cărui viaţă a fost 
efemeră. Politician, a întemeiat o gazetă zilnică, Doljul, care n-a trăit 
nici ca decât câţiva ani. Căsătorit cu d-ra Aurelia Bragadiru, a divorțat 
după 20 de ani de căsnicie, dar a pus în lume o „Prinţesă“, pe A.S. 
Jeana, soţia lui Nicu Mavrocordat-Dângeni. La sfârşitul vieţii a căzut 
în beţie, s-a însurat cu bucătăreasa lui şi i-a făcut 4 copii. A trăit de- 
geaba şi a irosit o avere mare... 


Regele a fost ieri la Regimentul 1 Pionieri, cu Voievodul, cu Tătă- 
rescu, cu cei trei miniştri ai Apărării Naţionale. Serbare camarade- 
rească —- daruri reciproce... Regele a ținut o cuvântare patriotică în 
care a spus că pe lângă înzestrarea armatei, a doua condiție esențială, 

ca să ne putem apăra hotarele, este o mobilizare morală... Păcat că n-a 
fost de faţă şi Malaxa... 


Ruşii au dezlănțuit un nou atac puternic la Nord de Ladoga. E cel 
mai puternic atac, de la începutul războiului sovietico-finlandez. To- 
tuşi, forţele finlandeze au respins toate atacurile ruseşti. Care.e cheia 
minunii? Sunt finlandezii supra-oameni şi sămânță de eroi — sau sunt 
bestiile moscovite sub orice închipuire de păcătoase? 


Ghigi mi-a adus „bijuteria“ şi o scrisoare de la Ciano, care îmi 
anunţă decorarea mea cu Marea Cruce a Ordinului Sfinţii Mauriciu şi 
Lazăr. Ghigi cere scuze pentru întârzierea datorată numai duratei for- 
malităţilor. Si răspund că „nu-i nimic“. De la martie până în ianuarie 
următor, nu e într-adevăr o întârziere mare... 


27 ianuarie. Zile de enervare. Englezii şi francezii, care de mai 
multă vreme deja dau semne de supărare, au izbucnit cu prilejul legii 
Comisariatului Petrolului, în care au văzut cu drept cuvânt o încercare 
de înstăpânire a Statului asupra societăţilor petrolifere, o încercare me- 
nită să stăvilească politica de compresiune a producţiei pusă la cale de 
societăţile mari în mâna anglo-franco-americanilor (70% din produc- 
tie) — o încercare în fine în favoarea nemților. Şi au şi anglo-francezii 
dreptate. Ei zic: Cum? Vă garantăm oficial graniţele țării împotriva 
Germaniei și oficios împotriva Rusici, vă furnizăm armament şi mate- 
rii prime — iar dvs. furnizaţi benzină nemților şi aeroplanele şi subma- 
rinele germane care ne bombardează granițele şi vasele pe mare se 
mişcă cu petrol şi benzină din România? Asta nu se mai poate... 

Noi răspundem: preferaţi să vie nemţii să ne ocupe şi să ne ia tot 
petrolul şi tot grâul? Faimoasa sabotare a exploatărilor de petrol, pe 
care suntem gata să o facem în caz de război, nu face două parale. Teh- 
nica de azi ar permite Germaniei să repună în 6 luni șantierele în 
producţie şi pentru 6 luni, stocurile Reichului sunt suficiente. Lăsaţi-ne 
să le dăm cât le dăm și să ne strecurăm până la momentul oportun, 
când veti fi mulţumiţi să găsiţi o armată română înzestrată cu tot ce îi 
trebuie și intactă... Unii pricep, altii nu, şi de aici frecături dezagrea- 
bile. Grele zile şi grea politică! 

Ca să mai calmeze nervii Londrei şi Parisului (nu numai că ne atacă 
radiodifuziunile franceze şi engleze, dar chiar și ziarele şi pâna și Le 


ÎNSEMNĂRI ZILNICE, 1940 67 


Temps pe care totuși îl ajutăm să trăiască; şi ca să dovedească (?) că 
Comisariatul Petrolului era mai mult creat pentru reglementarea distri- 
buţiei interne a petrolului și a derivatelor sale, Guvernul s-a hotărât să 
creeze pe lângă Preşedinţia Consiliului un „serviciu al aprovizionării“ 
însărcinat să coordoneze măsurile diverselor departamente economice 
şi să raţionalizeze distribuirea materiilor de consumatie, materiilor pri- 
me la industrii şi a combustibilului pentru toată lumea —— şi a băgat 
toate comisariatele precedent create în acest serviciu. Şi pe lângă Co- 
misariatul Petrolului se va mai crea şi al metalurgiei şi al combusti- 
bilului şi poate încă şi altele — şi toate vor fi subordonate noului ser- 
viciu al Aprovizionării, care, deși dependente de Preşedinţia Consi- 
liului, va avea în fruntea lui un ministru, de fapt pe dł Radu Portocală... 
Sc pare că ideea acestui serviciu vine de la armată, care l-a cerut 
Regelui şi Regele l-a impus Guvernului. Era vorba întâi să se creeze un 
minister -— apoi s-a renunțat la această idee (erau deja şi așa prea multe 
departamente) şi s-a înființat numai un serviciu. Dar se mai zice că, în 
caz de război, acest serviciu va fi imediat transformat în minister şi în- 
credințat armatei. 

Noul serviciu va cuprinde un personal foarte redus. Toată organi- 
zatia productiei rămâne la Ministerul Economiei Naţionale, transportu- 
rile la Comunicaţii şi raţionalizarea producţiei agricole la Agricultură. 
Noul serviciu va supraveghea numai distribuirea producției, ca să fie 
mai raţională şi va coordona măsurile militare (cumpărări, aprovi- 
zionări, rechiziţii) cu cele civile precum şi pe ale diferitelor autorităţi 
civile între ele. 

Concepţia nu e rea. Rămâne de găsit omul. Căci o lege cât de bună, 
dacă nu e un instrument în mâinile unui om destoinic, nu face parale. 
Poate să fie Portocală „omul care ne trebuie“, iar dacă n-ar fi el poate 
că se va găsi un altul. Până acum în toate posturile de comandă, nu 


s-a păsit unul. Dea Dumnezeu să fim mai norocoşi de acum înainte... 


leri-dimineaţă ne-au venit 4 legi la Consiliul Superior Economic şi 
ni s-a cerut avizul până la amiază. Chiar pentru legea „Serviciului 
Aprovizionării“ ni s-a cerut avizul în 48 de ore. Am fost ieri la Tătă- 
rescu şi am protestat. S-a hotărât să ni se lase timpul necesar pentru 
discutarea proiectelor şi redactarea unui aviz bine cumpănit. A conve- 
nit și Tătărescu că sistemul adoptat de către miniştri de a trece legile în 
24 de ore, fără să fie serios studiate nici măcar de către serviciilor de- 
partamentelor, necum de către Consiliul Legislativ şi de către Consiliul 
Superior Economic — e deplorabil. 

S-a răspândit ieri și alaltăieri cu insistenţă zvonul că nemţii s-au în- 
teles cu ruşii şi ocupă Galiţia până la granita noastră. Informaţii culese, 
zvonul vine de la faptul că s-au văzut uniforme germane la graniţa din- 
spre Orăşeni. În realitate este vorba numai de paza trenurilor cu aprovi- 
zionări germane trecute de la noi în Galiţia. Bestiile de ruşi devalizau 
aceste trenuri și nemții au obţinut de la Moscova să-şi păzească avutul. 
Cum trenurile se înmulţesc zilnic pe acea linie, trupă destul de nume- 
roasă şi un Stat Major corespunzător au fost instalate prin gări. De aci 
confuzia... Ruşii au mers cu sălbăticia până să bea benzina, dând găuri 
vagoanelor-cisterne... 


leri-seară la ora 5 s-a ţinut un Consiliu de Miniştri. Un comunicat 
în 12 puncte ne informează că s-au rezolvat într-o oră și jumătate toate 
problemele economice ce-și așteptau de atâta amar de vreme soluţia... 
Să ne bucurăm! Să ne bucurăm mai ales că întreg Guvernul a plecat 
după Consiliu, la Chişinău ca să fericească, azi, colonia noastră Ba- 
sarabia... 


Ungurii au suprimat 2 trenuri directe cu noi, din 3 câte erau. Se in- 
vocă frigul şi zăpada. O fi, căci pretutindeni trenurile circulă cu greu. 
Simplonul care vine din lugoslavia, fără să treacă pe teritoriu ungu- 
resc, sosește în fiecare zi la Bucureşti cu 5—6-—7.ore întârziere. Totuși... 


Anglia a trimis Japoniei răspunsul său cu privire la reclamaţia fá- 
cută după oprirea şi percheziţia vasului „Asama Maru“. Japonezii de 
partea lor au interzis companiilor de navigaţie japoneze să mai îmbarce 
bărbați de naționalitatea beligerantă, fără o viză specială a autorităţilor 
nipone. Pentru a se evita incidente neplăcute în viitor, căci cel actual 
pare pe cale de aplanare. 


Finlandezii au respins definitiv atacul ruşilor la Nordul lacului Ladoga 
și urmăresc pe inamic. Încercarea de a întoarce pe la Miază-zi, linia Man- 
nerheim — inexpugnabilă — prin atac de front — a dat astfel greş. Sovice- 
ticii au suferit mari pierderi. O nouă mare izbândă pentru finlandezi... 


Din lugoslavia ştirile nu sunt prea bune, din nou. Împăcarea dintre 
croaţi şi sârbi n-ar fi decât aparentă. Religia joacă un rol mare. Intre 

catolici și ortodocşi, deşi sârbi de fapt și unii și alţii, nu se poate arunca 
o punte serioasă. 

Pare că se lucrează la alcătuirea unui Stat catolic cuprinzând Un- 
paria, Croaţia şi Slovenia, şi că Sf. Scaun şi chiar şi Italia n-ar fi străini 
la aceste uneltiri. Noul Regat ar fi să fie oferit lui Otto de Habsburg sau 
unui principe italian. Acum se spune că ar fi şi Prinţul Paul, Regentul, 
printre candidaţi... Poate să fie multă fantezie în aceste informaţii cu- 
lese de Ministerul Propagandei noastre, dar fapt este că în ziua în care 
Prinţul Paul şi Prinţesa Olga şi-au făcut intrarea în Zagreb, o foarte ciu- 
dată manifestaţie lealistă a avut loc la Belgrad. În acea seară, la o re- 
prezentație obișnuită a Operei au asistat Regina Marioara şi minorul 
Rege Petru. Cum au intrat în sală, ofițerii şi generalii, care veniseră în 
număr, deşi nu era nici reprezentaţie de gală nici praznic, s-au ridica în 
picioare şi au aclamat îndelung, și cu tâlc, pe Rege şi pe Regina Ma- 
mă... ca un răspuns la aclamările croate adresate în aceeași clipă Prin- 
tului Paul. 


Îmi sosesc ştiri din Italia de la Farinacci, Gobbi, Varenna & C°. Sunt 
nemulţumiţi că în toate ultimele cuvântări ale Regelui Carol al II-lea 
n-au citit nici un cuvânt amabil la adresa Italiei. O decepţie după atitu- 
dinea amicală a Italiei faţă de noi. O notă foarte apropiată (asemână- 
toare) reiese din ancheta făcută de Radian la Roma, prin trimiși spe- 
ciali care au luat contact cu conducătorii presei italiene, cu Gayda în 
cap. Toţi s-au arătat foarte favorabili României, dar au declarat, că date 
fiind prea desele schimbări de Guvern în România (şi deplorau ple- 
carea mea, ca prieten recunoscut al Italiei), nu mai au încredere în de- 
claraţiile oamenilor politici români, și vor un angajament din partea 
Regelui. Au explicat atitudinea Guvernului italian faţă de revendicările 
ungurești pe care nu le-am aprobat niciodată decăt în principiu şi fără 
vreo specificare care să angajeze viitorul — ca un mijloc de a conserva 
influenţa Italiei asupra Guvernului de la Budapesta —— dar că nu poate 
fi vorba de nici o ciuntire serioasă a României... 

Trinuşii lui Radian au mai adus de la Roma impresia că raporturile 
dintre [taha şi Bulgaria s-au răcit mult, de când Guvernul din Sofia a 
început să cocheteze cu Moscova. Italienii par să considere chiar Bul- 
garia ca un teren pierdut... 

Am cerut lui Gafencu să propună Regelui decorarea lui Puricelli 
(are Coroana României din 1927...) şi a lui Farinacci. Mi-a făgăduit. 
Dacă n-ar uita... 

Banditul de Gavrilă Marinescu s-a înapoiat din străinătate. Tot co- 
merţul tremură la ideea că omul ar putea fi reînscăunat. De când a ple- 
cat şi a venit Modreanu, nici un prăvâliaş n-a mai fost tulburat. Nu era 
zi sub Gavrilă în care să nu calce un comisar prăvăliile şi să ceară 
câteva sute de lei pentru bilete de teatru, de concerte, de baluri -~ toate 
fictive, numai biletele şi leii crau reali. La orice act ce trebuia să scoată 
comerciantul de la Comisariat sau de la Poliţie, alte sperțuieli, cără- 
mizi, chete etc. Şi peste acestea toate mai veneau amenzi şi când co- 
merciantul întreba pentru ce, i se răspundea că nu se ştie, cd aşa e ordi- 
nul de executare. 

Argumentul că cu aceşti bani s-a clădit Prefectura Poliţiei nu e vala- 
bil, căci tot materialul cădirii a fost luat cu japca, iar munca a fost con- 
tribuţia nenorociţilor de arestaţi, de multe ori închişi pe meserii, tocmai 
ca să muncească pe gratis la cladire... În schimb, pe lângă Gavrilă care 
a strâns o avere de nabab, s-au îmbogățit toate liftele din jurul lui. Am 
însemnat deja aci pe unii din aceşti sperțari. Azi mi se vorbeşte de unul 
Eustațiu Constantinescu, sub-şef la Circulaţie. mofluz până ieri, care 
şi-a măritat acum fata și i-a dat 2 milioane zestre, o casa şi un auto- 
mobil — plus că mai întreține alt copil în Anglia „la educatie“ şi că trä- 
ieşte ca un boier... 


28 ianuurie. Chestiunea cu petrolul se complică. Anglia a oprit, pe 
ziua de ieri, expedițiile de armament și de materii prime destinate Ro- 
mâniei. E probabil că Franţa va face la fel. Pare că anglo-francezii ar 
mai admite să livrăm Germaniei ce ne-am angajat să-i livrăm prin con- 
veţia din primăvara 1939 — dar nu mai mult. Ceea ce a înfuriat pe en- 
glezi sunt trei lucruri: 1) neaprobarea contractelor de cumpărare pe 
termen de un an! încheiate cu societățile petrolitere cu capital englez; 
2) înfiinţarea Comisariatului Petrolul cu drept de control asupra deter- 
minării producţiei, comprimată dinadins în societăţile sub influența 
Londrei şi 3) anularea acţiunilor depuse la Londra de fabrica Zbro- 
iovska (din Briinn). 

În ce privește această afacere, Sir Reginald Hoare a trimis chiar un 
raport foarte dur în care conchidea că beneficiile acestei escrocherii au 
fost împărțite între Rege, Urdâreanu şi „Reşiţa“ (citeşte Malaxa). Ra- 
portul a fost trimis în urma unei vizite făcute la Palat de către ambasa- 
dorul Franţei, Thierry, care a făcut pe Urdăreanu atent asupra faptului 


Anglia a încheiat un contract cu „Astra“ pentru cum-părarea întregii producţii pe 1940 şi cu 


„Steaua Română“ pentru jumătate producția —— contracte foarte avantajoase şi pentru societăți. 

cá primul ministru Tătărescu îşi dăduse cuvântul de onoare că drep- 
turile Franței şi Angliei vor fi respectate şi că anularea acțiunilor nu se 
va face. Urdăreanu ar fi răspuns: „DI Tătărescu nu avea calitatea, ca 
prim-ministru, să-şi dea cuvântul de onoare într-o afacere care nu-l pri- 
vea!“ Doamne, Doamne, din ce am scăpat! | | 

Toată Europa nu se ocupă decât de noi, la radio, prin gazete, cum 
poate. La Berlin suntem natural susținuți și presa germană se indig- 
nează împotriva presiunii pe care o exercită Anglia asupra noastră. 
Cercurile conducătoare ale Reichului aprobă înființarea Comisariatului 
Petrolului si au tactul să declare că această înființare e o măsură de 
ordin intern, pentru asigurarea unei mai bune distribuții a derivatelor 
petrolifere pe teritoriul românesc, şi nu priveşte exportul. De altmin- 
teri, adaugă nemţii, România va înființa în acelaşi scop de distribuire 
mai rațională si un comisariat al metalurgiei şi altul al textilelor... 

Această bunăvoință faţă de noi nu împiedică Germania să se dea 
împotriva neutrilor în general și să-i amenințe cu fulgerele ci, fiindcă 
— zicea ea — țările neutre nu respectă principiile neutralității. Princi- 
palul reproş pe care Reichul îl face neutrilor, e că nu au protestat împo- 
triva blocus-ului Germaniei și că au mers la Societatea Naţiunilor. Cine 
mai participă la adunările S.D.N.-ului, afirmă presa Reichului, sc ală- 
tură în fapt de inamicii Germanici... Aceste amenințări împotriva neu- 
trilor nu constituie decât o atitudine simetrică faţă de violentele ieşiri 
ale lui Churchill şi ale presei engleze împotriva celor care ajută Germa- 
nia (am primit şi noi, mai ales noi, porția noastră). A 

Churchill a ținut un al doilea discurs, la Manchester, oficial, dar de 
data asta nu s-a ocupat de neutrii şi s-a mulţumit să îmbărbăteze pe cn- 
glezi, să le arate că, cu toate pagubele suferite, Anglia rămâne stăpana 
mărilor, şi să-i asigure de izbânda finală... 


Gheron Netta a fost numit comisar general al Petrolului. Banca Na- 
tională pretutindeni, căci Gheron Netta, deși secretar general (unul! din 
4) la Economia Naţională, e omul Băncii şi al hui Miti{ă. 


În ultima vreme s-au încercat apropieri între Guvern şi foştii națio- 
nal-tărănisti rămași în afară de FRN Primul contact l-a avut Ghelme- 
gcanu cu d-rul Lupu, dar rezultatul a. tost nul, căci Ghelmegeanu a 
început prin a reproşa violent lui Lupu atitudinea tărăniştilor de la 
schimbarea regimului şi până azi. Lupu s-a enervat, a declarat că nu 
venise să i se facă un proces, ci ca să caute o platformă de apropiere și 

a plecat, fără să mai discute nimic. O altă întrevedere a avut-o Urdă- 
reanu cu Mihalache — ministrul Palatului a încercat să demonstreze 
d-lui Cămașă cu bibiluri că noua organizare a FRN-ului permitea o 
apropiere a foştilor ţărănişti de Front. Și a pledat în sensul unei con- 
centrări a tuturor forțelor politice în jurul Regelui. Mihalache a găsit 
reformele FRN-ului insuficiente şi argumentele favoritului slabe — şi 
a rămas la părere, dar fără violență. 

După întrevederea sa cu Ghelmegeanu, d-rul Lupu a făcut o pro- 
punere Guvernului. Senatorii de drept naţional-țărănişti să fie lăsaţi să 
vină la Senat fără uniformă și ei se obligă să citească o declaraţie prin 
care ar aproba politica externă a Regelui și s-ar declara gata, în caz de 
pericol, să dea tot concursul lor Coroanei. În ce priveşte chesiunea 
uniformei, argumentul lui Lupu e că Regele nu s-a pronunţat încă asu- 
pra acestei afaceri şi poate să o facă acum (se înşeală, Regele s-a pro- 
nunfat, promulgând Legea electorală) — iar Senatul nu-și poate face 
din ea o chestiune de amor propriu, fiindcă n-a luat el iniţiativa hotărâ- 
rii de excludere, ci n-a făcut decât să aplice o lege pe care n-a votat-o. 

Propunerea lui Lupu a fost înaintată Regelui, care nu s-a pronuntat 
încă. Cred exclus însă ca Regele să intre în vederile lui Lupu... 

De altminteri țărăniștii sunt departe de a cânta la fel. Mihalache şi 
Madgearu s-au îmblânzit mult şi nu mai urmează pe Maniu decât „à 
contre-coeur“. Lupu, hărțuit de datorii şi de nevoi, ar voi o apropiere 
cât mai grabnică de Guvern şi de... buget. Cu prilejul serbării de la 24 
Ianuarie, Maniu hotărâse că nici unul din decoraţii partidului să nu 
meargă la Palat, în semn de protestare pentru deținerea lui Leucuţia și 
Ilie Lazăr, amândoi decoraţi cu Ordinul Ferdinand — şi totuşi doctorul 
Lupu şi mulţi alţii au fost... 


Deşi nu s-au sfârșit — tot vin valuri noi de ruși — luptele de pe 
frontul finlandez, la Nord de Ladoga, au slăbit mult. Sovieticii par des- 
curajați şi epuizați... Finlandezii le-au luat în ultimele lupte peste 100 
de care de asalt și material mult, de tot felul. 


Guvernul, transportat la Chişinău, a fericit ieri Basarabia. Au venit 
toate lichelele regimului şi fiecare a cerut, în numele Basarabiei și al 
Moldovei, câte un ghelir. Aşa de pildă, Nicu Carp a ajuns şi el sfetnic 
al Guvernului, a cerut să se autorizeze tăierea pădurilor peste „posibili- 
tăţile“ legale, ca să nu ducă populaţia lipsa combustibilului, în realitate 
ca să-și vândă el lemnele de la Țibăneşti... Şi aşa fiecare. 

Din fericire Guţă a avut o frază lapidară: „AZI Prutul nu mai des- 
parte, azi Prutul uneşte...“ O reproduc toate ziarele. Încât costisitoarea 
„az 


călătorie tot a fost cu folos... 


29 ianuarie. Vâlva în jurul petrolului românesc continuă în străi- 
nătate. Poate că explicaţiile noastre să fi liniştit Guvernele, dar gaze- 
tele şi posturile de radio se arată încă foarte îngrijorate de soarta noae 
tră. Situaţia n-ar fi poate atât de grea pentru noi dacă n-ar fi cele 800 
tunuri antiaeriene pe care ni le propun nemții în schimbul unei sporiri 

cotei etrol... | 
i a ele elveţiene şi informaţiile italiene, Germania ar fi renun- 
tat pentru moment la petrolul rusesc, inaccesibil şi s-ar fi aruncat cu 
toată furia asupra petrolului din Galiţia și din România. 

Din comunicările posturilor străine de radio ar rezulta că în alege- 
rile care au avut loc acum în Rusia pentru sovietele muncitoreşti, Co- 
muniştii ar fi fost înfrânți mai pretutindeni, mai ales la Moscova. Can- 
didaţii independenţi ar fi avut mai multe voturi. Dar candidaţii inde- 
pendenti, nu sunt și ei tot comuniști? | l 

În ziarele româneşti n-a apărut nimic despre aceste alegeri. 


Iarna aceasta s-a lăsat pretutindeni cu un frig teribil. De mult n-a 
fost o iarnă atât de grea. Nu mai vorbesc de Finlanda, unde oamenii, 
adică ruşii, se găsesc înghețaţi şi înfipţi în zăpadă ca stâlpii, dar în i 
glia termometrul a căzut pe alocuri până la —28° şi Tamisa a îngheţat. 
Asemenea lucruri nu s-au mai văzut de la 1814... l Ă 

În Danemarca, frigul a pricinuit adevărate dezastre și aproape în 
toate ţările Europei a tulburat adânc transporturile şi aprovizionările... 


Presa germană şi cea filo-germană din țările vecine afirmă din nou 
că Reichul păstrează o atitudine de perfectă neutralitate faţă de con io 
tul ruso-finlandez. Convenţia de chearing dintre Germania şi Finlan a 
care expirase zilele acestea a fost prelungită: cea mai bună dovadă a 

turi dintre cele două țări. l 
a eo formati se dau ca răspuns la ştirile împrăștiate de postu- 
rile de radio ruseşti, după care Germania ar fi ajutat Rusia împotriva 
Finlandei... Cine minte? 

Svetcovici, primul ministru iugoslav şi ministrul său de- Finanţe 
Giuteci era să fie striviți într-un accident de cale ferată pe când se îna- 
poiau de la Zagreb la Belgrad. Trenul lor s-a ciocnit cu un tren de mar- 
fă, în staţia Ruma. Amândoi miniştrii au scăpat cu uşoare contuzii. 


Vladimir Mavrocordat vine din Italia unde a luat contact cu multă 
lume, în diferite orașe. Impresiile lui: 

1) Nimeni nu vrea război; 2) Dacă totuși Italia ar trebui să intre în 
luptă, nimeni nu vrea împotriva Franței. Germania e urâtă pretutindeni, 
mai ales în armată. Volpi a mărturisit lui Mavrocordat că lumea afa- 
cerilor e încântată fiindcă Franţa şi Anglia au făcut şi fac multe comen- 
zi în uzinele italiene, care pot astfel să-şi procure materii prime şi să 
câştige mult. Tot Volpi a mai spus lui Mavrocordat să n-avem nici o 
grijă de unguri, căci nu-i lasă Ducele să ne facă o boroboaţă. Toate for- 
fele Italiei sunt îndreptate împotriva comunismului, care din nenoro- 
cire — pretinde Volpi — face progrese în lugoslavia unde lucrurile de 
altminteri nu merg deloc. Mavrocordat a avut impresia că în cazul unei 
descompuneri a Iugoslaviei, Italia s-ar împăca destul de bine cu Dal- 
maţia... 


Holul de la Athénée Palace s-a transformat între orele 5 şi 7 în club 
politic. Acolo mișună toţi răsuflaţii politici de ieri, împarte dreptate şi 
urlă doctorul Lupu, împușcă câțiva franci „prietenii“ de pe vremea 
ghelirurilor de partid rămaşi desculți. Căci la Athenee Palace — şi nu 
numai între orele 5 şi 7, ci toată ziua -— e și bursă de afaceri. Acolo, 
la bar, pun nemţii la cale toate afacerile lor... Zileic trecute a fost chef 
mare, s-au împărțit păhărele ia toți galoșarii ligniți, în semn de bucurie 
„că se terminase“ cu afacerea floarea soarelui, adică a unei societăți 
(Solagra — Societate anonimă română) pentru exploatarea oleagi- 
noasci cu acelaşi nume constituită pe modelul Societăţii „Soja“. Omul 
influent pe lângă „maherii“ nemți e Ștefan Tătărescu, „der Herr Bru- 
der“, cum îl numesc teutonii... 


30 ianuarie. Cu privire la incidentul anglo-român referitor la anu- 
larea acţiunilor românești sindicate şi depuse de Zbroiowska la Londra, 
am primit ieri informatii suplimentare din izvor sigur. 

După ce Sir Reginald Hoare a depus protestul său la Afacerile Străi- 
ne, l-a chemat Urdărcanu la telefon „să-i explice”. Se vede că Urdă- 

reanu nu cunoaşte părerea oamenilor cinstiți asupra „celor care ex- 
plică“ şi pe care Nicu Filipescu socotea nimerit să-i trimită în p.m. Dar 
abia începuse Urdăreanu să explice şi Hoare l-a întrerupt cu cuvintele: 
„Eu sunt ministrul Angliei, eu am cerut explicaţii Guvernului res- 
ponsabil al României, al cărui răspuns îl aştept, și n-am nevoie de ex- 
plicații suplimentare din partea unui Domn...“ şi i-a închis telefonul. 

Se zice că Urdăreanu e fiert şi că toată banda e foarte plictisită de 
turnura pe care a luat-o afacerea Auschnit. Mai ales cavalerul Jaretierei 
— care nu vrea să se strice cu englezii... 


Lumea nu ştie ce să mai născocească, şi cel mai inverosimil zvon 
se răspândeşte cu iuţeala fulgerului. Astfel, nu e om care să nu întrebe: 
E adevărat că se mai face o nouă expropriere? E adevărat că se ştam- 
pilează biletele de bancă ca să li se reducă valoarea? Bineînţeles că ni- 
meni nu se gândești nici la una nici la alta. In fine, Guvernul s-a hotărât 
să publice comunicate de categorică dezminţire. 


Între Japonia şi Anglia sunt tratative în curs şi se pare că se vor sfâr- 
şi printr-o înţelegere. Bunăvoință e și de o parte şi de alta. 


Și în Anglia se cere un minister al Coordonării Economice... 


Daladier a ţinut ieri-seară la radio o bună cuvântare. Are incontes- 
tabil darul clarităţii în expunere şi vorbeşte cu mult bun simţ, fără să 
cadă niciodată în patos şi în exagerări de ordin sentimental sau politic. 
La adresa neutrilor şi a petrolului românesc — nimic. 


Procesul Auschnit la Tribunal a fost sorocit pe ziua de 16 februarie. 

Procesul intentat de lon Mihalache Senatului (chestiunea unifor- 
mei) a fost amânat. La sfârşitul lui februarie se judecă la Casaţie re- 
cursul lui Maniu, care nu vrea să poarte nici el uniformă, dar nici să de- 
pună jurământul cerut de lege. 


Din informaţii primite de la Londra rezultă că Anglia ar declara 
imediat război Rusiei, dacă Suedia l-ar declara în prealabil. Dacă ruşii 
ne-ar ataca pe noi, atitudinea Americii ar depinde de atitudinea Turciei. 


76 CONSTANTIN ARGETOIANU 


Deşi ungurii cheltuiesc nebuneşte pentru propaganda lor, pare că 
simpatiile englezilor pentru dânştii au scăzut mult. Corespondentul 
meu recunoaşte că Tilea se agită mult și că ar fi reuşit să creeze o at- 
mosferă bună pentru România în lumea parlamentară... 


31 ianuarie. Cu prilejul aniversării preluării puterii de către Parti- 
dul Naţional Socialist, Hitler a urlat aseară aproape două ceasuri la 
„Sport Palast“ în Berlin. Tot alea şi tot alea, dar spuse cu multă vervă 
şi cu o incontestabilă putere de sugestie. A făcut istoricul înfăptuirilor 
naziste, apoi trecând la război, a declarat cum cauza izbucnirii lui e 
faptul că Anglia şi Franţa cu o populaţie ceva mai mare de 40 milioane 
fiecare poseda cea dintâi 40 milioane kilometri pătraţi, cea de a doua 9 
milioane —- pe când Germania cu 80 milioane locuitori posedă numai 
600 000. A recunoscut prin urmare implicit că Germania a dezlănţit 
războiul... Hitler a mai declarat, referindu-se la inactivitatea de pe 
frontul de Vest, că Comandamentul german ştie cât s-a înmulţit şi cât 
s-a perfecționat înarmarea franco-engleză în aceste 5 luni iniţiale de 
liniște ale războiului, dar că francezii şi englezii nu ştiu cu cât s-a mărit 
în acelaşi timp potențialul german... EI, Hitler, poate afirma în faţa po- 
porului că ce s-a făcut în 7 ani nu e nimic pe lângă ce s-a pus la punct 
şi s-a desăvârşit în aceste 5 luni... (ovaţii, delir etc.). 

Discursul lui Hitler neconținând nimic nou care să poată influența 
asupra mersului războiului, n-a făcut nici o impresie, nici la Paris, nici 
la Londra. Şi probabil nici aiurea... 


Radu Irimescu sosit din America vine să ne vadă. A făcut călătoria 
cu pachebotul italian „Rex“, New-York-Neapoli (8 zile). La Gibraltar 
au fost opriţi de englezi şi invitați să intre în port unde „Rex“ a fost re- 
ținut & ore. Toată lumea a fost perchiziţionată şi toată corespondența 
ridicată spre a fi cenzurată şi reexpediată mai departe pe cale de uscat 
— chiar corespondenţa pentru Italia. Pentru ca italienii să se supună 
fără urlete şi protestări la asemenea vexaţiuni incompatibile cu legile 
internaționale, e că sunt bine plătiţi sau răsplătiți de Anglia... 

Statele Unite, de pildă, nu primesc acest control și după protestarea 
pe care au adresat-o Anglici, negocierile merg greu şi nu se ştie încă 
cum se vor sfârși. 

Irimescu povesteşte totuși că în Statele Unite unanimitatea opiniei 
publice este pentru anglo-francezi şi pentru ajutorarea lor. Nimeni nu 
vrea însă ca Statele Unite să fie atrase în război — nimeni afară de 

Roosevelt, care ar fi câştigat pentru o intervenţie, dar, deşi după Con- 
stituție hotărăşte el de pace și de război, nu poate să facă nimic împo- 
triva opiniei publice. Înainte de război, Bullit, ambasadorul american 
la Paris, ţinând seamă numai de ideile şi de părerea lui Roosevelt a 
mers cam departe şi a împins cât a putut Franța şi Anglia în conflict 
„Acum trebuie o decantare“. Ajutor cât de mult, dar numai atât și încă 
şi ăsta „dat cu bani gheaţă“. l Saa 

Americanii erau pozitiv informați, spune ministrul nostru, că ruşii, 
dacă ar fi terminat în câteva zile cu Finlanda, s-ar fi îndreptat înspre 
noi, nu numai pentru Basarabia, dar ca să treacă peste noi până la 
Strâmtori. Că în acest scop s-ar fi înţeles cu Germania să ocupe Ţara 
românească până la Carpaţi... Rezistenţa finlandeză ne-a scăpat. Ne-a 
scăpat și fiindcă s-au răsturnat complect lucrurile. De unde până acum 
o lună dictau ruşii — dictează acum nemţii. Și e cu totul altceva... 


Tratativele dintre Anglia și Japonia s-au încurcat iarăşi. Japonezii 
cer, ca cei 21 de germani ridicaţi de pe vasul „Asama Maru“ să fie pre- 
daţi autorităţilor nipone. Englezii până acum refuză... lar chestiunea de 
prestigiu, de o parte şi de cealaltă... 


Câteva cifre pentru lămurirea potenţialului Angliei şi Franţei cu pri- 
vire la cheltuielile de război: 

La Banca Angliei şi la a Franţei sunt 5 milioane de kilograme de 
aur, cu alte cuvinte aur în valoare de 5 miliarde 600 de milioane dolari; 
totalul plasamentelor engleze în străinătate se urcă la alte 3 miliarde 
dolari, în titluri care aduc un venit de circa 200 milioane livre (jumă- 
tate din aceste plasamente sunt în Statele Unite ale Americii) — adică 
cam 200 miliarde lei! LL Ă 

După cum se vede creditul Angliei în străinătate şi mai ales în Sta- 
tele Unite e încă solid! 

Finlanda continuă să reziste eroic. Toate atacurile ruseşti continuă 
să fic respinse. Dar câtă vreme va mai putea rezista această mână de 
oameni? 


La recepţia de la 24 Ianuarie, Regele a primit foarte bine pe Lupu. 
Apropiindu-se de el i-a spus: „Ce mină bună ai, Doctore!" —- „ȘI răul 

foloseşte la ceva (Tot răul e spre bine) — i-a răspuns Lupu — de când 
sunt șomer am vreme să mă odihnesc şi-mi merge mai bine...“ —— „Dar 
de ce eşti șomer?“ — Păi ce să fac, să vin în Front?“ — „Desigur“ —- 
„Nu se poate Sire, fiindcă sunt democrat. Și apoi, așa ca democrat mai 
fac eu cât fac, dar în Front m-aş demonetiza, ca Vaida, care nu mal are 
nici 100 de oameni cu el!“ Regele a râs. D-rul Lupu i-a spus mai de- 
parte că-l iubește. „Știu...“ a punctat Regele. Continuând, doctorul a 
complimentat pe Suveran pentru politica externă pe care o face și îm- 
potriva căreia nu e nimic de zis. Dar această politică nu s-ar potrivi cu 
cea internă, căci Anglia şi Franţa nu admit regimurile totalitare. „Dar 
n-avem regim totalitar în România“, a întrerupt Regele. Lupu a pretins 
că nu putea explica în două minute punctul său de vedere şi a întrebat 
pe Rege dacă i-ar acorda o audienţă. „Cere-o...“ a răspuns Regele. 


„1 februarie. Prinţul Stahremberg, fostul vicecancelar şi agitator na- 
ționalist austriac şi comandant al Heimwehrului, a fost primit în armata 
franceză cu gradul de locotenent. 


Senatul din Washington studiază propunerea Guvernului de a în- 
ființa embargo-ul asupra mărfurilor destinate Japoniei, ca răspuns la 
atitudinea neamicală a Comandamentelor militare japoneze faţă de in- 
teresele americane în China și a insuficienței măsurilor de îndreptare 
din partea Guvernului din Tokio. 

Comisia afacerilor străine mai studiază, pe lângă acest proiect, și 
concretizarea măsurilor de ajutor pe care Guvernul Statelor Unite vrea 
să le ia în favoarea Finlandei. 


Abia ieri au început să sosească ziarele franceze cu chesiunea pe- 
trolului românesc. Ocupăm în toate foile locul de onoare şi înființarea 
Comisariatului General al Petrolului a făcut mai multă vâlvă decât me- 
rită. În ziarele noastre de azi, ministrul Economiei Naţionale încearcă 
să pună lucrurile la punct. Spune şi el ce poate... 

Dar ce să spună? E Comisariatul creat ca să împiedice pe anglo- 
francezi din societăţile mari să saboteze producţia? Are el ca altă me- 
nire decât să asigure îndeplinirea angajamentelor cu Germania şi să 
împiedice monopolizarea producţiei de către Anglia? E păcat că en- 
elezii și francezii nu pricep că nu putem face altfel pentru moment. 

Dinu Arion vine să-mi spună că e pozitiv informat că din ordin de 
Sus, s-a procedat la o anchetă asupra averii lui Malaxa; că cu această 
anchetă a fost însărcinat Mecu, omul Băncii Naţionale, actualmente 
unul din secretarii generali ai Ministerului Economiei Naţionale. Arion 
pretinde că nu-mi poate lămuri izvorul informaţiei sale, dar că e un 
izvor de toată încrederea... Știind ce ştiu despre raporturile Regelui cu 
Malaxa, nu pot crede un minut în exactitatea informației — o notez 
totuşi fiindcă cu Regele nostru te poți aștepta la toate. Cine ar fi putut 
presupune acum un an încă, că Auschnit va ajunge unde e... Ar zice ci- 
neva că Regele îi umple pe rând, pe toţi, ca să-i stoarcă apoi mai bine... 
Poate că o face în interesul obştesc şi că va sfârşi prin a vărsa milioa- 
nele stoarse în tezaurul public, sub o formă oarecare... 


2 februarie. Înainte de a pleca la Belgrad, amicul Saracioglu a dat 
un interviu prin care lămureşte că Turcia nu e neutră, ci numai nebe- 
ligerantă (formula italiană). Acest interviu a încurcat grozav pe junele 
Gafencu care va prezida întrunirea Inţelegerii Balcanice de la Belgrad 
(e anul României) şi îşi pregătesc, cu picioarele în apă caldă, un discurs 
de deschidere pe tema neutralității Statelor Balcanice, până dincolo de 
neutralitate! Dar nu numai că s-a dus dracului discursul, dar s-au mai 
încurcat şi muzicile, așa încât de ieri domnește teama că la Belgrad va 
ieşi o cacofonie... 

Interviul buclucaş at lui Sarcioglu n-a fost publicat în nici o gazetă 
românească. De ce? 


Radian a venit să mă vadă din partea lui Vaida şi a lui Tătărescu. 
Amândoi se bat pe locuri la FRN şi fiecare ar vrea să poată opună ce- 
luilalt, din când în când, câte un candidat de-al meu — Vaida ca să sca- 
dă numărul liberalilor, Tătărescu pe al vaidiștilor! Cu ce se ocupă 
caraphioşii ăştia! „De ce nu propune Conu Costică“, „Conu Costică «s 
'en font» — dar ca să le fac plăcere am autorizat pe Radian să pro- 
pună şi să susțină în numele meu pe cine o vrea, unde o vrea... 


De la cuconetul nostru: 

Tânărul Constantin Djuvara a fost prezentat zilele trecute într-un 
salon al Principesei Woroniecka, ex Adina Take lonescu. Înfumurată şi 
proastă cum e a început să îngâne: „Dju, Dj, Dje... cum aţi spus? — 
„Dju-va-ra, a apăsat tânărul, care se vede că e deştept căci a adăugat: 

„Dar dumneavoastră Doamnă, nu sunteți Prințesa Mavrocordat?“ * — 
„O! De ce?“— „Fiindcă sunteți tot atât de spirituală ca dânsa!“ 


Ieri-dimineață au fost resimțite trei cutremure la București, al căror 
epicentru a fost calculat la o distanță de circa 700 kilometri. Să fi fost 
în Anatolia sau în Grecia? l 


După Rosenberg, care se ocupa cu afacerile băneşti ale propagandei 
habsburgice în Austria, a murit acum și baronul Wiesner, şeful politic 
al legitimiştilor din fosta Monarhie dunăreană... 


În chestiunea petrolului anglo-francezii s-au mai calmat. Presa ger- 
mană ne susţine „tematic“. Cum e mai rău... 


3 februarie. Luat aseară masa la Legația Germaniei şi stat mult de 
vorbă cu Fabricius care mi-a povestit despre conversațiile sale de la 
Berlin, unde a fost chemat de curând împreună cu reprezentanţii Ger- 
maniei în Balcani, la o conferinţă. Din cele discutate la Berlin rezultă 
o atitudine a Germaniei foarte interesantă pentru noi. Germania începe 
să-şi dea seama că Rusia nu e o afacere pentru dânsa. A semnat în au- 
gust trecut tratatul de la Moscova mai ales ca să împiedice pe anglo- 
francezi să semneze dânşii unul, dar şi în nădejdea de a avea în Rusia 
un izvor nesecabil de materii alimentare şi de materii prime. Or, în a- 
ceastă din urmă privinţă, deziluzia este complectă. Sabotarea transpor- 
turilor româno-germane în Galiţia, în ultima vreme a dovedit de ce 
sunt capabili muscalii. Chiar dacă Germania ar organiza — şi i-ar tre- 
bui minimum doi ani pentru aceasta — producția şi transporturile în 
Rusia, nu e deloc sigur că Moscova să nu-i închidă granița tocmai când 
îi vor fi nevoile mai mari. Germania își mai dă seama că o legătură prea 
strânsă cu Rusia, i-ar atrage antipatia lumii întregi, mai ales de când au 
început luptele cu Finlanda. 

Pentru toate aceste motive, Germania a revenit la vechea ei politică 
de a nu permite Rusiei să se întindă prea mult şi de a ne ajuta pe noi, 
care putem să-i procurăm — şi îi procurăm — 0 aprovizionare mult 
mai sigură. 


1 E vorba de Jeana Mavrocordat, născută Popp — o gâscă bine cunoscută ca atare. 

În consecinţă, s-ar fi hotărât la Berlin să nu se îngăduie nici un atac 
Rusiei împotriva noastră. Căci acum nemții vorbesc rușilor de sus. Dar 
nu numai atât: Germania vrea să ne dea nouă siguranța că nu vom fi 


“atacați, ca să ne permită să desconcentrăm contingentele noastre şi să 


le lăsăm la muncă pentru obținerea unui maximum de producție. Fabri- 
cius pretinde că se caută formele. Germania nu ne poate garanta pe faţă 
împotriva Rusiei cu care e aliată și caută o formulă de garanţie comună 
a granițelor noastre în care ar intra și Rusia şi Italia. 

Interesant e că pentru prima dată mi-a repetat de trei-patru ori: 
„n-aveţi nici o grijă de Rusia, nu veți fi atacați!“ După Fabricius, m-au 
luat pe rând în primire Neubacher şi Schmidt (Herman Göring Werke) 
şi amândoi mi-au vorbit la fel... 


Berlinul a răspândit o ştire pe care ar avea-o din Suedia și anume că 
Aliaţii ar trimite în ajutorul finlandezilor o armată de 100 000 polo- 
nezi... Chiar Berlinul socoteşte că numărul e exagerat, dar se ridică cu 
violenţă împotriva principiului şi declară că, dacă Aliaţii trimit trupe în 
Finlanda ca să creeze un nou front în nordul Europei, vor lua şi ger- 
manii — rămaşi până acum neutri în conflictul ruso-finlandez — mă- 
surile necesare ... Să nu fie la mijloc o înscenare care să pregătească 
tocmai o intervenţie germană în Finlanda? 

‘Joia trecută s-a dezlănţuit în Carelia o ofensivă rusească de o vio- 
lenţă ce a întrecut pe toate câte s-au desfășurat până acum. Se pare că 
noul generai rus, Stern, a inaugurat o nouă metodă de atac, mult mai 
inteligentă. Totuşi ofensiva a dat greş, și finlandezii au respins toate 
atacurile pricinuind mari pierderi ruşilor... 


Conferinţa Înţelegerii Balcanice a început ieri la Belgrad. Animaţie 
mare. Audienţe succesive la Prinţul-Regent Paul. Mese. Din cât se spu- 
ne şi se telegrafiază, pare că sunt toţi de acord şi solidari... Să aşteptăm 
sfârşitul ca să ne bucurăm. 


Ce se întâmplă cu împrumutul înzestrării e un adevărat scandal. 
Agenţii fiscali merg din prăvălie în prăvălie, din casă în casă ŞI ame- 
ninţă oamenii silindu-i să subscrie cât au şi cât n-au. La mahala, oa- 


_menii sunt porniţi pe bătaie... Așa e când dai treburile pe mâinile proş- 


tilor... 

În Statele Unite, în vederea alegerii preşedinţiale — fixată pentru 
toamna viitoare — toţi candidaţii posibili se lcapădă unul după aitul de 
orice intenţie, cât de depărtată, de intervenire în război. Azi a fost rân- 
dul lui Hoover, ale cărui declaraţii au fost înregistrate de presa lumii 
întregi... 


Duminică, 4 februarie. leri-dimincaţă am avut vizita lui Gavrilă 
Marinescu, înapoiat din străinătate. Gavrilă este acum omul meu, mă 
iubeşte (amor subit, ca guturaiul), o spune la toată lumea. A părăsit Gu- 
vernul odată cu mine, a plecat cu oamenii cinstiţi, căci nu putea sta cu 
pungaşii — zice el. Din voiaj mi-a trimis cărți poştale cu câteva linii 
— călduroase, dar puţine, căci nu se putea altfel. Acum vine să-mi isto- 
risească, cl... 

„Domnule Consilier Regal“ —— începe amicul Gavrilă —— „v-a mân- 
cat şi îndrăznesc să zic, ne-a mâncat Urdăreanu căci totul în tara asta 
se învârteşte în jurul p...i lui Urdăreanu şi p-7.. „i Dudueil. Ea e nebună 
după el, şi i-a făcut toată cariera . Într-o zi în care bâuse un pahar prea 
mult, mi-a mărturisit, mie, că nimeni n-o regulează ca Urdaroanu. 
Noaptea, când se culcă Regele cu ca, părăseşte patul şi se duce la Urdă- 
reanu... E ca o căţea după el... Nu știu dacă Regele ştie; poate nu ştie, 
sau se face că nu știe —— poate știe, şi fac chiar figuri în trei... sunt toţi 
atât de depravaţi încât sunt în stare de orice. Regele nu există, e un 
slab; când nu face ceva ce au hotărât ei doi, Duduia strigă la el şi-l în- 
jură de a sc aude de afară; Regele surâde, îi sărută mâna şi îi spune: 
lartă-mă, maică! 

Dacă eu e o curvă fără rusine, el, Urdāreanu è un peşte fără obraz, 
dar deștept şi mincinos. A uitat de uude a ieşit măgarul, parcă-l vad si 
acum ofiteraş pudrat la uşa mea, ciupind un sutar “de aici, un sutar de 
colea. l-am dat ŞI CU, i-am dat pe ia Automobil Club unde ficca pe sam- 
sarul lui Collin... Tot ăla e e, numai puțină spoială peste murdăria de 
ieri. Bine i-a spus Kerciu la Eforie: Mă, cum te zgârie puțin cineva, då 
de solzi... Peşte, peste, domnule Consilier Regal --- dar peşte artăgus. 
Când s-a amorezat Duduia de Kerciu şi Urdăreanu a fost dat afară, s-a 

dus la Paris şi acolo a spus lui Grigore Filipescu câ a plecat de la Palat 
de dezgust, fiindcă nu mai putea să vadă imoralitatea din jurul lui! Ei, 
care fura cu lingura mare și coţăia zi şi noapte pe Duduia! Filipescu l-a 
întrebat: îmi vorbeşti numai mie confidenţial, sau ca să se ştie? lar el, 


1 Reproduc cuvintele lui Gavrilă în toată trivialitatea lor —- căci în materie de documentare 
trebuie să fim exacți. 

scârba, a declarat că n-are nimic de ascuns... şi atunci Filipescu a um- 
plut redacţiile gazetelor cu destăinuirile porcului... 

N-a trecut anul şi s-a împăcat cu Duduia, care l-a adus iar la Palat 
căci nu se poate lipsi de p..a lui — şi l-a adus cu galoane mai multe şi 
mai obraznic. Cu Duduia l-a împăcat... Auschnit! Cum s-a stricat căru- 
tul, nu știu nici eu, dar e la mijloc o porcărie de alcov. Ştiu că odată Ur- 
dăreanu a dat la Auschnit peste o străină, care i-a plăcut şi a ademe- 
nit-o la el acasă. Lupeasca care stă peste drum a aflat şi s-a dus ca o fu- 
rie noaptea peste ei! Străina — i-am uitat numele — a fugit în cămașă, 
cu părul vâlvoi şi a dus-o poliţia la hotel! Domnule ministru, ăștia sunt 
saltimbanci (sic) sunt în stare de orice când îi apucă... Să fie asta? Să 
fie că i-a fost Duduii teamă de d-na Auschnit, căci plăcuse Regelui (s- 
a vorbit şi despre asta), să mai fie altceva? În tot cazul mai este Ma- 
laxa. Malaxa e întotdeauna înţeles cu Duduia şi cu Urdăreanu cu care 
împarte câștigurile. Domnule ministru, când s-ar afla o dată lucrurile, 
nu mai scapă unul, nu mai scapă nici Regele — şi-mi pare rău. Oa- 
menii care ştiu, au socotit: două miliarde a înghiţit Malaxa de la Stat în 
avansuri şi din două miliarde n-a investit decât 600 de milioane, restul 
s-a împărțit cum trebuia... Și mă face pe mine pungaş! Eu care n-am 
nimic, săracu de mine! M-a înjurat Regele că am cumpărat trei mânji 
pe când eram ministru al Ordinii Publice! Vai de cele 13 milioane de 
fonduri secrete, a căror cheltuială lunară era angajată şi justificată până 
la un franc! Să vă spun cu cum a fost cu caii: a venit Moruzi la mine, 
generalul, şi mi-a spus: «Mă Gavrilă, ai făcut treabă pe unde ai fost, ai 
pus sporturile atletice pe cale bună, vino şi la noi că nu merge; cu sunt 
bolnav, să fii succesorul meu!» ŞI mi-a propus să cumpăr mânjii că nu 

e nevoie să-i plătesc numaidecât. M-am lăsat ademenit, căci îmi place 
să muncesc şi am cumpărat mânjii pe datorie. Ştiţi cine mi-a plătit? 
Mi-a plătit Kupferberg (parcă aşa i-a zis), proprietarul fabricii de 
ciorapi «Adesgo», pe care- -l ajutasem la naturalizare (pe gratis?) şi care 
nu ştia cum să-mi manifeste recunoştinţa lui... Eu să fur, domnule mi- 
nistru? Am luat, am pus taxe, am încasat amenzi, am cerut, am cerşit 
— dar ca să fac din Poliţie ce am făcut. Întrebaţi oamenii: când m-am 
dus la Auschnit să-i cer o reducție pentru calorifer (8 milioane!), 
Auschnit mi l-a dat gratis, dar mi-a spus: «Mă, Gavrilă, te ştiu nevoiaş, 
îți dau caloriferul gratis dar ţi-l facturez şi tu încasezi factura»!. Am 
protestat şi m-am dus drept la Prefectură unde am lăudat în gura mare 
generozitatea lui Auschnit... 


i Interesant. Uşă de biserică mai era şi Max Auschnit. Nu mă mai miră că a ajuns la secret, 
la Văcăreşti... 

Dar să revin la Malaxa. Malaxa e duhul rău al Regelui; e foarte 
deştept, dar tot atât de fricos. De obicei Urdăreanu şi Duduia pregătesc 
pe Rege, şi când soseşte Malaxa, Regele îl întreabă: «Tu ce gândeşti?» 
Și Malaxa aprobă natural totdeauna ce au spus cei doi maheri, care de 
fapt, în chestiunile de bani mai ales, sunt creaturile lui. Malaxa a găsit 
în pornirea Duduii şi a lui Urdăreanu (care n-a putut niciodată suferi pe 
Auschnit) un prilej bine venit să despoaie pe Max pe ieftin și să-i ia 
acțiunile lui la „Reşiţa“, căci la atât s-au gândit la început. Mai târziu 
Malaxa n-a fost pentru închiderea lui Auschnit, fiindcă e fricos şi s-a 
temut să nu i se întâmple și lui odată tot așa... Şi are să i se întâmple, 
să n-aibă el grijă! 

Şi cum c...l Duduii e buricul Românici, şi cum afacerea Auschnit a 
devenit principala preocupare a celor trei fraţi de cruce — iată că 
afacerea Auschnit a mai devenit şi pivotul în jurul căruia se învârteşte 
întreaga politică românească... 

Domnule ministru, nu ştiu de ce ai plecat de la Guvern, dar știu că 
Urdăreanu a fost încântat și că a făcut tot ce a putut să te învrăjbească 
cu Regele... Nu era sigur de d-ta în afacerea Auschnit... De două, trei 
ori Regele m-a întrebat: ce spune Argetoianu de Auschnit? Şi am răs- 
puns: ce să spună, nu spune nimic... Pe mine m-au curăţat fiindcă nu 
sunt un porc ca ei și n-am vrut să mușc dintr-un nenorocit care rni-a fă- 
cut numai bine, şi mie, şi Poliţiei... 

M-au dat la o parte ca pe un câine, fără să ţină socoteala de toate 
serviciile câte le-am făcut acolo Sus, tuturor. M-au acuzat că am furat 
şi au pus pe incapabilul de Modreanu, un dobitoc, să mă controleze. 
Căci nu mai întrebuințează decât proşti ca Modreanu sau oameni icșiți 
din dancinguri ca Dombrowski, și cu ăştia au să se curete, la rândul lor. 
Au pretins că mă amestec mai departe în Poliție, şi m-au trimis în străi- 
nătate! In ce să mă amestec? În tărâța lui Modreanu dat afară de la pri- 
măria din Timişoara, pentru că încurcase tot? Ei şi cinste! Iti vine rău! 
Stiti dumneavoastră că Armand Călinescu îşi dăduse demisia la 12 
septembrie, fiindcă nu mai putea rezista presiunilor lui Urdăreanu și 
lui Malaxa care puneau în fiecare zi un gheșeft la cale? Au avut în- 
drăzneala să spună că trebuia să plec fiindcă o destindere cra necesară 
şi eram cu, omul omorurilor din septembrie. Eu? Eu n-am făcut decât 
să execut ordinul Regelui. Am primit ordin să cură! până seara şi pe 
asasinii lui Călinescu și pe cei de la Râmnicu Sărat şi câte trei de judeţ. 
Am cerut răgaz, să mai pot lua oamenilor câte o declaraţie, să se mai 
poată alege printre cei vinovaţi. S-a refuzat. Au fost prefect care n-au 
avut culpabili de desemnat, căci toţi cei bănulţi mai serios fuseseră 
concentrați şi trimişi prin alte garnizoane, și au impuscat inocenți! Vă 

citez cazul de la Braşov, pe care l-am cunoscut... Domnule ministru, s- 
au omorât mulţi oameni degeaba, numai din cauza hienei de Urdăreanu 
care înnebunea pe Rege, de frică pentru pielea lui... care tot o să ples- 
nească! De câte ori nu le-am spus, să stăm de vorbă cu oamenii, căci îi 
putem întoarce... N-au vrut; eu am ascultat de poruncă! M-au învinuit 
că tolerez în Poliţie oameni care s-au îmbogăţit... Domnule ministru, 
cu oameni care nu se îmbogățesc voiau ei să ucid fără sentință? ? “ 

ÎL ascultam, îl ascultam, îl ascultam — și mă minunam cum Dum- 
nezeu dăduse limbă unuia din complicii bandei care a pus stăpânire pe 
țară și o jupoaie..., căci nu e Gavrilă mai breaz ca Urdăreanu sau Ma- 
laxa. Aceeași șleahtă... Dar e plin de ură. Am impresia că o să i-o coacă 
lui Urdăreanu — dacă nu s-o împăca cu el... 

Gavrilă, la plecare, mi-a cerut voie să mai vină. 

E omul meu... 


Nemţii au construit un nou tun uriaş, de două ori mai puternic ca 
„Berta cea mare“ din timpul războiului trecut. „Berta cea mare“ fusese 
numit astfel în cinstea d-nei Bertha Krupp; noul tun a fost botezat 
„Emmi cea mare“, în cinstea graţioasei d-ne Emmi Göring... „Emmi 
cea mare“ e lung de 36 de metri, trage obuze de 280 mm şi bate la 250 
kilometri... Viteza iniţială a obuzului e de 1 800 metri pe secundă; 
ajuns în stratosferă parcurge 200 kilometri cu o iuțeală de 1 200 metri 
pe secundă, apoi cade aproape perpendicular, la o distanţă de 250 kilo- 
metri de punctul de plecare... Omul e o bestie — dacă poate inventa 
asemenea orori... 


De la Belgrad, nimic important. Pare că asistăm la solemnele şi inu- 
tilele manifestări de pe vremuri ale Micii Inţelegeri defuncte... Ce spun 
sau nu spun reprezentanții României, Iugoslaviei sau Greciei n-are nici 
o importanță. Ce să spună: pace, solidaritate, rahat... Mai important e 
ce pot spune turcii, fiindcă au pe englezi şi pe francezi în spatele lor — 

ar turcul n-a vorbit încă... sau cel putin nu ne-a sosit încă discursul 
său. Natural, mese, recepții, reclamă de presă -— toate cu profuziune. Vax! 


Englezul Ernest Bevin, secretarul Sindicatului Transporturilor din 
Marea Britanie a rostit un discurs şi a propus fuziunea imperiilor englez 
şi francez! La această nouă şi neașteptată alcătuire politică s-ar putea 
lipi, după dl Bevin, şi Belgia, şi Olanda, şi chiar Italia. Iată Statele 

Unite ale Europei schițate! Sindicatul Transporturilor engleze are un 
om de geniu în fruntea lui. Un om de geniu, dar restul oamenilor sunt 
proști şi nu vor să asculte de el... 


A murit, la Geneva, Henri Spies care trecea de cel mai talentat poct 
elveţian. Nu ştiu de ce noţiunile de poet şi de elveţian îmi par incompa- 
tibile... 


Ziarele ilustrate reproduc o mitralieră rudimentară, suedeză găsită 
de ruși pe câmpul de bătălie de la Poltava şi conservată până azi în Mu- 
zeul militar de la Leningrad. Hotărât, nimic nou sub soare... 


Agenţia DNB publică un comunicat prin care aduce la cunoştinţa 
publică că linia ferată Cernăuţi-Lemberg care trece prin Galiţia ocu- 
pată de ruşi, funcționează perfect, şi că sute de vagoane cu mărfuri sunt 
îndrumate zilnic din România în Germania, pe această cale. Comuni- 
catul e menit să facă plăcere Sovietelor, de aceca nu se spune nici o 
vorbă despre însoţirea trenurilor de către militari germani... 


Deputatul Saito a provocat mare scandal nu numai în Camera japo- 
neză, dar și în toată ţara, punând chestiunile: când se va încheia pacea 
cu China? care sunt scopurile de război ale Japoniei? Opinia publică 
japoneză e atât de enervată încât aceste simple chestiuni au dezlănțuit 
furtună. Saito a fost exclus din partidul guvernamental și va fi dat afară 
şi din Cameră... Dacă majoritatea e încă de partea războinicilor, trebuie 
să fie şi multă lume pentru pace, căci altfel simpla intervenție a lui Saito 
n-ar fi avut atâta răsunet. Sunt şi în Japonia multe lucruri putrede... 


De pe zidurile Romei. 

Se ştie că la Roma sunt trei animale scare: acvila legiunilor, 
lupoaica lui Romulus și Remus și pâștele Capitoliului. 

lată definiţia lor: 

Acvila e rapace, 

Lupoaica e lacomă, 

Gâsca e Starace“! 


l Starace e secretarul general al Partidului Fascist. 


ÎNSEMNĂRI ZILNICE, 1940 87 


5 februarie. S-a terminat şi conferința caraghioşilor de la Monte- 
Carlo — pardon de la Belgrad, şi au dat şi un comunicat. Prin comu- 
nicat, trag, limbi în dreapta, trag limbi în stânga, își trag între ei, trag 
vecinilor — şi le trag și în vânt. Interesant ar fi fost dacă cele 4 State 
ar fi proclamat: Suntem solidari, formăm un bloc, cine va ataca pe unul 
din noi ne va atace pe toți şi vom răspunde toți. Aşa da, era ceva. Nu 
numai că nu s-a spus nimic în acest sens, dar întreg comunicatul şi 
toate cuvântările nu sunt decât un imn înălțat păcii, ceea ce trebuie tra- 
dus aşa: nu ne atacați, pe fiecine din noi, căci se destramă imediat Înţe- 
legerea noastră! Un neputincios, sau patru la un loc --- tot o mâncare 
de peşte e. În comunicat nu se pomenesc cuvintele de neutru şi de 
neutralitate — probabil ca să-l poată semna și turcul care din neutru a 
devnit poe aaa 

Discursul lui Sărăcăgioplu e scurt, dar suficient: Turcia rămâne cre- 
dincioasă prietenilor ei şi vrea pacea cu toată lumea. Înțelegerea Bal- 
canică a fost prelungită pe 7 ani — e şi ăsta un rezultat — și viitoarea 
şedinţă a fost fixată la... februarie 1941! 

Snapanii presei, veniţi în număr la Belgrad şi bine plătiţi fac o pălă- 
gie enormă în jurul acestei conferințe cu rezultat nul şi o preamăresc în 
gazetele din toate țările... Peste trei zile nimeni nu va mai vorbi de ca 
— decât Gregory (Gafencu), Nuşetei, seara în pat cu mâna pe mapa- 
mondă... 


Ducele a dat instrucțiuni pentru expoziţia de la Roma care se va 
deschide în mai viitor. Ziarele italiene au primit însă ordin să serie cum 
cuvintele pacifice rostite de Mussolini nu înseamnă pentru Italia o neu- 
calitate fără sfârşit... Ialia reamintește cu acest prilej lumii întregi că 
nu e neutră, ci nebeliverantă --- pentru moment! Alţi caraghiosi și ma- 
caronarii mei! 


6 februarie. O conferinţă ceva mai importantă ca cea de la Belgrad 
s-a întrunit la Paris: este a 5-a întrunire a Consiliului Suprem al Alia- 
tilor. Au participat primii miniştri, miniştrii de Externe, ai Acrului, 
Armatei, Aprovizionării ete. —- dintr-o parte şi alta, precum și generalii 
cu comandamente mai importante. S-au hotarât măsuri noi pentru asi- 
surarea unci cât de strânse colaborări militare şi civile între cele două 
tări beligerante. 


Haimanalele presei continuă şi astăzi să zăpăccască lumea prin co- 
mentarii și reportaje privitoare la băşinăria de la Belgrad. S-ar putea 

crede că acolo s-a hotărât soarta lumii. Audiențele d-lui Gafenko, de- 
claraţiile d-lui Tzintzar, vânturile aromatice ale d-lui Metaxas, telegra- 
mele de mulțumire ale d-lui Sărăcăcioglu umplu coloane întregi. În 
Universul de azi-dimineaţă sunt şi poze. Una reprezintă pe colonelul 
Gregory citind comunicatul în mijlocul gazetarilor cu capete de şalăi. 
Printre ei, placidă, faţă de bou a lui Victor Cădere, lipită pe hârtie ca 
un timbru vechi moldovenesc — dar fără valoare. 
Cu astfel de caraghioşi să ieşim noi din încurcătură? 


Se putea altfel? Linia de fortificaţii săpată la graniţă a primit nume- 
le de „linia Regele Carol al II-lea“! Slugărnicia militarilor nu se putea 
lăsa mai prejos de a civililor... 

După câte aflu, a avut unul o idee inteligentă (cine o fi ăla), ideea 
de a săpa un canal paralel cu frontiera ungurească, ca să oprească tan- 
curile. S-au construit şi bazine de alimentare. Nu ştiu dacă canalul a- 
cesta va opri vreun tanc, dar în tot cazul va servi pentru irigaţii şi va 
apăra împotriva inundaţiilor... „Tot răul e spre bine“. 


Stocul de aur al Statelor Unite se urcă actualmente la 18 miliarde 
dolari —- adică două treimi din tot aurul din lume... Frumos drum a fă- 
cut în 3 veacuri această colonie de sclavi, de bandiți și de desculți — 
rebutul Europei aruncat cu dispreț peste mare... 


Din Finlanda se anunţă un nou mare succes: Divizia a 18-a rusească 
a fost nimicită, ca acum câtva timp a 44-a. Prada de război pare a fi de 
astă dată mai mică, dar efectul moral e enorm. 

Se pare că și în aer, mica aviaţie finlandeză a paralizat cele 5 000 
de avioane cu care sovieticii se laudă că ar fi pornit în război. Probabil 
că 5 000 sunt pe hârtie, „după moda rusească“, dar că în realitate sunt 
mult mai puţine. Până acum finlandezii au pierdut 15 avioane, dar au 
doborât vreo 300... 


Victor Iamandi continuă să înjure pe Tătărescu în gura mare. Prie- 
tenii lui — are şi el prieteni! — vestesc pretutindeni că Guvernul e pe 
ducă şi că „vine“ Iamandi. Date fiind legăturile de sânge pe care Ia- 
mandi le-a înnodat cu Coroana, lumea, proastă, crede. Tătărescu, care 
pretinde că [amandi îi scade autoritatea (!!!) a reclamat la Palat... Urdă- 


ÎNSEMNĂRI ZILNICE, 1940 89 


reanu a convocat pe delincvent și în numele Regelui i-a făcut aspre ob- 
servaţii. „Pardon — a replicat lamandi — întrucât priveşte înjurăturile, 
ele sunt justificate. Cum? Noi care am combătut Garda de Fier şi am 
distrus-o cu riscul vieții noastre, să ne vedem izgoniți şi înlocuiți toc- 
mai prin domnul care prin incapacitatea lui i-a dat viaţă? E aşa ceva de 
ncînţeles, e aşa ceva de monstruos, încât numai mort am să tac! lar în- 
trucât priveşte zvonurile despre venirea mea la putere, nu eu le răspân- 
desc, le răspândeşte lumea, fiindcă lumea şi zice: dacă l-au făcut pe la- 
mandi Consilier Regal, e că au vrut să-l pregătească pentru viitoarea 
şefie de Guvern — şi cum actualul Guvern nu poate să meargă, lumea 
trage consecinţele naturale...“ | 

Se vede că Urdăreanu şi-a zis că lamandi a înnebunit și n-a mai 
insistat, dar l-a rugat să plece în străinătate, să lase pe Tătărescu în 
pace să fericească ţara şi pe Malaxa. „Dacă aveţi bani de dat, plec, de 
ce nu?“ a răspuns lamandi și s-a dus să bea o ţuică... 


Coriolan Tătaru vine să-mi spună că lumea e foarte nemulțumită în 
Ardeal cu noua organizaţie a FRN-ului. Vaida caută să-și facă partid şi 
nu vrea să numească în demnităţile Frontului decât pe partizanii săi, 
adică pe foştii. Tătărescu pe de altă parte caută să bage liberali, urâţi 
de toată lumea. Mai e şi fobia lui Vaida pentru tineret. „Generaţiile de 
ieri“ sunt singurele care contează pentru fratele Alexandru. Tineretul 
ardelean e pe punctul să se organizeze în afară de Front și să aștepte 
omul care va libera țara de insuportabila gașcă care o stăpânește azi... 
Ce să-i faci, fiecare după capul lui. 


Miercuri, 7 februarie. Ruşii continuă să atace şi finlandezii conti- 
nuă să respingă atacurile cu mari pierderi pentru sovietici. Luni, numai 
pe frontul de la Nord de Ladoga au pierdut 22 de tancuri. Ce e mai 
interesant, e că şi în aer, unde până acum muscalii erau stăpâni, încep 
să domine finlandezii. O adevărată minune — dar cât va putea ţine? Ca 
valurile mării bat în apărările finlandezilor valurile bestiilor, nesfâr- 
şite... 

S-a zvonit zilele acestea despre o mediație germană. Zvonul a fost 
stârnit de chemarea ministrului Reichului în Finlanda, la Berlin. Ştirea 
se dezmite însă, categoric, în cercurile politice germane... 


Un deputat maghiar, Avajana (!?) a interpelat în Parlamentul ungu- 
resc asupra persecuției la care sunt supuşi cei mai vechi locuitori din 

Transilvania (adică ungurii!!!) din partea românilor... Drept răspuns, 
Universul publică documente secrete dinainte de 1914 din care reies nu 
numai persecuțiile puse la cale de unguri împotriva românilor, dar şi 
— ceea ce este mai interesant — constatarea că în Ardeal populaţia ro- 
mânească e în covârşitoare majoritate... Actele publicate de Universul 
n-au fost până acum date în vileag şi sunt de o mare importanță. 


Deși informaţiile publicate de nemți cu privire la stările din Indii 
trebuiesc socotite ca tendenţioase, pare totuși că lucrurile nu stau toc- 
mai bine în cea mai însemnată colonic engleză, căci Vice Regele, în- 
tr-o lungă convorbire avută cu Gandhi a propus în numele Imperiului, 
pentru Indii, o Constituţie prin care întreaga peninsulă ar fi ridicată la 
rangul de Dominion — Gandhi a refuzat, declarând că nu Anglia tre- 
buie să hotărască asupra soartei Indiilor, ci Congresul... 

Probabil că nu se va ajunge la nimic. 


În Iran (fosta Persie) şi în Afganistan se procedează la înarmări fe- 
brile. Atât la Teheran cât şi la Kabul temerea de un posibil atac al ruși- 
lor, pornit spre Indii, e mare. Ambele ţări se vor rândui de partea An- 
gliei. Un atac rusesc este însă puţin probabil... 


Masă mare oferită ieri la Athence-Palace, de Ghigi, ministrul Italiei. 
O noutate (pentru mine): vermut alb. După masă, stat mult de vorbă cu 
Tanriöer, ambasadorul turcesc. Mi-a confirmat că în cazul unui atac 
rusesc, Turcia va fi imediat alături de noi cu toate forțele sale. O decla- 
raţie în acest sens, oficială, a fost facută Guvernului românesc. Idiotul 
de Gr&gory (Tremarello) mi-a tăinuit-o. A uitat javra ceasurile grele în 
care venea la mine să-l îmbărbătez. Aşa sunt lichelele: curte cât ești 
tare şi mare — apoi spatele! Am să-l văd şi pe ăsta cu botul în praf, 
cum m-a învrednicit Dumnezeu să-l văd și pe Titulescu, lichea şi el, 
dar totuși de altă anvergură... 


8 februarie. Germania favorizează agitația ucrainenilor în vederea 
constituirii unei Ucraine independente. Rușii, după ce au ocupat părțile 
rutene din Polonia, au arestat pe toţi conducătorii politici ucraineni, pe 
câţi au putut pune mâna. Cei care au scăpat, au fost adăpostiţi în Galiţia 
ocupată de nemți. La Berlin s-a constituit un birou politic ucrainean, 

care funcţionează sub ocrotirea autorităţilor Reichului... Așa aliaţi mai 
rar! 


Guvernul, adică Mitiţă, vrea să pună o taxă pe exportul anumitor 
produse, al căror preţ a crescut enorm, de la declararea războiului an- 
glo-francez-german. Aşa de pildă petrolul, al cărui preţ s-a întreit. În 
acest scop s-a pregătit un proiect de lege cu un singur articol, un pro- 
iect de lege de depline puteri, prin care se-dă Guvernului dreptul să în- 
fiinţeze taxe, pentru orice produse, prin jurnal al Consiliului de Miniş- 
tri. Proiectul a alarmat pe toţi producătorii, dar a speriat mai ales pe 
agricultori — care observă cu drept cuvânt că exportul grâului se bu- 
cură încă de prime de export. A fost o vie discuţie în Consiliul Superior 
Economic asupra acestui proiect -— mai toţi voiau să dea un aviz defa- 
vorabil. Am obţinut totuşi un aviz favorabil, explicând că nu putea fi 
vorba de taxe de export pentru articole care se bucurau încă de încu- 
rajarea primelor, că nevoile înzestrării apărării naţionale sunt atât de 
mari încât Ministerul de Finanţe trebuie să găsească bani chiar cu ris- 
cul de a ne ruina pe trei sferturi — şi că, ca să găsească bani trebuie să 
dăm Guvernului deplinele puteri cerute. Le-am aprobat, amintind însă 
în „avizul“ nostru că principial suntem contra taxelor de export şi că le 
aprobăm numai pentru vremurile excepționale în care trăim, în care 
trebuie să sacrificăm orice interes ca să salvăm graniţele țării... 


Regele a acordat lui N. Lupu audiența cerută. ÎI primeşte mâine, dar 
azi primeşte şi pe Mihalache care a cerut şi el audienţă. Nu cred că re- 
zultatul acestor audienţe să fie nici înscrierea lui Mihalache și Lupu în 
FRN — nici înscrierea Regelui în Partidul Țărănesc... Dar poate că cei 
doi rebeli vor mai informa pe Majestatea Sa asupra stărilor de lucruri 
din tară, pe care Regele le vede prea exclusiv prin ochelarii domnului 
Urdăreanu. 

Mihalache şi Lupu au fost împreună și la Patriarh să pledeze pentru 
episcopia din Râmnic (Vâlcea). Şi eu sunt pentru reînființarea ei. Pa- 
triarhul a promis concursul său, şi a mai promis că dă episcopiei din 
Curtea de Argeș, judeţul Muscel (azi în eparhia Mitropoliei București) 
pentru ca această episcopie să poată ceda la rândul ei judeţul Olt celei 
din Vâlcea. Cheltuiala reînființării episcopiei din Râmnic n-ar trece de 
2 milioane lei pe an... 


Se vorbeşte de un complot împotriva Regelui, organizat în lugosla- 
via şi descoperit zilele trecute. Autorii complotului ar fi gardiștii refu- 

giaţi în străinătate... Se mai zice că unii din ei ar fi şi trecut granita 
noastră, că ar fi fost prinşi şi împușcați la Timişoara... Dacă şi Ghel- 


megeanu a apucat-o pe calea executărilor fără judecată, apoi e prost de - 


tot. Sângele cheamă sânge — de câte ori să o spunem? 


Ştiri din Stockholm par a dovedi că finlandezii încep să fie obosiţi 
de continuele atacuri ruseşti şi că bestiile ar fi izbutit să pătrundă într- 
o parte'a liniei Mannerheim. Pe de altă parte, chiar mareşalul Manner- 
heim recunoaște într-un interviu dat revistei franceze Match, că Fin- 
landa nu va putea rezista indefinit puhoiului şi că are nevoie de aju- 
toare... E drept, comunicatul finlandez de azi-dimineaţă nu confirmă 
ştirile pesimiste din Stockholm, care pot să fie şi tendențioase... 


Peter Barnes şi James Richards, doi irlandezi condamnaţi la moarte 
ca părtaşi la atentatul de la Coventry, au fost spânzurați ieri în închi- 
soarea din Birmingham. 

Dintre bestiile irlandeze, care terorizează Anglia de doi ani de zile, 
sunt cele dintâi trimise pe lumea mai bună. În Irlanda s-a decretat doliu 
naţional în urma acestei execuţii — în schimb la Londra şi în Anglia 
toată lumea s-a declarat mulțumită. Oamenii se înțeleg greu între ei... 


Presa din Berlin, din Roma și din Moscova publică comentarii fa- 
vorabile cu privire la Conferinţa din Belgrad şi declară că Germania, 
Italia şi Rusia au tot interesul să fie pace în Balcani. Cu atât mai 
bine...! 


Amiralul Păiş a fost numit preşedinte al „Ligii Navale“, în locul de- 
functului amiral Coandă. După ce trepăduşul de Paul Teodorescu a re- 
fuzat demnitatea, ca fiind prea ocupat... 


Vineri, 9 februarie. Contele Mikeș a văzut pe Istrate Micescu, cu 
prilejul nesfârşitului său proces. Ministrul Justiţiei i-a spus că Guver- 
nul se schimbă şi că Tătărescu pleacă. Halal ministru! Şi bietul Tătă- 
rescu se întreabă cine întreține în public convingerea că Ministerul (Gu- 
vernul) e pe ducă... 

„Prezidiul“ FRN-ului ţine în toate după-amiezile şedinţe la Cameră 
pentru numirea şefilor de ţinuturi şi de județe. E un bâlci scârbos... ca 
pe vremea electorală. Se bat pe locuri, mai ales vaidiştii şi cuziștii. 
Cum spurcă tot bietul nostru Rege! O să vedem huliganii lui Cuza bă- 
tând şi ucigând pe evrei în nordul Moldovei şi în Bucovina, în numle 
unui partid de Stat şi al Regelui !!! Tătărescu se amestecă cât mai puțin 
în această porcărie, spre disperarea multor liberali. Nici ţărănişti. din 
Guvern nu dau ghes. Lupta se dă între lichelele lui Vaida între ele şi cu 
cuziştii şi foştii gogişti... Singurul care mai caută să ţină piept puhoiu- 
lui de derbedei e Giurescu. Dar ce poate face un om singur? Vaida e o 
jucărie în mâinile partizanilor săi... 


În Camera Comunelor a avut loc predica săptămânală obişnuită a 
lui Chamberlain. Tot alea şi alea... 

Tot în Camera Comunelor, cu prilejul discuţiei referitoare la un aju- 
tor de dat polonezilor refugiaţi în tări străine, subsecretarul de Stat la 
Foreign Office, Butler, a adus călduroase mulțumiri României pentru 
neprecupețita asistenţă şi larga ospitalitate acordată polonezilor. 

La Camera Lorzilor, lordul Snell, leaderul laburiştilor a întrebat 
Guvernul asupra politicii ţărilor balcanice. A răspuns lordul Stanhope 
că politica balcanică e afacerea țărilor balcanice, dar că Conferinţa de 
la Belgrad a dovedit că aceste ţări sunt animate de un excelent spirit de 
solidaritate în pace şi în neutralitate... 


Foc mare la Fălticeni. Au ars vreo 15 case, mai toate evreieşti... 


Ştirile mai pesimiste de ieri, cu privire la rezistenţa finlandezilor, 
venite din Stockholm, sunt dezminţite azi, Finlandezii rezistă perfect. 
Puternica ofensivă sovietică dezlănțuită în Carelia şi la nord de Lado- 
ga, care durează de 7 zile, n-a putut înregistra un succes... Rușii sunt 
respinşi pretutindeni cu mari pierderi. Ceea ce cer finlandezii acum e 
armament, şi pare că primesc, mult. Comandorul Daru (ajutorul ataga- 


“tului militar francez în România). mi-a afirmat ieri că englezii au trimis 


cel puţin 150 de avioane de bombardament, cu care finlandezii au 
bombardat centrele de ravitaliare ruseşti şi Kronstadul. Până acum și 
de la începtul războiului, rușii ar fi lăsat în mâinile finlandezilor 600 
tancuri, 300 avioane (cu cele distruse), 200 tunuri grele, 1 300 mitra- 

liere, 600 autocamioane. Au mai fost distruse 3 vase mici de război şi 
un submarin... Să le ajute Dumnezeu finlandezilor... 


Daru mi-a spus ieri că francezii n-au oprit comenzile destinate Ro- 


mâniei şi că întârzierea livrărilor militare e datorită faptului că Aliaţii 
vor să înarmeze întâi armata turcească, pe care o înzestrează pe ca- 
pete... 


Mare vâlvă în Europa. La Paris, poliţia a făcut o percheziție în stil 
mare la Reprezentanţa comercială a Rusiei Sovietice. S-au deschis 
toate sertarele, toate casele şi s-a ridicat un enorm material. Pare că 
acolo era centrala întregii propagande comuniste... S-au făcut descin- 
deri şi la dl Evstratov, girantul Reprezentanţei, şi la toţi funcționarii 
acasă. A fost un fel de asalt, şi cartierul întreg a fost o zi întreagă sub 
stare de război. Mulțimea a manifestat ostil față de Soviete... Cât s-au 
schimbat lucrurile, din zilele de glorie ale frontului popular!... Suritz, 
ambasadorul Sovietelor, a protestat energic şi a cerut restituirea actelor 
ridicate; a fost însă trimis la plimbare. Până la ruperea relațiilor Franței 
cu Rusia nu mai e decât un pas... La Berlin, toată presa urlă, acuză 
Franţa că a călcat legile neutralității (!) şi câte şi mai câte. Sprijin mo- 
ral — dar atât. Germania trebuie să fie încântată, căci cu cât se îndepăr- 
tează Rusia de Franţa şi de Anglia, cu atât se leagă mai strâns de ea. Şi 
pentru noi e bine. Dacă s-ar ajunge la o declaraţie de război între an- 
glo-francezi şi sovietici, ar fi și mai bine. S-ar fixa şi poziţia Italiei şi 
soarta noastră finală... 


Fostul secretar al Sovietelor la SDN, Sokolin rămăsese la Geneva 
şi după ce Rusia s-a retras din Societatea Naţiunilor. Guvernul Federal 
l-a expulzat din Elveţia... După cum se vede bolșevismul şi bolșevicii 
sunt apreciaţi pretutindeni... 


De câtăva vreme acţiunile IRDP se urcă întruna. De la 150 au ajuns 
la 700 lei. Societatea e submediocră ca administraţie şi cu un pasiv 
mare, dar produce totuşi vreo 40 vagoane de petrol pe zi. 

Explicaţia urcării acțiunilor stă în goana dintre nemti şi anglo-tran- 
cezi după petrolul nostru. Germania, după acordurile din primăvara 
trecută, intrase în tratative cu Creditul Minier şi se ajunsese la o înţe- 
legere în sensul că Creditul Minier şi un grup german (Deutsche Bank) 

să constituie o societate nouă pentru exploatarea şi rafinarea petrolului, 
fiecare parte aducând în noua afacere câte 200 milioane lei. Nu ştiu 
pentru ce negocierile cu Creditul Minier s-au rupt şi nemții au luat 
atunci Petrol-Blokul, ca rafinărie şi au pus ochii pe Societatea Petrolul 
Românesc, ale cărei concesiuni trebuiau să servească ca câmp de apro- 
vizionare pentru rafinărie. Nemţii au încercat să ia opțiuni de la princi- 
palii acţionari ai acestei societăţi (dr. Angelescu etc.) prin persoane in- 
terpuse, toţi români, nu germani. Fratoştiteanu, directorul general al 
Petrolului Românesc, a crezut că opţiunile se iau pentru contul „As- 
trei“, care se află în proces cu Societatea Românească şi că englezii vor 
să pună pe această cale mâna pe societatea lui şi să stingă procesul în 
favoarea lor. S-a dus la Banca Naţională, la Mitiţă Constantinescu, la 
cine a putut și a urlat că străinii care posedă deja cele mai mari exploa- 
tări în ţară vor să pună mâna şi pe această ultimă rezervă românească. 
Rezultat: Stoicescu, delegatul Băncii Naţionale la Creditul Minier, care 
cunoştea pe cei ce umblau după Petrolul Românesc a chemat pe Ober- 
wind, reprezentantul Germaniei în afacerile de petrol şi l-a rugat, în nu- 
mele Guvernului român, să renunţe la acţiunile Petrolului Românesc, 
această societate și Creditul Minier urmând să rămână sută în sută so- 
cietăți românești. Germaniei, Guvernul a oferit concesiuni noi (?) şi 
i-a dat drumul să se înțeleagă cu orice altă societate în afară de cele 
două. Pe de altă parte Creditul Industrial a împrumutat 70 de milioane 
Creditului Minier, cu care acesta a cumpărat cât a putut din acţiunile 
Petrolului Românesc. Nemţii, galanţi, s-au declarat gata să asculte su- 
gestiile primite, au renunţat la Petrolul Românesc și la orice speranță 
de înţelegere cu Creditul Minier şi şi-au îndreptat năzuinţele spre 
IRDP. Dar au intervenit atunci francezii, prin Wanger, şi ca să împie- 
dice pe nemți să acapareze IRDP-ul, s-au pus și ei să cumpere acțiuni 
de-ale acestei societăți şi iată cum s-au urcat cursurile cu de 3 și 4 ori 
valoarea reală a hârtuilor... 


Banca Naţională şi-a publicat bilanţul pe 1939: 500 milioane câștig 
la 600 milioane capital! Frumoasă afacere. Și publicate sunt numai be- 
neficiile licite... Sau mai bine zis legale! 

Ştirea audienței lui Mihalache pentru ieri nu era exactă. Nici n-a ce- 


rut audiență. Regele primeşte însă azi pe dr. Lupu, după cum îi făgă- 
duise pe jumătate la 24 Ianuarie. 

Văzut pe Tătărescu. I-am comunicat cele spuse mie vinerea trecută 
de Fabricius cu privire la pericolul rusesc şi dorința Germaniei de a 
ajunge la un act care să ne convingă și pe noi că nu mai avem de ce să 
ne temem din partea Rusiei. l-am reprodus şi conversațiile avute în 
aceeaşi seară, la Legația Germaniei, cu Guido Schmidt şi cu Neuba- 
cher. Tătărescu a fost foarte interesat de câte i-am spus, căci faţă de 


dânsul Fabricus (pe care l-a văzut ieri) a fost mai puţin categoric. l-a . 


spus că situaţia s-a schimbat mult, că pericolul rusesc s-a îndepărtat, că 
Germania a lucrat mult în favoarea noastră etc., dar n-a mers până la 
planul unui act de garantare germano-italo-rus. Am fost de acord cu 
Tătărescu că probabil nu era autorizat să vorbească oficial cum a vorbit 
cu mine în particular —— şi am mai fost de acord că Italia nu va semna 
în conjunctura actuală un act alături de Rusia Sovietică. „Nici alături 
de Germania“ a adăugat Tătărescu, şi cred că are dreptate. Mi-a multu- 
mit pentru informația adusă, un homme averti en vaut deux — şi mi-a 
vorbit de greutăţile prin care trece. Germanii cer tot mai mult petrol, 
iar englezii cer să nu le dăm deloc. Acum francezii se arată mai înţele- 
gători şi englezii mai intransigenti, tocmai invers de ce era la începutul 
războiului. Prohibiţia de export în România a fost ridicată şi în Franţa 
şi în Anglia. Englezii tratează cu noi, vor să ne dea credite şi materiale, 
armament şi devize americane — tot ce voim numai să restrângem par- 
tea Germaniei de petrol... 

Cu Italia bine — dar să nu-i silim să se pronunţe împotriva Unga- 
riei, pe care nu vor să o piardă. Cu bulgarii de asemenea bine. Kiossei- 
vanov a spus lui Saracacioglu că Bulgaria ar fi chiar gata să meargă cu 
noi şi cu turcii în cazul unui atac sovietic, rămânând să se înţeleagă cu 
noi după război... E prea frumos, trebuie să fie o porcărie la mijloc... 
Şi cu ungurii s-au îndulcit mult relațiile... În rezumat un moment de ră- 
gaz. Ruşii şi-au ridicat toate trupele de pe lângă granița noastră şi le-au 
dus la dracul... 

Tătărescu mi-a spus că Parlamentul nu se va deschide decât la 1 
martie, fiindcă nici bugetul, nici legile pe care vor să le treacă prin Ca- 
meră şi Senat nu sunt gata. | 

Au renunţat la legea „Serviciului Aprovizionării“ care nu va mai fi 
promulgată, şi bine au făcut, căci ar fi fost un continuu conflict cu Mi- 
nisterul Economiei Naţionale — în schimb se creează un Minister al 
schimburilor care va avea ca titular pe Christu, de la Externe. Alegere 
excelentă. Tătărescu va veni cu legea, marţi sau miercuri, la Consiliul 
Economic şi va profita de acest prilej ca să asiste la şedinţă. L-am rugat 
să aducă și pe miniştrii economici; mi-a promis. 

Vorbind despre FRN i-am arătat îngrijorarea mea față de invazia cu- 
ziştilor antisemiti. Mi-a spus să nu am nici o teamă. Nu le dă nici un 

ținut. A. C. Cuza ceruse Ținutul Prutului pentru el ; ca să-l îndepărteze, 
Regele a hotărât că nici un Consilier Regal să nu ia ţinut sau judeţ. Pre- 
şedințiile ținuturilor au fost împărțite astfel: Timișul — Silviu Drago- 
mir; Oltul — I. Gigurtu (11); Bucegii — M. Ghelmegeanu; Marea — 
M. Ralea; Dunărea — Victor Slăvescu; Prutul — Petre Andrei; Nistrul 
— Istrate Micescu; Suceava -—- Gh. Vântu; Mureșul — N. Şerban; So- 
meşul — luliu Moldovan; Bucureştiul — Costică Angelescu. | 

Cuziştilor nu se vor da decât trei judeţe: Bălți — Gh. Cuza; Tighina 
— D. Topeiu şi Baia — V. Prelipceanu. Prea mult și atât. 


Cercurile guvernamentale răsună de succesele trâmbiţate de Ga- 
fencu cu prilejul Conferinţei de caraghioşi de la Belgrad. l 

Astfel se spune că Iugoslavia era hotărâtă să saboteze conferința și 
că Gafencu a obținut ca Tzintaro să-şi schimbe atitudinea. Într-adevăr 
mare succes! | 

Apoi, că toţi veniseră la Belgrad hotărâți să obțină de la România 
„sacrificii“ ca să împace pe unguri şi pe bulgari, și că Gafencu a obţi- 
nut ca turcii, sârbii şi grecii să consimtă la integritatea teritoriului nos- 
tru... Ce noroc! 

Nu tăgăduiesc că Gafencu a făcut figură bună la Belgrad. Gafencu 
face totdeauna impresie bună, când se găseşte fâră Nuşeta. Tăgăduiesc 
însă orice importanţă internaţională întrunirii de pârliţi cunoscută sub 
numele de Înțelegerea Balcanică. 


10 februarie. Faptul însemnat al zilei este trimiterea subsecreta- 
rului de Stat Sumner Welles „în misiune“, în Anglia, Franţa, Germania 
si Italia. DI Sumner Welles e însărcinat de Roosevelt „să studieze si- 
tuația“ în aceste patru ţări şi să raporteze direct Preşedintelui „impre- 
siunile“ sale, care nu vor fi comunicate decât secretarului de Stat Cor- 
dell Hull. Ştirea oficială din Washington adaugă că dl Sumner Welles 
nu e însărcinat cu nici o încercare de mediaţie şi că n-are de-pline pu- 
teri ca să trateze. Nu încape însă îndoială — şi importanța pe care toată 
presa Europei o dă acestei misiuni o dovedeşte —— că călătoria lui 
Welles e în legătură cu ideea unei încercări de mediaţic, pe care Preşe- 
dintele Roosevelt o pregăteşte de mai multă vreme!. 

DI Sumner Welles nu va merge nici în Rusia, nici în Finlanda. Dar 
Statele Unite vor căuta un contact cu principalele State neutre intere- 
sate mai de aproape la terminarea ostilităţilor. Cu toate atuncea... 


| A se vedea pag. 55 a acestor „Însemnări“. 

Ionel Christu a depus ieri jurământul, ca ministru de Stat deocam- 
dată, până la crearea Ministerului Schimburilor. Probabil că s-a căutat 
astfel să i se lase lui organizarea noului Departament. Presupun că ser- 


viciile existente pe lângă Ministerul Economiei Naţionale şi pe lângă 


Banca Naţională vor fi trecute la Ministerul Schimburilor. Costică An- 
gelescu şi Mitiţă Constantinescu trebuie să fie încântați... 


Pare totuşi că în Finlanda ruşii atacând în masă au izbutit să pătrun- 
dă în linia Mannerheim, la Hotinen, în sectorul Summa — dar că au 
fost imediat alungaţi şi siliți să se retragă pe primele lor poziţii... Ches- 
tiunea unei nesfârşite rezistenţe a finlandezilor se pune serios... 

Bieţii oameni mai au un nenoroc: scrie în favoarea lor putoarea de 
Pertinax, piază rea cunoscută... 


leri, două ședințe secrete la Camera Deputaţilor din Paris. S-au dis- 
cutat à fond problemele apărării naţionale şi atitudinea împotriva co- 
muniștilor. 

Ziarele noastre publică o informaţie cu litere groase prin care se 
anunţă că în Franţa s-a recurs la cartele ca să se evite risipa alimentelor 
într-o vreme în care consumaţia e sporită şi producția diminuată din 
cauza concentrării oamenilor... Informaţia are toate aspectele unui co- 
municat pregătitor pentru măsuri de restricţie ce ar urma să se ia şi la 
noi... 


Turcii au concediat pe toți tehnicienii germani care lucrau în fabri- 
cile şi uzinele a căror producţie e legată de apărarea națională. Nervo- 
zitate şi nemulțumire mare la Berlin, din această cauză... 


S-a răspândit zvonul că Ungaria nu mai permite nici un tranzit de 
mărfuri spre România fără autorizaţie specială. Informaţia este inexac- 
tă: permisele speciale sunt necesare, ca în toate ţările, numai pentru 
transporturile de arme şi muniții. De altminteri aceste permise se dau 
fără greutate. 


Ne civilizăm întruna: un autobuz a intrat în strada Romană în pră- 
vălia unui croitor, sfărâmând ușa și zidul. Mașina derapase pe polei... 
Ca la Paris sau la Londra... 

Fabrica de artificii „Golden State“ de la Los Angeles a făcut explo- 
zic. Geamurile au fost sparte şi oamenii au fost răniţi până la o depăr- 
tare de 15 km. Din nenorocire nici un „star“ cinematografic n-a fost 
ucis... 


Primele legi care vor fi prezentate Parlamentului vor fi legea bres- 
lelor şi legea pentru ajutorarea familiilor concentraților, lipsite de mij- 
loace. Aşa a hotărât Consiliul de Miniştri în şedinţa sa de icri. 


11 februarie. Prin crearea Ministerului Schimburilor, Ministerul 
Economiei Naţionale a fost redus aproape la ce era mai înainte, pe 
când era Ministerul Comerţului şi Industriei. Întâlnind pe S., după a- 
ceastă capitis diminutio, Costică Angelescu l-a întâmpinat: „Ei, îţi 
place cum i-am lucrat? Am scăpat de toate belelele!“ Şi lumea care se 
aștepta. la demisia lui, după certificatul de incapacitate ce i s-a dat! 
Oamenii cu obraz subţire devin din ce în ce mai rari! 


Ă În Monitorul Oficial a apărut un Statut de organizare a baptiştilor. 
În fine! Un act de dreptate faţă de oameni credincioşi şi cumsecade pe 
care Biserica Ortodoxă i-a urmărit şi persecutat cât a putut. Mă miră că 
|. Nistor a îndrăznit să contrasemneze un asemenea decret şi-l felicit. 
Bărboşii noştri pravoslavnici trebuie să fie furioși... 


Pa baza legii de depline puteri, promulgată zilele trecute, s-au și pus 
taxe de export pe principalele noastre produse. Taxele variază de la 5 
la 25% ad valorem. Pe lemne 5%, pe seminţe 25%, pe petrol şi derivate 
13% (aceste articole plăteau deja 12% așa încât ajung și ele la 25%). 
Bconomiceşte e un dezastru — dar ce se putea face faţă de prăpastia 
înarmării care înghite tot... Mama lor, lui Hitler și lui Stalin... 


Radian a venit ieri şi mi-a povestit toate intrigăriile şi lucrăturile ce 
se fac cu prilejul numirilor la FRN. Nimeni nu e mulțumit. Cele mai 
mari dificultăți sunt cu ţinuturile Timiș și Olt. Nimeni în Oltenia nu 
vrea să admită pe Gigurtu, care, după spusele lui Radian, ar fi împărțit 
bani ca să ajungă „şef de tinut“! Mai întâi a vrut să fie la Mureş, unde 
sunt minele societăţii „Mica“, dar ardelenii nu l-au primit... in Oltenia, 

unde n-a pus piciorul de când s-a născut şi unde toată lumea-l cunoștea 
ca simplă secătură cu noroc, nimeni nu va primi (dintre oamenii cu cât 
de puţină vază) să lucreze cu dânsul. 

Bănăţenii de asemenea nu vor să audă de Silviu Dragomir, fiindcă 
e ardelean. Ura bănăţenilor împotriva ardelenilor e mai mare ca ori- 
când. Titus Popovici subsecretar de Stat şi liberal de la Lugoj declară 
că mai bine ar primi pe Sever Bocu sau pe Caius Brediceanu, vrăjmaşii 
săi politici de totdeauna — decât pe Silviu Dragomir! 

În fine Istrate Micescu e foc, fiindcă nu i s-au dat decât două judeţe, 
Tighina pentru Topciu și Muscelul pentru el însuşi. Supărat fiind, a re- 
fuzat şi Ținutul Nistrului a cărei preşedințe i se dăduse de asemeni. In 
locul lui a fost numit doctorul Petre Cazacu... La Muscel se caută om. 

Toţi gogiștii sunt furioși, fiindcă nu li s-a dat mai nimic. Tilică loa- 
nid urlă cât îl ţine gura fiindcă nu i s-a dat Mehedinţii, atribuiţi filoso- 
fului grânar Gh. lonescu-Siseşti... 


Nebun cum e, Micescu face dealtminteri scandal şi în Guvern. Pre- 
tinde —- cu drept cuvânt — că Codurile promulgate de lamandi, au fost 
promulgate de un analfabet şi cere imediata lor revizuire. Mai ales 
pentru Codul civil — în a cărui materie Micescu e o incontestabilă 
autoritate — adevărate aberaţii au fost puse în lumină. 

Actiunile lui Micescu par a fi scăzut şi la Palat. S-a aflat că înainte 
de a fi ministru ar fi îndrăznit să declare, după ce a văzut dosarul afa- 
cerii, că Max Auschnit e nevinovat şi „curat ca lumina zilei“. Această 
declaraţie a fost aflată abia acum, căci dacă ar fi fost cunoscută mai 
înainte, niciodată n-ar fi ajuns Micescu ministru. Caci în România de 
azi totul se învârteşte în jurul afacerii Auschnii. -l/ucerea Auschnii a 
ajuns să fie singura preocupare a trinităţii care domneşte peste țari, 
Regele, Malaxa şi Urdăreanu. Căci, pupăză peste colac, Lupcasca nu 
e decât un simplu instrument în mâna celor dei din urmă... Nimic nu 
se mai rezolvă, nici o numire nu se mai face decât in vederea condam- 
nării lui Auschnit. Se pun două întrebari: 

Cum a putut ajunge accastă ţară într-un aşa grad de abjecție ca să 
tolereze un asemenea regim? 

Ce poate fi între cei trei bandiți şi al patrulea, Auschnit, ca să fi pro- 
vocat o asemenea ură de moarte? 

Despuierea ovreiului? Dar omul a dat tot, de ce-l mai urăsc, de ce 
l-au mai închis, de ce vor să-l condamne? 

Afacerea Auschnit va fi misterul domniei Regelui Carol al II-lea. În 
tot cazul, într-o aşa stare de ionomenic n-am fost niciodată, nici pe 

vremea lui Puiu Dumitrescu. Atunci se făceau simple gheşefturi, dar 
nu s-a mers niciodată până la actele inchizitoriale de azi, şi nu s-au 
confundat interesele Statului cu afacerile dinastice. Mai era puţină ru- 
şine — acum nu mai c nici una... 

Şi când mă gândesc că trebuie să le înghiţim toate, fiindcă rdu e cu 
El, dar mai rău ar fi fără El —- mai ales acum când suntem împresurați 
numai de duşmani care stau la pândă... 


Transmiterea însărcinărilor. Ex-Sa Gafencu a trimis o lungă tele- 
ramă — - pe care o publică —- lui Sărăcăgioglu pentru a-i transmite pre- 
sedinţia Înţelegerii Balcanice, pe ziua de 9 februarie. Ce i-o fi mai 
transmis, pe lângă această anuală şi onorabilă preşedinţie? Un baton de 
ciocolată, un fez de alvită, o cutie de rahat? Sau un papuc al Nuşetei? 
Gravă problemă... 


Misiunea lui Sumner Welles constituie principalul subiect de con- 
versație din Europa întreagă, şi c viu comentată în presa tuturor țărilor. 
Numai la Berlin cu ceva mai multă discreție, din calcul, dar se publică 
încă o dată cele două baze pe care singure Germania a hotărât să nego- 
cieze pacea: să nu se mai vorbească de o Polonie cum a fost — şi să nu 
se discute protectoratul german asupra Boemiei şi Moraviei... 

La Paris și la Londra se afirmă de asemenea intransigenţă dar sc sa- 
tută cu bucurie iniţiativa americană... 

Această iniţiativă e bine primită. de asemeni, în Italia, la Sfântul 
Scaun şi în toate țările neutre... 

Să aşteptăm sosirea d-lui Weles... 

La Paris, şi ieri, înainte şi după amiază, au mai fost sedinte secrete 
la Cameră. Lu sfârşit s-a votat o moţiune de încredere în Guvern, cu lo- 
zinca: „Război până la victorie“. Moţiunea a fost semnată de toţi șefii 
de grupuri, și a întrunit unanimitatea voturilor, în număr de 534. 


În Finlanda, ruşii atacă strașnic în Carelia şi afirmă chiar câteva suc- 
cese pe care finlandezii le dezmint. Reicse însă din chiar comunicatele 
finlandeze că rezistenţa s-a îngreunat. Bestiile vin în număr din ce în 
ce mai mare... . 

Sovieticii declară că vor fi nevoiţi să ceară Statelor Baltice noi ga- 
ranții de neutralitate — adică noi baze militare — în cazul în care Pu- 

terile occidentale vor extinde teatrul operațiunilor lor până în Fin- 
landa... 


Primind o delegatie a „Tineretului american“, Președintele Roose- 
velt a declarat pe față că toate simpatiile sale merg către poporul fin- 
landez. Nădejile americane cu privire la o evoluție pacifică a dictatului 
bolşevic s-au năruit. Ajutorarea Finlandei nu însemnează totuşi că Sta- 
tele Unite vor ieși din neutralitatea lor... 


Până acum, Sovietele n-au reacţionat faţă de percheziţiile de la Paris, 
şi s-au mulțumit cu protestul din prima zi, al ambasadorului Suritz... 


12 februarie. „La Candelora“ nu minte. A ieșit soarele în ziua de 12 
februarie şi s-a întors iarna. Teri a nis toată dimineata iar în partea de 
răsărit a ţării a suflat un viscol îngrozitor. În Basarabia s-au găsit oa- 
meni morţi, sub zăpada troienită. La Chişinău s-au rupt firele electrice 
şi au fost mai multe accidente de persoane, din care unele mortale. Vis- 
colul a suflat cu putere până dincoace de Râmnic. La Bucureşti azi-di- 
mineaţă —7°. 


Stirile din Finlanda sunt iarăşi toate favorabile finlandezilor. Nu 
numai că atacurile ruseşti au fost respinse pretutindeni, dar patrule fin- 
landeze au putut pătrunde în spatele trupelor sovietice şi distruge nu- 
meroase convoaie cu muniții şi provizii. 

Ministrul de Externe finlandez declară că nu are cunoștință de nici 
o încercare de mediaţie a vreunei mari Puteri (aluzie la Germania) şi 
că Guvernul din Helsinki nu a cerut nici unei Puteri să intervină în 
conflict. Finlanda, care a rezistat singură Sovietelor două luni și jumă- 
tate, e cu atât mai sigură să reziste de acum înainte, de când primește 
ajutoarele solicitate de S.D.N. ... 


Poliția americană a descoperit un vast plan de sabotare a comenzi- 
lor militare engleze şi franceze în Statele Unite. Planul, conceput la 
Berlin, urma să fie executat de agenţi și tehnicieni germani camuflaţi 
în lucrători prin diferitele uzine americane. Planul a fost descoperit la 
timp și nu va avea urmări. 


ÎNSEMNĂRI ZILNICE, 1940 103 


Misiunea lui Welles continuă să fie la ordinea zilei. Günther, minis- 
trul USA la noi, care se întoarce din Italia unde a vorbit cu ambasa- 
dorul Statelor Unite înapoiat de la Washington, povestește că Welles e 
într-adevăr însărcinat — deşi nu pe faţă — cu o misiune de mediaţie şi 
că sunt speranțe să reuşească, deoarece schimburile de vederi pregăti- 
toare au fost favorabile... Tot din Italia, Griinther aduce impresia că si- 
tuația noastră faţă de Rusia s-a îmbunătăţit sută în sută... 


Deşi Germania e în stare de război, concursurile internaţionale de 
sporturi de iarnă de la Partenkirchen au avut loc ca de obicei, cu parti- 
ciparea francezilor, englezilor şi finlandezilor în minus. Am participat 
şi noi şi ne-am făcut de râs, ca mai totdeauna. Mai bine stam acasă. 


În audiența pe care i-a acordat-o Regele, dr. Lupu a cerut desfiin- 
tarea imediată a FRN-ului şi îndepărtarea lui Urdăreanu. Cel puţin aşa 
s-a lăudat în holul de la Athénée: Palace, urlând în gura mare. Nu în- 
cape îndoială că Regele se va executa fără întârziere... 


V. V. Tilea nu se lasă: a tras un dejun lui Chamberlain, la care au 
asistat şi ambasadorul Franţei şi al Belgiei. Poftise ce e drept şi pe ita- 
lian, ca să mai neutralizeze atmosfera. Ar trebui acum să invite şi Radu 
Cruţescu, la Berlin, pe Göring. Göring e boier mare şi probabil că n-ar 
primi invitaţia Valahului... 


13 februarie. Anne-Marie Callimaki s-a înapoiat de două zile de la 
Londra şi ne povesteşte de pe acolo. Călătoria de la Paris la Londra și 
vice-versa, de unde era în vremurile bune o plimbare de nimic, a de- 
venit acum un adevărat „voiaj“ şi ţine o zi, două sau trei... Peste Mâ- 
necă, o singură linie Boulogne-Folkestone, şi vapoarele — unul singur 
pe zi într-un sens şi în altul — nu circulă decât 20 de zile pe lună, fără 


-să se spună în ce zi nu trec. Dacă călătorul are nenorocul să cadă peste 


o zi în care nu se trece, trebuie să aștepte 24 de ore la Boulogne sau la 
Folkestone. Dar afară de aceasta mai sunt şi alte cauze de întârzieri. 
Ceaţa, marea prea agitată (care poate să rupă minele de pe linia 
Dover-Calais şi să le împingă spre vest, ordinele Amiralității, capriciul 
autorităţilor locale — sunt tot atâtea motive de amânare a pornirii va- 
poarelor. Pe calea aeriană, avioanele pleacă sau nu pleacă — uneori nu 
pleacă 2-3 zile, fiindcă sunt silite să zboare foarte Jos, sub nori, înălți- 

mile fiind exclusiv rezervate avioanelor militare — și foarte jos e 
foarte des ceaţă. Când pleacă, nu se ştie pe ce aerodrom se coboară fie 
în Anglia, fie în Franţa. Formalităţile de plecare şi de trecere dintr-o 
ţară într-alta sunt nesfârşite. Vize pe paşaport, permis special militar de 
trecere, declaraţia banilor posedaţi (nu se mai poate ieşi din Anglia de- 
cât cu maximum 19 livre şi din Franţa cu cel mult 2 000 franci) şi câte 
şi mai câte. Deşi ambele ţări sunt unite pe hârtie, în ce priveşte mă- 
surile economice şi monetare, restricţiile şi greutăţile de tranzit între 
ele sunt mai mari decât între Franţa și țările neutre de pe continent... 
Anne-Marie a făcut călătoria Paris-Londra cu avionul şi a trebuit să 
meargă trei zile de-a rândul la aeroport: într-o zi n-a avut actele în re- 
pulă, într-alta n-a mai avut loc în singurul avion care pleca — a treia zi 
în fine a putut să plece. La înapoiere, aeroplanele ne mai circulând din 
cauze diverse, trei zile, a plecat din Londra la ora 9 seara, a ajuns la 
Folkenstone la ora 11%, s-a îmbarcat imediat, dar vaporul n-a pornit 
decât a doua zi la ora 1074. A sosit la Paris la ora 8 seara, făcând astfel 
23 de ore de la Londra la Paris... Helene Morand (născută Chrisso- 
veloni) a stat 48 de ore pe vapor, la Boulogne, căci odată îmbarcat, 
călătorul este considerat ca ieşit din Franţa —- respectiv din Anglia — 
şi nu mai poate cobori pe uscat... 

Între Calais şi Dover este aşezată o perdea de mine ancorate la 
diferite adâncimi prin care nu se poate trece; în plus, nenumărate vase 
mici de război patrulează tot timpul între cele două coaste. Curentul 
Canalului fiind de la Est spre Vest, minele flotante (inamice) nu pot 
peregrina în direcţia Vest-Est, aşa încât înspre ieşirea în Atlantic, en- 
glezii se mulțumesc cu o patrulare continuă care să împiedice subma- 
rinele să treacă. Cu acest sistem de apărare anglo-fancezii n-au avut 
până acum nici un accident de semnalat pe linia Folkestone-Bou- 
logne... 

Ca atmosferă generală, contrariu stărilor din 1914, calm complect 
la Paris şi enervare destul de mare la Londra. Liniştea Parisului se ex- 
plică prin faptul că războiul nu e purtat pe teritoriul Franţei, că lupte nu 
sunt, nici incursiuni cu aeroplanele, astfel încât francezii, în afară de 
restricţii foarte limitate și de întunericul străzilor noapte nu suferă de 
război. Dimpotrivă, toate pierderile pe mare şi veşnica ameninţare a 
Londrei de a fi bombardată, exasperează pe englezi. De data asta, dacă 
războiul ar continua în acelaşi ritm, francezii ar putea spune că se vor 
bate „până la ultimul englez“. In consecinţă, Anne Marie a putut să 
constate „mult mai multă simpatie pentru pace“ în Anglia decât în 
Franţa — în cercurile „mondene“ bineînţeles. Enervarea englezilor îm- 
potriva războiului se mai datorează şi faptului că toate obiceiurile lor 

au fost răsturnate şi că efortul războiului apasă mai greu decât oriunde 
asupra cetăţeanului. Impozitele au ajuns să ia 17% șilingi din fiecare 
livră de venit. Oameni din cei mai bogaţi au trebuit să plece din casele 
lor, fiindcă nu mai puteau face faţă cheltuielilor. Anne Marie citează pe 
lady Cunard, multimilionară, care s-a mutat într-o cameră de hotel, pe 
ducele de Wesminster care s-a retras la ţară şi a pus „de închiriat“ pe 
casa sa din Londra ca să nu mai plătească colosalul impozit pe lo- 
cuinţe, pe lord Lloyd care s-a instalat la Winston Churchill etc. etc. 
Serile la Londra sunt îngrozitoare. E o negură absolută şi pe lângă 
„black out-ul“ londonez, întunericul Parisului pare o iluminaţie... Acci- 
dentele sunt atât de numeroase încât au pierit la Londra din cauza întu- 
nericului aproape tot atâția oameni decât pe mare... Căci la lipsa ori- 
cărei lumini! se mai adaugă la Londra și ceața... Şi cu toate astea, nici- 
odată nu s-a mâncat atât de bine, la Paris şi la Londra, și nu s-a chefuit 
atât în dosul obloanelor trase... 

In Anglia, ca și în Franţa de altminteri, regimul e dictatorial. 
Cheamberlain face ce vrea şi îşi schimbă miniştrii cum n-au mai fost 
niciodată schimbaţi în Anglia. Işi bate chiar joc de ei. Pe fostul minis- 
tru al Propagandei, lordul Mac Millian, l-a scos sub pretext că nu 
putea, ca lord, să ia parte la dezbaterile Camerei Comunelor și l-a înlo- 
cuit cu unul care nu era nici deputat în Camera Comunelor, nici lord! 

Pe Hore Belisha l-a schimbat din cauza nemulțumirii armatei, e si- 
gur. Hore Belisha „a vrut să împingă spre stânga o organizație proastă 
de dreapta“. Ofițerii urmau să nu mai fie aleşi decât dintre oamenii ie- 
şiti din front. Toate tradițiile militare engleze, bune, rele, erau răstur- 
nate. Numise inspectori civili care să controleze pe front starea sanitară 
a trupelor, hrana şi curăţenia lor. Dispreţul lui faţă de „marii generali“ 
mersese până a primi „în pijama“ pe generalii Gort şi Gamelin... Nu 
mai mergea... Mai era şi faptul că era ovrei. „De altă naționalitate“ zi- 
ceau englezii disciplinați... 

După Anne-Marie, Anglia decide astăzi tot şi Franţa a ajuns să fie 
„singurul Dominion“ adevărat fidel al Coroanei Britanice... Directi- 
vele Angliei sunt însă departe de a fi stabile, așa încât şi politica de răz- 
boi până la nimicirea Germaniei ar putea să se schimbe într-o bună zi. 
De unde englezii s-au opus şi au făcut să se renunțe la planul lui Wey- 
gand de atac asupra Kaucazului, acum tot englezii vorbesc despre ne- 
cesitatea creării unui front oriental, şi au început să-l pregăterască se- 
rios... Rusia e foarte prost văzută în cercurile engleze, şi toată lumea e 


l Semnalele pe străzi au fost reduse la simple cruciuliţe, roşii, verzi sau galbene, care abia se 
văd. Lâmpile de buzunar nu pot fi îndreptate decât în jos, spre trotuoare, şi ca să intri într-o casă, 
nimereşti întâi în trei uşi greşite... : 

convinsă că războiul va trebui îndreptat şi împotriva Sovietelor. Noi, 
după câteva zile de supărare (afacerea petrolului) suntem iarăşi bine 
văzuţi. Tilea a lucrat bine, dar cine a contribuit mai mult să restabi- 
lească situațiunea noastră ar fi fost Cancicovl, care a explicat ce vrem 
şi ce urmărim — şi a avut darul să convingă... 


Ministerul de Finanţe a primit următoarea denunţare: 

„Domnule ministru, 

Înţelegând a beneficia de dispoziţiile legilor fiscale, devizelor și 

apărării patrimoniului public? am onoarea a vă aduce la cunoştinţă ur- 
mătoarele: 
__ În strada Dionisie nr. 19 se află Direcţia generală a Uzinelor Malaxa. 
În fruntea acestor uzine, de la fundarea lor, se află dl ing. N. Malaxa. 
Acesta, sub diverse forme, s-a sustras de la plata impozitelor, cifrei de 
afaceri etc. întrebuinţând diferite sisteme de contabilizare. 

Evaziuni fiscale: Pentru camufiarea diferitelor beneficii care în de- 
cursul anilor de la 1930 până la 1939 luna octombrie au atins suma de 
lei 388 000 000 — s-au operat în conturile de fabricaţie diferite posturi 
fictive, operaţiunile fiind înregistrate cu textele: „Spese diverse“, 
„Cheltuieli cu personal“, „finisaj“ (?) etc., „cheltuieli de reprezentare“, 
„complectarea operaţiunilor de fabricaţie“, „diferențe de curs“ etc. 
Toate aceste înregistrări sunt acoperirea sumelor ridicate de dl ing. N. 
Malaxa, pentru care acesta nu a plătit nici un fel de impozit. Evidenţa 
acestor sume se află trecută într-un registru personal al d-lui Malaxa, 
care se află închis în biroul său de la adresa de mai sus. Operațiunile 
sunt trecute în majoritatea lor de către d-ra Hulubei, care poate da toate 
lămuririle necesare pentru luminarea acestor operaţiuni. 

Personal am văzut o situaţie extrasă de pe acest registru. 

Tot sub forma de diferenţă de curs, a fost înregistrată în aceeași 
perioadă fn diverse conturi creditoare şi de fabricaţie suma de lei 
955 000 000, — din care 900 000 000 lei au fost trecuţi în străinătate 
şi formează depozite personale ale d-lui ing. Malaxa. Aceste operaţiuni 
sunt trecut în acelaşi registru al d-lui Malaxa. În cazul când registrul 
acesta nu va fi găsit, posed fotografia unei situaţii a acestor sume scrisă 
la maşină şi purtând însemnat cu creionul roşu, însemnări făcute de dl 
ing. Malaxa, personal. 

! Amicul Cancicov nu mi-a vorbit de o misiune la Londra; poate că i s-a dat după ce a plecat. 
Acum pricep de ce s-a întâlnit cu Kaufman Ja Londra şi nu la Paris... 

2 E vorba de prima acordată denunţătorilor. 

Devize: În cursul anilor 1929-1930, dl ing. N. Malaxa a scos afară 
din ţară suma de 7 300 000 000 lei, sub următoarele forme: 

A creat conturi creditoare fictive în valută forte, prezentând declara- 
tiile cerute de lege, deși aceste plăţi erau cu totul fictive, d-sa având un 
interpus în străinătate care pe hârtii cu antet al unor firme fictive între- 
tine corespondenţă de justificare a posturilor creditoare, din conturile 
respective. Toată corespondența se află depusă în trei dosare, care în . 
ziua de 3 octombrie au fost transportate acasă la dl ing. Malaxa, unde 
au fost închise într-un <safe> din biroul său. Dosarele au fost aduse 
acasă la dl Malaxa de către d-na Likovesky. 

În biroul d-sale personal, de la domiciliu, în care nu are voie să intre 
absolut nimeni, se află dosare cu corespondenţă din care se pot cu- 
noaşte băncile din oraşele Londra, Lyon, Zürich şi Berna, unde sunt 
depuse depozitele în valută ale d-lui ing. Nic. Malaxa. 

Verificându-se cantitatea produselor fabricate ieşite din fabricile 
Malaxa, cu cantitatea materialului brut și semifabricat importat, și pen- 
tru care s-au acordat devizele respective, se va vedea o diferenţă ce 
atinge suma de lei 620 000 000, pe aceeaşi perioadă de timp. Aceste 
devize au fost aprobate pe baza unor duble facturi şi documente pre- 
zentate spre aprobare de Uzinele Malaxa. 

Posed documente fotografiate, pe care, în cazul când, din diferite 
motive nu se vor găsi registrele arătate mai sus, sau concluziile rapor- 
tului de expertiză ar suna altfel decât cele arătate mai sus, prezentate 
fiind vor dovedi realitatea celor afirmate mai sus şi reaua credinţă a 
celor ce vor fi desemnaţi să ancheteze acest caz. 

Pe baza prevederilor legilor arătate la începutul prezentei, înțeleg să 
beneficiez de prima ce se acordă denunțătorului în cazurile arătate mai 
sus şi sper că în timpul cel mai scurt se va da curs prezentei. 

În cazul când nu se va da curs prezentei, ţinând seamă de interesele 
mele în această chestiune, voi trimite o copie de pe prezenta M. S. Re- 
gelui, primului ministru şi tuturor miniștrilor, procurorului general al 
Curţii de Casaţie, procurorului general al Curţii de Apel Bucureşti şi 
primului procuror al Tribunalului Ilfov — și sper că pe această cale voi 
găsi dreptate. 

Rezerv trimiterea unor copii după prezenta tuturor ziarelor din Ca- 
pitală şi provincie!. 

Cu deosebită stimă 

(ss) Z. D. Dumitrescu 

Calea Griviței 235“ | 

Inutil să mai spun că muşamaua naţională a fost întinsă asupra afa- 
cerilor simpaticului exponent al bandei, care în schimb va fi probabil 


! A uitat omul Cenzura! 

decorat cu „„Cununa de Spini“, decorația „intimă“ a.Majestății Sale. 
Mitiţă Constantinescu a și primit, vinerea trecută, această înaltă ( de dis- 
tincţie. Fiindcă a pus denunţul la dosar? 


Un nou acord economico-comercial a fost semnat la Moscova între 
Germania și Rusia Sovietică. Negocierile acestui acord au început la 
28 septembrie, după vizita lui Ribbentrop în Rusia. Pentru a se ajunge 
la un rezultat, au fost multe tratative. A fost Ritter la Moscova, a fost o 
misiune sovietică la Berlin. Acordul pare a fi de o importanţă capitală, 
căci prin el se reglementează participarea Germaniei la reorganizarea 
economică a Rusiei şi exportul materiilor prime rusești în Germania... 


Pare că Arcizewski, care s-a purtat atât de bine față de greutăţile 
provocate prin adăpostirea polonezilor refugiați în România, aplanând 
toate numulțumirile-de o parte şi de alta, a fost iertat de Gmuvernul din 
Angers şi că va pleca la Paris. Cel puțin aşa mi-a spus contele Tar- 
novski, braţul său drept în ultimele luni... E primul colaborator a! lui 
Beck iertat de Guvernul polonez din Franţa... 


Roosvelt a avut ieri o lungă conferinţă cu Bullit, ambasadorul Sta- 
telor Unite la Paris, în prezenţa lui Cordell Hull, iar azi va primi pe 
Kennedy, ambasadorul american în Londra, tot în prezenţa lui Hull. 
Amândoi ambasadorii vor pleca imediat la posturile lor, cu instrucţii. 

Misiunea Welles continuă să facă obiectul comentariilor presei en- 
gleze şi franceze. Un fir de pesimism leagă toate aceste comentarii, 
căci după declaraţiile lui Daladier, lui Churchill şi lui Prieck în Germa- 
nia — beligcranţii par hotărâți să ducă războiul până la capăt... 


Un mare transport de trupe australiene și neozcelandeze a sosit în 
Egipt. Se zice că până azi un asemenea convoi de vase încărcate cu sol- 
daţi n-a mai străbătut mările... Anthony Eden, ministrul Dominioanelor 
a fost trimis dinainte la Alexandria să salute ostașii Imperiului, şi a ieşit 
întru întâmpinarea lor, în largul mării. E probabil că aceste trupe sunt 
destinate Siriei și viitorului front oriental... 


În Statele Unite, senatorii Norris şi Pitmann (preşedintele Comisiei 
afacerilor străine) au propus să se decreteze un „embargo“ general 

pentru toate comenzile Rusiei şi Japoniei. O măsură a sentimentelor 
americane pentru aceste două ţări... 


DI Penev, prefectul de la Varna a venit să facă o vizită oficială d-lui 
colonel Gorski, prefectul de la Bazargic. Bulgarul a fost primit cu mari 
onoruri și cu căldură. În curând colonelul Gorski îi va restitui vizita la 
Varna. Şi se mai îndoiește cineva de frăţia de cruce bulgaro-română? 


Noua iarnă s-a întins peste toată Europa şi încă mai rău ca la noi. 
La Budapesta sunt —20*. In Iugoslavia moare lumea de frig. Același lu- 
cru în Italia, Franţa, Anglia şi Germania. În Basarabia şi în nordul Mol- 
dovei liniile ferate, ieapezite, sunt întrerupte. La București să fim feri- 
ciți cu —5°! 


În Finlanda presiunea rusească e din ce în ce mai mare în Carelia... 
Bestiile anunță succese. Finlandezii le dezmint însă, dar ce e drept cu 
gura cam pe jumătate. Puhoiului nu poate rezista nimeni indefinit. 


Am numărat în Universul la pagina programelor: în Bucureşti sunt 
13 teatre şi 58 de cinematografe principale. Şi toate pline. Şi să n-aibă 
Bucureștii un milion de locuitori? Se poate? 


Blumenfeld vine cu havadişurile lui. Schwetz a fugit, Schwetz a 
plecat fără bagaje, s-a suit în tren şi a şi ajuns la Paris. Paşaportul şi vi- 
zele îi fuseseră pregătite din vreme de Legația engleză. „Bine, dar cine 
e Schwetz?“ — întreb cu. Schwetz e reprezentantul lui Zbroiovska în 
Bucureşti. Presiuni mari au fost făcute asupra lui ca să retragă el însăşi 
acţiunile „Reşiţa“ și „Cugir“, sindicate şi depuse la Londra de el. Pre- 
siunile au fost exercitate de banda Malaxa și de Guido Schmidt, actual- 
mente omul lui „Hermann Găring--Werke“. Schwetz a fost ameninţat 
până şi cu arestarea şi cu un „regim Auschnit“. Schwetz a refuzat însă 
și a fugit cu ajutorul englezilor. 

Chestiunea cu acțiunile depuse la Londra de Zbroiovska s-au în- 
curcat de altminteri rău. Englezii nu admit anularea titlurilor şi emite- 
rea unora noi, decât pe baza însăşi a legii excepționale promulgate î în 
noiembrie. În acea lege se precizează însă că operaţia nu poate fi făcută 

decât în favoarea unor proprietari de acţiuni români... Deşi Tribunalul 
a pronunţat, din ordin, anularea titlurilor și emiterea unora noi în fa- 
voarea lui „Hermann Göring Werke“, Guvernul a oprit, de teama Lega- 
tiei engleze, redactarea şi publicarea sentinței... Pe de altă parte, ca să 
regularizeze lucrurile (!!!) banda a cerut nemților să vând titlurile Sta- 
tului român, sau consorţiului Malaxa... Guido Schmidt a lăsat ieri la 
Micescu o notiţă cu condiţiile sale, pe care Blumenfeld a putut să și-o 
procure şi mi-a adus-o în copie. 

Jată aceste condiții: 

„I)Tratative pentru vânzare sunt posibile numai după eliberarea 
sentinţei; 

2) Lichidarea tuturor intereselor („Reşiţa“, acțiuni şi ipoteci, „Cop- 
şa Mică“). 

3) Preţul să fie acela care corespunde cu plățile făcute la timpul său: 

S-au plătit: 

328 255 acţiuni „Copșa Mică — Ciugir“ 393 750 

160 000 acţiuni „Reșița“ 250 000 

Ipoteca „Reşiţa“: 

Dobânzi şi dobânzi de întârziere 

a acestei ipoteci până la 

15.1.1940 (netto).....mm nenea nana ee 54 937 


Total: 698 687 

17 600 acțiuni „Reșița“ din noile 

emisiuni a 500 lei bucata... 8 800 000 

(Pentru plata ipotecii, atât capital cât 

şi dobânzi şi dobânzi de întârziere a fost 

convenită paritatea de 140 sh 2 egală cu 1 unce aur). 

4) Fixarea unui curs al livrei st. (circa 1 600 lei) care să corespundă 
realităţii. 

5) Plata în lei la predarea acţiunilor care sume să fie întrebuințate 
pentru exporturi din România în Germania şi pentru investiţii în România“. 

Abia plecase Blumenfeld de la mine şi comme par hasard mi-a ve- 
nit o lege la Consiliul Economic prin care se scutea de orice formalitate 
plata în devize din depozit propriul, pentru cumpărarea de acțiuni de 
ale întreprinderilor interesând apărarea naţională. 


Nici până azi n-au apărut numirile președinților de ţinuturi la FRN. 
Intrigării și greutăţi mari. Aflu că Micescu a fost curăţat de la Nistru 


! Multe devize în depozit propriu mai trebuie să aibă banda, dacă poate plăti 698 687 livre!!! 

prin acţiunea concomitentă a lui Tătărescu şi a lui Petre Andrei, li- 
cheaua de la Instructie, javră favorită a Regelui pentru moment. Andrei 
a alarmat pe Rege asupra pericolului de a da un ținut cuzist şi antisemit 
pe mâna nebunului, care cine ştie la ce dezordine ar fi putut să pro- 
voace, odată ieşit din Minister. lar Tătărescu s-a plâns că, deși prim-mi- 
nistru şi vicepreşedinte al Frontului, nu i s-au dat decât două ținuturi, 
Suceava şi Dunărea, şi încă și astea cu titulari foarte dubioşi în ce pri- 
veşte influenţa lui — pe când s-au dat o sumă de locuri țărăniștilor (de 
fapt trei). Şi aşa a ajuns Cazacu, după recomandarea lui Iamandi, în lo- 
cul lui Micescu. Dar cu Cazacu, Tătărescu a dat de altă belea, căci Ca- 
zacu e vrăjmaş de moarte cu Inculeţ... Rar a fost înjurat un om de libe- 
rali, cum e înjurat Tătărescu acum... Pentru șefiile judeţelor se luptă la 
cuțite. E o adevărată porcărie... Ce fericit sunt că am ieşit din tărâțe... 


După audiența la Rege şi după ce a răsuflat câteva minute la Athe- 
née Palace, doctorul Lupu s-a dus la Badea Spânu, un prieten al lui Mi- 
halache, unde-i aştepta tot areopagul naţional-țărănesc. Cineva prezent 
mi-a raportat cu precizie povestirea doctorului. 

Lupu a declarat Regelui că reia firul convorbirii întrerupte în seara 
de 24 lanuarie. În seara aceea, Lupu felicitase pe Rege pentru curajul 
său, curaj care nu fusese răsplătit. Căci — complecta el acum ——cc a 
urmărit Regele? 

Regele a urmărit 4 lucruri: 

1) Să dea stabilitate Guvernului, prea des schimbat din cauza nece- 
sităţilor de partid. Or, de la instalarea dictaturii, de la înlăturarea parti- 
delor, șase Guverne s-au succedat în mai puţin de doi ani! Prin urmare 
primul scop n-a fost atins. 

2) Să oprească puhoiul de legi pe care regimul democratic îl revărsa 
asupra țării. De când cu noul regim, ritmul de promulgare al legilor a 
crescut însă în mod înspăimântător, încât nici profesionişti nu se mai 
recunosc în noianul de legi ce apar zilnic. lată că nici al doilea scop 
n-a fost atins. 

3) Să purifice atmosfera morală în administrația generală și locală. 
Or, nici acest scop n-a fost atins, căci se fură acum de sus până jos, de 
zece ori mai rău decât înainte. Se fac afaceri cu sute de milioane bene- 
ficii şi se șperțuieşte, până la ultimul aprod. Şi la acest punct, Lupu a 
remis Regelui o lungă listă de pungășii cunoscute lui —- și altora. Re- 
gele s-a uitat pe listă şi s-a încruntat. 

4) Să provoace o unire sufletească prin creare FRN-ului şi portul 
unei uniforme care să măgulească amorul propriu al cetățeanului. 

Acest scop a fost şi mai puţin atins, căci în Front nu s-au înscris oame- 
nii de voie ci de nevoie, iar uniforma nu o poartă decăt funcţionarii, 
încolo nimeni. 

După ce a rezumat astfel falimentul încercărilor regale, Lupu a în- 
cheiat (după multe dezvoltări, bineînţeles) cu constatarea că toată lu- 
mea iubeşte pe Rege (21) că toată lumea e de acord cu fondul politicii 
lui, dar că nimeni nu e de acord cu forma acestei politici. 

Pentru un zăpăcit cum e, Lupu a expus lucrările cum sunt şi cu o 
claritate de mirare... 

In concluzie a propus Regelui desființarea FRN-ului, ca să vină 
toată lumea în jurul lui. Așa de bine a convins pe Rege, încât acesta 
înainte să strângă mâna de plecare doctorului, i-a spus: „De ce nu ve- 
niți să vă înscrieţi toți în FRN?“ Lupu era să-l înjure. S-a multumit să-i 
spună: „Aiasta nu se poate, Sire!“ Vorba veche a lui Lascăr Catargiu... 

După istorisirea lui Lupu s-a încins o discuţie între fruntașii adunaţi 
la Badea Spânu. Maniu a subliniat că audiența lui Lupu fusese inutilă, 
aşa cum o prevăzuse dânsul și că acţiunea „partidului“ împotriva regi- 
mului trebuie dusă cu dârzenie crescândă... Mihalache l-a întrerupt, a 
observat că audiența nu fusese inutilă deoarece se stabilise un contact 
preitenesc între Rege şi un fruntaș al „partidului“ (Regele rugase pe 
Lupu să mai vină) şi a declarat ritos: 

„Domnule Mâniu, nu mergem cu dictatura, nu mergem cu Frontul 
Renașterii Naţionale — dar atât tot. Încolo nu facem nici „0 greutate 
Regelui în momente în care ţara luptă pentru existenţa ei...“ 

— „Dar la Belgrad, sunt informat“ — a replicat Maniu — „că Ga- 
fencu a cedat Cadrilaterul...“ 

— „Domnule Maniu, te rog nici în glumă să nu spui aşa ceva...“ 

-— „Dar noi ardelenii, în Ardeal...“ 

— „Domnule Maniu, d-ta poți vorbi în numele Ardealului, dar 
atunci faci politică regionalistă, nu politică național-țărănistă...““ 

Sindrofia s-a spart într-o atmosferă cam rece... 

Lupu a mai povestit că a cerut Regelui mai multă propagandă ro- 
mânească în străinătate. „Știţi, Sire, că în politică socotesc pe Iorga ca 
un caraghios, dar de propagandă în străinătate ar fi bun...“ Regele a 
întâmpinat: „De ce Iorga, n-ar fi bun şi Giurescu?“ —— „Giurescu, Sire 
— a răspuns Lupu — are fițuucile lui tată-său, pe când lorga le are pe 
ale lui...“ 

Când a coborât de la Rege, Lupu a întâlnit pe Balif, care i-a spus: 
„Îmi pare bine să te văd aici; ar trebui să vii mai des... E tare nevoie să 
veniţi aci cât de mulţi, şi cât de des!“ 

14 februarie. De ce ne era teamă pare că se va întâmpla — Finlanda 
să ajungă la limita rezistenţei sale... Din ştirile încă nu bine lămurite, 
reiese că rușii au pătruns în ziua de 11 februarie în linia Mannerheim şi 
că până azi au ocupat 32 de posturi blindate, instăpânindu-se pe întreg 
materialul de război aflat în acele posturi. Deși ştirile ruseşti sunt pre- 
cise, finlandezii dezmint succesele sovietice şi afirmă că au recucerit 
cele mai multe din posturile pierdute... Pe de altă parte se anunţă că 
moralul trupelor rusești, decimate de scorbut, ar fi prost... Până în opt 
zile vom fi lămuriţi. Ruşii atacă în Carelia cu 12 divizii. După telegra- 
mele din Moscova, trupele sovietice nu sunt comandate de generalul 
Stern, care s-ar afla în Extremul Orient... 


Acordul ruso-german ocupă întreaga presă europeană şi a scos de 
la ordinea zilei misiunea americanului Welles. La Berlin nu se dau încă 
în vileag amănuntele acordului, al cărui conţinut e încă secret. Acordul 
este însă considerat ca un instrument de mare eficacitate împotriva 
blocadei englezeşti, asigurând în viitor aprovizionarea Germaniei cu 
materii prime. 


Vorbit ieri în treacăt cu Sir Reginald Hoare care mi-a spus că ne- 
înțelegerile anglo-române sunt pe cale de aplanare. Chestiunea petro- 
lului n-a fost la început destul de bine lămurită şi a supărat la Londra. 
Explicaţiile ulterioare (?) au mai liniştit. Și afacerea Zbroiovska, pre- 
tinde Hoare, e pe cale de „tassare“ (?). Cu atât mai bine. Asupra mi- 
siunii Welles, e pesimist. Crede şi el că la Londra, crearea unui front 
oriental e la ordinea zilei... 

Interesant: Hoare pretinde că demonstraţia incapacității ruseşti, în 
războiul cu Finlanda, a mers prea departe, fiindcă a dat Rusia pe mâna 
Germaniei... 


Iarnă cumplită pretutindeni. În Olanda, —240. În Ungaria nenumă- 
rați morți cauzați de frig; oameni îngheţați pe şosele... 
Pe Marea Neagră suflă o furtună care a paralizat întreaga navigaţie... 


Pungaşi au pătruns la Constanţa pe motonava Transilvania şi au 
furat toată argintăria din cambuză, în valoare de 300 000 lei. Pe linia 
Ploieşti— Vălenii de Munte s-a furat material de cale ferată în cantitate 

mare. Faţă de gheşeftarii şi sperţarii noştri din Bucureşti, aceşti cura- 
Joși rău-făcători apar simpatici.... 


15 februarie. Dejunat ieri cu Günther, ministrul Statelor Unite, care 
mi-a vorbit despre misiunea lui Sumner Welles. Diplomatul american 
pretinde că trimisul lui Roosevelt a fost însărcinat să trateze cu marile 
Puteri europene un acord privitor la stările de după război!!! şi nimic 
mai mult. Dezarmament, limitarea fabricaţiilor de război şi toate baza- 
coniile pe care pacifiştii n-au izbutit să le impună după 1919. Statele 
Unite urmăresc de pe acum organizarea păcii — când toată lumea 
vorbeşte de 4, 5 şi mai mulți ani de război! D] Günther vorbeşte evi- 
dent din ordin, dar prea e de oaie şi prea ne cred proşti, domnii ame- 
ricani. Ca să organizezi pacea trebuie întâi să încetezi războiul... Prea 
s-au făcut multe pregătiri în jurul misiunii lui Welles, pentru ca ea să 
fie menită să ducă numai cuvântul lui Roosevelt despre ce va fi sau nu 
va fi, într-o vreme îndepărtată, când onoratul domn nu va mai fi desi- 
gur Preşedintele unei mari Puteri... Formula unei călătorii de informaţii 
era mat inteligentă şi salvgarda tot atât de bine amorul propriu al lui 
Roosevelt în caz de insucces... 

Günther mai are naivitatea să creadă că nemții ca şi franco-englezii 
nu bombardează cu avioanele orașele dinapoia frontului și populaţia 
civilă, fiindcă le-a cerut-o Roosevelt şi că beligeranţii, de o parte şi de 
alta, nu vor să indispună pe americani! În realitate oraşele şi populaţia 
civilă au fost menajate până acum de ambele părți ale frontului, de 
frica represaliilor. O să vadă Roosevelt şi Günther câtă seamă țin beli- 
geranţii de opinia americană, din acest punct de vedere, îndată ce se va 
înteţi războiul. Günther pretinde că tot pentru a nu nemulțumi opinia 
publică americană, n-au bombardat până acum finlandezii Leningradul 
şi alte localități ruseşti dindărătul frontului. Aci poate să fie ceva, căci 
finlandezii se sprijină mult pe ajutorul american și atacurile săibatice 
ruseşti împotriva populației civile dezarmate din Finlanda au contribuit 
mult la vrăjmășia ce se dezlănţuie de câtăva vreme în Statele Unite, în 
toate straturile sociale, chiar printre muncitorii cei mai de stânga, 
împotriva Rusiei. Mişcarea de opinie în Statele Unite e atât de serioasă 
în această privinţă, încât în Camera Reprezentanţilor de la Washington, 
moţiunea Mac Cormick, prin care se propunea suprimarea Ambasadei 
de la Moscova din buget, cra să fie votată, cu toată opunerea Guvernu- 
lui, mai prudent decât opinia publică în materie de raporturi internatio- 
nale. Moţiunea Mac Cormick a avut pentru ca 105 voturi, şi contra —- 

numai din motive de disciplină politică — 108. Trei voturi deplasate și 
ruptura era gata... 


Nu va fi uşor pentru nemți să obţină petrol din Rusia. Deși produc- 
tia rusească a crescut în ultimii ani de la 14 la 30 milioane tone pe an, 
exportul rusesc de petrol şi derivate a scăzut în aceeași perioadă de la 
4 milioane tone sub 1 milion. Ruşii au motorizat tot ce au putut și mai 
ales în agricultură motorul a înlocuit pretutindeni animalele de trac- 
țiune, dispărute odată cu desființarea gospodăriilor individuale ţără- 
nești şi înlocuirea lor prin colhozuri şi sovhozuri. Pentru cele 3 milioa- 
ne de tone pe care le cer germanii pe an, Sovietele ar trebui să renunţe 
să mai cultive Siberia... 


Şedinţă solemnă ieri la Consiliul Superior Economic. Dl Guţă Tătă- 
rescu ne-a cinstit cu prezenţa d-sale. E pentru prima oară că un prim- 
ministru vine să ia parte la Consiliu. Vizita lui Tătărescu e urmarea 
converaţiilor noastre şi a dorinței primului ministru de a strânge cât 
mai mult legăturile între Guvern şi Consiliu, în vederea unei rodnice 
colaborări. 

Am deschis ședința cu câteva cuvinte de mulțumire în care am su- 
bliniat greutatea vremurilor şi am arătat că Consiliul, ca orice organ ce 
vrea să nu moară, trebuie să se adapteze împrejurărilor. Creat pentru 
alcătuirea unor planuri de normalizare economică pe termen lung, 
Consiliul trebuie să se mărginească azi să îmbrace în cele mai nimerite 
forme economice măsurile excepţionale şi de expedient pe care lupta 
pentru existenţa țării le impun Guvernului. Am mai adăugat că în lipsa 
Parlamentului, Consiliul mai are şi menirea de a ușura răspunderea mi- 
niştrilor prin solidarizarea lui cu hotărârile lor şi am rugat pe onora- 
bilele Excelente să vină cât de des printre noi. 

Tătărescu a luat apoi cuvântul, ne-a acoperit cu flori, pe toți și pe 
mine în parte şi a declarat că vrea să colaboreze „intim“ cu Consiliul 
pentru sporirea producţiei. Pe acest punct l-am întrerupt cu observaţia 
că producţia roadelor anuale ale pământului trebuie sporită cât de mult, 
dar că producţia exploatării rezervelor care nu sc refac, din sânul pă- 
mântului, trebuie exploatată cu prudenţă, căci aceste rezerve constituie 
şi patrimoniul generaţiilor de mâine. Cu alte cuvinte să o împingem în 
domeniul agriculturii, dar să o lăsăm mai moale în al minelor... 

După ce şi-a sfârşit Tătărescu cuvântarea, am procedat la examina- 
rea proiectului de lege pentru înființarea Ministerului Comerţului Ex- 

terior, care a trecut cu uşoare retuşări. Au fost de faţă toți miniştrii eco- 
nomici, afară de Mitiţă Constantinescu, care, după câte mi-a spus Cos- 
tică Angelescu, economistul naţional, e furios fiindcă noul Minister 
i-a luat aproape toate atribuţiile în materie de schimb și de valută... Au 
asistat la ședință şi R. Portocală şi noul ministru Ion Christu, pe care îi 
invitasem. Prin noua lege a devenit membru de drept al Consiliului și 
ministrul Comerţului Exterior şi nici nu se putea altfel. Costică Ange- 
lescu părea încântat că a rămas ministru, că a scăpat de bucluc şi că a 
fost lovit Mitiţă. „I-a dat Regele Cununa de spini ca să-l consoleze de 
amputaţia pe care i-a făcut-o“ — rânjea simpaticul Cadrilaterist... 
Ce oameni mici! 


Secretar general al noului Minister a fost numit Emil Marian. Gre- 
şeală. E om cinstit, dar fără concepție şi i-e frică până şi de umbra lui. 
Mecu, omul devizelor, a rămas la Ministerul Economiei Naţionale. De 
ce? 


DI Sumner Welles părăseşte America luni, pe transatlanticul italian 
„Rex“. Să vină sănătos. 


Hecatombă pe Oceanul Atlantic. Mai multe vapoare mari, de peste 
10 000 de tone au fost scufundate de nemți. Englezii de partea lor au 
scufundat două submarine germane... 


Știrile din Finlanda sunt încă contradictorii. Rușii anunță succese, 
ce e drept mai puţine ca ieri — iar finlandezii le dezmint și afirmă că 
au reluat cele câteva poziţii pierdute în dârzele lupte ce se duc în Ca- 
relia de două săptămâni. Ce e sigur, e că rezistența finlandezilor nu e 
încă înfrântă... dar vin ruşii, vin mereu. 

O telegramă anunţă ca un fapt de importanță doborârea „avionului 
negru“, un avion sovietic condus de un semiturbat care zbura la mică 
înălțime şi prăpădea lumea şi vitele cu mitraliera... 


16 februarie. Finlandezii rezistă... Dar cu greu. Ruşii atacă cu trupe 
încontinuu reînnoite şi cu tancuri de 70 tone. Se pare că în sectorul 
Summa al liniei Mannerheim, sovieticii au ocupat poziţiile din linia 1-a, 

dar au suferit pierderi enorme. O sumă de aeroplane ruseşti au fost do- 
borâte. Lupte grele, şi zilnice. 


Teofil (Sidorovici) a sosit la Roma cu reprezentanții „Strajei Ro- 
mâne“. Primit la Triest cu alai şi la Roma în gară de autoritățile italiene 
şi române, Teofil a căzut în braţele lui N. Petrescu-Comnen şi aceste 
două mari suflete româneşti au trăit un moment de emoție. Ce am face 
noi fără Teofil? Şi fără nenea Nae Comnen? 


Criză în Bulgaria. Ministerul Kiosseivanov a demisionat. Cauza: 
neînţelegeri interne, în special între primul ministru şi ministrul Agri- 
culturii, Adrianov. Regele Boris a primit demisia Guvernului şi a însăr- 
cinat cu formarea noului Cabinet pe profesorul universitar Filov, până 
acum ministru al Instrucţiei Publice. Pentru Externe a chemat pe Po- 
pov, ministrul Bulgariei la Belgrad. Se crede că noul Guvern se va for- 
ma chiar azi. Nici o schimbare în politica externă. Păcat că pierdem pe 
Kiosseivanov, om de încredere, şi care luase câteva angajamente im- 
portante, în ultima vreme faţă de Sărăcăcioglu. Va trebui să o luăm din 
nou. Kiosseivanov a declarat că se retrage din viaţa politică, ceea ce 
dovedeşte că e supărat, prin urmare că criza a venit pe neașteptate — 
deşi se certau în Guvern de 15 zile, de la alegeri... 


Găring a pronunţat ieri un mare discurs (adică lung...) la Radio. 
Toate merg, bine în Germania. Nimeni nu moare de foame (numai de 
frig). Germania stochează materii prime în depozite sigure şi bine 
păzite. Anglia pe fundul mărilor... În discursuri sunt nemții foarte tari. 
Să-i vedem şi la fapte. 

Olanda a protestat energic la Berlin împotriva scufundării vaporului 
„Burgerdijk“, torpilat fără cercetare pe bord, deşi venea dintr-un port 
neutru (America) şi era îndreptat înspre alt port neutru (Olanda). Nem- 
ţii au răspuns că aşteaptă raportul comandantului submarinului care a 
torpilat vasul. Alte două vase, unul norvegian, celălalt danez, au fost 
scufundate ieri în aceleaşi condiții... 


Comisia afacerilor străine a Senatului american a amânat proiectul 
Piunann referitor la supunerea mărfurilor destinate Japoniei reglemen- 

tării unor. măsuri speciale de „embargo“. Pitmann a declarat că totuşi 
moţiunea se va trece în sesiunea actuală a Senatului. 


Scandal la Viața Românească. Această revistă moştenită de M. Ra- 
lea şi de P. Andrei de la C. Stere, era condusă în ultima vreme de C. Vi- 
şoianu pe spezele Ministerului Propagandei. Un oarecare Catz, expul- 
zat din Franţa ca comunist, a publicat în ultimul număr un articol în 
care laudă pe ruşi şi înjură pe finlandezi. Numărul a fost confiscat şi 
Vişoianu silit să demisioneze. Coloratura de extremă stângă a celor doi 
miniştri (Ralea şi Andrei) apare din ce în ce... 


În Franța comuniștii sunt urmăriţi pretutindeni. Condamnări până la 
5 ani închisoare, pentru simple acte de propagandă. Vreo 25 de cehi 
care lucrau într-o uzină au fost arestaţi, şi vor fi probabil expulzați. 


Țigănia e din ce în ce mai mare la FRN. Vaida, omul cu pipa, de o 
slăbiciune nespusă. Recomandasem la Tecuci pe G. Apostoleanu, după 
care ar fi trebuit să alerge — au numit o secătură țărănistă, pe V. Bel- 
die. La Dorohoi, la Botoşani, cuzişti parşivi. O să fie o frumusețe: po- 
gromuri organizate de FRN în numele Regelui! În Ardeal nu vor să 
admită decât ardeleni. A fost ceartă mare pentru Hunedoara, unde Cos- 
tică Bârsan a băgat capitaluri mari şi avea pretenții şi mai mari... S-a 
numit un vaidist necunoscut! Sunt încântat că nu m-am amestecat în 
această tărâță. 


17 februarie. Academia Română a comemorat ieri solemn 100 de 
ani de la nașterea lui Titu Maiorescu. A venit şi Regele şi a spus zece 
cuvinte. Discursul comemorativ l-a ţinut discipolul Maestrului, 1. Pe- 
trovici. Academicienii au inaugurat cu acest prilej uniforma pe care 
le-a dat-o şi lor Vodă: frac negru cu broderii de verdeață. Se putea să 
fim noi mai prejos ca alte ţări! Oameni n-avem, dar fracuri să fie! Su- 
fletul lui Maiorescu, atât de formalist, trebuie să fiec mulțumit pe lumea 
cealaltă. 

Toată viaţa lui, Maiorescu a fost proslăvirea tipicului. Eforturile lui 
au dus la crearea unui tip intelectual care a predominat în straturile 
noastre culte mai multe decenii şi ai cărui ultimi reprezentanţi sunt Pipi 
Negulescu şi Jiji Petrovici... 

Titu Maiorescu, ca caracter, ca ambiţie, şi ca seninătate a fost un fel 
de Goethe al nostru. Un Goethe cu ţăcălie dar fără Faust, fără Ifigenie 
şi fără teoria culorilor. I-a lipsit Weimarul și... Italia. 


Procesul Auschnit a început ieri în faţa Tribunalului Ilfov. 


Numai în preajma Parisului (comunele suburbane) au fost anulate 
162 de mandate comuniste în consiliile comunale. Merg bine fran- 
uzi... 


Finlanda continuă să reziste... 


Trei torpiloare comandate de noi la Portsmouth în Anglia, au fost 
botezate: „Viforul“, „Vijelia“ şi „Viscolul“. S-a strâmbat Tilea la ele şi 
au alunecat toate în apă... Cu aceste 3 vase, Marina noastră s-a îndoit 
şi a devenit formidabilă. Fiecare torpilor are 25 metri lungime şi un 
echipaj de 8 oameni. 


Guvernul bulgar a fost reconstituit, conform prevederilor, cu Filov 
în frunte. Noul prim-ministru a făcut presei declaraţii din care reiese că 
nimic nu s-a schimbat în politica Bulgariei, care urmează mai departe 
linia păcii, a neutralității şi a înțelegerii cu toată lumea. 


Vâlvă mare în presa noastră în jurul vizitei lui Teofil la Roma. Teo- 
fil fiind sluga Regelui, nici nu se putea altfel. Dar pare că şi la Roma 
caraghiosul a fost luat în serios, căci l-au primit Ducele şi Regele, i 
s-au oferit mese prezidate de câte un ministru şi nu i s-a dat nici un 
picior în c.r! 


18 februarie. Maniu a redactat un memoriu prin care critică politica 
noastră externă. După ce laudă pe Rege pentru îndrumările sale, atacă 
violent pe Gafencu care ar fi zădărnicit planurile Regelui (!!!) Şi ar fi 
pierdut Cadrilaterul la Belgrad. Adusese deja această învinuire minis- 
trului nostru de Externe în consfătuirea naţional-țărănistă ținută după 
audiența d-rului Lupu la Rege. Maniu cere să renunțăm la neutralitate, 

să ne declarăm pentru moment și noi nebeligeranţi şi să pregătim in- 
trarea noastră în război alături de Aliați. N-am putut să-mi procur încă 
textul exact al acestor declaraţii asupra cărora presa noastră este bine- 
înțeles mută. Se spunea ieri că Maniu a fost chemat la Parchet și se vor- 
bea chiar de eventuala lui arestare. 

Dacă presa noastră este mută, telegramele din străinătate (pe care le 
primim confidențial) vorbesc. Iată conţinutul unei note a Agenţiei Ste- 
fani cu data de 17 februarie: 

„Bucureşti, ora 9,45. Fostul preşedinte de Consiliu de Miniștri, 
Iuliu Maniu, şeful Partidului dizolvat Naţional Țărănesc, care de multă 
vreme ducea campania împotriva noului regim din România, a publicat 
la 14 februarie în presa străină o declaraţie împotriva politicii externe 
a României. 

In această declaraţie, d! Maniu afirmă că recenta Conferință de la 
Belgrad a fost o trădare a intereselor românești, că politica urmărită de 
dl Gafencu este în gravă contradicţie cu politica Majestății Sale Re- 
gelui (!!!) şi că, în sfârşit, trebuie restabilit în România regimul demo- 
cratic în înțelegere cu democraţiile occidentale, alături de care Româ- 
nia trebuie să fie gata să se bată în caz de război. 

În urma acestei declaraţii, fostul preşedinte de Consiliu a fost invi- 
tat ieri seara să apară în fața Tribunalului Militar al Corpului II de Ar- 
mată, pentru a-şi clarifica atitudinea. 

Cum acţiunea sa este socotită ca periculoasă pentru interesele Sta- 
tului, di Maniu va fi supus unei urmăriri penale. Faptul a produs impre- 
sie enormă la București“ (Nici o impresie, căci până azi nimeni nu ştie 
despre toate cele relatate mai sus). 


Vizita lui Teofil la Roma, continuă să facă vâlvă în presa româ- 
nească, în cea italiană şi chiar în celelalte țări ale Europei. Mulţi ar 
putea să creadă că ceea ce se subliniază în presă este apropierea dintre 
Italia şi România, simbolizată prin trimiterea reprezentanţilor Străje- 
riei Româneşti la Roma. Eu unul cred că ceea ce a impresionat lumea, 
e întâlnirea marelui om de Stat român cu Mussolini şi cu Papa. Căci 
Teofil a fost şi la Papa... 


Malaxa e pe „seletă“ — cel puţin în gura lumii. Denunţul lui Dumi- 
trescu, împărțit oamenilor în copie a provocat un val de ură şi de înju- 
rături la adresa magnatului industriei române, pe care nimeni nu-l 
poate suferi. Nervos cum e, şi bolnav de ficat, tipul s-a pus la pat. Prie- 

tenii — cine n-are prieteni — spun că se face bolnav ca să nu fie silit 
să depună la procesul Auschnit, unde nu îndrăzneşte să dea ochii cu 
fostul său tovarăş, cu atât mai mult cu cât tovarăşul se apără atât de mi- 
nunat, încât iese basma curată în ochii celor care asistă la proces. Dez- 
gustător, cu privire la acest proces, e că preşedintele conipletului duce 
dezbaterile cu o vădită parțialitate, în speranţa unei înaintări, iar presa 
venală insultă pe inculpat fără ruşine, pe când cenzura interzice orice 
informaţie sau apreciere favorabilă osânditului dinainte... 


Se vorbeşte de o posibilă călătorie a Regelui în Italia, călătorie pe 
care ar pregăti-o la Roma marele om de Stat Teofil. Nu-mi vine să cred. 


Pare că Gh. Alexeanu, profesor universitar şi Rezident Regal al Bu- 
cegilor, va intra rău în acţiunea deschisă împotriva administraţiei Fon- 
dului Religionar din Bucovina. 

Ancheta preliminară care se face a fost îndreptată împotriva mitro- 
politului Visarion Puiu, pe care Regele vrea să-l scoată din Scaun, 
fiindcă e cam ţicnit, ghişeftar şi s-a dat cu pardiştii. Dar iată că pe lângă 
Puiu mai iese vinovat şi Alexeanu, care, în calitate de consilier juridic 
al Fondului, a încheiat o convenţie cu zisul Fond, prin care se obliga să 
urmărească o serie de procese ca şi pierdute ale Fondului, pe preţul 
cesiunii unei treimi din valorile reclamate, în caz de Câştig — Şi că în 
lista afacerilor putrede ar fi băgat, în înţelegere cu mitropolitul, şi o se- 
rie de procese însemnate în care dreptul Fondului şi solvabilitatea 
pârâtului nu făceau nici o îndoială... Alexeanu ar mai fi comis şi o serie 
de abuzuri și de nedelicateţe în calitatea sa de Rezident, mai întâi la 
Cernăuţi, apoi la Bucureşti... Călinescu vroia să-l facă ministru! A avut 
mâna fericită şi mucenicul Armand, protectorul junelui Lobei! 


Regele a subscris 10 milioane la împrumutul pentru înzestrare; 
Voievodul Mihai - 2 milioane iar personalul Palatului - 2 milioane Şi 
17 mii lei. Se vede că au sângerat pe Malaxa, căci Auschnit şi Kauf- 
mann s-au dus şi Aristide Blank „nu mai marşează“! 


A apărut Legea de organizare a Ministerului Comerţului Exterior şi 
numirea lui Ionel Christu ca ministru. Încă un faliment în perspectivă... 

Popov, noul ministru de Externe bulgar a făcut şi el declarațiile cele 
mai liniştitoare. Vrea pacea şi bună înţelegere cu toţi, mai ales cu 
vecinii. Va continua politica lui Kiosseivanov... 

În Germania, Ministerul Filov are o presă bună. Ziarele insistă asu- 
pra caracterului pacific al noului Guvern, iar despre Filov se reamin- 
teşte că este membru al Academiei de Științe din. Prusia și doctor al 
Universităţii din Berlin. 


Senzaţie mare, atât în Germania cât şi în Anglia, face urmărirea cru- 
cişătorului auxiliar german „Altmark“, în apele teritoriale norvegiene, 
de trei vase de război engleze. Vasul „Altmark“ transporta 55 de ofițeri 
şi 220 de marinari englezi şi se strecura de-a lungul coastelor Norve- 
giei, ca să ajungă într-un port german. Somat să se oprească de vasele 
britanice, s-a refugiat în fiordul Joessing, unde englezii l-au urmărit şi 
au luat prizonierii “fără să scufunde vasul g german. Protestări violente la 
Berlin, protestări mai puţin violente, dar protestări şi din partea Norve- 
giei. În Anglia mare entuziasm — cu atât mai mare cu cât săptămâna 
trecută marina regală a scufundat 5 submarine germane. Săptămână rea 
pentru nemți... 


Sumner Welles a părăsit ieri New Yorkul, pe transatlanticul italian 
„Rex“. Odată cu el a plecat şi Myron Tailor trimis de Roosevelt ca re- 
prezentant personal pe lângă Papa. Roosevelt a plecat să se odihneas- 
că, în mare, pe un vas al Flotei americane. 


Sărbătorirea centenarului lui Maiorescu, de alaltăieri, vineri, la 
Academie, a avut ca epilog un articol al lui Iorga în Neamul Românesc. 
Paranoicul, care nici mort nu iartă pe Maiorescu că l-a judecat cum 
merită şi mai ales că a ştiut să facă şcoală şi el nu, își varsă —— deşi cu 
sfială — veninul. Gestul unei javre care ridică laba și se ușurează pe 
trunchiul unui bătrân copac... 


Finlandezii rezistă... dar mărturisesc că ruşii au ocupat unele poziţii 
din prima linie Mannerheim. Din informațiile. Statului nostru Major 
rezultă că 14 divizii ruseşti luptă în Carelia cu 3 divizii finlandeze... 

Mareşalul Mannerheim a lansat totuşi un manifest optimist prin 
care afirmă că finlandezii nu mai luptă singuri, că au primit și primesc 

în fiecare zi ajutoare... Pare că mai ales francezii au trimis material de 
război foarte util și eficace... 


Nici până azi n-au fost redate circulaţiei toate liniile înzăpezite... 
De-ar fi barem ultima zăpadă anul acesta! 


Întâlnit ieri pe Vaida. l-am mulțumit pentru amabilitatea cu care au 
primit recomandările mele la FRN. Am cerut şi eu 5 locuri, la judeţe, 
pentru băieţi de prima ordine. Mi s-au refuzat toate! S-au numit numai 
epavele vechilor partide! Vaida se scuză şi se declară amărât şi ne- 
putincios. ÎI speculează Tătărescu şi țărăniștii! Acum îl ameninţă şi 
A. C. Cuza, că iese cu toţi ai lui din Front, fiindcă nu li s-au dat destule 
locuri deşi li s-au dat vreo 7! Păcat şi de falimentul FRN-ului, care e 
asigurat! 


Primit o scrisoare de la Victor Alboteanu, din închisoarea Văcăreşti. 
DI Alboteanu este scribul lui Titeanu care ironiza în gazetele escrocu- 
lui activitatea mea la Consiliul Economic. Prins cu mâna în sac, la 
Propagandă, a fost dat pe mâna justiţiei. Idiotul îşi închipuieşte că am 
cerut eu să fie urmărit, şi îmi cere iertare, pe trei pagini... Pe lângă că 
e escroc, mai e și prost. Parcă de el îmi arde mie! N-am contribuit cu 
nici o vorbă la urmărirea lui. Am să i-o scriu... 


19 februarie. Finlandezii au fost siliți să părăsească prima linie 
Mannerheim şi să se retragă pe a doua... Ni se strânge inima la toţi... 


Incidentul „Altmark“ se agravează, scriu ziarele. Adică ce? Va de- 
clara Germania război Angliei?! 


În Norvegia îngrijorare cu privire la soarta neutrilor. O mărturiseşte 
ministrul de Externe norvegian, Koht, într-o cuvântare ţinută la 
Tronthjem. 


Un val de frică pare că trece peste lumea oficială. Fel de fel de zvo- 
nuri se susură la ureche, poliţiştii aleargă din colo încoace, la Minis- 

terul de Interne e mobilizare, posturile militare de pază au fost întărite 
şi înmulţite pe la autorităţi. Până şi la Consiliul Superior Economic ni 
s-au trimis jandarmi... Să fie teama de Maniu, de gradiştii reînviați, de 
avocaţii lui Auschnit? Sub o dictatură polițistă condusă de oameni te- 
rorizaţi prin propria lor conștiință te poţi i Mid la toate caraghios- 
lacurile. Natural, prin ziare nu transpiră nimic.. 


În schimb, citim în Paris Soir din 13 februarie, în prima pagină, ur- 
mătoarele: 

Mai întâi 8 linii de titluri: 

„Pe malurile Dunării 

O explozie distruge 

bateriile româneşti 

care apără 

Porţile de Fier 

Santinela trage: 

unul din autorii atentatului cade! 

E un neamt!“ 

Şi apoi textul: 

„Londra, 12 februarie (prin telegraf). Explozia cauzată de agenţii 
germani şi care a distrus bateriile de pe malul românesc, pe Dunăre, a 
făcut să apară teama că printre planurile Reichswerhrului (armatei ger- 
mane) (!!) se află şi unul al invaziei României pe Dunăre, telegrafiază 
corespondentul lui Dai/y Express la Bucureşti. 

Până ieri seara, duminică, scrie confratele nostru, știrile, privitoare 
la această explozie, au fost riguros suprimate de autorităţile românești. 
Se poate spune acum că a avut loc la Orşova, la câţiva kilometri în 
amonte de Portile de Fier, unde Dunărea curge într-un defileu îngust. 
Este singurul sector al Dunării apărat de baterii. 

Toate tunurile au fost distruse şi trei soldaţi români ucişi. Câteva 
minute după explozie o santinetă interpela un om care fugea în întu- 
neric. Cum necunoscutul nu se oprea, pradianul (7) a tras şi l-a omorât. 
Necunoscutul a fost identificat, este un neamţ . 

O ştie Parisul, o ştie Londra, și noi nu știm nimic! 


S-a făcut bilanţul exact al cutremurelor din Anatolia: 32 741 de 
morţi, 9 404 de răniţi... 


Întreaga presă europeană continuă să se ocupe de mișcările eminen- 
tului om de Stat Teofil Sidorovici, demnul reprezentant al trinităţii Po- 

pescu-Urdăreanu-Malaxa, care domneşte astăzi peste poporul româ- 
nesc şi îl stoarce mai rău decât pe timpul fanarioţilor. 


leri, adunarea generală la Banca Naţională. S-a trecut cu fățărnicie 
şi cu minciunile dincolo de limitele permisului. 

Pe cine vor aceste sinistre pușlamale să înșele? Cei de azi văd, și cei 
de mâine vor şti să citească... Atunci? Sinistre lichele! 

DI Gh. Leon, excroc cu pretenţii, a fost ales director şi dl Mecu, om 
cumsecade dar prost, cenzor, în locul lui Leon. Băicoianu a rămas în 
fine pe dinafară. S-a reales şi Costin Stoicescu... 


Centenarul lui Maiorescu a fost sărbătorit ieri unde şi cum trebuie 
— la Universitate. Au vorbit, rectorul Stoicescu în numele Universității, 
profesorul Caracostea în numele Facultăţii de Litere şi Mircea Djuvara 
în numele foştilor elevi al maestrului... 


Turma FRN-ului a fost adunată ieri la Cameră, preşedinţii tinutu- 
rilor la un loc cu ai judeţelor. La ţinuturi s-a mai făcut o schimbare: 
Portocală, la Galaţi, în locul lui Slăvescu, care n-a primit. Şefii jude- 
telor: o jale. Întrunirea searbădă. Nici o vlagă. A vorbit Vaida, ca de 
obicei, alandala. A încercat Tătărescu în zadar să înficrbânte adunarea 
prin câteva cuvinte calde. Au mai vorbit Giurescu şi Iuliu Moldovan, 
ca şi cum n-ar fi vorbit. Faliment înainte de a se deschide tarabele... 

Primit prin generalul Bengliu (?), comandantul Jandarmeriei, o lun- 
gă spovedanie scrisă în puşcărie de tânărul Milcoveanu. Nenorocitul 
speră să pot face ceva pentru grațierea lui... Ce? Urdăreanu nu vrea să 
știe de așa ceva... 


20 februarie. Cercurile politice sunt adânc tulburate. Toată lumea 
urlă împotriva regimului, împotriva lui Tătărescu, şi ce e mai grav 
împotriva Regelui. Dacă n-ar fi starea de război care ne ameninţă şi 
faţă de care fiecine î îşi mai pune frână pornirilor, justificate sau nu, aș 
zice că ne aflăm cu adevărat într-o stare prerevoluţionară. În toate cer- 
curile mai ridicate e o încordare mare, iar în jos, în rândurile poporului, 
o nemulţumire cum n-a mai fost de mult... 

Printre cauzele imediate ale încordării de sus: 

1) Scumpirea traiului şi o dată cu ea sporirea dărilor directe şi indi- 
recte, precum şi a angaralelor, între care împrumutul benevol pentru 
înzestrarea armatei a exasperat în cel mai înalt punct; 

2) Convingerea intrată în public, şi pe care nimeni şi nimic nu i-o 
va mai scoate din cap, că Regele asociat cu Malaxa și cu Urdăreanu je- 
fuiesc ţara şi trimit capitaluri în străinătate. În această privință procesul 
Auschnit a pregătit calea, denunțul lui Dumitrescu (cu privire la matra- 
pazlâcurile neurmărite ale lui Malaxa), răspândit în toată ţara în sute 
de exemplare, a umplut paharul... 

3) Acţiunea de subminare, de fiecare zi, a fruntașilor fostelor par- 
tide dizolvate care se întrunesc regulat, unii sub preşedinţia lui Dinu 
Brătianu, alții sub a lui Maniu sau a lui Mihalache şi pun la cale pe de 
o parte tot ce se poate pune împotriva regimului —- iar pe de alta 
propaganda cea mai activă pentru a convinge lumea că s-a sfârşit cu el, 
Şi că în scurtă vreme partidele își vor recâștiga atotputernicia; 

4) Modul tâmpit cum s-a alcătuit organizația FRN-ului pe ţinuturi 
şi pe judeţe: 

5) Lipsa oricărei consideraţii pentru actualul Guvern și pentru con- 
ducătorul lui. Împotriva lui Tătărescu s-au dezlânţuit î în special liberalii 
care îl înjură cum n-a fost încă înjurat om politic în România. 

Iar pentru nemulţumirea de jos: 

1) Continuele şi prelungitele concentrări; 

2) Rechiziţiile; 

3) Brutalităţile agenţilor fiscali şi şperțuiala exercitată de micii 
funcționari; 

4) Lipsa oricărei posibilități de intervenţie sau de cerere de ajutor, 
deoarece parlamentarii şi şefii electorali, care mai înainte serveau ne- 
norociților drept organe de recurs, n-au fost înlocuiţi prin nimic — iar 
cei mari de azi nu primesc pe cei mici... 


Duminică la Cameră s-a lăsat urât de tot —- dar bineînțeles nu s-a 
publicat nimic prin gazete. Mai întâi Gheorghe Cuza a venit să declare 
că toţi cuziștii se retrag din Front. Dânşii au înțeles să li se dea în bloc 
nordul Moldovei, nordul Basarabiei și Bucovina; de vreme ce li s-a dat 
numai câteva judeţe răzlețe, nu le primesc și pleacă. Şi s-au dus, a aler- 
gat după ei Giurescu, a alergat Vaida, nimic n-a folosit, nimic nu i-a 
oprit... G. Cuza a mărturisit unui prieten al meu că ei nu intraseră în 
FRN decât ca să-şi păstreze organizaţiile pentru ziua apropiată în care 
Frontul se va desface... Dacă era însă vorba să piardă cele mai bune 
organizaţii, mai bine rămân pe dinafară, cu propaganda clandestină, 

care va prinde cu atât mai mult cu cât FRN-ul va deveni foarte curând 
odios... 

După „chestia“ cu cuziştii s-au mai ivit şi altele. Președintele de la 
Storojineţ s-a prezentat în așa hal, încât Giurescu l-a eliminat „stante 
pede“ şi a rămas locul vacant. . 

S-au depus la birou acte prin care se dovedea că 6 din noii şefi sunt 
alcoolici învechiţi, iar alți 11 din ei clienţi ai Parchetului... Mergem 
bine cu regenerarea! 


La „ceaiul“ politic din urmă, de la Dinu Brătianu, nu s-a vorbit de- 
cât de lichidarea Frontului. Unanimitatea celor prezenţi a hotărât să se 
ţină „cadrele“ gata pentru organizarea din nou a partidului. Tătărescu 
a fost tratat de laş, de nătâng, de trădător. Dinu a reamintit că în vizita 
pe care i-a făcut-o după chemarea lui la Guvern, Tătărescu i-a spus: 
„Peste 3 săptămâni nu va mai fi Front al Renaşterii Naţionale şi vom fi 
din nou toți laolaltă!“... 


Cu Maniu „era să fie lată“. Ghelmegeanu a fost ieri la mine şi iată 
cum mi-a povestit că s-au întâmplat lucrurile. Declaraţiile d-lui prezi- 
dent n-au fost date sub formă de interviu; DI prezident le-a redactat 
pentru uzul valahilor, dar a chemat reprezentanţii presei străine şi le-a 
comunicat textul, pe care unii au izbutit să-l transmită gazetelor lor. 
Textul conţine cam cele pe care le-am însemnat deja mai sus. 


Vineri seară la ora 8, un comisar Regal s-a transportat la domiciliul 
lui Maniu și l-a poftit să vină să dea explicaţii şefului Parchetului Mi- 
litar. „Domnule Comisar, bine că aţi venit la timp — a întâmpinat Ma- 
nių — vedeţi, am pus şoşonii să mă duc să iau masa cu prietenii la 
Cina; decât să faceţi scandal acolo, mai bine mă ridicaţi în linişte, la 
mine acasă...“ A cerut apoi vote să ia cu dânsul pe Buteanu, secretarul 
său... „Cine ştie*poate să fie nevoie să-mi aducă câte ceva...“, a mai 
adăugat dl prezident, făcând aluzie la o posibilitate de arestare... Deşi 
comisarul l-a liniştit asupra acestui punct, Butcanu a însoțit totuşi pe 
şef. Interogatoriul a durat până la orele 11, după care Maniu s a dus la 
Cina unde-l aşteptau prietenii. 

In interogatoriul de vineri scară, Maniu a fost foarte blajin, a lăudat 
politica cxternă a Regelui şi discursul său de la Chişinău şi n-a atacat 
decât pe Gafencu, dar pe acesta violent. A doua zi, sâmbătă, a trimis 
însă un supliment de declaratii, scrise, prin care complecta depoziţia 

din ajun în sensul că întindea asupra întregului regim, inclusiv Regele, 
învinuirile aduse lui Gafencu... Mare emotie în Guvern şi până Sus... 
Regele a vrut să se deschidă imediat acțiune penală împotriva de- 
lincventului; unii miniștri au propus să se dea chestiunea pe fată, să se 
publice declaraţiile lui Maniu, să se discute şi să se dovedească că con- 
ținutul lor nu era prielnic intereselor României... Miniştrii s-au străduit 
şi s-a amânat rezolvarea chestiunii: pe azi. Azi s-a ajuns în fine la o 
soluție mai cuminte. Mâine va apare un decret-lege în virtutea căruia, 
orice publicaţie, sub orice formă, imprimată, scrisă la maşină, scrisă cu 
mâna (oricare ar fi modul ei de împrăştiere), care nu va fi trecută prin 
cenzură, va fi declarată clandestină şi autorul oricărei scrieri clandes- 
tine va fi pasibil de închisoare până la 2 ani, de amendă şi de pierderea 
oricărei funcţii publice sau particulare precum consiliile de adminis- 
trație (o atenţiune specială pentru liberali). Maniu va primi un avertis- 
ment, de data asta, şi incidentul actual va fi închis. Pe viitor, dacă mai 
scrie, va fi însă închis, el... 


Cu explozia de la Orșova a cărei ştire a fost publicată de Paris-Soir, 
Ghelmegeanu mi-a dat cuvântul său de onoare că totul a fost inventat, 
şi că n-a fost nimic. După câte ştiam și eu, nu avem nici o baterie, nici 
la Porţile de Fier, nici la Orşova, nici în Cazane... 


Ghelmegeanu mi-a mai spus că e aproape gata să încheie un acord 
cu câți au mai rămas din şefii de organizaţii ai Gărzii de Fier, cu cei 
care au scris la Bunavestire şi la alte foi. Toţi aceştia vor semna „o spo- 
vedanie“ prin care se vor lepăda de Crezul lor şi vor adera la FRN. 
După care se va acorda o amnistie generală. Era să întreb: „Și celor 
care au fost împușcați?“ l-am remis şi petiția lui Milcoveanu. Se va 
rezolva la amnistie... Numai să dea Negru Vodă amnistie... Dacă se va 
opune P.U.M.? [P. = Popescu = Regele Carol al II-lea; U. = Urdăreanu; 
M. Malaxa] 


Regele Gustav al Suediei, jucătorul de tenis, a întrunit Consiliul de 
Miniştri şi a făcut declaraţii solemne de neutralitate în numele Suediei. 
O participare la războiul fino-rus ar atrage Suedia în războiul mondial 
contrariu intereselor acestei țări pe care ar mai pune-o o asemenea 
eventualitate şi în neputinţă de a mai ajuta Finlanda nici atât cât o ajută 
astăzi. Declaraţiile Regelui Gustav fac să se prevadă care va fi şi hotă- 
rârea finală a ţărilor nordice ce se întrunesc într-o conferinţă în zilele 
de.24 şi 25 februarie. 

Finlandezii n-au fost demoralizaţi prin pierderea primei linii Man- 
nerheim. Ei s-au instâlat pe o nouă linie bine fortificată, tot de la mare 
la lacul Ladoga, dar mai aproape de Vyborg. Comunicatul finlandez 
anunță o mare victorie la nord-est de lacul Ladoga, unde divizia a 18-a 
rusească a fost complect distrusă. Rușii ar fi lăsat 18 000 morţi pe 
câmpul de bătaie (pare cam mulți) şi un bogat material de război. Pe 
de altă parte presiunea rusească în Carelia ar fi slăbit, trupele sovietice 
care atacă de 17 zile având nevoie de repaus. Admirabila rezistență 
finlandeză e încă departe de a fi înfrântă... 


Pe lângă preşedinţia Consiliului din Franţa s-a creat o nouă Direcţie 
pentru coordonarea serviciilor menite să garanteze securitatea mate- 
rială şi morală a naţiunii. Această Direcţie va trebui să aducă la cunoş- 
tinta Guvernului toate doleanţele justificate ale publicului, doleanţe ce 
ar putea fi satisfăcute — şi să explice totodată cetățenilor pentru ce 
anumite măsuri împovărătoare şi chiar vexatorii, impuse de împreju- 
rări, trebuiesc primite şi suportate în interesul comun al izbânzii fi- 
nale... În fruntea acestei Direcţiuni a fost numit consilierul de Stat 
Delfan. | 

Un asemenea Serviciu sau Direcţie ar trebui să se înființeze cât mai 
neîntârziat şi la noi. „Un paznic al moralului francez“ a fost numit 
noul director de la Preşedinţia Consiliului francez; de ce n-am avea şi 
noi unul? 


Abs, Neubacher, Pilder au fost opriţi în drum spre noi, de zăpezi şi 
intemperii. Avionul cu care venea Pilder, pornit de la Budapesta, a 
ajuns până deasupra Aradului şi s-a întors înapoi. Mâine sosesc toţi. — 

Toţi domnii aceştia, care vin cu instrucțiuni noi de la Berlin, vor să 
constituie de mult proiectata Societate de Import-Export germano- 
română. Radu Cruţescu, care i-a precedat la Bucureşti, mi-a spus că 
vor să mă numească pe mine preşedinte. Nu știu însă dacă voi primi... 
Pe de altă parte ştiu că Guvernul nostru ar voi să mai amâne înființarea 
acestei societăţi ca să nu se supere iarăşi englezii împăcaţi azi pe trei 
sferturi. 

Din câte am aflat de la ai mei, de la Bancara, domnii vin pentru 
constituirea zisei societăţi, dar mai vin şi pentru altceva. Le trebuie lei, 
ca să plătească tot ce cumpără de la noi și vin să ne ofere devize în 
schimbul acestor lei. Da, devize! Când s-a declarat războiul, la 1 sep- 
tembrie, Germania a rămas cu un cont activ în Anglia, în Franţa, în Sta- 

tele Unite etc. Anglia şi Franţa au sechestrat bineînţeles activele ger- 
mane. In țările neutre însă ele au rămas disponibile, dar în Statele Uni- 
te, spre exemplu, inutilizabile, din cauza stăpânirii mărilor de către en- 
glezi. Germania vrea să utilizeze acum aceste disponibilităţi la noi... 


Cecropid îmi povesteşte toate intrigăriile dintre nemţii din Bucu- 
reşti. Misiunile lor, grupate pe lângă Lepaţic, au ajuns să cuprindă un 
număr de agenţi ce trebuie să dea de gândit Guvernului nostru, căci 
domnii de la Berlin nu se ocupă numai de furniturile Statului german 
dar şi de nazism. Noroc pentru noi că nu se înțeleg şi se mănâncă între 
ei. Clodius, vrea cu tot prețul locul lui Fabricius și şi-a pus la Bucureşti 
ca agent pe Neubacher care a fost astfel desemnat de Ribentrop, iar nu 
de Göring, deşi reprezintă interesele economice ale Reichului. Göring 
a vrut să numească pe Guido Schmidt, dar faţă de propunerea Minis- 
terului de Externe n-a insistat, ca să nu jignească partidul, căci Neu- 
bacher e sută în sută omul partidului şi Ribbentrop l-a ales tocmai ca 
să nu-l poată refuza Göring. Dar în realitate, la Bucureşti, nu e nici 
Guido Schmidt omului lui Göring; omul lui Göring a fost, este şi va ră- 
mâne Gerstenberg... La Berlin lupta între Göring şi Ribbentrop e mai 
acută ca oricând şi toţi iniţiaţii socotesc că până în 3-4 luni Ribbentrop 
va fi curăţit... În toate aceste intrigării ar fi loc de jucat o partidă fru- 
moasă pentru Guvernul românesc... 


Procesul Auschnit continuă. Deocamdată jurisconsulţii petrec, ridi- 
când incidente. Preşedintele duce interogatoriul după un carnet în care 
Malaxa a însemnat întrebările de pus... Condamnarea e sigură. 


Fost ieri la Micescu să-l consult asupra cazului lui Șafran, ales șef 
rabin, și prin urmare senator de drept, deși nu are decât 30 de ani. Ca 
Şi mine, e şi el de părere că trebuie admis în Senat, deşi nu are încă 40 
de ani, limită care după lege nu se poate aplica decât senatorilor aleşi. 


Cu acest prilej Micescu mi-a povestit ce păţește cu Codul Civil cel 
nou, redactat alandala şi care intră în aplicaţie pe ziua de 1 martie. Or, 
aşa cum e, nu se poate aplica. Prevede, de exemplu, că nici o vânzare 
nu se mai poate face fără transcriere în cartea funduară şi în vechiul 
Regat şi în Basarabia nu există carte funduară. Admite dreptul Statului 
de preemțţiune la păduri, fără termen (!) aşa încât nu s-ar mai putea 
vinde o pădure. Introduce dreptul cercetării paternităţii fără limită, aşa 
încât dezorganizează familia. Toate năzbâtule comunistului Lady au 

fost introduse în Cod. Regele — spune Micescu — nu vrea însă să re- 
vină asupra promulgării din ambâţ, și ca să o sfârșească o dată cu unifi- 
carea codurilor. Caută o formulă ca să împace pe Rege. li dau urmă- 
toarea: se amână aplicarea Codului de Comerţ și Codului Civil pentru 
coordonarea lor. Formula îi place, o va supune azi Regelui. 


Ora 6 p.m. Decretul-lege împotriva publicărilor clandestine a 
apărut azi-dimineaţă. Pe lângă cele notate ieri, decretul mai cuprinde și 
domiciliul obligatoriu, până la un an pe bază de jurnal al Consiliului de 
Miniştri. N 

Decretul e reprodus în toate gazetele şi însoțit cu declarații foarte 
bune făcute de Tătărescu. Sunt simple, precise, fără lăudăroşenii, fără 
gargarisme de fraze. O dată a nimerit-o şi Tătărescu. 

L-am întâlnit azi și l-am felicitat. Mi-a spus că pregăteşte 30 de ca- 
mere la Tismana şi că va începe cu familia lui Maniu, cu Boiteştii și 
alţii, ca să izoleze pe d! Iuliu. Dacă d! Iuliu va continua însă, îl va ridica 
și pe d-sa... 


Miercuri, 21 februarie. Înfrângerea ruşilor la nord de Ladoga apare 
mai importantă din ceas în ceas. Pe lângă divizia a 18-a sovietică care 
a fost nimicită, ar mai fi încă o divizie aproape pierdută. Finlandezii au 
luat 100 care de asalt, 78 de automobile, 58 de tunuri şi nenumărate 
puşti, mitraliere, muniții și aprovizionări. Planul de învăluire rusesc 
pare să fi dat greș. Presiunea în istmul Careliei a scăzut şi întreg efortul 
sovietic se îndreaptă acum spre Vyborg, care e ameninţat... 


Incidentul cu vasul „Altmark“ continuă să fie obiect de discuţie. 
Germania vrea să profite de dânsul pentru a face presiune asupra neu- 
trilor de la Nord şi a-i determina să aleagă între cei doi beligeranți. 
Chamberlain, în Camera Comunelor, a dovedit reaua credinţă a norve- 
gienilor care nici n-au vizitat vasul „Altmark“, cât a stat în Bergen, şi 
dreptul'englezilor de a fi procedat cum au procedat, față de carența au- 
torităților norvegiene. 


Camera Deputaţilor franceză, în unanimitate, a anulat mandatele 
celor 60 de deputaţi comunişti, declaraţi în principiu decăzuţi de la 
drepturile lor prin legea specială votată acum câtva timp. 

Cincizeci de ofițeri englezi au sosit la Adrianopol însărcinaţi să re- 
facă fortificațiile din această regiune, fortificaţii autorizate prin înţele- 
gerea turco-bulgară de la Salonic. Totuşi, această activitate specială 
turco-britanică nu trebuie să încânte pe prietenii noştri de la Sofia... 


Dintre refugiații polonezi la noi, 150 de femei şi 100 de copii au 
fost porniţi în Algeria. Printre copii sunt mulţi care şi-au pierdut şi tatăl 
şi mama... E o jale. Oribil lucru e războiul. Cum mai poate dormi li- 
niștit Hitler? 


22 februarie. „Legea pentru protecţia naţională“, care a fost pusă în 
vigoare în Turcia, a fost primită în unele ţări cu îngrijorare şi socotită 
ca o măsură pregătitoare pentru intrarea Turciei în război. Pare însă că 
legea nu urmărește decât coordonarea unor măsuri interne menite să 
asigure mai bine apărarea țării. 


Mai gravă pare situaţia în ce priveşte Rusia, care pe zi ce trece se 
apropie mai mult de momentul în care va fi silită de împrejurări să intre 
în conflagraţia europeană. Astfel, întreaga presă moscovită — care nu 
publică nimic fără autorizaţie — e dezlănțuită împotriva Angliei şi a 
Franţei, pe care le acuză de complicitate cu Finlanda. Cu Statele nor- 
dice, Rusia caută de asemenea ceartă: 7 avioane sovietice au bombar- 
dat un sat suedez lângă Torneo. Suedia a protestat energic la Moscova, 
dar fără rezultat... i 


In Finlanda nimic senzațional pe ziua de ieri. S-ar părea că ambii 
beligeranţi, istoviți, îşi îngăduie câteva clipe de odihnă... 


Ministrul nostru de Finanţe a plecat ieri la Sofia să întoarcă vizita 
făcută la Bucureşti de către ministrul de Finanţe bulgar, Bodjilov, în 
noiembrie 1938. Era şi timp. Mitiţă a plecat prin Bazargic, şi la Obo- 
rişte, graniță bulgărească, a fost întâmpinat de şeful protocolului, de 
secretarul general de la Finanţe și de alţi demnitari bulgari veniţi de la 
Sofia „espre“ (anume). Un tren special i s-a-pus la dispoziţie şi presa 
bulgărească îl salută ca pe un Rege. | 

Tot aşa e primit și Teofil, care se plimbă prin Italia şi vorbeşte... 
(Vai de noi!). Intoarce-te în mormânt, umbră a lui Kogălniceanu, căci 


ÎNSEMNĂRI ZILNICE, 1940 133 


au ajuns Mitiţă şi Teofil să te înlocuiască! Firma „La 3 Regi! şi o Curvă“ 
e bine reprezentată în străinătate, nu e vorbă! 


Regele a consimţit la amânarea aplicării codurilor (Civil, Comer- 
cial şi de Procedură) până la 15 septembrie. În raportul lui Micescu, 
hotărârea e motivată pe încurcăturile cu cartea funduară și pe necesi- 
tatea coordonării acestor coduri între ele și cu Constituţia nouă (argu- 
mentul meu). 


Mai toată lumea e convinsă că decretul-lege cu publicaţiile şi co- 
municările scrise clandestine n-a fost făcut contra lui Maniu, ci pentru 
a apăra pe Malaxa de învinuirile gen Dumitrescu —- ceea ce nu e 
exact. Decretul a fost provocat de ieșirile lui Maniu; că vine și în 
favoarea lui Malaxa, e o fericită întâmplare. Poate numai că această 
prielnică consecință să fi biciuit zelul lui Ghelmegeanu, devenit crea- 


tura lui Malaxa, care l-a impus? la Interne. 


Curăţirea Franţei: l l 
< Cachin, singurul senator comunist, a fost exclus și el din Senat. 
Dintre deputaţii excluşi, 8 au fost dați în judecată pentru înaltă trădare. 
Printre aceștia e şi Duclos... 


Instalarea lui Christu ca ministru al Comerţului Exterior a avut loc 
alaltăieri prin transmiterea serviciilor de la Ministerul Economiei Na- 


tionale, la noul Departament. Christu şi Costică Angelescu s-au acope- 


rit reciproc cu lauri şi s-au lăudat unul pe altul. Mai puține laude, dom- 
nilor, și mai multă treabă... 


Regele s-a pus pe poker! De două ori pe săptămână au acum loc la 
Palat partide omerice, la care au fost poftiţi şi Stârcea şi nepotul său 
Niculiţă, ca să fie jumuliți... 

În jurul „croisiere-ei“ Preşedintelui Roosevelt, care a plecat cu cru- 
ișătorul „Tuscaloosa“ să se odihnească pe marc, e mare fierbere în 


l Carol al II-lea, Urdăreanu şi Malaxa... plus „dama“! 
? Informaţie greșită: pe Ghelmegeanu l-a impus Moruzov. 

presa americană, ca şi în Anglia şi în Franţa. Se atribuie Preşedintelui 
cele mai machiavelice planuri, se spune că se va întâlni în largul Ocea- 
nului cu trimiși englezi, francezi și chiar italieni! Întrebat înainte de 
plecare, Roosevelt care e un mucalit, a răspuns că pleacă să se odih- 
ncască, dar poate și pentru anumite afaceri... Atât a fost de ajuns! 


In America, ideea unei a treia candidaturi a lui Roosevelt, la Preşe- 
dinţie îşi face drum şi începe să fie privită ca probabilă, şi cu sorţi mari 
de izbândă... 


Şi ideea unei posibile intervenţii a Americii în război, în scop de a- 
i pune capăt, începe să câştige aderenţi. Multă lume leagă de altminteri 
o a treia preşedinţie a lui Roosevelt cu politica de intervenţie împotriva 
căreia unanimităţile de acum o lună nu mai sunt atât de compacte... 


Din cauza frigului care continuă şi a lipsei de combustibil, multe 
teatre din Berlin au închis. S-au închis şi fabrici, chiar din cele care 
lucrează pentru armament. La reclamaţiile ce se fac, autorităţile răs- 
pund: n-am adus noi gerul și zăpada! 


Vineri, 23 februarie. Tătărescu mi-a adus ieri plăcuta ştire că 
impozitele se vor mări prin noua lege bugetară, cu 6 miliarde. Se vor 
spori cotele... Primul ministru va face mâine seara, prin radio, un căl- 
duros apel la toţi contribuabilii, ca să suporte şi acest sacrificiu pentru 
înarmarea țării. Nimic de zis, dar cum vor face cei mici, ca să nu moară 
de foame? | 


Mitiţă e formidabil, Mitiţă e diplomat, Mitiţă a curcerit Bulgaria. 
Primit la Sofia cu gară împodobită cu alai, cu miniştri, o ține într-un 
chef. Finanţul Bodjilov i-a oferit o masă mare, numai cu domni în -ov. 
După masă au vorbit, el şi Mitiţă, Ghiveci economic, presărat cu pipe- 
rul amiciţiei tradiţionale (!) dintre cele două popoare. S-a vorbit mult 
de ferry-boatul de la Ramadan. De acum înainte putem să nu mai avem 
nici o grijă despre partea Bulgariei... Dacă aş fi Regele, aș trece pe 
Mitiţă la Externe şi pe Gafencu la F inanţe. Ar câştiga mult Finanţele... 


Celălalt mare diplomat, Teofil, a obţinut la Roma o pagină din Mes- 
sagero pentru marele Rege Carol, cu poze. 

La amenințările Germaniei împotriva neutrilor, prilejuite de inci- 
dentul „Altmark“, Anglia şi Franţa răspund cu alte amenințări adresate 
aceloraşi neutri, a căror situaţie devine, cum se vede, din ce în ce mai 
plăcută. Un important Consiliu de Miniștri ţinut la Paris a hotărât că 
discuţiile juridice trebuiesc părăsite şi că Puterile aliate vor trece la 
fapte. Dacă Norvegia şi Suedia, țări de altminteri foarte simpatice, nu 
sunt în măsură să-și apere neutralitatea împotriva Germaniei, vor apă- 
ra-o Anglia și Franţa... 


Conferinţa ţărilor nordice se va deschide mâine la Copenhaga şi va 
ține două zile. 


Zăgazuri de gheaţă, cum nu s-au mai văzut în acea regiune, s-au în- 
grămădit pe Dunăre în dreptul satului Cârna (Dolj). Din cauza acestui 
obstacol de neînvins, apele Dunării s-au ridicat în amonte cu 5 metri în 
3 ore, au trecut peste diguri şi au inundat — zice-se — 10 000 de po- 
goane semănate, până înspre Rast. Sunt şi case distruse și inundate. Un 
dezastru fără precedent în acele regiuni. 


Ruşii continuă să năvălească şi finlandezii să reziste. E o adevărată 
epopee pe care acest mic popor o scrie cu sângele său... 


Noi înzăpeziri, în Moldova şi în Basarabia, pe liniile secundare. 
Azi, 23 februarie, termometrul arată —7°! 


De când a început procesul Auschnit, P.U.M.! nu mai doarme şi 
nervozitatea lui a ajuns la extrem. Nici unul din cei 3 asociaţi nu mai e 
abordabil. Tătărescu nu mai ştie cum şi de unde să ia poruncile şi e 
disperat... 


lorga face cataractă. Cu un ochi nu mai vede deloc și celălalt curge. 
Bine că s-o fi oprit de scris —— vor zice unii. Aş! Dictează Catincăi şi 
fetei mai mare, care îşi blesteamă ceasul când s-au născut... 


l PU.M,, adică Popescu -Urdăreanu -Malaxa. 

S-a hotărât: Parlamentul se va deschide luni, 4 martie. 


- 24 februarie. Enervarea provocată printre beligeranţi şi în ţările 
nordice de incidentul provocat prin abordarea vasului „Atimark“ de 
către englezi, în apele teritoriale ale Norvegiei neutre, e departe de a se 
potoli. De o parte şi de alta se merge până la teama încurcării Norve- 
giei şi chiar a Suediei, în război — şi fiecare aruncă vina asupra adver- 
sarului. Norvegia se teme de complicaţii ca de dracul şi vrea să supună 
cazul Curţii Internaţionale de la Haga. Dar când vorbeşte tunul, ce să 
mai caute glasul unei neputincioase adunături de pârliţi? 


Din America se comunică că Roosevelt n-a luat încă nici o hotărâre 
cu privire la a treia sa candidatură. De luat, o fi luat-o el, dar nu o 
spune... 


În Finlanda, ruşii au făcut ce au putut ca să ia Vyborgul pe ziua de 
ieri, a 22-a aniversare a întemeierii armatei roşii. Neputând lua Vybor- 
gul şi celebra astfel „o mare victorie“, sovieticii s-au mulțumit să pu- 
blice necontrolabile statistici prin care dovedesc că fabricile lor produc 
astăzi cu 43% mai mult armament ca în 1938. 

După unele ştiri s-ar părea că în Finlanda ar fi început dezgheţul. 
Dacă nu e „o alertă falsă“, dislocarea gheţurilor de pe lacuri va fi de 
mare ajutor finlandezilor. "Avioanele auxiliare trimise de italieni, de 
francezi și de englezi au permis acestora să treacă la atacul avioanelor 
ruseşti, care sunt doborâte în număr mare, în fiecare zi. Să sperăm că 
finlandezii vor putea măcina încă multă vreme trupele sovietice. 


Asistat aseară la reprezentaţia lui Fotino, actorul craiovean care-şi 
sărbătoreşte 30 de ani de teatru. S-a jucat „Prostul“, de Fulda. Piesa ca 
piesa, și jocul ca jocul. Amuzantă era sala, căci Fotino plasase lojele 
sale la „vedete“. De o parte eram eu, Nistor ministrul Cultelor şi Sa- 
doveanu [Ion Marin], Dombrowski, Modreanu, prefectul Poliţiei şi 
Gavrilă Marinescu etc. — de alta Maniu cu Mihalache, Stelian Po- 


pescu, Costache Lupu cu di Hudiţă etc. Oştile stau faţă în faţă şi ma- 


rama d-nei Mihalache fâlfâia ca un steag... Maniu mi-a părut foarte 
îmbătrânit şi obosit, Mihalache încărunţit. Şi el şi madame Mihalache 
au făcut burtă. Se vede că le merge bine cu Opoziția... 

25 februarie. Guvernul turcesc a publicat un comunicat prin care 
dezminte orice concentrare de trupe la graniţa rusească, spre Caucaz. 


Ziarul Pravda, din Moscova, publică pe de altă parte un articol ofi- 
cios prin care se afirmă că Sovietele nu au nici o intenţie agresivă în 


pe 


Orientul Apropiat... „Embrassons-nous, Folleville! 


După comunicatul finlandez, ruşii au fost respinşi pretutindeni, în 
istmul Careliei ca şi la nord de Ladoga, cu mari pierderi pentru ei, în 
oameni şi material — după cel rusesc, armata sovietică ar fi înregistrat 
mai multe succese... 


Hitler a vorbit ieri la Miinchen și Chamberlain la Birmingham. Am- 
bii conducători au brodat şi de data asta pe temele cunoscute. Cham- 
berlain nu e niciodată violent, dar Hitler care mai totdeauna este, de 
data asta n-a fost. Chamberlain a declarat că Anglia și Franţa vor con- 
tinua războiul până vor obţine de la Germania garanții că pacea nu va 
mai putea fi tulburată şi că libertatea şi drepturile fiecărei naţiuni, mare 
sau mică, vor fi respectate. 

Hitler a făcut din nou istoricul trecutului şi a găsit în această pri- 
vinţă o formulă bună: „tratatul de la Versailleș a distrus numai fațada 
Germaniei; în dosul acesteia, poporul a rămas intact, cu toate năzuin- 
tele, cu toate drepturile şi cu toate forțele lui“. Fiihrerul şi-a încheiat 
cuvântarea, menită să celebreze a 21-a aniversare a întemeierii Parti- 
dului Nazist, prin asigurarea că Germania nu va fi redusă în sclavie (!) 
şi prin nădejdea că Providența va proteja mai departe poporul german. 
Ne apropiem de acel „Domnul e cu noi!! al disperării formulat de 
Wilhelm al II-lea. 


Vorbind ieri cu Pilder (din nou la Bucureşti) despre cele ce se cred 
la Berlin cu privire la o posibilitate de pace, în legătură cu misiunea 
Welles, bancherul berlinez mi-a mărturisit şi de data asta mult opti- 
mism. Dânsul crede că sorții de pace sunt în proporție de cam 65%. 
Cam aceasta ar fi, spune el, şi proporţia dată la Londra de Lloyd. În 
schimb la Paris se crede că momentul negocierilor cu Germania n-a 
sosit încă. Dar şi Pilder e convins că, dacă pacea nu se încheie până 
începe într-adevăr războiul, şi dacă acesta se dezlănţuie pe frontul oc- 
cidental, apoi ani de zile nu se va mai putea vorbi de negocieri... 

stai a ral azi audio Sue ele tota a 
i g N o din Bucureşti publică un comunicat în doi peri: pe 

e o parte dezminte că Welles ar veni ca să propună formule de împă- 
ciuire, pe de alta mărturiseşte că Roosevelt a luat anumite contacte în 
vederea opririi războiului... 

7 Pilder îmi afirma ieri cu toată tăria, că Roosevelt ştie exact condi- 
fiile în care Germania ar fi dispusă să încheie pacea şi că aceste con- 
diții nu exclud anumite concesii... 


Noul regulament al Comisiei Europene a Dunării consfințeşte suve- 
ranitatea deplină a României la gurile fluviului. În conformitate cu 
Convenţia de la Sinaia din 1939, fondurile şi aurul (1) Comisiei au fost 
remise autorităţilor româneşti competente să le primească. 


Principesa de Piemonte a nă ită căreia i 

născut o fetiță căreia i s-a dat numel 

i : s 5 ed 
Maria Gabriela. & 


Cuceritorul Bulgariei, Mitiţă Constantinescu-Talleyrand s-a îna- 
poiat ieri în Capitala sa. Valahii i-au făcut o primire triumfală în Gara 
de Nord; a fost de faţă şi Gafencu care îşi regăsise memorial. 


E Cuceritorul Teofil Sidorovici-Cavour nu s-a înapoiat încă din Italia. 
sala ce va sosi şi el, amândoi Eroii noştri vor fi sărbătoriți cum 
merită. 


26 februarie. leri după-amiază adunarea generală anuală la Jockey- 
Club. Am fost reales vicepreşedinte pe patru ani, împreună cu Barbu 
Catargi. Lume multă. 

Seara masă colegială de 80 de tacâmuri. S-a încins un poker de ne- 
buni: la ora 1, când am plecat cu, Bâzu Cantacuzino pierdea deja 550 
mii lei, Urdăreanu 250 mii. Niculiță, nepotul lui Stârcea, câştiga 600 
mii... Justificarea comunismului... i 


l Zilele > merg ; 3 
m Sp a mergând pe jos de la el de acasă la Minister, Gafencu a alunecat pe gheaţă 
$ A amun ovindu-se la cap. S-a ridicat totuşi şi a mers mai departe până la Minister; ajuns acolo 
N i E K adus aminte de nimic, nu ştia unde era şi cine era şi nu mai recunoştea pe nimeni 
ceastă stare de amnezie a durat două ore, după i i r&cori si i 
asta , după care, din nenorocire, ; -a regăsit me 
moria şi Nuşeta. i Gregori şi-a regăsit me- 

Sumner Welles a fost primit la Napoli de un delegat al lui Ciano şi 
Myron Taylor de unul al secretarului de Stat papal. Welles n-a vrut să 
facă decât o singură declaraţie: „Sper că voi îndeplini misiunea mea 
repede şi bine...“ De la Napoli a plecat la Roma unde va sta putin. Cu 
Italia „va sta de vorbă“ după ce va fi vizitat Berlinul, Londra şi Parisul. 
Asupra misiunii sale, circulă în America nu mai puţin de 8 ipoteze 
oficioase — cel puţin așa le-a numărat corespondentul ziarului englez 
News Chronicle. 


Conferinţa Statelor nordice de la Copenhaga s-a terminat și comu- 
nicatul final publicat rezumă astfel activitatea ei: 1) S-a trimis un salut 
frățesc guvernamental Finlandei și Islandei (și Islandei, pentru ca sa- 
lutul trimis numai Finlandei să nu apară ca un act de solidarizare prea 
strânsă cu „unul din beligeranţi“ (11); 2) S-a reînnoit hotărârea de 
strictă neutralitate, dar s-a manifestat dorinţa încetării ostilităților între 
Finlanda şi Rusia şi respectării integrității şi independenţei F inlandei; 
3) S-a protestat împotriva războiului maritim şi a modului cum belige- 
rantii interpretează legile neutralității. 


Primul ministru al Suediei, Hansson, a declarat „că neutralitatea 
Suediei nu înseamnă nici egoism, nici inerție“. Suedia nu vrea să fie 
atrasă în războiul european şi socotește că poate ajuta mult mai bine 
Finlanda rămânând neutră, decât printr-o participare directă la osti- 
lități. 


În ultimul discurs al lui Chamberlain de la Birmingham se subli- 
niază faptul că Primul Britanic n-a vorbit de integritatea Poloniei şi a 
Cehoslovaciei, ci numai de „independenţă pentru cehi şi polonezi“ iar 
despre Austria nimic. Această moderație se interpretează ca menită să 
nu îngreuieze negocierile lui Sumner Welles... 


Două avioane germane de vânătoare au zburat deasupra Olandei. 
Unul peste Utrecht, şi a fost gonit de artileria antiaeriană — celălalt 
peste Brabantul de Nord şi a provocat o luptă din care avionul olandez 
urmăritor s-a ales cu avarii. Guvernul olandez a protestat energic la 
Berlin, dar probabil că va rămâne cu protestul... 

„Ştirile de pe frontul Careliei au început să fie foarte contradictorii... 
Rușii înaintează foarte încet, dar înaintează. Situaţia Vyborgului pare 
serios amenințată... 


27 februarie. Se împlinesc azi doi ani de la promulgarea Constitu- 
tiei noi... Regimul cel nou a dat multe rezultate bune, dar şi ce dezamă- 
giri... Noi am făurit un instrument de care Regele să se slujească spre 
folosul țării, dar nu spre al lui Malaxa, cu participare la beneficii a Ma- 
Jestăţii Sale... şi a celor mai apropiaţi de Majestatea Sa. 


In Statul Illinois (U.S.A.) au loc primele alegeri pentru desemnarea 
candidatului democrat la viitoarea competiţie prezidenţială. Prin faptul 
că Roosevelt a primit să i se pună candidatura la aceste alegeri preli- 
minare se dovedeşte că a primit de fapt să candideze pentru o a treia 
oară la Preşedinţia Statelor Unite. Din ştirile ce vin din America se 
pare că are toți sorții să reușească. 


DI Sumner Welles a fost primit succesiv de Ciano şi de Mussolini. 
Ducelui i-a remis un mesaj autograf din partea Preşedintelui Roosevelt. 

Asupra convorbirilor dintre cei trei auguri nu s-a comunicat nimic. 
Di Sumner Welles a declarat numai că a fost primit cu mare cordialitate 
şi că a ieşit mulțumit de la Mussolini. Să dea Dumnezeu să iasă aşa și 
de la Hitler... 

Mr. Myron Taylor a fost primit de către cardinalul Maglione şi azi 
va prezenta scrisorile sale de acreditare Papei. 


Inevitabilul se apropie. Știrile din Finlanda sunt îngrijorătoare. Nă- 
vălind în mase tot mai mari, ruşii par a străpunpe istmul Careliei, de-a 
lungul mării... Chiar finlandezii mărturisesc că au pierdut fortul impor- 
tant şi insula Koivisto, de lângă coastă și că Vyborgul e bombardat ne- 
încetat. Putea-vor opune trupele lui Mannerheim o rezistenţă serioasă 
în spatele primei lor linii de apărare și câtă vreme? Soarta Finlandei 
parc pecetluită, e o chestiune de timp. Va rămâne însă în istorie o înăl- 
țătoare epopee trăită și o națiune care a fost în stare să facă astfel de 
minuni nu poate să piară... 


Mr. John Lugoşianu, ginerica de la Stelian Popește, se produce. 
Chemat de Asociaţia Presei Române din Basarabia, a ţinut o confe- 

rință, cu mare succes — zice Universul. Subiectul: „De la pacea armată 
la război...“ Candidatură la un portofoliu. De ce nu? Lugoşianu se Înca- 
drează de minune într-un regim Urdăreanu-Malaxa... 


Un vânt de nebunie a suflat în noaptea de duminică spre luni asupra 
liniştitului Jockey-Club. Partida de poker despre care am pomenit mai 
sus a ţinut până la ora 8 dimineaţa, mai cu icre moi, mai cu curcan rece 
şi tot timpul cu şampanie. Niculiţă a plecat cu 570 mii lei câştig, Urdă- 
reanu s-a refăcut şi a mai câştigat 200 mii lei. Marii pierzători au fost 
Bâzu Cantacuzino cu vreo 500 mii lei şi nenorocitul de Solacolu (gi- 
nerele lui Marie Ghika-Negulescu) care a pierdut 600 000 lei... 

In tot orașul se vorbea ieri despre înlocuirea lui Radian, la Propa- 
gandă, prin Stoica, ambasadorul nostru la Ankara. Până azi ştirea nu 
s-a adeverit, dar cred că Radian are plumb în aripi... 


28 februarie. Nemţii, veniţi să negocieze un nou avans în lei pentru 
finanţarea cumpărăturilor germane, au întâmpinat ieri un refuz din 
partea lui Mitiţă Talleyrand. Ei au propus să ne împrumute un stoc de 
devize olandeze şi de aur pe baza căruia Banca Națională ar fi putut să 
emită circa un miliard şi jumătate lei (pe care să îl pună la dispoziția 
comisiilor de cumpărături ale Reichului), Mitiţă a răspuns cu drept cu- 
vânt că un împrumut de devize, numai în vederea sporirii circulaţiei, 
deja prea mare, nu-l interesa, Dacă ar fi fost vorba de o cesiune s-ar 
mai fi putut sta de vorbă... 

Se vede că nemţii — Abs, de la Deutsche Bank şi Pilder de la 
Dresdner — se aşteptau la un refuz, căci nu s-au supărat și pleacă 
mâine ca să se înapoieze în curând cu noi instrucțiuni. 


Abs şi Pilder au venit să mă vadă și mi-au spus lucruri foarte intere- 
sante despre război. Ei pretind că după declararea războiului, până la 
începutul lui septembrie, s-a încheiat între Anglia şi Franţa pe de o 
parte şi Germania de alta o înţelegere în virtutea căreia: 1) să nu se 
bombardeze oraşele cu avioanele; 2) să se lase supușii fiecărui Stat be- 
ligerant aflători pe teritoriul inamic să se înapoieze în patria lor; 3) să 
nu sc confişte sau lichideze în nici una din cele 3 ţări bunurile inamice. 
De fapt, nici o bombă germană n-a căzut până acum pe teritoriu englez 
sau francez, după cum nici o bombă franceză sau engleză n-a fost lă- 
sată pe teritoriul german. 

Abs mi-a mai spus că toate vasele germane, de răzhoi sau de co- 
mert, au ordin să nu se predea inamicului, şi dacă nu pot să se afunde. 

„Graf von Spee“ n-a mai dat luptă şi s-a scufundat de-a dreptul, fiinded 
nu mai avea muniții şi nu mai putea trage nici o lovitură de tun. „Graf 
von Spee“ costase 180 milioane mărci, adică mai bine de 7 miliarde lei 
(noi vrem să echipăm întreaga noastră armată cu 30 miliarde, când o 
singură unitate a marinei germane costă mai bine de 7!). E îngrozitor 
câţi bani -— și prin urmare câtă muncă se pierd într-un război! 


Cambrun publică în Revue des Deux Mondes interesante amintiri de 
pe vremea războiului, din zilele pe care le-a petrecut în 1916-1917 la 
Petrograd. Cu acest prilej citează o judecată profetică a lui Nisard, 
foarte inteligentul şi spiritualul ambasador francez pe lângă Sfântul 
Scaun, la începutul veacului. Nisard spunea, cu 15 ani înainte de răz- 
boiul din 1914 și cu 40 de ani înainte de cel din 1939: „Pacea Europei 
se bazează pe un mormânt rău crăpat: Polonia...“ Bătrânul colabo- 
rator al revistei La Vie Parisienne vedea departe... 


Negocierile Anglici cu Japonia, privitoare la incidentul pricinuit 
prin abordarea vaporului „Asama Maru“ şi ridicarea tinerilor nemti în 
drum spre Germania s-au încheiat printr-un acord: Anglia va remite Ja- 
poniei pe toţi rezerviștii germani capturați pe zisul vas. 


Circulă cu intensitate noi zvonuri de mediaţie germană în conflictul 
ruso-finlandez. La Berlin, totuşi, ele se dezmint, deși mai puţin energic 
ca până acum. 


Sumner Welles va începe turneul său cu Berlinul, unde va sosi la 1 
martie după ce se va opri azi şi mâine în Elveţia. Din Roma a plecat 
aseară. La Paris domneşte mare scepticism în jurul misiunii sale. La 
Berlin, comentarii multe dar pronosticuri puţine. 


Senatul Statului New York, întrunit la Albany, a votat o moțiune 
prin care se cere o lege federală împotriva posibilităţilor unei a treia 
candidaturi consecutive la Preşedinţia Republicii Federale... O lovitură 
a republicanilor împotriva lui Roosevelt... 

A murit pictorul Toniţa. Avea talent, dar n-a ţinut ce promitea acum 
20 de ani... 


Ionel Christu a adus ieri noua lege a regimului schimburilor, în faţa 
Consiliului Economic. Discuţie aprinsă şi inutilă, dar Bujoiu a vrut să 
Justifice regimul său, împotriva evidenţei. Noul regim e conceput pe 
baza fixării cursului devizelor străine. E o încercare teoretic bună, în 
practică stânjenită prin convențiile pe care le avem cu unele ţări, în 
special cu Anglia. În tot cazul, politica comerțului exterior şi regle- 
mentarea devizelor au fost luate din ghearele Băncii Naţionale şi date 
noului Minister — şi e bine. 


Ne-a sosit şi o misiune economică italiană pentru „strângerea 
schimburilor“ între cele două ţări... De mult ce o să ne „strângă“ toţi 
din toate părțile nu vom mai rămâne cu nimic. Războiul nu se duce pe 
fronturi, se duce economicește în ţările neutre, şi înaintea tuturor la 
noi. De, de ce ne-a dat Dumnezeu și petrol şi grâu, şi lemne... Din ne- 
fericire ne-a dat şi proşti şi lichele... 

În fruntea delegaţiei italiene este simpaticul d” Agostino, până mai 
ieri directorul Băncii Comerciale Italiene în Bucureşti, ajuns acum om 
mare în Italia. După ce a fost pus în fruntea schimburilor (devize) cu 
străinătatea, Ducele l-a cocoţat director general al Băncii Comerciale 
la Milano... 


Aseară, masă mare cu 100 de tacâmuri la Externe. Vechea clădire a 
Ministerului (Palatul Sturdza) intră în dărâmare pe ziua de 15 martie şi 
Gafencu a hotărât să-şi ia rămas bun de la ca, prin două prânzuri oferite 
corpului diplomatic şi înalților demnitari. Unul a avut loc aseară, cu 
francezii, englezii, finlandezul ŞI O parte din neutrii, cea de a doua, cu 
nemții şi ceilalți neutrii va avea loc mâine. 


După masă, Tătărescu m-a luat în cabinetul ministrului, să-mi ex- 
plice că are mari dificultăţi cu Ministerul Propagandei. Regele s-ar 
plânge că propaganda în străinătate nu e făcută cum trebuie şi că 
cenzura, în ţară, lasă de dorit. La observaţiile pe care le-a făcut lui Ga- 
fencu şi lui Ghelmegeanu, cel dintâi a răspuns că propaganda în străi- 
nătate trebuie pusă sub direcția Ministerului de Externe, care duce răs- 
punderea tuturor raporturilor ţării în afară —— iar cel de al doilea că nu 

se poate concepe o despărțire între Poliție, Siguranţă şi Cenzură. Acest 
punct de vedere pare că a fost primit de Rege, şi-l împărtășește până la 
un oarecare punct şi el, Tătărescu. E vorba prin urmare să se desfiin- 
teze Ministerul Propagandei şi să se treacă presa străină la Externe, 
presa internă la Preşedinţie (poate un subsecretariat special) şi cenzura 
la Interne. Mi le spunea toate fiindcă voia să se înțeleagă şi cu mine, 
Radian fiind reprezentantul meu în. Guvern. Am întrerupt imediat: 
„Radian nu e reprezentantul meu în Guvern. N-am cerut şi n-am nici 
un reprezentant în Guvern. Pe Radian l-a desemnat Regele și după ce 
l-a desemnat te-a trimis să mi-o spui, ca să-mi facă plăcere. Prin 
urmare, Regele l-a făcut, Regele îl poate desface şi eu nu am nimic de 
zis!“ Tătărescu a învârtit-o atunci şi mi-a declarat că vrea el să cazeze 
pe Radian în Guvern în alt post (?) fiindcă ține la el şi nu vrea pe de 
altă parte să schimbe coloritul Guvernului (???). L-am asigurat, că, 
dacă politiceşte chestiunea nu mă interesează, personal aș fi foarte 
mulțumit, ca prieten, să nu fie prea diminuat Radian... În sfârşit, 
Tătărescu a conchis că Radian trebuie să rămână în Guvern (mă întreb 
unde şi cum), şi că toată chestiunea se va tranşa azi în audiența sa la 
Rege. 

Aşa stă chestiunea cu Radian. Blumenfeld (informat probabil de 
Ghelmegeanu) venise să-mi spună alaltăieri că sare Radian şi că va fi 
înlocuit prin Stoica (!), ambasadorul de la Ankara. Astfel dată, vestea 
era, cum se vede inexactă. 

__ Tătărescu mi-a cerut şi părerea mea cu privire la o bună organizare 
a propagandei în străinătate. I-am explicat că indiferent de organizare, 
fie că propaganda ar fi pusă sub îndrumarea cutărui sau cutărui Depar- 
tament, nimic nu se poate face fără bani. Dacă poate obţine un credit 
de 500 milioane sau 1 miliard de lei (ce e 1 miliard? O sută de mii de 
livre...) să încerce ceva, dacă nu să o lase în pace. Cu pardesiu la braţ 
şi cu pălăria în mână, nu poți obţine nimic, nici de la gazetele din Paris, 
nici de la cele din Londra sau de aiurea. Toate lichelele presei sunt de 


cumpărat, şi numai de cumpărat. Ungurii n-au făcut pe puterea mare ca 


noi, cu ambasade și cu tunuri, dar au pus la bătaie muniţia cu care se 
cuceresc toate democraţiile... 


Una bună a lui Vaida. Poftit la masă la Externe pentru mâine, a 
venit aseară, la ora 9 fără 5. „No, am venit în seara asta, fiindcă mâine 
plec, şi nu pot veni joi!“ Capul lui Gafencu și al protocolului! I s-a 
explicat cu toată politeţea că era imposibil să se modifice în ultimul 
moment plasamentul unei mese de 100 de persoane... A priceput, dar 

s-a supărat. A plecat şi a spus că nu vine nici joi! Tot neciopliţi, fraţii 
«cţ 


de „ghincolo“! 


29 februarie. Văzut ieri pe Cancicov, înapoiat din străinătate. L-am 
întrebat ce cap a făcut Kaufmann când a dat de el şi dacă nu s-a ruşinat 
de milioanele şterpelite la Mediaș. Pare că nu; omul n-a pierdut încre- 
derea în sine care l-a caracterizat întotdeauna şi a tratat cu Cancicov de 
la egal la egal și s-a tocmit ovreieşte. A recunoscut că „operaţiile“ de 
la Mediaș, n-au fost legale, dar n-a dat nici o explicaţie pentru între- 
buinţarea sumelor, deşi a pretins că au fost ridicate în folosul Băncii... 
A întrebat pe Cancicov dacă era convins de buna lui credință. sau nu. 
În caz că da, era gata să stea de vorbă, î în caz contrar, nu. Cancicov care 
venise la Londra „să recupereze“, iar nu să facă scandal i-a dat satis- 
facția morală (!) cerută. Tratativele n-au mers prea greu, căci Cancicov 
aflase în E Iveţia că „iubitul“ Oskar întemeiase acolo un mic „sediu“ 
pentru administrarea averii sale, evaluată de oamenii de afaceri din 
Zürich la circa 15 milioane franci elveţieni, şi când i-a dat pe la nas cu 
numele „sediului“, Kaufmann a muiat-o de tot. A consimțit repede să 
dea 31 de milioane „pentru repararea erorilor făcute“ şi pentru a veni 
în ajutorul Băncii de Credit şi 6 milioane pentru casa din strada 
Călăraşi. A consimţit de asemenea să se reducă pensia pe care Banca i- 
o garantase prin contract, de la 5 milioane pe an la 1 080 000 (90 000 
lei pe lună, destul de frumos pentru un coţcar) şi să fie plătită în lei în 
loc de dolari). 

Mă întreb pentru ce a cumpărat casă în Bucureşti, şi ce va face cu 
ea, căci nu-l văd revenind printre noi... 

Chestiunea Kaufmann a fost astfel reglată şi terminată, fără scandal 
pentru Bancă, şi poate că e mai bine așa. 


Cancicov mi-a povestit lucruri interesante de la Londra, unde pre- 
tinde că n-a avut nici o misiune oficială (e om discret), dar unde a putut 
da lămuriri care au contribuit la destinderea raporturilor dintre Anglia 
şi noi care se încordase în vremea din urmă. 

Supărarea englezilor n-a fost pricinuită numai de crearea „Comi- 
sariatului Petrolului“; crearea acestui comisariat a fost numai picătura 
de apă care a umplut paharul. Guvernul român informase pe cel bri- 
tanic, că pe baza convențiilor noastre ne oblgasem să furnizăm petrol 
Reichului în proporţia de 25% din totalul exportului nostru. Era o pro- 
portie rezonabilă pentru un regim de neutralitate şi Londra o acceptase, 
cu atât mai mult cu cât, producția marilor noastre societăți fiind sub 

influenţa anplo-franco-americană, Guvernul englez spera să poată re- 
duce cantitatea de petrol pe care o livram Germaniei reducând totalul 
producţiei noastre. Instrucţiuni în consecinţă s-au şi dat societăților 
„Astra“, „Steaua Română“, „Columbia“, „Româno-Americană“ etc. 
Cu câtă mirare am aflat într-o bună zi că sondele „Stelei“ de la Țintea, 
care trebuiau să ne inunde, nu dau aproape nimic... Mi-a dat Angot ex- 
plicaţii tehnice, dar n-am priceput nimic... 

Mai târziu, englezii au aflat că pe lângă proporţia de 25%, mai ga- 
rantasem nemților şi un plafon anual de | 300 000 tone. Asta i-a înfu- 
riat. Căci toate planurile lor de reducere a producţiei generale de petrol 
ca să reducă valoare celor 25% destinate Germaniei nu mai făceau 
cinci parale. Guvernul român a fost acuzat de făţărnicie, bine că n-au 
7is escrocherie, şi criza a izbucnit în momentul creării Comisariatului 
în care s-a văzut (cu drept cuvânt) un organ menit să provoace sporirea 
producției țițeiului... Şi s-au oprit toate transporturile spre România. 

Guvernul nostru a început cu explicaţiile şi Cancicov a fost trimis 
la Londra (deşi nu o mărturiseşte) să pună punctele pe i. Explicaţiile au 
fost de altminteri cam încurcat... Că nu s-a ascuns nimic englezilor, că 
plafonul de 1 300 000 tone corespundea în momentul încheierii con- 
venţiei cu 25% din producţie, că... că... câ... În fine s-a mai lamurit că 
Comisariatul era menit mai mult să regleze distribuţia internă decât să 
provoace sporirea producţiei sau că contingenteze exportul... 

Deşi a negat orice misiune, Cancicov — cel — Diseret mi-a mărturisit 
că a văzut pe toţi conducătorii economiei britanice la mese organizate 
de Tilea, la Legaţie. Și cu acest prilej mi-a mai spus că Tilea şi-a creat 
o foarte bună situaţie la Londra. Cu ministrul Comerţului îşi zice pe 
nume, cu Dalton, viitorul ministru laburist de Externe și un mare prie- 
ten al României, e în relaţii de strânsă prietenie. Cu Van Sittard, cu 
Montagn. Normann, cu tot tineretul politic, e în termenii cei mai buni. 
Pe Cancicov l-a impresiona! Dalton care cunoaşte bine toate afacerile 
Orientului European, pricepe greutatea situaţiei noastre şi a asigurat pe 
Cancicov că va da tot sprijinul unei politici engleze favorabile Româ- 
nici. Tot el a spus lui Cancicov că Parlamentul a fost ostil creditului de 
5 milioane de livre ce ne-a fost acordat şi că dânsul a întors opinia 
colegilor săi în favoarea noastră. „În politică, toate se bazează pe în- 
credere — a adăugat Dalton — şi noi pricepem că de multe ori dum- 
neavoastră nu sunteţi liberi să faceţi ce aţi vrea, dar nu zdruncinaţi în- 
crederea noastră în tara dumneavoastră, şi toate se vor sfârși cu bine...“ 

La mesele lui Tilea, fiecare cum venea găsea o foaie informativă în 
care erau însemnate vârsta, funcţiile prezente şi trecute, lucrările ete. 
fiecăruia dintre comeseni... Acest mod „comercial“ de a trata până şi 

întâlnirile cu caracter necomercial a încântat pe Cancicov şi probabil 
că l-a dispus atât de bine în favoarea ministrului nostru la Londra... 


În altă ordine de idei, Cancicov a avut impresia, la Londra ca şi la 
Paris, că încercările de pace n-au pentru moment sorţi de izbândă. Și 
englezii şi francezii sunt hotărâți să ducă războiul până la sfârșit... Până 
la sfârşitul Europei? 


Deschiderea Parlamentului hotărâtă pentru luni, 4 martie, a fost 
amânată pe joi, 7 ca să permită Guvernului să promulge prin decret le- 
gea schimburilor, promulgare ce nu se va putea face până sâmbătă, din 
cauza unor neînțelegeri în sânul Guvernului. La Delegaţia Economică 
de icri, Gigurtu şi Slăvescu s-au ridicat cu „energic“ împotriva prolec- 
tului lui Christu. Amândoi sunt mai ales potrivnici unei noi devalo- 
rizări a leului prin adausul noii prime proiectate, la cursul actual (pen- 
tru fixarea prețului livrei la 850 lei). Pe de altă parte, Regele şi Tată- 
rescu care nu pricep nimic în aceste probleme sunt încă nehotărâţi... 
Cum nu ar fi elegant să se promulge o lege prin decret în ajungul în- 
trunirii Corpurilor Legiuitoare, s-a amânat deschiderea lor cu câteva zile. 

Înainte de deschiderea Parlamentului va avea loc un Consiliu de 
Coroană (Consilieri Regali), probabil marți sau miercuri, în care Ga- 
fencu ne va face o expunere a situaţiei internaţionale, în raport cu inte- 
resele noastre. 


Refuzul lui Mitiţă de a primi aur nemţesc pentru deschidere de noi 
credite n-a scăpat nici pe Abs nici pe Pilder, căci nici unul nici altul nu 
aprobau propunerea ce fuseseră însărcinaţi să facă. Ei zic cu drept 
cuvânt că, dacă Germania începe să ofere aur, aur va cere toată lumea. 
N-a fost însă şi părerea lui Neubacher care a plecat furios de la Banca 
Naţională şi a declarat că nu se mulţumeşte cu răspunsul lui Mitiţă, că 
va pune chestiunea pe tărâmul politic şi va merge la Gafencu, la Tătă- 
rescu şi până la Rege. Temperamentul agentului nazist a fost mai tare 
ca orice raționament... 

Mitiţă a refuzat aurul şi devizele, dar n-a refuzat să examineze ne- 
cesitatea unui nou credit de acordat Germanici, când creditul actual va 
fi epuizat (ceea ce nu este cazul). 


Daladier a mai întrunit o dată aproape unanimitatea Camerei: 450 
de voturi, contra 1 — pe chestiunea Cenzurii şi a îndrumării presei. In 

Franţa aceste chestiuni sunt foarte gingaşe şi speculate mult în cer- 
curile politice; votul Camerei e prin urmare cu atât mai semnificativ şi 
dovedeşte că Ministerul Daladier e foarte solid. Să nu cadă mâine... 


Aseară, masă mare de 76 tacâmuri, dată de Ghigi la Clubul Miliar- 
darilor, în cinstea delegaţiei economice italiene. Ne-am înfrățit până la 
ora 12... 


1 martie. Reofik Saydam, primul ministru turc a dat declaraţii cate- 
gorice cu privire la politica turcească fată de Soviete: nimic nu s-a 
schimbat în vederile Guvernului de la Ankara, de şase luni; acum ca şi 
atunci, Turcia nu are nici cea mai mică pornire să atace Rusia, după 
cum e de presupus că n-are nici Rusia vreo intenţie să atace Turcia... 

Vorbe goale... dar cu rost. 


DI Cordell Hull, secretarul de Stat, a facut declaraţii ca să explice 
că misiunea lui Sumner Welles şi a lui Myron Taylor nu e în legătură 
cu un proiect de pace imediată. Statele Unite urmăresc numai să 
împiedice ca la pace -— când o fi — forțele autarhice şi totalitare să nu 
obțină preponderența... Şi pentru asta merge Sumner Welles la Roma 
şi la Berlin? Şi pentru asta a fost acreditat Taylor pe lângă Papa? De 
când e Vaticanul buricul autarhiei? Mai bine tăcea dl Cordell Hull... 


Parlamentul va fi deschis joi, 7 martie. 


Războiul: bugetul Franţei pe 19309 se lichidează până acum (11 
luni) cu un deficit de circa 123 de miliarde franci, din care numai 80 
de miliarde reprezenta credite de război propriu-zis. Restul, 43 de mi- 
liarde, e un deficit al bugctului ordinar... 

Prin decret-lege au fost luate o serie de măsuri care reglementează 
tot: preţurile, deschiderea şi închiderea restaurantelor, vânzarea cerea- 
lelor şi a tuturor materiilor prime etc. Ca în Germania. S-au mai pus şi 
impozite not... 


A murit fostul Preşedinte al Republicii Austriece, Michael Hai- 
nisch, bătrân simpatic care a fost și la Breasta cu prilejul Congresului 

Internaţional de Agricultură din 1929. A murit la Gloggnitz, în vârstă 


“de 82 de ani. 


Ascară a doua masă la Ministerul de Externe — şi ultima în Palatul 
Sturza, condamnat la dărâmare... 

Plasament alandala: ministrul Danemarcei înaintea ambasadorului 
Iugoslaviei, şi alte anomalii. 


Mutra de un cot pe care o face Tătărescu și starea lui de deprimare 
se datoresc faptului că Regele i-a exprimat adâncă nemulțumire. Ne- 
mulţumire înainte de toate pe chestiunile economice. Regele a primit 
mai multe memorii în care se zugrăvea starea de exasperare a produ- 
cătorilor, mai ales a agricultorilor. 

Doleanţele acestora din urmă au impresionat mult pe Vodă, deja 
enervat prin informaţiile primite despre vertiginoasa creștere a impopu- 
larităţii sale... Tătărescu s-a justificat spunând că el nu e competent în 
problemele economice, că a stirnulat cât a putut pe miniștrii economici 
fără să poată obține nimic de la ei... Mitiţă Constantinescu întrebat de 
Rege i-a spus că vor fi poate și miniştrii economici de vină, dar că 
înainte de toate primul ministru Tătărescu nu pricepe nimic... Cu minc 
toate mergeau pe strună, pricepeam tot, cunoşteam toate problemele 
economice şi financiare și știam să iau o hotărâre. Tătărescu nu ştie... 
Regele a înghițit în sec, și n-a mai spus nimic. Mitiţă, care a povestit 
lui Blumenfeld scena, l-a mai pus în curent şi cu ultima încurcătură pe 
care i-a făcut-o Guţă, cu nemţii. Vorbind cu Fabricius şi acesta cerân- 
du-i ca valoarea mărcii să fie sporită cu 10 lei, dom” Guţă i-a răspuns: 
„Ai dreptate, am să vorbesc cu ministrul de Finanţe...!* Când a aflat 
Mitiţă, era să-i vină rău şi s-a dus numaidecât cu demisia la Rege... 
De-abia a scăpat din încurcătură... 

Dar Regele nu e nemulțumit numai cu inacțiunea Guvernului pe 
terenul economic. El mai socotește că Guvernul nu face nimic ca să-l 
apere de acuzaţiile zilnice ce i se aduc, de înjurăturile cu care e suduit, 
pentru fiecare impozit sporit, pentru fiecare om concentrat, pentru 
fiecare vită rechiziționată. Cu alte cuvinte se plânge că nu este acoperit 
(„tu ai vrut-o, Georges Dandin!“). Pe acest punct, Tătărescu s-a scuzat 
invocând lipsa sa de autoritate asupra Cenzurii şi asupra propagandei 
interne... „la-o!“ -— i-a răspuns Regele, astfel, din vorbă în vorbă s-a 
ajuns la desființarea Ministerului Propagandei și la trecerea serviciilor 
de presă la Președinția Consiliului... 

leri la procesul Auschnit, mare scandal. Procurorul a anunțat că 
Malaxa nu va putea depune deoarece a fost silit să plece la Londra unde 
este chemat la un arbitraj, „din vina domnului de acolo, din boxă“. 
Avocaţii apărării au protestat cu gălăgie mai întâi asupra faptului că 
Ministerul Public scuză absenţa unui martor pe câtă vreme această sar- 
cină e de competența exclusivă a reprezentantului părţii. Ce? Dl Ma- 
laxa este o instituție publică, un factor constituţional — de poate dis- 
pune astfel de Ministerul Public? Apoi împotriva acuzaţiei aduse lui 
Auschnit, de acelaşi reprezentant al Ministerului Public... În sală, inci- 
dentul a provocat agitaţie şi rumoare mare; toată lumea înjura pe Ma- 
laxa. Ca să nu vină la proces, Malaxa s-a făcut întâi bolnav şi a trimis 
un certificat al d-rului Lupu (internistu!) din care reieşea că nu va putea 
părăsi patul 14 zile“. Deodată lumea află că dl Malaxa a plecat la 
Londra, deși nu putea părăsi patul... Cum rămâne cu certificatul d-rului 
Lupu? A plecat la Londra (sau se preface că a plecat la Londra), ca să 
nu i se poată trimite un judecător acasă, să-i ia depoziţia... Frică mat îi 
e de lumina zilei! Ce bandit! 


2 martie. De ieri au început restricţiile şi cartelele în Franţa. Pâinca 
nu se va mai vinde decât pe bază de cartele. De două ori pe săptămână 
cofetăriile vor fi închise. Aperitivele au fost suprimate. Şi benzina nu 
se va mai vinde decât pe bază de cartele, ca şi pâinea. Restricţiile n-au 
fost hotărâte din cauza lipsei, ci pentru evitarea risipei, pentru discipli- 
narea populaţiei și pentru egalizarea distribuţiei între diversele straturi 
ale populaţiei. Publicul a primit noile măsuri cu bunăvoință, dându-și 
seama că erau necesare pentru organizarea victoriei“. Populaţia Parisu- 
lui se dă chiar, ca de obicei, la glume pe socoteala cartelelor şi a supri- 
mării aperitivelor. În Germania se va exploata mult însă necesitatea la 
care a ajuns şi Franța de a impune cartelele, necesitate la care n-a ajuns 
niciodată în războiul din 1914... 


Steinhardt, ambasadorul Statelor Unite la Moscova, a fost poftit la 
un mare dejun pe care Molotov l-a dat în cinstea lui. Masa a ținut 3 
ceasuri, à la russa. Se afirmă că Steinhard a sfătuit pe Molotov să in- 
tervină pentru o pace dreaptă între URSS şi Finlanda. Se spune că Și 
Germania şi Suedia ar fi dispuse să încerce o mediaţie între cei doi be- 
ligcranţi — dar această veste n-a fost încă nici confirmată, nici dez- 
minţită, la Berlin şi la Stockholm. 

Sumner Welles a sosit ieri dimineaţă la Berlin şi înainte de amiază 
a şi avut o întrevedere cu Ribbentrop. Welles nu e considerat ca oas- 
pete oficial; deşi e primit cu mari onoruri, steagul american n-a fost ri- 
dicat pe hotelul Adion, unde e găzduit. 

Intrevederea lui Welles cu Ribbentrop a ţinut mai bine de două ore. 
Deşi vorbeşte perfect englezeşte, Ribbentrop n-a vrut să vorbească de- 
cât nemţeşte, aşa încât toate întrebările şi răspunsurile sale au trebuit 
să fie traduse de interpretul Schmidt prezent la convorbire. După-a- 
miază, Welles a avut altă convorbire cu subsecretarul Weiszsăcker. Azi 
va vedea pe Hitler şi mâine pe Göring, care dă în cinstea sa o serbare 
intimă la Karinhall. Pe Goebbels nu-l va vedea... ca să nu piardă 
vremea. 


La Berlin, vizita lui Welles a produs multă excitare. Cercurile ger- 
mane sunt însă mute asupra convorbirilor care au avut loc. Din cercu- 
rile americane a mai răsuflat câte ceva. Astfel se pretinde că Ribben- 
trop ar fi rezumat scopurile de război ale Reichului în unica pretenţie 
de cucerire a spațiului vital necesar poporului german. 

In câte felii se desparte acest spatiu vital, o fi spus-o Ribbentrop lui 
Welles, dar în public nu se știe, deşi se ghicește... 

Ribbentrop ar fi ameninţat în acelaşi timp cu o ofensivă pe frontul 
de Vest, cum n-a mai văzut lumea. Se zice că Germania a preparat care 
de asalt automate, care merg fără să fic conduse de nimeni şi pline cu 
materii explozive îngrozitoare. Aceste care sunt menite să se izbească 
de fortificațiile liniei Maginot, sa facă explozie acolo și să distrugă tot. 
Ca în poveşti! 


Presa portugheză subliniază succesul împrumutului nostru pentru 
înzestrarea armatei. Bine că a ajuns să fie un succes, cel puţin în Por- 
tugalia! 


Cădere, ambasadorul nostru la Belgrad, în treacăt prin București, a 
venit să-mi povestească despre stările din Iugoslavia. Sunt proaste de 
tot. Tensiunea dintre sârbi şi croaţi e din ce în ce mai mare. Programul 
lui Macek nu mai e considerat suficient de demagogii din spatele lui. 
Acum aceştia cer o armată croată deoscbită de cea sârbească. Şi nu se 
ştie ce mat vor încă, dar e probabil că nu se vor opri niciodată în re- 
vendicările lor ca să nu-şi piardă situaţiile politice personale. Nemtii 
fac o propagandă deşănţată pe tot teritoriul Croaţiei şi al Sloveniei, în 
scopul Regatului iugoslav. 

Pe de altă parte, tot în Slovenia şi de-a lungul coastei Dalmate, au 
început să lucreze italienii susținuți de popii catolici, care, de când Va- 
ticanul s-a împăcat cu Quirinalul, au devenit cei mai vajnici susținători 
ai lui Mussolini şi ai ambițiilor italiene asupra coastei de răsărit a 
Adriaticii. Dacă la aceste tulburări interne se mai adaugă şi prezența 
albanezilor la graniţă, a albanezilor pe care îi organizează italienii şi 
care stau de veghe la mai puţin de 100 kilometri în linie dreaptă de 
Belgrad — situaţia Iugoslaviei apare precară de tot. Și ca să facă faţă 
la această situaţie, nimeni. În politica sârbească nu mai există un Pa- 
sici, sau un Rege Alexandru care să vadă departe şi să îndrăznească. 
Singurul către care se mai îndreaptă privirile, deşi e cu mult sub nivelul 
oamenilor de mâna întâi, este generalul Jefcovici, fostul prim-ministru 
și comandant al Gărzii... Generalul Jefcovici tace însă şi așteaptă. Aş- 
teaptă majoritatea (majoratul) Regelui Petre (peste un an şi jumătate) 
şi speră să poată interveni atunci, cu prilejul unei noi Domnii, care 
n-ar fi legată de concesiunile făcute de Regele Paui, care, după cum se 
vede, n-au dat rezultatele așteptate. 

Întrucât priveşte politica externă, Cădere crede că Iugoslavia se va 
menţine pe linia ei actuală și tradițională, cât timp şi în măsura în care 
dubla presiune germană şi italiană îi vor lăsa libertate de hotărâre şi de 
mişcare... 


Domnul Costică Angelescu ne-a trimis o lege, la Consiliul Econo- 
mic, ieri la ora 3 cu rugămintea să dăm imediat un aviz căci azi e 
ultima zi în care se mai pot semna decrete-legi, Regele neadmiţând să 
se promulge decrete în ajunul deschiderii Parlamentului. Tocmai pen- 
tru a mai permite câteva promulgări s-a amânat deschiderea Parlamen- 
tului de la 4 la 7 martie... 

Legea lui Angelescu răscoleşte însă toată organizarea producției, 
introducând controlul Statului nu numai în toate întreprinderile 
industriale şi comerciale, dar până ş și în exploatările agricole cele mai 
mici. În fapt, legea e menită să introducă controlul Statului în exploa- 
tările de petrol şi ca să se arunce praf în ochii englezilor şi francezilor, 
s-au înecat drepturile Statului în această ramură a economiei naționale 
în tot felul de altele care n-au nici un rost. Parcă englezii și francezii ar 
fi orbi sau proşti! 

Consiliul a dat un aviz favorabil. După ce a declarat că o asemenea 
lege, de o importanţă capitală în dezvoltarea economiei noastre naţio- 
nale, nu poate fi examinată într-o singură şedinţă — Consiliul a arătat 
că principalele dispoziţii ale legii, cu foarte puţine excepții, sunt dezas- 

truoase și nu vor putea fi aplicate fără o revoltă generală. E destul să 
citez un articol în virtutea căruia agricultorii sunt obligaţi să semene în 
fiecare an cel puţin atât cât au semănat în anul precedent (dar dacă 
plouă întruna, ca în toamna trecută?) şi dacă nu o fac, primarul (!!) 
poate lua posesiune de pământ și semăna el (!!!) în contul proprieta- 
rului!!! S-a crucit şi Tătărescu când i-am vorbit, pentru a protesta de- 
spre acest articol! Să sperăm că legea va fi revizuită înainte de a fi pro- 
mulgată! 


Duminică, 3 martie. Intru azi în al 70-lea an... Lumânarea s-a făcut 
muc, şi în curând se va sfârși fitilul. Cum o vrea Dumnezeu. Deocam- 
dată Dumnezeu mi-a dăruit o zi de primăvară cu soare, foarte bine ve- 
nită după 3 zile de ninsoare şi de viscol... A douăzecea iarnă anul acesta... 


Sumner Welles a vizitat ieri pe Hitler. Întrevederea, cu interpret şi 
în prezenta lui Ribbentrop, a durat o oră şi un sfert. Înainte de a pleca, 
Welles va mai întâlni odată pe Ribbentrop care îi va remite o scrisoare 
pentru Roosevelt din partea lui Hitler. Până ieri, Hitler trata pe Roose- 
velt de inamic public nr. 1, acum îi scrie. Consecvenţa nu este o însu- 
şire a Fihrerului. Despre cele vorbite — secret. Dar-presa germană e 
plină de ameninţări la adresa franco-englezilor şi cercurile oficiale de- 
clară că armata aşteaptă numai un ordin pentru a declanşa „ofensiva de 
nimicire“. Întimidare a inamicului ca garnitură pentru propunerile fă- 
cute lui Welles, sau necaz față de intransigenţa celor din Londra şi 
Paris? Una sau alta şi poate și una și alta... 


Oprirea transporturilor de cărbuni germani destinaţi Italiei a început 
ieri. Englezii au oprit şi au întors la Rotterdam, patru vase italiene în 
drum spre Genova. De fapt nu e o măsură nouă, ci încetarea unei tole- 
ranțe excepționale acordată cu termen. În noiembrie, amiralitatea en- 
gleză a încunoştinţat lumea întreagă că nu va tolera pe mare nici un 
transport de marfă g germană, chiar încărcată pe un vas neutru. În același 
timp, amiralitatea a făcut cunoscut Italiei că excepțional, va tolera 
câteva luni transporturile de cărbuni ce îi erau destinate, în așteptarea 
încheierii unei Convenții comerciale anglo-italiene. Termenul a expirat 
acum Şi Anglia a revenit la ce consideră dânsa dreptul comun. Conven- 
ţia anglo-italiană nu s-a încheiat încă, dar se speră că se va încheia în 
curând. 

Măsura Guvernului englez, lucru ciudat, n-a produs o reacție fulge- 
rătoare în Italia, aşa cum s-ar fi putut aştepta date fiind obiceiurile fas- 
ciste. Foarte calmă, presa italiană ia act de cele întâmplate — cel puţin 
deocamdată — şi speră că negocierile anglo-italiene vor fi repede 
încheiate. Ziarele dezmint totodată intenţia Guvernului italian de a se 
aproviziona cu cărbuni în America: ar fi mult prea scump, pentru posi- 
bilităţile Italiei. Atitudinea supusă şi binevoitoare a Italiei dovedește 
din două una: sau că Anglia a plătit-o deja bine ca să tacă — sau că 
frica de un conflict prelungit care să o lipsească de combustibil sperie 
pe cei din Roma. În acest din urmă caz s-ar dovedi în ce strictă de- 
pendenţă e Italia de Anglia. Şi erau oameni, printre macaronari, gata să 
declare război Marii Britanii! 


Papa Pacelli împlineşte astăzi 63 de ani, şi unul de când s-a urcat pe 
tronul pontifical. Te Deum la catedrala Sf. Iosif, la care ar trebui să mă 
duc, căci sunt decoratul Vaticanului. Îi iert însă —— să mă ierte și ei! 


Ziua de ieri a fost o zi neagră pentru aviația belgiană. Trei aparate 
belgiene au fost atacate deasupra Luxemburgului de un aparat german 
care a doborât două din ele. Alte trei avioane belgiene au căzut pe di- 
ferite aeroporturi indigene distrugându-se şi ucigând piloţii sub sfărâ- 
măturilor lor. Aviația belgiană pare mediocră, ca noroc cel puţin... 


Finlandezii trăiesc zile grele. Ruşii atacă în masă, cu tunuri grele și 
cu o aviaţie numeroasă — în Carelia cel puţin. Faţă de această puter- 
nică ofensivă, trupele finlandeze s-au retras pe o a treia linie de rezis- 
tenţă care trece totuşi încă la est de Vyborg. Ruşii (dar ruşii nu se je- 
nează să mintă), ruşii anunţă o însemnată pradă de război lăsată de fin- 
landezi în retragerea lor. 


Pe când lucrurile merg cam prost pentru prietenii noştri în Carelia, 
la nord-est de lacul Ladoga situaţia e cu totul alta. Finlandezii iar au 
bătut rău pe ruşi, nimicind o brigadă, luând peste 100 care de război, 
puşti, tunuri, camioane și aprovizionări... 


Din Statele Unite se anunță că a plecat primul transport de voluntari 
pentru Finlanda. De n-ar ajunge prea târziu şi de ar fi mulţi... 


A apărut decretul-lege cu noul regim al schimburilor. Din câte am 
putut constata dintr-o repede citire a textelor nu s-a schimbat nimic din 

cele conţinute în proiectul prezentat Consiliului Superior Economic. S- 
a ţinut numai seamă de cele câteva observaţii de detaliu făcute de Con- 
siliu. Odată cu decretul-lege au apărut şi trei jurnale ale Consiliului de 
Miniștri prin care se stabilesc normele de aplicare ale legii, supri- 
mându-se şi primele la export înlocuite prin a doua primă valutară la 
schimbul devizelor. Vom avea prin urmare de mâine, livra la 850 lei... 


N-a apărut însă legea lui Costică Angelescu pentru intensificarea 
producţiei, lege alandala pe care a trebuit să o trecem vineri seară prin 
Consiliul Economic, într-o singură şedinţă, când ne-ar fi trebuit zece ca 
să o examinăm serios! N-a apărut nici legea pentru desfiinţarea Minis- 
terului Propagandei, nici convocarea Corpurilor Legiuitoare pentru joi. 
Pentru aceasta din urmă Tătărescu îmi spusese că va apare azi. Poate 
că s-a amânat din nou convocarea... 


Avem ca oaspete în mijlocul nostru pe dl Wedgwood Benn, deputat 
în Camera Comunelor şi unul din cei mai proeminenți laburişti. Di 
Benn ne va face o conferință mâine-seară, la care nu mă voi duce, şi va 
fi sărbătorit, tot mâine, de asociaţia „Amicii Angliei“ printr-un dejun la 
Clubul Miliardarilor, la care voi lua parte. 

Ca propagandă, decât pe onorabilul Benn, mai bine ne-ar trimite 
Anglia o trupă de „fete“ să ne mai facă să uităm de necazuri. Cu teoria 
şi cu vorba, să ne mai slăbească! 


Luni, 4 martie. Tatăl „de la“ Duduia a fost înmormântat joi şi sâm- 
bătă (alaltăieri) a fost bal la Palat, pentru Voievodul Mihai. Se duc 
toate tradiţiile de familie, de aşa „ginerică“ să ferească Dumnezeu pe 
oricine! Doliu la Curte nu s-a luat, în ziua înmormântării, steagul de la 
Palat n-a fost pus în bernă; mă întreb atunci pentru ce s-a mai vorbit în 
avizul mortual publicat în Universul despre familiile înrudite? 

Spre ruşinea noastră, la înmormântarea bătrânului târtan au fost o 
sumă de ofiţeri şi de magistrați, pe lângă escrocii casei inconsolabilei 
(1) Antigone. Dacă ar fi fost prieteni, n-aş avea nimic de zis — fiecine 
poate să aibă prieteni. Dar nu erau prieteni, crau lichele şi javre, tip 
Pascu de la Curtea de Apel, care căutau să prindă o numire sau o avan- 
sare și făceau pe cioclii ca să câștige favoarea târtancei. 

Ginerică a trimis o coroană (nu pe cea de oţel) şi pe Urdăreanu. Iar 
sâmbătă seara a prezidat la danţuri. Serata de la Palat a fost foarte reu- 
şită. Au fost pofiiţi numai băicţi şi fete până la 25 de ani. Nici părinţii 

care au adus fetele n-au fost lăsaţi să intre. Din generaţia mai coaptă n- 
a asistat decât Regele şi Regina Elisabeta. — Piftie. S-a petrecut până 
la ora 2/4 dimineaţa... Să sperăm că pe lumea cealaltă au petrecut şi 
umbrele celor masacrați de Majestata Sa în septembrie... 


La Paris s-a înființat „Centrul de Studii pentru Politică Străină“ al 
cărui scop e să contureze de pe acum aspectele Europei, mai ales Eu- 
ropei Centrale și Orientale, de după război. În comitetul acestui „Cen- 
tru“ au primit să ia loc d.d. Charléty, fostul rector și amicul lui lorga, 
Camille Bloch (fără jidan se putea?), Henry Bonnet, Marlio. Seydoux, 
toți profesori iluştri, de Margerie, ambasador etc. Acest „Centru“, ca și 
„Roxal Institute of Extern Affairs“, cu care stă în legătură, nu e decât 
o instituție camuflată a propagandei ungurești. „Centrul“ trebuie să do- 
vedească, dinainte, că drepturile naționalităților sunt mofturi, pe lângă 
cele istorice, interpretate şi astea în interesul cauzei. Revista „Cen- 
trului“ intitulată Politique Etrangere s-a şi pus pe lucru. Şi Charlâty cel 
puţin, ca să nu mai vorbesc de ceilalţi, s-a declarat totdeauna prietenul 
nostru... Confuzia domneşte pretutindeni, chiar în cele mai lămurite 
suflete... 


Italia a protestat la Foreign Office împotriva împiedicării transpor- 
turilor de cărbuni germani de la Rotterdam la Genova. Protestul nu e însă 
violent şi în cercurile engleze se pretinde că incidentul va fi repede aplanat. 


A protestat şi Belgia la Berlin împotriva atacării avioanelor bel- 
giene deasupra teritoriului belgian. Nemţii au răspuns că avioanul lor 
s-a crezut încă deasupra teritoriului Franţei şi că a luat avioanele bel- 
giene de tip englez drept avioane engleze. Guvernul Reichului a făcut 
scuze d-lui Davignon, ambasadorul Belgiei la Berlin. 


Bilanțul primelor 6 luni de război, publicat de nemti, înregistrează 
285 avioane franceze şi engleze doborâte... Nu e păcat de oameni şi de 
parale? Care a fost rezultatul? Nul. 


Un deputat laburist! a făcut o violentă ieşire în Camera Comunelor 
împotriva războiului şi a declarat că Anglia nu trebuia să se bată pentru 


| Deputatul Charles Cayzer. 

alții. A treia zi a fost găsit ucis, la el acasă. Servitorul său, care îi sărise 
în ajutor, a fost ucis şi el... „Intelligence Service“ a învăţat, de la „odio- 
şili nazi“, cum să opereze. Bineînţeles că ucigașii n-au fost găsiți... 


Jupân Şafran a fost instalat ieri, în prezenţa ministrului Cultelor şi 


„a altor autorităţi, ca şef Rabin. Până la sfârşitul săptămânii îl facem și 


senator. 


DI Ciomacov, noul ministru al Bulgariei, a sosit în București. 


Adunarea generală a Societăţii Comunale a Tramvaielor a fost anul 
acesta agitată. La prima convocare, duminica trecută, n-a venit prima- 
rul, care se vede că nu primise încă instrucțiunile lui Malaxa pentru 
alegerile în Consiliu. leri, primarul a venit cu ordinele necesare şi adu- 
narea s-a ținut. Trei consilieri ieşiseră la sorți. Voicu Niţescu, N. Să- 
veanu și Manolescu Strunga; Voicu Niţescu a fost reales (e de ai lui 
Vaida), iar în locul celorlalți doi au fost numiţi Victor [amandi şi Nicu 
Penescu (omul lui Mitiţă), potlogar vestit. Din eroare a fost apoi co- 
optat din Consiliul generalul Balif, căci e om cinstit. Probabil că Pa- 
latul vrea să-l pună preşedinte în locul lui Pantazi... 


La Gaz-Metan a intrat în Consiliu, Malaxa. La Astra-Vagoane, Co- 
mitetul se compune din Malaxa, Vidrighin şi Bursan! incetul cu încetul 
selecția se face pretutindeni. Crema escrocilor va îndruma în curând tot 
şi toate în buna ţară a lui Hiibsch!! 


E iarăşi frig. Zăpadă și viscol mare în Basarabia... Iarna asta nu se 
mai sfârşeşte... 


5 martie. Prosperitate românească: industria petrolului, pe spinarea 
căreia se fac aproape toate plățile în străinătate, e supusă prin noile 
taxe la un supliment de impozite în valoare totală de peste 6 miliarde 
lei! Numai „Steaua Română“ va avea de plătit anu! acesta, peste ce a 
plătit până acum, frumuşica sumă de 530 milioane lei! Şi suntem ţară 
cu noroc! În aceste sume nu sunt cuprinse sumele impuse de curând 
sub formă de împrumut forţat. Alt miliard! 


158 CONSTANTIN ARGETOIANU 


Germanii s-au pus pe investiţii mari la noi. La Giurgiu construiesc 
o fabrică pentru extragerea uleiurilor vegetale, fabrică care va fi gata 
să funcţioneze în martie. Undeva (nu s-a ales încă locul) în regiunea 
Dunării de Jos se va construi o mare uzină pentru fabricarea celulozei 
din trestie şi apoi a lânii, din celuloză. Alte mari investiţii sunt în stu- 
diu, investiţii ce se vor face în tovărăşie cu societăţile Petroșani şi 
Mica... În fine, în Basarabia se va da anul acesta o mare extindere cul- 
turii de soia... 

Toată această activitate dovedeşte că nemţii nu se tem de un atac al 
ruşilor și de un război, în părţile noastre. Imbucurător. 


Ieri s-a constituit o comisie la Preşedinţia Consiliului, cu mare so- 
Jemnitate, pentru pregătirea legilor şi măsurilor necesare menite să 
pună de acord organizaţia noastră de Stat cu noua Constituţie. După 
doi ani s-ar părea că a sosit vremea, dar mai bine mai târziu ca nicio- 
dată. Armonizarea salariilor. Statutul funcţionează, cumulul de funcții, 
organizarea Președinției Consiliului, simplificarea și unificarea servi- 
ciilor publice, coordoanrea funcţionării ministerelor — sunt proble- 
mele pe care Comisia le va ataca imediat. Comisia a fost pusă sub pre- 
şedinția lui Ottescu. Încă o satisfacţie pentru mine? Să nu se sfârșească 
şi cu Ottescu ca și cu Radian... 


Comedia cu Ministerul Propagandei a luat ieri o învârtitură neaş- 
teptată. Blumenfeld a venit să-mi aducă „ultimele ştiri“ de sorginte ofi- 
cială. Ministerul Propagandei nu se mai desfiinţa. Regele nu acceptase 
propunerile lui Tătărescu de împărțeală a zisului Minister, deşi dl prim 
se dusese la Palat cu decretul gata semnat (de dânsul). Ministerul Pro- 
pagandei rămâne, numai că în locul lui Radian se numea Giurescu. Se 
suprima în schimb Ministerul Frontului, iar la al Propagandei se adău- 
ga un subsecretariat încredinţat lui Stoica. Giurescu îşi da şi demisia 
din Secretariatul general al Frontului. La Propagandă urma să se ocupe 
el de propaganda în străinătate, iar Stoica de cea internă (probabil 
fiindcă vine de la Externe!). 


După Blumenfeld a venit Radian, de la Tătărescu, şi mi-a confirmat 
cele spuse de Blumenfeld, cu o retuşare logică. Propaganda internă 
(presa, radio etc.) se da în sarcina lui Giurescu şi cea externă în a lui 
Stoica. Giurescu rămânea secretar general al Frontului, ideea Regelui 
fiind să canalizeze propaganda internă și îndrumarea presei prin FRN 
Cum se vede Regele n-a renunţat la marotele lui... 

Tătărescu a cerut demisia lui Radian care a dat-o... Până mâine se 
va veni poate cu o altă formulă, căci cea de ieri nu s-a cristalizat nici 
azi în decrete Regale de numiri... 

Toată criza de la Propagandă se termină astfel prin simpla înlocuire 
a lui Radian. Bietul Radian n-a avut noroc. În cinci luni de zile a fost 
jumătate vreme bolnav şi restul timpului n-a avut concursul nimănui, 
ca să facă ceva!. 

Dar în tot acest răstimp, n-a făcut cel puţin gafe, şi a împăcat de mi- 
nune capra franco-engleză cu varza nemțească, și au fost zile când n-a 
fost uşor... Bu n-am putut interveni în favoarea lui. Nu cerusem Reglui 
să-l numească (fiindcă nu cerusem și nu cer nimic), aşa încât mă gă- 
seam afară din joc. E cazul să se spună pentru amicul Radian: Domnul 
a dat, Domnul a luat! Îi va rămâne şi lui amintirea că a fost 5 luni de 
zile ministru plin! 


Dar cum rămâne cu Tătărescu, care mi-a făcut acum 4 zile teoria 
agregării propagandei la Departamentele care dețineau serviciile com- 
plementare? Cum rămâne cu obrazul lui, după ce mi-a spus că totul era 
hotărât şi că Regele aprobase? 

Pe Stoica se pare că l-au adus la Propagandă (cam din cal măgar), 
fiindcă nu mai putea sta în diplomaţie: s-a încurcat cu o dactilografă, a 
făcut scandal, şi a dat hârtie de divorţ... 

După câte spune Radian, Tătărescu pare opărit. „Ce o să fac acum cu 
Iorga, când va afla că Giurescu e în fruntea Presei? Ce o să fac cu Gafencu, 
care vrea morțiş să ia propaganda externă, care se înțelegea cu d-ta dar 
nu se va înţelege cu Stoica?“ Și bietul Prim își frângea mâinile... 

În oraș, circulau ieri cu insistență zvonurile şi altor schimbări în 
Guvern. Se vorbea de plecarea lui C. Angelescu, lui Ralea, lui Andrei. 
Sc mai spunea că Malaxa a hotărât înlocuirea lui Ilcuș prin generalul 
Glatz şi desfiintarea Ministerelor Înzestrării şi Aerului. In locul lui Slă- 
vescu şi al generalului Paul Teodorescu ar fi numiţi doi subsecretari la 
Ministerul Apărării Naţionale... Malaxa ar fi hotărât să înlocuiască şi 
pe generalul Țenescu, la Statul Major, prin secătura de Mihail... 


Încetul cu încetul încep să pătrund secretul regimului: ce nu price- 
peam până acum mi se lămureşte bine. Dar până ce nu voi avea pro- 
bele certe, după care mă zbat de trei luni, nu voi mărturisi ce gândesc 
— prea este oribil... 


Legea pentru „Activarea producției şi pentru controlul prețurilor“, 
faimoasa lege a lui Angelescu a fost promulgată azi. O bună parte din 

modificările propuse de Consiliul Superior Economic au fost admise şi 
introduse în textul promulgat. 


Finlandezii rezistă cât pot, dar nu mai pot aşa mult. Ruşii tot blegi, 
dar mulți. Vyborogul n-a fost încă luat... Se tot vorbeşte de mediaţie — 
dar nimic până acum. 


Un astronom italian a demonstrat că pământul va fi făcut țţăndări în 
ziua de 23 martie 2 540. Ce precizie! E probabil că nu voi mai fi viață 
la acea dată... 


Ultima zăpadă a căzut enorm, în nordul Moldovei şi Basarabiei şi 
în Bucovina. Sunt locuri unde zăpada viscolită a trecut de 3 şi 4 metri 
înălțime. Mai toate liniile secundare din ţinuturile de miază-noapte ale 
țării sunt întrerupte. l 


Dejunat ieri cu Wedgwood Benn. Bătrân simpatic dar banal. Rar am 
văzut un englez vorbind aşa bine franțuzeşte. Aproape fără accent... 


Duminică seară iar a fost partidă mare la Jokey-Club şi a tinut până la 
ora 8 dimineața. De data asta a fost o singură victimă: Mihail Sturdza care 
a pierdut 600 000 lei... Marele câştigător a fost Ştefan Văleanu, pârlitul. 


6 martie. Vasele „Vifor“, „Vijelia“ şi „Viscol“ au ajuns la Paris ve- 
nind din Anglia. Sunt „torpiloare de buzunar“ de un tip nou, cu tonaj 
redus. Foarte repezi (fac 80 kilometri pe oră), lungi de 24 metri. Sunt 
înarmate cu tunuri, mitraliere și aruncătoare de torpile şi de bombe. 
Sunt excelente vase de luptă împotriva submarinelor. De la Paris, cele 
trei vase vor fi duse prin canale la Marsilia, de unde vor relua marea. 
La Paris, vasele noastre au fost obiectul curiozităţii publice; Exc. Sa d! 
ambasador Franasovici a cinstit cu posteriorul său banchetele unuia 
din ele și s-a plimbat de la Auteuil la Bercy şi înapoi... 


Controlul vaselor cu cărbuni germani destinaţi Italiei este în plină 
funcționare. Patru vase au fost conduse ieri într-un port englez. Din di- 

feritele telegrame sosite, chiar din cele de la Berlin, rezultă că nici 
Italia, nici Anglia nu vor da o prea mare amploare acestor incidente. La 
Londra ca şi la Roma se speră că se va stabili o repede înţelegere între 
ambele State. | Te 


A apărut în fine azi numirea lui Giurescu în locul lui Radian, și a lui 
Stoica ca subsecretar de Stat. Stoica e trecut în decret ca ministru ple- 
nipotențiar, nu ca ambasador. Mă împac cu ideea că n-a fost la Ankara 
decât ambasador de contrabandă... ` 


Dinu Brătianu a fost în audienţă la Rege, căruia i-a înmânat un me- 
moriu. Conţinutul? Tot aia şi aia... Neica Dinu a declarat Regelui că el 
şi ai lui — n-a îndrăznit să zică „Partidul Liberal“ — nu vor face Gu- 
vernului şi regimului nici o greutate cât va ţine războiul. Vor intra „în 
adormire“, cum se zice în jargonul masonic scump iacobinilor. Regele 
l-a poftit din nou în Front, pe Dinu — şi Dinu a refuzat, din nou. Omul 


„e obosit şi plictisit. Plictisit: fiul său al doilea s-a căsătorit cu o ji- 


doavcă („„Lupeasca noastră“, cum se spune în familie), continuând 
astfel seria căsătoriilor neautorizate, inaugurată de băiatul mai mare 
care a luat o dactilografă. Rămâne ca al 3-lea (căci mai e un al 3-lea) 
să se căsătorească cu o negresă... 


Văzut ieri pe Thierry, ambasadorul Franţei. Vorbit cu el de multe, şi 
de ale noastre şi de ale lor. Ei se declară plin de încredere în politica 
Regelui; cunoaște şi punctul la care vrem să ajungem şi drumul pe care 
trebuie să-l parcurgem până la acel punct — zice el... 

Graţie lui, după câte spune, Franţa nu ne-a plictisit în ultimele inci- 
dente provocate de Anglia cu privire la organizarea Comisariatului 
Petrolului şi la convențiile de livrare cu Germania. Guvernul francez 
n-a făcut nici o aluzie lui Franasovici la această chestiune, nici el Gu- 
vemului din București. De altminteri, Daladier nu cere decât un singur 
lucru României în materie de petrol: distrugerea exploatărilor şi rafină- 
riilor în caz de pericol de ocupare din partea nemților... 

Thierry mi-a mai citit pasaje interesante din rapoartele diplomatice 
franceze de la Moscova. După aceste informaţii, situaţia Sovietelor ar 
fi din cele mai rele. Foametea a început în mai multe provinciii, nemul- 
țumirea şi teroarea au ajuns la limitele lor, iar întreg regimul economic 
şi industrial, inaugurat cu atâta încredere acum câţiva ani, a dat fali- 

ment. Motoarele existente se strică cu zecile și cu sutele în fiecare zi, 
și altele noi le înlocuiesc cu greu. în aviaţie, fabricaţia s-a coborât la 
5 avioane pe săptămână... Bravo, bravo! 

După Thierry, Rusia e azi incapabilă să mai încerce un atac... 

După rapoartele de la Moscova, Thierry îmi citeşte şi părți din ra- 
poartele lui François Poncet, de la Roma. Fleacuri, diplomaţii... Poncet 
nu pricepe că italienii sunt oameni fini şi că mânuiesc şantajul ca ni- 
meni pe lume! Nici un pericol din partea Italiei, cum pare a crede dl 
Poncet. Italia nu va intra în război alături de Germania cât timp va 
exista o Franţă şi o Anglie... 

Am vorbit si despre turci. Entuziasm (din partea lui Thierry). Teorie 
nouă: în Mediterana nu poate exista decăt o mare Putere — ori lalia, 
ori Turcia. România, ca şi Franța, ca şi Anglia, are tot interesul să fie 
Turcia... Ă 

Thierry adoră pe Rege: „li datorez atâta recunoştină!, că dacă regi- 
mul său s-ar schimba și di Maniu ar câștiga partida (27?) „aş cere ime- 
diat rechemarea mea...“ Să ne ferească Dumnezeu de Maniu, să nu pler- 
dem pe Thierry! 


7 martie. leri-scară de la ora 5 la ora 74 ne-am jucat la Palat sub 
președinția Regelui, de-a Consiliul de Coroană. Au fost de faţa mare- 
şalul Prezan, mai verde ca oricând, Mironescu. si di Angelescu, blegi 
ca întotdeauna, Vaida, Tătărescu, Văitoranu, Iorga, veninos ca de obi- 
cei, Cuza, mai odihnit și cu. Prezenti de asemenea Gafencu care tre- 
buia să facă expozeul pentru care eram convocați şi Urdăreanu ca să 
citească comunicatul (ceea ce ar fi putut face şi cameristul de la ușă). 
Gafencu ne-a citit foarte frumos o foarte clară si frumoasă dare de 
scamă a evenimentelor diplomatice petrecute de astă-toannă şi până 
acum şi a arătat cum s-a desfășurat acţiunea noastră politică faţă de 
beligeranţi şi de celelalte Puteri. Asupra politicii noastre externe nu pot 
decât să repet cu acest prilej că a fost perfect condusă si că nu s-a făcut 
nici o greşeală, în deosebire — mare —- cu politica noastră internă. 

Nou, n-am aflat lucru mare. Gafencu n-a făcut decât să confirme tot 
ce știm asupra desfăşurării evenimentelor, desfăşurare notată deja, în 
principalele ei puncte, în aceste caiete, Expozeul său a dezvăluit totuşi 
câteva poziţii importante, pentru mine încă necunoscute: 

1) După întrevederea cu Csaky de la Veneția, Ciano a chemat pe 
Bossy (ministrul nostru la Roma) şi i-a confirmat toate cele spuse 


! A rămas ambasador la Bucureşti numai după insistențele Regelui ia Paris. 

înainte lui Victor Antonescu. Ciano a păsit în Csaky un om foarte înţe- 
legător al intereselor europene care cer Ungariei să pună revendicările 
sale (la care nu renunţă) pe planul al doilea. Ungaria şi-a luat obligația 
să nu atace România în cazul în care ar fi atacată de Rusia. Bossy a în- 
trebat dacă, în acest caz, nu s-ar putea încheia un pact de neagresiune 
între Ungaria şi România, întrebare la care Ciano a răspuns categoric 
nu, „din cauza opiniei publice ungurești domolită pe terenul politicii 
interne numai prin fluturarea continuă a revendicărilor externe...“ 

Bossy a mai întrebat atunci, fată de cine îşi ia Ungaria angajamentul 
de a nu ne ataca, fată de noi, sau faţă de Italia? Raspunsul lui Ciano a 
fost categoric şi de data asta: „Faţă de Italia“. Ungaria s-a angajat față 
de Italia să nu miste, cu următoarele rezerve, care ar anula angajamen- 
tul ci: a) să nu se procedeze la masacrări de unguri în Ardeal 4111); b) 
să nu se formeze un Guvern bolşevic în România (1); c) să nu se aban- 
doneze Basarabia şi să nu se dea nimic Bulgariei făra luptă (11). 

Ciano a declarat din nou lui Bossy că Italia va fi cu toate forțele ci 
alături de România în cazul unui atac din partea Rusiei Sovietice... 

2) La Belgrad s-a convenit cu turcii să se ia contactul între Statul 
lor Major şi al nostru pentru stabilirea unui plan de coordonare a ope- 
rațiunilor celor două armate. 

3) Molotov a chemat acum o lună pe Davidescu (ministrul nostru la 
Moscova) şi i-a exprimat dorința Sovietelor de a avea cât se poate de 
bune raporturi cu România. l-a mai spus că Sovietele vor numai cât 
mai repede un ministru la Bucureşti — dar până acum nu l-au numit. 
Davidescu a zugrăvit audienta sa ca foarte multumitoare. 

După expunerea lui Gafencu, Regele a cerut părerea Consilierilor. 
Prezan a povestit o istorioară din 1916 şi alta din 1920 ca să dove- 
dească — ceca ce toată lumea ştia —- că ruşii au pretenții asupra Ba- 
sarabiei. lorga a spus că nu trebuie să ne încredem prea mult în vorbele 
altora şi a descris pe Filov (nou! prim-ministru bulgar) ca un vrăjmaş 
al românilor, împotriva cărora ar Îi și scris. Cuza a cerut să mergem cu 
nemţii împotriva ruşilor (Regele l-a întrerupt prin cuvintele: dar crezi 
că vor merge cu noi contra ruşilor? întrebare la care Cuza a răspuns că 
crede...) Tătărescu a cântat din trâmbiţă un „morso“ de bravură iar cei- 
lalți bâlbâiţi au îngânat câteva cuvinte neînțelese. Vaida a adăugat feli- 
citări pentru Gafencu — la care lorga a observat cå Gafencu şi Guver- 
nul nu au nici un merit fiindcă politica externă a fiicul-o Regele... 

Eu mi-am permis două observaţii, după ce am aprobat tot ce se fă- 
cuse şi o politică la a cărei îndrumare am contribuit şi eu cât de puţin. 
O primă observaţie privitoare la bulgari. Aceştia au declarat, cu fiecare 
prilej, că nu vor lăsa trupe străine să treacă peste teritoriul lor. Decla- 

rațiile au fost totdeauna făcute în urma unor conversații dintre ei şi 
turci în care era, ce e drept, vorba de un eventual atac rusesc. Pentru 
noi e însă indiferent dacă bulgarii vor lăsa pe ruşi să treacă după ce vor 
fi trecut peste noi; interesant ar fi de știut dacă cumva bulgarii n-ar îm- 
piedica și pe turci să treacă înspre noi ca să ne ajute împotriva sovie- 
ticilor... Am cerut să se ia contact cu Turcia pe această chestiune, şi în 
înțelegere cu Ankara să se discute cu bulgarii şi să se ajungă. la pre- 
cizări... 

A doua mea observaţie a fost privitoare la politica noastră faţă de 
Rusia. Pace, pace cu Rusia, e o lozincă ademenitoare dar trebuie să ne 
gândim şi la ziua de mâine. Dacă nu se pune azi, chestiunea Basarabiei 
se va pune mai târziu, dar odată se va pune, între Moscova și noi. Peri- 
colul cel mare ar fi să ne aflăm singuri faţă de Rusia şi acesta ar fi cazul 
după război, când odată pacea încheiată nimeni n-ar mai tulbura-o ca 
să vină în ajutorul nostru. Părerea mea ar fi deci să căutăm să încurcăm 
Anglia şi Franţa într-un război cu Rusia la care să participăm şi noi, cu 
toate şansele de a tranga chestiunea Basarabiei în favoarea noastră. 
Faptul că Franţa şi Anglia au înarmat Turcia cum au înarmat-o şi înca- 
drat-o, că concentrează armate la Beirut, în Palestina şi în Egipt — do- 
vedeşte că ideea unui război cu Rusia nu e străină Puterilor occiden- 
tale: să batem fierul cât e cald. 

Gafencu mi-a răspuns că pe ambele chestiuni pe care le-am ridicat 
e de acord cu mine... 


Din ştirile oficiale, dar confidenţiale, primite zilele trecute, pacea 
între Finlanda și Rusia părea iminentă; prin mediaţia Suediei ca trebuia 
să se încheie până la sfârşitul săptămânii. Ştiri sosite ieri, în momentul 
când s-a deschis şedinţa Consiliului de Coroană, arată că totul a căzut 
baltă. Condiţiile ruşilor corespundeau unei adevărate capitulări din 
partea finlandezilor. Condiţiile păcii fiind astfel inacceptabile pentru 
Finlanda, războiul va continua... 


Welles Sumner a sosit la Paris, unde a fost întâmpinat cu mare pric- 
tenie dar fără nici o încredere în misiunea lui. 


Radian a predat ieri lui Giurescu Ministerul Propagandei. A înce- 
put, în cuvântarea sa, prin laude la adresa Regelui şi a lui Tătărescu şi 
prin mulţumiri. Mulţumiri pentru ce? Pentru că l-au dat afară fără ma- 

niere măcar? Giurescu şi ceilalți abia au pomenit numele lui. Şedinţă 
penibilă pentru prietenul meu Alecu, cel puţin după darea de seamă 
publicată în ziare... 


Francezii „reevaluează“ încă o dată aurul de la Banca Franţei. E 
formula elegantă adoptată de toţi cei care sunt siliţi să coboare cursul 
monedei lor. Prin această operaţie, aurul Băncii care valora până acum 
97 miliarde franci, va valora de aci înainte 114 miliarde... Cu diferenţa 
se va acoperi datoria Statului la Bancă, dinainte de război (cam 20 
miliarde). 


Circulă cu persistenţă zvonul că lui Procopiu, secretarul general de 
la Finanţe, i s-ar fi furat 22 milioane lei (inclusiv bancnote străine în 
valoare de 6 milioane lei) de sub saltea!!! Procopiu e unul din cei mai 
buni funcționari de la Finanţe. E drept că „s-a cam vorbit“ despre el, 
cum se vorbise pe vremuri şi de Fianu, cel mai bun funcţionar de la 
Domenii şi care a sfârşit prin sinucidere... Procopiu ar fi comis impru- 
dența să denunțe furtul la Poliţie... Dosarul s-ar afla la Tătărescu. 
Amicii lui Procopiu sunt indignati, vorbesc de înscenare şi de calomnie 
şi povestesc că unei cumnate a lui Procopiu i s-ar fi furat o valiză cu 
bijuterii, de unde zvonul... Faină cumnată mai are şi amicul Procopiu, 
cu valize pline de bijuterii...! 


Vineri, 8 martie. Ieri la amiază, pe o vreme îngrozitoare, pe zăpadă 
şi pe viscol, s-au deschis cu obişnuitul alai Corpurile Legiuitoare. De 
când sunt n-am pomenit așa ceva. De obicei, până acum, Corpurile Le- 
giuitoare s-au deschis toamna, înainte de zăpadă, sau, chiar când cx- 
Cepţional au fost deschise iarna (după alegeri noi, ca în 1914), au fost 
scutite de viscol. leri de abia am putut să ajungem în Dealul Mitro- 
poliei, nu se vedea la doi pași şi automobilele aluneacau şi derapau, de 
nu puteau înainta... 

Pe uşile deschise la sosirea Regelui, viscolul împingea zăpada spre 
Sala Paşilor Pierduţi, unde aşteptam înşiraţi. Regele luase se vede ză- 
padă pe tălpi, căci în momentul când să-mi dea mâna (eram, ca Preşe- 
dinte al Senatului, în capul rândului de miniştri, spre uşă) a alunecat şi 
cât pe aci să-mi cadă în braţe... Semn rău pentru noua legislatură? Sau 
pentru el? 

Regele a citit Mesajul cu mai puţină vioiciune ca de obicei; aplau- 
zele parlamentarilor au fost şi ele mai slabe, deşi destule. N-a fost însă 

acea „ameţeală“ de slugărnicie şi de platitudine care caracteriza entu- 
zasmul majorităţilor de până aci. Tătărescu, tot posomorât —- trans- 
format din gornist în cioclu. Urdăreanu nedormiti, ceilalți curteni fără 
chef. 

Mesajul a fost de o banalitate covârșitoare. L-ar fi putut redacta pri- 
mul ușier de minister venit. Singura frază care a impresionat a fost ur- 
mătoarea: „Guvernul meu va putea să îndeplinească misiunea pe care 
i-am încredinţat-o, având asigurate toate conditiile de stabilitate și 
continuitate necesare pentru executarea unui program de durată“ 

Un răspuns la zvonurile zilnice de schimbare de Guvern şi de con- 
cediere de miniştri, Zvonuri repetate cu atâta insistenţă încât au sfărâ- 
mat și picul de autoritate pe care-l mai avea Guvernul Tătărescu, şu- 
bred din naştere în accastă privinţă. Dar un Guver cu „certificat“, iată 
totuşi ceva nou, chiar la noi. Guverne cu „condicuţă“, am avut destule 

— dar cu „condicuţă“ şi cu „certificat de viaţă“ în acelaşi timp, e de- 
sigur o noutate. 

După şedinţa solemnă, Regele a mai stat de vorbă cu miniştrii şi cu 
noi, Preşedinţii. Vorbind despre revizuirea Regulamentelor, s-a arătat 
cam refractar. Vor trebui totuşi rectificate, căci așa nu pot merge, cum 
sunt, pline de contradicții şi de dispozițiuni absurde. 

Micescu mi-a dai prilejul unei observaţii interesante. Regele e 
foarte strict în avansarea miniştrilor la decoraţii. Le dă întâi Marele 
Cordon al Coroanei, apoi clasa I (cu lentă) a Stelei, iar nu Marca Cru- 
ce a acestui ordin. Aşa a procedat cu Mitiţă Constantinescu, cu fo- 
nescu-Sisești, cu Ghelmegcanu, cu lamandi etc. Cu Micescu, care 
poseda Cordonul Coroanei de la proclamarea Constitutiei, n-a urmat 
ordinea ierarhică şi i-a dat de-a dreptul Marea Cruce a Stelei, cu care 
se furlandisca ieri, spre necazul celorlalți. Faptul în sine nu e interesant 
şi n-ar îi meritat poate să fie însemnat, dacă n-ar fi fost explicatia: 
Micescu a organizat procesul şi condamnarea lui Auschnit — și 
Malaxa l-a recompensat pe loc (în afară de ce-i va fi dat „de la mână 
la mână“). 


După amiază am fost ales din nou Preşedinte al Senatului, prin una- 
nimitatea senatorilor prezenţi. Vicepreşedinţi, secretari, chestori, au 
fost aleşi tot cei din anul trecut, „aranjându-se“ puţin rezultatul buleti- 
nelor depuse în urne... 


2 29 


l Jucuse până la ora 8 dimineaţa poker la Costandake, poker ia care Bâzu Cantacuzino a 
pierdut peste un milion de lei... 

Am mulțumit Senatului în câteva cuvinte, subliniind intenția Matu- 
rului Corp de a păstra linia continuității... 


Mediaţia Suediei în conflictul ruso-finlandez a fost pusă la cale 
printr-o cerere a Sovictelor, care au trimis în același timp şi un ultima- 
tum Finlandei. În cererea lor de mediaţie, pe baza acestui ultimatum, 
ruşii cereau Finlandei: 

1) Înlocuirea Guvernului actual printr-un Guvern simpatic Sovie- 
telor; 

2) Dezarmarea complectă a Finlandei; 

3) Finlanda să cedeze Rusiei: întregul istm al Careliei inclusiv Vy- 
borg, tot teritoriul de la Nord-Est de la lacul Ladoga, inclusiv Sorta- 
vala, partea nordică a Laponiei inclusiv Petsamo, baza Han Goce şi în- 
treaga peninsulă cu același nume. 

După ce a chemat la Stockholm pe ministrul de Externe finlandez 
Tanner, Guvernul suedez a trimis la Helsinki um reprezentant special al 
Regelui Gustav. Îndată ce dl Tanner s-a înapoiat de la n cu 
trimisul Regelui, s-a ţinut un mare Consiliu finlandez, şi s-au respins 
propunerile moscovite. Răgazul acordat Finlandei prin ultimatumul 
rusesc expiră în noaptea de azi spre mâine... 


Guvernul Daladier a avut un nou succes în fata Camerei. După dez- 
bateri privitoare la politica agricolă a Statului, încrederea în Guvern a 
fost votată de unanimitatea celor 517 deputaţi prezenţi. 


În Anglia, ţara controlului parlamentar, s-a votat pentru Ministerul 
Aerului un fuger simbolic de 100 090 livre, ca să nu se dea în vileag 
sumele astronomice și secrete destinate apărării antiaeriene. La ce 
fundamentate schimbări de doctrină şi de tradiţii n-a împins pregătirea 
războiului fără cruțare ce ameninţă civilizaţia occidentală! 


Totalul vaselor scufundate de la începutul războiului reprezintă un 
volum de 1 944 957 tone... Faţă de asemenea pagube, stă mintea în loc. 


Vasul englez „Queen Elizabeth“, perechea lui „Queen Mary“, (85 000 
tone) terminat abia acum în șantierele de la Glasgow a străbătut Ocea- 
nul (fară pasageri) şi s-a adapostii la New York, alături de „Queer 

Mary“ şi de transatlanticul frncez „Normandie“. Valoarea acestor vase 
e atât de mare, încât au fost puse la adăpostul aeroplanelor, şi subma- 
rinelor, pe tot timpul războiului... 


Există în Italia un premiu de 50 000 lire ce se dă în fiecare an unui 
scriitor străin. Acest „premiu San Remo“ a fost atribuit anul acesta de 
către o comisie prezidată de Bottai, ministrul Instrucțiunii Publice — 


compatriotului nostru profesorul Alexandru Marcu. Am aflat astfel şi 


noi despre existenţa lui... 


Am întrebat ieri pe Mitiţă Constantinescu despre afacerea Pro- 
copiu. Era indignat. Nişte borfaşi s-au introdus într-adevăr la Procopiu 
şi i-ar fi furat câteva toale fără valoare. Inamicii lui Procopiu, şi are 
mulţi, căci nu poate satisface pe toţi cei ce vin să-i ceară ceva, au in- 
ventat pe de-a întregul istorioara cu cele 22 milioane şi au răspândit-o 
cât au putut. Aș vrea să fie aşa, căci Procopiu îmi e simpatic, dar... vorba 
francezilor: „calomniaţi, calomniaţi, va rămâne întotdeauna ceva“ — 
tot nu sunt pe deplin convins, căci prea se afirmă, până în anturajul lui 
Tătărescu (Condu Săulescu, directorul său de cabinet) că cele date 
drept zvonuri sunt adevărate... 


9 martie. Toată ziua de ieri au circulat zvonuri contradictorii cu pri- 


vire la pacea dintre Finlanda și Rusia. După unele ştiri Finlanda respin- 
sese propunerile sovietice, după altele le primise. Se mai spunea că 
Mannerheim plecase la Stockholm, să trateze. Azi-dimineaţă se lămu- 
resc câteva precizări: Finlanda n-a acceptat condiţiile ruseşti, dar nici 
nu le-a respins; Mannerheim nu a plecat la Stockholm, dar au plecat 
d.d. Paasikivi (care a condus la Moscova negocierile din octombrie) şi 
Vaion Vaionmann (fost ministru), Moscova declară că condiţiile de 
pace publicate de ziare nu sunt cele exacte şi că condiţiile propuse nu 
au formă de ultimatum. Prin urmare posibilităţi de negociere sunt des- 
chise, şi pare că ele au şi început. 

E probabil că de la Stockholm d.d. Paasikivi și Vaino Vaionmanan 
vor merge la Moscova. 

În Suedia, unde domnește teama unei extinderi a războiului, opinia 
publică e pentru împăcarea dintre ruşi şi finlandezi, cu condiția ca in- 
dependenţa Finlandei să fie respectată. În Germania de asemeni mare 
străduință pentru ajungerea la o înţelegere, fără de care executarea pla- 
nurilor germane economice în Rusia e aproape imposibilă. 

În Franţa şi în Anglia domneşte un spirit de intransigență. Aceste 
două Puteri au trimis până acum în Finlanda 323 avioane, 600 de tu- 
nuri, un milion de obuze, granate, mitraliere, puşti antitanc, 40 mili- 
oane cartuşe (cifre oficiale) şi se declară gata să trimită mai departe şi 
din ce în ce mai mult — numai ca Finlanda să nu iasă învinsă din con- 
flict şi Rusia victorioasă. 

În Italia, lucru ciudat, se observă o uşoară schimbare de atitudine. 
De unde până acum italienii au ajutat pe finlandezi şi s-au declarat gata 
să intre în luptă directă cu Sovietele — acum au mai muiat-o, sfătuiesc 
pe finlandezi să încheie pace căci nu vor putea învinge o Putere mare 
ca Rusia. 

Ba se scrie chiar în presă, că Italia ar putea revizui politica ei faţă 
de Soviete... Toate astea de pe urma celor câteva nenorocite vapoare 
încărcate cu cărbuni germani destinaţi Italiei, sechestrate de englezi... 
S-ar fi prăpădit pământul dacă s-ar fi dat mai departe drumul cărbuni- 
lor aşteptaţi de italieni... Pentru un câştig de nimic, britanicii au com- 
promis din nou raporturile tor cu Italia. Ziarele din Roma şi-au dat dru- 
mul şi afirmă că, dacă e vorba să plătească cărbunii cu devize, îi vor lua 
din America, dar nu din Anglia... Pe când raporturile italo-britanice se 
încordează, Ribbentrop a plecat la Roma... să întoarcă vizita lui Ciano. 
Multe prostii mai fac şi prietenii noştri de pe malurile Tamisei. 


Curtea de Casaţie a admis ieri recursul lui Maniu (chestiunea Sena- 
tului). L-a admis pe motivul că Curtea de Apel care a judecat astă-vară 
(şi a respins cererea lui Maniu) a fost prost constituită. A admis re- 
cursul şi a evocat afacerea pe care o va judeca în fond la 12 aprilie. 
Deşi procesul nu e pierdut, şi va fi probabil chiar câştigat de Stat la 12 
aprilie, efectul sentinţei de ieri va fi dezastruos pentru regim. Maniu se 
va lăuda în tot Ardealul, până la 12 aprilie cel puţin, că Justiţia e de 
partea lui... După şedinţa Senatului m-am dus la Cameră în speranţa să 
găsesc pe Istrate Micescu care mă asigurase încă alaltăieri dimineaţă 
că totul e aranjat la Casaţie... Nu l-am găsit, dar am găsit pe Tătărescu 
şi pe Ghelmegeanu: erau fierți. Tătărescu mai era enervat şi prin haha- 
lerismul lui Vaida, care în două zile n-a fost în stare să-şi aleagă birou- 
rile. Joi s-a ales el şi a ridicat şedinţa, ieri balotaj pe toată linia şi în loc 
să fixeze şedinţă azi ca să termine cu constituirea birourilor, a anunţat 
pe marţi viitoarea şedinţă! Și ministrul Finanţelor aşteaptă cu bugetele 
Şi nu va mai avea decât câteva zile ca să le treacă prin Cameră şi Senat! 
La Cameră, e mai rău ca pe vremea celei mai deşănţate demagogii — 
Ghelmegeanu îmi spunea ieri: „În asemenea condiţii de anarhie nu pot 

să-mi mai iau răspunderea liniştii în ţară; cer să devin iar tehnician... 
Toată încurcătura de la Cameră a făcut-o ieri Gigurtu, ca să scoată vice- 
preşedinte pe urdurosul de Stan Ghiţescu, pe care Goga l-a făcut minis- 
tru spre ruşinea lui și a țării... Dacă membrii Guvernului se pun să lupte 
împotriva Guvernului însuși, apoi putem ajunge departe... 


Mitiță Constantinescu a depus ieri la Cameră Bugetul pe 1940/4! şi 
vreo zece legi anexe... Totalul bugetului: 35 miliarde —- afară de fon- 
durile speciale pentru înarmare... Vai de noi — dar ce să-i faci? Să 
blestemi pe Hitler! 


La Senat, s-a citit ieri proiectul de Adresă, remarcabil prin scurti- 
mea lui: Raportor I. Botez, de la laşi, Regulamentul cerând 3 zile libere 
de la distribuirea proiectului de Adresă, pentru începerea discuţiei şi 
neavând altceva la ordinea zilei, am fixat viitoarea ședință pe marți. 
Torga a cerut un concediu de 30 zile. f s-a acordat cu plăcere, deși şi-a 
rezervat dreptul să ia cuvântul la Adresă, cu tot concediul său. 


La Academia Română, Răducanu lon a comemorat ieri pe Adam 
Smith (150 ani de la nașterea sa). Dacă Adam Smith ar fi putut bănui 
o asemenea nenorocire, cu siguranță că ar fi renunţat să scrie... 


n- 
a exercitat nici dânsa vreuna, fie asupra Finlandei, fie asupra Rusiei, În 

Din Finlanda, veştile sunt contradictorii. Se pare însă că majoritatea 
finlandezilor, cu Mannerheim în frunte, e pentru o pace onorabilă, 
chiar cu preţul câtorva concesii. 

Deşi nu s-a comunicat nimic oficial în acest sens, e sigur că nego- 
cieri directe între Soviete şi Finlanda au început la Moscova şi că con- 
diţiile puse de ruşi sunt departe de a fi atât de grele cât s-a spus la în- 
ceput. În două, trei zile vom fi lămuriți... 

La Paris, ţelurile de război aliate au fost expuse în 5 puncte d-lui 
Sumner Welles, de către primul ministru Daladier. 

Ele ne sunt transmise prin următoarea telegramă: 


„Paris, 9 martie, În cercurile politice pariziene se afirmă că dl Da- 
ladier a rezumat d-lui Sumner Welles, ţelurile de război ale Angliei şi 
ale Franţei: 

1) Aliaţii socotesc că nu este posibilă încheierea unei păci atâta vre- 
me cât există în Germania un regim naţional-socialist; 

2) Pacea este imposibilă fără restabilirea unei Polonii şi a unei Ce- 
hoslovacii independente; 

3) Germania trebuie să dea garanţii solide şi concrete că nu se va 
mai face vinovată de agresiune; . 

4) Numai după victoria Aliaților se va putea discuta planul unei co- 
operări economice europene; | 

5) Numai după complecta reorganizare a Europei şi crearea unui 
sistem de pace permanentă se va putea examina proiectul dezarmării 


Trecerea Mânecii începe să nu mai fie sigură... Vaporul „Domala“, 
8 441 de tone, a fost scufundat de către un aeroplan german aproape de 
coastele engleze, la limita Mânecii cu Marea Nordului. Scufundarea a 
fost de altminteri o porcărie din partea nemților căci vaporul „Domala“ 
transportă de la Anvers în Anglia supuşi englezi autorizati de Reich să 
reintre în patrie. Din vreo 300 câți erau, 108 s-au înecat... 


Incidentul cu vapoarele italiene încărcate cu cărbuni germani s-a 
aplanat. Anglia a dat drumul vapoarelor reținute, cu încărcătură cu tot 
şi vapoarele care mai sunt în încărcare la Rotterdam vor putea trece şi 
ele şi transporta cărbunii în Italia — dar Italia la rândul ei se obligă să 
nu mai trimită alte vapoare la încărcare. Din acest incident va rămâne 

însă un resentiment adânc în Italia, împotriva Angliei, cu posibile re- 


percusiuni în politică... 


Noul ministru al Propagandei a fost mai practic ca predecesorul său 
Radian: a dat pe toţi paraziţii plasați acolo de Titeanu afară, şi a numit 
oameni de-ai lui. Cel puţin aşa nu va fi sabotat. A mai convocat ieri şi 
pe toți corespondenţii gazetelor străine — o gloată — și le-a făgăduit 
că vor primi zilnic informaţii inedite... În fine şi-a luat ca şef de cabinet 
pe escrocul Frasin Munteanu, fiul lui Munteanu-Râmnic (căcat) — 
omul lui Iorga. Să trăiesc să văd şi pe Giurescu la braţ cu Iorga? 


A murit Numa Frumuşanu, fratele lui Titu, de veselă memorie. Nu- 
ma n-a avut duhul lui Titu, dar în schimb a avut mâna mai lungă... 


Frigul continuă. Azi-dimineaţă —10°. Până să se topească zăpada, să 
se mai zvânte pământul, vor trebui încă câteva săptămâni. Semănătu- 
rile vor fi începute cu o lună întârziere, şi din nenorocire mai trebuiesc 
împlinite şi lipsurile de semănătură de astă-toamnă... Ne ameninţă şi 
inundaţiile, dacă zăpezile se vor topi repede cum e foarte posibil, căci 
căldura se lasă la noi deodată. 


leri adunarea generală la Banca de Credit. Am prezidat-o eu, şi la 
sfârşitul şedinţei am adus laude lui Cancicov, care, într-adevăr, a scăpat 
Banca de la pieire. Dacă mai sta un an Kaufmann, gata era... 


1I martie. |n fine începe să se încălzească! De ieri până azi 10 
grade diferenţă! Ieri la ora 5 dimineaţa termometrul marca —10, azi la 
aceeaşi oră +2 grade. 


Un comunicat oficial finlandez aduce la cunoştinţă că au început 
negocieri directe între Finlanda şi Rusia, deja de câtva timp, în vederea 
încheierii păcii. Aceste negocieri, spune comunicatul, au putut fi în- 
cepute mulțumită mediaţiei Suediei. O delegaţie compusă din d.d. 
Risto Ryti, președintele Consiliului finlandez, Paasikivi (ministru), ge- 
neralul Rudolf Walden şi deputatul Vaino Vaionmann, a plecat miercuri 

seară, 6 martie, la Moscova. Finlanda, adaugă comunicatul, e gata, acum 
ca şi mai înainte, să încheie o pace onorabilă care să nu atingă inde- 
pendenta ei. 

Moscova e până acum mută. 

De la Londra vine știrea că Rusia nu va acorda negocierilor decât 
un termen limitat, care va expira în cursul săptămânii acesteia. 

Până să se facă pace, dacă se va face, nemţii s-au şi înțeles cu rușii 
să organizeze exploatarea minelor metalice din „apropiere de Petramo, 
toată regiunea din jurul acestui oraş fiind în mâna moscoviţilor. Ingi 
neri germani ar fi şi pornit la faţa locului. 

Reacţia Suediei şi Norvegiei, î în stadiul actual al conflictului ruso- 
finlandez, nu e identică. Deşi nici suedezii, nici norvegienii nu vor răz- 
boi, cei din urmă se arată mai intransigenti faţă de Soviete ca cei dintâi, 
fiind mai la adăpost de un atac bruscat rusesc. Astfel, primul ministru 
norvegian a declarat, într-o cuvântare publică, că ţara sa înțelege să 
păstreze o neutralitate integrală şi cu orice preţ — pe când Moşteni- 
torul Tronului suedez a pronunţat cuvinte mai în doi peri la înmormân- 
tarea colonelului Dayssen, căzut ca voluntar pe front mulţumindu-se 
să, spună frumos: „Cauza Finlandei este cauza noastră!“ 


Senatorul Pittman, preşedintele Comisiei Afacerilor Străine a 
Senatului Statelor Unite, a ţinut o cuvântare la Radio în care a declarat 
că după înapoierea lui Sumner Welles, Statele Unite vor propune un 
armistițiu de 30 de zile pentru a permite neutrilor să găsească o for- 
mulă de împăciuire între beligeranţi. Neutrii ar fi stânjeniţi în propu- 
nerile lor dacă acest armistițiu ar fi respins. 


Despre vizita lui Ribbentrop la Roma, Guvernul italian a dat un co- 
municat în care se spune numai că ministrul german a avut o convor- 
bire cu Ciano, alta cu Ducele — şi că conversațiile vor începe din nou 
azi. 

La Londra se crede că Hitler se aşteaptă, în urma vizitei lui Rib- 
bentrop la Roma, ca Italia — rămânând mai departe ncbeligerantă — 
să declare că sustine politica germană actuală. 

Se mai afirmă că Ducele ar fi primit din partea Fiihrer-ului garanția 
scrisă că Rusia nu are intenții agresive nici în Nord, nici în Sud-Estul 
Europei. Hitler l-ar fi asigurat în acelaşi timp că nu a încheiat alianţă 
militară cu Rusia. 

Odată înlăturată primejdia extinderii războiului în Finlanda — spun 
englezii — Hitler crede că va putea convinge lumea și îndeosebi pe dl 

Sumner Welles, că numai o pace de compromis ar putea scoate Europa 
din impasul actual. 

Ziarele engleze afirmă că scopul călătoriei d-lui Ribbentrop la Roma 
ar fi să ceară Italiei să ia parte la o acţiune germano-rusă împotriva 
Marii Britanii. Între Berlin şi Roma ar fi existat divergențe cu privire 
la războiul din Finlanda. 

Acum Führerul ar fi convins că tensiunea a slăbit şi că Italia ar 
putea să susţină sforțările Germaniei faţă de Rusia, pentru restabilirea 
păcii cu Finlanda. 


Mitropolitul Blajului şi episcopii uniţi din Ardeal au fost primiţi de 
Papa, „ad limina“ („la Roma“). Papa Piulică, care s-a pronunțat — ca 
să facă plăcere lui Mussolini — pentru o revizuire a Tratatelor, a vorbit 
acum cu dragoste de România, de români și de petrol. A luat-o de la 
Traian şi a mers până în zilele noastre, urându-ne pace. Despre inte- 
gritatea granițelor noastre însă, nici vorbă. 

Prelaţii români mi-au trimis o carte poştală cu semnăturile lor, din 
catacombele San Callisto... 


Generalul Negruzzi, bărbosul, a scris o scrisoare în calitatea sa de 
comisar al Guvernului la „Reşiţa“, prin care afirma că urmărirea lui 
Auschnit constituie o infamie. Pentru această faptă ar fi primit un mi- 
lion lei, în mână. Scrisoarea a fost citită în instanţă şi a făcut senzaţie. 
A doua zi Negruzzi a fost înlocuit la „Reșița“ prin... Nicu Ottescu! No- 
rocul lui Ottescu! 


Lupta pentru scoaterea lui Visarion Puiu din scaunul mitropolitan al 
Bucovinei continuă. După ancheta făcută la Fondul bisericesc din Cer- 
năuţi, administratorul inginer, Constantinescu, a fost arestat. Or, mitro- 
politul „se tinc“ cu nevasta lui Constantinescu, şi, furios, a început să 
facă prostii. Urlă şi înjură Guvernul şi deocamdată a refuzat să consti- 
tuie Fondul „parte civilă“ la procesul intentat lui Constantinescu... 


Marţi, 12 martie. Ne aflăm la punctul hotărâtor al războiului. Pe de 
o parte negocierile de la Moscova vor da o întorsătură definitivă con- 
flictului ruso-finlandez —— pe de alta vizita lui Ribbentrop la Roma va 
fi probabil determinantă în evoluţia acțiunii de pe frontul occidental. 

Oficial, de la Moscova, nu se ştie încă nimic precis. Ieri, atmosfera 
era foarte favorabilă pentru încheierea pacifică a tratativelor. Faptul că 
Moscova a intrat în negocieri cu Guvernul finlandez dovedeşte că Ru- 
sia a renunţat la tactica de a nu recunoaște în Finlanda decât Guvernul 
comunist Kuussinen — ceea ce constituie, dată fiind mentalitatea so- 
vietică, un pas considerabil înapoi. Se pare că celelalte pretenții ale 
Moscovei au fost mult reduse. Acum se află că în momentul în care 
s-a adresat Suediei pentru o mediaţie, Rusia încercase deja să pună în 
mişcare o intervenţie engleză. Condiţiile de pace propuse prin amba- 
sadorul Maiski Guvernului britanic au fost însă de așa natură încât 
acesta a refuzat să le transmită Guvernului finlandez. 

Se pare că în Anglia perspectiva unei păci ruso-finlandeze e privită 
cu oarecare nemulțumire. Jeri a avut loc o dezbatere destul de vie în 
Camera Comunelor. Răspunzând la o întrebare a majorului Attlee, 
Chamberlain a declarat că Anglia şi Franţa sunt gata să ajute mai de- 
parte Finlanda, și dacă aceasta va cere, cu toate mijloacele ce stau 
acestor două Puteri la dispoziție. Întrebat mai departe dacă un aseme- 
nea ajutor ar constitui o declarare de război Rusiei, Chamberlain s-a 
arătat rezervat şi a răspuns „că încă nu“. 


Despre vizita lui Ribbentrop la Roma nu s-au publicat, de aseme- 
nea, până acum, decât orariile vizitelor schimbate între ministrul 
Reichului și oficialităţile Quirinalului şi Vaticanului. Este cert însă că 
vizita lui Ribbentrop la Roma trebuie să urmărească țeluri de cea mai 
mare importanţă. Din unele izvoare ar rezulta că Italia pregăteşte un 
plan de pace pe care-l va remite d-lui Sumner Welles la trecerea sa prin 
Roma, în drum spre Napoli unde se va îinbarca pentru America. La 
Paris şi lu Londra se crede că Germania e în plină ofensivă de pace, 
socotind că momentul sfârşitului ostilităţilor dintre Rusia şi Finlanda 
ar fi favorabil unei asemenea încercări, cu atât mai mult cu cât prezenţa 
lui Summer Welles în Europa e şi ca o încurajare. Cercurile politice 
franceze şi engleze sunt însă foarte sceptice cu privire la această încer- 
care, care, socotesc ele, va da gres, Germania neînţelegând să se supu- 
nă cerinţelor anglo-franceze, care sunt ireductibile... 

Vizita lui Ribbentrop la Vatican ar fi avut de scop reglarea situației 
clerului catolic din Polonia... 


Procesul Auschnit s-a sfârșit ieri. Sentința va fi dată poimâine, Joi... 
In legătură cu acest proces, circulă tot felul de zvonuri în oraş, zvo- 
nuri care trebuie primite cu toată rezerva, ca toate zvonurile. 


176 „ CONSTANTIN ARGETOIANU 


Se spune astfel că Regele a citit regulat notele stenografice ale dez- 
baterilor procesului şi că ar fi fost înmărmurit de câte a aflat. Ar fi aflat 
astfel, între altele, că Malaxa şi Urdăreanu l-au indus în eroare şi că au 
abuzat de încrederea lui (!!)... Rezultatul descoperirilor regale, ar fi 
fost noi instrucțiuni date acuzării care a şi pus multă apă în vin, în ul- 
timele şedinţe. Ba chiar, pretinde Blumenfeld, Aznavorian, avocatul 
părții civile, ar fi propus un armistițiu avocaţilor lui Auschnit... Dove- 
zile aduse de aceștia (din care cenzura n-a lăsat să răsufle nimic în 
presă) despre aprobarea tuturor operațiunilor efectuate de Auschnit, 
de către Malaxa — aprobare consemnată în scris, ar fi impresionat 
adânc nu numai Tribunalul, dar chiar şi pe Rege... Aş vrea să fie aşa, 
căci mi s-ar lua o piatră de pe piept dacă aş putea constata că Regele n- 
a fost în toată această afacere un complice, ci un indus în eroare... 

Pe de altă parte se spune că faţă de schimbarea de sus, Malaxa e 
desfiinţat. Nici vorbă de deplasare la Londra. E închis în casă şi nu 
vede pe nimeni, prăbuşit. A circulat zvonul că s-a sinucis. Alţii spun că 
e într-o stare de nervi care apropie nebunia, alţii că e în ultimul stadiu 
de uremie. Se poate să fie zvonuri răspândite de amicii lui Auschnit, ca 
să creeze atmosferă în preajma sentinţei... Se poate să fie şi ceva ade- 
vărat... Vom vedea joi, după sentință... 


Un nou val de frig, cu viscol şi zăpadă s-a abătut asupra Basarabiei, 
în regiunea Chişinăului și a întrerupt comunicațiile. În Bucureşti de 
alaltăieri soare şi căldură, parcă ar fi sosit primăvara... 


Asistat ieri-seară la reprezentația Teatrului Naţional: se juca „Magda“ 
lui Suderman, marele succes de acum 50 de ani, în care au strălucit pe 
rând Agata Bârsescu, Sarah Bernard şi Duse. Excelentă reprezentaţie, 
cum nu se poate mai bună. Soţia lui Sadoveanu, remarcabilă — ca şi 
Storin și ceilalți. Ce deosebire cu ultima reprezentație de acum trei 
luni, a unei piese a lui Shaw, care a fost o nenorocire... 

„Magda“ marchează toată evoluţia morală a generaţiilor noastre în 
ultimii 50 de ani. Azi, subiectul acestei piese nu mai poate fi înţeles... 
Am făcut drum mult de atunci... 


13 martie. Pacea s-a încheiat la Moscova între Rusia şi Finlanda! În 
momentul când scriu aceste rânduri, mai lipseşte încă ratificarea Dietei 
finlandeze, dar această ratificare nu e îndoielnică... 

Din punct de vedere material, Finlanda iese mai prost din război 
decât cum ar fi fost fără război, căci pierde istmul Careliei, inclusiv 
Vyborgul și încă câteva teritorii în marginea lacului Ladoga conser- 
vând ce -e drept Petsamo și accesul la Marea Arctică. Din punct de 
vedere moral însă, situaţia actuală nu se compară cu aceea pe care ar fi 
avut-o Finlanda fără război. Dacă într-adevăr Guvernul din Helsinki 
s-ar fi supus fără rezistenţă ultimatumului moscovit, soarta Finlandei 
ar fi fost identică cu a celorlalte țări baltice; incapabilă să opună o re- 
zistență Sovietelor, Finlanda ar fi devenit o anexă a Rusiei, o ţară sub 
protectorat trecută pe lista clientelei comuniste. Astăzi, după epopeea 
pe care a scris-o în Istorie, Finlanda și-a asigurat independenţa fie şi cu 
prețul câtorva sacrificii teritoriale. 


Pacea ruso-finlandeză are dedesubturi. Daladier a destăinuit ieri în 
Camera Franceză, că încă de la 5 februarie Anglia şi Franta hotărâ- 
seră să trimită trupe în Finlanda, pe lângă armamentul şi muniţiile pe 
care le-au trimis. Un corp de 50 000 oameni era gata de îmbarcare într- 
un port francez, iar în Anglia se pregătise un corp şi mai numeros. 
Această adevărată armată nu se putea pune în mişcare decât pe baza 
unei cereri finlandeze. Finlanda n-a cerut însă trimiterea unei armate 
de ajutor. Problema s-a mai complicat încă prin faptul că Norvegia şi 
Suedia au declarat că_se vor opune cu forța la trecerea oricăror trupe 
prin teritoriul lor. Suedia a adăugat că mai bine va rupe şinele de pe li- 
niile ei ferate decât să lase o armată străină să treacă... Probabil că. din 
cauza acestor atitudini intransigente ale Suediei şi Norvegiei, a renun- 
fat şi Finlanda la ajutorul trupelor franco-engleze... Câteşitrei tările 
nordice nu voiesc cu nici un preţ să fie atrase în conflictul european. În 
această privinţă sunt de acord cu Rusia, căci probabil tot teama unei 
extinderi a războiului a hotărât şi Sovietele să renunțe la trei sferturi 
din revendicările sale şi să încheie repede pacea cu Finlanda. 

Pacea aceasta, dacă nu e un succes direct al Germaniei — deşi Ber- 
linul a intervenit cu multă insistență la Moscova pentru aplanarea con- 
flictului — e aproape un insucces pentru Aliați. Aşa cum se învârtise 
lucrurile, prin trimiterea de armament și de bani, Aliaţii luase sub ocro- 
tirea lor cauza finlandeză. lată însă că Finlanda, ne mai încrezându-se 
în sprijinul final al Angliei și al Franţei după păţania Poloniei, s-a dus 
la o tranzacţie... 

„Eşecul a fost înregistrat şi în Franţa și în Anglia, şi explicaţiile lui 
Chamberlain și ale lui Daladier în Parlamentele lor, nu au alt scop de- 
cât să atenueze o impresie rea în opinia publică. La Paris, ziarele au în- 
ceput de câtva timp să înjure pe suedezi în mod atât de trivial, încât 

ministrul Suediei a fost silit să intervină şi să protesteze... Probabil că 
va scădea, în Occident şi entuziasmul pentru finlandezi... 

Pentru Germania, pacea finlandeză e de o importanță capitală, în 
schimb, cât timp Rusia era agăţată în război, organizarea ei economică 
şi furniturile de materie primă arvunite de nemți erau anevoioase de 
adus la îndeplinire. Acum se schimbă luerurile... 

Pentru noi, e greu de precizat dacă pacea va avea sau nu o conse- 
cință. Pe de o parte, ce e drept, Rusia îşi recâştigă libertatea de acţiune 
şi ar putea să se îndrepte împotriva noastră. Pe de alta însă, nu încape 
îndoială că, după cele păţite în Finlanda, dacă am fi atacați, Anglia, 
Franța şi Turcia vor sări imediat în ajutorul nostru — și tocmai un 
război cu aceste ţări este ceea ce Rusia vrea cu orice preț să evite... ȘI 
mai e şi Germania, care se va face luntre-punte, numai să împiedice un 
război între noi şi ruși... 

Dar toate sunt posibile şi viitorul nu e al nimănui. Cine va trăi va 
vedea ce se va mai întâmpla. Să-i fie Domnului milă de noi... 


În cercurile noastre diriguitoare se știa de câteva zile că pacea se va 
încheia între Rusia şi Finlanda. O telegramă a lui Franasovici, de alal- 
tăieri, ne-a adus deja informaţii precise cu privire la enervarea Franţei 
şi la mirarea ei că Finlanda nu cere ajutor. 


Despre vizita lui Ribbentrop la Roma, continuăm în schimb să nu 
ştim lucru mare. Ea a fost brusc hotărâtă. După telegramele lui Cru- 
tescu şi lui Bossy, cu 24 de ore înainte, de plecarea ministrului nu se 
ştia nimic la Berlin, şi nici la Roma. Nu încape îndoială că această vi- 
zită e legată de problema păcii generale şi s-ar părea că întrevederea de 
la Vatican, nu a fost, în această privinţă, neglijabilă. 


Raporturile noastre cu turcii de bune ce sunt, devin afectuoase: 
după mărturisirea ambasadorului Tanriocr am trimis până acum în Tur- 
cia pentru refacerea satelor distruse de cutremur, câteva milioane lei și 
material lemnos în valoare de alte zece milioane. Acurn, din iniţiativa 
Regelui, se pregăteste un proiect de lege pe baza căruia vom lua asupra 
noastră construirea unui sat model în atât de încercata regiune din jurul 
oraşului Erzindjan. i 


În locul lui Stoica, ca ambasador la Ankara, va fi trimis Victor An- 
tonescu — dacă va primi, caci n-a fost întrebat până acum. E numai o 

intenţie a Regelui, pe care Gafencu mi-a destăinuit-o sub pecetea se- 
cretului. A ajuns şi Victoraş Lată-Rău, om de nădejde... 


[eri s-a depus la Senat proiectul de lege pentru ajutorarea familiilor 
concentraţilor nevoiaşi. În fine... 

Tot la Senat a început ieri discuţia la Adresă. Ne-a ucis dl loan 
loan... 

La Cameră s-au ales vicepreşedinţii şi chestorii rămaşi în balotaj. 
Vicepreşedinţii s-au ales Voicu Niţescu și... Stan Ghiţescu. Cu Vaida, 
demagogia veche începe să scoată părul prin căciulă, în Dealul Mitro- 
polici. Pe lângă alegerea lui Ghiţescu, mai avem de înregistrat pe ziua 
de ieri citirea unei comunicări de la tribună, când regulamentul Came- 
rei interzicea formal această publicitate şi nu permite decât comunică- 
rile scrise depuse la birou pentru a fi transmise ministerelor. Încetul cu 
încetul o să ne înapoierm iar la vechile deprinderi... 


14 martie. leri la Senat, la discuţia Adresei, era să înnebunesc. Cum 
pot oamenii să fie atât de inconştienți? A citit dl Mircea Bădărău un 
ceas și un sfert, o peitea apricolă-economică, fără interes... 


Apele Dunării au început să.se reverse. În curând se vor umfla şi 
celelalte. Ce ne mai aşteaptă? 


Ziarele de azi publică tratatul de pace dintre Rusia și Finlanda, pre- 
cum şi un protocol anexat tratatului. N-am nimic de schimbat la apre- 
cierile mele de ieri. 

Tanner, ministrul de Externe finlandez, a vorbii ieri la Radio, fru- 
mos şi cu demnitate. „Am arătat drumul popoarelor mici, pe care se 
rezistă pretențiilor dictaturilor“. A mai lămurit ministrul de Externe 
finlandez, că ţara lui a trebuit să se închine în fata Destinului din lipsă 
de efective. Dacă Suedia ar fi venit în ajutorul Finlandei, sau dacă cel 
putin ar fi lásai trupele aliate să treacă, situația ar fi fost cu totul alta. 
Finlanda a negoc T în amănunte ajutorul englez și francez; dacă nu 
l-a cerut formal, fost din cauza opoziției Suediei de a lăsa trupe străi- 
ne să treacă pe ieritoriul ei. În concluzie, Tanner a declarat că Finlanda 
sc va reface, că armata ei este intactă, şi că nimic nu va dobori curajul 
poporului finlandez, care în suferințele lui seculare a cunoscut nenoro- 
ciri mai mari fără să piară... 

La Paris, ca şi la Londra, impresia este adâncă. Poporul finlandez se 
bucură de toată simpatia, în schimb Suedia şi Guvernul suedez sunt obi- 
ectul disprețului general. Times scrie: „DI Günther, ministrul de Externe 
suedez a spus: «Cauza Finlandei este şi cauza Suediei... Prin urmare oda- 
tă cu Finlanda a fost înfrântă şi Suedia...» Presa franceză şi cea engleză 
socotesc că întreaga peninsulă Scandinavă a căzut acum în „spațiul 
vital“ germano-rus... O judecată cam exagerată, datorită necazului... 


Se zvoneşte că faimosul Kuusinen, şeful așa-zisului Guvern finlandez 
comunist recunoscut de Moscova, ar fi fost executat de ruşi, sub învinui- 
rea că ar fi dat informaţii greşite asupra stării de spirit din Finlanda... 


Se zice că Italia va începe negocieri pentru încheierea unui tratat de 
comerţ cu Rusia... După violentele ieşiri împotriva comunismului şi a 
Sovietelor, după asigurările date nouă că lupta din Spania n-a fost 
nimic pe lângă ce va pune la cale Italia în cazul în care ne vor ataca 
ruşii —- această ştire e e cam neașteptată. În atitudinea Italiei faţă de 
Rusia, s-a operat însă cu certitudine o schimbare din momentul în care 
Anglia a oprit vasele cu cărbuni destinate Italiei, şi mai ales după vizita 
lui Ribbentrop. Să fi asigurat acesta pe Duce că ruşii nu vor păşi la nici 
un atac spre Occident, adică spre România? Se poate şi asta. 

În tot cazul, după încetarea războiului finlandez, şi eliberarea forțe- 
lor sovietice agățate de patru luni pe graniţa lor de nord, după incontes- 
tabila evoluţie a politicii italiene față de Moscova — cerul nostru s-a 
înnourat din nou... 

Mă mânpâi cu convingerea că ruşii nu vor consimţi cu nici un preţ 
să se încurce într-un război european cu Franţa şi cu Anglia, ceea ce azi 
ar fi desigur cazul dacă ne-ar ataca pe noi. După ştirbirea de prestigiu 
suferită la nord, Aliaţii n-ar mai putea suferi una la sud. Și ca să vină 
la noi, anglo-franco-tureii n-au nevoie să treacă prin Suedia, şi Marea 
Neagră e e la dispoziţia lor... 


Într-o întrunire ținută la Londra, la Caxton Hall, întrunire provocată 
de interesele Indiei Orientale, bătrânul Michael Odwer, fost guvernator 
al Pendjabului, a fost ucis printr-o împușcătură de revolver, de către un 
indian. Are şi Anglia greutăţi și încă mari, cu Imperiul ei colonial... 


15 martie. Senatul francez a ţinut o ședință secretă ca să plângă asupra 
destinului Finlandei. Mai bine o ajuta cât a fost vreme. La Paris „s-ar fi 

hotărât“ să nu se mai lase germano-ruşilor iniţiativa — şi succesul — 
acţiunilor de război, în detrimentrul prestigiului Puterilor democratice... 

Armăsarii ţărilor baltice se întrunesc la Riga ca să discute asupra 
„adaptării“ acelor țări la noile condiții determinate prin tratatul de pace 
fino-rus. 

Armăsarul Giinther, ministrul de Externe al Suediei a rostit un vo- 
luminos discurs ca „să explice“ atitudinea Statelor scandinave faţă de 
războiul din Finlanda. Degeaba explică: va rămâne în Istorie că Berna- 
doţii au trădat încă o dată. Se vorbeşte de un tratat de garanţie şi de 
apărare, între ţările nordice. Acum nu mai are nici o importanţă și 
Moscova declară chiar, că nu se opune unei asemenea înţelegeri, cât 
timp va păstra un caracter defensiv. Dacă un tratat de asistenţă mutuală 
ar fi fost semnat între Statele nordice acum 4 luni, e probabil că Rusia 
n-ar fi atacat Finlanda. Bine că nu l-au semnant, căci atunci ne atacau 
ruşii pe noi... 


În Statele Unite, indignare mare împotriva Rusiei şi a „Statelor 
agresoare“. S-a declarat chiar un „embargo moral“ (!!) fată de URSS. 
Nu s-a hotărât însă dacă acest „embargo moral“ va fi transformat în- 
tr-un „embargo material“. Laşitatea omenească este mare... 


Preşedintele Kallio a publicat un manifest plin de demnitate, adre- 
sat poporului finlandez. În fraze simple, Preşedintele reaminteşte că în 
cursul veacurilor, Finlanda a mai pierdut Vyborgul — dar Vîborgul tot 
finlandez a rămas.. 

Și Mareșalul Mannerheim a adresat un ordin de zi armatei, prin care 
constată că armata finlandeză a rămas intactă şi neînvinsă, dar că ţara 
a trebuit să accepte un tratat oneros faţă de imposibilitatea de a se ţine 
indefinit piept, fără ajutor străin, atacurilor unei Puteri covârșitoare ca 
număr... În ordinul său de zi Mannerheim mulţumeşte Scandinaviei, 
Franţei, Angliei și Italiei pentru materialul trimis şi aduce omagiul Pa- 
triei celor căzuţi eroic pentru apărarea ei. Mareșalul mai precizează că 
în aceste 4 luni de lupte 1 500 tancuri şi 700 de avioane ruseşti au fost 
distruse sau capturate. Ruşii au pierdut peste 200 000 de oameni, iar 
finlandezii nici 15 000... 


Bugetele şi cele 10-12 legi complementare au fost votate ieri la Ca- 
meră, fără modificare, după o discuţie care a durat — pentru toate — 
o zi. Ministerul de Finanţe tăindu-mi nişte sume în bugetul Senatului 
m-am dus la Cameră să le restabilesc. Spre nenorocul meu am căzut la 

jumătatea discursului lui Mitiţă şi a trebuit să înghit timp de 30 de mi- 
nute figurile de retorică ale fostului trepăduş de la Comitetul Agrar. 
Bugetul din anul acesta e un buget de ananghie; trebuie să ne sânge- 
răm ca să facem faţă, pe cât putem pericolului din răsărit. Bine. Dar să 
o facem fără fraze şi fără minciuni. Să tăiem din carne vie şi să nu ne 
plângem. Atât. Dar să facem dintr-o operă de nevoie o operă de artă — 
e inconştienţă sau îndrăzneală. Cu lovituri de pumni în piept şi în masă 
(la un moment dat s-a răsturnat şi paharul de apă peste dosare), Mitiţă 
a vorbit cum nu cred că se mai vorbește nici la Montevideo. N-a lipsit 
nimic: platitudine la adresa Regelui, incpţii economice şi minciuni pe 
terenul financiar şi monetar au fost învăluite în sosul celei mai deşăn- 
tate demagogii și celei mai goale frazeologii. Caţavencu a fost întrecut 
cu mult. Flanşneta a turuit cu acea facilitate a prostului bun de g gură. În 
treacăt am cules câteva perle: „Frontierele de la periferie“, „am să vă 
destăinuiesc cele 3 mari izvoare de avuţie a țării: agricultura, comerțul 
şi industria...“ am alcătuit un buget uman (!!1)“ etc. etc. Şi ca minciună 
de frunte: „Ministrul de Finanţe n-a fost complicele guvernatorului 
Băncii Naţionale şi a împiedicat inflaţia!“ (adică cum? guvernatorul 
Băncii Naţionale voia inflația?) O spune fără ruşine ministrul de Fi- 
nante care a sporit într-un an circulaţia monetară de ia 25 la 50 de mi- 
liarde lei... că a trebuit să facă inflaţie e altă chestiune; dar de ce să 
spună că n-a făcut? 

Imbecilii din Cameră au fost şi sideraţi de elocinţa clănțăului, și au 
cerut afișarea discursului! lar hahalera de Vaida a încheiat cu cuvintele: 
„Să mi te ție Dumnezeu!“ Ce scârbă, ce scârbă — şi cât de jos am ajuns! 

Cu prilejul vizitei mele la Cameră, Vaida mi-a spus că nu vrea pe 
Victor Moldovan ca secretar general la FRN și că a cerut pe Cădere (!) 
sau pe doctorul lonescu-Siseşti în locul lui Giurescu... Azi-dimineață 
citesc în gazete că a fost numit Victor Moldovan. Armonia domneşte 
în sferele celeste ale FRN-ului! 


Auschnit a fost condamnat ieri la 6 ani închisoare şi la vreo 200 mili- 
oane (n-am adunat toate sumele) despăgubiri câtre „Reșița“ şi către Stat... 

Tribunalul a fost compus din: Traian Nicoreşteanu, președinte —— G. 
Petrescu, judecător şi Vintilă Bănescu, procuror. Să reținem numele 
acestor lichele: până în 6 luni vor ajunge consilieri la Casaţie... 


Până acum, am avut în ziare rubrica gerului și a zăpezii, de azi 
înainte s-a deschis rubrica inundaţiilor. Au început în Basarabia, în Ba- 

nat, şi de-a lungul Dunării. De o sută de ani nu s-ar fi văzut apele Du- 
nării la nivelul celor de acum. 


Malaxa vrea să pună mâna și pe „Metrom“ şi pe „Vulcan“, societăţi 
în care majoritatea acțiunilor sunt în mâna lui Mişu Shapira. Voiajul 
din urmă al lui Tancred Constantinescu la Paris, n-a avut alt scop decât 
să obțină o opţiune de la Shapira în favoarea „unui grup român“. 
Grupul român, e toată banda (P.U.M.)... Liberalii au început să se 
teamă şi pentru Banca Românească şi pentru „Letea“ — apetiturile 
PU.M.-ului fiind mari... 


16 martie. Chamberlain a împlinit 71 ani. Şi se ţine bine. Dar e cam 
lent la hotărâri. Cu dânsul deciziile pripite sunt excluse — dar nu se iau 
nici la timp. A se vedea cazul cu Finlanda... 


leri-dimineaţă a murit Nae lonescu. Suferea de inimă. Se pusese la 
pat acum trei zile; n-avea decât 49 ani. Ambiţios de clasă mare, foarte 
inteligent şi fără nici un scrupul, făcuse planuri mari odată cu Restau- 
rația şt izbutise să câştige desăvârșita încredere a Regelui în primii ani 
ai Domniei noi. Steaua sa a apus după asasinarea lui Duca. Arestat, pus 
în libertate, cu toate punțile spre Palat rupte — Nae s-a lăsat dus de 
curentul legionar, și fără să fie înscris formal în Garda de Fier (unii 
spun că n-a vrut Codreanu; el pretindea că nu voise el) a fost târât în 
toate nenorocirile ei. Prăbuşirea planurilor sale de ascensiune i-a dat o 
lovitură morală care l-a pus în stare de inferioritate faţă de încercările 
fizice ca regimul domiciliului forțat, deţinerile în penitenciare și prin 
sanatorii de mâna a doua și a treia —— şi toate la un loc au zdruncinat 
adânc sănătatea sa. Boala sa de cord, necăutată, a făcut progrese mari 
şi deznodământul s-a produs ieri.. 
Imaginaţia oamenilor care nu văd în aceste vremuri agitate şi de 
constrângere decât prăpăstii în jurul lor, a îmbrobodit numaidecât un 
sfârşit cât se poate de natural. Punând moartea lui Nae în legătură cu 
aR duse de Guvern cu rămășițele Mişcării Legionare, s s-a po- 
vestit pretutindeni că omul fusese ucis. Ministerul de Interne, ca să 
pună capăt zvonurilor a trimis o comisie de medici legisti şi de repre- 
zentanţi ai Parchetului la domiciliul defunctului şi rezultatul anchetei 
- comisia a constatat că moartea a fost numai consecinţa bolii de cord 
-— s-a fost publicat azi-dimineaţă în toate ziarele... 

Dar zvonul public nu s-a mulțumit cu asasinarea lui Nae Ionescu. 
Câte nu s-au spus şi nu se spun despre cele întâmplate în ultima săp- 
tămână cu prilejul împăcării regimului cu gradiştii... Unii spun că Nae 
Ionescu a fost primit în audienţă de Rege, pe baza acestei împăcări şi 
solicitat să intre în Guvern!!! Că Nae n-ar fi primit, că ar fi vorbit verde 
cu Regele, că în locul lui s-ar fi oferit un portofoliu lui Manoilescu! 
Alţii povestesc că Nae a refuzat să semneze actul de contrițiune impus 
gardiştilor, invocând în sprijinul refuzului său faptul că n-a fost nici- 
odată gardist, şi că nu e nici acum... Faţă de acest refuz, Guvernul ar fi 
ameninţat pe Nae cu retrimiterea la domiciliul forțat, şi în cele din 
urmă l-ar fi ucis... 

Nimic din toate acestea nu e adevărat. Guvernul n-a cerut lui Nae 
Ionescu să semneze alături de gardişti. Regele nu l-a primit în audiență 
şi nici un portofoliu n-a fost propus nici lui, nici lui Manoilescu. Moar- 
tea lui Nae Ionescu a fost banală: a mâncat prea mult la Continental, a 
zăcut trei zile în pat și a murit în braţele Celei Delavrancea (Lahovari)... 

Moarea lui m-a durut. Mi-a fost simpatic. A zice că mi-a fost prieten 
ar fi prea mult — dar câţiva ani de zile a fost amestecat în politica mea 
și mi-a rămas o amintire plăcută din colaborarea noastră. 

De când se dăduse cu gardiştii contra Regelui, aproape nu l-am mai 
văzut. Să-l ierte Dumnezeu pentru câte a făcut şi el! 


Ghelmegeanu e încântat. A dus în fine la bun sfârșit marea operă a 
împăcării regimului cu Garda de Fier. Se pune de la sine întrebarea: 
dacă s-a ajuns la împăcare, de ce nu s-a ajuns înainte de omorurile ri- 
tuale care au însângerat — în ipoteza de azi, degeaba — fara? 

În realitate nu s-a ajuns la nici o împăcare, şi totul e farsă. Ciurucu- 
rile Gărzii au semnat o adresă de pocăință îndreptată către Rege şi un 
apel „către camarazi“ (mai sunt şi alţii în afară de cei care au semnat? 
Parcă ni se spusese că Garda de Fier a fost desființată?), apel redactat 
cu grijă de platitudine scârboasă. Or, adevărații gardişti, conducătorii 
Mișcării Legionare, au fost în parte uciși şi în parte au trecut granița și 
s-au refugiat în Germania. Dintre cei semnaţi pe actele publicate azi- 
dimineaţă de toate gazetele, dacă ar fi 3-4 din vechea organizaţie. Res- 
tul sunt ariviști, înscrişi în ultimul moment, după succesul din alegerile 
lui Tătărescu din decembrie 1937 — arivişti doritori să ajungă pe 
aripile avântului legionar unde nu putuseră să ajungă cu căruțele vechi- 
lor partide politice. Nişte șmecheri... 

Cei ascunși în Germania, cei câți ori mai fi, ascunși prin orașele şi 
satele noastre nu se vor împăca. Vor profita însă de libertatea ce se dă 
astăzi tuturor şi de amnistia ce se va da mâine, ca să reînceapă, clan- 

destin, acțiunea lor... Că şmecherii pocăiţi reţinuţi prin lagăre sau prin 
închisori, nu puteau să fie deținuți perpetuu, nici scoşi din viaţa publică 
şi din posibilitatea de a-și câștiga o pâine, e adevărat. Dar nu trebuia 
dată reaşezării lor în viața normală, o importanţă prea mare, cum s-a 
făcut astăzi. Trebuiau oamenii chemaţi individual şi repuşi individual 
în circulaţie cu înştiințarea că la prima recidivă vor fi desființați... Fără 
măcar ca această operaţie să fie cunoscută de marea mulțime. Așa 
începusem eu în octombrie... i , , 

S-a făcut enorma greşeală să se trateze cu ei în grup, reînchegându- 
se astfel un organism politic care fusese desființat şi care nu va avea 
de acum înainte altă preocupare decât să se răzbune împotriva celor 
care l-au făcut să treacă prin adevărate furci caudine. — 

S-a tratat și s-a mers până a se primi condițiuni, condițiuni care nu 
s-au publicat, dar care au fost aşternute în scris, şi care sunt urmă- 
toarele: | A | 

1) Desființarea lagărelor legionare, autoritatea având suficiente 
mijloace de supraveghere, iar încadrarea în ritmul vieții de Stat făcân- 
du-se mai uşor în libertate decât în lagăr. _ 

2) Amnistie atât pentru pedepse cât şi pentru procesele în Curs, ma- 
joritatea lor având la bază fapte de minimă importanță și stingerea lor 
creând mai uşor mediul prielnic pacificării depline a spiritelor. 

3) Până la amnistie, dacă aceasta ar mai necesitat timp, stingerea 
proceselor în curs şi ameliorarea traiului celor din închisori. — 

4) Anularea deciziilor de suspendare din funcțiile publice și reinte- 
grarea funcţionarilor de orice fel în situaţia avută anterior. 

5) Reprimirea în şcoli şi universităţi a celor eliminaţi din cauza 
Mişcării. DR í | 

6) Faptul de a fi legionar să nu mai fie o piedică la obţinerea ori- 
cărei funcții de Stat sau particulare şi la exercițiul profesiilor inclusiv 
comerțul. | Ă Pi 

7) Dispoziţii către autorităţile în subordine pentru încetarea oricărei 
şicane sau prejudecăţi faţă de foştii legionari. Ura _ 

8) Rezolvarea problemei celor aflători în străinătate, dându-se 
posibilitatea reîntoarcerii lor în țară. pane e e 

9) Pentru cei decedați: eliberarea actelor de deces, posibilitatea de 
a fi îngropaţi în cimitire, de a avea o cruce creștinească la cap şi de a 

li se face serviciile religioase de către familiile lor. i | 
10) Ajutorarea familiilor celor decedați; acordarea de pensii întregi 
urmaşilor funcţionarilor publici — rente viagere pentru urmaşii celor 
care nu au fost funcționari. | ie, . 
11) Suspendarea vânzării bunurilor legionare până la o nouă exa- 
minare a problemei. 

12) Achitarea de către Stat a debitelor cooperativelor legionare, de- 
bite provenite din faptul lichidării lor forțate. 

Toate aceste condiţii au fost primite. 

De observat că prin admiterea punctului 6 se recunoaşte implicit 
dreptul de a fi legionar — iar că prin admiterea punctelor 9, 10, 11 şi 
12 se face un fel de „mea culpa“, contra căruia n-am decât atât de zis: 
mai bine nu se omorau oamenii și nu se lichida averea lor... 

Deși aceste condiţii n-au fost publicate, ele sunt cunoscute ȘI în 
jurul lor se face mare zarvă şi e mare fierbere. Maniu ŞI al lui se agită, 
evreii chiolălăiesc, iar oamenii de bun simţ se întreabă nedumiriţi: 
pentru ce s-au făcut execuțiile sumare, care au indignat la vremea lor 
pe toți cei care nu-și pierduseră mintea?... 

Cea mai bună dovadă că pocăirea legionarilor (câţi au rămas) nu e 
sinceră, e că, pe lângă documentele oficiale publicate azi, am mai pri- 
mit fiecare din oamenii de seamă ai țării şi următorul manifest clan- 
destin: 

„Către Studențimea Română. Camarazi! 

Sunt ani de când tineretul universitar este prigonit şi ucis pentru 
linia sa naționalistă, creştină și dinastică. 

De ani, tineretul universitar -— în totalitatea lui legionar — își plă- 
teşte marele său tribut de sânge, de jertfe şi moarte. 

De aceea, astăzi, acest tineret are drept la cuvânt, astăzi când Miş- 
carea Legionară se află aproape pe culmea biruinţei sale!, astăzi când 
Mişcarea legionară a izbutit să rupă toate zăgazurile, să nimicească 
toate uneliirite şi să înfrângă toate duşmăniile ajungând să convingă pe 
M.S. Regele de toată loialitatea şi credinţa sa sfântă. 

Acum când parte din foștii conducători legionari au fost chemaţi în 
Capitala ţării spre a li se comunica voinţa şi hotărârea M.S. Regelui de 
a se pune capăt valurilor de ură şi pripoană ce s-au abătut cu atâta 
cruzime asupra noastră, cuvântul nostru este urmtitorul: 

Suntem multumiti de faptul că M.S. Regele s-a convins că toate in- 
formaţiile ce le-a avut despre Mişcarea Legionară au fost cele mai 
mari infamii, au fost cele mai odioase calomnii ce s-au spus vreodată. 

Acum când se încearcă o destindere şi o împăcare a sufletului ro- 
mânesc, sfudențimea noastră cere cu toi respectul M.S. Regelui să de- 

finitiveze măsurile de îndepărtare a tuturor elementelor care sunt o 
piedică în realizarea dorinței M.S. Regelui şi a tării întregi. 

Asemenea elemente care au defilat cu pumnul strâns sub flamurile 
steagului roşu, nu pot nici să ne cheme, nici să ne ofere loc sub steag 
şi lângă Tronul M.S. Regelui, nouă celor care am suferit şi am fost 


: Subliniat de mine. 

martirizați pentru steag şi pentru Tron. Asemenea elemente care ne-au 
umplut trupurile și sufletele cu răni, care ne-au ucis conducătorii, nu 
pot să ne ofere iertare nouă celor ce nu am greșit niciodată, şi nu le 
putem îngădui să ne batjocorească morţii noștri sfinţi, aşezându-i ală- 
turi de trădători de neam și de ţară. 

Asemenea elemente de discordie şi anarhie să fie înlăturate, fiindcă 
nici ei nu au încredere în noi, nici noi în ei. 

O singură și reală impăcare nu se poate face decăt atunci când cei 
alungați peste granită de furia ucigașă a dusmanilor nostri şi ai tării, 
când cei retrași în sânurile tăinuite ale Mişcării Legionare, când cei 
aruncați fără judecată în funduri de închisori uitate — își vor putea 
spune cuvântul lor hotărât românesc. Şi acest lucru nu se poate întâm- 
pla decât atunci când cei care sunt purtătorii de cuvânt ai M.S. Regelui 
vor fi din acel care să se bucure atât de încrederea M. Sale Regelui cât 
mai ales de încrederea noastră. 

Facă Dumnezeu ca în acest ceas mare pentru neamul românesc să 
se găsească drumul cel bun pentru pace și unire. 

Centrul Studenţesc Legionar.“ 

În aceste rânduri se găseşte spiritul şi dârzenia legionară, nu în 
peltelele semnate la Ministerul de Interne și date publicităţii. 

Curentul legionar n-a încetat o clipă să-şi facă drum în minţile tine- 
retului nostru. Inăbușit pe cât s-a putut prin forță, el nu mai avea însă 
pe cine să-l îndrume. Mi-e frică, că singurul rezultat pe care-l va obţine 
Ghehmegeanu, e acela de a da din nou curentului posibilităţi legale de 
propăşire şi de organizare... 

Să dea Dumnezeu să mă înşel. 


În ședința secretă pe care a tinut-o Senatul francez s-a votat sub for- 
mă de moţiune „un salut“ la adresa poporului finlandez... Și la noi în 
Senat a vrut senatorul Nic. Miclescu să propună o asemenca moţiune; 
l-am rugat să renunte la proiectul său, căci cu un „salut“ mai mult nu 
era să se procopsească Finlanda, dar se putea supăra tenebroasa şi pu- 
ternica noastră vecină, cu care trebuie să trăim în pace... 

Sumner Welles a sosit la Roma, venind din Londra și Paris. A fost primit 
de Regele Italiei. Marti se va îmbarca spre New York. Adio şi la revedere... 


Parlamentul finlandez a ratificat cu 143 de voturi contra, tratatul de 
pace cu Rusia Sovietică. in toată Finlanda jalea e mare. Cât au fost 

voinţele încordate în luptă, oamenii nici nu s-au uitat la prăpădul ca- 
selor şi gospodăriilor lor. Acum s-au pus pe plâns... 

Preşedintele Dietei a rezumat, în momentul votului, amărăciunea 
tuturor: „Finlanda a trebuit să încheie pacea fiindcă a fost lăsată sin- 
gură...“ 

Se dezminte știrea executării lui Kuussinen. Nu numai că n-a fost 
executat, dar va fi numit Preşedintele Sovietului care va guverna Re- 
publica Careliei, căci Sovietele vor crea sub numele de Carelia, un Stat 
finlandez comunist. 


Din Berlin vine ştirea că Reichul, fără să fie entuziast de idee, nu se 
va opune creării unei alianțe defensive nordice şi va privi dezvoltarea 
evenimentelor în simplu spectator, cum a făcut și până acum în con- 
Jlictul ruso-finlandez (!!!) Germania pare foarte mulțumită că Dane- 
marca nu va intra în noua alianță care va cuprinde numai Suedia, Nor- 
vegia şi Finlanda — dacă se va face. 


Se vorbește foarte mult de lărgirea Ministerului francez. S-ar crea 
un minister al Propagandei şi Daladier ar renunţa la ministerele lui 
(Afacerile Străine și Apărarea Naţională), rămânând numai preşedinte 
al Consiliului. 


Faimosul Cotnăreanu (Léon), soţul dotal al d-nei Coty, „dija“ con- 
sul general la Nisa, a fost numit şi la Monaco, în aceeaşi calitate. 


Cu lipsa lor de tact, nemții au aranjat o reprezentaţie cu invitaţii 
filmului lor oficial „Cucerirea Poloniei şi distrugerea armatei polo- 
neze“, uitând că am fost aliaţii Poloniei, nu contra lor — dar aliaţi. Re- 
gele furios împotriva lui Giurescu care a autorizat filmul, era să-l de- 
misioneze. A trimis pe Gafencu la Fabricius să-l roage să înlocuiască 
filmul „Poloniei“ prin altul. Fabricius, jenat şi el, a intervenit la Berlin, 
dar degeaba. Se vede că Hitler vrea să ne arate ce s-ar întâmpla cu noi 
în cazul în care... Astfel stând lucrurile, s-a dat ordin ca nici un ofiţer 
român să nu se ducă la reprezentaţie, şi Regele ne-a trimis vorbă, celor 
oficiali, să nu mergem nici noi. N-aveam de altminteri nici o intenţie... 
Sunt proşti, nemţii! 

Se anunţă inundaţii, mari pretutindeni. Asta ne mai lipsea... 


leri-seară mare recepţie de la ora 7 la ora 10 la Ambasada Franţei 
în cinstea comedianţilor de la Teatrul francez. Am fost şi eu, să nu se 
zică... 

Lume nebună, mâncare bună, băutură excelentă. Dintre comedianti, 
am văzut pe Schachmann, zis Yonnel şi m-am fotografiat cu madame 
Marie Bell! 

Dragoste şi frăţie — ca acum 20 de ani... 


De afacerea Auschnit, două zile după condamnare, nu mai vorbeşte 
nimeni. Deşi lumea simte o mare nedreptate la mijloc, şi o afacere co- 
losală pusă la cale de P.U.M., indiferența e generală. Mai întâi fiindcă 
lumea nu se mai miră de nimic. Apoi fiindcă crede că condamnarea nu 
e definitivă şi că nu e decât un mijloc de presiune. În fine fiindcă 
Auschnit e jidan şi nu e simpatic... Un singur regret pe toate buzele; de 
ce n-a fost condamnat şi Malaxa! Ca şi cum partea cea mai eficace al 
P.U.M.-ului ar putea fi condamnată sub domnia bunului plac al ace- 
luiaş P.U.M.!!! i 


Duminică, 17 martie. Zilele acestea s-au semnalat mai multe inci- 
dente destul de grave la frontierele ruso-japoneze. Cel din urmă în 
insula Sahalin. Patrule rusești au încălcat graniţa şi au tras în patrule 
japoneze. Mai mulți soldaţi japonezi au fost ucişi sau răniţi. Japonia 
pare a da o mare importanţă incidentelor. Unde ar fi norocul să se 
declare un război între Soviete şi japonezi! Dar prea ar fi frumos; să nu 
ne legănăm cu asemenea nădejdi! 


Suedia primeşte în principiu alcătuirea unei alianţe defensive şi fără 
spirit de revanșă, între cele 3 State nordice (Norvegia, Suedia, Finlan- 
da) —- rămânând să studieze amănuntele la momentul oportun. Pro- 
babil că idealul celor de la Stockholm ar fi o alianţă fără nici un fel de 
obligaţie de a înfrunta un război... 


Azi se inaugurează cu mare tămbălău la Belgrad, Camera de Co- 
mert iugoslavo-română. Christu şi numeroși delegaţi din Bucureşti au 
sosit de ieri la Belgrad unde s-au dat deja mese, s-au rostit deja dis- 
cursuri şi s-au decorat reciproc miniștrii. Ca pe vremea bună a lui Titu- 

lescu și a Micii Inţelegeri. Nu e degeaba Christu ciracul lui Titulescu. 
Noua Cameră nu va face rău nimănui, chiar dacă nu va face nici un 
bine. Principalul ei scop au fost discursurile de ieri, şi decorările, Scopul 
a fost atins... 


Cu un alai mai redus, şi în prezenţa unor personalităţi de ordin 
secundar, di Victor Moldovan a fost instalat ieri secretar general al 
FRN-ului. A prezidat Vaida, cel care nu-l voia pe Moldovan, și în cu- 
vântarea sa a subliniat că cra regretabil ca doi ardeleni să fie în fruntea 
FRN-ului. Se va putea astfel ridica obiecţie de regionalism, deși el, 
Vaida, respinge orice acuzare de acest fel... Lipsă totală de avânt, iată 
rezumatul ședinței. Cu Giurescu, cu Moldovan, cu Bentoiu ŞI cu gene- 
ralul Georgescu P. ar fi fost şi greu să sufle vânt de însufletire. 


Ca urmare la „împăcarea“ cu gardiștii, 114 „persoane“ (aşa spune 
comunicatul oficial) au fost eliberate din lagărele de concentrare — pe 
ziua de azi. 


La Bârlad, în Covurlui, la Brăila — mari inundaţii. În Banat, în nor- 
dul Moldovei şi Basarabiei — poduri luate, linii ferate întrerupte... 


O conferință a „Misiunilor Străine“ se ține actualmente la New 
York. Regina Wilhelmina și Preşedintele Roosevelt au schimbat cu 
acest prilej lungi telegrame prin care își mărturisesc străduințele lor de 
a readuce pacea printre oameni. Și această manifestaţie intră în cadrul 
în care Preşedintele Statelor Unite şi-a așezat activitatea de mediator în 
conflictul european. Numai să ajungă să-i convingă pe încăpăţânaţii, 
care, pentru a salva un prestigiu distrug tot... 


La Paris se vorbeşte foarte serios de remanierea Guvernului. Perso- 
nalitatea lui Daladier nu e pusă însă în discuţie, şi dacă se va alcătui un 
nou Guvuern, tot sub preşedinţia sa se va face. Sunt două curente: unii 
ar voi lărgirea Ministerului în sensul pe care l-am notat ieri — alţii 
restrângerea lui la câteva personalități necontestate ŞI în care poporul 
francez ar avea o desăvârşită încredere. Un moment s-a crezut că, 
capitularea Finlandei putea să răstoarne Guvernul, cu Daladier cu tot. 

Dar în şedinţa sa secretă, Senatul, după ce a omagiat eroismul finlan- 
dez, a votat primului ministru o desăvârşită încredere. Camera Depu- 
taţilor care se întruneşte marţi, va vota şi ea, cu aceeaşi unanimitate, în- 
crederea în Daladier. Chestiunea remanierii, în vederea consolidării 
Guvernului, rămâne însă deschisă. 


Luni, 18 martie, Bum! Bum! Ieri după-amiază, Mussolini însoțit de 
Ciano şi Hitler însoţit de Ribbentrop, au plecat cei dintâi din Roma, 
cei din urmă de undeva din Germania, ca să se întâlnească pe Brenner. 
Ducele se va înapoia imediat după întâlnire -— care va avea loc azi-di- 
mineaţă —- la Roma ca să mai prindă pe Sumner Welles înainte de îm- 
barcarea sa... Atât spun agenţiile telegrafice, dar importanța eveni- 
mentului nu scapă nimănui şi este evident că convorbirea dintre cei doi 
dictatori se va învârti mai mult în jurul păcii decât în jurul războiuluil. 

Pentru public, şi pentru noi străinii, ştirea acestei întrevederi a ex- 
plodat ca o bombă. Întrevederea n-a fost totuşi hotărâtă pe neaşteptate, 
ci pregătită cu prilejul vizitei lui Ribbentrop la Roma, dar ținută se- 
cretă. Vom vedea ce va da... 


Pe când Hitler se pregătea de drum ca să întâlnească pe Mussolini, 
14 avioane germane au atacat baza navală engleză de la Scapa Flow. 
După nemți, 3 vase de linie şi un crucișător au fost avariate — după 
englezi, numai ! vas, și încă uşor. O bombă a căzut în mijlocul satului 
Bridge of Whait; 5- persoane au fost ucise și mai multe vile incendiate. 
O altă escadrilă germană a bombardat bazele aeronautice engleze de la 
Stromness, de la Earihouse şi de la Kirkwall. O a treia escadrilă, în 
fine, a atacat la nord-est de Scoţia vasele „Redehall“, „Mirelle“ şi 
Avoude“ pe care le-ar fi avariat uşor, Ceea ce este extraordinar, e că 
toate avioanele germane s-au întors nevătămate la bazele lor. Sau en- 
glezii erau beti, sau apărarea antiaeriană se dovedeste neputincioasă 
față de atacurile avioanelor. Într-un caz Și într-altul, pronosticul nu e 
îmbucurător pentru Anglia. Dacă englezii nu s-au putut apăra împo- 
triva a 14 avioane, ce vor face când vor veni peste ei, 500 sau 5 000? 

În tot cazul, pe ziua de ieri s-a înregistrat primul atac german pe 
teritoriul Angliei. Convenţia din septembrie pare prin urmare denun- 
țată, cel puţin din partea Germaniei. Faptul că n-au fost atacate decât 
centre militare (bomba din satu! Bridge of Whait a căzut acolo din 


i Ce eroare! - notă adâugată la recitirea acestor însemnări. 


192 CONSTANTIN ARGETOIANU 


greşeală) şi că atacurile n-au fost date decât cu puţine avioane ar do- 
vedi că încercarea de ieri a fost mai mult un avertisment menit să în- 
tărească propunerile ce probabil vor ieşi din convorbirea lui Hitler cu 
Mussolini... În evoluţia războiului trăim ceasuri importante. Reacţia 
Angliei e aşteptată cu nerăbdare... 


Finlanda nu demobilizează şi a început construirea unei noi linii de 
fortificaţii pe graniţa ce i s-a fixat. Suedia, rușinată, contribuie cât 
poate la repararea dezastrelor pricinuite de război şi ajută Finlanda cu 
parale şi cu materiale de tot soiul. În Anglia, o bună parte a presei cri- 
tică cu vehemență atitudinea britanică față de conflictul ruso-finlandez. 
E cert că Aliaţii, Anglia mai ales, trec printr-o serie neagră... Nimic nu 
e însă pierdut. Dar strivirea Germaniei apare ca o posibilitate din ce în 
ce mai depărtată... 


Tătărescu a cântat ieri-seară la Radio. Omul acesta nu pricepe că un 
şef de Guvern trebuie să vorbească scurt, în câteva formule precise şi 
concise. Nimeni n-ascultă sau nu citeşte o nesfârşită peltea de lucruri 
cunoscute şi arhicunoscute... „Să rămânem uniţi pentru a fi tari şi tari 
pentru a fi noi înşine“, „sângele strămoşilor“, „înfrângerea robiilor din 
trecut“, „problema păcii“, „acțiune de veghe“, „nevoile oştirii“, „Ză- 
pada care a copleşit năpraznică ogoarele noastre“ — sunt formule şi 
postulate, care, diluate într-o nesfârșită enumerare plictisesc pe oricine. 
Tătărescu nu e prost — de ce nu pricepe? 


A murit ieri-dimineaţă şi Iancu Brezeanu, actor şi beţiv împărătesc. 
Nu ştiu de ce ajunsese la celebritate, căci era un talent mediocru. La 
Sinaia, i s-a ridicat chiar un bust, probabil de către tovarăşii săi de 
pelin. Fiind la Guvern am pus să-l dea jos. Acum iar l-am văzut ridicat 
pe soclul său... 


A murit în Suedia şi cunoscuta scriitoare Selma Lagerlăf, la vârsta 
de 81 ani. A scris romane plicticoase dar remarcabile şi a fost distinsă 
cu Premiul Nobel. 


Lângă staţia Zalanka, în Iugoslavia, un tren de persoane s-a prăbuşit 
într-un râu cu apele umflate, și 80 de persoane au pierit înecate. În 

Italia, lângă Roma, un avion cu călători s-a răsturnat în momentul ate- 
rizării. Sunt 2 morți. 


După o splendidă duminică de primăvară, timpul i iar s-a răcit, azi. 
Termometrul arată 0°. În Suedia a căzut la -12° şi în unele locuri, chiar 
la —27%. 


Nae Ionescu a fost înmormântat ieri la Bellu. Mi se spune că a fost 
foarte, foarte multă lume. În schimb, ziarele n-au avut voie să publice 
despre defunct decât notițe succinte, de 3—4 linii... Bietul Nae a murit 
oropsit, dar chiar cei care nu-l stimau foarte mult au vărsat o lacrimă 
pe mormântul lui, de ura celorlalți... 


Marţi, 19 martie. Mussolini şi Hitler s-au întâlnit ieri-dimineaţă în 
gara Brennero. Trenul lui Mussolini a sosit la orele 9,30 — al lui Hitler 
la orele 10,10. Ningea ca în toiul iernii. Întrevederea, la care au asistat 
şi Ciano şi Ribbentrop, a durat 2 ore şi jumătate. Domnii au luat apoi 
dejunul împreună, tot în trenul lui Mussolini, și după dejun cele două 
trenuri au pornit înapoi, unul spre Berlin, cu Hitler şi Ribbentrop — ce- 


„lălalt spre Roma cu Mussolini şi cu Ciano. 


Despre întrevedere şi cele vorbite nu s-a dat nici un comunicat, cel 
puţin până acum. La Berlin însă domneşte mare fierbere în cercurile 
politice şi în presă şi nu se discută decât despre cele ce s-au putut hotărî 
pe culmea Brennerului. Toate celelalte au căzut pe planul al doilea. La 
Ministerul de Externe din Wilhelmstrasse se caută vădit să se dimi- 
nueze importanţa întrevederii dintre cei doi conducători, care n-ar de- 
păși limitele unor consultări naturale între capii de guvernământ a două 
țări aliate. Discreţia cu care a fost pregătită întâlnirea, conjunctura mo- 
mentului şi faptul că cele discutate nu se dau în vileag, aţâţă însă curio- 
zitatea oamenilor şi ipotezele circulă. 

În cercurile bine informate se crede că convorbirea dintre Hitler și 
Mussolini a avut înainte de toate drept scop, întâi, ultimele propuneri 
de făcut lui Sumner Welles, în legătură cu pacea — şi al doilea situația 
în sud-estul Europei. Se specifică chiar, în ce priveşte situaţia din sud- 
estul Europei, că Germania vrea să convingă Italia să semneze îm- 
preună cu Rusia o convenţie de garanţie a „statu-quo-ului“, cu condiţia 
unui angajament de neagresiune față de Germania şi Rusia din partea 
țărilor din centrul şi răsăritul Europei... 

In legătură cu acest proiect se pune o foarte apropiată vizită pe care 
Ribbentrop ar urma să o facă la Moscova şi o altă vizită a lui Teleky la 

Roma, care va avea loc zilele acestea. În fine se mai spune că Germa- 
nia mijloceşte un pact de neagresiune între Turcia şi Soviete, pact pe 
care în anumite condiții (garantarea păcii în Balcani) Ankara ar fi dis- 
pusă să-l semneze. 

La Paris se socotește că întrevederea Hitler-Mussolini n-ar fi decât 
primul pas pentru începutul noii ofensive de pace pe care Reichul vrea 
să o pornească. Cum însă e foarte probabil că Mussolini n-a putut 
impune lui Hitler un alt program de pace decât cel pretins de Reich, 
importanța întrevederii ca şi a ofensivei de pace e socotită ca foarte 
scăzută, de întreaga presă franceză, şi de asemeni de cea engleză. 

Totuși, agenţia Reuter (engleză) a anunţat ieri că o întrevedere între 
Daladier şi Mussolini, la Genova, pentru azi sau mâine, nu este ex- 
clusă. Ce e drept, ştirea a fost imediat dezminţită de la Paris... Să aş- 
teptăm... 


Ieri s-a încheiat la Senat discuţia Adresei. Din cele 28 de discursuri 
pronunțate anul acesta la tribună — lăsând la o parte scurtele declaraţii 
ale minorităţilor, n-a fost decât unul bun, al lui Iorga, cu care s-a închis 
seria. Iorga a avut ieri o zi bună, n-a pus picioarele în străchini şi a vor- 
bit cu însufleţire şi cu bun simţ. A salvat cinstea Senatului. Gafencu, 
care a răspuns în numele Guvernului şi se străduia de opt zile cum să 
vorbească fără să spună nimic — a reușit pe deplin. Raportorul I. Bo- 
tez, de la Iaşi, a fost nul, dar şi scurt. Bine că s-a sfârşit şi această plic- 
tiseală a Mesajului... 


Raidul avioanelor germane la Scapa Flow a pus din nou în discuţie 
posibilitățile de luptă între arma aeriană și bateriile de apărare terestre 
şi maritime. În Germania se face mare caz de succesul obținut prin 
demonstrarea vulnerabilităţii flotei şi teritoriului englez. De observat 
însă că o escadrilă engleză a străbătut întreaga Germanie, până la gra- 
nița polono-rusă și s-a înapoiat nevătămată la baza ei. Ar fi putut bom- 
barda, în drum, nenumărate oraşe germane. În concluzie, pare demon- 
strat, că apărarea antiaeriană nu e eficace, oriunde. Pe de altă parte e 
evident, că prin bombardamente aeriene o țară poate fi nenorocită dar 
nu cucerită. Atunci? 


Primul ministru bulgar Filov a vorbit întocmai ca predecesorul său 
Riosseivanov. Şi el vrea pacea şi numai pacea, şi el constată că rapor- 

turile Bulgariei cu toţi vecinii săi sunt foarte bune, că relaţiile cu Ro- 
mânia s-a ameliorat — şi el vrea revizuirea tratatelor numai pe cale 
pașnică. Cum asta, nu spune. 


Finlandezii au hotărât să construiască trei noi oraşe cu numele de 
Vyborg (Viipuri), Hangoe şi Somosalvi în locul celor cu aceleaşi nume 
distruse de război şi cedate Rusiei. În aceste trei oraşe noi se vor muta 
locuitorii evacuaţi din oraşele cedate. a | 

Ruşii au început să construiască în Carelia, între mare și Ladoga o 
linie „Voroșilov“ pentru apărarea graniţei sovietice... 


Inundații mari, în toate părţile joase ale ţării. Mai ales de-a lungul 
Dunării pagubele sunt imense. Zăpoare de gheață au umflat apele în 
dosul lor şi acestea au trecut peste diguri, ba în unele locuri au spart 
chiar digurile... O mulţime de proprietari sunt rumaţi. Când vine una 
vin toate... leri-dimineaţă 18 martie a nins ca la Bobotează... 


Afacerea „Rimma“, una din cele mai mari porcării ale vremurilor, 
a fost clasată. îi W l 

La trecerea mea pe la Ministerul Industriei în 1938, am numit o an- 
chetă. Inginerul Panaitescu şi Mecu au dovedit culpabilitatea adminis- 
tratorilor, care au delapidat averea Statului. In clasarea afacerii văd 
mâna spurcată a lui Malaxa. Malaxa se pregăteşte O tot avutul 

i i“, şi ă asă s ecesorii săi de puşcărie... 
„Rimmei ”, şi se vede că vrea să scape pe prede e puş 
În lumea industrială e o indignare generală... 


20 martie. Presa din toate țările continuă să se ocupe de întâlnirea 
dictatorilor de pe Brenner. Nimic sigur nu se ştie despre cele vorbite şi 
hotărâte între Hitler și Mussolini, o mărturiseşte chiar Chamberlain în 
expozeul său din faţa Camerei Comunelor. Tot felul de ipoteze circulă. 
La Berlin se dă o importanţă covârșitoare celor hotărâte pe Brenner. In 
Italia comentariile sunt foarte rezervate: clopotele din Berlin și din Ro- 
ma nu sună la fel. În Germania se crede că convorbirea dintre Führer 
şi Duce a avut mai mult de obiect sud-estul Europei şi garantarea păcii 
în actualul „statu-quo“, de către Germania, Italia şi Rusia. | 

New York Times publică condiţiile de pace pe care Germania le-ar 
fi făcut cunoscute lui Sumner Welles. Condiţiile sunt enumerate în 11 

puncte, pentru noi acceptabile, căci prin ele se menţine în sud-estul 
Europei situația de azi — dar incceptabile pentru Anglia, Franţa, Po- 
lonia și Cehoslovacia. La Berlin se dă o categorică dezminţire ştirii pu- 
blicate de New York Times,calificată chiar de mistificare. 

Se zice că Fiihrerul va convoca Reichstagul pentru a expune în faţa 
lui hotărârile luate la Brenner. 


Chamberlain a făcut un nou expozeu în fața Camerei Comunelor. 
Nimic senzaţional. A acoperit cu flori Finlanda. A declarat că atacul 
asupra bazei navale de la Scapa Flow n-a constituit un fapt atât de sen- 
zaţional cum a fost interpretat de unii: 20 de bombe au fost aruncate, 
din care una a lovit un vas secundar al Marinei — nici un vas de linie 
n-a fost atins, iar vasul lovit n-a suferit decât avarii neînsemnate... 

A mai declarat, ca de obicei, că Anglia e sigură de victoria finală şi 
că va lupta cât va trebui ca să-şi atingă ţelurile de război... 


La Paris şi la Londra se vorbeşte cu insistenţă de remanierea Guver- 
nelor celor două ţări aliate. Remanierea se va face până în Paşti. La 
Paris, probabil prin lărgirea Ministerului — la Londra prin restrân- 
gerea lui. Și într-o ţară şi în alta opinia publică e nemulțumită. Pe când 
Hitler continuă să înregistreze succese, Aliaţii, în complectă inacţiune, 
nu parvin să înscrie pe răbojul lor decât decepții... Prăbușirea Finlandei 
cere tapi ispăşitori... 


Inundații, inundaţii pe toate văile țării... De-a lungul Dunării, de-a 
lungul Prutului, prăpăd curat... 


Joi, 21 martie. Lovitură de teatru: de unde ne așteptam la o simplă 
remanicre a Ministerului Daladier, telegraful ne aduce vestea demisiei 
sale și a întregului Cabinet. Metodele democraţiilor se pierd în negura 
tuturor fanteziilor; repetatele voturi unanime de încredere pe care le-a 
recoltat Daladier în ultima vreme au dus la căderea lui. De unde până 
ieri nu putea presupune un alt om în fruntea Guvernului Franței, astăzi 
se vorbeşte de zece alţii dar de el, nu. 

Pe Daladier l-a mâncat Finlanda. Ca şi opinia publică, Camera a 
fost enervată de „score-ul“ meciului ce se joacă în care echipa germană 
înscamnă într-una puncte, iar echipa franco-engleză nici unul. După 

şedinţa secretă de alaltăieri de la Camera Deputaţilor, Daladier a cerut 
vot de încredere şi încrederea i-a fost acordată cu 245 voturi contra!, 
dar cu 300 de abţineri. Faţă de această situaţie, Daladier a remis ieri- 
dimineaţă Preşedintelui Republicii demisia întregului Cabinet. Preşe- 
dintele Lebrun a primit demisia şi după ce a consultat pe preşedinţii 
Camerei şi Senatului, a însărcinat cu formarea noului Guvern pe Paul 
Reynaud, ministrul de Finanţe în Cabinetul Daladier. 

La Paris, ca și în Anglia, opinia publică socoteşte că războiul e dus 
prea moale şi că toate inițiativele sunt lăsate Germaniei. Schimbarea de 
Guvern de la Paris trebuie interpretată ca o dorinţă a Parlamentului — 
care în această privință oglindește perfect opinia publică — de inten- 
sificare a războiului. Nu e exclus ca la Londra să se întâmple ce s-a 
întâmplat şi la Paris... 


Paul Reynaud a început negocierile sale, căci vrea să constituie un 
Guvern de uniune națională, mergând de la Blum până dincolo de 
Louis Martin. Până acum a întâmpinat refuzul lui Daladier, care n-a 
primit să conducă mai departe Departamentul Apărării Naţionale, pre- 
textând nevoia de odihnă... Reynaud va da azi Preşedintelui Republicii 
răspunsul său, dacă poate sau nu să constituie noul Guvern. 

La Berlin, demisia lui Daladier n-a impresionat, deși criza este ju- 
decată sub adevăratul ei aspect: o dorinţă de înteţire a războiului... 


Aviația engleză a atacat baza navală germană din insula Sylt de 
lângă coasta Schleswigului. A fost răspunsul britanic la atacul german 
de la Scapa Flow. Raidul englezesc a reuşit tot aşa de bine ca cel nem- 
tesc. Escadrila de atac n-a pierdut decât un singur avion, şi a bom- 
bardat cum a vrut baza, pricinuind mari stricăciuni și incendii —- după 
versiunea engleză, mai puţine după cea germană. Interesant este de 
constatat, că şi de partea germană, apărarea antiaeriană s-a dovedit tot 
atât de neputincioasă ca cea engleză... Două crude experienţe... Mo- 
ralul englezilor a venit însă la loc, după acest incontestabil succes al 
aviației lor. 


La Berlin se așteaptă evenimente foarte importante, senzaţionale. 
Ambasadorul sovietic Schwartze a zburat la Moscova pe neașteptate: 
se zice că se prepară fie o vizită a lui Göring şi a lui Ribbentrop în Ru- 
sia — fic una a lui Molotov în Germania. Aceste vizite ar fi în legătură 
cu întrevederea dictatorilor de pe Brenner şi evenimentul senzaţional 

semnalat ar fi un act de o covârșitoare importanţă cu privire la sud- 
estul Europei, act la care ar participa Germania, Italia și Rusia... 


După un atac violent împotriva inerției Guvernului în războiul fino- 
sovietic, Hoare Belisha şi-a dat demisia și din preşedinţia grupării na- 
țional-liberale din Camera Comunelor... 


Agenţia TASS dezminte ştirile privitoare la o aprobare sau la o 
indiferenţă sovietică faţă de plănuitul tratat defensiv al ţărilor nordice. 
Agenţia TASS afirmă, dimpotrivă, că Sovietele ar considera o alianță 
între Norvegia, Suedia şi Finlanda ca îndreptată împotriva lor și Agen- 
ţia mai adaugă, că o asemenea alianţă ar fi incompatibilă cu tratatul de 
pace ruso-finlandez... 


Ieri la Senat, discuţie generală asupra bugetului şi a legilor care îl 
însoțesc. Discuţia s-a desfăşurat în limitele obiectivităţii şi s-a ridicat 
la un nivel mult mai înalt ca discuţia la Adresă. Au vorbit 12 oratori și 
mai toți au adus obiecțiuni legitime şi observaţiuni interesante. Azi 
după-amiază vor vorbi raportorul N. Penescu şi dom” Mitiţă Finanţul. 


Curtea de Casaţie, care evocase fondul procesului lui Maniu împo- 
triva hotărârii Preşedinţiei Senatuluil, l-a judecat alaltăieri marți şi a 
amânat pronunțarea sentinței pentru miercurea viitoare. Se vede că 
Guvernul a intervenit ca să se pronunţe mai repede, şi Curtea s-a exe- 
cutat dându-și hotărârea ieri. Maniu a fost ras — pe motivul că decizia 
Preşedintelui Senatului nu poate fi asimilată cu un act administrativ, şi 
că prin urmare nu e susceptibilă de anulare pe cale de contencios 
administrativ... 


La Cameră, discuţia la Adresă nu se mai sfârșește. Și cum să se 
sfârșească când hahalera de Vaida întrerupe într-una pe oratori, co- 
mentează declarațiile lor, și face și el un discurs suplimentar, o dată, de 
două, de trei ori pe şedinţă. Și fac două şedinţe pe zi, dimineaţa și 
după-amiaza... 


| Prin care „domnul Prezident“ a fost exclus din Senat pe toată legislatura, deşi senator de 
drept, fiindcă n-a vrut să îmbrace uniforma FRN şi să jure. 

Inundaţiile se întind, deși vremea rece de trei zile a mai oprit topitul 
zăpezilor. Şi Ialomița a ieşit din matcă şi a distrus tot... 


Vineri, 22 martie. Criza de guvernământ din Franţa s-a terminat ieri 
prin formarea unui Minister Paul Reynaud. Daladier a rămas ministru 
al Apărării Naţionale şi Chautemps vicepreședinte al Consiliului. 
Reynaud a luat şi Ministerul Afacerilor Străine, iar la Finanţe în locul 
lui a fost numit Lamoureux.. Mandel a rămas la Colonii. De Monzie la 
Lucrări Publice și Transporturi. S-a creat un nou Minister al Informa- 
țiilor și Propagandei (Frossard). O droaie de subsecretari. În total 34 de 
miniştri şi de subminiștri. 

Se zice că; căile Domnului sunt necunoscute — tot astfel recu- 
noscute sunt şi ale Democraţiei! Până ieri Daladier era omul indispen- 
sabil care cristaliza în jurul său toată încrederea Franţei. La Cameră şi 
Senat unanimităţi. Deodată, din frunte a fost trecut la coadă... Cât va 
dura „trecerea“ lui Paul Reynaud? Mister... Căile Democraţiei sunt nu 
numai necunoscute, dar încă şi „insondabile“! 

Evenimentele din Finlanda, consecinţă a metodelor de pasivitate cu 
care a fost condus războiul, au determinat retragerea lui Daladier. Va 
putea Paul Reynaud să schimbe ritmul războiului? Se pretinde că — şi 
o pretinde și el — noul prim-ministru a fost comparat cu Churchill, în 
Anglia, și deşi mai puţin, e totuși un impulsiv şi el. Întrebat de gazetari 
asupra intențiilor sale, a răspuns ieri răspicat: „Voi face ce a făcut Clé- 
manceau. Aș face război. Ministerul meu se compune exact din atâţia 
miniştri ca şi al lui Clemenceau...“ O fi, dar nu e de ajuns: lipseşte Clé- 
menceau... 


De la Berlin se telegrafiază că săptămâna se va termina în linişte. 
Știrile sosite ieri și alaltăieri cu privire „la un eveniment senzaţional“, 
ar fi fost simple zvonuri. Totuşi — ce e drept nu din Berlin — noi in- 
formaţii par a confirma vizita lui Molotov în capitala Reichului, vizită 
ce ar urma să aibă loc în timpul vacanței Paștelui (catolic). 


Presa berlineză afirmă că un convoi a fost atacat de avioanele ger- 
mane în Marea Nordului, nu departe de Scapa Flow şi că mai multe 
vase englezești, de război şi comerciale, au fost scufundate. 

Un comunicat dezminte energic această ştire, inventată pe de-a în- 
tregul și menită să atenueze efectul atacului asupra bazei navale ger- 
mane de la Sylt. 

In Anglia, Parlamentul a luat vacanță până la 2 aprilie. E probabil 
că remanierea Guvernului nu se va face decât după vacanţă, şi se spune 
că Guvernul va fi redus. Această reducere ar părea în contrazicere cu 
metoda adoptată în Franţa, unde Guvernul a fost sporit. Contrazicerea 
e numai aparentă, căci în noul Guvern Reynaud s-au creat două comi- 
tete, un comitet de război şi un comitet economic, amândouă restrânse, 
care de fapt vor avea îndrumarea celor mai importante Departamente 
în mână. 


In Guvernul Paul Reynaud au intrat socialiștii (dar nu şi Blum) — 
n-au intrat însă reprezentanţii grupurilor de dreapta, fiindcă n-au fost 
mulțumite de modul cum s-a înjeghebat Ministerul. Paul Reynaud a 
trebuit astfel să renunţe la alcătuirea unui Guvern de uniune naţională 
pe care l-ar fi dorit. 


Se pare că cu prilejul ratificării tratatului cu Finlanda, care e în curs 
la Moscova, Sovietele mai cer câteva petice de pământ, ca să-și asigure 
-poziții strategice. Guvernul din Helsinki a demisionat, dar cel care-l va 
înlocui va trebui să primească și acest nou sacrificiu... Când eşti mic ŞI 
singur... 

Sovietele declarându-se împotriva unei alianţe a ţărilor nordice, a 
întors şi Germania foaia, şi de unde la început se declara indiferentă 
faţă de noua formaţie defensivă, acum se ridică împotriva ei... 


leri şedinţă nesfârşită la Senat. Ne-a pisat Penescu, raportorul bu- 
getului şi apoi un ceas și un sfert ne-a cântat Mitiţă din toate strunele 
patriotismului ca să ne dovedească cât de genială era opera sa. Băiatul 
are o mare, o deplorabilă facilitate de elocuţiune, dar la dânsul trilurile 
şi gargarismele vocale ţin loc de argumente. În loc să ne spună pe şleau 
că a fost nevoit să pună mâna în toate buzunarele ca să strângă banii 
necesari apărării naționale, a vrut să ne demonstreze că a ridicat o 
operă financiară raţională... 

După ce a sfârșit, un complice a cerut — ca la Cameră — afişarea 
discursului. Ca să nu mă las mai prejos decât Vaida, i-am adresat Şi eu 
câteva cuvinte de mulțumire pentru hapul amar pe care mi l-a dat pe gât. 

Au urmat 13 voturi (buget şi legi anexe) din care am ieșit tâmpit... 


La Cameră, harababura continuă. Discutia la Adresă nu s-a terminat 
încă. Vaida răspunde la întreruperi în locul interpelatului, şi mai ros- 

teşte astfel două-trei discursuri pe şedinţă. Ieri a reclamat împotriva 
cenzurii, împotriva României (ziarul FRN-ului), împotriva lumii în- 
tregi! Și ăsta reprezintă Ardealul, reprezintă ritmul nou al FRN-ului, 
reprezintă ultima nădejde a țării! A ţării lui Hübsch! 


23 martie. Ieri după-amiază am prezentat Majestății Sale din partea 
Senatului, cu alaiul obișnuit, Adresa de răspuns la Mesajul Tronului. 
Ajunşi la Palat, Marele Voievod Mihai a venit și a luat loc, ca senator 
în mijlocul delegației Maturului Corp. O inovaţie protocolară... 

La citirea Adresei mi s-a întâmplat ceva fără precedent în analele 
parlamentare. Am avut imprudenţa să nu examinez în prealabil textul 
frumos caligrafiat pe care mi l-a remis Olochovski la plecarea de la 
Senat; când, citind cu ifos, am ajuns la ultima pagină am constatat cu 
stupoare că sfârșitul lipsea! Fără să mă tulbur am improvizat această 
ultimă parte, prefăcându-mă că citesc! Nenorocirea era că nu citisem 
înainte Adresa, nici nu ascultaserm, în Senat, când a citit-o Botez rapor- 
torul! Dar lucrurile au mers strună, și dacă n-ar fi fost Botez autorul, să 
mă controleze, şi dacă n-aş fi fost nevoit să cer lui Urdăreanu înapoi 
Adresa ca să o complectez — nimeni n-ar fi ştiut despre neplăcuta im- 
provizare, căci nimeni n-ascultă ce se citește în asemenea ceremonii și 
nimeni din câţi îl citiseră nu-şi mai aducea aminte de text! 

Regele a fost foarte amabil cu senatorii și a schimbat câteva cuvinte 
cu fiecare. Cu mine a stat mai mult de vorbă: nu băgase de seamă sub- 
stituirea, căci mi-ar fi spus-o. În tot cazul nenorocită întâmplare: şi 
cum se putea să fie altfel — venisem la Palat cu un popă în trăsură, cu 
patriarhul! 


Abia constituit şi primit cu multă simpatie şi mulțumire de opinia 
publică — Ministerul Paul Reynaud s-a şi poticnit. S-a poticnit la 
Cameră. Monsieuer Paul, care a început cu aere de Clemenceau era să 
o sfârşească repede ca Gribouilla, în lac... Într-adevăr, prezentându-se 
ieri la Cameră, după ce a citit o scurtă declaraţie pe tonul „Fac război“, 
a cerut un vot de încredere. Increderea i-a fost acordată dar numai cu 
169 voturi, contra 156 şi 111 abţineri. Adică 269 de o parte, 267 de 
alta... 

Uşurinţa franțuzească, care-şi permite jocuri politice în momente în 
care existența însăși a ţării e în joc, a impresionat rău în ţările neutre, 
Chiar în cele prietene, care nu pricep că răsturnat de Reynaud în înţe- 
legere cu socialiștii, Daladier a vrut să se răzbune cu sprijinul celor 111 


Fi 

radicali care s-au abținut. Nu prin asemenea metode se poate restabili 

prestigiul Franţei, ştirbit prin succesele — fie şi discutabile — înre- 

gistrate de Germania de la începutul războiului. Faptul a fost înţeles 

până şi în Anglia aliată, care şi-a amânat remanierea ministerială ca să 

nu sublinieze prin analogia aparentă a gestului, greşeala franceză. 
Păcat... 


Negocierile noastre cu italienii — e vorba de negocieri de ordin 
economic — s-au sfârşit cu bine. Cu binc, adică fără supărare, păruială 
şi ruptură —- că numai bine pentru noi nu s-au sfârşit. Pezevenchiul de 
d Agostino ne-a strâns cât a putut. A trebuit să cedăm pe toată linia și 
să primim un curs mult mai ridicat al liretei (cam cu vreo 30%) pentru 
cumpărăturile italienești la noi. Ce cra să facem? Trebuie să plătim 
bunăvoința celor mai mari şi mai puternici ca noi, ca să ne scăpăm țara 
intactă. Vom izbuti să o scăpăm? Dacă da, nici un sacrificiu nu va fi 
fost prea scump. 


Frankfurter-Zeitung publică azi un lung articol asupra temei „Sud- 
Estul European“ socotit în centrul interesului cercurilor politice din 
Berlin, în urina întrevederii de la Brenner dintre Hitler şi Mussolini. 

În ce priveşte pericolul unui atac din partea unei mari Puteri asupra 
Statelor mici din acea parte a Europei, ziarul subliniază că în aceste 
State a existat mai înainte teama unei posibilităţi de agresiune din 
partea Rusiei, dar că această îngrijorare trebuie să sc liniștească deoa- 
rece aparitia Rusiei pe câmpul Sud-Est european se desfăşoară în ca- 
drul procesului de reorganizare a Europei. 

Frankfurier-Zeihing mai arată ca esential faptul că între cele trei 
mari Puteri vecine ale „Spaţiului Sud-Est European“ si anume între 
Germania si Italia, şi Germania ṣi Rusia există un acord. Statelor din 
Sud-Estul European li se atrage atenţia că se pot simţi mult mai sigure 
cât timp între marile Puteri ce le sunt vecine nu există certuri ce ar 
putea fi lichidate în detrimentul ţărilor mici. 

Se crecază astfel o formulă nouă: Sincronizarea politicii italo-ger- 
mano-ruse în Sud Estul Europei. 

Date fiind legăturile presei, în Germania, cu Guvernul, o atenție 
specială (celui dată acestui articol din Fi rankfi irler-Zeitung. 

Se pare că negocierile germano-italiene (Brenner) şi i germano-ruse 
(Molotov la Berlin) tind la menţinerea „statu-quo-ului“ în întreg Sud- 
Estul curopean. 

Vizita lui Ribbentrop la Belgrad, anunţată de presa italiană, se dez- 
minte categoric la Berlin. 


În telegrama adresată Reginei Wilhelmina cu prilejul Congresului 
„Christian Foreign Service“, de la New York, Preşedintele Roosevelt a 
spus textual: „Numai triumful idealurilor de Dreptate, de Fraternitate, 
de Bunătate şi de Credinţă va asigura o pace durabilă. Pacea nu va fi 
durabilă dacă naţiunile mici vor fi osândite să trăiască în teama puter- 
nicilor lor vecini“. 

Declaraţia aceasta a lui Roosevelt a fost publicată cu litere mari de 
toate gazetele franceze şi engleze... 


Madgearu a fost osândit la domiciliu forțat şi expediat la mănăstirea 
Bistrița. Nu-i mai tăcea gura... Cleanţa-cleanţa împotriva regimului, 
împotriva tuturor măsurilor ce se luau, împotriva Regelui... Acum în 
urmă ţinea conferințe la el acasă şi anunţa sfârşitul regimului şi al 
Domniei... La Bistriţa se va răcori, şi va mânca păstrăvi... 


Azi-dimineaţă la Palat, unde am asistat la remiterea Adresei Ca- 
merei, am avut satisfacția să reamintesc lui Ghelmegeanu că d-sa a fost 
unul din cei care au urlat mai mult când am spus lui Madgearu, în 
1921, în plină Cameră, să mă pupe... unde se ştie. Cum se întoarce roata 
lumii! Ghelmegeanu a fost cirac și slugă plecată la Madgearu — şi 
acum îl trimite la pușcărie! Deși n-am nici o simpatie pentru Mad- 
gearu, mai bine aş vrea să fiu în pielea lui decât în a lui Ghelmegeanu... 


Malaxa a plecat într-adevăr în străinătate, s-a dus la Paris să se inţe- 
leagă cu Edgard Auschnit, care a luat cu el toate actele compromi- 
țătoare pentru el Malaxa, pentru Duduia, pentru Urdăreanu și mai ales 
pentru Rege. În schimbul acestor acte, Malaxa va oferi lui Edgard re- 
vizuirea condamnării lui Max, în Apel. Pare că toţi acești escroci n-au 
nici o încredere unul în altul. Malaxa spune: dă-mi actele şi vei fi achi- 
tat — iar Max răspunde: achită-mă şi îţi dau actele! 


Duminică, 24 martie. Încetul cu încetul sosesc şi informaţiile de la 
Paris. Se pare că votul Camerei n-a fost determinat, faţă de Guvernul 
Reynaud, numai de jocul politicii meschine. În Franţa s-ar fi format un 

curent puternic pentru pace — curent a cărui existenţă fusese semna- 
lată încă din octombrie-noiembrie prin telegramele lui Franasovici. O 
bună parte a poporului francez nu pricepe războiul acesta care nu e dus 
pentru apărarea Franţei ci pentru scopuri ce apar din ce în ce mai 
nerealizabile. Armata, în tranşec, pe de altă parte, se enervează în lipsă 
de lupte, care singure oțelesc voinţa soldatului. Soldatul se plictiseşte 
și mârâie. Natural că mulţi francezi sunt însă de o părere contrară şi vor 
războiul până la nimicirea Germaniei (!!) Căderea lui Daladier, mai mult 
decât intrigilor de culise, ar fi datorită acestui antagonism. Daladier s-a 
arătat slab şi cu inclinaţii înspre curentele pacifiste, deși nu le mărturi- 
sea. Paul Reynaud a fost şi este partizanul războiului total şi până la 
sfârşit... Blum şi socialiştii la fel. Louis Marin, Flandin şi prietenii lor 
înclină pentru pace... Acest antagonism explică şi formarea Ministeru- 
lui Reynaud şi compunerea lui, şi lozinca pe care a adoptat-o — şi în 
fine şi votul care a avut loc Ía prima ciocnire între noul Guvern şi Ca- 
meră... 


Miercuri, 27 martie. De sâmbătă seara m-a apucat un acces de gută 
— primul de astă-vară. Cura de la Eforie şi-a menţinut efectul șapte 
luni. Foarte frumos. Şi l-ar fi ţinut mai mult, dar ultima vreme, uitân- 
du-mi de boală, am făcut abuzuri mari alimentare, am ţinut-o în icre 
proaspete şi în şampanie — şi acum icrele și şampania se răzbună. 


Gafencu vine să mă vadă. ÎI întreb ce mai e nou. „Ce să fie? Am 
ajuns la preţ mare. Germania e în plină desfăşurare de putere şi de far- 
mece pentru a obține de la Rusia și de la Italia, sub o formă oarecare, 
o garanţie a „statu-quo-ului“ în Sud-Estul Europei. Sud-Estul Europei, 
suntem mai ales noi. Germania vrea să taie iarba de sub picioare Fran- 
tei şi Anglici, în politica lor balcanică și să nu le mai lase nici un pre- 
text de intervenție. După ce Nordul a fost eliminat ca şi câmp posibil 
de luptă — izbutind să elimine şi Sud-Estul Europei şi dat fiind că pe 
frontul de Vest o decisivă nu e de presupus, nemţii socotesc că s-ar 
apropia foarte mult de telul pe care-! urmăresc: o pace de iu dA Mao 
Negocierile nemților cu prietenii lor merg însă greu. Italienii sunt de 
acord asupra fondului, dar nu asupra formei fiindcă n-ar vrea să sem- 
neze nimic alături de ruși; rușii s-ar împăca cu toate formele, dar nu 
prea vor să se angajeze a i lin fondului... Ştiri contradictorii au circulat 
după întrevederea de pe Brenner, s-a spus că Ribbentrop va merge la 
Moscova, apoi ştirea s-a dezminţit şi s-a anunţat sosirea lui Molotov la 
Berlin -— dar și aceasta a fost dezminţită ieri de Agenţia TASS. Reichul 

socoteşte că ministrul său de Externe a fost de două ori la Moscova şi 
că ajunge: acum e rândul d-lui Molotov să se deranjeze. Dar de când 
au încheiat pacea cu finlandezii, ruşii au început iar să se lase greu... În 
tot cazul, pentru moment, nu pare să fie pentru noi nici un pericol din 
partea Sovietelor care nu vor cu nici un preţ să intre în războiul euro- 
pean, ceea ce ar fi cazul dacă ne-ar ataca. Cuvântarea de ieri la Radio, 
a lui Paul Reynaud și declaraţiile lui Saracioglu nu lasă nici o îndoială 
asupra acestui punct“. 

Gafencu mi-a mai repetat şi explicaţia însărcinatului cu afaceri so- 
vietic de la Roma asupra fobiei manifestate de Guvernul italian faţă de 
Moscova: grija de a nu pierde simpatiile Spaniei, Portugaliei, Americii 
de Sud, Elveţiei... O fi, dar eu cred că mai mult grija de a putea ma- 
nevra față de Germania, determină politica Ducelui în ce priveşte So- 
vietele. 


Corespondentul Agenției Reuter, un anume Moritz-Loewell, supus 
englez, a fost expulzat zilele trecute şi a trebuit să părăsească România 
în 12 ore. Loewell telegrafiase la Londra că Germania ne trimisese un 
ultimatum de pe urma căruia Tătărescu demisionase şi că un Guvern 
Vaida era în formaţie. De la Londra știrea a fost difuzată prin toate pos- 
turile de radiodifuziune amice sau neutre... Interogat, anglo-jidanul a 
afirmat că obținuse informaţia direct de la Legația germană (!!!) Ex- 
pulzarea lui Loewell a indispus foarte mult pe englezi, fiindcă faţă de 
greşeala evidentă a tipului, ei se oferiseră să-l recheme imediat — dar 
Guvernul nostru a preferat calea expluzării. Gafencu părea şi el indis- 
pus, căci prin acte de acest fel se îngreunează şi sarcina lui. Cu acest 
prilej mi-a făcut o destăinuire gravă — pentru el — spunându-mi: „A 
fost iar la mijloc codita intrigantului d/a, care nu mai încetează de a ex- 
cita pe unul contra altuia...“ Țntrigantul dla e Urdăreanu; apoi dacă aşa 
au ajuns lucrurile, atunci zilele lui Gafencu la Ministerul de Externe 
sunt numărate. Mi-o spusese deja Cancicov foarte legat în momentul 
de faţă cu Urdăreanu, mi-au mai spus-o şi alţii, dar n-am vrut să o cred. 
Vom vedea... 


Dacă englezii sunt nemulțumit de expulzarea lui Lewell, germanii 
în schimb sunt încântați: un englez şi un ovrei — „coup double“. Presa 
şi posturile lor de Radio ne laudă fără restricţie, ne socotesc rupti de 
Aliați şi ne garantează toate fericirile alături de „Axă“... Niciodată pre- 

sa germană n-a fost atât de asigurătoare faţă de noi — şi se ştie ce legă- 
turi există în Germania între presă și Guvern... 


De la Roma, unde primul ministru ungur Teleky a petrecut sărbăto- 
rile Paștelui, se telegrafiază că întrevederile pe care le-a avut cu Ciano 
şi cu Mussolini n-au dus la nimic senzaţional... 

Se dezminte pe de altă parte „importanta convorbire ce ar fi avut loc 
între Teleky şi Charles, însărcinatul cu afaceri al Angliei, conversaţie 
speculată de cercurile filo-maghiare. Teleky şi Charles s-au întâlnit la 
golf şi au schimbat câteva vorbe de politeţe. Dacă Charles era beat, nu 
e nici un pericol să fi spus prostii... altfel, nu se ştie... 


A murit, aproape centenar, marele fizician Branly, părintele trans- 
MISIUNII undelor, fără fire. În 1890 Branly a izbutit să transmită cu- 
vinte, fără fir, prin emisiune, la 20 de metri. În 1899, Marconi a izbutit 
prima transmisiune peste Canalul Mânecii... Branly a fost nu numai un 
mare savant, dar încă şi un sfânt... 


Duminică s-a întemeiat „din ordin“, Asociaţia culturală româno-ja- 
poneză. Președinte 1.Gr. Perieţeanu — în comitet, Băgulescu şi o serie 
de chinezi (în materie). Am fost numit şi eu membru de onoare... 


Madgearu Virgilică, trimis să se răcorească la mănăstirea Bistriţa, a 
fost suspendat şi din învățământ, pe ziua de 22 martie. 


Declaraţiile de guvernământ făcute de Paul Reynaud, ca prefață a 
politicii de război dus „cu înverșunare“, în numele căreia a preluat suc- 
cesiunea lui Daladier, au impresionat mai mult prin tonul decât prin 
conținutul lor. Oricum ar fi, majoritatea opiniei publice franceze a cre- 
zut într-o schimbare de metode şi a fost mulțumită de noua îndrumare. 
De aci zvonul că cererea de rechemare a ambasadorului sovietic la Pa- 
ris era preludiul noii politici și că va fi urmată de o ruptură a relaţiilor 
diplomatice între Franţa şi Rusia. Un comunicat al Guvernului francez 
pune lucrurile la punct și lămurește că deocamdată poziţia „oficială“ a 
Franţei nu s-a schimbat. Guvernul francez a cerut la Moscova reche- 
marea lui Suritz fiindcă acesta teleprafiase în alb Sovietelor felicitări 

pentru pacea încheiată cu Finlanda, felicitări al căror text a fost consi- 
derat la Paris ca jignitor pentru Franţa. Telegrama fiind în alb, Gu- 
vernul a luat cunoştinţă prin cenzură de textul ei. Cererea de rechemare 
a fost motivată pe faptul că „dl Suritz nu se mai bucură de încrederea 
Guvernului Republicii“. Sovietele au răspuns că nu văd în telegrama 
d-lui Suritz nici o jignire faţă de poporul sau de Guvernul francez, dar 
de vreme ce acesta nu mai are încredere în dl Suritz, Guvernul sovietic 
„îl descarcă de funcțiunile de ambasador la Paris pe care le ocupa“. O 
formulă în doi peri, care nu cuprinde termenul „rechemare“, ca să nu 
se pună chestiunea unci înlocuiri. De la Moscova se pretinde, că fără 
cererea chiar a Franţei, dl Suritz ar fi fost poftit la Moscova, deoarece 
ambasadorul Naggtar e în concediu de la începutul războiului și Franța 
nu mai e reprezentată decât printr-un însărcinat cu Afaceri, în Rusia. 

Comunicatul francez lămurește că nu e vorba de o ruptură a rela- 
țiilor dintre cele două ţări, dar că Rusia, dacă voieşte să beneficieze 
mai departe faţă de Franţa și Anglia de avantajele (?) neutralității, tre- 
buie să rămână într-adevăr neutră... 


S-a interpretat de unii la Paris că şi chemarea lui François Poncet 
de la Roma era în legătură cu o schimbare de politică şi s-a adăugat că 
noul Guvern nu era deloc mulţumit de acţiunea ambasadorului Franţei 
în Ítalia. S-a spus că nu era o chemare, ci o rechemare. S-a dezminţit 
însă oficial şi acest zvon. Poncet a fost chemat — şi nu rechemat —— de 
noul ministru de Externe numai pentru consultări, cum a fost chemat şi 
Bargeton, ambasadorul din Belgia, şi cum vor fi chemați pe rând și alți 
reprezentanți ai Frantei în străinătate. 


Ziarele berlineze sunt foarte sobre în comentariile lor cu privire la 
vizita lui Teleky la Roma. Ele se mulțumesc să reproducă articole din 
presa italiană, subliniind hotărârea de pace în Sud-Estul Europei, hotă- 
râre pe care atâtärile democraţiilor occidentale (zic nemţii) nu vor iz- 
buti să o slăbească... De vizita lui Molotov la Berlin nu se mai vorbeşte 
însă, aşa încât se pare că o acțiune în trei (Germania-ltalia-Rusia) n-ar 
mai putea fi pusă la cale. Germania lucrează însă pe terenul diplomatic, 
şi la Rora şi la Moscova, pentru a-şi ajunge scopul: îndepărtarea influ- 
enţei franco-engleze din Sud-Estul Europei prin liniștirea Spina din 
România mai ales, în ce priveşte un eventual atac rusesc.. 


Zvonul că Anglia nu va mai respecta neutralitatea apelor Norvegiei 
a fost dezminţit la Londra. Faţă de nerespectarea acestor ape de către 

unitățile germane, Anglia a hotărât însă să facă poliția lor... Adică tot 
aia! 


„Pe coastele asiatice ale Mării Negre s-a văzut o auroră boreală. În 
același timp fenomene magnetice au tulburat toate aparatele de navi- 
gaţie aşa încât în cursul nopţii de alaltăieri spre ieri, multe vase care se 
îndreptau spre Bosfor şi-au pierdut calea... La Constanţa şi de-a lungul 
coastei noastre, fenomenele magnetice au fost însoţite. de un val de 
căldură. Termometrul s-a ridicat ieri până la 22-24" grade, la umbră. 


Procesul Auschnit, în Apel, a fost sorocit pentru ziua de 5 aprilie. 
Probabil că i s-a urât lui Malaxa în străinătate, sau poate că îi trebuie 
şi presiunea termenului ca să ducă la bun sfârşit „afacerile“ în curs... 
de discuţie... cu Edgar Auschnit! 


Au început semănăturile în toată câmpia Dunării. Doctorul Măldă- 
rescu, de la Craiova, îmi spune că grânele n-au ieșit aşa bine din iarnă, 
cum se spera. Le-ar trebui o ploaie! Dar atunci ce facem cu semănă- 
turile? Urâtă meserie mai e și agricultura... 


29 martie. Hotărârea Aliaților de a face poliţia apelor teritoriale 
scandinave a provocat mare agitație în cercurile politice din Berlin. 
Acestea protestează împotriva învinuirii aduse Germaniei că nu res- 
pectă regulile neutralității în acele ape, învinuire luată ca pretext de 
Aliați pentru intervenţia lor. Adevăratul motiv al acestei intervenţii este 
o încercare de a împiedica transporturile de materii prime din Norvegia 
şi Suedia în Germania. Dacă hotărârea luată de Aliați se va aplica, 
extinderea războiului spre Nord este inevitabilă. Deocamdată, presa 
berlineză amenință Norvegia cu toate fulgerele Reichului. Guvernul 
norvegian este acuzat de complezenţă față de Anglia, şi chiar de com- 
plicitate cu „bandiții“ de la Londra! „Dacă Norvegia vrea război, îl va 
avea!“ — Iată lozinca Berlinului... 


Consiliul Suprem de război al Aliaților a ţinut a șasea sa ședință la 
Londra. În fruntea delegaţiei Franţei a fost salutat cu vorbe măguli- 
toare Paul Reynaud. În jurul acestei şedinţe, presa engleză ca şi cea 

franceză fac larmă mare. „E cea mai importantă şedinţă a Consiliului 


“din câte au avut loc până acum“ — scriu ziarele din Paris ca şi cele din 


Londra. 

Din comunicatul publicat reiese într-adevăr: 

1) Obligaţia luată de cele două țări aliate de a nu încheia pacea de- 
cât împreună (până acum un asemenea angajament nu fusese oficial 
luat), și de a duce războiul până ce securitatea Angliei şi a Franţei vor 
fi pe deplin asigurate; 

2) Hotărârea de a interveni în apele teritoriale scandinave în scopul 
de a împiedica pe germani să nesocotească legile neutralității; 

3) Afirmarea că Franţa şi Anglia nu se vor da la o parte de la apăra- 
rea „statu-quo-ului“ în Balcani, în cazul în care ar fi pus în primejdie. 

După cum se vede şedinţa de la Londra a fost de data asta de o im- 
portanță care depăşeşte măsura, şedinţelor de acest soi, căci din hotă- 
rârile ei reies pentru prima dată scopurile comune de război ale Angliei 
şi ale Franţei, care le publicase până acum numai fiecare în parte — și 
mai rezultă şi posibilitatea extinderii războiului în Nordul şi în Sud-Es- 
tul Europei, posibilitate mărturisită şi ea pentru prima dată în comun. 

În comunicat se mai vorbește şi de „pacea de la Moscova“ (pacea 
ruso-finlandeză) cu o acreală care va da de gândit ruşilor, atât de hotă- 
râți şi ei să nu intre în războiul european și să rămână cu forţele lor 
nemăcinate până la încheierea păcii... 


„Vijelia“, „Viforul“, şi „Viscolul“, cele trei torpiloare de buzunar ce 
ne vin din Anglia, au sosit la Avignon... Peste câteva zile vor înfrunta 
marea... De nu s-ar îneca! 


La Florenţa, ploaie de nisip roşu! La Siena de asemenea. Se crede 
că ar fi nisip de prin pustiile Africii, adus de vânturi. Un uşor strat ro- 
şiatic a acoperit toate lucrurile... Așa ceva nu s-a mai văzut în Italia... 


Sumner Welles a sosit în America și a prezentat lui Roosevelt ra- 
portul său. In cercurile guvernamentale din Washington se socotește că 
sorții unei păci repezi sunt foarte reduși. 


Ambasadorul Angliei la Ankara şi miniștrii englezi din Sofia, Ate- 
na, Belgrad şi Bucureşti au fost chemaţi la Londra, pentru o consfă- 
tuire. A fost chemat şi ambasadorul din Roma. Pe de altă parte se vor- 

beşte stăruitor la Paris de numirea lui Laval — un prieten al lui Mus- : 


solini — ca ambasador al Franţei în Italia. Aceste deplasări ŞI noua nu- 
- mire, sunt puse în legătură cu intenţia Aliaților de a se afirma mai 
energic în Balcani, în înțelegere cu Italia. 


A apărut ordonanța lui Dombrovski privitoare la restricţiile alimen- 
tare. Miercurea și vinerea nu se va mânca carne de vacă, de porc şi de 
oaie în Bucureşti. Nici în restaurante, nici în casele particulare. Marţea 
şi joia, oribilul abator nu va funcţiona... Când vor renunța oamenii de- 
finitiv la carne? 


Mi se aduce un pamflet al propagandei germane, intitulat Paris- 
Noir (11!) E o contrafacere a ziarului Paris Soir, redactată și ilustrată 
cu destul duh! 


Citesc în momentul de faţă amintirile lui Ghensi, „Cinquante ans de 
vie a Paris“. Sunt plicticoase, căci autorul s-a învârtit printre oamenii 
cei mai puţini simpatici din acel „Tout-Paris“ snob şi antipatic din jurul 
vedetelor politicii radicale şi al celor de pe scenele subvenţionate. 
Amănunte despre o sumă de oameni care nu interesează. Dar şi infor- 
maţii inedite despre acțiunea lui Galieni în timpul războiului, despre 
intrigăriile din acele vremuri. Prea mult despre Gambetta şi anturajul 
său, despre Pedro Gaillhard și balcâzele de la Operă. 

Despre Verlaine, judecată sumară şi insuficientă. Ghensi nu pricepe 
cât de mare poet a fost acest nenorocit, deşi citează următoarele două 
versuri, admirabile: . 

„lată fructele, florile, frunzele şi ramurile, 

Și iată inima mea care nu bate decât pentru dumneata“. 

Aproape nimic despre Clemenceau — se vede că l-a plesnit — şi 
prea mult despre toţi ovreii din politică şi de prin teatre! 


30 martie. După ce câteva săptămâni nu s-a vorbit decât de el, nu 


se mai aude nimic despre Titulescu. Divorţează, nu divorțează — e 
nebun, nu e nebun, nu se mai ştie nimic... 


In Consiliul de Miniștri de ieri s-au hotărât cotele de ajutor pentru 
familiile concentraţilor nevoiaşi, de la 600 lei pe lună (Bucuresti) la 

300 (în comunele rurale). Rămâne de văzut care va fi criteriul după 
care se va stabili categoria „nevoiașilor“, căci la ţară și la mahala sunt 
toți pârliţi. 

După câte aflu concentraţii se înapoiază la sate, fie în concediu, fie 
că sunt desconcentraţi, cam otrăviţi la suflet. Pe jumătate bolşevizaţi, 
pretind, sub pretext că au drept la ajutor, ca alții să le facă muncile, dar 
ei stau cu braţele încrucişate. De acelaşi spirit îndărătnic sunt animate 
şi muierile rămase la vatră. E o stare de lucruri care ar trebui suprave- 
gheată, să nu iasă încurcături, ca în 1907... 


De la Washington se afirmă că Sumner Welles n-a dus şi n-a adus 
propuneri de pace. Misiunea lui, pur informativă, va duce la o înţele- 
gere mai bună între USA şi statele Europei. lar materialul pe care l-a 
adunat va fi folosit la momentul oportun, când va suna ceasul păcii... 

O complicată mărturisire că di Welles n-a găsit unde să sădească 
ramura de măslin cu care pornise în Europa... 


Ambasadorul britanic la Moscova nu se va întoarce deocamdată la 
post, dar Anglia nu va rupe relațiile diplomatice cu Sovietele. Va rămâ- 
ne faţă de ele în aceeaşi situaţie ca Franţa. 


Valul de căldură a determinat ieri şi alaltăieri o puternică şi timpurie 
furtună care a suflat mai ales în Răsăritul țării. Cum focurile iernatice 
nu erau încă bine stinse prin gospodăriile oamenilor, nenumărate in- 
cendii întreţinute şi sporite de vânt s-au întins şi au distrus sute de case 
şi de acarete, mai ales în judeţele Ialomița, Constanţa, Brăila şi Boto- 
şani. O pacoste de un soi nou, necunoscută până acum la noi... Bucu- 
riile vin toate deodată! 


Şi doctorul Lupu era să fie trimis să pescuiască păstrăvi la Bistriţa... 
Un colonel de jandarmerie din laşi s-a prezentat la el, la Arsura în 
Fălciu, unde domnul doctor venise să se mai răcorească în casa părin- 
tească. „Cu ce te pot servi, domnule colonel?“ — „Nu e vorba să mă 
serviţi d-voastră, domnule doctor, am venit să vă spun eu ceva...“ Și 
dă-i. Să se astâmpere, să-şi țină gura, să nu mai clevetească împotriva 
regimului, căci altfel va păţi ca Madgearu. În cele din urmă, colonelul 
a cerut lămuriri asupra participării doctorului la o întrunire de „răzvră- 

titi“ ce a avut loc la Bucureşti după internarea lui Madgearu. Lupu s-a 
pus la masă şi a scris un lung memoriu. Aci două versiuni: a lui Cos- 
tache Lupu, fratele, care pretinde că doctorul a făcut un dârz rechizi- 
toriu împotriva regimului poliţist şi că a încheiat cu declaraţia că n-are 
nimic personal de mărturisit „Poliţiei“, deoarece „a spus Regelui tot ce 
avea de spus“ — şi alta a Ministerului de Interne, unde se afirmă că 


Lupu a negat toate învinuirile ce i se aduceau şi s-a declart cu totul su-- 


pus legilor și regimului... 


31 martie. |mplinesc azi opt zile de pat. Abia mi-a trecut un acces 
de gută, a venit altul... Scriu ca vai de mine, cu caietul proptit pe o pe- 
rină... leri am început un tratament cu unde scurte; pare că-mi face 
bine. 


Cuza a luat cuvântul la Senat, la legea colonizărilor, ca să protes- 
teze împotriva Consiliului Superior Economic şi a mea personal, ca 
preşedinte al acestui Consiliu, fiindcă în avizul nostru cerusem să se 
înlocuiască în lege calitatea cerută de „etnic român“ prin cea de „cetă- 
tean român“, pentru beneficiarii legii. Cererea noastră se întemeia pe 
consideraţia că în vremurile actuale nu era nimerit să mai aţâțăm ne- 
mulțumiri minoritare, Ministerul Agriculturii, stăpân pe aplicaţia legii, 
putând în fapt rezerva numai românilor etnici loturilor de colonizare. 
Bătrânul Cuza nu putea evident pierde un prilej să mai sune o dată din 
trâmbiţa sa. Senatul a aplaudat ieşirea naționalistă a bătrânului luptă- 
tor, dar n-a mai aplaudat deloc când trâmbiţa a început să sune laudele 
lui Hitler... Cum nu mă aflam în Senat, incidentul n-a avut urmare. 
M-am înțeles azi-dimineaţă cu Gafencu să obțină de la lonescu-Siseşti 
să-l lase și el să cadă în cuvântarea pe care o va rosti în şedinţa de 
mâine, (căci abia mâine se isprăveşie discuţia legii). Când duşmanul 
stă cu armele încărcate la graniţă, orice pretext de conflict trebuie evi- 
tat. Asta o pricepe oricine, afară de pătimaşi de teapa lui Cuza... 


Țârcovnicul Molotov a făcut în faţa Sovietului Suprem moscovit o 
lungă expunere a politicii externe ruseşti. Spiritul pacific sovietic, 
conflictul cu Finlanda și pacea care a urmat, raporturile economice cu 
Germania, încercările de provocare anglo-franceze —- au făcut pe rând 
obiectul unor disertaţii searbede şi făţarnice. Pentru noi, e interesant că 
pentru prima dată un reprezentant oficial al Sovietelor a pus pe faţă 

chestia Basarabiei şi a raporturilor Moscovei cu România. După ce a 
vorbit de pactele de neagresiune încheiate de Rusia cu Turcia şi cu Ira- 
nul, di Molotov, continuând expunerea raporturilor ruseşti cu ţările de 
la Sudul Republicii, a declarat că cu România, Sovietele n-au încheiat 


pact de neagresiune, din cauza Basarabiei, a cărei anexiune Sovietele 


n-au recunoscut-o niciodată. D1 Molotov a adăugat că Sovietele n-au 
avut şi n-au intenţia să rezolve această chestiune pe cale militărească 
şi că prin urmare relaţiile dintre Rusia şi România sunt şi rămân 
paşnice... | 

Aceste declaraţii ale lui Molotov au impresionat adânc opinia pu- 
blică românească, căci, deşi ştiam noi toţi ce ne coc ruşii, nu avusesem 
până acum dovada oficială a pretențiilor moscovite. Acum o avem. Ín 
fapt, declaraţiile lui Molotov nu schimbă cu nimic situaţia: bănuiam 
noi că Moscova va aștepta un prilej favorabil ei pentru a pune chesti- 
unea Basarabiei, acum o știm, şi atâta tot. Ruşii nu ne vor declara răz- 
boi cât timp vor risca să se încurce în acelaşi timp şi într-un război 
balcanic şi prin urmare european. E mai probabil că vor aştepta pacea 
generală ca să pună chestiunea. Dacă atunci marile Puteri europene vor 
fi istovite şi neputincioase, situaţia noastră va fi rea — dacă marile 
Puteri vor mai fi încă în picioare, vom vedea... 

Am impresia că sovieticii vor mai mult să ţină chestiunea Basara- 
biei deschisă, pentru orice eventualitate şi pentru orice şantaj posibil, 
şi că pentru moment nu există într-adevăr pericol din partea lor. 

DI Molotov a mai explicat că dacă Sovietele nu mai au un ministru 
la Bucureşti, cauza este incidentul însărcinatului cu afaceri Butenko! 
care a dispărut în toamna anului 1938, incident care n-a fost încă lă- 
murit!! 

Ziarele noastre de azi-dimineaţă publică o lungă informaţie, un fel 
de comunicat neoficial, dar vădit redactat de Ministerul nostru de Ex- 
terne, prin care se răspunde afirmațiilor neexacte ale d-lui Molotov, 
arătându-se că avem chiar două dacă nu trei pacte de neagresiune cu 
Rusia: pactul Kellog din 1928, pactul de întărire a acestuia (Varşovia, 
1929), în ce ne privea pe noi, pe Estonia, pe Letonia şi pe Soviete — 
şi pactul de definiţie a agresorului (din Londra 1933) prin care se recu- 
nosc posesiunile teritoriale din acel moment al Statelor semnatare... Toate 
acestea le ştiu şi ruşii, dar e bine să le amintim că noi nu le-am uitat... 


! După plecarea lui Ostrovski, însărcinatul cu afaceri Butenko a dispărut din Bucureşti, dela- 
pindând şi o sumă însemnată de livre sterline aparţinând Sovietelor. S-a făcut o anchetă la care a 
luat parte şi reprezentantul Sovietelor din Praga, anchetă care n-a dat nici un rezultat, Sovietele, 
au rămas cu convingerea că autorităţile române au favorizat fuga diplomatului escroc. Butenko, 
după ce a sosit în Italia, s-a predat Ducelui, care a speculat destăinuirile lui în politica sa anti- 
sovietică... 

La Berlin se comentează favorabil declaraţiile lui Molotov față de 
noi — în sensul că ele îndepărtează orice pericol momentan de război. 
Presa germană adaugă că, cât timp va exista prietenie între România şi 
Germania, nu va fi nimic de temut pentru noi din partea ruşilor... 

Presa germană ar trebui să mai adauge: şi cât timp va fi Germania 
puternică şi prin urmare ascultată la Moscova! 


Azi se inaugurează cu mare solemnitate Camera de Comerţ româ- 
no-iugoslavă. Sârbii ne întorc politeţele făcute cu prilejul inaugurării 
Camerei iugoslave-române la Belgrad. Ne-au trimis pe Andreş, minis- 
trul lor de Comerţ şi pe primarul Belgradului. Şedinţa de inaugurare de 
azi trebuia să o prezidez eu. M-am scuzat, fiind în pat — ca şi la dife- 
ritele mese şi recepții date în cinstea oaspeţilor noştri, care au venit cu 
duiumul. 


Hotărârea noastră (Camera a şi votat legea) de a clădi un sat nou în 
Asia Mică încercată de cutremur a produs o excelentă impresie în sfe- 
rele turceşti. 


Noul Guvern central al Chinei, alcătuit sub influența japonezilor şi 
sub preşedinţia lui Wang-Cing-Wei, s-a instalat la Nanking și a publi- 
cat un foarte atrăgător program de muncă şi de pace. 

Guvernul chinezesc din Ciung-King protestează împotriva noului 
Guvern, şi diplomaţii săi acreditaţi pe lângă Puterile străine cer ca 
„uzurpatori“ din Nanking să nu fie recunoscuți... 


1 aprilie. Luni. Promoţiile de ofiţeri, care urmau să termine şcolile 
în iunie, au fost înaintate excepţional acum, în vederea eventualelor 
necesităţi de complectare a cadrelor. Tinerii sublocotenenţi, de toate ar- 
mele, au depus ieri jurământul în faţa Regelui, care cu acest prilej a 
răspuns indirect lui Molotov că România e gata să facă faţă oricărui pe- 
ricol... Noua promoţie de ofiţeri a primit numele de „promoţia Regele 
Ferdinand“. 


Guvernul Naţional din Nanking și cel vechi din Ciung King au in- 
trat în lupta diplomatică deocamdată. Ce e nostim e că tocmai Guver- 

nul instalat de inamic — cel din Nanking — poartă numele de Guvern 
naţional, iar cel într-adevăr naţional din Ciung King e învinuit de a fi 
vândut strănilor. Guvernul care se constituise la Peking (tot sub pro- 
tecţia japonezilor) s-a transformat în „Consiliul Chinei de Nord“. 

Statele Unite ale Americii au declarat deja că nu vor recunoaște Gu- 
vernul din Nanking. 


Reichul a publicat o carte albă ce conţine o serie de rapoarte şi 
documente menite să dovedească că ambasadorii Statelor Unite mai 
ales Bullitt, de la Paris, au împins cât au putut la declararea războiului. 
Despre Bullitt aş putea mărturisi și eu şi declaraţiile lui de acum un an 
se găsesc la locul cuvenit în aceste însemnări. 

Publicaţia germană a fost făcută în scopul să producă zâzanie în 
America şi să ridice opinia publică împotriva lui Roosevelt și a agenți- 
lor săi, tocmai în ajunul alegerilor prezidenţiale şi a zădărnici astfel o 
posibilă a treia candidatură a actualului Preşedinte. Scopul n-a fost însă 
atins și întreaga opinie publică americană, dimpotrivă, s-a ridicat îm- 
potriva „calomniilor“ germane cu atât mai multă furie cu cât şi-a dat 
seama că nu toate actele din cartea albă puteau fi considerate ca fal- 
sificate... 

Rezultatul ieșirii germane a fost astfel diametral opus celui urmărit. 
Nemţii au fost totdeauna lipsiţi de dibăcie şi de tact. 


leri, mare concurență româno-iugoslavă pe terenul fotbalului. S-au 
jucat 3 meciuri, 2 la Bucureşti și 1 la Belgrad. Echipele cele mari, la 
Bucureşti, au făcut partidă nulă (3:3), echipa „juniorilor“ iugoslavă a 
bătut pe cea română (2:0) — tot la Bucureşti — iar echipele B, care s- 
au întâlnit la Belgrad s-au ales cu O pentru România și 1 pentru Iu- 
poslavia. O singură victorie putând fi şi darul întâmplării, putem zice 
că echipele ambelor ţări s-au clasat la egalitate. 


2 aprilie. Cartea albă germană continuă să fie discutată cu aprin- 
dere în Apus, până în America. Documentele publicate fiind ridicate 
din arhiva Ministerului de Externe din Varșovia, Potocki de la 
Washington și polonezii din Paris le declară false... Bullitt și Kennedy, 
ambasadorii din Paris şi Londra, protestează şi ci... 

Pe de altă parte, secretarul de Stat Cordell Hull declarând în treacăt 
că politica lui n-a corespuns şi nu corespunde cu a ambasadorilor USA 

din Paris şi Londra — admiţându-se că documentele publicate n-ar fi 
apocrife — presa germană caută să pună în contradicţie pe zisul Cor- 
dell Hull cu şeful său Roosevelt... 

Din încordata polemică reiese tot mai mult solidarizarea politicii 
Statelor Unite cu Anglia și cu Franţa. Toată presa americană şi cercurile 
politice, cu excepția celor neînsemnat de puţini germanofili, înjură pe 
nemți. Dacă asta a urmărit Guvernul din Berlin, apoi a reușit pe deplin... 


Cu privire la noul Guvern chinez din Nanking, Cordell Hull a 
declarat că constituirea lui e în flagrantă contrazicere cu tratatul celor 
9 Puteri, şi că în consecință USA nu 1 va recunoaşte. Guvernul japonez 
a declarat în schimb că „Japonia nu va putea colabora cu ţările care nu 
vor recunoaşte Guvernul din Nanking“, şi a explicat că acest Guvern 
constituie singura încercare viabilă de a pacifica China. Cine e contra 
lui dovedește că vrea să întreţină războiul... 


„Statele Unite au început mari manevre în Oceanul Pacific, spre 
insulele Hawai, manevre la care vor particpa 130 vase de război, 500 
avioane şi 43 000 oameni... 


Se dezminte ştirea publicată de presa germană după care Anglia ar 
fi cerut Turciei autorizație de trecere prin Strâmtori pentru flota aliată 
în vederea stabilirii unui blocus al coastelor ruseşti. De la Ankara se 
observă că în conformitate cu tratatul din Montreux o asemenea auto- 
rizație nici n-ar putea fi acordată câtă vreme Turcia va rămâne neutră. 
E drept că de curând ministrul de Externe turc a declarat că Turcia nu 
e neutră, ci numai „nebeligerantă“... 


Din Paris se telegrafiază — în legătură cu chemarea lui Frangois 
Poncet — că toți reprezentanții Franţei în Europa vor fi chemaţi pe rând, 
noul Guvern dorind să se informeze asupra posibilităţilor franco-engleze. 


Confederaţia Sovietelor s-a înmulțit cu un Stat nou, al 12-lea: Re- 
publica Carelo-F inlandeză, care s-a constituit şi a fost admis în „uniu- 
nea“ republicilor sovietice (URSS). Să-i fie de cap! 


Comentariile expunerii lui Molotov: Rusia Sovietică ar fi putut cu- 
ceri întreaga Finlandă, dar n-a făcut-o, ci s-a mulțumit să asigure apă- 

rarea Leningradului şi a Murmanskului, lăsând Finlandei întreaga ei 
independenţă internă și externă, după cum această îndoită indepen- 
denţă a fost lăsată şi Statelor Baltice care continuă să trăiască liniștite... 
Aceste lucruri frumoase le spun gazetele din Moscova şi Berlin ca să 
dovedească că Sovietele sunt esențialmente pacifice şi nu urmăresc 
cuceriri... Probabil ca să întărească „pacea“ vor să pună mâna şi pe Ba- 
sarabia... 


vee a 


Dom” Guţă Tătărescu a făcut „o inspecţie inopinantă“ în Ţara Mo- 
ților... Vechile obiceiuri demagogice... Din această inspecție „inopi- 


nantă“, Țara moţilor s-a ales cu reparația casei lui Avram Iancu... 


Incendiile continuă din cauza vântului şi a frigului care opreşte pe 
gospodari să-și stingă focurile. Peste o sută de case din satul model 
Fărşari la 12 km de Silistra, au ars cu tot ce era pe lângă ele... Satul 
Fărşari e primul sat model construit de coloniştii macedoneni. 


S-a stins în fine focul de gaz metan care ardea lângă Mediaş, din 
vara anului 1933. De şapte ani, ca o flacără de vulcan, focul lumina 
noaptea la zeci de km. Valoarea gazului astfel irosit se urcă la zeci de 
milioane... Toate încercările de stingere au dat greş, până la aceasta din 
urmă. Succesul stingerii e datorat unui inginer Popovici, care a muncit 
din noiembrie până la sfârşitul lui martie, dar în fine a izbutit. 


Ziarele franceze cu data de 30 martie sosite azi ne aduc textul co- 
municatului de la Londra, dat cu prilejul celei de-a 6-a întruniri a Con- 
siliului Suprem de Război aliat. 

Comunicatul este publicat sub titlul Declarația solemnă franco-bri- 
tanică şi partea lui esenţială e următoarea: „Guvernul Republicii Fran- 
ceze şi Guvernul Regatului Unit al Marii Britanii şi al Irlandei de Nord 
se angajează mutual, să nu negocieze, nici să încheie armistițiu sau 
tratat de pace, în timpul acestui război, decât de comun acord. 

Ele se angajează să nu discute clauzele păcii decât după un acord 
complect între ele, asupra condiţiilor necesare, pentru a le asigura res- 
pectiv garanţiile efective şi durabile ale securităţii lor. 

Ele se angajează, în sfârşit, să menţină, după restabilirea păcii, co- 
munitatea lor de acţiune în toate domeniile atâta timp cât ea va fi 

necesară pentru apărarea securităţii lor şi pentru reconstrucția, cu 

concursul altor naţiuni, a unei ordini internaţionale care să asigure în 

Europa libertatea popoarelor, respectul dreptului şi menţinerea păcii “. 
Pentru noi, ca principiu, e foarte bine. Rămâne de văzut aplicarea. 


Blumenfeld povestește că Victor Antonescu — vechiul confident al 
francezilor — i-ar fi spus că Thierry e pe punctul să ceară transferarea 
lui, deoarece e personal prea recunoscător Regelui Carol ca să se lase 
târât într-o situaţie în care ar avea de combătut politica Majestății 
Sale... 

Nu corspunde cu starea de spirit pe care am găsit-o eu la Thierry, în 
ultima noastră întrevedere. Dacă informaţia lui Antonescu e totuşi 
exactă, atunci aveam o dovadă mai mult că Thierry e stăpânit numai de 
nervii lui. Căci n-are motiv să se plângă de politica pe care o urmă- 
rește Majestatea Sa... 


Afacerea expulzării ziaristului Lowell nu e terminată încă. Englezii 
nu se lasă. Reuter a cerut o anchetă. Ancheta a dovedit că nu Loewell 
a trimis telegrama încriminată, fiindcă n-a trimis nici una. Deştepţii 
noștri au obiectat că a trimis-o din Sofia (de la Bucureşti la Sofia prin 
curier). Ancheta oficială provocată de englezi a dovedit însă că nici de 
la Sofia, Loewell n-a trimis nimic. Acum deștepții nu știu pe unde să 
scoată cămaşa. Se zice că Loewell va fi autorizat să revină pentru 10 
zile în țară — unde şi-a lăsat bagajele şi nevasta — şi apoi va pleca, el 
de bună voie... 


) 


Afacerea Procopiu (Finanţe) despre care nu se mai vorbea, după 
dezminţirile oficiale din toate părţile, revine la ordinea zilei. „E totuşi 
ceva...“ („Nu iese fum fără foc““...) lată ce mi se spune acum din izvor 
destul de sigur: | 

Amicul Procopiu e însurat, dar mai are şi o damă, şi vrea să divor- 
teze de legitima lui şi să ia, poate, dama. De câtva timp închisese scu- 
lele nevestei, care de fapt erau ale lui, într-o casetă, şi în altă casetă 
închisese banii numerar agonisiţi cu sudoarea frunţii sale. Prin urmare 
casete — nu saltea sau saltele. Într-o bună zi (mai mult într-o zi rea) 
casetele au dispărut. Procopiu n-a stat un moment la îndoială: casetele 
fuseseră şterpelite sau de legitimă, ca să se asigure de „avutul comun“ 
şi să-şi asigure viitorul — sau de ilegitimă, doritoare Să-şi asigure o ar- 
vună în vederea viitorului contract. 

Procopiu a ţipat, s-a tocmit şi cu una şi cu alta, a încercat „Să se îm- 
pace“ cu ele. Nici un rezultat... Atunci a reclamat la Poliție pentru fur- 
tul sculelor numai, ca să împiedice vânzarea lor și în acest scop a tre- 
buit să dea o descripție amănunțită a giuvaerelor dispărute. Prefectul 
Modreanu, care, fenomen de necrezut în regimul de azi, e un om cin- 
stit, a fost impresionat de descripția primită și a chemat un expert care 
a evaluat sculele, după descripție la 4—5 milioane lei. Modreanu s-a 
întrebat cum un funcționar, fie el şi înalt, a putut realiza o asemenea 
sumă, şi la ziua sa de lucru a supus cazul Majestății Sale... Regele s-a 
mirat şi cl şi a pus să se facă o anchetă. Ancheta e în curs... Mitiţă, care 
nu vrea să piardă un colaborator atât de preţios capabil să scoată bani 
din pământ, înăbuşă cât poate afacerea. Nu se ştie până acum care va 
fi rezultatul anchetei... 


Miercuri, 3 aprilie. Discursul săptămânal de ieri al lui Chamber- 
lain, la Camera Comunelor, a fost aşteptat cu nerăbdare în nădejdea că 
va lămuri planurile de înteţire a războiului, fixate în ultimul Consiliu 
Suprem. Din acest punct de vedere discursul premierului britanic a fost 
o decepţie, căci n-a spus nimic mai mult decât se ştia de pe urma comu- 
nicatului publicat cu prilejul faimoasei şedinţe. Intre rânduri se poate 
însă pricepe că înteţirea războiului se va manifesta înainte de toate prin 
intensificarea până la extrema limită a blocus-ului maritim. l 

Se poate pune aci întrebarea — și și-au pus-o multi, chiar în Anglia 
şi în Franța! — la ce serveşte blocus-ul maritim al Germaniei dacă 
căile ci terestre rămân deschise? Germania nu mai poate importa nimic 
pe mare, dar poate importa, dacă nu tot ce vrea, în tot cazul ce îi 
trebuie, prin Italia, prin lugoslavia, prin România, prin Rusia. Pe de 
altă parte blocus-ul şi contrablocus-ul maritim aduc enorme pagube 
ncutrilor, Angliei şi Franţei. Aliaţii nu vor putea constrânge Germania 
prin blocus-ul maritim. Trebuie găsit altceva — sau dacă nu să se în- 
cheie pacea... iai 

După cuvântarea lui Chamberlain, a luat cuvântul şeful opoziţiei 
„megior“ Alttee care şi-a exprimat multumirea asupra hotărârii luate 
de Consiliul Suprem cu privire la continuarea colaborării cu Franţa şi 
după război. 


l Articolul generalului Duval în ultimul număr din Revue des Deux Mondes e foarte inte- 
resant, în această privinţă. 

Camera franceză s-a redeschis ieri. Guvernul Reynaud n-a fost răs- 
turnat. De altminteri n-a fost nici un vot. 


Am găsit un american care să pledeze pentru noi. Profesorul Mo- 
seley, de la Universitatea Cornell (?) a scris în revista Foreign Affairs 
un articol intitulat; „Drepturile României asupra Basarabiei“. Argu- 
mentele cunoscute. Bine şi așa, tot e ceva... 


Generalul Weygand a dat un interviu. „Știu că Germania e gata să 
dea lovituri în jurul ei. Unde va încerca să lovească, vom lovi imediat 
şi noi. Avem în Siria tot ce ne trebuie pentru o intervenţie repede...“ 

Generalul a adăugat că dânsul este comandantul forțelor franceze în 
Siria şi nimic mai mult. Armata turcească e comandată de mareșalul 
Ceașmak —- iar forțele engleze din Palestina depind de Comandamen- 
tul britanic din Egipt. 


Discuţiile în jurul cărții albe germane continuă, mai ales în Ame- 
rica unde au pătruns şi în Parlament. Senatorul democrat Reynolds a 
cerut numirea unei comisii în faţa căreia să fie chemaţi ambasadorii 
Bullitt şi Kennedy precum și subsecretarul de Stat Sumner Welies spre 
a fi ascultați. O cerere identică a fost făcută în Camera Reprezentan- 
ților de către deputatul Fisch (cel cu propunerea de armistițiu de la 
Oslo, cu prilejul conferinţelor interparlamentare...). 


Secretarul de Stat Cordell Hull a declarat. presei că deşi s-a încheiat ` 


pace între Finlanda şi Soviete, „embargo-ul“ moral, în materie de ar- 
mament, trebuie menţinut mai departe împotriva Rusiei. 


Cu toată temperatura scăzută (de trei zile, între + 3° şi + 5°) inunda- 
tiile continuă. Nistrul şi Prutul au ieşit din matcă și au cotropit locurile 
joase de lângă albia lor. Floare la ureche pe lângă dezastrele din lu- 
goslavia... 


Cecropid la mine. Pe lângă Clodius a venit şi Pilder. Printre nemți 
domneşte o anarhie complectă. Vor lei, ca să poată face cumpărări ma- 
sive de cereale, dar nu se mai înțeleg nici între ei asupra metodelor de 
a şi-i procura... Unii propun sporirea valorii markului, alţii cer credite 


ÎNSEMNĂRI ZILNICE, 1940 221 


de finantare, alții nu mai ştiu nici ei ce mai cer. Neubacher, deși adus 
şi prezentat de Clodius ca omul lui, nu se mai înțelege cu el. Guido 
Schmidt, cântă şi el cântecul său. În total harababură... La urma urmei 
tot în spinarea noastră se vor sparge toate... 


Joi, 4 aprilie. Ministerul Chamberlain a fost remaniat. Deşi poziţia 
lui Sir Neville era identică cu a lui Daladier, englezul a scăpat cu o re- 
maniere şi a rămas în fruntea Guvernului. Deosebire de moravuri și de 
tradiţie politică... | 

Lord Chatfield, ministrul Coordonării, a demisionat și a ieşit din Gu- 
vern. Alt ministru al Coordonării n-a fost numit, dar Winston Churchill, 
rămas Prim Lord al Amiralității va prezida „un comitet de coordonare“ 
compus din miniştrii resorturilor militare şi navale. Kingsley Wood, 
ministrul Aviatiei, a trecut la Sigiliul Privat şi în această calitate va pre- 
zida un „comitet de coordonare economică“ — iar în locul lui a fost 
numit Sir Samel Hoare. La principalele portofolii — Finanţe, Interne, 
Externe, au rămas foştii miniştri. Numeroase schimbări la Departa- 
mentele secundare. Politiceşte, aspectul Cabinetului a rămas același. 


Revista hebdomadară J'I/lustration a reprodus pe coperta numă- 
rului său din săptămâna trecută o fotografie reprezentând pe Paul Rey- 
naud în Cabinetul său de la Finanţe, stând de vorbă cu Sumner Welles 
— fotografie în care se vede pe peretele Cabinetului ministerial o hartă 
a Europei. Acelaşi clișeu a fost reprodus și de alte foi ilustrate franceze. 
Harta de pe peretele lui Reynaud a ridicat însă o furtună în Ungaria, în 
Bulgaria şi în Germania și natural a ţinut isonul protestărilor şi Italia. 
Toate aceste țări au văzut în harta cu pricina proiectul Aliaților de îm- 
părțire a Europei după război. ln realitate, harta este o hartă a Europei 
de înainte de război. Cehoslovacia, Polonia, Germania nu se arată pe 
dânsa reconstituite, ci aşa cum au fost înainte de modificările de gra- 
niţă din 1938 şi 1939. Reproducerea fotografică nu e nici măcar exac- 
tă: fotograful a întărit unele trascuri de fluvii, altele de graniţe încât 
unele confuzii sunt vizibile. Astfel, Dunărea pare a fi devenit granița 
Ungariei spre Nord. 

De aci urletele patrioţilor de la Budapesta care declară că „nu vor 
ceda nimic“ din teritoriul pe care-l ocupă azi. Tot e bine că în loc „să 
ceară“, ungurii afirmă azi „că nu vor da“! 

Vâlva pe care o face acest incident ridicol, arată pe de o parte nesigu- 
ranţa zilei de mâine, pe de alta starea de enervare în care a ajuns lumea... 

Parisul a dat dezminţirile cele mai categorice în ce priveşte „inten- 
țiunile“ ce s-au atribuit Guvernului francez prin publicarea acestei 
hărți... Budapesta tot nu s-a liniştit încă... 


Paul Reynaud a trimis prin radiofonie un mesaj Statelor Unite — 
mesaj prin care explică poziția Franţei faţă de ideea păcii şi de ideea 
unui echilibru european postbelic bazat pe înțelegere și pe libertate 
economică... Interesantă de relevat afirmaţia că pacea nu se va încheia 
la masa verde ci pe câmpul de bătaie... 


I. Gr. Perieţeanu, vicepreşedintele Senatului, a fost brusc expediat 
la Londra. Nici n-a avut vreme să vină să mă vestească... Se zice că a 
fost chemat, sau trimis, de Malaxa (după cum se admite că ilustrul Ma- 
her e la Londra sau la Bucureşti, căci nu se ştie...) pentru un proces pe 
care i l-ar fi intentat Cepi, sau Pepi, sau altă societate din ale lui Ausch- 
nit — sau poate chiar Westminister Bank... 

Misterul continuă să planeze asupra tuturor acestor afaceri nemai- 
pomenite... 


Se zice că Guvernul polonez din Angers vrea să dea în judecată (în 
faţa cărei instanțe?) pe Smigly Rydz, pe Beck şi pe generalui Skla- 
dovski (fostul prim-ministru) pentru nepregătirea țării de război şi pen- 
tru abandonarea Poloniei pe când luptele erau încă în curs... 

Cenzura franceză a oprit răspândirea acestei ştiri, care n-a fost însă 
dezminţită. 


Primele alegeri în Partidul Democrat pentru desemnarea delegaților 
care vor participa la alegerea Preşedintelui Republicii au avut loc în 
Statele Wiscontin şi New York şi rezultatul lor a fost o majoritate zdro- 
bitoare pentru Roosevelt. Prezentarea şi a treia alegere a actualului 
Prezident par de pe acum certe. A fară numai dacă evenimente neprevă- 
zute nu vor schimba cu totul conjunctura politică actuală... 


Secretarul de Stat Hull a declarat deputatului Fissh că nu autori- 
zează pe ambasadorul Bullitt să apară în faţa unei comisii de anchetă 
parlamentară. D-sa a adăugat că dl Bullitt a dezminţit cuvintele ce i 

s-au pus în sarcină prin cartea albă germană, şi că Secretariatul de Stat 
a aprobat această dezmințire. 


Teri am ieşit din casă, după 12 zile de pat și de odihnă, la care m-au 
osândit două accese subintrante de gută. Am dejunat la Clubul Miliar- 
darilor şi am prezidat şedinţa de Senat... 


Cei 44 de foşti deputaţi comuniști francezi daţi în judecată pentru 
că au contravenit la legea prin care Partidul Comunist a fost dizolvat 
în Franţa au fost condamnaţi — unii în lipsă — la 4 şi 5 ani de închi- 
soare, şi unii din ei şi la amenzi. 

Unde sunt zilele Frontului Popular! 


Pilder, în treacăt prin Bucureşti pentru două zile, a fost ieri la mine. 
Ca director al afacerilor lui Dresdner-Bank în străinătate ştie multe. A 
văzut de curând şi pe Führer şi pe Ribbentrop. Æl afirmă că Fihrerul 
nu vrea să facă război cu Franţa şi nici cu Anglia și că din ordinele lui 
nu se săvârşeşte nici un atac atât pe teritoriul francez cât şi pe cel en- 
glez. Hitler şi Ribbentrop își dau seama de pericolul rusesc şi vor să 
evite prăbuşirea Europei. Am întrebat: atunci de ce au început răz- 
boiul? Pilder a părut cam jenat de întrebarea mea și mi-a mărturisit că 
crede că atât Fiihrerul cât și Ribbentrop n-au crezut că Anglia se va 
mişca, în ajutorul Poloniei... 

Pilder mai crede că şi azi (mi-a spus-o deja cu prilejul ultimei sale 
vizite) că se lucrează serios pentru o înțelegere, că Roosevelt e com- 
plect câştigat la această idee, şi că pacea va veni peste câteva luni, fără 
ca războiul să se întețească până atunci. Chiar dacă anglo-francezii 
vor pune stăpânire pe apele scandinave, Hitler tot nu va reacționa. 
Cum? am întrebat eu, dacă flota britanică ar face poliţia apelor scandi- 
nave, Hitler nu va face nimic? Nimic —— a fost răspunsul categoric al 
interlocutorului meu. 

Pilder mi-a mai spus lucruri foarte interesante în domeniul econo- 
mic. Blocus-ul e foarte sensibil Germaniei. Pe căile de uscat, deschise 
Germaniei, nu se poate importa serios decât din România. Din Rusia, | 
nu se importă nici un sfert din cât se importă de la noi. Rușii pun rea 
voinţă şi sabotează convențiile lor cu Germania. Politiceşte vor şi mai 
puțin să se angajeze cu Berlinul. Hitler a încercat să pună la cale un 
pact de neagresiune față de noi, și la Brenner s-a tratat chestiunea „te- 

meinic“. Nu e exact că Mussolini nu vrea să semneze alături de so- 
vietici (pretinde Pilder) — ruşii nu vor să semneze nimic: vor să-și păs- 
treze libertatea acțiunilor lor... Revenind la cele economice, după ce 
mi-a vorbit de Rusia, Pilder a trecut la celelalte țări neutre din care 
Germania şi-ar putea procura materii. prime şi alimente. Aceste țări — 
Scandinavia, Elveţia, Italia, lugoslavia nu pot însă furniza lucru mare, 
fiindcă pe de o parte ele nu produc cele necesare Germaniei iar pe de 
alta propriul lor import este contingentat de Aliați și redus la necesită- 
țile locale. Astfel, importul Germaniei din aceste țări a scăzut enorm şi 
de unde la începutul războiului Germania era debitoare faţă de ele, 
acum e creditoare căci a trimis foarte multe mărfuri manufacturate şi 
maşini în speranța unui import care nu s-a realizat. Astfel, Pilder mi-a 
citat cifre: în Elveţia, Germania are un disponibil de 60 milioane franci 
elveţieni, în Suedia de peste 70 milioane coroane suedeze. „Am ajuns 
— a adăugat Pilder — să fim ţară cu devize disponibile!“ Azi toată 
economia Germaniei e bazată pe România. lată de ce raporturile dintre 
cele două țări trebuie să fie excelente, întrucât priveşte intenţiile Ger- 
manici... 

Cu privire la negocierile actuale dintre noi şi nemți, pentru găsirea 
„leilor“ necesari tranzacţiilor germane, Pilder e sigur că se va găsi o 
soluţie... E vorba acuma să se negocieze din disponibilul Germaniei în 
Suedia, și să se transforme coroane suedeze în lei româneşti, prin sa- 
vante viramente... 

Cele spuse de Pilder în această privință corespund cu afirmaţiile fă- 
cute mie ieri de Christu, că nu e vorba de sporirea cursului mărcii... 

Pilder pleacă azi, dar revine la 20 aprilie (adunarea generală a So- 
cietăţii Bancare). 


Cercurile financiare şi cafeneaua — până la un punct şi lumea poli- 
tică — sunt încă la noi sub „emoția“ discursului lui Molotov. La bursă, 
toate efectele au scăzut. Au scăzut ce e drept şi din cauza noii taxe de 
2% pusă asupra tranzacţiilor, taxă al cărui efect real e de 6 şi de 8% 
căci aceleași titluri trec prin mai multe mâini în aceeaşi zi. 


În ce priveşte discursul lui Molotov, nu pricep „emoția“. Discursul 
lui Molotov n-are nici o importanță. Ce spune sau nu spune un bol- 
şevic, sau mai mulți bolşevici — e egal cu zero. Intre Rusia şi noi si- 
tuaţia e clară. Politica Sovietelor a evoluat în ultimii ani şi din comu- 
nist şi pacific Statul rusesc s-a transformat pe îndelete într-un Stat im- 
perialist şi de pradă. In programul actual al Moscovei e cuprinsă şi re- 

stabilirea vechilor granițe ale Imperiului țarist (cel puţin). Pe baza 
acestui program ruşii pretind şi vor Basarabia noastră. Dacă am fi nu- 
mai noi şi rușii pe lume, soarta Basarabiei ar fi lămurită: un popor de 
20 milioane nu poate rezista unui popor de 200. Dar cât timp nu vom 
fi singuri, ruşii nu ne vor ataca. Rușii nu vor să intre în războiul euro- 
pean. Toată politica lor e să rămână cu forţele lor intacte până la sfârși- 
tul conflictului şi să împingă pe de altă parte războiul până la istovirea 
Puterilor occidentale. Şi atunci, la pace să vină cu pretenţiile lor... 

Dacă războiul se va termina fără distrugerea Germaniei, Franței şi 
Angliei — n-avem nimic de temut din partea Rusiei — dacă nu, atunci 
nu numai noi, dar Europa întreagă va fi la cheremul Moscovei. Ce spu- 
ne sau nu spune Molotov astăzi, e fără importanţă... 

Politica pe care o face Rusia, e exact și politica pe care o face Italia. 
E nostim că făcând aceeaşi politică, cele două dictaturi nu se înţeleg... 
Şi Italia e hotărâtă să aștepte cu forțele ei intacte istovirea beligeran- 
tilor şi atunci, când nimeni nu va mai putea opune vreo rezistenţă lă- 
comiei ei să ceară realizarea tuturor dezideratelor sale. 

Ca şi Rusia, Italia are interes să dureze războiul cât de mult, dar fără 
dânsa. Cât aud de mediaţia Ducelui pentru pace, îmi vine să râd... 


Vineri, 5 aprilie. În şedinţa de ieri a Senatului am avut puţin teatru. 
S-au deșteptat pentru o clipă boierii din somnul cel de moarte şi paş- 
nica incintă s-a animat. Incidentul a fost provocat de Nicuşor Miclescu 
şi de Aurică Vlad, care au luat cuvântul în chestiune personală. In ṣe- 
dința de marţi (eu nu eram de faţă), cu prilejul discutării proiectului de 
lege pentru ratificarea decretelor-legi, cei doi senatori sus-numiţi au 
protestat împotriva numărului exagerat de legi promulgate prin decret 
în timpul vacanței de Crăciun a Parlamentului. În răspunsul său, Istrate 
Micescu a gafat: în loc să aducă argumente oarecare în favoarea decre- 
tării legilor, a pretins că senatorii numiţi! n-aveau dreptul să se ridice 
împotriva inițiativei regale de legiferare. Miclescu şi Vlad au protestat 
pe loc, în aprobarea întregului Senat, şi ieri au cerut cuvântul în ches- 
tiunea personală ca să lămurească chestiunea. Miclescu a fost foarte 
binc; deşi e departe de a fi un orator, a vorbit ca un om cinstit şi de bu- 
nă-credinţă, cum e. Vlad deşi sifilitic terțiar, paralitic general şi diabe- 
tic, n-a spus prea multe prostii, şi a amintit de monarhismul său de pe 
vremea războiului, când agenţii boșofili din Bucureşti veneau în Ar- 
deal să facă propagandă pentru detronarea Regelui Ferdinand. Mi- 

clescu, amintind că a început să facă politică sub Regele Carol I, alături 
de Carp, a avut o formulă bună: „Pe vremea aceea Guvernul acoperea 
pe Rege, acum s-au răsturnat toate și miniştrii vor să se acopere cu 
Regele...“ În treacăt a mai plesnit pe Micescu, dureros. Nenea Istrate a 
avut o zi rea; de altminteri începe să se ramolisească: înainte de dis- 
cuţia personală, în cursul discuţiei asupra legii chiriilor, adormise pe 
banca ministerială. | 

In răspunsul său a tăiat fire de păr în patru, a explicat că a spus că 
n-a vrut să spună, a dat înapoi. Incidentele mai vii au fost însă provo- 
cate prin două întreruperi: a ministrului Portocală în cursul cuvântării 
lui Miclescu și a ministrului lichea Andrei în cursul cuvântării lui Vlad. 
În slugărnicia lor s-au ridicat împotriva cuvântătorilor sub pretext că 
încălcăm art. 50 din Regulament care interzice punerea Coroanei în 
discuţie. l-am pus în două cuvinte pe fiecare la loc arătându-le că poli- 
ţia şedinţei îmi aparține numai mie, şi că de altfel oratorii n-au pus Co- 
roana în discuţie, ceea ce n-aș fi tolerat. i 

Cearta a avut un epilog în Comisie, după ședință, unde dl Portocală, 
al cărui mandarinat politic e de dată recentă, şi-a permis să exclame: 
„Senatul s-a purtat astăzi în mod ignobil, ar merita să fie dizolvat, sau 
cel puţin trimis acasă pe o lună...“ Senatul aplaudase într-adevăr foarte 
zgomotos pe Miclescu şi deloc pe Micescu... Dacă aş fi fost de faţă aş 
fi chemat la ordine pe dl ministru — dar n-am fost. Incidentul mi s-a 
raportat aseară târziu. Azi-dimineaţă am pus lucrurile la punct cu Tă- 
tărescu, care a dezaprobat pe cei doi miniştri, pe Portocală şi pe Mi- 
cescu și mi-a făgăduit că le va face observaţiile cuvenite. În ziare a 
apărut în extenso răspunsul lui Micescu și nimica din cuvântările lui 
Miclescu şi Vlad. Ba despre Vlad s-a spus chiar că a luat cuvântul la 
legea chiriilor! 

Biroul publică dezbaterile în Monitorul Oficial, şi de această publi- 
care e răspunzător. Pentru ce apare sau nu apare în gazete, e râspun- 
zător Guvernul, cu Cenzura lui... 


După telegramele din Londra, remanicrea Guvernului Chamberlain 
nu e decât un prim pas pe calea unei adevărate lărgiri a Ministerului. 
Deocamdată n-a intrat nici un laburist, schimbările în echipă n-au fost 
determinate decât de consideraţii tehnice şi de ordin personal. Din 
punct de vedere al stabilităţii de direcţiune, țările democratice se arată 
în stare de inferioritate față de cele totalitare. La Berlin se judecă rema- 
nierea ca lipsită de mare importanţă; caracteristica ei este sporirea de 
influență a lui Churchill, cel mai dinamic om politic englez, care, deve- 

nind preşedintele Comitetului de coordonare al războiului, ia poziţie de 
adevărat îndrumător al Guvernului. 


La Londra s-a întemeiat „The English Comercial Corporation Led“, 
o societate anonimă menită să dezvolte reaţiile comerciale cu Ro- 
mânia, lugoslavia, Ungaria, Bulgaria şi Turcia. Toate acțiunile au fost 
subscrise de Ministerul de Finanţe iar în consiliul de administraţie fi- 
gurează cele mai importante personalități din City. Se pun mari spe- 
ranţe pe activitatea acestei societăți pentru captarea Statelor neutre din 
Sud-Estul Europei... 


De data asta Malaxa a fost reperat: Şoneriu a vorbit cu el la gară 
alaltăieri-seară —- pleca la Londra cu Perieţeanu şi alții. Vasăzică până 
acum s-a ascuns în Bucureşti. Afară numai dacă n-a fost în străinătate, 
s-a întors și a plecat iarăşi alaltăieri. 


PU.M. e în apogeul agitației. Procesul Auschnit reîncepe astăzi, la 
Curte. Radu Pascu, primul președinte ieşit din bideul Duduii, va intra 
în şedinţă ca să asigure condamnarea... 


Ca rezultat al vizitei sale în Bucureşti Buré a început în L'ordre o 
campanie împotriva Ungariei. E inadmisibil, susține dezinteresatul ga- 
zetar, ca miniştrii francezi să patroneze asociaţii şi întreprinderi ma- 
ghiare, când Ungaria s-a declarat pe faţă pentru revizuirea tratatelor şi 
când contele Csaky, ministrul de Externe de la Budapesta afirmă că 
reconstruirea Cehoslovaciei, unul din scopurile de război ale Franței, 
n-ar fi de dorit... Bine că şi pe parale, mai vorbeşte cineva şi în favoa- 
rea noastră, la Paris. 


Cu toate explicaţiile Parisului, presa germană continuă să discute 
chestiunea cu „harta“ din biroul lui Reynaud și blamează pe Sumner 
Welles care a avut indelicatețea să se lase fotografiat în faţa acelei 
hărţi, ca şi cum ar fi aprobat planurile anglo-franceze de împărțire a 
Europei!!! ' 


6 aprilie. Condamnarea celor 44 de foşti deputați comunişti a făcut 
cea mai bună impresie în Franţa. Cu toate măsurile luate până acum, 

comuniştii n-au încetat propaganda lor defetistă, şi stând mereu în le- 
gătură cu agenţii Internaționalei a Il-a moscovite, otrăvesc sufletele. 
De acord cu opinia publică, Guvernul a hotărât şi decretat noi măsuri: 
dreptul de percheziţie la orice oră din zi şi noapte, mutarea concen- 
traţilor din lagărele din jurul Parisului, în Africa de Nord şi pedeapsa 
cu moartea pentru cei internați în aceste lagăre care s-ar dovedi vino- 
vaţi de complicitate în distribuirea manifestelor și broşurilor comu- 
niste... l 

Măsurile contra comuniştilor vin cam târziu, dar bine că au venit. 
S-a calculat că Guvernul Blum, care a fost de fapt în mâna comuniş- 
tilor a costat economia franceză frumușica suma de 2/8 miliarde 
franci... 


Numirea lui Churchill în fruntea Comitetului apărării naționale 
continuă să fie viu comentată la Berlin. Presa germană crede. că în cu- 
rând. Churchill va înlocui pe Chamberlain ca prim-ministru. Nu e pro- 
babil, date fiind moravurile şi tradiţiile britanice ca soarta Imperiului 
să fie dată pe mâna unui impulsiv ca Churchill. 


În cercurile autorizate franceze și engleze se vorbeşte de o alianță 
permanentă între Franţa şi Anglia. Unii vorbesc chiar de o fuziune, de 
o federaţie cel putin, a ambelor State, cu un Parlament comun. Pentru 
ca Germania să înțeleagă că de aci înainte o putere mai mare ca a ei va 
sta în calea oricăror proiecte de expansiune şi de cotropire ale regimu- 
rilor totalitare. 


În polemica privitoare la harta din cabinetul lui Paul Reynaud a in- 
trat și Sumner Welles care a declarat oficial că niciodată în conversa- 
tiile sale din Paris, ca și din Roma şi Berlin de altminteri n-a fost vorba 
de vreo hartă şi că nici nu-și aduce aminte să fi văzut una în cabinetele 
ministrului de Finanţe francez. Dacă a fost una — după cum fotografia 
pare a o dovedi — atât de puţină importanţă i-a dat diplomatul ame- 
rican, încât nici n-a băgat de seamă existenţa el. 

Pe de altă parte Paul Reynaud a convocat pe reprezentanţii ziarelor 
străine la Ministerul de Finanţe, le-a arătat harta incriminată şi i-a pus 
să constate că era o hartă veche, dinainte de anexarea Austriei şi că l- 
niile în culori trase cu mâna pe dânsa reprezentau hotarele Statelor ast- 
fel cum fuseseră modificate de evenimente. In. fotografia incriminată, 

fantezia fotografului care a făcut retuşările a schimbat sau a îngroşat 
unele linii fără nici o intenţie sau criteriu politic. 


S-ar zice că Alah vrea să-i pedepsească pe turci pentru alipirea lor 
de Aliați. După îngrozitoarele cutremure care au ruinat ţara, au început 
acum inundaţiile în proporţii catastrofale. Toate văile Anatoliei sunt 
sub apă... 


Duminică, 7 aprilie. Sutlă furtuna ca pe mare, fulgueşte şi termo- 
metrul abia s-a ridicat la + 2 grade... 


Anglia şi Franţa au trimis note identice Suediei şi Norvegiei pentru 
clarificarea raporturilor acestor ţări cu beligeranţii, pe terenul 
neutralității. Conţinutul notelor e încă ţinut secret, dar după declaraţiile 
făcute în ultima vreme, atât de conducătorii Guvernului britanic cât și 
de ai Franţei, se poate lesne pricepe ce poate însemna această „clarifi- 
care“. Franţa şi Anglia înţeleg ca Germania să nu mai beneficieze de 
apele teritoriale, ale Norvegiei mai ales. Monnet, ministrul blocus-ului 
se află la Londra pentru coordonarea măsurilor ce se vor lua de Aliați. 

La Berlin, demersul franco-englez era aşteptat şi n-a produs prea 
mare emoție. ln cercurile oficiale se declară că Germania nu se va pro- 
nunța decât după ce Suedia şi Norvegia vor fi răspuns şi vor fi luat 
poziţie, faţă de presiunea exercitată asupra lor de către Anglia şi 
Franţa. La Stockholm nu se dă în vileag conţinutul notelor aliate, dar 
se afirmă că Guvernul suedez va răspunde cât de repede, nu fără a se 
fi consultat însă în prealabil cu cel norvegian. 

După câte se pare, Aliaţii înţeleg întețirea războiului mai ales prin 
măsuri de presiune şi de coerciţie exercitate împotriva neutrilor. Pro- 
babil că va veni repede şi rândul nostru: noua societate de Import-Ex- 
port, creată la Londra n-are alt scop, desigur. 


În provincia Amasia, din Anatolia, 30 de sate au fost inundate şi 
200 000 de oameni au rămas fără adăpost... 


Chinezii din Ciung-King anunţă succese militare împotriva japone- 
zilor pe care i-au silit să se retragă spre Nanking. 

Dejunat ieri la ambasadorul Greciei, Collas, cu Ciomacov, noul mi- 
nistru al Bulgariei. Omul se prezintă bine și elegant, e însurat cu o en- 
glezoaică foarte nostimă. Mâncătorii de praz s-au civilizat — nu mai 
există balcanici... 


Au sosit în Bucureşti 9 ofiţeri şi 21 subofiteri din aviația italiană ca 
să încadreze școlile noastre de pilotaj şi să înveţe pe piloţii noştri să 
mânuiască aparatele cumpărate în Italia. Au fost primiţi cu multă căl- 
dură, de toată lumea. 


Contele Puricelli mi-a trimis o invitaţie la Fiera di Milano (12-27 
aprilie). Aș vrea să mă duc, dar nu ştiu dacă voi putea... 


S-a inaugurat ieri în localul fostei Legaţii cehoslovace din strada 
Vasile Lascăr, „Institutul German pentru Ştiinţă“. Scopul mărturisit: 
contribuţie la înțelegerea pașnică între cele două popoare. Scopul real: 
propagandă — sub toate formele. În fruntea institutului a fost pus pro- 
fesorul Gamillscheg, cunoscutul specialit în limbi romanice, din Ber- 
lin. DI Gamillscheg vorbeşte perfect româneşte, a scris despre noi şi ne 
iubeşte. De nu ne-ar năbuşi cu dragostea... 


Ziarul moscovit Pravda publică un lung articol pentru a dovedi 
forța Imperiului Britanic care dispune de cea mai însemnată parte a 
materiilor prime din lume. După înjurăturile adresate până acum An- 
glici, această preamărire din partea Sovietelor merită să fie subliniată... 


Luni, 9 aprilie. Agenţia Reuter comunică din Londra: 

„Ofensiva diplomatică şi economică a Aliaților, care este actual- 
mente în desfășurare, se manifestă în 3 direcții: o. l 

1) Notele adresate Guvernelor suedez şi norvegian cu privire la in- 
tenția Aliaților de a intensifica blocada. 

2) Conversaţiile dintre d.d. Monnet şi Cross menite să strângă blo- 
cada. | De 

3) Începerea, luni (azi) a conversaţiilor dintre lord Halifax şi mi- 
niştrii Angliei în Balcani. A 

Este probabil că Norvegia și Suedia vor răspunde la notele britanice. 

Este sigur că aceste note nu conţin clauze de intimidare, notele 
având caracterul unei declarații a drepturilor britanice şi de apărare a 
acestor drepturi în legătură cu încercările Germaniei de a folosi apele 
scandinave drept drum pe care să scape de blocadă. 

D.d. Monnet și Cross au căzut de acord să astupe unele din găurile 
controlului contrabandei şi să coordoneze chiar mai strâns ca până 
acum mijloacele aliate pentru exercitarea controlului. 2 

Când miniştrii- britanici în tările balcanice vor începe luni con- 
versațiile lor la Londra, ei vor putea — pe baza societății E.N.C.O., re- 
cent creată de Guvern — să discute cum poate fi îndrumat comertul cu 
Balcanii pentru ca el să folosească cât mai mult Aliaților şi cum pot fi 
îndreptate orice produse vitale din această regiune către pieţele Alia- 
ților, împiedicând astfel Germania să prelungească războiul. 

Conferinţa va avea de examinat şi probabilitatea reînsărcinării d-lui 
Schacht de către dl Hitler de a stăvili aceste eforturi aliate. Nu este 
probabil că această eventuală reînsărcinare să neliniştească prea mult 
pe membrii conferinţei de la Londra. Într-adevăr, Aliaţii dispun de bani 
şi de organizaţie şi sunt hotărâți să atragă o tot mai importantă parte a 
comerțului ţărilor balcanice. Nici un «vrăjitor financiar», oricât de abil 
ar fi el, nu poate rezista unei presiuni serioase cu o monedă blocată ŞI 
cu tocul drept singură armă. l 

Ministrul Aprovizionării şi ministrul Războiului Eonomic sunt tot 
atât de mult interesaţi în conferința diplomaților britanici din Balcani 
cât este şi Foreign Office. Miniştrii britanici din Balcani vor coopera 
la o întreprindere care depășește cu mult cadrele diplomaţiei, aşa cum 
era înțeleasă înainte“, 

Pe de altă parte corespondentul ziarului olandez Telegraf, din Ber- 
lin, scrie: 

„In cercurile politice germane se declară că orice concesiuni făcute 
de neutrii blocadei constituie un ajutor dat Aliaților. Germania stă de. 
veghe şi aşteaptă să vadă care vor fi reacţiile Suediei şi Norvegiei la 
notele franceză și engleză. 

Războiul pare a continua să se desfăşoare pe plan diplomatic. 

Situaţia continuă a se prezenta confuză. Ofensiva diplomatică în- 
cepută de Germania acum trei săptămâni nu a dat până acum rezultate 
pozitive. Scopul principal al întrevederii de la Brenner, care a fost rea- 
lizarea unei apropieri între Moscova şi Roma a fost mult stânjenit prin 
ultimul discurs al d-lui Molotov“. 


După două zile de crivăţ, ieri-dimineaţă ne-am deşteptat în plină 
iarnă. Toată ziua a nins, ca în ajun de Crăciun. Deşi în Bucureşti termo- 

metrul nu s-a coborât sub zero grade, zăpada a căzut atât de abundentă 
încât seara un strat de zăpadă de vreo 5—10 centimetri s-a întins pe tot 
oraşul. La munte a fost mai rău: termometrul a căzut până la — 8%, iar 
între Sinaia-Predeal-Braşov zăpada căzută s-a ridicat până aproape de 
un metru înălțime... Cum a fost și viscol, o sumă de automobile au ră- 
mas înzăpezite între Sinaia şi Timiş. Trenurile n-au mai putut circula în 
acea regiune. 

În schimb Dunărea creşte într-una. La Severin a trecut peste cheiuri, 
a înecat podul căii ferate de peste Topolnița şi a întrerupt linia între 
Șimian şi Severin. De-a lungul fluviului, până la cotul Galaţilor, sute 
de hectare de semănături au fost distruse. 

În Iugoslavia peste 15 000 de oameni sunt fără adăpost. Cataclis- 
mele nu s-au năpustit numai asupra Europei: furtuni groaznice sunt 
semnalate şi în America de Nord, în Statele Unite. 

Vânturile continuă şi ele să provoace pagube mari: la Fălticeni au 
ars alte 30 de case de jidani (au mai ars tot atâtea şi mai mult, acum 
câtva timp!), iar la Giurgiu internatul Gimnaziului industrial. 


Ca urmare la demersurile Crucii Roşii s-a efectuat primul schimb 
de prizonieri civili şi militari, între Franţa şi Germania. Un prim trans- 
port de 120 de prizonieri germani au sosit la Geneva. În total vor fi 
schimbaţi mai multe mii. 


Guvernul chinezesc din Nanking a hotărât să nu recunoască nici un 
tratat pe care l-ar fi semnat sau l-ar semna Guvernul mareșalului Ciang 
Kai-Şek după 30 martie 1940. 


În procesul fraudelor de la Fondul Bisericesc din Bucovina va fi 
compromis şi rezidentul regal din Bucureşti, Alexianu. Mi s-a adus o 
copie de pe procesul verbal nr. 4/1938 al Comitetului de Direcţie al 
Fondului prin care se pun sume însemnate la dispoziţia lui Alexianu — 
pe atunci. consilier juridic al Fondului — atât ca recompensă pentru 
dânsul cât şi ca „provizie pentru şperț“ de împărțit la Bucureşti... Şi 
fostul director al Capsului, Petre loan, pare că va fi tras la răspundere. 
Dar poate că se vor face toate mușama — după obiceiul pământului. 
Sunt atâţia hoţi care s-ar putea descuraja... 


Se povesteşte că Citta Davila, romanticul personaj exclus de la ce- 
tăţenia română, care se însurase de curând cu o domnişoară frumoasă 

din Cannes, a fost părăsit de nevastă-sa, tot în condiţii romantice. „Tâ- 
năra pereche“ (dacă se poate spune) se legase cu actorul Francen, bă- 
trână puşlama şi tânără vedetă de cinematograf. Într-o seară s-au dus 
câteşi trei la Cazinoul din Monte-Carlo. Pe la orele 11, Davila, obosit, 
s-a înapoiat acasă iar d-na şi Francen au mai rămas „să-și încerce noro- 
cul“. D-na Davila nu s-a mai înapoiat însă deloc acasă şi a scris soțului 
un bileţel ca să-l prevină că a plecat cu Francen. Francen este căsătorit 
— se zice însă că va divorța ca să se însoare la rândul său cu „domni- 
şoara de la Cannes... 


9 aprilie. Zarvă mare: anglo-francezii au minat apele teritoriale ale 
Norvegiei, şi vase de război aliate au pătruns şi au patrulat în ele. În 
acelaşi timp, Agenția Reuter a dat publicităţii nota Aliaților adesată 
Guvernelor din Oslo şi Stockholm, notă ţinută secretă câteva zile 
pentru a se înlesni aşezarea minelor. Minele au fost aşezate cu o repe- 
ziciune extraordinară: într-o jumătate de zi. 

Norvegia a protestat solemn împotriva încălcării neutralității ei și a 


„cerut îndepărtarea imediată a minelor. Literatură... pentru a îmblânzi 


pe nemți şi a-i reține de la o acțiune împotriva coastelor norvegiene. În 
Suedia enervare mare, dar până acum fără reacțiune. 

Aliaţii explică în nota pe care au adresat-o Statelor scandinave, că 
hotărârea lor a fost dictată de atitudinea Germaniei care a nesocotit 
continuu, de la începutul războiului, toate regulile neutralității şi toate 
angajamentele convenționale, atât împotriva beligeranţilor cât şi împo- 
triva neutrilor. Dată fiind neputinţa Norvegiei de a impune Germaniei 
respectarea apelor ei teritoriale, Anglia şi Franţa şi-au luat asupra lor 
această sarcină. 

Norvegia nu trebuie să privească intervenţia Aliaților ca un act ina- 
mical față de dânsa, dimpotrivă — încheie nota. 

La Berlin, deocamdată se scuipă Jăratec prin diferitele posturi de ra- 
diofonie şi se explică că această „scandaloasă călcare a legilor neutra- 
lităţii, cum s-a mai văzut“ (decât din partea Germaniei?) dovedeşte slă- 
biciunea Angliei... 

La Paris şi la Londra, entuziasm pentru actul de bărbăţie săvârşit, 
ca şi cum 's-ar fi câştigat o mare bătălie... 


Conferinţa diplomatică de la Londra a început ieri. Ambasadorii 
britanici din Roma şi Moscova, miniștrii din Bucureşti, Budapesta, 
Belgrad, Sofia, Ankara şi Atena au ţinut o lungă şedinţă sub preşedinţia 

lordului Halifax. Azi vor fi primiţi de primul ministru şi de ministrul 
Comerţului. E 


Şedinţă animată la Consiliul Superior Economic ieri după-amiază 
Duel pe marginile politeţei între Ralea și Bujoiu. Înțepături crude. În 
cele din urmă am hotărât să mărginim avizul nostru la aspectele eco- 
nomice ale legii. 

In prealabil se ţinuse o şedinţă la FRN, cu membrii biroului. S-a 
convenit să se înmormânteze legea la Cameră, în Comisie (cu consim- 
țământul de „Sus“ luat de Tătărescu). Ralea nu ştie nimic însă și e plin 
de încredere în soarta proiectului său. Dat fiind că a primit modificări 
esențiale și anume: suprimarea dreptului Consiliului Superior al Bres- 
lelor de a edita legi (cu simpla aprobare a unui jurnal al Consiliului de 
Miniştri), scoaterea Camerelor profesionale din bresle, menţinerea sin- 
dicatelor şi asociaţiilor agricole existente, suprimarea dreptului bres- 
lelor de a face operaţiuni lucrative — legea, astfel emasculată n-ar mai 
prezenta nici un pericol. Dar şi, nici un folos... | 


Italia a început să se aprovizioneze cu cărbuni din Anglia... Vine 
vrabia la mălai! 


Ă Curtea de Apel din Galaţi a achitat pe Liciu, condamnat la 8 luni 
închisoare de Tribunalul din laşi. Se putea ca un escroc cu legături si- 
mandicoase să rămână osândit în tara lui Hübsch? 


Zăpada căzută duminică s-a topit mai toată ieri. Pe Bărăgan, totuşi 
trenurile n-au putut circula 12 ore. i 

La Severin, Dunărea creşte încontinuu şi nivelul apelor a ajuns cu 
9 metri peste cota normală. Dacă vor continu să mai crească, circulaţia 
trenurilor, chiar cu transbordare nu va mai fi posibilă. Insula Ada 
Kaleh e ameninţată să dispară sub valuri... 


Miercuri, 10 aprilie. Bucureştiul a fost adânc zguduit ieri de eveni- 
mentele petrecute în Nordul Europei. Telegramele se urmau cu atâta 
repezeală încât aproape nu puteau fi urmărite... | 

„Se vorbise de posibilitatea unui atac german împotriva ţărilor scan- 
dinave încă de astă-iarnă, și mai ales după încheierea păcii ruso-finlan- 

deze, dar nimeni nu credea în realizarea unor astfel de ameninţări: în- 
cercarea părea prea îndrăzneață. Belgia şi Olanda se credeau mult mai 
amenințate, dar vorba românului, unde dai și unde crapă... 

Berlinul pretinde că invazia Danemarcei și Norvegiei sunt un răs- 
puns la minarea coastei norvegiene efectuată alaităieri de anglo-fran- 
cezi — dar această justificare nu face cinci parale căci o expediţie efec- 
tuată în condiţii atât de perfecte nu putea fi improvizată în câteva ore 
şi a trebuit să fie lung pregătită, aşa încât se poate spune dimpotrivă că 
minarea franco-britanică a coastelor norvegiene a fost motivată de tea- 
ma Aliaților de o debarcare germană, despre pregătirea căreia probabil 
că aveau informaţii precise. 

Și atunci nu se pricepe cum a putut flota engleză să lase să treacă 
vasele germane spre Bergen, Trondhjem şi Narvik? 

Succesul moral e mare, căci Germania a demonstrat că are inițiativa 
războiului, că este stăpână să facă ce vrea pe Marea Nordului şi că exe- 
cută repede hotărârile luate. Dar lovitura are şi consecinţe de ordin ma- 
terial, asigurând o bună parte din revitalizarea Reichului cu alimente și 
cu materii prime, mai ales cu minereurile din Scandinavia. 


La noi, deprimare mare. Toată lumea își dă seama că rândul nostru 
va veni, mai curând sau mai târziu. Înstăpânirea asupra resurselor Ță- 
rilor de Nord va fi fără doar şi poate complectată cu înstăpânirea 
asupra resurselor Ungariei, României, Iugoslaviei. Odată stăpână peste 
toate aceste ţări, şi cu ce mai ciupeşte de la ruşi, de la elveţieni şi de la 
italieni, Germania va putea rezista Aliaților aproape indefinit... 

Pe când Germania îşi organizează astfel rezistenţa şi „face efectiv 
război“, Aliaţii se multumesc cu discursuri, cu comunicate, cu voturi 
de motiuni prin Camere și cu crize ministeriale... Din știrile ce sosesc 
din Paris şi din Londra, pare că o zăpăceală totală domnește printre 
Aliați. Nu știu ce să facă, cum să o dreagă, ce să înceapă... Reynaud şi 
Daladier au zburat la Londra şi au convocat Consiliul Suprem de Răz- 
boi! Guvernele aliate au declarat că vor veni în ajutorul Norvegiei — 
dar cum? Și când? 


Un moment, am crezut ieri că anglo-francezii au lăsat pe nemți să 
treacă şi să ocupe Norvegia ca să justifice ocuparea Belgiei şi Olandei 
de către trupele lor. Ştiri oficiale din Anglia şi Franţa ne informează 
astăzi că nici nu se gândesc la aşa ceva. Guvernul din Londra şi cel din 
Paris urmăresc — și bine fac — atragerea Statelor Unite în război; 
această politică n-are însă sorţi de izbândă decât prin menţinerea Alia- 
tilor pe un teren strict legal față de o Germanie care-şi calcă toate an- 

gajamentele. O ocupare anglo-franceză a Belgiei şi a Olandei ar potoli 
imediat indignarea provocată în America prin actul de brutalitate să- 
vârșit de Germania faţă de Danemarca, de Norvegia şi de Suedia... 


Războiul a intrat de ieri într-o fază nouă. Acum ne dăm seama de- 
spre ce au vorbit Hitler și Mussolini, sus pe Brenner... 
Să vedem ce ne aduce ziua de mâine... 


Situaţia Suediei nu e încă clară. Se pare că va rămâne neutră. Ger- 
mania o va lăsa neutră — dacă se va da complect supusă. 


In Norvegia, pare că luptele au fost destul de serioase şi că nemții 
au suferit pagube însemnate. În tot cazul, norvegienii şi-au salvat 
onoarea necapitulând de la prima somaţie... 


Era să o păţim şi noi, dând un pretext de intervenţie Germaniei. 
Patruzeci de marinari englezi s-au îmbarcat, mai jos de Sulina, pe 
şlepul „Termonde“ (proprietate englezească) cu tunuri, mitraliere şi o 
mare cantitate de dinamită, pe care le aduseseră cu ci pe un vas britanic 
ce trecuse prin Dardanele cu învoirea turcilor. Expeditia era menită să 
urce Dunărea, până la Porţile de Fier și acolo — se zice — să facă să 
sară în aer lucrările canalului şi să-l astupe, ca să nu mai poată trece 
şlepurile germane; alţii spun că voiau să atace convoaiele încărcate cu 
marfă cumpărată de nemti. Oricum ar fi acest „Coup de main“ ne-ar fi 
pus într-o frumoasă situaţie față de Germania. Din fericire șlepul en- 
glezesc — generalul lcuș! îmi spunea ieri că ar mai fi fost însoţit de 
alte două — a fost oprit la Giurgiu, „contrabanda descoperită“ a fost 
confiscată şi marinarii englezi trimiși acasă. Ai noştri pretind că au 
descoperit ei „afacerea“. Eu cred că au descoperit-o agenţii germani 
care mișună în porturile noastre şi că „ai noştrii“ nu numai că n-au des- 
coperit nimic, dar că au fost chiar oarecum complici cu „îmbarcarea“ 
de la Sulina. Un vag comunicat al Guvernului a adus ieri incidentul la 
cunoştinţa publicului, dar fără să spună nimic, căci e vorba în el nu- 
mai „de o încărcătură ce nu corespundea declaraţiilor vamale la in- 


pa dă 


trarea în țară“. 


l Ministrul Apărării Naţionale. 

Odată cu lovitura germană, Parisul a aflat şi moartea arhiepiscopu- 
lui său, cardinalul Verdier. O mare figură a Bisericii şi o mare persona- 
litate politică s-a dus... Vaticanul, ca şi Franţa, sunt în doliu. 


A nins iarăși la Cernăuţi şi e frig ca iarna. Inundații pretutindeni. Nu 
se poate semăna... Ce o fi vrând Dumnezeu cu noi? 


Atașaţii militari din Berlin au fost poftiţi să viziteze cu deamă- 
nuntul linia Siegfried. Ca să se convingă țările neutre că nu poate fi 
străpunsă... 


J1 aprilie. De ieri pe la amiază trăim sub emoția luptelor navale de 
pe lângă coastele scandinave. Situaţia e încă confuză, dar după ulti- 
mele ştiri pare că avantajul ar fi de partea engleză. Nemţii au pierdut 
două crucişătoare mari, pe când britanicii două mici. Dar luptele sunt 
încă în curs. Una din ele s-ar da lângă insulele Pater Noster, nu departe 
de Goteborg (Suedia). Ceea ce ar dovedi că flota enpleză a răzbit prin 
Categatt. După telegrame din Londra, 600 de avioane şi un corp de 
debarcare ar fi în drum spre Norvegia. Ar exista și un proiect de ocu- 
pare a Islandei şi a insulelor Feroe, considerate ca țări ocupate de ina- 


- mic deoarece aparţin Danemarcei care s-a supus Germaniei. 


În urma acţiunii energice întreprinse de Aliați pe coastele Norve- 
giei, depresiunea de la Londra şi de la Paris a făcut din nou loc nădej- 
dilor şi optimismului... Manifestaţii ca cele din Downing-Street, cu 
mii de oameni care strigau în faţa locuinței primului ministru: „Unde e 
flota engleză?“ — n-au mai fost semnalate. În Parlamentul englez, ca 
şi în cel francez, declarațiile d-lor Chamberlain, Halifax și Paul Rey- 
naud au fost primite cu încredere. De semnalat — pentru noi — afir- 
maţia lui Halifax că atacul URSS-ului împotriva Poloniei şi Finlandei 
nu va fi uitat. 

Nici atitudinea Guvernului norvegian nu e foarte clară. Nemţii au 
numit un Guvern germanofil la Oslo, prezidat de un caraghios, Quiss- 
ling, şeful naziștilor norvegieni (17). Dar nici comandamentul german 
nu-l ia în serios (e probabil că Guvernul Quisling va avea în Norvegia 
aceeaşi soartă pe care a avut-o în Finlanda Guvernul Kuussinen) şi tra- 
tează cu Regele şi cu Guvernul legitim refugiat întâi la Hamar şi plecat 
şi de acolo. Pe de altă parte norvegienii luptă pretutindeni împotriva 
forțelor năvălitoare, în unele locuri se anunţă chiar succese şi pare că 
unul din crucișătoarele mari germane a fost scufundat în fiordul de la 
Narvik de bateriile de coastă norvegiene. 

Situaţia politică a Norvegiei, ca și rezultatele luptelor navale, nu se 
vor lămuri decât peste o zi sau două... 


Rusia a făcut din nou, prin gura lui Molotov, declaraţii de neutrali- 
tate desăvârşită. Se pare că la Moscova, ofensiva germană spre Nord 
„să nu prea fi încântat pe conducătorii politicii Sovietelor... 


Suedia, până acum, e neutră și neatacată de germani, care sunt ho- 
tărâţi să nu pună chestiunea suedeză decât după ce vor fi rezolvat pro- 
blema ocupării Norvegiei. 


Afacerea şlepurilor englezeşti de la Giurgiu face obiectul comenta- 
riilor aprinse în toată presa europeană, mai ales în cea germană şi în 
cea italiană. Ziarele din aceste țări umflă enorm incidentul şi pun în pa- 
ralel „călcarea neutralității“ din partea Angliei, pe coastele Norvegiei 
(aşezarea minelor) şi pe malurile Dunării. Ziarele germane afirmă că 
42 de şlepuri trase de remorcherele „Britania“, „Danubian Shell nr. 2“, 
„King George“, „Scotland“, „Lord Byron“ şi „Albion“ au încercat să 
urce Dunărea ca să atace convoaiele germane. O adevărată flotă, după 
cum se vede! 

In realitate n-au fost decât două şlepuri remorcate de un remorcher. 
Gafencu mi-a dat următoarele amănunte asupra afacerii: 

Incărcarea şlepurilor s-a făcut în largul Dunării, în afară de Sulina. 
Dunărea fiind un fluviu internaţional, conform convențiilor de naviga- 
ție, autorităţile noastre nu puteau să nu acorde tranzitul spre Ungaria 
pe baza declaraţiei vamale făcute conform Regulamentului. Marfa 
conținută în lăzi a fost declarată părți de automobile și piese de rezervă 
cu destinaţia Budapesta. După ce şlepurile au plecat pe Dunăre la deal, 
un denunţ a fost făcut autorităţilor noastre. Acestea nu puteau însă opri 
convoiul pe firul apei internaţionalizat și dacă șlepurile nu s-ar fi oprit, 
din imprudență, în portul Ramadan, ar fi trecut mai departe. Odată 
oprite în apele teritoriale românești, autorităţile noastre au intervenit şi 
încărcătura a fost confiscată pe baza legilor vamale, iar marinarii en- 
glezi au fost expediaţi prin Constanţa. 

Gafencu pretinde că soluţia dată de noi a satisfăcut pe nemti -— cum 
să nu-i fi satisfăcut? — şi în acelaşi timp şi pe englezi, ceea ce îmi pare 
mai dubios... 

Scopul expediției n-a putut fi stabilit, englezii au pretins că trans- 
portau armament pentru Ungaria!!! 

Fostul ambasador sovietic la Paris, Suritz, a trecut prin București, 
în drum spre Moscova. De ce a trecut prin București, nu se știe, poate 
fiindcă era drumul mai uşor. O misiune specială la noi n-a avut, căci n- 
a luat contact cu nimeni, deşi Gafencu i-a dat să înțeleagă prin Koku- 
liev că ar fi voit să-l vadă. Pare de altminteri că dl Suritz e în dizgrație 
şi nu e exclus să facă cunoştinţă cu pivnițele GPU-ului... 


Gafencu părea ieri destul de îngrijorat despre partea Rusiei. So- 
vieticii mârâie, fac tot felul de reclamaţii, ca şi cum ne-ar căuta nod în 
papură... După câte spunea ministrul nostru de Externe, şi autorităţile 
noastre civile şi militare fac prostii. Astfel, trupele de pe graniţă trag 
într-una focuri de pușcă spre Rusia. Reclamaţia sovietică transmisă 
Statului Major a primit singurul răspuns „că soldaţii fac exerciţiu cu 
armă...“ mai | | 

La sosirea lui Suritz, Poliţia a pus un cordon la gară şi n-a lăsat să 
treacă pe nimeni, nici chiar pe însărcinatul cu afaceri Kokuliev. Mai 
mult: acesta vrând să forțeze cordonul a fost arestat! 

Sunt cu toate astea convins că ruşii nu ne vor ataca. Ei vor cere Ba- 
sarabia, la pace — şi n-ar încerca să o ocupe înainte decât dacă nemţii 
ar ocupa, ci, restul ţării. Să ne ferească Dumnezeu! 


Procesul faimoșilor frați Cernăianu, vestiți pentru matrapazlâcurile 
lor, mai ales pentru cele puse la cale cu complicitatea, sau graţie slă- 
biciunii fostului episcop Vartolomeu al Râmnicului, s-a terminat ieri 
prin condamnarea avocatului la 1 an închisoare și achitarea popii... 
Mai pezevenchi din doi e popa — dar Justiţia noastră! 


În Bucovina și la Chişinău ninge iarăşi și s-a întors iarna! În re- 
giunca noastră pare că ne îndreptăm totuşi spre primăvară. 


Iorga zănatecul a fost doborât alaltăieri de un automobil, pe Şo- 
seaua Jianu. S-a spus că ar fi fost grav rănit. M-am dus ieri să-l văd, ca 
să-l împac şi cu Senatul, căci se supărase din cauza unei convocări stu- 
pid transmise. Având nevoie azi de prezenţa a două treimi din senatori 
pentru luarea în consideraţie a noului proiect de Regulament, am inter- 
venit la Ministerul de Interne ca domnii senatori să fie rugați, prin pre- 
fecţi, să binevoiască a veni la şedinţă. Prefecţii au trimis senatorilor o 

fiţuică prin care le puneau în vedere „să se prezinte la Senat din ordinul 
Ministerului de Interne!“ În loc să- şi dea seama că nu putea fi la mijloc 
decât o prostie a subalternilor (cum au făcut ceilalţi senatori), para- 
noicul s-a pus să fulgere şi să trăsnească... 

Vizita mea a avut darul să-l liniştească de tot, căci e foarte sensibil 
la orice act de politeţe. Am putut constata cu acest prilej cât e de solid: 
deși bara de apărare a automobilului s-a îndoit răsturnându-l, nu s-a 
ales decât cu contuzii — nici o fractură, nici o rană... 

M-a plimbat prin tot Institutul hui, mi-a arătat biblioteca și colecția 
de orori așezate în vitrine, prin saloane. Mi-a cerut cărți vechi de la 
Senat. I le-am făgăduit, a fost încântat... Mă adoră! 


Șoacăţii publică un buletin informativ pe care ni-l trimit, buletin 
tendențios şi prost ca orice publicaţie de propagandă. În ultimul număr 
buletinul se ocupă de noua societate engleză pentru comerțul extern Şi 
spune: „Tranzacţiile acestei societăți sunt mai degrabă măsuri de răz- 
boi pe tărâm economic. Însă orice Guvern neutru care ar susține măsu- 
rile de război ale unui Stat beligerant își violează prin aceasta neutra- 
litatea“. 

Amenințare sau bluff? 


Consiliul de Miniştri a hotărât ieri reorganizarea Cenzurii. Presa a 
fost convocată aseară de Ghelmegeanu şi libertate a fost dată gazetari- 
lor să critice obiectiv (7?) actele administrative şi măsurile Guvernului 
de ordin nepolitic (77). 

Destindere sau capitulare? 


Vineri, 12 aprilie. Toată ziua de ieri Bucureștiul a fost în fierbere. 
Ceas cu ceas soseau telegramele, din tot felul de izvoare, dar nici unul 
oficial — și zvonurile cele mai impresionante se răspândeau. 


Pe la amiază Narvik-ul, Oslo, Bergen erau necucerite de englezi. 
Flota britanică trecuse strâmtorile şi o mare luptă navală era în curs, 
mai la vale de Göteborg... Transporturile germane de trupe şi de mu- 
niţii erau tăiate, corpul expediționar din Norvegia nimicit şi câte şi mai 

„câte. Blumenfeld știa, din izvor sigur, de la Legația Angliei, că Aliaţii 
vor ocupa Suedia... 

Din citirea telegramelor de azi-dimineaţă reiese concluzia „că tre- 
buie s-o laşi mai moale“. Situaţia se prezintă încă confuză, știri pre- 
cise, oficiale, nu sunt, dar din tot complexul informaţiilor apare că 
avantajul e de partea Aliaților şi că germanii s-au cam aventurat cu ex- 
pediţia lor în Norvegia. Englezii n-au luat nici Narvik, nici Oslo — de 
parcă norvegienii au recucerit Bergen. 

De reţinut declaraţia precisă făcută de Paul Reynaud în Senat: pri- 
mul ministru francez a afirmat că de acum înainte Germania nu va mai 
putea căpăta minereuri din Scandinavia —- și că în luptele navale în 
curs, din 22 de nave scufundate, 18 sunt germane şi 4 aliate. 

Deocamdată situația este încă confuză şi trebuie aşteptat. Un singur 
lucru s-a lămurit şi este important: Norvegia a refuzat să se înţeleagă 
cu Germania şi s-a declarat în stare de război cu ea. O proclamaţie 
semnată de Guvern şi aprobată de Regele Haakon și de Storting a îm- 
prăştiat poporului norvegian această atitudine. Printr-o altă proclama- 
ție adresată tuturor ţărilor străine, Norvegia protestează împotriva ne- 
justificatei agresiuni germane şi se declară în stare de război, alături de 
Alianță... 


În Suedia, îngrijorare, nedumerire şi — pentru moment — neutrali- 
tate. Două vase cu trupe germane care s-au refugiat într-un port suedez 
(prin urmare englezii au trecut strâmtorile, cu toate dezmintirile ger- 
mane?) au fost dezarmate. 


Parlamentul nostru se va închide spre sfârşitul săptămânii viitoare 
şi se va redeschide după 15 mai. 


Bătrânul Cuza a luat ieri cuvântul la Senat, la Legea învățământului 
industrial. Deşi în vârstă de 83 ani, a vorbit aproape un ceas, frumos, 
cu șir şi cu duh. Cu prilejul a două-trei întreruperi, a plesnit pe minis- 
trul Andrei, ca în zilele lui bune. Moşul e admirabil în vigoarea lui 
juvenilă, cu toți anii pe care îi poartă pe umeri, cu toată boala care l-a 
încercat acum un an... 


Abia s-a sfârşit cu „expediţia“ engleză pe Dunăre, că ne-a sosit alta, 
de data asta franțuzească. Ghelmegeanu mi-a Spus ieri la Senat că s-au 
luat măsurile necesare pentru ca această nouă încercare să se termine 

în aceleaşi condiţii ca cea dintâi. Totul se ţine secret şi nu se dă nimic 
la gazete. Guvernul se teme ca nu cumva nemţii să ceară să facă ei 
poliția Dunării. 


Ironia lui Winston Churchill (din cuvântarea lui la Camera Comu- 
nelor): „Era indicat ca Germania să se arunce întâi asupra Danemarcei; 
nu e nici un an de când a încheiat cu această ţară, şi nu numai cu 
această țară, un pact de neagresiune...“. 


Sâmbătă, 13 aprilie. Deşi situaţia nu e încă lămurită, acțiunea fiind 
încă în curs de desfăşurare, se pare că, pe vastul câmp de lupte din 
Nord, avantajul trece din ce în ce mai neted de partea Aliaților. Zvonuri 


multe, ştiri oficiale puţine, cele germane vizibil tendenţioase. Corpul 


expediționar german, din Norvegia, pare să fie tăiat pe mare de bazele 
hu, comunicaţia între Germania şi Norvegia nemaifăcându-se decât 
prin aer. E cel puţin ce afirmă comunicatul de icri-seară al Amiralității 
britanice care pretinde că un enorm câmp de mine a putut fi aşezat din 
dreptul coastei olandeze şi până la Baltica în dreptul coastei suedeze. 
E cel mai vast câmp de mine care să se fi instalat vreodată. Acest zid 
de mine nu e menit numai să taie comunicația Germaniei cu Norvegia 
dar şi să împiedice unităţile flotei germane din larg și din tiordurile 
norvegiene să mai poată reveni la bazele lor şi să scape astfel flotei 
engleze la pândă... 

Pare confirmat că englezii au ocupat Bergen (o mărturisesc şi nem- 
(ii) şi că au început să debarce trupe care au și luat contact cu fortele 
norvegiene în plină mobilizare. O altă debarcare a Aliaților pare în curs 
de desfăşurare lângă Narvik. Se zice că norvegieni! au distrus o bună 
parte din linia ferată Narvik-Suedia, linie ce servea la transportul 
minereurilor suedeze. 


În Norvegia sunt două Guverne. Cel oficial, cu Regele şi al lui 

Quisling, instalat de nemti la Oslo. Cu Guvernele din Oslo nu merge 
decât o mână de oameni, mica grupare național-socialistă existentă 
înainte de lovitura germană. Tot poporul norvegian a rămas credincios 
Regelui, Guvernului legal şi libertăţilor tradiționale ale acestui neam 
de oameni dârji... mobilizarea se face pretutindeni destul de repede. 

- Rămâne de văzut dacă vor putea sosi şi arme Și muniții, din Anglia sau 
din Suedia... 

Suedia a declarat solemn că rămâne neutră, dar Guvernul din Stok- 
holm ia toate măsurile de precauţie pentru rezistența armată, în cazul 
în care neutralitatea declarată ar fi călcată. 


Avioane engleze au bombardat o gară în Schleswig-Holstein și 
nemtii fac mare caz de acest fapt. Ar fi primul caz de bombardare „a 
unui obiectiv nemilitar“ în acest război şi această inițiativă — zic 
nemţii — ar putea da loc la represalii și la o schimbare totală în tactica 
aeriană germană de până acum... 


Tătărescu a depus ieri la Cameră noul proiect de Lege a breslelor şi 
cu acest prilej a declarat că Guvernul nu e zorit, că roagă Camera să-l 
discute cât mai pe larg, să-l studieze în comisie pe îndelete şi să-i aducă 
modificările pe care le-ar socoti oportune. Guvernul vrea ca legea să 
iasă dintr-o adevărată colaborare între Parlament şi Guvern... „O 
înmormântare de clasa I“... 


La Senat (n-am fost prezent, fiind ocupat la Consiliul Superior Eco- 
nomic), Cuza a reclamat la sumar împotriva modului cum a fost repro- 
dusă în România, oficiosul FRN-ului, cuvântarea sa din ajun. La sfârşit 
Cuza a întrebat: „Mai sunt eu în Frontul Renașterii Naţionale, sau nu? 
Și dacă nu, atunci unde sunt?“ Anibal Teodorescu, care prezida, i-a răs- 
puns: „Dacă nu ești în FRN, nu ești nicăieri!“ 


Ali Kadri, reprezentantul turcilor din insula Ada Kaleh, a venit să- 
mi arate fotografii impresionante: tot Ostrovul e sub apă, de la o casă 
la alta se circulă cu luntrea. Nimeni nu-și aduce aminte să fi crescut 
vreodată Dunărea atât. Şi tot mai creşte... L-am trimis lui Tătărescu, să 
le dea ajutorul necesar. 


Parlamentul a votat o lege (la Senat prezida dr Tănăsescu şi eu n- 
am ştiut nimic de ea) prin care s-a modificat art. 78 al Legii de expro- 
priere în sensul că indemnitatea de expropriere a bunurilor aparținând 
membrilor familiei regale să poată fi achitată prin darea în plată a unor 
bunuri ale Statului de o egală valoare (!!) pe baza unui Jurnal al Consi- 
liutui de Miniştri. 

Oamenii ăștia sunt nu numai fără ruşine, dar şi imprudenţi. Nu se 
gândesc ei că va veni odată ceasul socotelilor? Legea a fost făcută 
„pentru valorificarea“ cocioabelor expropriate în str. Sf. lonică şi în str. 

Câmpineanu, pentru amenajarea Palatului Regal (prin urmare tot pen- 
tru ei). În schimbul cocioabelor Majestatea Sa şi Principesa Ileana vor 
primi pe gratis pământ bun de-al Statului român, de-a lungul Dunării... 
Să ne trăiască! 

Ce e mai nostim e că legea n-a fost prezentată de Guvernul Ma- 
jestății Sale, ci propusă, din inițiativă parlamentară!!! 


Văzut ieri pe Mitilineu, consilierul Legaţiei noastre din Moscova, 
venit la Bucureşti într-un scurt concediu. Mitilineu povesteşte lucruri 
interesante şi liniştitoare din raiul lui Stalin. 

După dânsul — şi e un băiat inteligent care ştie să observe — si- 
tuaţia noastră față de Rusia s-a îmbunătăţit sută în sută în comparaţie 
cu ceea ce era astă-toamnă, la începutul războiului. De unde atunci 
raporturile reprezentanţilor noştri cu Comisariatul Afacerilor Străine 
sovietic erau foarte încordate --- acum s-au destins de tot. De unde în 
cercurile diplomatice din Moscova un atac rusesc împotriva noastră 
era considerat ca probabil astă-toamnă, acum toată lumea este de acord 
că un asemenea pericol nu mai există. Mitilineu invocă părerile cercu- 
rilor diplomatice fiindcă sunt singurele din care se poate afla ceva, căci 
străinii -— inclusiv diplomaţii și mai ales diplomații — n-au dreptul să 
stea de vorbă cu muscalii. Orice moscovit surprins în conversaţie cu 
un străin e arestat şi condamnat la 5 ani de Siberie. 

Diplomaţii acreditați pe lângă Soviete nu vor comunica cu nici un 
funcționar, nu pot intra în nici un Minister afară de al Afacerilor Străi- 
ne. Când se prezintă unul chiar la Afacerile Străine, trebuie să se legiti- 
meze la poartă, apoi este condus la şeful Protocolului, care la rândul 
său îl pune în contact cu ministrul (comisarul) sau cu directorul pe care 
diplomatul doreşte să-l întâlnească. Şeful Protocolului are instrucțiuni 
foarte severe în această privinţă şi tremură şi de umbra lui, căci doi 
predecesori ai săi au fost... împușcați. Şefii de Misiuni ajung din când 
în când până la Molotov, afară de Schulemburg (ambasadorul german) 
care poate lua contact şi cu ceilalți şefi de resort și chiar cu Stalin, cu 
care ceilalți ambasadori şi miniștri nu dau ochi niciodată. 

În lumea diplomatică, mai toate informaţiile se obţin prin nemți, 
care mișună. Misiuni şi paramisiuni, consilieri tehnici şi agenţi ai Ber- 
linului au împănat Rusia şi răsar în fiecare colt de stradă la Moscova. 
Şi ei toţi sunt de acord că nu există pentru moment pericol de atac peun- 
tru noi, din partea ruşilor. Ruşii n-au decât o erjă, să nu fie atrași în 
război şi se tem ca de dracul de un conflict cu turcii, cu francezii și cu 
englezii. De aici şi schimbarea lor de atitudine faţă de noi. Davidescu, 

care a văzut pe Molotov după discursul său, a ieşit de la dânsul cu con- 
firmarea acestor impresii optimiste, în ce priveşte relațiile noastre. Mo- 
lotov i-a repetat că vrea pace cu noi, că chestiunea Basarabiei s-o regla 
odată şi odată paşnic şi a adăugat că dacă a vorbit cum a vorbit a fost 
fiindcă trebuia să o facă, dat fiind auditoriul său de „austrieci“ și de 
analfabeți ce trebuie „ţinut sub presiune“. Mitilineu ca și Davidescu 
împărtăşesc cu totul părerea mea că, chestiunea Basarabiei nu se va pune 
decât la pace. La pace va începe războiul nostru... o mai spun o dată. 


Din impresiile de alt ordin pe care ni le aduce Mitilineu mai culeg 
câteva. Din punct de vedere politic intern, situaţia lui Stalin e tare. Cu 
toate greutăţile vieţii, cu tot regimul poliţist, nu există reacție împo- 
triva regimului, deoarece oamenii n-au cunoscut altul mai bun şi nu pot 
să compare. Din străinătate nu pot afla nimic, căci limbi străine nu se 
mai învață, toţi ştiu numai ruseşte şi emisiunile străine pe bulgăreşte, 
pe sârbeşte sau chiar pe ruseşte, emisiuni pe care ruşii le-ar putea pri- 
cepe sunt sistematic acoperite prin emisiuni moscovite de aceeași lun- 
gime de undă. Stalin e stăpân absolut peste tot şi Molotov e executorul 
său credincios. Nici o altă personalitate politică nu ridică capul, afară 
de Jdanov, preşedintele Sovietului din Leningrad, care este chiar de- 
semnat că succesor al lui Stalin, în caz de moarte a acestuia. Jdanov a 
determinat atacul împotriva Finlandei şi era să-şi piardă situația — şi 
capul — în ceasurile grele în care Rusia înregistra numai dezastre pe 
front. Dar după încheierea păcii, şi-a recâștigat toată influenţa și si- 
tuaţia. Voroșilov, un simplu ministru de Război, n-are nici o situaţie 
politică şi nici trecere în armată. 

Armata c dezorganizată. E bine echipată, e bine înzestrată cu arme 
şi muniții, dar e lipsită de cadre şi de spirit ofensiv. Bună pentru apăra- 
rea regimului în interior, nu constituie un instrument de cucerire sau de 
luptă cu forţe organizate. Încă un argument pentru menţinerea păcii... 

Nu este exact câ oamenii pe stradă au aspecte famelice sau de mi- 
zeric. Ficcine are ce mânca şi veşminte convenabile dar mediocre, 
prost tăiate şi murdare. Aspectul general pe stradă, în teatre, prin loca- 
luri publice e impresionant prin uniformitate: toţi bărbaţii poartă şapcă 
şi haine la fel şi la fel de prost întreţinute — toate femeile, o bluză, o 
fustă şi o basma pe cap. Aşa stau la răscruci, aşa se prezintă la operă, 
în primele locuri, scuipând seminţe de floarea soarelui... Nu există 
printre ruși, „domni“ și „doamne“ — ci numai „mujici“... 

Nici o viaţă socială, nici un local de petrecere afară de teatre (exce- 
lente) și de cinematografe (infecte). Străinii, chiar diplomaţii, nu pot 
merge la operă, care este minunată, decât pe bază de cerere formală şi 

personală prin notă verbală adresată şefului Protocolului. Tot așa nici 
un străin nu poate călători decât pe bază de autorizare (Chiar şi diplo- 
maţii acreditați), autorizare ce se obţine de altminteri uşor prin birou- 
rile „Inturistului“. Pe oriunde merge străinul e totdeauna filat de un 
agent al GPU-ului. Chiar la Afacerile Străine, chiar Molotov, nu pri- 
meșşte pe un diplomat decât în prezența unui martor, adică un agent 
care se dă drept interpret, dar în realitate este un spion. Frumoasă viaţă! 
Nu există localuri de noapte sau de petrecere. În schimb, se vinde 
vodcă pretutindeni şi oamenii beți cad pe stradă. La Poliţie există un 
serviciu de camioane care adună de pe trotuare pe cei căzuți... 

Mai toate bisericile, mai ales cele mici, au fost redeschise, căci din 
cele mari, multe au fost destinate altor scopuri, ca de pildă catedrala Sf. 
Isac din Leningrad devenită „muzeu anti-religios“! 

Bisericile ortodoxe sunt de două feluri, unele închinate vechiului 
cult, altele unui cult nou, „împăcat cu bolşevismul““; în aceste biserici 
se pomenește înaintea tuturor numele lui Stalin! În general, generaţiile 
tinere, educate de sovietici, nu merg la biserică şi nu cred în nimic... 

La Leningrad, casele și palatele se prezintă urât, toate sunt destră- 
mate, afară de Palatul de Iarnă și de Muzeul Ermitage, foarte bine în- 
treţinute. Muzeul Ermitage este intact şi i s-a adăugat ca anexă întreg 
Palatul de Iarnă în care s-au adăpostit toate colecţiile particulare găsite 
la Petrograd și în regiunea de Nord a Rusiei. 

Fostul Minister de Externe (le palais du Pont aux Chantres), fostul 
Stat Major (pe piaţa Palatului de Iarnă), ca niște rămăşiţe neutilizate 
ale trecutului, au început să se ruineze. Tot așa şi multe alte clădiri. Un 
oraş nou, cu locuinţe standardizate e în construcţie la Sudul Leningra- 
dului, spre fostul Tsarskoe-Selo. 

La Moscova e criză mare de locuinţe. Oamenii stau câte doi, câte 
trei şi câte patru într-o odaie. S-a construit totuşi mult. Dar populaţia 
oraşului a crescut enorm şi a ajuns la 4% -— 5 milioane de suflete... 

Transporturile mizerabile. Uzinele construite în virtutea planului 
cincinal sunt în bună parte dezorganizate şi maşinăriile stricate. 

Faţă de germani nici un entuziasm. Ruşii se ţin strict de obligaţiile 
pe care le-au luat dar nu înlesnesc în nimic eforturile nemților. Dar 
când pot să saboteze, mai și sabotează. 


Abia azi am putut să-mi procur textul declaraţiilor lui Maniu şi lui 
Dinu Brătianu, adresate în februarie de fiecare, partizanilor lor. Fiind 
de interes mediocru, le trec la anexe... 


ÎNSEMNĂRI ZILNICE, 1940 „247 


Din cauza concentrărilor, din cauza măsurilor fiscale şi a sporului 
de impozit — din tot felul de cauze — începe să se simtă criză în micul 
comerţ. La Percepția de Galben erau ieri 400 de cereri de închidere de 
prăvălii, de rezolvat... Mai ales prăvălii de la periferia Bucureștilor... 


Epilogu! „destinderii“ față de Mişcarea Legionară. l 

După ce s-a terminat (?) cu cei din țară, doi emisari gardişti — din 
cei aşa să zicem împăcaţi, au fost trimiși la Berlin să împace şi pe cei 
300 de refugiaţi din Germania. Emisarii s-au înapoiat. Legionarii din 
Germania au declarat că aprobă tot ce au semnat tovarăşii lor de 
credință din țară, dar au refuzat să se înapoieze, probabil fiindcă n-au 
încredere într-un Guvern reprezentat la Interne prin dl Ghelmegeanu şi 
la Justiție prin dl Micescu. Emisarii au fost primiţi aseară la Palat într- 
o lungă audienţă de Excelenţa Sa domunul Urdăreanu (Ernest, vino 
încoace!'l. | 

Cum pentru moment „ideea mare“ a Domniei e împăcarea cu gar- 
diştii, nu e exclus să sară din posturile lor şi ministrul de Interne şi mi- 
nistrul de Justiţie. 


Un bun cunoscător al psihologiei P.U.M.-ului spunea acum câteva 
zile că Micescu a fost numit Dregător al Dreptăţii, numai ca să nu-l an- 
gajeze Auschnit ca avocat, şi că îndată ce se va termina procesul lui 
Max va fi dat afară... Probabil după ce va fi trecut şi de hopul Casatiei... 


Francezii de pe Dunăre au fost opriţi chiar la Sulina. Pretextul lor 
fiind că veniseră să ia (ca să le ducă unde?) şlepurile franţuzeşti aflate 
prin porturile noastre. Guvernul i-a oprit la Sulina şi le-a oferit să le 
remorcheze el şlepurile până la gurile Dunării... Neavând încotro, 
francezii au primit — toate transporturile N.F.R.-ului au fost oprite 
pentru trei zile şi şiepurile duse la Sulina. Unde vor rămâne sub paza 
francezilor? 


Luni, 15 aprilie. Petrecut ziua de ieri la Breasta. Vreme urâtă: cerul 
înnorat şi frig. Pe jos noroi, de nu puteai circula. | E 

O zi posomorâtă de noiembrie. Nimic n-a înverzit încă. Singure, tă- 
mâioarele în plină floare pun o notă de nădejde în priveliştea disperată 


! Aşa grăcşte Regele Ja telefon, de câte ori i se cere să ia o hotărâre!!! 

a parcului. În casă, sobele dârdâiau, dar culoarele rămase ghețărie mi- 
au dat pe loc un guturai straşnic... Încolo, la noi câmpul e bun și însă- 
mânțat — în contrast cu ce am văzut de la Piteşti până la Bucureşti: o 
jale. 


Pe când eu mă înguturăiam la Breasta, la București soseau veştile 
marilor succese britanice din mările Nordului. La Narvik, scufundarea 
celor 7 crucișătoare germane de către cuirasatul „Warspite“, ajutat de 
câteva unități mai mici, e mai mult decât un succes, e o adevărată 
victorie navală. Pentru prima oară în acest război, Germania e nevoită 
să se retragă de pe un teritoriu cucerit. 

Norvegia a cerut ajutorul unui corp expediționar englez și se pare, 
după câte mi-a telefonat Tătărescu, că chiar azi va începe o debarcare 
aliată în stil mare, la Narvik. Forţele norvegiene se concentrează şi ele 
şi vor fi aprovizionate cu muniții din Anglia. 


Pe de altă parte, trupele germane din Norvegia au fost complect 
tăiate de bazele lor în urma barajului supravegheat de submarine pe 
care englezii l-au aşezat în Marea Baltică. Așezarea acestor mine con- 
stituie un alt mare succes al flotei britanice şi dovedeşte că marina ger- 
mană nu mai e în stare să se opună la nici o operaţie a inamicului. Nu 
numai că Germania e acum tăiată de Norvegia dar întreg traficul ei în 
Baltică e paralizat. Nu numai prin Narvik, dar nici prin Lule (Suedia) 
nu se vor mai putea face transporturi de minereuri spre coastele nem- 
teşti... 

În asemenea momente critice pentru tara lui, generalul von Falken- 
horst, comandantul trupelor de ocupație germane din Norvegia, gă- 
seşte nimerit să amenințe cu desființarea poporului norvegian dacă nu 
se va supune ordinelor sale... 

Pe câmpul de operaţii din Nord, situația începe să se lămurească în 
favoarea Aliaților. Două-trei zile şi vom fi lămuriţi de tot... 


În Belgia, în Olanda, în Ungaria, mare fierbere. Regimul german 
fiind un regim de prestigiu, în fiecare din aceste țări domneşte teama 
că faţă de insuccesele din Scandinavia, Reichul să nu caute succese în 
alte direcţii. Teama Belgiei şi Olandei este legitimă şi naturală — pa- 
nica Ungariei (căci la Budapesta după câte ni se telefonează e o adevă- 
rată stare de panică) e însă mai greu de înţeles. Guvernul maghiar so- 
cotește probabil că ocuparea Slovaciei şi a Ungariei s-ar putea face mai 

lesne ca a Belgiei sau Olandei, pe care Aliaţii le-ar putea imediat ajuta, 
pe când flota engleză n-ar putea veni până la Budapesta. Apoi, ocupa- 
rea țărilor dunărene ar apropia Germania de România, pentru orice 
eventualitate. 


La București am găsit oarecare îngrijorare față de atitudinea Italiei, 
care a început să se rătoiască şi chiar, după unele informaţii, să-şi mă- 
rească contingentele sub arme şi să trimită trupe în Albania. 

Ieri, Radio Roma a emis chiar unele declaraţii sfidătoare. Între al- 
tele, s speakerul ne-a adus la cunoștință că evenimentele petrecute în 
Danemarca și Norvegia trebuie să dea de gândit tuturor şi că italienii 
s-ar putea deștepta şi ei într-o dimineaţă în sunetele gomiştilor — 
„dar“, adăuga blânda voce, „nu vor fi sunetele goarnelor străine, ci ale 
trompetelor italiene care vor chema la arme!“. 

Eu nu cred însă nici o intenţie belicoasă a italienilor, dar aşa sunt ei 
lăudăroși şi hotărâți să strige „prezent“, la fiecare cotitură a eveni- 
mentelor... 

De altminteri, Radio Paris a răspuns imediat la această ieșire ita- 
liană, afirmând că flota germană nu mai constituie azi o amenințare 
pentru Aliați şi că escadrilele engleze şi franceze sunt libere şi gata să 
pornească în alte mări pentru apărarea drepturilor celor două ţări, dacă 


seg 


ar fi amenințate „de către prieteni prea tulburenți“! 


Ieri, organele de conducere FRN, ale ținutului Olt şi ale județelor 
oltene, s-au întrunit la Craiova într-o conferinţă — mai întâi între ele, 
apoi împreună cu reprezentanţii autorităţii publice. Slujbă la catedrală, 
discursuri, banchet, n-a lipsit nimic. A fost oarecum instalarea lui Gi- 
gurtu ca preşedinte la Ținut al FRN-ului. Ca la toți proştii, s-a urcat şi 
ăstuia neașteptata ridicare, la cap. A venit însoțit de Stan Ghiţescu, de 
Murgăşanu, de o sumă de rable moştenite de la aventura gogistă. A ve- 
nit cu tren special, a pus să-i întindă covor roşu la gară şi să se pavoa- 
zeze oraşul cu steaguri şi ghirlande... 

Și totuşi, dacă la București Gigurtu e Mica -— la Craiova a rămas 
Nimica |!!! 


Încetul cu încetul toate se află. E o chestiune de răbdare. Voi ajunge 
să descurc cu vremea şi misterioasele iţe care leagă atât de strâns pe cei 
trei protagonişti ai PU.M.-ului. 

Sâmbătă, întâmplător, Bursan m-a făcut să ghicesc un mic căpătâi 
de fir. Vorbindu-mi de Auschnit în treacăt, omul de încredere — adică 

de afaceri — al lui Mitiţă Constantinescu mi-a spus: „De, dacă n-a avut 
încredere dl Max! şi a cerut ca garanţie o scrisoare de Sus care să fie 
depusă în mâinile lui Gavrilă Marinescu... “ 

Mulţi naivi au crezut că Gavrilă fusese sacrificat din cauza pungă- 
şiilor sale, sau fiindcă prea fusese compromis în asasinatele gardiste; 
în realitate a fost dat afară fiindcă Auschnit avusese încredere întrânsul 
şi-l desemnase drept chezaș al executării făgăduielilor P.U.M.-ului. 
Acolo, în jurul lui Auschnit sunt de căutat — şi de găsit — cadavrele 
care leagă strâns pe Popescu de Malaxa și pe Malaxa de Urdăreanu... 


16 aprilie. Pe vremea tinereții mele, pe când cercetam la Paris tot 
felul de școli (!), ştirea că „englezii au debarcat“ nu ne făcea nici o plă- 
cere, nici nouă, nici prietenelor noastre... Anunţată ieri la Radio, ne-a 
încântat! 

Comunicatul Amiralității engleze confirmă astăzi dimineață debar- 
carea forţelor aliate la Narvik şi „în alte localităţi ale coastei norve- 
giene“. Narvikul a fost ocupat de englezi. Germanii au fugit spre gra- 
nita suedeză. 

Aliaţii declară că, în cazul în care germanii ar intra în Suedia, ei vor 
ocupa imediat rutele suedeze, înaintând la Narvik. 

După comunicatul german, cu toată rezistența norvegienilor, tru- 
pele generalului von Falkenhorst înaintează spre graniţa Suediei. Nu se 
ştie cu ce intenţii, faţă de această ţară. Dat fiind că englezii sunt stăpâni 
pe mare, situația acestor trupe e din cele mai precare... 

Multă discuţie în jurul liniei minelor pe care Amiralitatea engleză 
afirmă că le-a aşezat de-a lungul Skagerratului, Kategatului, Beltului 
Mare, Beltului Mic şi pe o linie dreaptă în Marea Baltică până în faţă 
de Memel. Se întreabă lumea cum au putut să aducă la fața locului şi 
să aşeze un număr atât de considerabil de mine. Dacă au făcut-o en- 
glezii, merită admiraţia noastră. Un francez priceput îmi spunea ieri că 
nu crede în realitatea acestei linii. 

Anunţând aşezarea ci, Amiralitatea engleză, atât de respectuoasă 
faţă de legile şi angajamentele internaţionale, a vrut numai să provină 
pe ncutrii că vasele lor riscă să fie torpilate în acea regiune. 

Comunicatul englez sosit azi-dimincaţă dă lista vaselor germane 
distruse în utimele 10 zile. E o adevărată hecatombă. După cifrele 
Amiralității jumătate din flota germană ar fi scufundată... 

l Cu privire la o tranzacțiune la care se ajunsese `- Auschnit să dea acţiunile şi P.U.M.-ul sã- 
i garanteze încetarea oricărei urmăriri. 

Oricum ar fi, cu toate ştirile contradictorii, nu încape îndoială că 
Aliaţii au încălecat situaţia, pe câmpul de bătaie din Nord... 


Delegaţia economică a Guvernului nostru a hotărât pe ziua de ieri 
prohibiţia exportului grâului, în vederea recoltei proaste ce se anunţă, 
toată țara fiind sub apă. 


Din America, Roosevelt a ţinut un mare discurs electoral, fără să-şi 
mărturisească totuşi candidatura. Probabil că aşteaptă să se mai pro- 
nunţe și alte State în favoarea lui. În discursul său nu vorbeşte decât de 
binefacerile păcii şi arată că cele două Americi se bucură de pace 
fiindcă n-au planuri imperialiste şi respectă libertatea fiecăruia. Ceea 
ce nu este cazul pentru anumite State din Europa care încearcă să co- 
tropească pe vecini, în numele unci ideologii tiranice şi rasiste... 


Miercuri, 17 aprilie. Operațiunile de debarcare aliate în Norvegia 
fiind în curs, Amiralitatea engleză a încetat să mai dea ştiri şi nu va co- 
munica decât rezultatul final al operaţiunilor. 

Nemţii profită de lipsa de ştiri engleze ca să răspândească ei cele 
mai fanteziste informaţii. Comunicatele germane umflă pierderile bri- 
tanice, nu vorbesc de cele nemţești, neagă debarcarea Aliaților, laudă 
armata germană care continuă să fie stăpână pe Norvegia de Sud. 

E cert că Aliaţii sunt în curs de debarcare, dar nu se ştie exact unde. 
Despre Narvik, Reynaud a afirmat în Senat că e în mâna englezilor, 
deşi germanii pretind că tot ei îl au în stăpânire. Totul se va lămuri în 
câteva zile. 

Cert e că Guvernul Quisling a demisionat şi că în locul său a preluat 
administraţia o comisie a Înaltei Curti de Justiţie, conform Constituţiei 
norvegiene, care prevede această măsură în cazul în care Guvernul le- 
gitim al țării este împiedicat să-şi exercite atribuţiile. Această comisie 
va lucra în spiritul Guvernului Regal, refugiat la granița Suediei. 

Schimbarea de la Oslo numai în avantajul Guvernului german nu e. 
După declaraţiile oficiale făcute de Paul Reynaud în Parlamentul fran- 
cez, nemţii au pierdut în 8 zile de lupte navale 30% din vasele lor de 
linie, din care unele au fost scufundate, altele grav avariate, 20% din 
crucișătoare (scufundate), 25% torpiloare scufundate şi 15% torpiloare 
avariate. Dacă bilanţul este exact, Berlinul n-are cu ce să se măgu- 
lească... 

Guvernul britanic a anunţat oficial ocuparea insulelor Ferroe, pose- 
siune daneză. Ocuparea s-a făcut cu consimțământul guvernatorului 
local, deşi acest consimţământ n-ar fi fost necesar, dat fiind că Dane- 
marca se află sub stăpânire inamică. 


Ziarele italieneşti înjură care mai de care Anglia şi laudă acțiunea 
germană. Această mobilizare a presei pare însă a fi singurul ajutor pe 
care Ducele îl dă prietenului său Hitler. Toţi cei care vin din Italia spun 
că întreaga opinie publică e împotriva unui război cu Franţa, încă şi 
îi ue ca acum un an, când am putut pipăi eu pulsul acestei opinii, 
a Milano. 


O viziune ă la Edgar Poe: 

Comitetul de daune însărcinat cu cercetarea familiilor celor con- 
centraţi și lipsiţi de mijloace, a dat într-o magherniță din Herăstrău peste 
un spectacol îngrozitor. Într-o odaie neîncălzită şi fără pardoseală, pe 
pământ bătut, patru copii lăsaţi în voia Domnului: mama, de meserie 
spălătoreasă, văduvă, plecase să câştige câțiva lei, să cumpere pâine 
pentru toţi. Plecase de dimineață... Într-o albie, un al cincilea copil, de 
câteva luni, mort. Cei patru copii vii se jucau cu cel mort, ca şi cu o 
păpușă... Oribil, oribil! 


De ieri s-a mai încălzit vremea. Azi a apărut soarele. Să vină primă- 
vara? N-o mai crede nimeni! 


Joi, 18 aprilie. România e salvată. Ziarele de azi- -dimineață ne aduc 
vestea numirii domnului Jean Mihalache ca Consilier Regal... Încă 
unul care făcea pe grozavul şi care s-a supus... 


Pe lângă steagul nostru tricolor (frumos nu e, dar reprezintă totuși 
o tradiţie) mai avem de ieri încă unul: Steagul muncii! O uşoară alu- 
necare spre stânga. Tot sistemul nenorocit al compromisurilor care a 
adus şi pe Mihalache, plin de venin, nepocăit, în sfatul Regelui. 


Universul are un artico! bun în fruntea gazetei, prin care critică în- . 


ființarea acestui nou steag... 

leri a trecut la Senat o lege prin care se lămuresc atribuţiile de Po- 
liţie în porturile noastre şi se întăreşte autoritatea căpitanului portului. 
Pe de altă parte la Belgrad, într-o şedinţă a reprezentanților României, 
Bulgariei, Iugoslaviei şi Ungariei în Comisia Internaţională a Dunării 
s-au fixat reguli de Poliţie pentru navigația pe fluviu cu caracter inter- 
naţional. Arme, muniții, materiale obliterante (ciment, piatră etc.) sau 
explozive nu vor mai putea fi transportate pe Dunăre decât pentru uzul 
Statelor riverane... 

Toate aceste măsuri au fost luate ca consecinţe ale loviturii încer- 
cate de englezi împotriva Porţilor de Fier, încercare zădărnicită la 
Giurgiu, prin confiscarea materialelor importate de marinarii britanici. 

Paul Teodorescu mi-a spus ieri că nu au părăsit încă țara toți mari- 
narii debarcaţi la Giurgiu. Unii din ei sunt şi acum la Brăila şi fac gă- 
lăgie... 

In schimb, francezii se poartă foarte bine. Se pare chiar că n-au avut 
intenţiile ce li s-au atribuit în primul moment. Ei au venit cu un vas 
purtător de cabluri, pentru repararea cablului Constanţa-Constantino- 
pol, reparaţie cerută de noi. E drept că au cerut şi ei să adune toate şle- 
purile franţuzeşti din porturile noastre ca să le ducă la Bosfor, şi este 
iarăşi drept că pe o mare foarte liniştită şlepurile pot fi remorcate — 


„totuşi traversarea unei mări rămâne pentru asemenea vase o încercare 


îndrăzneață. E prin urmare de înţeles că cererea francezilor de a-și con- 
centra șlepurile la Sulina să fi nedumerit la primul moment autoritățile 
noastre. Francezii au fost însă foarte multumiti de soluţia Guvernului 
român de a le aduce şlepurile la gurile Dunării — de unde natural con- 
cluzia că n-au avut intenţii rele cu privire la navigația pe fluviu însuşi... 


„Consiliul de Miniştri de ieri a hotărât, în legătură cu măsurile de 
poliţie luate pe Dunăre, un control mai sever al străinilor aflaţi pe teri- 
toriul României, precum şi prohibiția oricărui act de propagandă in- 
compatibil cu neutralitatea. Această din urmă măsură a fost provocată 
prin reclamaţiile lui Thierry împotriva propagandei nemţești care în- 
tr-adevăr ne inundă cu broşuri şi cu foi volante în care nu numai că 
faptele sunt denaturate, dar încă Franța şi Anglia insultate în modul cel 
mai trivial. Să vedem dacă se vor supune domnii nemți... 


Alaltăieri şi ieri mare vâlvă la Senat cu prilejul Legii de ratificare a 
concesiunii masivului păduros Pipirigu-Răşca (judeţul Neamţ) către o 
societate germano- română înfiinţată pe baza acordurilor noastre cu 
Germania din primăvara anului 1939. Au luat cuvântul generalii; gene- 

ralul Sichitiu a rostit o foarte frumoasă cuvântare. În fond, generalii și 
cei care s-au ridicat împotriva concesiunii n-aveau dreptate dar coarda 
patriotică e lesne de pus în mișcare... Până în cele din urmă s-au con- 
vins toţi şi legea a fost votată cu numai 6 voturi contra... l 


Ionescu-Siseşti era însă fiert; se pusese în cauză până și cinstea lui 
personală! 


Inundațiile continuă. Apele au făcut mari stricăciuni, din nou în ju- 
deţele Brăila și Tulcea. Dunăre ca anul acesta nu s-a mai văzut să-şi 
aducă aminte nici cei mai bătrâni! 


Vineri, 19 aprilie. Avem şi noi victoriile noastre: Ianis Mihalakis s- 
a predat, fără arme, dar cu bagaj, Majestății Sale. Majestatea Sa l-a nu- 
mit Consilier Regal. Ce e cucerirea Norvegiei pe lângă cucerirea Topo- 
lovenilor! 

Campania începută de astă-toamnă în septembrie, a fost dusă după 
toate regulile tacticii şi strategiei de către generalissimul Urdăreanu 
(Ernestică) şi a fost încununată cu deplin succes. Ţoapa se va îmbrăca 
în uniformă de Consilier Regal și va veni să depună jurământ la Senat. 
Vom introduce în noul regulament, care e aproape gata, un alineat care 
să permită senatorilor de drept excluşi să facă „mea culpa“ şi să vină 
să lingă unde au scuipat! Te pomeneşti că vine şi Maniu? i 

„Inainte de a se preda, ţoapa a fost la Cluj, să „vorbească cu Maniu“ 
şi a trecut şi pe la Bistrița să vadă pe Madgearu. Se zice că Maniu n-a 
spus nici da, nici nu secundului său, a tăiat o mie de fire în patru, a fost 
pentru și a fost contra și s-a abținut... Madgearu care nu urmărea decât 
eliberarea lui, a împins pe Mihalache cât a putut în braţele Regelui... 

Alaltăieri, Regele l-a primit pe Mihalache în audienţă, şi l-a uns 
sfetnic al său. Gurile rele pretind că Guvernul n-a ştiut nimic despre 
negocierile duse şi că a înghiţit noduri... Nu ştiu de Tătărescu, dar 
Ghelmegeanu trebuie să fie foarte îngrijorat de portofoliul său. 

„Odată cu capitularea sa, Mihalache a cerut eliberarea lui Madgearu 
şi a obținut-o. 

In opinia publică nedumerire. Nimeni nu pricepe această dictatură 
cu compromisuri. Toată lumea e de acord că Mihalache s-a dezumflat; 
de unde reprezenta ceva, nu mai reprezintă nimic. Eu zic, că dacă e vorba 
de dezumflare, apoi ca să-l dezumfle, Regele a trebuit întâi să-l umfle 
pe nenea Mihalache. Și asta a fost greșeala... Vrea să distrugă partidele, 
şi cum dă unul din foştii lor conducători semne de moarte, îl învie... 

Şi asta se numeşte destindere. 

Dictatură cu destindere! Destindere pricep — și am sfătuit să se 
facă — dar faţă de curentele vii și potrivnice, nu faţă de epavele fostu- 
lui regim, aruncate de valuri la mal! 

Pentru a-şi explica (?) decapitarea, Mihalache adresează o scrisoare 
publică lui Maniu prin care declară că n-a renunțat la nimic, nici la 
ideile sale, nici la prietenii săi... Atunci de ce îmbracă haina Regelui??? 

Scrisoarea e de o platitudine dezgustătoare. Cine săvârşeşte un act 
urât, mai bine ar face să tacă. În politică mai ales, explicaţiile sunt tot- 
deauna inutile. 

Ca să mai devalorizeze numirea lui Mihalache, Regele a numit 
Consilier Regal şi pe Victor Antonescu, slugă credincioasă. Când a de- 
finit situaţia noastră politică în 1917 prin cunoscutele cuvinte: „că e la- 
tă rău“, Victor Antonescu şi-a pus fără să știe, sub Regele Ferdinand I, 
candidatura la înalta demnitate la care a ajuns astăzi sub Regele Carol 
al II-lea! 


Destinderea merge strună. Pe lângă Mihalache cu suita sa, au mai 
fost împăcați şi gardiştii. Meritul acestei operaţiuni strategice nu revine 
însă numai generalissimului Ernest, ci şi căprarului Ghelmegeanu. Ca- 
raghioşii sunt convinşi că au desființat Mişcarea Legionară, tocmai 
când a început să renască pretutindeni... „Băieţii“ au semnat tot ce li 
s-a cerut, numai să fie liberi să „lucreze“ cum ştiu ei... Impăcarea a fost 
pecetluită printr-o audienţă pe care Regele a acordat-o ieri lui No- 
veanu, lui Gârneaţă (!) şi altor cinci foşti gardişti. Foşti? N-aș fi vrut să 
privesc în sufletele acestor 7 legionari când stau în faţa celui ce a ucis 
atâția tovarăşi nevinovaţi ai lor... 

Se pune o chestiune de înaltă moralitate: dacă trebuia să se ajungă 
la o împăcare, de ce s-a început cu vărsare de sânge și cu scârboasele 
exhibiţii de pe vremea şi de după moartea lui Călinescu? Când se putea 
canaliza Mişcarea, în 1936, în 1937 —- Regele n-a vrut-o și o vrea acum, 
când nu se mai poate? De ce? De ce? De ce? 


Teri s-a răspândit zvonul în București că Moruzov, cunoscutul poli- 
tist, a fost ucis. Informaţii luate la Tătărescu îmi dovedesc că zvonul 
era fals. Moruzov e încă în Germania unde a fost trimis să convingă pe 
pardiștii refugiaţi acolo şi se înapoiază peste două zile în Bucureşti. 


La Berlin încep să se cânte mai în surdină victoriile din Norvegia... 
Un colonel, von Eichhorn, de la Statul Major al Ministerului de Război 


256 CONSTANTIN ARGETOIANU 


ar fi scris un articol de critică asupra campaniei din Norvegia — fapt 
pentru care ar fi fost arestat și împuşcat în închisoarea de la Moabit. 
Ştirea este însă din izvor francez... În cercurile politice germane se dă 
multă importanţă discursului ministrului britanic Cross, în care se văd 
semnele unei posibile ocupări a Suediei din partea Angliei. Nemţii se 
tem și de o ocupare a Belgiei de către Aliați... 


În Norvegia nimic important. Corpurile expediţionare germane şi 
Aliate n-au luat încă contact. Englezii continuă însă să fie stăpâni pe 
mare. Măsurile luate pe Dunăre de cele 4 Puteri riverane au mulțumit 
foarte mult Guvernul german. 


Italia continuă să facă zarvă, fără să sperie pe nimeni. Ba da, pe noi! 

Ieri a fost la Bucureşti o adevărată zi de panică. Toţi idioţii mă în- 
tâmpinau cu întrebarea: „Merge rău? Ne atacă?“ „Cine, idioţilor?“* 

Panica n-a fost numai pricinuită de rodomontandele Italiei, dar şi de 
ştirile tendenţioase răspândite de Anglia prin Radiofonie, ştiri după 
care un atac al Germaniei împotriva noastră era iminent! 

Ba, domnii de la Legația engleză au mers până a sfătui pe supușii 
britanici să părăsească țara!!! Miss Kenny, a noastră, s-a înapoiat acasă 
speriată... 

E un fapt, că Aliații vor cu tot prețul să ne vâre în război cu nemții, 
n-a sosit însă ora noastră... 


Fostul primar Mateescu și întreg consiliul său comunal au fost daţi 
în judecată, pe baza Legii patrimoniului public, fiindcă ar fi consimțit 
la scăderea redevenţelor pe care Cazinoul le plăteşte Comunei Sinaia, 
de la 1 800 000 la 1 300 000 lei. Condamnaţi la Tribunal şi în Apel, 
acuzații au fost achitati în Casaţie. Primesc acum o adresă din partea 
primarului actual care se plânge că Ministerul de Finanţe a redus 
această redevenţă de la 1 300 000 lei la o sumă derizorie. Cauza, pri- 
marul nu o cunoaşte, dar v-o spun eu: d-na Lupescu e asociată lui 
Littmann în exploatarea Cazinoului și a Palace-hotelului... 


Micescu intentase un proces unui client al său pentru plata unui 
onorar de un milion de lei. Procesul era sorocit, și între timp Micescu 
a fost numit ministru de Justiţie. În loc să ceară amânarea judecății 
până ce nu va mai fi ministru, a silit pe magistrați să condamne pe pâ- 

ât... Ce moravuri! Dar când s-a mai pomenit un escroc dovedit în frun- 
tea Ministerului de Justiţie? 


Indiile Neerlandeze sunt la ordinea zilei. Ministrul de Externe din 
Tokio a declarat că Japonia nu se dezinteresează de ele și că, în cazul 
în care Olanda ar intra în război, de, s-ar interesa și japonezii de soarta 
lor. Atât a fost de ajuns pentru ca Statele Unite să se şi vadă în război 
cu Imperiul Soarelui care Răsare. Deocamdată, în așteptarea obuzu- 
rilor de 1 000 de kilograme, viitorii beligeranţi se împroaşcă cu decla- 
raţii şi cu discursuri. 


Conferinţa miniștrilor plenipotenţiari, englezi din Sud-Estul Euro- 
pei s-a terminat și excelenţele lor vor părăsi Londra. După declaraţiile 
lui Chamberlain în Camera Comunelor, lozinca dată de Guvern agenți- 
lor săi ar fi „menţinerea păcii“. 

La o întrebare pusă primului ministru, dacă Anglia ar da ajutor unui 
stat atacat în Sud-Estul Europei, acesta a răspuns evaziv. Ipocrizii. În 
realitate Anglia atât aşteaptă, un front nou în Balcani... pe spinarea 
noastră! 


Găsesc în hârtiile mele un extras din discursul lui Hitler rostit în 
1937 — acum trei ani — în faţa Reichstagului: „Orice legătură con- 
tractuală germană cu Rusia bolşevică actuală ar fi pentru noi de-a între- 
gul fără valoare. Ar fi de neînchipuit ca soldații germani naţional-so- 
cialişti să-şi poată vărsa sângele într-o îndatorire de asistenţă, pentru 
protecţia bolșevismului. Pe de altă parte, nici noi n-am voi să primim 
ajutor din partea unui stat bolşevic. Căci mă tem că orice popor ar 
primi un asemenea ajutor şi-ar pregăti propria sa pieire“. 

Sunt lucruri care se uită, dar care nu-şi pierd din savoarea ior... 


Sâmbătă, 20 aprilie. În băltoaca politică, „împăcarea“ lui Mihala- 
che continuă să agite mocirla. Încetul cu încetul ies la iveală amănunte 
nostime. Pare că Tătărescu a fost în curent cu negocierile şi că le-a 
chiar înlesnit. 

El ar fi acela care, la începutul săptămânii, ar fi dus pe Mihalache 
de-a dreptul la Rege, la acea faimoasă audienţă în care Regele ar fi 
spus modârlanului: „Domnule Mihalache, am nevoie de ajutorul 

d-tale!“. Modârlanul s-a zbătut, a invocat argumentul cu „rezerva ce 
trebuie păstrată pentru viitor“ şi altele — dar în cele din urmă s-a pre- 
dat. Pare că Tătărescu a împins pe Mihalache, ca prin influenţa lui să 
scape de „echipa“ țărănistă (cu Ghelmegeanu în cap) moştenită de la 
Călinescu şi cu care nu e nimic de făcut, dar pe care Regele nu vrea să 
o sacrifice. Miniștrii, ca şi Vaida (deşi preşedinte al FRN-ului) n-au 
ştiut nimic despre lovitura ce se pregătea în umbră; echipa ţărănistă pe 
care Mihalache, dar mai ales Madgearu o urăşte de moarte — e fiartă 
şi convinsă că Madgearu nu se va lăsa până ce Mihalache nu va obține 
înlocuirea ei. 

Nu iartă armeanul pe belferii care de doi ani de zile se uită de sus 
la el şi se lăfăiesc în automobilele statului, pe când el aleargă în praf şi 
noroi. Nu trebuie uitat că zișii belferi erau clasaţi „în partid“ cu o sută 
de trepte sub Madgearu... 

Cred că „echipa mortii“ s-a emoţionat pe gratis căci împăcarea Re- 
gelui cu Mihalache nu înseamnă şi influenţă din partea acestuia asupra 
suveranului, care cu greu va găsi mutre pe placul lui mai arătoase ca 
Andrei, Ghelmegeanu şi Gafencu... . 

Mibalache a fost la Cluj, la Maniu, după prima sa întrevedere cu 
Regele. Maniu a ascultat explicaţiile subşefului său, n-a aprobat pasul 
pe care-l hotărâse, dar în cele din urmă i-a dat binecuvântarea. În acea 
întrevedere s-a hotărât schimbul a două scrisori. Despre a lui Miha- 
lache am vorbit ieri. Răspunsul lui Maniu, publicat de ziarele de azi-di- 
minează, sună astfel: 

„lubite domnule Mihalache, 

Intrucât Consilieratul Regal cu care ai fost distins! nu te obligă la 
altceva decât la exprimarea sinceră a convingerilor d-tale, când ele vor 
fi cerute, numirea d-tale de Consilier Regal nu poate influența asupra 
legăturilor personale și ideologice ce ne unesc. 

Primeşte te rog, asigurarea deosebitei mele stime și prietenii. 

Iuliu Maniu“ 


Scrisoarea e dură şi răsună ca o pereche de palme pe obrazul mo- 
dârlanului. Publicarea ei cu 24 ore întârziere se datorește faptului că 
aşa cum o adusese Mihalache de la Cluj era nepublicabilă. 

Scrisoarea începea cu consideraţiuni asupra devotamentului dom- 
nului Iuliu faţă de Rege, dar și cu aspre critici la adresa politicii dusă 
de Suveran — şi se sfârșea cu constatarea că d Ion Mihalache rămânea 
membru credincios al Partidului Naţional Țărănesc. Mihai Popovici a 


l Arfi putut să zică „destins“! 

fost expediat la Cluj şi a obţinut suprimarea pasajului inițial şi schim- 
barea frazei cu „Partidul Naţional Ţărănesc “ în fraza subliniată în 
textul lui Maniu reprodus mai sus. îi 

Se zice că Maniu nu e prea nemulțumit să se fi scăpat de Mihalache, 
că Mihai Popovici — care a făcut pe samsarul între Mihalache şi Ma- 
niu — e mulțumit şi că Madgearu e încântat fiindcă vede de pe acum 
în veninoasa sa imaginaţie cadavrele rivalilor săi. O 

Dar e unul care înjură şi scuipă, e dr. Lupu, care voia tocmai să 
joace el rolul lui Mihalache, rolul de „canalizator“ al fărănismului (27) 
spre coroană şi care se vede distanțat de ţoapă... S-a oferit el lui Vodă 
în ultima sa audienţă, dar Vodă a preferat ţoapa și doftorul a rămas cu 
botul pe labe... 


Se vorbeşte în oraș și de „proxima“ numire a lui Dinu Brătianu ca 
Consilier Regal. Fapt este că va fi primit azi în audienţă. Mie, numirea 
lui mi-ar face plăcere; e un om cumsecade, și, vorba francezului: „cu 
cât sunt mai mulți nebuni, cu atât se râde mai bine“. 

Şi „împăcarea“ cu gardiștii a supărat rău „echipa lui Călinescu“. 
„Cum, spun ei, de doi ani de zile am lovit, ne-am compromis, am fost 
coadă de topor — şi acum Regele vine și se împacă cu Vrăjmașii noştri 
şi ne dă pradă lor? Exagerează echipa, Regele nu îi dă pradă, Regele 
nu s-a pus sub papucul epavelor legionare... Împăcarea cu gardiștii ră- 
mâne ca un act întârziat în politica Regelui, prin urmare ca o greşeală. 
Putea să se împace cu ei înainte de omorurile săvârşite, nu după. 

Din informaţiile pe care le am, totul dovedește că legionarii care au 
semnat actele de supunere nu sunt pocãiți, ci au vrut numai să-și re- 
câștige libertatea de mișcare și pentru asta au semnat tot ce li s-a 
cerut. : 

În audiența pe care le-a acordat-o, Regele a spus că n-ar fi trebuit 
niciodată să mărturisească: „s-au făcut greșeli de o parte şi de alta“, 
„am fost greşit informat“, „n-am provocat eu (!!!) omorurile săvâr- 
şite“, şi altele! | | 

Pe greşită informaţie nu se întemeiază ordine de execuţie barbare 
— şi acestea odată săvârşite, nu se aruncă vina pe alţii, fără nici o 
necesitate! _ 

„Băieţii“ n-au ieșit entuziasmați de la Palat, cu toate declaraţiile lor 
ditirambice de devotament. Ce se va mai întâmpla, vom vedea... 


Pare că internarea lui Madgearu, la Bistriţa a fost făcută de Ghelme- 
geanu care avusese vânt că ceva se învârteşte cu Mihalache şi a voit să 

rupă punţile între Fustanelă și Palat... Dar a dat greș şi n-a izbutit decât 
„să întețească furia lui Madgearu. 

„Madgearu trebuia să fie eliberat abia mâine. Dar Mihalache a ob- 
ținut un ordin direct al Regelui, prin Urdăreanu și Madgearu a fost pus 
imediat (joi) în libertate. 

De asemenea, cu lagărele de concentrare, unde se mai aflau câţiva 
legionari, ordinul de desființare generală a pornit tot de la Palat. În 
timpul audienței gardiştilor, Regele, la cererea „băieţilor“ a chemat pe 
Urdăreanu, și i-a poruncit să transmită pe loc ordinul de liberare, la 
Ministerul de Interne. 

„Regele a spus „băieţilor“ că se va sprijini de acum înainte pe ei (1!!!) 
şi a primit mai toate condiţiile puse de dânşii şi pe care le-am enumerat 
a timp... 


Parlamentul a fost închis ieri. Se va redeschide probabil la 15 mai. 
Eu plec mâine în Italia de Nord, pentru două săptămâni. leri-dimineață 
am avut o şedinţă a Comitetului însărcinat cu revizuirea Regulamen- 
tului Senatului. Merge. Vom introduce un articol care să permită şi re- 
venirea senatorilor de drept pocăiți — tip Mihalache... | 


„Ne-am prăpădit: domnul ministru Radu Portocală a suspendat au- 
dienţele sale până după Paşti... 


Guvernul Paul Reynaud, ca și al lui Daladier, a fost întărit în Ca- 
meră printr-un vot unanim de încredere... 


Starea de asediu a fost proclamată în Olanda. Primul ministru a 
declarat că Țările de Jos, fanatic neutre,nu primesc ajutorul nimănui şi 
că starea de asediu e motivată de nevoi interne, nu de pericole externe. 
Se vede că pe chestiunea ajutorului nu e unanimitate. 

Arita, ministrul de Externe japonez a făcut noi declaraţii ca să ex- 
plice pe cele dintâi, cu privire la /ndiile Neerlandeze. Japonezul a de- 
clarat că Japonia înțelege ră respecte „statu quo-ul“ şi că n-a vorbit de 
intervenţie decât pentru cazul în care alții ar interveni... În Statele Uni- 
te, emoția nu s-a calmat, și cei cu răspundere vorbesc dârz... 


Atitudinea Norvegiei: se clarifică din ce în ce. Tot poporul se ridică 
împotriva invaziei germane şi se pregăteşte de luptă mână în mână cu 

englezii. Primele defecţiuni, primele aşa-zise trădări (Narvik 
Trondjem) par a fi fost datoare în mare parte ordinelor contradictorii 
venite de la Oslo, unde nemţii pusese mâna pe Radio şi Telegraf și 
induceau garnizoanele în eroare. 

S-au convins şi germanii că au tot poporul norvegian împotriva lor 
şi au gonit din Berlin pe ministrul Norvegiei cu tot personalul legaţiei. 
Diplomaţii norvegieni au fost transportaţi în Suedia. 


Roata se învârteşte: 

Stoiadinovici, care domnea peste sârbi acum un an, a fost arestat. I 
s-a făcut şi o percheziţie serioasă. Motivele n-au fost încă date în 
vileag... 


Miercuri, 24 aprilie. Milano. 

Sosit la Milano alaltăieri-seară, luni 22 la ora 7⁄4 seara, cu un sfert 
de ceas întârziere. Am plecat din București cu Simplonul, la 10 dimi- 
neaţa, duminică. Trenul nostru a fost al doilea care a trecut pe la i- 
mian-Severin fără transbordoare. Dunărea era enormă şi nu reintrase 
încă în matca ei, dar nu mai ameninţa terasamentul liniei ferate. 

Prin Banat, am trecut acum un an cam la aceeaşi epocă; totul era 
înflorit, lanurile se întindeau verzi şi pe dealuri zăpada florilor de 
pruni, de meri şi de peri încânta privirile. Anul acesta aspectul câmpu- 
lui şi al arborilor e încă iernatic — totul e întârziat cu o lună. De la 
Bucureşti până la Severin, grânele nu sunt cine ştie ce, dar totuşi pro- 
mit o recoltă şi cu un timp prielnic chiar foarte bună — de la Orşova 
înainte însă este o jale. Pe atât de mănoasă câmpie, de la Caransebeș la 
Timişoara grânele sunt aproape distruse, mai mult de trei sferturi sunt 
degerate. 

Cam aceeași stare am constatat-o a doua zi de dimineaţă în Croaţia 
şi mai târziu în toată provincia Veneţiei, în acel Veneto cultivat ca o 
gospodină. Parcelele de grâu se înfăţişează ca nişte covoare mâncate 
de molii — se vede mai mult pământ decât verdeață. De când sunt 
n-am văzut aşa ceva în Italia. Afurisita iarnă a prăpădit tot. De la Ve- 
rona spre Milano, câmpul stă mai bine, dar încă submediocru. Va fi un 
an deficitar de grâu, pretutindeni. 

Am avut un deosebit noroc ajungând la Milano numai cu 15 minute 
întârziere. Şoneriu şi Giurescu au sosit acum opt zile, cel dintâi cu 12, 
cel de-al doilea cu 18 ore întârziere, iar aseară Christu, ministrul Co- 
merțului nostru Exterior, a sosit la 12 noaptea în loc de ora 7 scara... 

Dejunat ieri la d'Agostina (directorul Băncii Comerciale) cu mai 
mulţi italieni. Lumea e mică! | 

In programul meu era înscrisă — dacă timpul îmi va permite — o 
vizită la Vila di Maser (lângă Asolo, nu departe de Treviso), construită 
de Palladio şi una din cele mai frumoase opere a marelui arhitect. 
Zugrăvită de Paolo Veronese (frescele sunt în excelentă stare), vila 
aparţine fiicei lui Volpi, despărțită de principele Ruspoli. Or, la masa 
lui d' Agostino am dat de cealaltă fiică a lui Volpi, cotesa Cicogna pe 
care nu o cunoşteam (pe Marina Ruspoli am cunoscut-o în tară, când a 
venit cu tată-său în 1933 şi a asistat la serbările semicentenarului Pele- 
șului). 

Cotesa Cicogna e nostimă; mi-a plăcut mai mult ca sora sa. 


Ieri după-amiază făcut o vizită senatorului Conti, preşedintele Bän- 
cii Comerciale. Stă peste drum de biserica Santa Maria delle Grazie, 
biserică în dependinţele căreia se află Cina cea de taină, zugrăvită de 
Leonardo da Vinci. Conti şi-a făcut avere în întreprinderi de electrici- 
tate; soția sa o persoană foarte cultivată e născută Contesă Casati. 
Conti a avut în viață o mare pasiune: biserica Santa Maria delle Grazie 
pe care a restaurat-o pe spezele lui, cu mult gust. A consolidat cupola, 
a salvat ce s-a mai putut salva din afrescul lui Vinci şi a descoperit în 
diferitele săli ale Chiostrului mai multe zugrăveli din cele mai intere- 
sante. Nepotul său, arhitectul Portaluppi, care a condus restaurarea 
bisericii (asupra căreia a scos și un frumos volum cu fotografii, pe care 
unchiul îl distribuie vizitatorilor mai importanţi), a restaurat şi com- 
pletat în stilul Renașterii minunata casă a lui Conti. Această casă se 
ridică, zice-se în via lui Leonardo da Vinci. Prin stil e în tot cazul legată 
cu construcțiile din jurul bisericii Vinciane. O splendidă grădină con- 
tinuă „il cortile“ cu arcade ce dau pe stradă. Din locuinţa senatorului, 
vizitatorul are pe de-o parte priveliştea cupolei Santei Maria delle 
Grazie, pe de alta grădina tăiată şi amenajată „à la francaise“. Casa e 
plină de opere de artă, picturi, sculpturi, porțelanuri şi mobile contem- 
porane cu Messer Lionardo. Am petrecut un ceas plin de mulțumire în 
acest adevărat muzeu, în care pedanteria şi îmbulzeala obiectelor sunt 
eliminate. 


Fost şi la bătrânul Poss. Casă banală de om bogat, dar o numeroasă 
colecţie de opere ale lui Canaletto, dintre care unele dintre cele mai 
bune. Goucourt spunea, mi se pare, că bogăţia unei colecţii se poate 
măsura după operele lui Canaletto, pe care le posedă. În acest caz, co- 
lecţia lui Poss poate fi considerată ca foarte bogată. Totuşi, în afară de 

Canaletto, n-am dat peste lucru mare. Conti n-are decât un singur Ca- 
naletto, dar... s-a cam grăbit de multe ori şi Goncourt în aprecierile sale 
artistice. 


Locomotiva lui Malaxa, la târgul de mostre, exercită curiozitate 
generală şi are mare succes. E o namilă de maşină, copiată de pe tipuri 
americane, destinată trenurilor de marfă și care poate trage 200 de 
vagoane încărcate! Nu văd economia, căci trebuie să coste cât 4 mașini 
obişnuite (care trag 50 de vagoane) şi combustibil trebuie și el de patru 
ori mai mult... Ca să fie adusă la Milano, namila a provocat greutăți 
mari: iugoslavii au refuzat să o tranziteze, căci le-a fost frică că nu re- 
zistă liniilor lor și a trecut să fie adusă prin Ungaria și Austria. În unele 
tuneluri a trebuit să se scoată sârmele electrice, ca să treacă monstrul! 
Mă întreb de când avem noi terasamente aşa solide, căci mi se spune 
că s-au comandat 60 de locomotive de acest fel... Dacă maşina lui 
Malaxa nu e mai economică ca cele vechi, în schimb ne va prăbuşi po- 
deţele şi ne va strica liniile ferate... Dar ce vrea Malaxa, în țara româ- 
nească e sfânt... 


Fost aseară la Scala. Se dă „Manon“ cu Gigli şi Mafalda Farero. 
Voci frumoase, dar reprezentație mediocră... i 


Din Norvegia şi de pe frontul de Vest nici o ştire interesantă ieri şi 
alaltăieri. Aliaţii continuă să debarce în Norvegia, nu spun în ce locuri 
şi până acum n-au luat contact cu nemții, care se fortifică în partea de 
Sud a ţării. 


Ziarele franceze povestesc că arestarea lui Stoiadinovici şi a fratelui 
său — căci a fost arestat și fratele — ar fi în legătură cu anumite com- 
plicităţi pe care fostul prim-ministru iugoslav le-ar fi întreținut cu 
Berlinul. Stoiadinovici ar fi întreținut o corespondenţă cu Hitler (?), 
corespondenţă găsită şi confiscată cu prilejul percheziției făcute la 
dânsul, din care rezultau planuri pentru întinderea „protecțiunii ger- 
mane“ în Nordul Balcanilor. Pentru nemti, Stoiadinovici ar fi fost un 
fel de Quisling în rezervă, pentru momentul în care Germania nemai- 
având cu ce plăti importurile sale din Iugoslavia s-ar fi năpădit asupra 
ei... 

Frații Stoiadinovici ar fi fost arestaţi în momentul în care se pregă- 
teau să fugă în Germania, cu un avion pus de nemți la dispoziţia lor. Ei au 
fost internaţi în localitatea Rubnik, la Sud de Belgrad, fiindcă jur-îm- 
prejur nu există posibilitate de aterizare pentru avioane. 


Le Temps se ocupă pe lung de negocierile începute între lugoslavia 
şi Rusia pe terenul economic și se întreabă dacă nu cumva, de pe tere- 
nul economic, negocierile nu vor aluneca pe cel politic. Anglia şi Fran- 
ţa au hotărât să controleze importurile ruseşti din America deoarece, pe 
la Vladivostok s-au introdus cantități mari de molibden şi de aluminiu 
destinate Germaniei. O escadră anglo-franceză va evolua în acest scop 
în Pacific. 


25 aprilie. Azi, e la târgul de mostre „Ziua diplomaților“. Toţi şefii 
de misiuni, ale căror ţări sunt reprezentate la „Fiera“, au sosit de ieri de 
la Roma. A venit și Bosie (Bossy) al nostru. A venit puţin şi pentru 
Christu, ministrul Comerţului nostru Exterior, poftit la Milano nu se 
prea pricepe pentru ce. 

Bosie e nedumerit asupra politicii italiene. L-am liniştit sfătuindu-l 
să nu piardă din vedere aceste două adevărate axe ale politicii lui 
Mussolini: 

1; hotărârea de a nu fi atras în război şi 2. hotărârea de a nu renunța 
la revendicările formulate. Consecinţă: amânarea oricărei acţiuni până 
la lămurirea situaţiei de forte ale beligeranților. 

Bosie îmi povesteşte că însărcinatul cu afaceri sovietic a venit să-l 
întrebe cu insistență pentru ce România nu intră în vorbă cu Moscova, 
care nutreşte acum pentru noi cele mai bune sentimente. „Findcă e 
între noi chestiunea Basarabiei, pe care a pus-o în cuvântarea sa tova- 
rășul Molotov...“ a răspuns foarte bine Bosie. Muscalul a insistat, ex- 
plicând că chestiunea Basarabiei se poate aranja, că e mai mult o ches- 
tiune de amor propriu pentru Rusia, care n-a fost consultată când i s-a 
luat această provincie... Şi omul a adăugat că Sovietele s-ar lipsi de 
Basarabia, dacă România i-ar acorda câteva baze militare, cum i-au a- 
cordat Statele Baltice... La riposta lui Bosie că România nu poate dis- 
cuta nici o revendicare de ordin teritorial, diplomatul sovietic a răspuns 
că, şi fără asemenea puncte de sprijin, Rusia ar fi gata să se înţeleagă 
cu România. Faţă de insistența colegului său, ministrul nostru l-a între- 
bat dacă a fost însărcinat sau autorizat să-i vorbească. Rusul a spus că 
nu, dar că poate telegrafia la Moscova pentru a cere o autorizare în 
toată regula. 

Bosie a observat că ar fi mai bine să se numească un titular la Le- 
gaţia din Bucureşti şi că acesta ar putea sta de vorbă cu ministrul nostru 
de Externe... 

Intervenţia rusului e ciudată, dar interesantă. Bosie a transmis con- 
versaţia la Bucureşti. 


DI Christu, însoţit de văru-său, Logadi (secretar general la minis- 
terul său), de văru-său Nenișor şi de alţi veri a venit de la Bucureşti cu 
vagonul său. Asta e scârbos la neamurile lui Titulescu: cum le dai un 
deget, cum apucă mâna întreagă și se urcă în copac, adică în vagon 
special. Nu putea dl Christu să călătorească ca toată lumea, sau să stea 
acasă? Când nu mai ştim de unde să scoatem banii, asemenea cheltuieli 
inutile sunt criminale... 


Revăzut azi-dimineaţă Santa Maria delle Grazie. E poate ce e mai 
interesant la Milano. Aruncat o privire în „cortile“ în casa Conti. Incân- 
tător... 

În această casă au fost celebrate „sposaliziile“ (căsătoria) fiului du- 
celui Storza (11 Moro) cu o Principesă din Danemarca. Armele casei 
Storza şi casei regale daneze se văd încă pe căminul bibliotecii lui 
Conti... Amintiri ilustre la fiecare pas, în acest oraș în care s-a jucat o 
bună parte din drama europeană între secolele XV şi XVII. 


Jeri-seară, masă mare oferită de d’ Agostino şi de Banca Comercială 
mie, lui Christu şi parlamentarilor români în turneu pe aici. Masă bună 
la hotelul „Principe de Savoia“; păcat de banii cheltuiţi... 

După masă, filme patriotice şi malaxiste la pavilionul românesc, în 
prezenţa autorităţilor italiene. A trebuit să merg şi cu, cu ceata. M-am 
culcat la 12%. 


Dejun oferit ieri la Puricelli. Profuzie de flori, garoafe formidabile. 
Garoafele lui Puricelli sunt celebre. Le-a adus speța din Franţa, de la 
un horticultor celebru şi a plătit pentru câteva rădăcini 50 000 lire ita- 
liene, pe vremea când livra avea valoare de aur. Are un contract cu 
clauză penală: dacă dă el, Puricelli, o rădăcină cuiva, trebuie să plă- 
tească autorului francez, o amendă de 100 000 lire, iar acesta la rândul 
lui trebuie să plătească o amendă identică lui Puricelli, dacă mai vinde 
cuiva în Italia din butaşii săi... 

E un senator, pe aici, pe la Milano, al cărui nume îmi scapă, care ri- 
valizează cu Puricelli, pe chestiunea garoafelor gigantice albe, dare 
care se străduieşte în zadar să ajungă la tipul produs de serele din Lum- 
nago. Rivalul lui Puricelli, speră totuși să ajungă pe cale de selecție la 
rezultatul urmărit... | 


Văzut ieri la Expoziţia trienală macheta noii străzi care duce la Ro- 
ma, de la ponte Sant’ Angelo la Sfântul Petru. Sunt oameni care mi-au 
spus că suprimarea celor două Borgo — Borgo Vechio şi Borgo Nouvo 
— s-a făcut în dauna perspectivei Basilicei. Sunt oameni care nu ştiu 
ce spun. Noua perspectivă e minunată, m-a prins dorul să mă duc să o 
văd... 

La trienală erau şi machetele noii gări din Roma, a Expoziţiei inter- 
naționale din 1942, a Pieței Domului din Milano cu proiectata ei refa- 
cere și multe altele. Această secție a edilităţii e cea mai interesantă din 
toate secţiile expoziţiei. Nu ştiu de ce locui de onoare s-a dat Ungariei. 
Noi suntem lângă Franţa. Expoziţia noastră, ca şi a Franţei şi a Ger- 
paniei, vecine, este mediocră, a Ungariei, cu toate sfortările, nu e mai 

ună. 


. Submarinul englez „Thetis“, care s-a scufundat în fața Liverpool-ului 
în ziua de 2 iunie 1939, a fost scos la suprafață, reparat și repus în ser- 
viciu. N-aş vrea să fiu dintre oamenii care au fost din nou rânduiti să 
se închidă într-însul... l 


Ziarul Le Matin anunță că 74 de comunişti au mai fost arestaţi și 
alții puși în urmărire. 


Vineri, 26 aprilie. Ieri, mare dejun oferit şefilor de Misiuni veniţi 
de la Roma pentru „Fiera“, de către Ricardi, „ministrul Comertului şi 
al Valutei“. Acest Ricardi e deștept, dar vulgar. Un „pungaş“ necioplit 
prototipul omului împins din spate de vânturi prielnice. Am stat mult 
de vorbă cu el. Mi-a reamintit că a fost în Bucureşti, trimis de Duce să 
spună Regelui că România poate conta pe Italia, într-o luptă împotriva 
Rusiei. El ar dori raporturi cât de intime între tările noastre; ar vrea o 
înţelegere politică, definitivă şi strânsă, nu tocmeli comerciale pe mai 
mult sau mai puţin petrol, pe o oca de bumbac sau o oca de spanac. Aşa 

vrea şi Ducele; Guvernul italian lucrează în acest sens (?) şi mă roagă 
şi pe mine să susțin în România o asemenea politică de cordială înţe- 
legere. Odată înţelegerea politică făcută, înțelegerile economice vor 
veni de la sine... l-am atras atenţia că teoria lui e exact teoria pe care 
am făcut-o lui Farrinacci acum un an, tot aici la Milano, dar că, de 
atunci dacă nu s-a realizat lucru mare între Italia şi România pe terenul 
politic, vina nu e a noastră: a lăsat-o moale, Roma. Gestul de solida- 
rizare cu noi față de Rusia amenințătoare a fost primul gest inteligent 
al Guvernului fascist, în ce ne priveşte. E un bun început... 

În cele din urmă Ricardi mi-a spus: „Dvs. sunteţi o ţară neutră răs- 
tignită între nemți şi anglo-francezi. Fiecare din beligeranţi vă cere pe- 
trol şi vă mai cere să nu daţi adversarului. De ce n-aţi refuza petrolul 
dvs. şi unora şi altora? Daţi-ni-l tot nouă, care suntem şi noi neutri şi 
trimiteţi şi pe germani şi pe francezi și englezi să-l cumpere de la noi. 
Noi putem rezista mai bine și în schimb vă putem furniza tot ce vă fur- 
nizează şi Germania şi Franţa şi Anglia!“ 

Aici vroia să ajungă mascalţonele „care nu are importanța pe care 
şi-o dă“, după cum zice francezul! Am declarat că ideea cra excelentă 
şi că vom reflecta: eram la el acasă, ce era să-i spun? De trei ori în 
cursul zilei de ieri, deşteptul a revenit asupra propunerii sale... 

Au grozavă nevoie de materii prime; la dejun am fost plasat la stân- 
ga lui Ricardi, iar François Poncet, ambasadorul Franţei la dreapta lui, 
aşa încât am auzit, fără să vreau, tot ce vorbeau între ei. „Materii pri- 
me, materii prime“, a fost leit-motivul italianului. François Poncet de- 
clarându-i că Aliaţii sunt foarte mulțumiți de furniturile (armament) 
Italiei, Ricardi s-a plâns că în schimb flota engleză împiedică încăr- 
cături cu materii prime să ajungă până în porturile italiene sub pretext 
că Guvernul italian ar putea reexporta unele mărfuri în Germania. 

Ministrul „per gli Scambi“, a declarat că era o ofensă pentru Italia, 
să se bănuiască aşa ceva și că nimic din ce se importă nu se exportă în 
Germania. „Să punem zece la sută și să nu mai vorbim!“ a replicat 
François Poncet — dar Ricardi, jignit în amorul său propriu de italian 
a început să urle și să devină grosolan... Am văzut momentul când era 
să se încurce. Noroc că la masă se făcea mult zgomot, aşa încât inci- 
dentul n-a fost observat decât de vecini... 

La sfârşitul mesei s-a ridicat mascalţonele și a spus câteva cuvinte 
amabile, sau cel puţin amabil intenţionate la adresa tuturor participan- 
ţilor străini la „Fiera“. Înainte de masă, mi se propusese mie să răs- 
pund, socotindu-se că poziţia mea de preşedinte de Senat îmi dă drep- 
tul la această cinste. Am lămurit că ambasadorii, reprezentând per- 
soana Şefilor de Stat, au pasul înaintea tuturor şi că François Poncet 


268 ` CONSTANTIN ARGETOIANU 


avea dreptul la dreapta gazdei — și la scuipătoare. François Poncet, 
deștept al dracului, a vorbit scurt şi foarte elegant, bătându-și joc de 
italieni şi obligându-i totodată să-l aplaude. „Târgul acesta dovedeşte 
— a spus franțuzul — că deşi Italia n-are decât apă şi munca braţelor 
fiilor săi, e în stare totuşi să rivalizeze cu cele mai bogate ţări...“ Brava, 
brava — au strigat italienii, faţă de această laudă, fără să-și dea seama 
că franțuzul definise sărăcia lor... cu apă şi cu braţe, e greu să duci un 
război! 

Dacă acum în neutralitate, Anglia împiedică aprovizionarea Italiei, 
ce-ar putea fi în caz de război? Cine va furniza Italiei materiile prime? 
Germania?l. i 

După dejun am avut o lungă conversație cu François Poncet. Nu e 
atât de pesimist cât îl arătau fragmentele din rapoartele sale pe care mi 
le-a citit Thierry. Sau poate că s-a mai schimbat. E perfect de acord cu 
mine că italienii nu se vor mișca, până ce războiul nu va fi dovedit, fără 
posibilitate de eroare, de ce parte va fi victoria. Oamenii cu răspundere 
sunt împărțiți: revendicările Italiei fiind toate împotriva Franţei și a 
Angliei, unii ar vrea victoria Germaniei; alții dîndu-şi seama că Ger- 
mania victorioasă ar veni la Triest şi ar paraliza Italia, ar prefera o vic- 
torie anglo-franceză, care să dea Italiei câteva din satisfacţiile cerute, 
ca preţ al unui concurs de ultimă oră... 

Poncet mi-a povestit cum a ajuns Ciano la „Collarele“ Ordinului 
Anunziadei. Când a fost trimis astă-toamnă la Salzburg, Ciano a fost 
primit foarte rău. Şi Hitler şi Göring nu s-au sfiit să trateze de „paiaţă“, 
de „caraghios“, de „personagiu perimat“, pe Regele Victor Emmanuel, 
a cărui hotărâre Ciano o invocase ca să explice nemişcarea Italiei îm- 
potriva Franţei şi a Angliei. Ciano a declarat net, că nu putea permite 
ca „Regele său“ să fie astfel tratat şi a rupt conversaţia. Nemţii au aler- 
gat după el şi.cu greu l-au adus să mai stea de vorbă cu ei. 

Inapoiat la Roma, Ciano a fost decorat de Rege, „din îndemn pro- 
priu“, cu supremul ordin. 

François Poncet nu poate suferi pe italieni, „sunt niște pușlamale, 
nu poţi conta pe vorbele lor...“ Nu-i poate suferi, fiindcă n-a reuşit pe 
lângă ei. Pe cât fusese de popular la Berlin, pe atât s-a clasat de im- 
popular la Roma. Fie că a sosit în Italia într-un moment neprielnic, fie 
că n-a știut cum să ia pe macaronari, fapt este că a dat kix şi aşteaptă 
din zi în zi să fie înlocuit. Francois Poncet nu face excepţie decât pen- 
tru un singur italian: Regele „e un mare senior“... spune el şi e convins 
că mai bine ar abdica decât să facă război Franţei... 


! Da. S-a dovedit ulterior că Germania era în stare să facă acest efort. 

Tot ieri după-amiază, am fost la Oreno, nu departe de Monza, să 
luăm ceaiul la dl Podesta, al Milanului, don Gian Giacomo Gallarate 
Scotti: Oreno e un sat, în jurul castelului; acesta aduce mult cu Mal- 
maison și trebuie să fi fost clădit cam în aceleaşi vremuri. Alură Re- 
gală, mobile „empire“ de toată frumuseţea, patru candelabre minunate 
—— portretul străbunicului în uniformă. de general austriac cu Marele 
Cordon al ordinului Maria Tereza şi cu Lâna de Aur... Don Gian Gia- 
como (poartă două nume, dar în schimb numai un braţ, căci pe cel 
stâng l-a lăsat la Libia) e fratele mai mic al Principelui de Molfetta şi 
soţia sa, femeie de rară distincție, e născută Mocenigo, Contesă de 
Soranza, de la Veneţia. In dosul castelului un parc de toată frumuseţea 
şi atât de mare încât se confundă la orizont cu Alpii... Lume multă, prea 
multă. Am revăzut pe Contele de Torino, flăcău baccelit, pe care nu-l 
mai întâlnisem din 1904, de la Cacia alla Volpe din jurul Romei. 
A.S.R. a binevoit a-şi aduce aminte de mine... vorba vine! Era de față 
şi Ducesa de Genova, care se înfățișează ca o slujnicuţă fără foc şi prin 
urmare plicticoasă... l 


Ziua de ieri a fost supraîncărcată, căci am mai avut seara, masă 
mare la „Continental“, oferită de Christu, care m-a rugat să o prezidez 
cu el şi apoi ne-am mai dus la Scala, poftiţi de Podesta. N-am ajuns în 
patul meu decât la orele 1%. 

La masă, care a fost anostă, au luat parte Ricardi, prefectul, pere- 
chea Gallarate Scotti şi încă vreo 20. Gallarate Scotti ceruse să vină cu 
nepoata lui şi mă bucuram nespus să revăd pe divina Contesă Boro- . 
meo, pe care o cunoscusem acum un an. Spre marea mea deceptie, 
nepoata din anul acesta n-a fost Contesa Boromeo, ci o Contestă Sforza 
— sau o Prinţesă — în tot cazul o jerpelitură anemică şi anostă, ce fă- 
cea reverenţe la toată lumea... 


La Scala am văzut „Maristella“, o operă nouă a unui compozitor 
Pietri din insula Elba —— rudă cu familia Pietri din Paris, de origine cor- 
sicană. Maristella e o operă destul de banală, după formule moderne. 
Noroc că am sosit la sfârşitul primului act... În antract, am fost poftit 
în salonul prefectului, unde am fost prezentat A.S.R. Ducelui de Ber- 
gano, un roşcovan mărunt, redus ca fizic şi bâlbâit ce abia putea să în- 
gâne câteva cuvinte; se zice că e un om foarte cumsecade —- dar timid. 
Signora di prefect Marziali se înfăţişează în schimb cu multe ifose şi 
nu € urâtă: se zice că a fost bucătăreasă... 


Luni, 29 aprilie, Veneţia. Vineri 26, după ce am terminat rândurile 
de mai sus, am plecat cu automobilul la Como, împreună cu doamnele 

Șoneriu şi Gobbi. Vizitat orașul. Simpatic. Apoi am cumpărat mătăsuri 
la Moretti şi la ora 1 ne-am întâlnit cu. d. d. Şoneriu, Gobbi, Gatorno 
tatăl şi Gatorno fiul, Valaperta, la pavilionul Golfului de Montorfano 
— golful depinde de Vila d'Este și este admirabil instalat şi întreținut. 
Masă de toată bunătatea... Ne-am mai plimbat pe malul occidental al 
lacului, dar ne-a prins ploaia şi ne-am înapoiat la Milano unde am luat 
masa la „Tantalo“. Şoneriu a adus dovă cutii de icre și am făcut-o lată... 

A doua zi dimineaţă, sâmbătă 27 aprilie, la 9,50 am părăsit Milano, 
plin de recunoștință pentru ceasurile fără grijă petrecute și la ora 12⁄2 
am ajuns la Verona unde am descins la hotelul „Colomba d'Oro“ 
(excelent şi foarte curat) — hotelul de Londres et Royal Deux Tours, la 
care trăsesem în 1900, nemaiexistând... 

După 40 de ani împliniţi, Verona mi-a dat aproape aceleași senzaţii, 
ceva mai împlinite astăzi, ca pe vremea tinereţii. M-a minunat mai 
puţin „Piazza della Signoria“ (devenită Piaţa Dante), dar am priceput 
mai bine splendoarea bisericii San Zeno Maggiore, cea mai frumoasă 
arhitectură romanică din Nordul Italiei. Statuia ecvestră de pe mor- 
mântul Scaligerului Can Grande, îmi scăpase la prima mea oprire în 
Verona; greşeală mare, căci e o minune şi poate fi pusă alături de 
Colleone de la Veneţia și de Gatamelata de la Padova... 


După ce am petrecut o zi şi o seară de neuitat la Verona — duminică 
dimineața am plecat la Vicenza. Am trecut de zeci de ori prin gara 
Vicenza de la răsărit spre apus şi de la apus spre răsărit şi împiedicat 
de vrăjmășia conjuncturilor, n-am putut niciodată să mă opresc. A fost 
un vis al meu să văd acest oraș al lui Palladio și să verific pe Goethe. 
În fine, mi-am văzut visul cu ochii si n-am fost dezamăgit. Palladio tre- 
buie considerat ca cel mai mare arhitect pe care l-a dat Renaşterea. lar 
Vicenza e o minune de piatră. Aproape toate casele se prezintă pe pla- 
nuri nobile şi cele câteva zeci de palate particulare sau de edificii pu- 
blice sunt o încântare pentru ochii iubitori de frumos... 

Acolo, la Vicenza, trebuie trimiși tinerii arhitecți să se obişnuiască 
cu perfecțiunea liniilor şi a proporţiilor... Sunt străzi în care casă lângă 
casă, fiecare portal sau fiecare faţadă te prind şi nu te mai lasă să 
pleci... 

Am plecat totuşi, ca un nenorocit de craiovean născut în barbarie şi 
în orori cu jale în inimă. O oră şi un sfert mai târziu, trenul mă debarca 
la Veneţia, unde nici o comparaţie, chiar inconștientă, nu mai e posi- 
bilă, aşa încât Craiova mea nu mi-a mai stat în cale. 

Am sosit de astă-dată pe o zi glorioasă de primăvară, aproape de as- 
finţitul soarelui. Am lăsat gondola, să mă ducă la Danieli de-a lungul 

Canalului Grande... Era aşa de frumos încât nu-mi venea să cred că 
Buzăul şi Râmnicul Sărat puteau exista pe acelaşi pământ, și că, unde- 
va, oamenii se omorau între ei „pentru spațiul vital“... ultima invenție 
a troglodiților din miază-noapte. 

Trecând pe dinaintea palatelor pe Canal Grande, am n priceput de-a 
binelea toată semnificaţia frescelor lui Tiepolo pe care le văzusem cu 
trei ceasuri înainte la Vicenza, pe zidurile vilei Valmarana și pe care le 
găsisem, în minunata lor prospeţime, fără legătura cu viața dimprejur. 
Tiepolo era venețian şi n-o putea uita nici o clipă, chiar în faţa pri- 
veliştei severe de la poalele munţilor iberici... 


Marţi, dimineața, 30 aprilie. leri-dimineaţă, după ce am trecut pe 
la poştă să văd dacă nu mă rechemau cumva neplăcerile, mai repede, 
la București —- şi după ce am constatat că nu, m-am dus de-a dreptul 
la San Giovanni e Paulo, să fac, ca de obicei, prima mea vizită lui 
Colleone. L-am regăsit cum l-am lăsat, vreau să zic că nimic nu s-a 
schimbat în sentimentele mele față de această formidabilă operă de 
artă... 

Minute de emotie în biserică. Era goală şi splendidă, cânta orga, 
probabil pentru morţii de pe pereţi, călări sau întinşi pe sarcofagiile 
lor... un moment de sufletească înălțare. 


După-amiază am fost la Torcello. Neavând altă posibilitate, am luat 
vaporașul care face excursia Murano-Burano-Torcello. O jumătate de 
oră la muzeul de sticlărie şi altă jumătate de oră la fabrica de idem tot 
din Murano —— 40 de minute la Burano, ca să vadă boii dantelele, mi- 
au stricat tot cheful —- deși nu m-am coborât din vapor, aşa încât am 
sosit la Torcello obosit şi rău dispus. Poate din cauza asta, Santa Fosco, 
care mi-a plăcut altă dată până la încântare şi pe care o socoteam ca 
unul din cele mai reuşite giuvaeruri ale arhitecturii, nu mi-a mai plăcut 
deloc. Fiecare zi cu impresia ei... În schimb, vecina ei, Santa Maria 
Assunta, care până aci mă lăsase rece, m-a interesat mult. E drept că 
de 10 ani, de când n-am văzut-o, s-au făcut lucrări multe şi s-au pus în 
evidenţă straturi de afrescuri vechi bizantine sub cele existente deja, 
vechi şi ele: 

Aceste zugrăveli, ca şi porțiunile descoperite la San Zeno Maggiore 
la Verona sub zugrăveala existentă dovedesc șabloanele bizantine, uti- 
lizate exact ca în bisericile noastre. La noi arta s-a oprit la şabloanele 
bizantine şi n-a mai făcut nici un progres, pe când în Italia... 

A Miercuri, 1 mai. Plouă și e frig. Prima zi urâtă în această călătorie, 
în care, mulțumesc lui Dumnezeu, că toate au mers din plin. Toate, 
până şi cele mai mici lucruri, s-au potrivit... 


Ieri, zi bună la Padova. Am alergat după impresiile mele de acum 
40 de ani şi am regăsit bună parte din ele. Deşi s-a mărit destul, Padova 
nu s-a schimbat, cel puţin în aspectele ei caracteristice. Pe Giotto l-am 
găsit cum îl ştiam. Uitasem complect zugrăvelile lui Mantegno, de la 
Eremitani. Frumoase, dar — ... zweite Klasse... 

Gattamelata! Dacă n-ar fi Colleone la Veneţia, monumentul lui 
Donatello ar fi cel mai frumos din lume. Să-i punem deopotrivă, şi pe 
unul și pe altul, cum au fost şi în viaţă şi să-i proclamăm fericiți pe 
aceşti doi geniali, ce apar mai mari după moarte, mulțumită miraco- 
lului artei! l 


Luat masa la Sturione după recomandația romanului lui Dauli, „la 
Ruota“ și mâncat de minune, cum rar se mănâncă în Italia. 


„___ Nu mai știu nimic despre cele ce se întâmplă pe fronturi. Ziarele 
italieneşti publică numai știrile tendenţioase nemţeşti — se vede că 
astfel, prin presă, îşi plăteşte Ducele datoria sa de aliat faţă de Ger- 
mania — iar ziarele franceze sau engleze sunt rare. Din câte se poate 
citi între rânduri, se pare că nimic decisiv nu s-a întâmplat încă în Nor- 
vegia (unde nemții stau totuşi pentru moment mai bine, fiind mai nu- 
meroşi). Despre triumfuri germane, cum exaltă macaronarii mici suc- 
cese locale, nu poate fi vorba... 


Nici din ţară nu mai ştiu nimic. N-am primit nici o scrisoare şi am 
defius să mi se trimită ziare. Un Temps vechi — de opt zile — îmi 
aduce informația că noul acord româno-german (un acord comple- 
mentar) a fost semnat. Când am plecat eu, era gata să fie iscălit. Nu 
conține nimic nou, câteva puneri la punct, pentru o mai uşoară execu- 
tare a tranzacţiilor şi atâta tot... 


2 mai. Italia, țară dulce: de când am sosit la Milano, mă lovesc la 
fiecare colț de stradă mai frecventată de un vânzător de bilete de loterie 
„perla lotteria di Tripoli“. Toţi fără excepţie, au afişat şi urlă cât pot: 

. tse ` ’ > ” 
„ultimele ore ale loteriei!“ La Milano, ca la Verona, ca la Padova, ca la 

Veneţia! De zece zile, această „ultimă oră“ n-a mai sunat încă şi e 
probabil că vor trece multe alte zile până să sune... 


Anul trecut, în cele 10 zile petrecute în Italia, impresia care mi-a 
rămas din conversațiile cu unul şi cu altul, din cele auzite în jurul meu, 
din cele văzute şi simţite — a fost, deşi eram încă în pace, că toată 
lumea nu se preocupa decât de război şi că nimeni nu vroia să-l facă, 
mai ales împotriva Franţei. 

Anul acesta, deşi tunul bubuie în vecini, italienii nu par să se mai 
preocupe de război, nu că sunt siguri că au scăpat de e! (cine poate fi 
sigur de așa ceva astăzi?), dar fiindcă chestiunea nu-i mai interesează 
şi-i apasă altceva mai greu. Îi apasă sărăcia. Cunosc de mult Italia, 
niciodată mizeria nu mi s-a înfăţişat ca acum. Sus, toată lumea e îngri- 
jorată — jos, toţi mor de foame. Nu te poți opri nici un minut pe stradă 
fără ca o umbră famelică să-şi ofere ceva de vânzare, sau, când n-are 
ce, vinde serviciile sale. Se vede pe faţa oamenilor că sunt nemâncaţi. 
În prăvălii, nimeni. De altminteri, prăvăliile își lichidează stocurile ve- 
Chi şi nu mai aduc nimic nou. Restaurantele goale; goale şi hotelurile. 
Nu se mai vede un străin, afară de câţiva nemti răpănoşi. Numai trenu- 
rile sunt pline de gem, dar toată lumea călătoreşte gratis cu biletele or- 
panizaţiilor fasciste şi aleargă din oraș în oraş, după „soldi“ şi mâncare. 

Mistica fascistă nu mai învăluie tot, ca mai înainte. Cămăși negre 
aproape nu se mai întâlnesc pe stradă. Portretul lui Mussolini, pe la 
vitrine şi pe ziduri în mare scădere, aproape nu se mai vede. Ducele și 
fascismul continuă să constituie pavăza politică a italianului, dar nici 
unul nu te mai pisează cu ea, ca odinioară. Am vorbit cu multă lume, 
nimeni nu mi-a pomenit de Mussolini sau de fascism. Vădit, lumea e 
obosită de regim și toate discursurile sonore şi toată frazeologia goală 
a sistemului nu mai impresionează pe nimeni. 


Dar pericolul mare pentru Italia, în momentul de faţă este sărăcia. 
Dacă Ducele nu va găsi o formulă, care să dea cel puţin iluzia pâinei 
zilnice, lucrurile pot să se strice... 


La Milano, fierberea „Târgului“ nu mi-a permis să măsor golul lä- 
sat de străini. La Verona, la Vicenza, la Padova şi aici la Veneţia, e jale 
şi pustiu. La hotel „Danieli“: câteva camere numai sunt ocupate, restau- 
rantul a fost mutat jos în fumoar şi se uită oamenii la un bacşiş ca la o 
minune... 

In toate țările neutre merge greu, fiindcă toate trebuie să se pregă- 
tească pentru ziua de mâine şi să ia măsuri pentru orice eventualitate 
de atac — dar în țările care trăiau de pe urma străinilor şi în care 
turismul procura o pâine unei bune părţi a populaţiei e un adevărat 
dezastru. Dacă în Italia, unde mai există şi alte motive de sărăcie, în 
afară de lipsa turismului, mizeria se întinde ca o boală, în Elveţia, care 
n-a cunoscut sărăcia până acum, începe să se simtă o jenă destul de 
accentuată atât în socotelile particularilor cât şi în ale Statului şi ale 
cantoanelor. Ziarele italiene anunță că Guvernul federal a hotărât să 
legifereze o impunere pe capital care va merge de la 114% la 44%... 


Vizitat ieri biserica San Marco și Palatul Dogilor. Falnică putere a 
mai fost și Veneția. În acest colţ, între San Marco și Palatul Ducal, ini- 
ma ei moartă mai bate încă. Veronese și Tiepolo au făcut mai mult pen- 
tru faima Republicii decât amiralii şi condotierii care au adunat aici în 
lagune jumătate din averea lumii... 


3 mai. Petrecut dimineaţa de ieri la Frari și împrejur. Fiind sărbă- 
toare (ascensiunea) am dat la Frari peste o masă mare (cum să traduc 
gradi messe, grosse messe, Missa Solemnis). Sub boltele imensei 
biserici glasurile şi orga iau o amploare supraomenească... Stațiune 
prelungită în faţa tripticului lui Giov. Bellini, în care n-am mai găsit în- 
cântătoarele senzații de mai înainte. Mă tâmpesc oare, sau mi se rafi- 
nează simțurile? 

„___ Repede raită prin „Scuola di Sao Rocco“ — ansamblu decorativ 
impresionant, dar nimic mai mult. 

Inapoindu-mă la „Danieli“ să dejunez, am renunţat în ultima clipă 
la mâncare și am luat la ora 12⁄4 vaporul care pleca la Chioggia. Minu- 
nată excursie: 2 ore dusul, 2 ore întorsul și 3 ore la Chioggia — la orele 
T%⁄2 am fost înapoi la „Danieli“ şi m-am aruncat pe ce am găsit în 
restaurant. l 


Forfoteala italienilor e de necrezut. Până şi vaporul pentru Chioggia, 
cetate moartă, era plin. Şi ce lume! Întotdeauna s-a călătorit greu în Ita- 
lia, dar ca acum niciodată. Nu voi uita multă vreme aspectul compar- 
timentului meu, după plecarea din Milano. O tânără pereche, ca o cara- 
catiță neagră, se giugiuleau şi se pupau în fața mea, apoi caracatița a 
scos unelte dintr-o tăgârță și a început să-și pilească unghiile și să-și 
taie pieile pe care mi le sufla în nas. Pe când tăia, junele, un unsuros îi 

băga degetele după ceafă, pe gât şi îi susura cuvinte de amor, la ureche. 
În dreapta mea, „o cucoană!“ rupea dintr-un sandwich ca un tigru din- 
tr-o ciozvârtă de carne, firimiturile le aduna în poale şi după ce a termi- 
nat şi-a ridicat fustele până mai sus de genunchi şi s-a dus să le scuture 
la cabinet. În faţa ei, soţul, un nespălat, vorbea într-una în dialect mila- 
nez, sorbea dintr-o sticlă şi oferea din când în când sticla şi doamnei cu 
firimiturile dar, se vede că dezgustată, aceasta a refuzat într-una... Şi 
eram în clasa I!!! 

De la Veneţia la Chioggia n-am avut şedinţe de unghii, dar urlete, 
chiote, tot felul de porcării comestibile înghiţite... Noroc că a fost 
vremea frumoasă şi că am putut sta tot timpul afară pe punte, la dus ca 
şi la întors. 

Chioggia nu mai este azi decât un oraş de pescari, dar un oraş de 
aproape 30 000 locuitori. Fiind sărbătoare, toate vasele pescarilor erau 
în port de-a lungul celor două braţe ale lagunei, care limitează orașul 
şi îl sprijineau astfel prin pădurea lor de catarge şi de vejărie strânsă... 
Aşezată de secole sub influenţa şi îndrumarea Veneţiei, Chioggia, a- 
proape neschimbată, se înfăţişează şi astăzi sub pecetea Serenisimei. 
Câteva palate frumoase, câteva biserici, un turn lângă Dom (cu care, 
dacă am avea unul în toată ţara noastră ne-am putea mândri) câteva po- 
duri peste canale pe care le încalecă cu aceeaşi graţie ca cele din Ve- 
neţia — constituie un decor pentru traiul unei populaţii de oameni 
izolaţi, care şi-au format până și un grai al lor, un dialect pe care nu-l 
înţeleg nici venețienii. Oraşul ca plan are forma unui schelet de peşte: 
o arteră centrală, largă și bine întreţinută, Corso Vittoria Emmanuele, 
pe care dau o serie de ulicioare, fetide, perpendiculare pe ea şi paralele 
între ele. 

Femei urâte. Din cauza sărbătorii ieşise toată populaţia pe stradă: n- 
am văzut nici o damă simpatică. Plimbarea pe lagună, între Veneţia și 
Chioggia e plăcută, dar ce dezolaţie de-a lungul limbii de pământ pe 
care o urmărește vaporul. 

În afară de Alberoni, cu plantație deasă şi bine reuşită, nici un pom, 
nici la Malamocco, nici la San Pietro in Volta, nici la Pellestrina. De 
ce? 


Singur cum sunt, n-am altă cale de informaţie decât gazetele ita- 
liene. Din ele reiese — sunt toate filogermane — că pentru Aliați lu- 
crurile merg prost în Norvegia. Telegramele nemţeşti spun chiar că en- 
glezii au fost aruncaţi în mare, ceea ce pare exagerat. Cert este că n-au 
putut opri forțele germane în înaintarea lor spre Trondhijem. Se pare că 

debarcarea Aliaților a fost pripită, prost pregătită şi insuficientă ca 
forțe de uscat şi ca forțe aeriene (această din urmă lipsă mai greu de 
înțeles). Se mai pare că marina britanică nu e stăpână pe Strâmtori. şi 
pe Marea Baltică cum s-a spus şi că trupele și aprovizionările germane 
tot mai pot ajunge în Norvegia. Ca organizație, pare că şi de astă dată 
nemţii au bătut pe Aliați. Rămâne de văzut cum rămâne cu strategia... 
ln ziarele franceze și engleze, care sosesc aici, informaţiile din Norve- 
gia sunt foarte reduse, se vorbeşte de bombardările lagărelor germane 


de către aviația britanică, dar se mărturiseşte că inamicul n-a putut fi- 


oprit. În cele franțuzeşti mai ales, multă nervozitate, pe cât a lăsat 
cenzura să treacă... Abia la București voi putea ști tot adevărul. 


3 mai, amiază. Plouă cu găleata de azi-noapte. Am făcut „un tur“ la 
Academia de pictură (încântat de sala lui Giov. Bellini) şi o staţie mai 
prelungită la San Marco. Frumoase linii, deși nu se apropie de ale Sfin- 
tei Sofii. Capitelele coloanelor corintiene şi ornamentele gotice adău- 
gate nu se împacă cu ritmul Bizanțului... Impresie adâncă totuşi... 


Intâlnit prin colonadele Pieței San Marco pe Penescu, pe Olchovski 


şi toată banda parlamentarilor români, care, de la Milano se dusese la 
Florența unde au stat până aseară. Sunt în panică; au auzit la nu ştiu ce 


Radio că italienii vor ataca pe iugoslavi (probabil un Radio englezesc!) 


şi sunt grăbiţi să se înapoieze la Bucureşti. Deşi nu cred că italienii să 
încerce încă o lovitură asupra Dalmației (au parte de pustiurile pie- 
troase!) m-am abținut de la orice încurajare a simpaticilor mei compa- 
trioţi, care se încadrează mai bine între Mizil şi Tirchileşti decât în 
Piaţa San Marco... 


Duminică, 5 mai. Ultima zi la Veneția... Vreme frumoasă. Pe jos, 
m-am dus azi-dimineață să mai fac o vizită prietenului Colleone... 
Cât pe aici era să-l trădez şi să-l pun pe Gatamelata în locul lui, în 
dragostea mea. Dar nu; rămân credincios lui Colleone. Opera lui 
Verrochio e mai vie ca a lui Donatello. Dacă aşa cum stă calul lui, 
Gatamelata ne înfăţişează o minune de echilibru static —- Colleone 
întrupează acţiunea vijelioasă în mersul ei, acţiune ce nimic nu este în 
stare să i se împotrivească... Nimic, nicăieri, niciodată n-a putut să se 
apropie măcar, în artă, de aceste două nepieritoare monumente cc- 
vestre. 

Inapoindu-mă la Santi Giovanni e Paula, am intrat în muzeul de an- 
tichităţi instalat într-o parte din „Libreria“ de pe Piazzeta şi în câteva 
saloane din Procuraţiile cele noi. Nu-l vizitasem niciodată: mediocru 
— submediocru chiar. 

leri-dimineaţa am făcut o lungă vizită la San Lazzaro, insula arme- 
nilor. Câţiva oameni de treabă, trăiesc acolo într-un sat încântător, la 
umbra unui cedru centenar, printre cărţi şi hrisoave ce le amintesc o 
patrie dispărută de sute de ani... 

Pe vremuri, insula servea de lazaret pentru ciumati. Doispsprezece 
călugări armeni, conduși de Manuc, fiul lui Petre din Sivas — botezat 
Manuc, dar mai cunoscut sub numele de Mekhitar (consolatorul), go- 
niti de urgia turcilor au ajuns în 1715 la Veneţia şi s-au pus sub oblă- 
duirea Screnisimei. Trecuţi la ritul catolic, cei 12 armeni se bucură și 
de oblăduirea Papei şi obținură de la Screnisimă, în 1717, închirierea 
insulei San Lazzaro. Mekhitar construi conventul său pe care-l termină 
pe la 1740 și fondă ordinul Mekhitariştilor. Insula, şi tot ce e construit 
pe dânsa, aparţine azi Ordinului care a cumpărat-o în 1834. Superiorul 
și vreo trei călugări m-au primit cu multă afabilitate, mi-au vorbit de 
lord Byron (care a stat acolo câtva timp) şi de lorga (! care a oferit bi- 
bliotecii câteva cărți de ale lui.) Superiorul mi-a dăruit două volume, 
imprimate la ei, în mănăstire. 


Marti, 7 mai. Plecat duminică la ora 4 din Veneţia, am sosit ieri- 
scară la ora 10⁄4 în Bucureşti. De la gară m-au întâmpinat capete con- 
sternate. Din cele ce mi s-au spus pe drum până acasă şi acasă, am 
constatat odată mai mult acea psihoză proprie vremurilor de război: 
panică. Bucureștiul și România întreagă sunt într-adevăr, din nou, în 
stare de panică — şi panica e provocată de astă dată de Italia!! De Italia 
care va ataca sau Grecia, sau lugoslavia, sau Franța, nu se ştie, dar de 
atacat va atacă sigur! Şi când mă gândesc că în Italia oamenii se te- 
meau de noi, să nu atacăm noi Ungaria şi Germania (!1!) ca să facem 
pe placul Aliaților! Am liniştit lumea cât am putut, şi am reușit. Din 
nenorocire cercul contactelor mele este restrâns... 

Am fost înspăimântat de starea câmpului de la graniţa noastră şi 
până la Bucureşti. Înainte de graniţă, între Chichinda Mare şi Jimbolia, 
la dreapta și la stânga liniei ferate, lanurile sunt acoperite de apă — 
parcă trecea trenul prin lagunele Veneţiei. 

În Banatul nostru, apă mai puţină, dar grâul jerpelit. Semănăturile 
de primăvară, în parte nefăcute, iar ce s-a semănat n-a ieșit încă, din 
cauza frigului. Ce e mai întristător însă e starea grâului: recolta va fi 

sub — submediocru. În Oltenia grâul se prezintă ceva mai bine, iar de 
la Olt încoace spre București începe din nou jalea... Mi-e frică că nu nu- 
mai nu vom avea ce da nemților, dar nici ce să mâncăm noi, valahii... 


Miercuri, 8 mai. Au avut dreptate, ziarele italiene să publice numai 
ştirile germane cu privire la campania din Norvegia. N-au avut drep- 
tate să se bucure și să terfelească pe Aliaţii care în cursul secolului al 
XIX-lea au făcut unitatea Italiei, dar au avut dreptate să publice ştirile 
fiindcă corespundeau adevărului... E trist pentru englezi şi pentru fran- 
cezi, dar campania lor în Norvegia, pe care au început-o cu atâta vâlvă 
— distrugerea flotei germane la Narvik, tăierea legăturilor maritime 
între Germania și Scandinavia, declarația ritoasă a lui Paul Reynaud 
(„minereurile suedeze nu vor mai ajunge în porturile inamice“) — s-a 
terminat cu un complect fiasco. Cei 25 000 oameni debarcaţi în Nor- 
vegia centrală au trebuit să fie reîmbarcați în grabă și au lăsat și ceva 
material pradă nemților... Au mai rămas trupe la Narvik care caută să 
pună mâna pe oraș, până acum necucerit şi apărat de câteva contin- 
gente germane. Vor reuși? 

În dezbaterile parlamentare care au început ieri la Londra, şi sunt în 
curs, Chamberlain a mărturisit că Norvegia meridională şi centrală 
(până la Trondhijem) au rămas în mâna nemților. Criticile aduse Gu- 
vernului în Camera Comunelor sunt aspre. Chamberlain răspunde cu 
seninătate, că pierderile Angliei nu sunt mari şi că voinţa de victorie 
integrală este intactă, atât în Anglia cât şi în Franţa... A recunoscut însă 
şi nenea Neville că prestigiul Aliaților a suferit o lovitură grea... 

Ar fi putut să spună că la începutul războiului din 1914 germanii 
alergau spre Paris: acum aleargă spre Polul Nord — situaţia este prin 
urmare mai bună, acum ca atunci... 

Pe mine nu mă impresionează chestiunea de prestigiu, mă impre- 
sionează — şi încă adânc — faptul că cele întâmplate în Norvegia 
dovedesc forţa de rezistență a nemților, puterea lor militară şi dacă pe 
de altă parte se ţine seama de voinţa de victorie, de faimoasa voinţă de 
victorie a Aliaților, concluzia naturală e că războiul va ține mult, foarte 
mult. Cred că până în cele din urmă vor învinge Aliaţii, fiindcă cei cu 
3 milioane în buzunar vor învinge pe cei cu 3 lei — dar în ce hal vor 
fi învinşii şi învingătorii, iar noi singuri, singurei față de Rusia cu 
puterile intacte... 


Cecropid, care vede regulat pe nemti, îmi spune că aceştia ar voi cu 
tot chipul să evite o nouă iarnă de război. Că scopul lor e să dovedească 
până la toamnă, invincibilitatea lor, pe terenul militar şi să obțină ast- 

fel de la Aliați, pace onorabilă de compromis... Nici nemții, şi cred că 
nici englezii şi francezii, nu vor să ajungă la pace istoviţi şi să fie astfel 
siliți să treacă prin furiile ruşilor și italienilor. Cecropid crede, chiar din 
câte a vorbit cu nemţii, că vechea idee hitleristă a unei colonizări ger- 
mane în Răsăritul Europei, e departe să fie uitată... 

Pentru noi, esenţialul nu e cine va învinge. Esenţialul e să învingă 
repede — sau pacea, dacă e vorba de o pace de compromis, să se în- 
cheie repede, să avem alături de cine să stăm de vorbă cu ruşii... 

Dar dacă ceea ce-spune Cecropid e adevărat, că nemţii n-ar mai pu- 
tea ţine o iarnă — atunci pacea până în toamnă ar fi exclusă, căci si- 
tuaţia din Germania nu poate să nu fie cunoscută şi Aliaților şi ei se vor 
tine dârji... Cum o învârteşti, tot rău iese... 


În Turcia, unde „succesele“ aliate din Norvegia trebuie să fi impre- 
sionat, a fost proclamată starea de asediu. Cu acest prilej am aflat, cu 
mirare, că nu fusese proclamată până acum... 


Se află acum că pe la mijlocul lui aprilie, scrisori au fost schimbate 
între Regele Gustav al Suediei şi Hitler, scrisori prin care se făgăduia 
pe de o parte şi se garanta pe de alta o complectă neutralitate a Suediei. 
Cred că după „succesul“ expediției aliate în Norvegia, și după proce- 
deele fulgerătoare, dovedite de nemți la îndemnâna lor — suedezii vor 
avea grijă, să nu iasă cu un pas din neutralitate. Se vorbeşte deja ia 
Stockholm de întreţinerea raporturilor comerciale cu Germania, prin 
porturile Țărilor Baltice... 


Nemţii au făcut — şi fac încă mare caz de conversaţia telefonică pe 
care ar fi surprins-o (cum?) între Paul Reynaud şi Chamberlain. Con- 
versaţia ar fi avut loc la 30 aprilie — se precizează chiar ora: 20 şi 10 
— şi s-ar fi învârtit în jurul „misiunii“ încredințate armatei Weygand. 


- Chamberlain ar fi cerut ca totul să fie gata până la 15 mai, iar Reynaud 
ar fi răspuns că Weygand nu poate fi gata înainte de 20, din cauza anu- 


mitor pretenţii turceşti (!!) De la Paris şi de la Londra se dau cele mai 
categorice dezminţiri cu privire la această conversație telefonică „plăs- 
muită pe de-a întregul“, 


9 mai. Dezbaterile asupra conducerii războiului, și mai ales asupra 
campaniei din Norvegia, au continuat şi ieri în Camera Comunelor şi 

s-au încheiat printr-un vot de încredere în Guvern: 281 voturi pentru şi 
200 contra. Dat fiind zdrobitoarea majoritate din Cameră a Partidului 
Conservator, votul este simptomatic. Se crede că Chamberlain va ră- 
mâne în capul Guvernului, dar că va proceda la o remaniere. Se vor 
face noi propuneri opoziţiei, să intre în Guvern. Partidul Laburist va 
refuza colaborarea sa unui Guvern în frunte cu Chamberlain. 


După eșecul din Norvegia s-au dat puteri nelimitate de control asu- 
pra conducerii războiului onorabilului Winston Churchill. Laburiștii au 
primit rău această numire şi major Attlee, în cuvântarea sa de marți a 
făcut o aluzie la ea zicând: „Guvernul e compus din bătrâni şi din ra- 
taţi!“ Winston Churchill are dreptul să figureze în ambele categorii! 


Restricţiile din Anglia: pentru prima oară de când a fost întemeiat 
(1792) ziarul Times a fost nevoit să-și reducă formatul... Nu mai sunt 
tradiții, nici în Anglia! 


Pe când la Narvik viforniţa împiedică pe Aliați să izgonească pe cei 
câţiva nemți debarcaţi acolo, şi să pună mâna pe oraş — la Namsos, 
autorităţile germane inventariază prada de război. Trupele aliate au pă- 
răsit destul material, în precipitata lor retragere... 


Psihoza războiului sc întinde ca o pecingine. Azi, în ziare, nu mai e 
vorba de atacurile Italiei asupra Balcanului, nici de Sud-Estul Europei 
—- ci de Olanda. Două armate au pornit din centrul Germaniei înspre 
frontierele Olandei: o afirmă presa şi agenţiile americane. Olanda e în 
stare de alarmă, trupele aliate de la graniţa Belgiei se mişcă etc. De la 
Berlin, cele mai categorice dezminţiri. 


După anumite telegrame s-ar părea că Aliaţii au oferit garanţia lor 


lugoslaviei, pentru integritatea fruntariilor. Presa din Berlin subliniază 
faptul că Guvernul iugoslav n-a dezminţit ştirea... 


Curtea de Apel din Bucureşti a dat ieri sentința în afacerea Auschnit 
(dezbaterile procesului se încheiaseră acum 15 zile). Curtea a respins 

apelul inculpatului, ca şi pe al Ministerului Public şi a menţinut sen- 
tinta tribunalului... 


Ieri au fost arestaţi 40 de remizicri clandestini, după o descindere a 
justiţiei în galeriile Blanduziei, bursa neagră a devizelor şi a comer- 
tului cu aurul. 


Se vorbeşte iar cu insistență despre lucrările de făcut în orașul Sf. 
Gheorghe, al Dunării, braţul Sulina devenind din ce în ce mai neapt 
pentru navigaţie. De când ar fi trebuit începute aceste lucrări!... 


Vineri, 10 mai. Zi de fericire naţională, păcat că ea cade într-o vi- 
neri. Lichelele din jurul Regelui caută să scadă în fiecare an importanța 
Zecemaiului şi să o prepingă asupra Optiunielui. Și Regele, sensibil 
cum e la toate linguşirile, primeşte cu plăcere toate propunerile în acest 
sens. Anul acesta, sub pretext că armata e pe fronturi (?) s-a redus pa- 
rada la câteva unităţi şi defilarea a fost transferată de la Cotroceni pe 
Piaţa Palatului. Nici Te Deum la Mitropolie, nici dejun la Palat, nici ni- 
mic. Vom vedea dacă la 8 iunie se vor reduce în aceeași proporţie ma- 
nifestările de tot soiul, sorocite pentru acea zi măreaţă... 


Comentariile engleze privitoare la dezbaterile din Camera Comu- 
nelor ne sosesc abia azi. Reacţia presei şi a opiniei publice dovedesc o 
mare enervare. Din câte mărturiseşte chiar agenţia Reuter — oficioasă 
— o schimbare de Guvern pare probabilă. Se vorbeşte de un Cabinet 
Halifax, de un Cabinet Lloyd George, dar mai ales de un Cabinet 
Winston Churchill. S-ar dori ca noul Guvern să fie un Guvern naţional. 
O simplă remaniere a Cabinetului Chamberlain pare acum insuficientă. 
Criza se va dezlega săptămâna viitoare. Parlamentul a luat vacanţă 
până la 21 mai. 

Evenimentele din Londra sunt viu comentate la Paris şi la New 
York. În ambele centre... 


Pe când scriam rândurile de mai sus (e ora 8 1⁄2 dimineaţa) mă chea- 
mă Dim. Ghika la telefon să-mi spună că nemții au atacat Belgia şi 
Olanda... După trei minute mă cheamă Sărăţeanu, de la Radio, să-mi 
confirme că trupele germane au trecut în Luxemburg şi Olanda, până 

acum în Belgia nu — Goebbels urlă la Radio... Prima mea impresie: un 
pas decisiv spre lămurire — reacţie puternică în America. 

Să vedem acum rezistența militară a Aliaților: lupta se dă pe acest 
nou front în condiţii egale... Mi-e frică însă de aviația germană, care 
pare sensibil superioară celei Aliate... 


Mă duc la paradă, cu inimia strânsă — şi nu mai scriu nimic pe ziua 
de azi... 


11 mai. leri la paradă, umbra trapicelor evenimente din Apus, se 
întinde peste toți şi peste toate. „S-au bombardat Parisul şi Londra“, 
„pardon, nu e Parisul şi Londra, ci Lyon şi pura Tamisei“, „nemţii au 
pus mâna pe stăvilarele olandeze şi au împiedicat inundarea“, „olan- 
dezii au dat drumul zăgazurilor şi ţara e sub apă“ — erau fraze ce să- 
getau din toate părţile și se încrucișau. Ne era la toţi inima cât un pu- 
rice, parcă ceea ce se întâmpla nu era urmarea naturală a războiului și 
n-ar fi trebuit să se întâmple deja din septembrie trecut. Ne obişnuisem 
cu războiul latent pe frontul de Vest şi credeam că va ține tot aşa. Prins 
în treacăt pe lângă mine, Gafencu îmi povesteşte că Radu Cruţescu a 
telegrafiat joi de la Berlin. „Aici se afirmă în toate cercurile că per- 
manii vor ataca mâine România; prin urmare mâine dimineaţă va avea 
loc atacul împotriva Olandei“. Gafencu adaugă că Regele a făcut mare 
haz de perspicacitatea agentului nostru de la Berlin şi i-a dat o notă 
bună. 


Întrebat la repezeală, Gafencu îmi mai spune că dinspre Rusia (tea- 
ma mea) lucrurile nu stau rău pentru moment, pentru noi. Am luat în- 
tâlnire pentru azi, cu el şi cu Tătărescu, să mă mai pună la curent și cu 
ce ştiu ci... 


Chamberlain şi-a dat demisia şi Churchill a fost numit în locul lui. 
Toţi ceilalți miniştri au rămas la posturile lor, pentru o zi sau două. Re- 
facerea Guvernului, în care vor intra şi laburişti și liberali sadea (nuan- 
ţa Lloyd George) va fi un fapt împlinit azi sau mâine. Partidul Laburist 
a votat o moţiune prin care declară că-și va lua răspundera guvernării 
într-un Cabinet prezidat de altcineva, decât Chamberlain. Se crede că 
în noul Cabinet vor intra Attlee cu vreo 4-5 laburişti şi Lloyd George. 
Chamberlain a vorbit la Radio și a declarat că şi-a dat demisia ca să se 

poată constitui un Guvern naţional. După ce şi-a explicat politica în câ- 
teva cuvinte, fostul prim-ministru a cerut unirea tuturor în jurul noului 
conducător al destinelor Angliei... 


La Paris, Guvernul s-a complectat cu Louis Marin şi cu Ybarne- 
garay iar mai toţi subsecretarii de Stat au demisionat. Se vorbeşte de 
un Guvern naţional sub președinția lui Herriot... 


Pe cât e de demnă declaraţia Belgiei către Germania, pe atât e de 
nedemnă a Germaniei către victima sa. Reichul pretinde că forțele sale 
au trecut graniţa ca să apere neutralitatea Belgiei împotriva Angliei şi 
a Franţei! Aceeaşi declaraţie o face Guvernul german şi faţă de Olanda, 
adăugând un lung) z memoriu menit să demonstreze (!!) că, de la începu- 
tul războiului şi până azi, Olanda a călcat în continuu regulile neutrali- 
tății!!! Evident că simțul ridicolului lipseşte nemților. 

Inutile sforțări pentru a justifica, faţă de opinia publică universală și 
mai ales faţă de America, odiosul atentat săvârşit şi împotriva dreptului 
ginţilor și împotriva celei mai elementare morale: ce au făcut belgieni: 
şi olandezii ca să se reverse asupra lor urgia unui război ivit între alții? 

Prin cele trei atentate săvârşite împotriva Norvegiei, Belgiei şi 
Olandei, unul după altul, Germania a izbutit să devină odioasă lumii în- 
tregi, lumii civilizate cel puțin, ca să lăsăm Rusia de o parte. În Statele 
Unite, emoția e mare, căci acolo nu se uită declaraţia ministrului de 
Externe Japonez Arita: „Dacă Olanda va intra în războiul actual, J apo- 
nia nu va rămâne indiferentă faţă de situația Indiilor Neerlandeze... 

Întrebat de gazetari, pe care i-a primit în delegaţie, Roosevelt ar fi 
spus: „nici o schimbare a posibilităților Statelor Unite de a rămâne în 
afară de război...“ Aceste cuvinte cam ambigue ale conducătorului Sta- 
telor Unite sunt tălmăcite în diverse sensuri. Opinia generală e că mai 
devreme sau mai târziu şi Statele Unite și celelalte ţări neutre vor fi 
atrase în război... 


Voroșilov nu mai e comandantul Armatei Roşii. A fost numit comisar 
al poporului ş şi vicepreședinte al Sovietului Suprem. O înaintare? Sau o 
îndrumare spre pivnițele GPU-ului și spre gloanţele de revolver? În locul 
lui a fost numit generalul Timoşenko, comandantul Corpului din Kiev. 


Ieri la paradă, prietenia lui Iorga faţă de mine era înduioşătoare. Nu 
mai puteam scăpa de el. Mi-a făgăduit teza de doctorat, de la Leipzig 

sau nu ştiu de unde, pe care vrea să o caute şi să o găsească, fiindcă nu 
mai sunt exemplare în comerţ. M-a întrebat lung de Veneţia şi a trebuit 
să-i descriu cu amănuntul — amănunte exterioare, căci înăuntru n-am 
fost — Casa Prințului Nicolae, de lângă Santa Maria de la Salute şi 
câte toate din Italia! 


Victor Moldovan purta ieri noua ţinută a FRN-ului. Simplă şi fără 


farfasticuri, e foarte reuşită. De ce nu s-a adoptat aşa ceva de la început 


şi s-a batjocorit lumea cu scârba de uniformă pe care o purtăm de un 
an ŞI mai bine? 


Statuia lui Ferdinand va fi aşezată în marginea Șoselei Kiseleff, în 
locul ocupat azi de Colonade. In Piaţa Victoriei, dată fiind asimetria 
străzilor care se întâlnesc în acele răscruci, nu s-a putut găsi un loc 
cumsecade. Ín fața monumentului se va amenaja o esplanadă care va 
merge până la Vila Brâncoveanu (din strada Jianu) pe care a cumpărat- 
o Primăria. Îmi pare bine de această cumpărătură: s-a scăpat o grădină 
frumoasă osândită să fie parcelată. 

Cred că hotărârea luată cu monumentul Regelui Ferdinand nu e rea 
— dar de monument și de Ferdinand ne arde nouă acum? 


12 mai. Breasta. ieri, pe neașteptate s-a schimbat Guvernul — 
adică nu s-a schimbat nimic. La ora 12 Tătărescu a dat demisia Cabine- 
tului; Regele a primit demisia şi a însărcinat tot pe Tătărescu cu forma- 
rea noului Guvern. Guţă s-a dus acasă să dejuneze şi să tragă un somn 
şi la ora 7 seara noul Minister depunea jurământul. De unde se vorbea 
cu insistenţă de mazilirea lui Ghelmegeanu, lui Giurescu şi a generalu- 
lui Ilcuş, au rămas câteşitrei în noua formaţie, ba generalul Heus cu un 
Minister în plus, căci i s-a dat şi interimatul Ministerului Aerului și 
Marinei. Au ieşit Micescu, Costică Angelescu, Nistor şi generalul Paul 
Teodorescu. La Justiţie a fost numit Bentoiu (!!), la Economia Natio- 
nală, Cancicov şi la Culte, Ciobanu, din Basarabia. Celelalte departa- 
mente au rămas cu titularii lor. Ă 

Că Regele a vrut să schimbe câteva din slugile sale, treaba lui. Înlo- 
cuirea de la Economia Naţională și întrucâtva cea de la Justiţie (unde 
un gheşefiar mai cu ruşine a luat locul unuia fără nici o ruşine) sunt 
chiar bine venite — dar n-am priceput pentru ce comedia cu demisia 
întregului Guvern. Intr-un regim autoritar, miniştrii pot fi schimbaţi in- 
dividual, o chestiune de Cabinet nu se poate pune. Mi-a explicat ches- 

tiunea Tătărescu pe care l-am văzut aseară înainte de a părăsi Bucu- 
reştii. S-a vorbit prea mult zilele şi săptămânile trecute ba de un Gu- 
vern Mihalache, ba de un Guvern Argetoianu, ba de un Guvern naţio- 
nal, aşa încât autoritatea Guvernului Tătărescu, puțină câtă era, înce- 
puse să o mănânce câinii. Tătărescu s-a dus la Rege şi i-a spus „Sire, 
dacă Majestatea Ta doreşte să rămân, trebuie să îmi dea o dovadă de 
încredere care să-mi asigure minimul de autoritate indispensabilă în 
vremuri ca cele prin care trecem. Eu pun demisia mea la dispoziția Ma- 
jestăţii Voastre. Dacă Majestatea Voastră vrea să îmi dea o nouă însăr- 
cinare. Dacă nu vrea, eu plec cu inima uşoară...“ 

Regele a primit demisia şi i-a dat lui Guţă satisfacția cerută. Să nu 
fie semn râu... | 

Schimbările ministeriale ar fi fost dictate Regelui de următoarele 
preocupări: la Armată o unificare de comandament — un singur minis- 
tru şi trei subsecretari de Stat (Marină, Aer, Armată de uscat); la Culte, 
posibilitatea de a se introduce un basarabean în Guvern; la Economie, 
necesitatea de a se pune un om mai destoinic în fruntea unui departa- 
ment care va fi organizat pe baze cu totul noi, corespunzătoare stărilor 
de criză prin care trecem. 

Cu tot succesul noului său Guvern, Tătărescu n-avea aerul încântat. 
Plângându-mi-se de tot ce trebuie să îndure mi-a spus: „Să aprinzi di- 
mineaţa şi seara o lumânare la biserică că ai scăpat «de acolo... „N-am 
nevoie să aprind, fiindcă eu am preferat să plec, decât să înghit!!! 


De pe frontul belgo-olandez nici Tătărescu, nici Gafencu nu știau 
mai multe decât ce ştiam noi toți din telegramele gazetelor. 

Se pare că de data asta nemţii nu intră în Belgia ca în unt, cum au 
intrat în 1914... Numai după câteva zile vom fi ceva mai lămuriţi. Ce 
e sigur, e că efectul produs în America de mişelescul atac împotriva 
Olandei, Belgiei şi Luxemburgului e enorm. Jumătate din drumul 
pentru intrarea Statelor Unite în război a fost făcut într-o zi... 

Dacă nemții nu ajung la Paris, ultima lor sfidare a opiniei publice 
universale va rămâne de neînțeles. 


La Breasta, unde sunt de azi-dimineaţă, e o feerie. Până acum n-a 


plouat prea mult, dar ar trebui să se sfârșească cu descărcarea norilor: 
de la Paști plouă într-una. Parcul e o frumusete. Și grâul la noi e bun... 


14 mai, Bucureşti. Nemţii nu mai intră în Belgia de data asta ca în 
unt —- dar intră. Ascară, sosind la București, am aflat că au luat Licge-ul... 

Au trecut lângă Liège şi peste Canalul Albert, astfel încât prima linie 
de apărare a Belgiei este străpunsă. înaintează şi în Olanda, cu toate 
inundaţiile olandezilor... O mare bătălie e în curs, de la Mosela până la 
Marea Nordului, poate cea mai mare bătălie din câte a cunoscut lumea, 
bătălie la care iau parte câte 2-3 milioane de combatanți, de fiecare 
parte. Deşi balanţa pare a înclina de partea germanilor, situaţia nu se 
va lămuri decât peste câteva zile... 


Regina Wilhelmina, Principesa Iuliana cu Principele consort şi co- . 


pii ei au părăsit Olanda şi au sosit la Londra, unde Regele George a pri- 
mit augusta şi nenorocita familie la gară... 


Camera Comunelor a fost convocată ieri pentru prezentarea Cabi- 
netului Churchill aproape complectat. Churchill s-a aşezat lângă Cham- 
berlain (numit lord preşedinte al Consiliului) şi a fost lung aplaudat. 
Noul prim-ministru a explicat Camerei că și-a îndeplinit prima parte a 
misiunii ce îi fusese încredințată alcătuind un Cabinet naţional de răz- 
boi, în care sunt reprezentate toate partidele. Churchill a făcut apoi vi- 
guroase declaraţii afirmând că singurul program al Ministerului, în 
fruntea căruia se află, e de a face războiul, războiul integral, până la 
victorie. Atlee şi Greenwood fiind intraţi în Guvern au răspuns în nu- 
mele Partidului Laburist... asigurând pe Churchill de tot concursul prie- 
tenilor lor politici. În favoarea Guvernului a vorbit şi Lloyd George. La 
sfârșitul ședinței Camera a votat în unanimitate o moţiune de încredere 
în Guvern şi s-a amânat până la 21 mai. 


În Italia, deşi au avut loc manifestații destul de violente împotriva 
Aliaților la Roma şi în câteva oraşe din provincie, nu se crede la o in- 
trare imediată în război. Manifestaţiile par a fi fost puse la cale de 
agenţi fascişti, din ordin şi protesturile au fost îndreptate împotriva 
controlului naval englez, prea aspru. Automobilul lui Loraine, amba- 
sadorul Angliei a fost măzgălit cu inscripţie lipsită de curtenie, iar la 
ferestrele Palatului Farnese s-a urlat. Cred că e mai mult o acţiune de 
şantaj din partea lui Mussolini și o luare de poziție în furtună. Şi a- 
ceastă chestiune se va lămuri în câteva zile. 

Cu toate că Aliații au coborât trupe în coloniile olandeze din Antile 
şi din Insulele Sondei, japonezii n-au mișcat până acum. Pentru Antile, 
japonezii au declarat chiar că ocuparea Aliaților „nu e în contradicţie 

cu refuzul Olandei de a încredința apărarea coloniilor sale unei Puteri 
străine“. Când a tăcut Guvernul olandez această declaraţie era vorba de 
un protectorat american asupra /ndiilor Neerlandeze... 


În America (Statele Unite) atmosfera pare a se schimba zilnic în fa- 
voarea unei intervenţii în conflictul european. In acest sens au început 
să scrie multe gazete importante și să vorbească oameni de Stat cu răs- 
pundere. Ultimele cuvântări ale lui Roosevelt și ale lui Cordell Hull, 
bine trecute prin ciur, lasă să se vadă şi ele, o asemenea intenție... 


Cu toată schimbarea atmosferei pacifice din Statele Unite, situaţia 
generală se poate rezuma astfel: încă nedisperată pentru Aliați — e stră- 
lucită pentru germani, care au iniţiativa acţiunii pe toate fronturile... 


Din ultimele ştiri oficiale ce mi se comunică acum, rezultă că Olan- 
da e pierdută. Anglo- -francezii n-au putut ajunge până acolo şi bicţii 
olandezi luptă singuri: soarta los e hotărâtă... şi iată nemţii la mare, în 
faţa Angliei! 


Visarion Puiu, mitropolitul Cernăuţilor, a priceput în fine şi şi-a dat 
demisia care a fost primită. Încurcat rău în afacerile Fondului Biseri- 
cesc din Bucovina, nu e exclus să tragă după el şi pe Nistor şi pe rezi- 
dentul Alexianu. Acesta din urmă nici n-ar fi cetățean român — pretind 
adversarii lui — ci armean din naştere, s-ar numi Hurmuz Alessan şi 
şi-ar fi schimbat numele fără nici o îndeplinire a formalităţilor legale. 


Despre Nistor se zice că s-ar fi făcut o percheziție la el (?) şi că 
rezultatul acestei percheziţii n-ar fi străin de debarcarea sa din Mi- 
nister... 


15 mai. leri a fost ziua Italiei şi zi de mare spaimă la București. 
După telegramele sosite de la Roma, lucrurile se înteţesc în aşa mod 
încât nu mai părea altă soluție posibilă decât războiul. Pe la amiază, se 
răspândise chiar ştirea că flota italiană ocupase Grecia, sau cel puțin 
câteva porturi din Grecia. O adevărată panică a cuprins piața, căci fie- 
care român își zicea că după italieni se vor mișca ruşii şi poate că şi 
nemţii se vor îndrepta înspre noi... 

Ştirile războinice din Italia şi posibilitatea unei debarcări din partea 
lor în Grecia câştigau cu atât mai multă valoare cu cât se spunea că 
Aliaţii hotărâseră să debarce şi ei la Salonic, să împingă pe turci să 
atace Dodecanezul şi să treacă ei însişi cu forţele lor din Egipt în Libia 
şi din Tunisia în Tripoli. Pe de altă parte, manifestaţiile puse la cale de 
Guvern în toată Italia împotriva controlului naval, ajunseseră la un 
grad de violenţă ce cu greu mai putea fi domolit. Mai vencau peste 
toate acestea, ştirile de înfrângere a Aliaților în Belgia, cele despre mo- 
bilizarea Elveţiei, cele despre mobilizarea Ungariei... 

La Roma, violențele ajunseseră până la atacuri neașteptate: lordul 
Hardwicke fusese pălmuit într-un local public fiindcă aruncase de pe 
masă un manifest care înjura pe englezi... 

Pe mine, subita atitudine belicoasă a Italiei, m-a mirat foarte. Sunt 
abia opt zile de când am părăsit Veneţia şi lăsasem o ţară disperată de 
sărăcie, hotărâtă pe pace, incapabilă să intre în război. Pentru Italia, 
războiul ar însemna imediata tăiere a comunicaţiilor cu Etiopia prin în- 
chiderea Suezului, imediata sistare a importului materiilor prime, ime- 
diata bombardare a oraşelor de pe coastă şi din apropierea coastei... 


Şoneriu, sosit duminică seara, a venit să-mi comunice cele vorbite 
de Puricelli cu Mussolini, joia trecută. Era ce e drept înainte de intra- 
rea nemtilor în Belgia şi Olanda, dar era în ajunul acestor operaţiuni şi 
nu se putea ca Mussolini să nu ştie de ele... Ducele a declarat categoric 
lui Puricelli că Italia nu intră în război, că dânsul e convins de victoria 
germanilor, că totuşi războiul ar putea să mai dureze și nu trebuie. 
Dacă cumva războiul n-ar fi terminat la toamnă, atunci va vedea dacă 
nu va fi cazul să intervină şi Italia... Şoneriu adăuga că sâmbătă la 
amiază, când a părăsit Milano, totul era liniştit... 

Şi totuşi, mărturisesc că, deși nu mai pricepeam nimic, am avut și 
eu ieri impresia că Italia a pornit războiul... 


După amiază m-am mai liniştit. Mi-a telefonat Collas! că primise o 
comunicare oficială din partea ministrului Italiei prin care acesta 
afirma că Italia nu are nici o intenţie de a ataca Grecia sau de a debarca 
trupe în Grecia — dar că, îndată ce altă sau alte Puteri ar pune picio- 
rul pe teritoriul elin (aluzie la debarcarea de la Salonic) Italia va pă- 
trunde și ea cu flota ei în porturile grecești, pentru a apăra neutrali- 
tatea Greciei! 


Către seară şi în timpul nopţii au venit ştiri mai liniştitoare. Am 
rugat pe Şoneriu să telefoneze lui Puricelli. Şoneriu a vorbit întâi la 


! Ambasadorul Greciei. 

Milano, cu Gobbi, care, deşi din banda germanofilă a lui Farinacci, i- 
a spus că în nordul Italiei e linişte şi că nici un ordin de concentrare sau 
de mobilizare nu s-a dat. Pe Puricelli l-a prins chiar la Roma şi de la 
dânsul a aflat că război nu se face, dar că Guvernul încurajează pe față 
manifestaţiile contra Angliei şi Franţei pe motivul controlului naval... 

Azi-dimineaţă cred că încep să văd clar în jocul Italiei (cred...). Du- 
cele a urmărit prin manifestaţiile sale războinice două scopuri: să 


îngrijoreze Franţa şi să o împiedice să transporte trupe din sectorul 


graniţei italiene spre Nord — să intimideze Anglia şi să o aducă să facă 
concesiuni pe terenul controlului naval... Germania n-are interes să 
atragă Italia în război; Germania are interes să-și procure materii prime 
printr-o Italie neutră, nu să se vadă ea silită să mai dea din stocurile 
sale macaronarilor... Germania are interes să facă din Italia o spe- 
rietoare, nu să o aibe pe braţe, într-un război în care nu are nevoie nici 
de braţele, nici de armele ei... 


Statele Unite au promis Italiei concursul lor pentru aprovizionarea - 


cu materii prime — ori comisia lor continuă să lucreze la Roma, ne- 
tulburată. E şi asta un semn că n-ar fi pericol de război din partea 
Italiei, căci Statele Unite au pus o condiţie esențială pentru ajutorul lor: 
liniştea desăvârşită în bazinul Mediteranei. Dar mai ştii? Omenirea a 
intrat în zodia nebuniei şi toate sunt posibile... 


De pe frontul belgo-olandez ştirile sunt favorabile nemților. Olan- 
dezii au încetat orice acţiune de apărare. Olanda se poate considera ca 
şi cucerită. Guvernul olandez s-a refugiat şi el în Anglia și de acolo a 
ordonat încetarea rezistenţei, devenită inutilă. În Belgia, forțele bel- 
go-aliate s-au retras pe linia a doua de rezistenţă, în dosul Liege-ului... 
In Franţa, forțele germane au ajuns la linia Maginot... 


Englezii au intrat în mari emoţii: pentru prima oară, de când există 
alergările de cai în Anglia, au fost suprimate toate cursele... A fost 
suprimată de asemenea „săptămâna engleză“ (week-end). Toată lumea 
e la lucru de luni dimineaţă şi muncește până sâmbătă seara. Nemţii au 
ajuns în faţă, pe coasta Olandei... 


__ Cruţescu, dovedit chiar de nemti ca boşofob, a fost rechemat de la 
Berlin și trimis ambasador la Ankara, post refuzat şi de Victor Anto- 

nescu şi de Micescu. La Berlin, a fost numit Nindi Romalo, germanofil 
notoriu şi deştept. Vorbeşte bine nemţeşte. Numire bună. Radu Cru- 
tescu trebuie să fie încântat și el, căci îi plac posturile orientale... 
Numirea lui Romalo a fost făcută peste capul lui Gafencu, care s-a 
plâns lui Lupu Costake, văru-său, de situaţia lui pe care o simte precară... 


La cele două concerte date de „Filarmonica“ din Berlin, sâmbătă 
seara şi duminică dimineaţa, aproape nu s-au vândut bilete... Cu toată 
umplutura, au rămas multe loji şi locuri goale. Nici o personalitate 
oficială, nici o vedetă mondenă, din corpul diplomatic numai ungurul 
Bardossy. Nici măcar ministrul Italiei... Fabricius și conducătorii nemti 
au fost foarte amărâţi de această manifestaţie vădită de ostilitate faţă de 
„spiritul“ nemtesc... 


| Vaida e foarte supărat de debarcarea lui Costică Angelescu, omul 
lui. Tătărescu l-a pofiit duminică la masă şi a căutat să-l împace, dar 
n-a izbutit... 


Mari prefaceri se vor înfăptui la Ministerul Economiei Naţionale şi 
la Armată, zilele acestea. E vorba de o coordonare a producţiei şi de 
alta a apărării naţionale. Cancicov lucrează la cea dintâi, generalul 
Paul Teodorescu la cea de a doua. Vom avea un comisariat general al 
Industriei cu Malaxa în frunte (!) altul al Agriculturii condus de Vax, 
altul al Aprovizionării condus de generalul Scărişoreanu (alt Vax!) şi 
aşa mai departe... 

La Armată -— secret --— se vorbeşte de plecarea lui Slăvescu care ar 
fi pus într-o situație de dependenţă ce nu-i convine... 

„Toate numirile din urmă au fost făcute direct de Rege. Tătărescu 
pici n-a fost consultat... 


Se zice că Rusia ne propune o perfectă neutralitate, dacă primim să 
dăm ajutor Iugoslaviei în cazul unui atac din partea Italiei. Adică să ne 
sleim forțele împotriva Italiei, şi când ne vor ataca apoi ruşii să n-avem 
nici măcar ajutorul aviaţiei Ducelui... Frumoasă politică ar mai fi! 


Diculescu: 
Colonelul aviator Diculescu a fost chemat telegrafic din provincie. 
Cum a sosit, s-a prezentat la generalul Stoicescu, care a luat telefonul 

şi a anunțat generalului Paul Teodorescu: „A sosit Diculescu!“ 
„Vino cu el la mine!“ a răspuns Teodorescu. Cum au intrat cei doi ofi- 
teri la el, Paul Teodorescu a luat telefonul și a raportat lui Tătărescu: 
„A sosit Diculescu!“ — „Vino cu el la mine!“ — a fost răspunsul şi de 
data asta. Paul şi Diculescu s-au dus la Tătărescu care a telefonat nu- 
maidecât la Palat: „A sosit Diculescu!“ — „Vino imediat cu el la Ma- 
jestatea Sa!“ s-a răspuns. 

Regele a primit numaidecât pe Tătărescu şi pe Diculescu (era ora 
12 noaptea) și adresându-se acestuia a spus: „Contez pe d-ta ca să pui 
la punct aviația noastră... 

— Să trăiţi Majestate, dar la Ministerul Aviației sunt 4-5 generali, 
iar (eu) nu sunt nici măcar propus pentru gradul de general, cum să le 
dau eu ordine? 

— Mă reprezinţi pe mine, vei da ordine şi te vor asculta... 

— Să trăiţi Majestate, dar eu n-am de unde să cumpăr avioane şi n- 
am nici parale... l 

— Vei veni la mine, vei lucra numai cu mine. Te voi învăța eu de 
unde să cumperi avioane și îți voi da şi parale. Vei lucra numai cu 
mine, ai înțeles?“ 

Şi toate astea în faţa primului ministru, care asculta ca un idiot şi nu 
zicea nimic... 

Dictatură, nu? 

Cine o fi acest „colonel“ Diculescu pe care Regele îl pune acum în 
capul bucatelor şi ce extraordinare însușiri o avea? 

Şi dacă le are şi cei 4-5 generali de la Aviaţie nu le au — atunci de 
ce nu sunt ei coloneli şi Diculescu general? 

Sau poate că Diculescu e numai prieten cu Malaxa sau cu coaforul, 
sau cu șoferul lui Malaxa? 

Dictatură, nu? 


16 mai. italienii continuă cu muzica. Sunt plicticoşi. Ei ştiu bine că, 
chiar de ar voi să facă război, nu i-ar lăsa Germania, căci ar trebui să 
îi întreţină din stocurile ei de materii prime, în loc să mai ciupească 
ceva din importurile italiene pe care Anglia le tolerează azi mai ridicate 
decât se crede. Ei ştiu bine că nu vor porni la război, dar ţipă. După 
ştirile de ieri, bandele lui Mussolini au ţipat şi în faţa Legaţiei Elveției 
(D şi în fața Legaţiei iugoslave. 

Toate manifestaţiile acestea sunt făcute numai de militanţi fasciști, 
din ordin şi de studenţi. Publicul neplătit şi necomandat de pe străzi nu 
participă la asemenea mascarade, fiindcă vrea pacea, nu vrea războiul. 

El aclamă frenetic pe Principele de Piemonte. Acesta a sosit la Roma 
alaltăieri, de la Napoli şi de la gară, s-a dus direct la Palazzo Venezia 
la Mussolini. A stat trei sferturi de oră cu Ducele care la plecare l-a în- 
sotit până la automobilul său. De la Palazzo Venezia s-a dus la Quiri- 
nal, şi-a luat soţia (care se afla de câteva zile în Roma), s-a plimbat cu 
ea în tot oraşul, apoi s-a dus la gară şi a plecat cu dânsa la Napoli 
înapoi. 

Pe tot parcursul la Palazzo Venezia, la sosire şi la plecare, publicul 
a aclamat cu cel mai cald entuziasm perechea princiară. Ducele n-avu- 
sese vreme să-și adune bandele în Piaţa Venezia, căci nu fusese pre- 
venit de vizita Prințului... l 


Se vede că e un cuvânt de ordine, căci, ca şi la Roma şi la Berlin se 
manifestă împotriva Elveţiei, a Iugoslaviei, a Greciei. La Berlin nu se 
merge până la insulta ministrului Confederaţiei pe stradă, dar se scrie 
în gazete că Elveţia şi-a călcat neutralitatea... Axa vădit vrea să tero- 
rizeze țările mici. 

In parte a şi izbutit, căci Elveţia a proclamat mobilizarea generală, 
iar Ungaria a mobilizat două corpuri de armată înspre graniţa Ger- 
manie! şi a Slovaciei. Ungurii explică că elementele mobilizate sunt 
recrutate din ţinuturile nou alipite şi că sunt încorporate pentru prima 


dată în armata maghiară, spre a se familiariza cu spiritul acesteia (!!). . 


Știrile de pe frontul franco-german nu sunt încă lămurite. O mare 
bătălie e în curs de-a lungul Meusei, de la Namur până mai jos de Se- 
dan. Nemţii au inițiativa atacului. Tot ce se poate spera mai bun pentru 
franco-englezi, e să reziste. 

Capitularea Olandei e un fapt de covârşitoare importanţă. 

Germania va putea organiza de acum înainte cu mare uşurinţă, de pe 
coastele Olandei, raiduri aviatice şi de submarine împotriva Angliei... 

Cucerirea Olandei a pus în evidenţă o nouă întrebuințare a aviaţiei. 
Prin parașutiști, prin transporturi de trupe, de muniții şi de aprovi- 
zionări, nemţii au putut prinde forţele neerlandeze între două fronturi 
şi să le silească să capituleze. 

Faimoasele inundații prin care Olanda spera să se apere de o inva- 
zie s-au dovedit fără eficacitate. Deşi n-am nici o competenţă în ma- 
terie, ţin minte că încă din 1931 şi 1932, în Consiliile Apărării Naţio- 
nale, am emis părerea că armatele aerului vor determina soarta răz- 
boaielor și că gresim dând armamentului terestru o importanță mai 
mare ca celui aerian. 

Generalii mi-au răspuns cu dispreț şi până acum în urmă (pe când 
eram prim-ministru) unul din ei mi-a afirmat „că tot infanteria este re- 
gina bătăliilor“. Totuşi, nu numai în Olanda, dar și în Belgia, și împo- 
triva francezilor, tot aviația germană prin superioritatea ei determină 
sensul succeselor... 


Ziarul Vaticanului Observatore Romano a fost interzis pe teritoriul 
Italiei! Fiindcă nu ţipă împotriva Aliaților şi dă informaţii obiective 
asupra mersului războiului. | | 

leri au fost mari manifestații la Roma, împotriva Papei. Se vorbeşte 
tot mai mult despre proiectul de mutare a Sfântului Scaun în Portugalia 
— în cazul în care Italia ar intra în război... 


Rusia îşi bate joc de lume şi face pe neutra. Ziarele moscovite se 
ridică împotriva Italiei şi propovăduiesc Statele balcanice să rămână 
neutre. Rusia Sovietică va înlesni prin toate puterile ei această atitu- 
dine, Ce ascunde acest pacifism, vom vedea mai târziu. Moscova nu 
poate rămâne indiferentă şi liniștită față de succesele Germaniei... 


În Statele Unite și în amândouă Americile, agitaţie din ce în ce mai 
mare şi evoluţie vădită spre participare la război... Interesant că miş- 
carea se intensifică şi în America de Sud... 


Un nou post de emisiune radiofonică pe unde scurte, foarte puter- 
nic, a fost inaugurat ieri. De acum înainte postul București va putea fi 
auzit în lumea întreagă. Mare fericire... 


DI Victor Alboteanu, domnul care-și permitea articole ironice la 
adresa mea, în 1938, în foile spurcăciunii de Titeanu, a fost destituit 
ieri din postul ce ocupa încă la Ministerul Propagandei. DI Alboteanu 
e dat în judecată şi candidat la câțiva ani de puşcărie... 

Vineri, 17 mai. Jeri pe la orele 13,00, sirenele au început să urle. 
Alarma apărării antiaeriene a speriat lumea... Se zice că 3 avioane ger- 
mane au trecut fără autorizaţie peste noi. Recunoaștere spre Salonic? 

S-ar fi şi tras asupra lor... Oficial, incidentul s-a negat şi un comunicat 
ne-a informat aseară că a fost vorba de o punere la punct a aparatelor 
de alarmă. Ciudată punere la punct a tuturor aparatelor în același minut... 


O zi de mare enervare, dar de data asta justificată, a fost şi ieri. 

Centrul de gravitate al îngrijorărilor noastre s-a mutat din Italia în 
Franţa, pe frontul Meusei. -De dimineaţă, s-a răspândit ştirea că nemţii 
au străpuns linia Maginot la Sedan. Apoi, că formidabilele atacuri ger- 
mane au determinat în acea regiune un intrând de vreo 15 km. Pe la 
amiază, telegramele anunțau că francezi ar fi restabilit situația la Se- 
dan, dar că presiunea cea mare se exercită la Nord de Namur... către 
seară, Agenţia „Havas“ afirma că linia Maginot e intactă și n-a fost 
străpunsă nicăieri. Totuşi, la Radio, Paul Reynaud mărturisea că „nem- 
ţii au reușit să deschidă o pungă pe care trupele noastre se luptă s-o 
închidă“. 
__ Zvonurile şi ştirile cele mai contradictorii circulă, cum e şi natural. 
În realitate, cea mai mare şi mai îngrijorătoare bătălie din câte a 
cunoscut lumea e în curs, cu modificări de conturare a frontului din zi 
în zi şi chiar din ceas în ceas. Ce e sigur, e că iniţiativa în luptă o au 
nemţii. Francezii şi englezii buimăciţi la început de năvala germană, 
par că rezistă mai bine. 

Soarta Europei şi a lumii depinde de rezultatul acestei gigantice bă- 
tălii: dacă nemţii trec peste linia Maginot au câştigat războiul, dacă nu 
trec, l-au pierdut... 


După ultimele telegrame, atmosfera în Italia s-a mai liniştit. Con- 
venția de schimburi cu Statele Unite a fost semnată şi transatlanticul 
„Conte di Savoia“ şi-a luat drumul spre New York. Se atribuie o mare 
importanţă plecării acestui transatlantic. Alarmiştii pretind că au primit 
ordine să nu se supună controlului englez. Englezii, întrebaţi dacă-l vor 
opri cu forţa, ar fi răspuns că desigur. O posibilitate de conflict mai 
mult... 


Roosevelt a trimis miercuri un mesaj secret lui Mussolini, mesaj în 
jurul căruia presa din toate ţările face zgomot mult. 

Nu se ştie ce cuprinde mesajul Președintelui şi nu se va spune decât 
după ce se va primi răspunsul Ducelui. Continui să cred că Italia nu va 
intra în război... 

Se zice totuși că italienii din Turcia ar fi primit instrucțiuni să plece. 
Instrucţiuni identice ar fi primit și americanii din Italia... 


ÎNSEMNĂRI ZILNICE, 1940 295 


Roosevelt a cerut Congresului un credit de 1 200 000 dolari pentru 
înarmări şi autorizația de a ridica numărul avioanelor şi hidroavioa- 
nelor la 50 000... 

Ziarele americane au început să vorbească pe faţă de intrarea Sta- 
telor Unite în război; se presupune că în mesajul său Roosevelt a pre- 
venit pe Mussolini despre o asemenea eventualitate. 


Mari lupte se dau şi în China. Armata chineză anunţă un mare suc- 
ces în valea fluviului Han, unde o armată întreagă japoneză ar fi fost 
nimicită. Se vorbește de 3 000 de care luate sau distruse, de un enorm 
armament... 

E cert că Japonia nu parvine să lichideze campania chinezească şi 
că întâmpină mari greutăți. Poate din această cauză a lăsat-o mai moale 
pe chestiunea Indiilor Neerlandeze. Purtătorul de cuvânt al Ministe- 
rului de Externe din Tokio a anunţat ieri, că Japonia consideră că prin 
debarcarea forțelor anglo-franceze în coloniile olandeze cu consimţă- 
mântul Guvernului neerlandez, statu-quo-ul nu s-a schimbat şi că nici 
o intervenţie japoneză nu va avea loc. Bine că e şi așa. 


În Iugoslavia îngrijorarea creşte. S-au luat măsuri de control al străi- 
nilor, s-a închis granița spre Ungaria, se discută mobilizarea generală. 
Consiliul de Miniştri a făcut ieri declaraţii categorice de neutralitate... 


leri a fost inaugurată, cu mare solemnitate, la Bucureşti şi la Sofia, 
sa, 


linia de aviaţie organizată de societatea noastră „Lares“ între capitalele 
celor două ţări. 


S-a dispus verificarea autorizaţiilor de apariție a ziarelor şi a revis- 
telor noastre. Măsură bună, dacă s-ar retrage autorizația tuturor foilor 
de șantaj care mai apar încă... 


Procesul mitropolitului Gurie în instanță în faţa secțiilor reunite ale 
Curţii de Casaţie, a fost amânat pentru 20 iunie — pentru numire de 
experţi. Ar fi bine ca acest scandal să se sfârşească odată... 


18 mai. leri am putut să-mi dau seama cât suntem legați de Franţa, 
de cultura franceză, de toată ideologia franceză. 

__ Dezastruoasele ştiri venite de pe front ne-au intrat ca un cuțit în 
inimă. Fără raționament, instinctiv, prosteşte, ni s-a părut că nemţii n- 
au străpuns frontul francez, ci pe al nostru... Cine știe dacă pentru noi 
o victorie germană, garantându-se împotriva Rusiei, n-ar fi mai bună. 
Totuşi resimţim înfrângerile Franţei ca pe ale noastre. N-am dormit 
toată noaptea... Azi-dimineaţă ziarele îmi aduc vestea că a căzut și 
Bruxelles-ul în mâinile nemților şi că Guvernul belgian s-a refugiat la 
Ostende. Reîncepe tragedia din 1914, dar de data asta nemţii nu vor 
mai face greşelile de atunci, care i-au dus la Marna... i 


Din puținele ştiri directe ce ne vin de pe câmpul de luptă ne putem 
da totuşi seama cât de îngrozitor a devenit războiul. Carele de asalt şi 
pisălogeala aeroplanelor macină tot. Aproape nu mai există răniți A 
spitalele înapoi sunt goalc. Cine cade nu se mai ridică. Rănitii sunt 
striviți de care, ce trec peste cadavre în goană... E un infern! Doamne, 
Doamne, la ce a ajuns să slujească inteligenţa omenească! Să fie sfâr- 
şitul lumii? 


Jimmy Mironescu dejuna liniştit la Capşa. Năzuros cum este, a cio- 
pârțit un biftec şi l-a dat înapoi. Un neamt, aşezat la o masă alături a 
observat pe nemţeşte: „Ce porcărie să-şi bată aşa joc cineva de mân- 
care, când în alte țări moare lumea de foame!“ 

Jimmy, care se vede că era cam băut, s-a sculat şi a cârpit neamţului 
două palme. Lucru de mirare, neamţul n-a ripostat, dar Fabricius a 
scris lui moş Ghiţă Mironescu o scrisoare „de reclamaţie“. Moș Ghiţă 
a răspuns cu bunul său simţ, că oricât ar vrea să ridice pe fiu-său, nu-l 
poate ridica până la rolul de factor reprezentativ al României și că nu 
înțelege să se amestece în această scabroasă afacere de palme date, dar 
nerestitunte... 

Jimmy e un zevzec, dar simptomatic este că toată lumea s-a bucurat 
de palmele pe care le-a tras neamţului... 


Oamenii lui Vaida pretind că fratele Alexandru s-a retras la Cluj 
supărat foc. Supărat de cele întâmplate în ziua de 11 mai cu parodia de 
criză ministerială. Vaidiştii povestesc că Vaida a fost chemat pe la 3-4 
mai de Rege care i-a vorbit de constituirea unui Guvern naţional sub 
președinția lui şi l-a însărcinat chiar să înceapă „conversaţiuni“ în a- 
ceastă direcție. Vaida s-ar fi înțeles cu Tătărescu (7) căruia i-ar fi oferit 

vicepreşedinţia Consiliului şi ar fi atacat chestiunea cu Mihalache, iar 
pe lonel Pop, omul lui Maniu, l-a şi angajat ca ministru. Era pe punctul 
să vină la mine (zic ciracii lui) când a izbucnit bomba cu refacerea Mi- 
nisterului Tătărescu... „Cum rămân eu cu oamenii cu care am vorbit?“ 
— a întrebat Vaida, şi a plecat la Cluj. 

O fi, dar mă întreb dacă în toată această afacere, „Regele“ n-a fost 
pur şi simplu — Urdăreanu. 


Despre mazilirea lui Micescu (eu nu mă întreb de ce l-a dat afară, 
ci de ce l-a numit...) mi se spune că, pe lângă potlogăriile pe care le fă- 
cea, ea a fost provocată printr-o declarație imprudentă pe care a făcut- 
o fostul logofăt al Dreptăţii într-un cerc indiscret. Dânsul ar fi spus „că 
acum nu-i mai pasă de nimic căci are o ipotecă asupra Regelui: afa- 
cerea Auschnit. Fără dânsul, Auschnit n-ar fi fost condamnat, căci nu 
exista nici un motiv legal...“. 

Declaraţia a fost raportată la Palat de Antoine Bibescu, o cutră bine 
cunoscută... 


Marţi, 21 mai, după-amiază. Sfântul Constantin! Până la moartea 
scumpei mele mame, a fost pentru mine ziua de bucurie a anului! Ziua 
ei... De când m-am înapoiat din străinătate (1913) în afară de anii pri- 
begiei (1917 şi 1918) am petrecut-o regulat la Breasta, printre flori şi 
verdeață. În ultimii ani, rămas singur, am făcut dintr-însa o zi de recu- 
legere şi de evocare a trecutului. Anul acesta, am trăit ceasurile din 
Breasta, cu inima strânsă. Sunt de duminică dimineaţă lângă mormân- 
tul dragilor mei dispăruţi. Am sosit pe ploaie și pe noroi; e frig — focul 
dârdâie în sobe... Deşi sunt însoţit de fiica mea, de prietena mea Marie 
Mirea, de credinciosul Filip — deși am găsit aici pe nepoțelele mele 
Yvona şi Dina, vesele ca două păsărele, e nespus de trist. Mi se bate 
inima nu numai pe ruinele vieţii mele, dar încă şi pe ruinele unei lumi 
întregi... 


Am vrut să mă izolez câteva zile şi ştirile străbat greu până la mine; 
aflu totuşi ce n-aş mai fi vrut să aflu: pe rând Bruxelles-ul, Anvers-ul, 
Namur, Rethel, Maubeuge, St. Quentin, Laon au căzut în mâinile nem- 
ţilor. Franco-englezii nu pot opune nicăieri rezistență fortelor germane. 
Azi nemţii merg, spre mare — mâine vor fi la Calais şi vor putea bom- 
barda Anglia... La Paris trebuie să fie panică, căci s-a schimbat Guver- 
nul deşi Paul Reynaud a rămas preşedinte al Consiliului. Dar a trecut 

de la Externe la Război, Daladier a luat Externele, Mandel Internele iar 
mareșalul Pétain a fost numit vicepreşedinte al Consiliului... S-au 
schimbat și generalii: Gamelin a fost trimis acasă, Weygand a fost nu- 
mit comandantul armatelor aliate, iar generalul Giraud comandantul 
armatelor din nordul Franţei... 


„Italia va comite mare felonie: după discursul lui Ciano ţinut ieri în 
Piaţa Domului în Milano, nu mai încape îndoială că intră şi macaro- 
narii în luptă, să-și ia partea lor de pradă... Doamne, Doamne, nu mai 
e dreptate pe pământ? 


Mâine dimineaţa voi fi înapoi în Bucureşti: voi căuta să las la Breasta 
toată partea sentimentală a firii mele şi mă agăț de faptul că victoria 
germană asigură cel puţin ţării mele securitate din partea Rusiei. Nu? 


Miercuri, 22 mai. Înapoiat la Bucureşti. Înfrângerea francezilor se 
transformă în dezastru. Starea de primejdie e mărturisită de însuşi Paul 
Reynaud, în faţa Senatului... Se aşteaptă o minune ca să mai salveze ce 
e de salvat. Și toţi, la Paris sunt cu ochii la Weygand și la Pétain. Ce 
pot face doi oameni, când armata şi poporul au pierdut încrederea? 


Campania nemților e fără precedent în istorie. A întrecut și loviturile 
napoleoniene, căci cadrul şi rezultatele sunt cu totul altele. Hitler s-a 
urcat pe un piedestal de pe care numai trăsnetul poate să-l doboare... 

Presiunea Italiei se exercită tot mai neruşinată... 


Horia Sima şi Pătraşcu, doi dintre teroriștii gardişti cei mai pericu- 
loşi, amestecați în uciderea lui Călinescu, au fost arestaţi duminică. 
Amândoi se refugiaseră în Germania şi toate ademenirile pentru a-i 
aduce în țară au fost zadarnice. Ce i-a adus acum, nu ştiu. Intenţia unui 
nou atentat? Îi va fi împins Germania la noi ca să facă plăcere Regelui? 
Deocamdată nu ştiu... o 


Dezastrul ploilor şi frigului s-a mai potolit. Ieri a fost frumos şi azi 
e frumos şi mai cald... 


Am aflat de ia Miclescu (secretar general la Telefoane) ce a fost cu 
alarma apărării antiaeriene de joia trecută. Generalu! Orăşanu, care co- 

mandă la Ploieşti, ceruse colonelului de la Câmpina să dea ordin la 
biroul telefonic local să satisfacă cererile de comunicare militare cu 
precădere. Colonelul de la Câmpina, în cazon, n-a mai vorbit de precă- 
dere, ci a dat ordinul simplu să nu se mai dea comunicări civililor. 
Biroul s-a executat. Cum a ajuns la Bucureşti ştirea că Câmpina nu mai 
comunică nimic fiind ocupată de inamic (!!!) — nu se ştie, dar a ajuns 
şi Bucureştiul, fără să mai controleze a dat cunoscuta alarmă... 


23 mai. leri-dimineaţă s-a răspândit în Bucureşti zvonul că gene- 
ralul Gamelin s-a sinucis. Vestea, pornită de la Marele nostru Stat Ma- 
jor, nu s-a confirmat încă oficial, dar a produs mare impresie. Comuni- 
catul german informa în același timp că generalul Giraud, numit de 
câteva zile comandant al forțelor franceze din Nord, a fost făcut prizo- 
nier. Comunicatul dă chiar amănunte: generalul înaintând într-o recu- 
noaştere fără escortă, pe terenuri ce le credea ocupate de trupele fran- 
ceze, a căzut peste un detaşament motorizat german, căruia a trebuit să 
i se predea. Confirmarea franceză nu avem încă nici cu privire la acest 
fapt. 


Tot ieri-dimineaţă a venit şi ştirea că oraşele Arras și Amiens au fost 
reluate de francezi... 

Fulgerătoarea înaintarea germană a fost realizată de unităţile moto- 
rizate, aşa încât oraşele cucerite sunt încă slab ocupate de inamic și pot 
fi destul de uşor recucerite. Manevra germană a fost foarte îndrăzneață 
şi, dacă francezii ar fi avut o rezervă strategică între front şi Paris, toate 
aceste grupuri motorizate înaintate ar putea fi azi culese... Dar fran- 
cezii n-au avut o asemenea rezervă și nemţii au ştiut-o... 


Azi pe tot frontul nu se semnalează nimic important. Probabil că 
poziţiile se „tasează“ pe de o parte şi pe alta. Cele vreo 30 de divizii 
anglo-belgo-olandeze prinse între Escaut și Mare caută să apere, după 
unii, Ostenda şi Coasta -— după alţii să răzbească înspre Sud şi să se 
uncască cu grosul armatei franceze. Acestei încercări i s-ar datora recu- 
cerirea Arrasului... 

Guvernul Weygand, după o inspecţie pe front, ar fi declarat că, dacă 
Franţa poate ţine o lună de zile situaţia, e salvată — dar de, aici e ches- 
tiunea: putea-va „ţine“ o lună de zile? 


Italia, prin atitudinea ei, enervează lumea întreagă — că va face ma- 
rele şantaj, o vedem cu toţii dar ne întrebăm dacă va mai adăuga și un 

act de supremă laşitate... Pe de altă parte, aşa e politica, bazată pe rea- 
lități; nimic de zis. 


Până să intre în război, Regele-Împărat a mai spurcat o dată Ordinul 
Anunciadei scuipându-l pe pieptul lui Göring. L-a prostituat de atâtea 
ori în ultima vreme (Ribbentrop, Ciano etc.) încât o dată mai mult... 
Vanitosul de Göring trebuie să fie încântat... 


În Anglia, s-a votat într-o zi — ieri — şi s-a promulgat o lege prin 
care se acordă Guvernului depline puteri pentru a lua măsurile nece- 
sare privitoare la muncă şi la producţie... Proiectul a fost prezentat în 
Camera Comunelor de Attlee, laburistul... Dacă un englez din 1840 
s-ar scula din mormânt, n-ar mai recunoaşte Anglia... 


Ghelmegeanu mi-a povestit ieri amănuntele arestării lui Sima şi 
Pătraşcu. Au intrat amândoi clandestin, prin graniţa despre Iugoslavia. 
Surprinşi de un post de grăniceri, Pătraşcu a tras și a ucis un soldat. 
După ce au fost arestaţi.apcelași Pătraşcu a sărit de la etaj, ca să scape 
şi şi-a fracturat două coaste. Se află acum internat la Spitalul din Ora- 
viţa. Pe lângă fracturi mai are şi o hemoragie internă... În Iugoslavia au 
mai fost arestaţi doi complici ai lui Sima; cu toții veneau în ţară în 
vederea unui atentat de săvârşit la 8 iunie. ln sacurile celor arestaţi a 
fost găsită ecrazită și diferite unelte necesare perpetuării proiectatei 
crime... Şi acestora au trimis d. d. Urdăreanu şi Ghelmegeanu emisari 
în Germania, să-i poftească în România „în pace şi onor“! 


Despre Visarion Puiu se povesteşte că demisia i-a fost primită fără 
să ştie că a dat-o... S-a găsit în nu ştiu care arhivă o demisie pe care o 
dăduse în 1938, demisie ce nu fusese rezolvată şi pe care o uitase... Şii- 
indu-se cu musca pe căciulă, |.P.S.S. n-a protestat şi a cerut numai să i 
se pună la dispoziţie casa pe care Fondul Religionar din Cernăuţi a 
construit-o la Piatra Neamţ, ca și casă de repaus pentru mitropolit, şi să 
i se plătească regulat leafa până la lichidarea pensiunii sale... Guvernul 
a primit cu plăcere „condiţiunile“ oropsitului prelat... Se zice că Visa- 
rion a mai fost acuzat şi de „conspirație“ (!) cu străinii! Când a venit 
puhoiul polonez peste Bucovina, Visarion, care fusese camarad de 
studii în Rusia cu Stalin, a propus lui Călinescu să scrie fostului său 

coleg şi să intre în vorbă cu el. „Scrie-i repede!“ a fost răspunsul fostu- 
lui prim-ministru. 

Scrisoarea a rămas fără răspuns, dar acum se ridică împotriva fos- 
tului mitropolit ca un act de trădare! Ţara lui Hübsch! 


Pe ziua de ieri toate concediile concentraţilor au fost suprimate şi 
noi contingente de rezervişti au fost chemate. 


Tătărescu a fost ieri la mine. Mi-a comunicat că Regele a hotărât, 
întâi, să nu mai serbeze ziua de 8 iunie şi zece ani de domnie — al 
doilea să nu mai convoace Parlamentul, deocamdată. N-am putut decât 
să aprob fără rezervă ambele măsuri, față de situaţia internațională. 
Serbările de 8 iunie ar putea fi suprimate pentru vecii vecilor; iar Par- 
lamentul n-ar putea decât să încurce Guvernul, căci ce s-ar putea spune 
azi reprezentanţilor ţării? 

Dar Tătărescu nu venise să-mi comunice numai aceste hotărâri, nici 
să-mi vorbească despre situaţia din Franţa asupra căreia nu are nici el 
date mai precise decât cele pe care le culegem și noi din telegramele 
mai mult sau mai puţin oficiale. Venise să-mi mai spună ceva. Regele 
şi Guvernul socotesc că a sosit momentul să ne apropiem mai mult de 
Italia, să cunoaştem planurile ei pentru Balcani şi să ne asociem lor, 
dacă, cum ne-a asigurat de atâtea ori Guvernul din Roma, nu sunt în- 
dreptate împotriva noastră — ajutând pe Duce să le realizeze. Pentru 
această nouă etapă a politicii româneşti, s-ar dori Sus, un contact direct 
cu Mussolini. Pe când Tătărescu vorbea, muream de frică să nu vrea să 
mă trimită la Roma... am oroare de asemenea misiuni cu mâna întinsă. 
Dar nu; venise numai să mă roage să aduc pe Puricelli aici, urmând ca 
Regele să însărcineze pe milanezul nostru cu un mesaj Regal și special 
pentru Duce... Am primit cu plăcere — și cu un „uf!“ — să scriu lui 
Puricelli şi am convenit despre următoarea procedură: Tătărescu să 
invite pe Puricelli să vină pentru o chestiune de drumuri, iar eu să 
anexez o scrisoare prin care să-i spun să vină imediat în intereseul 
ambelor țări şi să-l fac să priceapă că e vorba de altceva... Scrisorile 
noastre vor fi trimise printr-un curier special la Milano; tot demersul 
va fi ţinut secret, nici Bossy (de la Roma) nu va fi pus în cunoştinţă. 
Regele, Tătărescu, Gafencu, eu şi Puricelli vom fi singurii care să ştim. 
A rămas ca Tătărescu să mai pună azi la punct chestiunea cu Regele şi 
vom vedea dacă mai e vreme de făcut ceva până la intrarea (??) Italiei 
în război... 

Am găsit pe Tătărescu foarte deprimat. A recunoscut cu mine că 
numai o minune a lui Dumnezeu mai poate trece victoria de partea 
Aliaților. Frica lui, „covorul verde“ — frica lui, dar totodată speranța 
lui, căci se bizuia pe trecerea sa faţă de Aliați -— s-a dus şi ea dracului. 
După „dictatul“ de la Versailles din 1919, vom avea acum „dictatul“ 
lui Hitler şi faţă de acesta atuurile lui Guţă sunt cam egale cu nimic. 


Mi-a confirmat că suprimarea concediilor şi concentrarea supli- 
mentară de ieri e în legătură cu aducerea trupelor ruseşti spre granița 
noastră şi cu mobilizarea ungurească. Pătărescu se temea ca nu cumva 
ruşii să nu profite de faptul că germanii erau cu mâinile prinse în Apus 
şi să nu facă vreo trăsnaie împotriva noastră. Eu unul nu cred, fiindcă 
petrolul nostru e şi mai indispensabil Germanici acum, şi Germania nu 
poate rămâne indiferentă fată de noi. Dacă ne-ar ataca ruşii cred că 
Germania s-ar vedea nevoită să oprească operațiunile din Franţa şi să 
execute un „Blitz-Krieg“ împotriva noastră ca să ne ocupe înaintea 
ruşilor. Dar după succesele lor din urmă, nemţii trebuie să aibă destulă 
trecere la ruși ca să-i ţie pe loc şi să-i împiedice să ne atace... Cum o 
vrea Dumnezeu! 


Scrisoarea Regelui către Tătărescu prin care cere să sc renunțe la 
serbările de la 8 iunie a apărut în ziarele de azi-dimineaţă, după ce a 
fost dată ieri seara la Radio. 

Din scrisoare reiese că Majestatea Sa renunţă cu regret să nu se 
sărbătorească minunăţiile înfăptuite în ultimii 10 ani: e un sacrificiu pe 
care îl impune vrăjmășia vremurilor... 

Aș fi vrut ceva mai multă smerenie şi mai multă căldură — dar ia- 
o de unde nu e! 


Vineri, 24 mai. Pioile n-au stat, mai dă în fiecare zi câte o stropi- 
tură, dar s-a încălzit bine vremea. Tot e ceva... 


Ştirile de la război sunt confuze, dar victoria continuă să fie în lagă- 
rul german. leri după- -amiază veniseră ştiri mai bune de pe frontul fran- 
cez. Se anunţa că trupele prinse în Belgia Occidentală atacaseră spre 
Sud frontul german şi că aveau şanse să-l străpungă pe la Arras şi să se 
unească cu grosul armatei franceze la Sudul ter itoriului, azi ocupat de 
nemți. Azi-dimineaţă aflăm că germanii au respins acest atac, că au tre- 
cut ei prin liniile inamice și că au ocupat Boulogne... 

Armata tăiată şi izolată în Belgia n-ar cuprinde decât 6 divizii 
franceze (ar fi deja ceva, dar nu încă un dezastru) restul până la 20 de 
divizii fiind trupe engleze şi belgiene. La Statul nostru Major însă se 
crede că 60% din carele de asalt franceze au fost trimise de Gamelin 
cu aceste nenorocite 6 divizii. O asemenea pierdere ar fi un dezastru, 
dar c greu de crezut că cu aşa de puţine divizii să fi fost trimise atâtea 
care... 

Nenorocirea Aliaților a fost că toate aceste unități de tancuri ca şi 
avioanele încolţite în Belgia între Excaut şi mare n-au avut benzină ca 
să poată porni cât au fost germanii încă în mişcare şi să taie înaintarea 
lor. N-au putut să pornească spre Arras decât după ce au fost revitaliate 
prin Ostende... 


La Paris trebuie să domnească mare depresiune, dacă a ajuns Gu- 
vernul republican să meargă cu Lebrun în frunte la Notre-Dame, să im- 
plore protecția divină... S-au dat de asemenca ordine să se facă pretu- 
tindeni rugăciuni publice pentru salvarea Franţei... 


De la Londra şi de la Paris se dezminte sinuciderea lui Gamelin, pe 
care nemții o afirmă însă. Despre capturarea generalului Giraud, Aliaţii 
nu o confirmă, dar nici nu o dezmint. 


Tătărescu a venit să-mi comunice icri că, faţă de eventualitatea 
precipitării evenimentelor (intrarea Italiei în război) ce nu e de exclus, 
Regele a hotărât să intervină pe lângă Puricelli telegrafic prin Bossy. E 
soluția pe care o propusesem şi cu, întâi, dar Tătărescu nu voia să mai 
bage ŞI pe ri A în secret. N-a mai fost astfel nevoie de scrisoarea mea 
către Puricelli. Rămâne de văzut dacă prietenul nostru va putea părăsi 
Italia zilele acestea... 


Din tot ce ne vine din Italia, din ce se spune şi nu se spune acolo, 
din certificatele de devotament pe care Mussolini le adună de la toate 
asociaţiile, de la industriaşii prin gura lui Volpi, de la universitari prin 
declaraţiile rectorilor, de la academii şi de la corporaţii —- rezultă că 
ceva se plămădeşte și că Ducele a înfrânt o dată mai mult Casa Sa- 
voia... 

Nu m-ar mira să ne deșteptăm mâine, poimâine cu Italia în război... 
Înfrângerea Aliaților şi-a făcut efectul. De unde macaronarii nu voiau 
să audă de război acum o lună — iată-i acum aproape în jurul Ducelui 
care mănâncă foc... 

incotro vor porni italienii? Împotriva Franţei prin Alpi, împotriva 
Iugoslaviei prin Dalmația? Eu cred că vor dezlănţui războiul în Africa, 
prin Libia împotriva Egiptului, prin Tripolitana împotriva Tunisiei... 
După ce, prin marina lor vor fi ocupat baze solide din Grecia. 

Să meargă unde or vrea, numai împotriva lugoslaviei nu, căci în 
acest caz se vor dezlănţui şi ungurii şi ne vom încurca şi noi... Dar vor 
lăsa nemţii pe unguri să pornească împotriva noastră, ameninţaţi sau 
chiar atacați de ruşi? 

Ruşii, ruşii... n-am dormit toată noaptea, tot cu gândul la ei. La în- 
ceput, succesele Germaniei în Franţa m-au liniştit: nemții luând co- 
manda nu vor lăsa pe ruşi să vină peste noi, că doar sug la țâţele noastre 
şi cine e nebun să lase pe altul să-i omoare vaca? Dacă ar pierde pe- 
trolul nostru, nemţii ar rămâne la cheremul rușilor... Dar m-am gândit 
azi-noapte că ar mai fi şi altă posibilitate: rușii să profite de fapul că 
nemţii sunt încleştaţi pe frontul occidental ca să se instaleze în Basa- 
rabia, fără să treacă Prutul, ştiind bine că domnii de la Berlin nu vor 
face moarte de om decât pentru petrol şi că Basarabia nu-i interesează 
prea mult... 

O să mai încurce lucrurile și Italia, căci şi ea are nevoie de ben- 
zină... 

Suntem în mâinile Domnului... 

Dar trebuie să considerăm chestiunea Basarabiei ca pusă... 


Pe când ne vin ştiri că trupe rusești înaintează spre granița noastră 
(precauţie sau intenţie de atac?) dl Kukoliev inenarabilul însărcinat cu 
afaceri al Sovietelor ne invită la cinematograf pentru marţi, 28 mai, în 
noul palat al Legaţiei, construit pe Şoseaua Kiseleff. Dovadă că până 
marți moscoviți nu ne vor ataca, afară numai dacă Kukoliev nu ştie ni- 
mic! Dar n-ar fi trimis Moscova filmul... 


La Roma avem presă bună. Regele a asistat la deschiderea expozi- 
tiei organizate de Institutul nostru şi toată presa publică articole de 
laudă la adresa noastră... Se vede că nu ne-au pus gând rău. 


Și Japonia începe să se mişte — și acolo sunt tendinţe către o pace 
repede cu China: Indiile Neerlandeze, Indochina etc. sunt prăzi preți- 
oase care aşteaptă... Dacă ar fi prevăzut englezii ce îi aşteaptă! Dar cum 
puteau să prevadă ce n-a prevăzut nimeni? Ei trebuiau însă să știe. 

Marele colegiu electoral a fost convocat pentru zilele de 11, 12 şi 
13 iunie, când se vor alege, în ordine: episcopul Hușilor, episcopul Ti- 
mișoarei şi mitropolitul Bucovinei. 


Ieri la masă la Clubul Miliardarilor, Madgearu mi-a povestit pentru 
ce a fost arestat. La o conferinţă a citat din Colbert o scrisoare adresată 
lui Ludovic al XIV-lea care începea astfel: „Votre Majesté a augmenté 
ses richesses au dépens du peuple en conquérant les Flandres, l'Alsace 
etc.“. (Majestatea Voastră şi-a mărit bogăţiile în dauna poporului 
cucerind Flandra, Alsacia etc.) 

Fraza a fost imediat adusă la cunoștința Regelui, dar fără cuvintele 
subliniate care explicau sensul celorlalte... Regele furios a dat imediat 
ordinul de internare. Madgearu declară că nu l-a scos de la Bistriţa îm- 
păcarea Regelui cu Mihalache. Mihalache nici n-a pus condiţia acestei 
eliberări. A dat ordin de eliberare chiar Regele, după ce a constatat 
graţie intervenției lui Cancicov!, că fusese indus în eroare. Madgearu 
e convins că Ghelmegeanu i-a făcut figura şi-l înjură de mamă... 


Destinderea: 

Se arestează din nou gardiști pe capete, în legătură cu complotul 
Sima-Pătraşcu. leri au fost arestaţi, tatăl Codreanu, Noveanu și alții... 
Cum au putut să creadă domnii de la Interne că legionarii puteau iscăli 
cu sinceritate declaratii prin care călcau în picioare tot crezul lor politic 
şi moral? DI Ghelmegeanu s-a dovedit un ministru de Interne ușuratic. 


Radian îmi povesteşte din impresiile cu care Dragu a revenit de la 
Paris, unde a stat trei săptămâni. Dragu a fost secretar general la Minis- 
terul Propagandei sub Radian şi a fost apoi numit consilier de presă la 
Paris. Dânsul spune că, cu cine a vorbit la Paris, l-a sfătuit să cedăm 
ungurilor oraşele de pe graniţa de Vest şi bulgarilor Cadrilaterul. De 
notat că aceste sfaturi erau date înainte de ofensiva germană. Situaţia 
noastră era aproape pierdută la Paris şi dacă ar fi câștigat Aliaţii, ne-ar 
fi cerut sacrificii mari. Propaganda ungurească în schimb câștigase tot 


l Cancicov a povestit Regelui, între altele, că acuzarea adusă lui Madgearu că complotează 
cu gardiştii e ridicolă. Madgearu a venit la dânsul, Cancicov, şi l-a rugat să prevină la Palat: că 
toată destinderea cu Garda era o farsă, că slăbiciunea lui Ghelmegeanu n-a făcut decât să învie şi 
să galvanizeze Mişcarea Legionară și că în curând vor începe din nou atentatele. Madgearu a mai 
spus lui Cancicov că Maniu era foarte îngrijorat de recrudescența mişcării gardiste în Ardeal. 

terenul pe care-l picdusem noi: un corp voluntar de 3 000 de unguri se 
înrolase pe frontul franțuzesc şi o societate de propagandă maghiară- 
franceză, prezidată de Laurent-Eynac, da mese zilnice în cele câteva 
restaurante ungurești din Paris... Trebuie să fie cam fierţi ungurii, azi, 
de a fi pontat pe cartea franțuzească și s-au învârtit bine lucrurile pen- 
tru noi.. 


Pare că s-a renunțat la schema de reorganizare a Ministerului Eco- 
nomivi Naţionale pe trei comisariate generale. 

Schema, cu grafice şi cu formule magice o concepuse | Malaxa şi 
Regele o adoptase imediat. La început erau trei comisari-supremi, ce 
depindeau direct de preşedintele Consiliului, numit şi el comisar 
suprasuprem. Aceşti trei comisari supremi (agricultura, industria şi 
creditul) urmau să-si aibă reprezentanţii lor în toate ministerele şi să 
hotărască activitatea fiecărui departament. De fapt, Ministerul Econo- 
mici Naţionale era suprimat și redevenea un simplu Minister al Indus- 
triei şi Comerţului, ca mai înainte. Regele s-a entuziasmat de planul 
acesta al lui Malaxa, dar Tătărescu n-a vrut să audă de răspunderea 
supra-supremă ce i se arunca în spinare, ca să-și frânpă salele. A ob- 
(inut, cu greu, dar a obținu, ca sarcina să treacă asupra lui Cancicov 
care a primit de voie, de nevoie. Ca să se răzbune asupra lui Malaxa, 
Tătărescu a propus Regelui pe Malaxa ca comisar suprem al Industriei 
—— la Agricultură, Cancicov a propus pe Alimăneşteanu (Dumitru) şi | 
Credit pe George Creţeanu. Cum a auzit Malaxa că e vorba să fie scos 
din culise şi din întuneric şi pus să lucreze la lumina zilei, căci Regele 
sărise de încântare pe propunerea lui Tătărescu, a schimbat macazul şi 
a convins pe Suveran că proiectul său cu cei trel comisari nu era bun... 

Acum Cancicov caută altă soluţie si pretinde chiar câ a găsit-o 
deoarece trebuie să vină să ne-o expună azi la Consiliul Superior Eco- 
nomic, | 

Toate aceste amănunte mi le-a dat Dumitru Alinăneşteanu, omul de 
mare încredere a! lui Cancicov... 


Zvonuri pesimiste, dar evident false sau cel puţin exagerate, despre 
arestarea lui Micescu. Să fi furat portofelul lui Utdăreanu? 
ÎI ştim escroc, dar nu pick-pocket... 


1 Şedinta s s-a amânat, câci Cancicov a fost doborât de o criză de rinichi --- boala lui cronică 
~ ȘI silit să se pună în pat, în repaus complect. 

Se mai zice că în scurtul timp cât a fost ministru a furat ca în codru. 
Ar fi împământenit, el naţionalistul, 800 de ovrei contra plată însem- 
nată și peşin, ar fi delapidat fondul timbrului de ajutor al Baroului, ar 
fi agonisit o moșie, ar fi... ar fi... cât şi mai câte. [I vom vedea în curând 
prim-ministru... 


25 mai. După ultimele comunicate, pe ziua de ieri, nimic senza- 
tional pe frontul din nordul Franţei şi vestul Belgiei. Nemtii înaintează 
încet pe toate direcţiile. Au luat oraşul Gand. Pe coasta franceză, co- 
municatul german afirmă că Boulogne e în mâinile nemților şi că ar- 
matele lor sunt la 20 kilometri de Calais —- iar comunicatul francez 
dezminte şi declară Boulogne încă în mâinile franco-englezilor... și 
nemții mărturisesc greutăți şi pierderi mari. | 

Fasciştii englezi, cei mai însemnați dintre ei, au fost arestaţi. A în- 
registrat astfel şi Anglia o victorie... 

În Italia, ceva mai multă linişte. Se vorbeşte chiar de negocieri ita- 
lo-franceze privitoare la măsurile blocus-ului. 


Orchestra filarmonică din Berlin, care a dat săptămâna trecută două 
concerte în Bucureşti, a trebuit să contramandeze concertele pe care 
trebuie să le dea la Belgrad, de teama unor manifestații ostile. 

Ne-am purtat mat bine noi... 


La Moscova a nins... De ar putea să le îngheţe matele într-îngii... 


leri razii mari printre gardisti. Se pare că au trecut mai mulți dintre 
teroriștii din Germania graniţa iugoslavo-română şi Siguranţa e alar- 
mantă. | | 

Un lucru e sigur, s-a dus dracului destinderea... 


Duminică, 26 mai, În marea bătălie ce se dă de 15 zile în Flandra, 
în Artois, în Belgia, superioritatea desăvârșită a germanilor se afirmă 
într-una. Dacă potenţialul celor două armate ar fi egal, armata germană 
din Artois aventurată până la mare între grosul trupelor franceze la Sud 
şi grupul anglo-franco-belgian la Nord — ar trebui să fie tragică. De 
fapt însă ea domină situaţia și azi probabil că trupele nemţeșşti vor intra 
în Calais... 

De la Berlin se anunţă că câmpia din nordul Franţei şi din Belgia e 
virtual sfârşită şi că un viitor apropiat va arăta în alte direcţii, că Ger- 
mania n-a făcut încă uz de armele cele mai perfecționate şi mai distru- 
gătoare de care dispune... 

Poate să fie şi numai intimidare. Pe când nemţii se fudulesc cu forta 
lor, francezii şi englezii se roagă la Dumnezeu şi afirmă că se vor bate 
până vor câştiga războiul... 


Bossy telegrafiază din Roma că Puricelli va sosi la Bucureşti, pro- 
babil miercuri sau joi, după ce va vedea pe Mussolini. Bossy mai spune 
că la Roma convingerea victoriei Germaniei e absolută şi că intrarea 
Italiei în război e afacere de zile... 


Pentru prima dată raiduri de aviaţie germane au ucis oameni pașnici 
în Anglia. Emoţia e mare în populaţia britanică care n-a cunoscut până 
acum ororile războiului, căci de la descinderea normanzilor, nici un 
picior vrăjmaş n-a mai călcat pământul mândrei insule... 


Sir Samuel Hoare, personalitate politică însemnată, a fost numit 
. ambasador al Angliei la Madrid. Numirea a făcut senzaţie, mai ales în 
cercurile spaniole, şi dovedeşte câtă importanţă acordă Cabinetul din 
Londra mișcărilor Spaniei... 


Ambasadorii Germanie şi Italiei au fost primiţi la Moscova de Mo- 
lotov. Presupun că au vorbit şi de noi și sper că au obţinut de la repre- 
zentantul lui Stalin să ne lase în pace. 


Gafencu, pe care l-am găsit ieri lichefiat, ca de obicei, mi-a spus 
totuși că el crede că ne-am putea înţelege cu rușii, cedându-le părţile 
de Nord ale Bucovinei și Basarabiei, locuite de ucraineni şi poate ceva 
pe lângă Cetatea Albă. N-a fost numai o idee de vânt, căci. mi-a mai 
spus că lorga ar fi aprobat o asemenea tranzacţie şi m-a întrebat ce cred 
eu despre dânsa şi dacă n-ar fi lapidat în ziua în care ar semna o astfel 
de cesiune. l-am răspuns că eu aş fi încântat dacă n-am pierde mai mult 
din Basarabia şi chiar Basarabia toată, că aș vrea să scăpăm de Cetatea 
Albă şi Budache. Pentru lapidare, am observat că o asemenea hotărâre 
n-ar putea fi luată în spinare numai de el, ci de toți oamenii cu răspun- 
dere din ţară. 


ÎNSEMNĂRI ZILNICE, 1940 309 


Totul depinde însă de nemți. Dacă nemții sunt victorioşi şi vor să ne 
ajute, putem să păstrăm și toată Basarabia. Gafencu pretinde că nemții 
sunt foarte rezervaţi față de dânsul pe chestiunea rusească, mai ales 
Fabricius. Eu cred că e o politică: să ne ţină cu frica de ruşi în sân ca 
să obţină, ei, de la noi, tot ce vor în schimbul bunelor lor oficii la Mos- 
cova. Cu mine nemţii sunt mult mai deschişi, chiar Fabricius al lui Rib- 
bentrop, şi mă asigură că n-avem nimic de temut de la ruși... 


Ducici, caraghiosul ambasador iugoslav, a fost rechemat la iuțeală 
Şi trimis la Madrid. În locul lui a fost numit Avacumovici, fostul consi- 
lier de Legaţie, al cărui nume a fost pomenit de multe ori în aceste „i 
semnări“. Avacumovici e un excelent diplomat, un amic al României. 
dar cam pisălog. 


Simplonul a fost provizoriu suprimat în Franţa. Din cauză de eco- 
nomii, fiindcă nu mai erau pasageri, spune comunicatul... 


leri la amiază, mare serbare a norocului. Adunare genenrală la 
„Mica“, urmată de un dejun de 60 de tacâmuri la Clubul Milardarilor. 
Gigurtu era în al 7-lea cer, şi în față de Anişoara-Mascotă, mai nădușită 
ca oricând. Pentru Murgăşanu care a prezidat adunarea şi masa, a fost 
o zi mare... 


Tot ieri, dar după-amiază Caramfil ne-a plimbat cu vaporaşele lui, 
de la Snagov la Tâncăbeşti și astfel s-a inaugurat noua lucrare a 
U.C.B.-ului prin care s-a adus lacul Snagov până la Şoseaua Naţională 
București-Ploiești. 

La debarcader, în frumosul restaurant „La trei stejari“ (care în reali- 
tate sunt trei ulmi bătrâni), ni s-a oferit o gustare copioasă cu ficăței şi 
cârnăţei. Venise multă lume, printre care di Costinescu, Buşilă, Ghel- 
megeanu, Giurescu, prefectul de Poliţie Modreanu, primarul Dom- 
brovski şi alții. 

La Snagov, s-au construit deja multe vile şi priveliştea e de toată 


` frumuseţea. Când se vor amenaja și malurile lacului până la Tâncăbești 


și se vor planta — tot acel colț suburban al Bucureştilor, va fi un mic 
paradis. Peste vreo 50 de ani.. 

27 mai. Comunicatele de pe fronturi germane şi franceze sunt cam 
contradictorii. Unii pretind că au intrat în Calais, ceilalți că nu. Pare 
totuşi că cercul de fier se strânge în continuu în jurul forţelor Aliate 
izolate în Nord și că soarta lor este pecetluită... 

Numeroase aeroporturi au fost bombardate de nemți în Anglia. La 
Londra se iau în grabă măsuri de opunere împotriva unei eventuale de- 
Darcări germane. Generalul Ironside, până aici şeful Statului Major 
General englez, a fost numit comandantul forțelor apărării interne. În 
locul lui, la Statul Major, a fost numit generalul Dill. 

Ziarele engleze scriu că generalul Weygand este mulțumit de situa- 
ţia apărării. „Se mulțumește cu puţin“ — e cazul să fie spus. 


La Florenţa, Farinacci a urlat ieri că toată Italia c alături de Germa- 
nia și a enumerat toate plângerile Italici împotriva Franţei. Din ştirile 
care sosesc din Italia, din manifestările puse la cale în toate orașele, din 
măsurile luate de Guvern — ar reieși că intrarea macaronarilor în răz- 
boi e o chestiune de zile, dacă nu de ceasuri. 

Și totuși, se anunţă de la Roma că negocierile anglo-italiene privi- 
toare la controlul maritim sunt aproape încheiate spre satisfacția celor 
două părți. E foarte probabil că Italia va intra în război, dar și un enorm 
santaj, magistralmente regizat, nu e exclus... 


Petrecut ziua de ieri (duminică) în afară de Bucureşti. Dejunat la Si- 
naia (cu: fiică-mea ginere-meu, Marie Mirea şi perechea Filip) fost 
apoi la Predeal, iar la întoarcere la Snagov şi la mănăstirea Țigănești 
—- pe care n-o văzusem niciodată. Mai bine n-o vedeam. Nicăieri oroa- 
rea pravoslavnică, totala lipsă de imbold a românilor pentru frumos, nu 
e mai patentă. Nimic pentru plăcerea ochilor, nici arhitectură, nici 
zugrăveală, nici priveliști naturale... oroare, oroare, oroare! 


La înapoiere spre București, admirăm animația de la „Trei Stejari“, 
noul local al U.C.B.-ului, la Tâncăbeşti. 

Marie Mirea, care e prietenă cu băicoienii de Tâncăbeşti, îmi face 
genealogia urâtului. E fiul unei doamne Severineanu, sora bătrânului 
Luca Niculescu, vestitul toptangiu. Erau două surori, inteligente, des- 
tul de frumoase, elegante şi distinse — mai ales pentru treapta lor. Le 
mergea vorba că erau fiicele lui Vodă Bibescu şi această nobilă filiaţie 
le da ifose de boierie... Totuşi, una a luat pe băcanul Penopol, iar cea- 
laltă pe marghitanul Severineanu. Penopolii au făcut avere, au cumpă- 

rat de la Filitti moșia Tâncăbești și neavând copii au înfiat pe nepotul 
lor C. |. Severineanu, pe care l-au trimis la studii în Germania şi care, 
după ce s-a transformat în C. I. Băicoianu, a devenit director și edec la 
Banca Naţională. La moartea lui Penopol, a moştenit moşia Tâncăbeşti. 


28 mai. În Artois şi în Belgia maritimă luptele sunt îngrozitoare. Un 
infern de fier şi de foc. Nemţii vor să isprăvească cu armata aliată în- 
conjurată şi împinsă spre mare... Ei anunţă că au ocupat Calais și că au 
străpuns liniile anglo-belgiene la nord de Memis. Aliații pretind că Ca- 
lais e încă în mâinile lor. Agenția Reuter mărturiseşte însă că „în cercu- 
rile din Londra bine informate situaţia din nordul Franţei e socotită ca 
„agravată“, după luptele de ieri. 


italia continuă cu zdrăngâneala de război. După corespondenţi zia- 
relor engleze şi franceze se crede că va intra în război pe la jumătatea 
lui iunie, poate înainte. Totuşi, acordul cu Anglia privitor la controlul 
naval s-a încheiat şi a fost parafat. Din Belgrad se telegrafiază că în 
cercurile politice de acolo acest eveniment a fost salutat cu ușurare și 
că o destindere generală în Mediterana nu poate să nu fie consecința 
hat, 


O mai întinsă mişcare în diplomaţia franceză a atins și pe Thierry 
care a fost schimbat cu Peyronton: Thierry merge la Buenos Aires în 
locul acestuia, iar Peyronton vine la Bucureşti în locul lui Thierry. H 
văd plecând pe dl Thierry fără nici o părere de rău. A fost un prieten 
exigent pentru noi, iar d-na Thierry, născută Rotschild, o pisăloagă... 


Vladimir d'Ormesson a fost numit ambasador pe lângă Sf. Scaun. 


Ultimele zile de emotie pe care le-am trăit sub ameninţarea unui 
eventual atac rusesc sunt în mare parte datorate macluavelismului prie- 
tenilor noştri germani. E1 au răspândit cât au putut veşti peste veşti — 
despre relele intenţi moscovite. Fabricius și oamenii lui adăugau că 
Germania face ce poate pentru a linişti Moscova, pentru a împiedica un 
atac pe care conducătorii de la Berlin l-ar deplora cel dintâi —- dar că 
puterile nemtesti sunt limitate și că Fiihrerul nu se poate strica în 
momentul de față cu Stalin... 

Sâmbătă, am găsit la Externe pe Gafencu și pe Crețeanu fierți. Pă- 
rerea mea că nemţii jucau teatru ca să ne terorizeze și să ne silească 
astfel să le dăm tot ce ne cer în schimbul protecției lor — i-a lăsat reci. 
Nu voiau să creadă. Eu unul eram convins că, contrariu celor ce spu- 
neau, nemţii făcuseră la Moscova toate demersurile necesare ca să 
împiedice o eventuală acțiune ce ar fi putut răsturna toate planurile lor. 
Căci sunt convins că pentru nimic în lume Germania n-ar abandona 
rușilor petrolul şi grâul românesc. 

leri seară am revăzut pe Gafencu: „Ai avut dreptate — mi-a spus el 
— nemţii au venit să-mi spună că aranjează ei cu Moscova, dar m-au 
întrebat care va fi preţul intervenţiei lor!!... Am răspuns lui Fabricius 
că în această chestiune Germania poate să fie cu noi, contra noastră, 
sau indiferentă şi că eu aş dori să ştiu care din cele trei poziţii a fost 
adoptată de Guvernul german, ca să pot îndrepta și eu în consecință 
politica română... 

Am răspuns astfel la întrebarea lui printr-o întrebare şi am evitat un 
răspuns în chestiunea preţului pe care mi l-a cerut...“ 

Gafencu mi-a mai spus că vrea să înceapă negocieri directe cu ruşii 
(cred că a şi început) sau poate prin americani și că speră să ajungă la 
o înțelegere fără sacrificii teritoriale... 

Ruşii ar cere numai un pact de neagresiune, reciproc. De la depri- 
marea de sâmbătă, Gafencu trecuse la un optimism exagerat... 


Cancicov s-a prezentat ieri la Consiliul Superior şi a vorbit un ceas 
ca să explice necesitatea decretului-lege prin care se conferă puteri dic- 
tatoriale Ministerului Economiei Naţionale în toate domeniile produc- 
tiei şi schimburilor. N-a fost amuzant decât în momentul în care și-a 
bătut joc, lăudându-l, pe Mitiţă Constantinescu, pe care nu-l poate su- 
feri. Savu şi Otoni, prezenţi, vor fi raportat fiecare cuvânt lui Miuiţă, 
aşa încât războiul între Finanţe şi Economie se va înteţi, pentru binele 
țării. Oameni mărunți, toţi domnii pe care îi întrebuințează Majestatea 
Sa... 

Să vedem ce ispravă va face şi noul dictator al pâinii și al meze- 
lurilor... 


Aurul nostru de la Banca Naţională plus aurul polonez, pe care îl 
avem în păstrare, au plecat spre America. De frica Moscovei, care ne-a 
mai înghiţit o dată aurul... 

Deşi Berlinul şi-a dat agrementul şi Romalo a fost numit ministru 
în Germania, se pare că aflându-se despre ascendența Seculici a noului 
diplomat, cercurile politice nemţeşti au început să se strâmbe şi nu se 
ştie ce primire se va face Wilhelmstrasse ducelui Nindi... Că grand-papa 
Seculici era târtan botezat, nu încape nici o îndoială. 


Pe când scriam rândurile de mai sus mi se comunică ştirea că Re- 
gele Belgiei s-a predat împreună cu toată armata sa. Ştirea a fost comu- 
nicată la Radio, la Paris, de însăși Paul Reynaud care ar fi adăugat că 
Regele Belgiei a înfăptuit gestul său fără să consulte, fără să prevină 
măcar Înaltul comandament aliat, şi numai din propria lui autoritate. 
Aseară se spunea că atacul germanilor împotriva frontului belgian era 
neomenos de violent... Se vede că oamenii n-au mai putut rezista şi că 
Regele Belgiei a vrut să împărtășească soarta lor... 

În sine, predarea belgienilor nu este cine ştie ce, căci armata lor era 
osândită la pieire şi se ştia bine că azi sau mâine nemţii vor fi sfârșit cu 
ea. Dar faptul rediţiunii, cu Rege cu tot, e demoralizator şi poate in- 
fluenta și asupra trupelor engleze și franceze, în toate sectoarele. Să nu 
înceapă debandada generală... 

Nemţii au câştigat războiul, orice se va mai întâmpla... 


29 mai. Pe ziua de ieri nu s-a vorbit până şi în Bucureşti decât cu 
„trădarea“ Regelui Belgiei... Ce trebuie să fi fost şi să fie încă în Franţa 
şi în Anglia! 

Încep să vină amănunte asupra acestui act covârșitor mai ales prin 
semnificarea lui morală. Regele Leopold nu s-a hotărât brusc; și-a cum- 
pănit actul zilei întregi, a adus zbuciumul său sufletesc la cunoștință 
miniştrilor săi, Guvernelor aliate şi generalului Blanchard, comandan- 
tul suprem al armatelor din Belgia și nordul Franţei. Decizia capitulării 
a fost luată de Rege în urma unor lungi convorbiri cu generalii bel- 
gieni, convorbiri ce au avut loc în după amiaza zilei de luni. Guvernele 
de la Paris şi Londra s-au străduit să obţină ca Regele să amâne pentru 
o săptămână hotărârea sa, însă Leopold III a refuzat să mai lase sânge 
belgian să se verse inutil. 

Bruscul zbor al lui Paul Reynaud la Londra şi al primului ministru 
belgian Pierlot, acum trei zile! — ştirile date luni de Reuter asupra 
agravării situaţiei în Nordul Franţei erau în legătură cu iminentul gest 


l Vineri şi sâmbătă. 

pe care Aliaţii îl așteptau din partea Regelui. Ultima întrevedere între 
Leopold şi generalul Blanchard ar fi fost dramatică. Trupele belgiene 
ocupau frontul de luptă de la estuarul Escaut-ului până la Armentières, 
aşa încât defecțiunea lor a deschis drumul nemților spre Ostende, Dun- 
kerque şi Calais. 

Avangardele germane au intrat ieri dimineaţă în Bruges. Capitu- 
larea a fost hotărâtă marţi dimineaţă (ieri) la orele 4 și a fost comu- 
nicată la orele 4,15 Înaltului comandament german, cu care Cartierul 
general belgian era deja în contact de două ore prin comandamentul 
german de la Gand. 


La Paris „trădarea“ Regelui Leopold a făcut o impresie adâncă. Gu- 
vernul belgian şi președinții corpurilor legiuitoare refugiaţi în Franţa s- 
au întrunit, au declarat hotărârea Regelui ca nelepală și au decis, în 
numele poporului belgian, pe care de azi înainte îl reprezintă legal, în 
împiedicarea Suveranului prizonier de a guverna, război până la capăt 
alături de Aliați. 

O nouă armată se constituie în Franţa, dintre refugiații belgieni, ar- 
mată care va purta stegurile Belgiei, alături de trupele franceze şi en- 
gleze. Conform Constituţiei belgiene, Consiliul de Miniştri şi-a asumat 
Regența. Sediul Guvernului belgian a fost hotărât la Poitiers. 


În Germania şi în Italia, gestul Regelui Leopold este justificat prin 
grija Regelui de a nu sacrifica inutil armata şi populaţia civilă. In acel 
nenorocit colţ de pământ care mai rămăsese Belgiei sc refugiaseră 
peste 2 milioane de oameni ce se încurcau cu trupe în debandadă (zic 
nemţii, dar contestă franco-englezii) oamenii şi trupe supuse zi şi 
noapte celui mai infernal bombardament... Un act de disperare şi de 
slăbiciune — un act cuminte, iată definițiile ce se dau de o parte şi de 
cealaltă a baricadei, defecțiunii Regelui Leopold... 

În lumea întreagă această defectiune este însă mai mult judecată cu 
severitate. Alături de „Regele cavaler“ Albert L, fiul său Leopold va rà- 
mâne „le Roi de la piètre figure“ (Regele care a făcut impresie proastă). 

Omul n-avea sămânță de erou, dar faţă de suferințele pe care a 
trebuit să le îndure, cred că e nedrept să i se arunce piatra fiindcă n-a 
consimţit să mai sacrifice mii de viței unei cauze pierdute... 

S-a vorbit mult ieri despre posibilitatea unei păci apropiate. Cel 
puţin a unei păci separate a Franţei. Nemţii o nădăjduiesc. E: spun că 
“ermunia nu va cere nici un sacrificiu teritorial Franţei, şi nici de altfel 

Italiei, un regim special în Tunisia, egalitate de drepturi la Suez şi Dji- 
bouti... Se zice că sunt oameni la Paris care-și dau seama că războiul e 
pierdut, că în faza actuală s-ar mai putea încheia o pace onorabilă, dar 
că mai târziu, după ce va interveni şi Italia şi Germania va ocupa toată 
Franţa, condiţiile de pace ar deveni mult mai grele. Se vorbea ieri de 
un Minister Laval-Flandin, care să semneze pacea... 

Toţi francezii n-au uitat că sabotarea păcii din 1919 se datorește 
Angliei şi lui Lloyd George, şi că, dacă nemţii au putut să cotropească 
din nou Franţa, i-au adus de mână englezii care după război au favo- 
rizat toate revendicările germane împotriva Franței... 

Să se descurce acum Anglia cum va putea, zic mulți printre fran- 
cezi... 

Şi mai sunt şi comunişti, mulţi, care vor pacea, dincoace de Mâ- 
necă... 

Totuşi, cât vor fi la Guvern Reynaud--Daladier-Mandel, de pace nu 
se va putea vorbi pe față, în Franta. 

Păcat. Ar trebui să se facă pace toţi şi englezii. Un război dus până 
la absurd nu va restabili situaţia celor învinşi azi, dar va mina lumea 
întreagă... 

Cu toate urletele războinice de la Paris şi de la Londra, eu sper într-o 
apropiată pace. Nu se poate ca inteligența şi bunul simţ să nu învingă 
până la sfârşit... 


Fost ieri la Legația Sovietelor. Caraghiosul de Kukoliev ne poftise 
la un film, pentru inaugurarea noului palat de la Şosea... Palatul e fru- 
mos, ţinut în linii simple, cu un lux însă de amănunte neaşteptat într-un 
lăcaş sovietic. O serie de anticamere duce la o imensă sală de recepție. 
La cele două capete alte saloane în care fuseseră instalate două bufete 
bogate. Paralel cu sala de recepţie, o sală de cinematograf transfor- 
mabilă în sală de banchete! 

Lume destulă dar nu prea multă. Guvernul aproape tot, dar fără Tă- 
tărescu, care nu știu de ce n-a venit. Blumenfeld pretindea că plânge 
acasă asupra defecțiunii Regelui Leopold. Dintre membrii corpului di- 
plomatic, nemţii și neutrii. Francezii și englezii lipseau cu totul. Am 
rugat şi pe nevastă-mea (până acum ireconciliabilă cu Sovietele!) să 
vină; s-a supus. De ce să ne punem rău cu oameni care ne pot face, ei, 
atâta rău? Am revăzut acolo cu emoție toată gazctăria tărtănească, dis- 
părută din circulație şi care nu se mai vede nicăieri... 

Fabricius şi toți nemtii fericiți, dar cam jenaţi. Îşi dau oamenii sea- 
ma că cu tot succesul lor opinia publică românească nu e cu ei, şi acest 
fapt îi acreşte. Se simte în tot ce spun. 

Kukoliev e interesant pentru noi în acest moment. E prea prost ca 
să aibe păreri personale, și de altminteri Sovietele nu i le-ar îngădui — 
aşa încât ce spune el nu poate fi decât ecoul celor ce-i parvin, pe o cale 
sau pe alta, de la Moscova. El spune (mi-a spus-o mie şi i-a spus-o lui 
Ralea) că Rusia n-are pretenţii teritoriale față de noi şi că Basarabia 
e numai un pretext de discuţie pentru a ajunge la o înțelegere. Ce înţe- 
legere? Rusia vrea pace. Ea ne va scăpa de război, cum a scăpat de răz- 
boi şi Suedia. Pentru că e pacifică, pentru că vrea pace, ne va cere să 
încheiem nu un pact de neagresiune, astea sunt fleacuri, ci un pact de 
asistență mutuală. Atât spune Kukoliev... Ceea ce nu spune e că, pro- 
babil, ca să ne poată garanta şi mai bine pacea, ca să poată sări şi mai 
lesne în ajutorul nostru (asistenţă mutuală...) Rusia ne va cere câteva 
puncte de sprijin, câteva puncte în care să întrețină forțe sovietice gata 
să răspundă la orice alarmă... Aici e buba. 

Oricum, se pare că şi pesimistul Gafencu e de această părere — fie 
că au intervenit germanii la Moscova, cu un veto de atingere în ce pri- 
veşte vaca lor cu lapte, fie că ruşii nu vor să se încurce în operaţiuni 
militare — pericolul de război cu Rusia s-a îndepărtat deocamdată, 
pentru noi... 


Se pregăteşte reluarea relaţiilor diplomatice între Iugoslavia şi So- 
viete. Misiunile circulă deja între ambele ţări... Au ajuns muscalii la 
preţ. 


Numirea lui Nindi Romalo la Berlin şi a lui Radu Cruţescu la An- 
kara au apărut în Monitor. 


După ce a fost numit Consilier Regal, lon Mihalache a trimis un co- 
pios memoriu Regelui prin care lămurea că nici ce a fost nu mai poate 
să mai fie, dar că nici ce e azi nu poate să dureze. 

În acelaşi timp, dom” Mihalache cerea Suveranului o audiență... Su- 
veranul n-a răspuns, Mihalache e furios şi spune în gura mare că, dacă 
lucrurile nu se schimbă până într-o lună, îşi va da demisia din demni- 
tatea de C.R 

' Câteva zile î în urma lui Mihalache a trimis și dom” Maniu un memo- 
riu Regelui, dar fără să ceară audienţă. În memoriul său dom” Maniu 
preciza că Ardealul e expus să fie smuls României ŞI că o înțelegere cu 
Rusia (!) e singura noastră salvare... 

Fiindcă vine vorba de Ardeal, mi se spune că domnii de la Statul 
Major fac prostii pe acolo. Prostii nu numai față de minoritari, dar şi 
faţă de românii uniţi. Îi bagă pe toţi într-un sac şi-i consideră ca trădători. 

Ce să mai zicem de mitropolitul Sibiului, Bălan, care a declarat într-o 
cuvântare publică, că cine nu e ortodox în România, e împotriva Regelui!!! 

Șvabii din Banat nu mai vor să primească ofițeri în cvartir, faţă de 
insultele ce comandanţi locali le-au adresat... 


S-au luat măsuri de o severitate excepţională pentru circulaţia din 
zonele petrolifere. Nici un străin nu se va mai putea apropia de schele, 
de rafinării, de depozite. Alarma a fost dată de nemți care pretind că 
englezii au trimis oameni să distrugă toate exploatările noastre. Să ne 
ferească Dumnezeu! Fără petrol am înceta să devenim interesanţi şi 
ne-ar lăsa nemţii pradă ruşilor... 


Joi, 30 mai. Aliaţii au luat în fine Narvik-ul. Şi două orașe din veci- 
nătate. Succes tardiv care nu compensează dezastrele suferite în Belgia 
şi în Nordul Franţei. Succes inutil, căci pe câmpul de bătaie din Flan- 
dra, nemţii pot aduna mai mult fier decât le-ar fi putut furniza minele 
din Scandinavia în zece ani. Succes relativ, căci o mână de nemți a re- 
zistat efortului combinat franco-englez timp de două luni... 


Toate comunicatele, toate cuvântările, toate declaraţiile franceze şi 
engleze se termină cu formula: „până la victoria definitivă asupra ina- 
micului“. Ştiu că moralul poporului trebuie susținut, dar sunt formule 
şi formule... Cea adoptată de Aliați face efectul unei glume sinistre, în 
lumina evenimentelor de fiecare zi... 


Prinţul Wilhelm, fiul mai mare al Kronprinzului, a fost ucis în Flan- 
dra şi înmormântat în Potsdam cu mari onoruri militare... E al doilea 
prinț al familiei imperiale ucis în război: astă-toamnă, în Polonia, a fost 
doborât prințul Oskar... 

În fine, s-au luat măsuri de poliţie pentru urmărirea alarmiştilor şi 
răspânditorilor de tot feluri de zvonuri false. Numai de s-ar executa 
cum trebuie ordonanța dată ieri. 


318 CONSTANTIN ARGETOIANU 


Măsurile de pază, în regiunile petrolifere, au fost înteţite. E teamă 
mare de un act de sabotaj pus la cale de Aliați ca să lipsească pe nemti 
de petrolul românesc... 


Ploile care au căzut iarăși cu nemiluita marţi și ieri au produs mari 
stricăciuni la căile ferate, în părţile muntoase ale ţării. În Oltenia, după 
ştiri, pare să fi plouat mai puţin. Ne-om aduce aminte, sub toate pri- 
vințele, de anul 1940! 


Vineri, 31 mai. leri la amiază a murti brusc Jean Callimachi. Bol- 
nav de câtiva ani de angină de piept, nu se mai căuta deloc în ultima 
vreme şi abuza de mese bune și fuma ca şi cum nu l-ar fi pândit moar- 
tea. Am avut câteodată impresia că-și căuta sfârşitul... Foarte mândru 
de numele şi de casa lui, n-a putut suferi prăbuşirea din jurul său. Fiul 
unic, mort la Atena într-un accident absurd, l-a tras spre mormânt, în 
care l-au împins de la spate ncvastă-sa prin viaţa ei destrăbălată şi 
fiică-sa devenită pur şi simplu o curvă. Cu moartea lui Callimachi s-a 
închis ultima casă boierească primitoare din Bucureşti. Cele două ne- 
bune, mama și fata vor toca la repezeală şi averea lor şi cea rămasă de 
la Callimachi care le-a lăsat-o... 

Pentru mine, se duce un prieten. De dânsul şi de casa lui sunt legate 
nenumărate amintiri ale vieţii mele, în ultimii 20 de ani... 


Am ajuns „persona grata“ şi la ruşi! Nu numai nemţii dar şi mus- 
calii mă vor în fruntea Guvernului. A spus-o Kukoliev lui Ralea şi lui 
Blumenfeld, după cum la nemți au spus-o şi Fabricius şi Gerstenberg 
lui Cecropid. Ralea, comunicându-mi cele spuse de muscal, a adăugat 
că era şi părerea lui. La cinematograful de la Legația sovietică s-a 
aşezat lângă mine şi mi-a făcut declaraţii de amor. Omul nu vrea să tie 
surprins de evenimente... Din nenorocire își pierd toţi timpul: m-or 
avea nemţii, m-or vrea ruşii, m-o vrea Ralea — nu-i vreau cu pe ci, pe 
nici unul, fiindcă cu Regele Carol nu e nimic de făcut. Încearcă omul 
o dată, nu de două ori... 


in Guvern pare a fi mare enervare, mai ales în cercurile lui Tătă- 
rescu. Se vede că simte omul că trebuie să facă acum loc unuia care să 
aibă încrederea Berlinului şi va mai fi aflat şi el că ecoul Moscovei, 
Kukoliev, a spus deunăzi: „Rusia vrea să se înțeleagă cu România, dar 

nu se va putea nici odată înţelege cu Tătărescu. Cu Mihalache poate, 
cu Argetoianu desigur...“. 


Enervarea Guvernului mai poate să fie datorată şi dificultăţilor in- 
terne. Într-adevăr Mişcarea Lepionară e în plină recrudescenţă şi încer- 
cările de sabotaj străine au devenit amenințătoare. 


Un manifest anonim, cu portretul lui Zelea Codreanu şi cu data de 
16 mai, a fost răspândit în toată ţara, manifest prin care se recomanda 
legionarilor să stea liniștiți căci ziua izbândei finale se apropie. Mai 
toţi gardiştii „destinși“ au început să se regrupeze convinşi că nemţii 
vor impune Garda de Fier la Guvern!!! De confruntat cu convingerea 
că teroriştii veniţi de peste graniță şi arestaţi au fost trimiși de nemti să 
provoace tulburări la noi!!! Speranţe absurde de pe urma izbânzilor 
germane hrănesc și ratații mişcărilor naționaliste. Strigoi de ai politicii 
vechi ca Nichifor Crainic, Manoilescu, Gheorghe Cuza, Tihcă Ioanid 
şi alte javre se întrunesc aproape zilnic, beau și pun ţara la cale în 
vederea „proximei“ lor guvernări! Oricât ar fi de puţin serioase aceste 
manifestări, ele îngrijorează oameni ca Tătărescu şi Ghelmegeanu care 
se tem până şi de umbra lor. 

Poate şi mai mult însă preocupă Guvernul încercările de distrugere 
a instalaţiilor noastre petrolifere ce par a fi urmărite de agenţi străini, 
mai ales englezi. S-au găsit explozibile şi unelte de distrugere la ase- 
menea venetici arestați în jurul schelelor. La Brăila şi la Sulina au fost 
descoperite zilele trecute două vapoare bătând pavilionul Statului Pa- 
nama, în realitate vase engleze, încărcate şi ele cu material de distru- 
pere. Probabil că aceste vase mai urmăreau şi blocarea Dunării la Por- 
tile de Fier. Măsuri de o severitate aproape exagerată au fost luate îm- 
potriva tuturor străinilor — dar primul ministru și ministrul de Interne 
trăiesc cu frica în sân... 


Legca armonizării salariilor a trecut prin Consiliul de Miniştri. 
După câte-mi spune Cancicov, e complect ratată. Ea nu va mulțumi pe 
nimeni şi ne va costa 4 miliarde de lei. În Consiliul de Miniştri erau 
consternați. Mitiţă Constantinescu a mai slăbit cu zece kilograme. Deşi 
sunt la cuțite, Cancicov şi Mitiţă au fost de data asta de acord. Dacă 
n-ar fi făgăduit-o Regele prin Mesajul de deschidere al Parlamentului, 
legea ar fi căzut. 

Aflu de la Statul Major că nemţii ar fi concentrat 18 divizii în Mo- 
ravia şi Slovacia. Ca să împiedice pe unguri (în cazul unei năzbâtii 
italiene împotriva lugoslaviei) să se miște? Ca să ţină pe ruși în respect 
față de noi? Chi lo sa... (Cine ştie...). 

Ca răspuns la această concentrare de forțe, rușii ar transporta tru- 
pele lor de la Odessa şi de la Nistru, la Nord, spre graniţa ungaro-polo- 
neză. Tot cam atâtea divizii... Joc de război, sau exerciţii igienice? 


Neubacher mi-a făcut ieri o lungă vizită. N-am prea priceput de ce, 
căci n-a venit să-mi ceară nimic, nici să-mi spună ceva special. „Plec 
poimâine la Berlin pentru câteva zile şi am venit să vă văd înainte de 
plecare!“ De luni de zile uitase de existenţa mea; a mai fost de atâtea 
ori la Berlin şi n-a mai venit să mă vadă „înainte de a pleca“. Să fie a- 
ceastă vizită în legătură cu dorinţa „lor“ de a mă vedea iarăşi în fruntea 
Guvernului? Tot ce se poate; ei nu pot şti că „dorinţa lor“ e zadarnică... 

Şi dl Neubacher s-a deschis faţă de mine — ceea ce nici unul din ei 
nu o face faţă de Gafencu și de Tătărescu — şi mi-a declarat că Ber- 
linul consideră interesele Germaniei comune cu ale României şi că ştie 
de la Ribbentrop că nu trebuie să avem nici o teamă de ruși... Mi-a 
confirmat şi concentrarea diviziilor nemţeşti din Moravia... 

Am vorbit de război. Din ce ştie el de la Berlin, Hitler nu vrea să se 
vrăjmăşească de moarte cu francezii, și nu va porni împotriva Parisu- 
lui. O ocupare a Parisului ar fi o umilire a Franţei pe care francezii 
n-ar uita-o niciodată. Parisul şi Franța nu sunt obiective urmărite de 
germani care nu vor reacţiona spre Sud, decât dacă vor fi atacați. Tot 
efortul nemților se va concentra împotriva englezilor. Neubacher 
consideră războiul câştigat. Trupele germane vor debarca în Anglia şi 
o vor constrânge la pace. Nu crede într-o pace separată cu Franţa, deşi 
toată lumea în Germania ar dori-o, dar francezii sunt prea cavaleri ca 
să lase Anglia „în Stich“ (în situaţie grea). Mi-a vorbit cu dispreţ de 
Italia şi de lăcomia italienilor. Hitler face tot ce poate ca să nu-i atragă 
în război, dar lui Neubacher îi e frică că vor da năvală... Hitler se ocupă 
de acum cu organizarea unei păci economic planificate, care să pună 
Europa în măsură să lupte cu concurenţa celorlalte continente şi să o 
învingă... 

Ne-am despărțit prieteni, dar fără să pricep pentru ce a venit... 


A 


Consiliul de Miniștri belgian s-a întrunit sub preşedinţia lui Pierlot 


PN 


şi a redactat următoarea hotărâre: „În numele poporului belgian şi 


ÎNSEMNĂRI ZILNICE, 1940 321 


având în vedere art. 32 din Constituţie, Consiliul de Miniștri constată 
că Regele fiind în puterea invadatorului se află în imposibilitate de a 
domni («de régner»).“ 


Până unde a căzut prestigiul Angliei: Agenția rusă TASS informează 
că Guvernul sovietic declină să primească misiunea lui sir Stafford 
Cripps, hotărâtă la Londra. Dacă Guvernul britanic are ceva de comu- 
nicat celui din Moscova, n-are decât să o facă prin sir William Seeds, 
ambasadorul său. Sau dacă sir William nu mai are încrederea Guver- 
nului englez, acesta poate numi un alt ambasador şi chiar pe sir Staf- 
ford Cripps... Londra s-a supus și a cerut agrementul pentru Cripps, 
care plecase deja spre Moscova, ajunsese la Atena şi va aştepta acolo 
decizia lui Stalin... Cripps e un simpatizant al comunismului şi al So- 
vietelor şi englezii aşteaptă mult de la el... 


Negocierile acordurilor comerciale dintre Iugoslavia şi Soviete s-au 
terminat și acordurile vor fi semnate zilele acestea la Belgrad. Din tele- 
grame nu rezultă însă că raporturile diplomatice dintre cele două tări 
vor fi reluate. Bizar... 

Ducici a fost decorat de plecare cu Marele Cordon al Stelei Româ- 
niei şi ales membru de onoare al Academiei Române... Ca să ne rea- 
mintim de vremurile vechii prietenii cu bieţii sârbi... 


Rușii au trimis o notă cam aspră Lituaniei, din cauza „răpirii (1) 
câtorva ofiţeri din garnizoanele sovietice. Lituania a numit o comisie 
de anchetă. Se speră că conflictul va fi aplanat, dar Germania a declarat 
de pe acum că de s-ar agrava ea nu se va amesteca în afacerile Rusiei... 


Primenirea morală: 

DI Teofil Sidorovici, cu degetul în gură până la numirea d-sale în 
fruntea Strajei Țării, a cumpărat o casă frumoasă pentru uzul d-sale și 
un imobil de raport în centrul Bucureştilor... să înveţe străjerii de la el... 


A murit pe front şi un prinț din familia regală engleză: Frederick of 
Cambridge. 

In America agitația pe tema războiului e din ce în ce mai mare. 
Foarte mulţi politicieni, din Partidul Democrat ca şi din cel Republican 
se pronunţă pentru participarea Statelor Unite în marele conflict. Con- 
tra, s-au pronunțat Lindbergh, Ford și Hearst (cel cu trustul ziarelor). 
Trei vedete, dar nu vedete politice. Roosevelt manevrează şi se ocupă 
mai mult de alegerea lui. Odată ales, e foarte probabil că se va da de 
partea Aliaților, dacă va mai fi rămas ceva din ei... 


Marti seară, Mitiţă Constantinescu a acordat 50 de audienţe la Mi- 
nisterul de Finanţe, de la orele 20 la orele 2 dimineaţa. Pe ministrul 
Olandei l-a primit la ora 23,40... Teatru, ca să arate cât e de ocupat şi 
cum își sacrifică ziua şi noaptea în serviciul Statului şi al Regelui. Ce 
caraghios! 


Sâmbătă, 1 iunie. Jumătate din Camera şi din Senatul belgian s-a 
întrunit la Limoges şi s-a solidarizat cu Guvernul Belgiei veștejind ac- 
tul Regelui Leopold „care va duce singur răspundere lui în faţa isto- 
riei“. Jumătate de Parlament a mai constatat că exista pentru Regele 
Leopold, „o imposibilitate juridică și morală de a domni“ — Guvernul 
nu invocase decât imposibilitatea de fapt... 


Italia vrea Corsica, Spania vrea Gibraltarul —- să nu vrea Albania 
Londra, că ne-a luat dracul! 


Decretul privitor la deplinele puteri conferite Ministerului Econo- 
miei Naţionale a apărut în Monitorul de azi: Guvernul pune aceste mă- 
suri excepţionale la adăpostul aprobării Consiliului Superior Econo- 
mic, al cărui aviz e publicat in-extenso, îndată după decret. Servim și 
noi la ceva... 


Vâlvătaie mare de partea Italiei. Deși sunt oameni importanți ia 
Roma şi la Milano, care pretind încă că Italia nu va intra în război, totul 
indică că va intra. Demetrio, consulul nostru la Triest sosit la Bucureşti 
de câteva zile, pretinde că populaţia e consternată şi se întreabă cum 
are să trăiască după începerea ostilităților şi a blocadei. 

Demetrio povesteşte că, în ajunul plecării sale din Triest, el şi fami- 
lia lui au avut 3 scrumbii de împărţit — şi nimic altceva... 

Din câte se şoptesc în cercurile italiene informate, pare că cel puțin 
în ultima vreme Ciano ar fi fost cu totul contra unei intrări în război și 
că lucrurile au mers până la hotărârea lui Mussolini de a-l scoate din 
Guvern şi de a-l numi guvernator al Libiei, în locul lui Balbo, ca să-l 
facă să ia răspunderea războiului. Putoarea Edda, fiica Ducelui şi soția 
lui Ciano, a leşinat la picioarele lui Mussolini, a urlat şi a țipat şi a sal- 
vat situația lui bărbatu-său. Căci la situația lui bărbatu-său, și indirect 
a ei, mai ţine încoronata damă... 

Se zice că pornirile pacifice ale umflatului ministru de Externe sunt 
în mare parte datorate raporturilor sale cu fiica lui Charles Roux, fostul 
ambasador francez pe lângă Vatican şi actualmente secretar general al 
Ministerului de Externe francez, în locul lui Leger care a fost limojat 
zilele trecute... 

D-ra Charles Roux s-a căsătorit la Roma cu un principe del Drago, 
dar se ţine — o ştie toată lumea — cu Ciano... 

Se crede în general că Italia va intra în război săptămâna viitoare şi 
va începe prin ocuparea insulei Corfu, ca să împiedice pe englezi să-și 
creeze o bază la intrarea Mării Adriatice. Va urma apoi un atac împo- 
triva Egiptului sau a Tunisiei, sau împotriva ambelor țări. Pare că am 
avut dreptate şi că, dacă se va declanşa războiul italian, va fi un război 
african. 


Couloudre a fost numit ambasador al Franţei la Berna. Numirea 
acestui important diplomat într-un post relativ secundar în timpuri 
normale, arată câtă importanţă dau francezii Elveţiei în împrejurările 
de azi. Unii spun că misiunea lui Couloudre ar fi să întrețină dârzenia 
helveticilor şi să-i împiedice să lase pe nemți să se unească prin țara lor 
cu italienii. Să n-aibe nici o grijă căci elveţienii sunt hotărâți să pri- 
mească cu tunul şi cu pușca pe oricine s-ar aventura pe teritoriul lor. 
Alţii cred că Couloudre a fost trimis la Berna, într-un post înaintat 
pentru eventuale contacturi cu nemţii pe chestiunea unei păci sepa- 
rate... A pune o asemenea intenţie în seama Guvernului francez actual 
e curată nebunie. 

La dejunul de adio, dat ieri la Ministerul de Externe lui Thierry, 
acesta ar fi spus că nu merge la Buenos Aires unde a fost numit şi că 
şi-a dat demisia... 


Csaky, ministrul de Externe al Ungariei, semnează în „Buletinul 
bilunar al partidului de guvernământ“, editat în Budapesta, un articol 


324 CONSTANTIN ARGETOIANU 


intitulat „Pacea în Europa Orientală“. Articolul e de un pacifism ne- 
aşteptat. Csaky face pe europeanul, declară interesele Ungariei strâns 
legate de ale Germaniei și de ale Italiei şi existenţa ei în funcţie de rolul 
pe care-l joacă în bazinul dunărean. Ministrul maghiar e convins că 
pacea nu va fi tulburată în tările carpatice. Chiar dacă s-ar auzi focuri 
de puşcă aiurea, în Ungaria va domni pacea... S-au cuminţit boierii, 
sau ştiu de frică? De frica Berlinului, care caută între Dunăre și Carpaţi 
grâu, porumb şi petrol — şi nu vrea să se încurce cu revendicările 
idioate ale unor idioţi. 


Bătrânul leu britanic primeşte palme: după Moscova, Roma! Cum 
s-au schimbat vremurile! Pe când la Londra se afirma că negocierile 
anglo. italiene privitoare la reglernentarea controlului naval ajunseseră 
la termenul lor şi la un rezultat satisfăcător — Guvernul italian le-a 
rupt, brusc. 
Incă un semn că hotărârea de război a fost luată... 


Duminică, 2 iunie. Dictatură comică: Majestatea Sa ne-a dat ieri o 
reprezentație neașteptată. Iată cum s-a desfășurat piesa: 

Actul 1. La Ministerul de Externe. Radu Crutescu, ambasadorul 
nostru la Ankara sosit vineri seară de la Berlin, sta pe la amiază de 
vorbă cu Alexandru Creţeanu şi cu Gafencu, care-l sfătuiau să nu plece 
imediat la post și să mai stea câteva zile în Bucureşti, să se sature. 

Actul 2. La Gigurtu acasă. Gigurtu sta de vorbă cu Murgăşanu şi 
discuta afaceri de ale Societăţii „Mica“ când l-a chemat cu telefonul la 
Palat. „Ce o mai fi vrând?“ a spus Gigurtu şi l-a rugat pe Murgășanu 
să-l aştepte, că probabil nu-l vor reţine “mult. Într-adevăr, după o jumă- 
tate de ceas, Gigurtu s-a înapoiat, cu faţa pleoștită: „Sunt ministru de 
Externe...“ Nici el, nici Murgăşanu — care mi-a povestit scena, nu pri- 
cepeau... 

Actul 3. La Palat. Macovei, de la C.F.R., a depus jurământul de mi- 
- nistru al Comunicațiilor, în locul lui Gigurtu numit la Externe în locul 
lui Gafencu demisionat. S-a anunţat în același timp că Gafencu va fi 
numit ambasador la Ankara. S-a cerut şi agrementul. 

Cruţescu va fi numit secretar general la Externe și i s-a făgăduit „o 
Legaţie bună“ cât mai curând... 

Rolul mişcării e lămurit. Prin numirea lui Gigurtu, Regele a dat 
nemților un germanofil notoriu şi supus la Externe — dar numind un 
germanofil de speţă bovină, Regele mai socotește că evită orice initia- 
tivă îndrăzneață la acel departament, pe care de acum înainte Palatul îl 

va avea complect în mână. Să nu se înşele Regele în socotelile lui, căci 
sunt şi boi cu inițiativă... 

După obiceiul lui, una la dreapta şi una la stânga, Regele, după ce 
a dat nemților un gaj prin numirea lui Gigurtu, a dat numaidecât altul 
Aliaților prin numirea lui Gafencu la Ankara, căci prietenia lui Ga- 
fencu cu turcii e notorie, ca şi sentimentele sale aliatofile. 

Rezultatele mişcării de ieri: nemții indiferenți la numirea lui Gi- 
gurtu, pe care-l ştiu că lucrează numai cu picioarele, dar nemulțumiți 
de numirea lui Gafencu la Ankara. 

Italienii, furioși, de această numire. 

Aliaţii consternaţi de înlocuirea lui Gafencu, printr-un boşofil... 

Excesul de abilitate îl omoară pe bietul nostru Rege... 

Ce să mai zic de numirea lui Macovei? E domnia lui Malaxa, în plin 
mers. Înlocuirea lui Gafencu prin Gigurtu va deschide apetitul nem- 
tilor. În curând vor cere înlocuirea lui Tătărescu. Nu m-ar mira să văd 
pe Gigurtu şi prim-ministru. Regele are o slăbiciune pentru boi... 

Săraca Țară românească! 


Cruţescu îşi trimisese bagajele şi mobilele direct de la Berlin la 
Ankara! Acum trebuie să le oprească la Constantinopole și să le aducă 
pe mare la Bucureşti! Cu aceeaşi repezeală cu care a făcut mișcarea 
ieri, Regele ar fi putut să o facă acum 10 zile și să evite situaţiile cara- 
ghioase pe eare le-a creat... Vântul sufla deja atunci în favoarea nem- 
tilor şi lumea ar fi priceput. Ce nu pricepe lumea — nici azi — e de ce 
Majestatea Sa nu întrebuinţează în serviciul politicii sale decât proşti 
ŞI excroci... 


Fierbere mare pretutindeni, în ajunul intrării Italici în război. La 
Paris s-a ţinut un Consiliu Suprem aliat, la care au luat parte pe lângă 
francezi, Churchill, Attlee, generalul Dill și alții. În orașele Italiei frea- 

măt, deprimare şi sărăcie. Îi n Statele Unite discursuri pentru şi contra 
intrării Americii în război. În Spania manifestații antibritanice ŞI cere- 
rea Gibraltarului (sir Samuel Hoare va avea de furcă cu pretențiile spa- 
niole...) Roosevelt dezminte că ar fi intervenit acum în urmă în Italia 
pentru pace. URSS dezminte şi ea că ar fi propus Ungariei să-i garan- 
teze graniţele. Zăpăceală şi încurcătură pretutindeni... 


Weygand ar porpune, după telegramele engleze, reorganizarea ar- 
matei franceze şi sporirea elementelor motorizate spre a le putea opune 

forțelor similare germane. Cam târziu... E o reorganizare ce ar fi trebuit 
să fie întreprinsă acum 5 ani... 

Săptămânile ce vin vor fi decisive. Dacă Germania trece peste li- 
niile defensive franceze de la dusul râurilor Somme și Aisne a câştigat 
războiul. Dacă nu, dacă războiul de mişcare se transformă într-un răz- 
boi de poziţie, l-a pierdut — orice ar face Italia... 


leri au început la Belgrad şedinţele conferinței economice a Înţe- 
legerii Balcanice. A deschis dezbaterile di Tzintzar printr-un discurs pe 
care nu l-am citit. Rahat! E destul să spun că România e reprezentată 
prin Tabacovici, ca să subliniez importanţa acestor discuţii... 


„Joi a fost o rupere de nori în județul Turda. Apele s-au urcat în unele 
văi până la 8 metri şi patru sate au fost distruse. În același timp o grin- 
dină cât oul s-a năpădit asupra judeţului Mehedinţi. În împrejurimile 
oraşului Severin, viile, arborii au fost distruși şi oameni şi animale au 
fost răniţi şi uciși. Prăpădul s-a întins şi peste o parte din Gorj. La 
Craiova ploaie mare fără grindină. A inundat pivnițele în mahalalele de 
jos. 


Am primit la Senat o circulară din partea FRN-ului. Membrii Fron- 
tului vor trebui de acum înainte să se salute între ei, dar pe categorii 
(11!) Astfel, parlamentarii, unii pe alţii... Am transmis fiecărui senator 
o copie de pe circulară... 


Fost azi-dimineaţă la gară pentru plecarea lui Thierry. Nu m-aş fi 
ostenit pentru Thierry, dar m-am dus pentru ambasadorul Franţei şi 
bine am făcut căci printr-un oribil act de laşitate, Guvernul n-a fost re- 
prezentat de nimeni... A fost Gafencu, dar Gafencu nu mai este minis- 
tru de ieri. De la Externe, Creţeanu, Grigorcea şi Stănescu (protocol); 
atât ar mai fi lipsit să nu vină nici funcţionarii de la Externe. Zevzecul 
de Thierry a sosit cu 4 minute înainte de plecarea trenului — ce zăpăcit 
şi el. Toţi francezii și englezii de seamă din București prezenţi. Foarte 
puţini români. Pe lângă laşitatea noastră, congenitală, mai era şi faptul 
că perechea Thierry nu era deloc simpatizată. M-am fotografiat cu 

“Thierry, ca să fac venin lui Fabricius... 

Gafencu cu care am schimbat două vorbe la gară mi-a părut foarte 
plictisit. El pretinde că n-a mai vrut el să rămână la Externe (!!!), 


fiindcă prea se mergea repede spre Germania. 


El nu e contra unei politici de apropiere cu Berlinul, dar mai cu 
demnitate. Tătărescu vrea să meargă „olteneşte“ (e propria lui expre- 
sie, după câte spune Gafencu, adică să nu se încurce, să se arunce în 
brațele nemților ca să nu-l arunce aceștia din Guvern... Plecarea sa, 
adăuga Gafencu, era poate necesară şi înlesnea o politică mai intimă cu 
Germania, dar înlocuirea sa prin Gigurtu e deplorabilă. „Gigurtu — 
Gafencu vorbeşte — înseamnă steagul alb al capitulării înfipt la Mi- 
nisterul de Externe..." Or, nimeni nu ne-a cerut să capitulăm. Gafencu 
pretinde că Fabricius regretă chiar plecarea sa... Aici cred că se înşală, 
căci telepramele sosite de aseară, de la Berlin, ca şi de la Roma, co- 
mentează în modul cel mai călduros schimbarea înfăptuită la Mi- 
nisterul nostru de Externe. Gigurtu e prezentat ca un „eminent om de 
Stat“ (111), a fost colaborator al lui Goga şi prin urmare antisemit și ca 
un prieten intim (!!!) al lui Göring! Nemţii au aerul să creadă, în co- 
mentariile lor, că cu instalarea caraghiosului la Ministerul de Externe, 
întreaga politică românească s-a schimbat de pe făgaș! Ce păpușărie 
mai e şi toată politica asta... 


Puricelti vine, dar mai întârzie. N-a vrut să vină decât cu aprobarea 
Ducelui. Această aprobare a primit-o prin Ciano — dar acesta i-a cerut 
să mai amâne cu câteva zile plecarea sa, ca să poată duce la București 
un mesaj oficial de cea mai mare importanţă... lată ştirile pe care mi le 
trimite printr-o scrisoare adusă de Berea, o secătură din diplomaţia 
noastră. 


Ruperea negocierilor anglo-italiene a fost urmată de ruperea nego- 
cierilor franco-italiene -— și așa s-a făcut un pas mai mult spre război, 
din partea Italiei. Totuşi, cu toate apelurile de rezervişti, cu toate pro- 
clamaţiile belicoase, cu toată atitudinea amenințătoare a Ducelui — 
toate nădejdile de pace nu sunt încă pierdute. Dar sunt puţine... 


3 iunie. Prietenii lui Gafencu pretind că demisia lui —— care a sur- 
prins lumea neiniţiată ca o lovitură de teatru —— s-ar datora exclusiv ini- 
tiativei fostului ministru de Externe. Gafencu s-ar fi dus sâmbătă la ora 
1! dim. la Tătărescu şi i-ar fi spus că nu mai merge (?) şi că e ferm ho- 

tărât să plece. A rugat pe primul ministru să obţină aprobarea Regelui 
Chiar în acea zi. Tătărescu a observat că Regele reînnoise ministrului 
său de Externe, încrederea sa, cu câteva zile înainte şi a rugat la rândul 
său pe Gafencu să renunţe la demisie. Acesta a persistat. Tătărescu s-a 
dus la ora 12' la Palat, cu demisia. Şi Regele ar fi respins-o mai întâi 
— dar faţă de încăpățânarea lui Gafencu, raportată de Tătărescu, a 
primit-o. A urmat numirea lui Gigurtu. Gafencu n-a cunoscut decât la 
ora 1⁄2 hotărârea Regelui când a aflat din gura lui Tătărescu intenția 
M. Sale de a-l trimite la Ankara. Așa se explică că la ora 1 a mai putut 
vorbi cu Cruţescu despre plecarea acestuia la turci. 

Toată istorioara asta îmi pare literatură. Care a fost faptul determi- 
nant ce a impus lui Gafencu ieşirea lui „instantanee“ din Guvern? A 
fost un gest al Regelui în direcţia Berlinului pe care să nu-l fi putut 
înghiți? Nu. Atunci? Cred — şi, după conversaţia avută ieri la Curse cu 
Urdăreanu, aş putea zice că sunt sigur — că Gafencu a fost scos şi că 
gestul a fost făcut sub influența directă a lui Urdăreanu. Dacă ar fi ple- 
cat de bună voie, Gafencu n-ar face capul de un cot pe care-l face... 


leri la Derbi, Regele a venit vesel parcă-ar fi câştigat el bătălia din 
Flandra... Cu o jumătate de oră înaintea lui, cam odată cu mine a sosit 
Urdăreanu şi a venit să-mi ceară părerea asupra schimbării de la Ex- 
terne. l-am spus scurt: „Ştii foarte bine că de la începutul războiului am 
susținut că singura grijă a României trebuie să fie Rusia şi că politica 
noastră trebuie să se alinieze cu cei care ne pot ajuta împotriva barba- 
rilor de la Răsărit. Dacă până în ultima vreme mai putea fi un echivoc, 
azi lucrurile s-au lămurit — şi oricât ne-ar durea inima de francezi, 
trebuie să fim alături de nemți, care singuri ne mai pot apăra de mus- 
cali. Aşa fiind gestul de apropiere de Berlin, pe care îl reprezintă înlo- 
cuirea lui Gafencu printr-un germanofil, îmi pare potrivit. N-aş fi ales 
pe Gigurtu, dar asta c altă chestiune — fără importanţă. Ceea ce nu pri- 
cep e numirea lui Gafencu la Ankara, care anulează tot efectul înlo- 
cuirii sale la Externe... „— Chiar dacă se explică că e trimis acolo ca 
să împiedice pe turci (!!) să intre în război?“ — «Copilării», am răs- 
puns numaidecât, cum vrei să împiedice Gafencu pe turci să facă ce le 
dictează interesele lor? Și apoi, în politică explicaţiile nu fac cinci pa- 
rale. Ştiu că nemţii, şi mai ales italienii, sunt furioși de numirea lui 
Gafencu...“ 

Urdăreanu bea lapte. Mi-am dat imediat seama cât îl urăşte pe Ga- 
fencu. „Da, a continuat el, și trimiterea lui Gafencu la Ankara va putea 
să facă pe germani şi pe italieni să creadă că ne-am bătut joc până 
acum de ei...“ Urdăreanu m-a strâns apoi de braţ şi la ureche: „De ce 

nu spui şi Regelui toate astea?“ — „Fiindcă nu mai vorbesc politică cu 
Majestatea Sa. Şi-a luat singur răspunderea față de ţară şi faţă de isto- 
rie, face cu dvs. ce vrea şi pe noi oamenii cu cap şi cu experiență ne-a 
dat la o parte. Foarte bine. Dacă va reuşi, va fi un Rege mare. Dacă nu 
va reuşi, va plăti oalele sparte...“ — „Dar nu v-a chemat fiindcă nu toți 
vorbesc ca d-ta şi cine ştie unde ne-am fi dus...“ — „Să ne cheme pe 
toți împreună, să-şi aducă fiecare argumentele... Cântecele din ghitară 
nu vor rezista expunerii realităților “. Urdăreanu a insistat să vorbească 
Chiar acolo cu Regele că numirea lui Gafencu mai putea fi înlăturată 
etc. şi că va aranja el ca Regele să mă întrebe. l-am replicat că era inu- 
til, că-l autorizasem să repete Majestății Sale ceea ce-i spusesem, dar 
că eu, Regelui, nu-i spun nimic. 

Regele a fost faţă de mine de o amabilitate cum n-a mai fost de 
mult. Şi ăsta începe să mă iubească. Am evitat însă orice vorbă po- 
litică. Am vorbit despre Jockey Club, despre încasările lui, despre 
masa care urmează să o dăm în ziua premiului regal, după recolte, de- 
spre ploaie, despre Flandra, despre toate — numai despre politica 
noastră, nu. A încercat el de vreo două-trei ori — dar nu s-a prins. La 
un moment dat s-a vârât Urdăreanu între noi şi a invocat părerea mea 
în chestiunea Ankara (o avea la inimă!). M-am mulţumit să spun: 
„Sire, am spus lui Urdăreanu punctul meu de vedere în această ches- 
tiune, și-l rog să-l raporteze Majestății Voastre...“ şi am trecut la alt su- 
biect. - 

Regele a aflat că aș fi ajuns om popular printre ruşi, că am fost 
foarte „anturat“ la recepţia Legaţiei sovietice — „Da, Sire — am răs- 
puns eu — am ajuns popular şi printre comuniști, ceea ce n-aș mat fi 
crezut în viata mea...“ — „Lasă, că e bine!“ a replicat Regele şi s-a pus 
pe râs! 

Sunt singurele vorbe politice pe care le-am schimbat cu Majestatea 
Sa. i 

Regele a fost cam plictisit că n-a câştigat Derby-ul. Incepe să fie 
ambițios! N-a felicitat pe Schwartz (câştigătorul) adus conform tra- 
diţiei în loja Regală, decât „du bout des lèvres“ (din vârful buzelor). Ca 
să-i facă plăcere, jidanul i-a făgăduit că va câştiga şi derby-ul din anul 
viitor! | 

În loja Jockey-Clubului, Gigurtu venise să primească entuziaste fe- 
licitări. În lipsa lor, se plimba în faţa scaunelor, ca un bou jenat. Ne-a 
cinstit cu prezenţa şi dl Ghelmegeanu. Regele nu i-a adresat cuvântul, 
aşa încât a jucat rol de personaj mut, făcând concurenţă Voievodului, 
pe acest teren. 

Inainte de Derby, la ora 3%, au loc funeraliile lui Callimachi. M-am 
dus un moment. Toată boierimea românească era acolo... şi o profun- 
ziune de flori. Sub pretext că trebuie să treacă Regele la curse la ora 
4%, cortegiul a fost ținut aproape un ceas pe loc (Regele n-a trecut 
decât la ora 5) în curtea lui Callimachi. Ruşine! 


Războiul: 

In Flandra, cercul german în jurul Dunkerguc-ului se tot strânge. Se 
pare că anglo-francezii cu toate bombardările germane au parvenit să 
evacueze cu 4/5 din efectivele lor din Flandra. Un succes relativ. Un 
succes în mijlocul dezastrului... E probabil că azi-mâine Dunkerque-ul 
va fi ocupat şi el de trupele germane care vor stăpâni astfel toată coasta 
de la Abbevilie, la graniţa germană, peste Belgia şi Olanda. 

Pe de altă parte, se anunţă că avioane germane au bombardat portul 
Marsiliei unde au înecat două vapoare mari şi au stricat linia ferată 
Iyon--Marsilia. Ce are să fie când o mai veni și aviația italiană... Biata 
Franţă, cu frumusețile eil... 


Associated Press din Statele Unite afirină că în zilele ce vin Germa- 
nia şi Italia vor face propuneri de pace. Dacă aceste propuneri nu vor 
fi acceptate, Italia va intra în război. 


În Italia preparativele febrile pentru război continuă. Ansaldo, cu- 
noscutul publicist de la Telegrafo, (ziarul lui Ciano) a adresat prin 
Radiodifuziune un discurs armatei, discurs prin care precizează reven- 
dicărite italiene: Corsica, Tunis, Suez şi Gibraltar - - Gibraltarul pentru 
Spania. Ciudat: a uitat Malta, Savoia şi Djibouti... 


Principele de Piemont a sosit în regiunea Torino, fiind comandantul 
forţelor de la graniţa franceză. Soldaţii l-au aclamat... 


„Numirea lui Gigurtu a făcut impresie rea, în mai toate cercurile po- 
litice. Chiar în cele germane c primită cu un surâs... 
4 iunie. Senraţionalul pe ziua de ieri îl reprezintă bombardarea Pa- 


risului prin avioane. E prima, în acest război. Un număr de 83 de bom- 
be au căzut asupra Parisului propriu-zis şi 977 asupra zonei suburbane; 

6 imobile au fost dărâmate în incinta orașului, provocând 8 morţi şi 37 
răniţi. Bilanțul suburbanelor e de 98 de imobile, 54 de morţi şi 95 de 
răniți. Nemţii pretind că n-au atacat decât aerodromul de la Issy-les- 
Monlincaux, ceea ce nu corespunde cu adevărul, căci bombe au căzut 
în mijlocul Parisului. O bombă a căzut chiar în curtea casei în care am- 
basadorul Statelor Unite, Bullit, dejuna cu Laurent-Eynac, ministrul 
Aerului, și a explodat cu un zgomot infernal. O a doua bombă a căzut 
pe acoperișul aceleiași case şi din întâmplare n-a explodat. Bullit şi 
Laurent-Eynac au scăpat astfel ca prin minune. 

Francezii fac mare caz de pericolul la care a fost supus ambasadorul 
Statelor Unite, în speranța să emoţioneze America. Roosevelt a tele- 
fonat lui Bullit şi a cerut amănunte... De la Londra se pretinde că bom- 
bardarea Parisului constituie represaliile nemților față de bombardarea 
intensă a Rubr-ului, unde oraşul Essen ar fi suferit rău, și a Ham- 
burgului... 


Operațiunile în jurul Dunkerque-ului sunt aproape pe stârșite. Ul- 
timele unităţi transportabile anglo-franceze au fost îmbarcate şi pro- 
babil că ultimul petic de pământ din acea nenorocită regiune va fi ocu- 
pată de nemti fără întârziere. Şi astfel s-a sfârşit prima fază a războiului 
din Franţa... 

Faza a doua, şi cea decisivă, va începe probabil imediat. Până săptă- 
mâna trecută se credea că nemtii își vor îndrepta toată acțiunea lor spre 
Anglia unde ar fi încercat chiar o debarcare și că frontul francez urma 
să rămână liniştit. Aşa spunea și Neubacher, joia trecută. Acum se zice 
că Statul Major german nu se mai gândeşte la o debarcare în Anglia şi 
că forţele nemţeşti vor căuta să răpună întâi pe cele franceze. Se vor- 
beste de o trecere prin Elveţia, de o conlucrare pe valea Rhonului cu 
forţele aviatice italiene şi despre câte şi mai câte. 

Frontul actual germano-francez se întinde de la Abbeville la fron- 
tieră lângă Montmedy, trecând prin Amiens, la Sud de Peronne, de St. 
Quentin și de Laon și la Nord de Rethel. Această linie se află situată 
mult mai la Nord ca aceea ce a reprezentat maximum de înaintare 
germană în 1914. Oamenii care vin din Berlin — între alții Cruţescu 
-— pretind că dacă Aliaţii ar putea rezista pe această linie numai o lună, 
Germania ar fi pierdută din cauza situaţiei interne... De atâtea ori mi s- 
a vorbit de situaţia internă din Germania încât eu unul nu mai cred în 
amenințările prăbuşirilor dinăuntru... Soarta războiului se va decide tot 
pe front şi repede... l 

Italia îşi continuă palinodiile ei. Marele Consiliu fascist ieri, Consi- 
liul de Miniştri azi. Se zice că vom afla în fine ce vrea. Marele Consi- 
liu, după ce a evocat nedreptățile Aliaților, față de Italia în 1919 şi 
sancţiunile, s-a declarat solidar cu orice hotărâre a Ducelui... 

Toate aparențele sunt că mascalzonii se vor arunca în spatele Fran- 
tei îngenunchiate. O porcărie se plătește întotdeauna. Vor sfârși și ita- 
henii prin a simţi cizma nemţească în ceafa lor... 


Sir Reginald Hoare a fost ieri la mine, mai mult ca să afle decât ca 
să spună. Şi ce ar fi putut spune? L-am liniştit cât am putut pe ches- 
tiunea numirii lui Gigurtu, care îl îngrijorase mult. l-am explicat că 
nimic nu era schimbat, că Regele continua mai departe să fie ministru 
de Externe, că numirea lui Gigurtu nu era decât puţin praf în ochi 
aruncat nemtilor!. 

Sir Reginald mi-a afirmat că c pozitiv informat despre succesele 
aviaţiei engleze care provoacă mari pierderi şi mari tulburări în dosul 
frontului german. El pretinde că proporţia pierderilor e de 1 avion bri- 
tanic pentru 4 germane şi că peste 1 000 de avioane nemțeşti ar fi fost 
distruse (sunt vreo 10 000!) şi că din ce în ce superioritatea aviaţiei 
britanice asupra celei germane se va accentua... 

În ce priveşte Italia, Hoare nu părea prea impresionat de intrarea ei 
eventuală în război. Pare convins că superioritatea anglo-franceză în 
Mediterana, în nordul Africii şi pe celelalte coaste meridionale e vă- 
dită... 


Șoneriu vine să-mi spună că Lloyd- ul care suspendase asigurările în 
Mediterana le-a reluat pe ziua de azi şi că i s-ar fi spus că totul e linistit 
şi că nu se va declara războiul (999)... 


T hyerry s-a înapoiat! Telegrafiase vineri la Quai d'Orsay că pleacă 
şi cum până duminică dimineață nu primise nici un răspuns a conchis 
că „qui ne dit rien, consent“ (cine nu spune nimic, consimte) şi s-a 
urcat în tren. După ce a plecat, a sosit însă o telegramă prin care i se 
cerca să rămână la post până la sostrea lui Peyrouton. Cum acesta vine 
de la Buenos Aires, Parisului i-a fost teamă că nu va mai putea trece 
dacă Italia ar intra în război şi n-a vrut să lase ambasada din Bucureşti 


i Telegrame de azi-dimineaţă de la Berlin spun că în cercurile politice germane nu se 
acordă mare importanţă numirii lui Gigurtu care n-a înlăturat suspiciunile existente.. 

pe mâna unui însărcinat cu afaceri. Telegrama Ministerului de Externe 
francez a fost trimisă după Thierry şi l-a prins înainte de a ajunge la 
Timişoara... 

Thierry s-a urcat la Timişoara în trenul care pornea spre Bucureşti, 
unde a sosit ieri, disperat şi cu 5 ore întârziere din cauza inundațiilor 
din Oltenia — căci ne-a prăpădit Dumnezeu cu ploile... 


Gafencu a predat ieri Manisri de Externe lui Gigurtu. Să fi vrut 
să fie ironic? Ín tot cazul a spus de succesorul său că e înzestrat cu 
„cele mai alese î însușiri de inteligenţă şi de patriotism“. 

În răspunsul său, Gigurtu a pretins —— lucru de necrezut — că are 
un program!!! Mai aproape de adevăr a fost când a declarat că va lucra 
„sub înaltele îndrumări ale Majestății Sale“... A vorbit şi Macovei la 
înscăunarea sa la Comunicaţii. Mai bine tăcea... 


Nimic nu e nou sub soare. Ziarele au descoperit o gravură din 2 
iunie 1803 reprezentând o montgolfieră botezată „Thiloriera“ (o fi plă- 
nuit-o un domn Thilorier?) menită să transporte 3 000 de oameni în 
Anglia... Şi n-ar fi costat decât 300 000 franci! 


Pare cert că numirea lui Gigurtu n-a supărat, dar nici n-a încântat pe 
nemti. Pe ei nu-i interesează miniştri căci știu că nu sunt decât slugile 
lui Vodă. Ei urmăresc o declaraţie, un gest, o atitudine a Regelui care 
să fixeze lămurit poziția României în sfera de interese a Germaniei. Ca 
să evite o asemenea declaraţie sau atitudine a lui, Regele aruncă Gi- 
gurți în gura lupului — dar lupul pare că nu se mulţumeşte cu atât... 


În lumea noastră politică agitația mare şi scârboasă pe tema aceasta 
a cerinţelor germane... Vaidiştii vor să împingă pe această cale pe 
Vaida la putere. Sever Dan a şi plecat la Cluj cu Madam von Coler, 
poftită de Vaida la țară să-i arate boii lui... 


Cum pot oamenii să se coboare până acolo? Aş fi murit de rușine să 
mă fi adus străinii în fruntea Guvernului vreodată! Ştiu că acum nemții 
m-ar voi pe mine. Dacă cumva Regele m-ar chema, refuzul meu ar fi 
categoric, numai din această cauză, fără să mai am nevoie să invoc şi 
alte motive de ordin politic şi personal, între mine şi Majestatea Sa... 

Puricelli a telefonat că soseşte vineri seara cu Simplonul — acum a 
venit Bereal. A mai telefonat că situaţia este gravă, dar că deocamdată 
nu poate fi vorba de începerea ostilităţilor... 

El vine cu autorizaţia Guvernului italian şi pare-se cu ceva în 
traistă... 

Berea, care se afla la Milano când a capitulat Regele Belgiei, po- 
vesteşte că din câte a auzit, Mussolini a fost foarte perplex dacă trebuie 
sau nu să aprobe gestul lui Leopold. L-a aprobat, ca să nu se strice cu 
Hitler, dar și-a dat seama că în acel moment a aprobat şi dreptul unui 
Rege de a dispune de soarta armatelor... 


5 iunie. Pamfil Șeicaru, Radian, Cecropid care sunt bine cu nemţii 
au venit să-mi raporteze ce se gândeşte şi se spune în cercurile aces- 
tora. Schimbarea de la Externe e departe să-i fi mulțumit. Nu dau mare 
importanţă numirii lui Gigurtu, care prin el însuşi, deși e un prieten, nu 
reprezintă lucru mare. Nemţii n-au nici o încredere în Tătărescu şi nu 
pot suferi pe Mitiţă Constantinescu, pe Ghelmegeanu și până la un 
punct și pe Cancicov. Ei pretind că Guvernul actual n-a executat con- 
vențţiile cu Germania decât cu sila, scuzându-se pe lângă Aliați şi pân- 
dind momentul când să se poată arunca asupra Germaniei. Germania 
vrea o colaborare sinceră şi de încredere cu România şi, dacă aceasta 
s-ar putea realiza, ar fi gata să ne garanteze pacea şi granițele noastre 
ca să putem demobiliza şi munci cu folos. Omul care le-ar inspira o 
încredere desăvârşită aş fi eu... 

Am spus şi lui Șeicaru şi lui Radian şi lui Cecropid că din nefericire 
nu sunt disponibil, fiindcă pe de o parte nu vreau să fiu „omul nem- 
ților““ — iar pe de alta nu mai pot colabora cu Regele Carol sub tutela 
lui Malaxa şi controlul lui Urdăreanu... 

Aş mai primi să fiu „omul nemților“ dacă prin acest sacrificiu aș 
putea salva ţara — dar vechilul lui Malaxa niciodată. 

După Șeicaru, nemţii socotesc că numirea lui Gigurtu a fost ultima 
încercare a lui Tătărescu de a se crampona de Guvern și sunt convinşi 
că ea nu va servi la nimic. 


Dunkerque e în mâna germanilor care anunţă 40 000 prizonieri şi o 
mare pradă de război. Cu căderea Dunkerque-ului s-a încheiat o fază a 


f l Berea s-a logodit cu d-ra Winfried Nielsen, o nepoată a lui Puricelli care zice-se ar fi chiar 
fiica lui naturală... Cum o fi ajuns Berea până la d-ra Winfried? o să mi-o spună. 

războiului. Din ştirile din urmă rezultă că a doua fază va începe, aproa- 
pe cu certitudine, printr-un atac violent german împotriva frontului 
francez. Atacul masiv al avioanelor nemţeşti asupra Parisului nu e de- 
cât un preludiu la acest atac. La acest atac masiv al forțelor germane 
aeriene, aviația anglo-franceză a răspuns şi ca cu un atac masiv în va- 
lea Rinului şi spre est până la Osnabruck şi Dortmund. 


Ieri a avut loc la Consiliul de Miniștri la Roma, după care se aștepta 
de atâtea zile, cu înfrigurare, declaraţia Italiei de război. De zece zile 
presa italiană a înnebunit lumea cu 4 iunie... Consiliul a avut loc, dar... 
n-a ieşit nimic. Parturiunt montes, nascitus ridiculus mus! (s-au ostenit 
munţii şi s-a născut un biet şoricel). 

Comunicatul Guvernului anunţă că Consiliul a examinat legile 
curente... 

Pe de altă parte se telegrafiază de la New York, că transatlanticele 
italiene, care-şi suspendaseră cursele lor, îşi anunţă plecări regulate la 
diferite date din întreaga lună iunie... La Londra şi la Paris, în schimb, 
se dă intrarea Italiei în război ca sigură. Priceapă-i dracul pe prietenii 
noştri mascalzoni, că cu nu-i mai pricep! 


Camera Comunelor a ţinut şedinţă ieri şi Churchill a pronunţat un 
mare discurs, un discurs patetic în care a mărturisit dezastrul suferit, 
dar totdcodată şi încrederea lui în viitor. În total au fost evacuaţi prin 
Dunkerque şi alte porturi 335 000 englezi şi francezi, ceea ce consti- 
tuie un mare succes, căci nu s-au pierdut decât 30 000 de oameni (nem- 
ţii zic 40 000). Acest succes n-ar trebui considerat totuşi ca o victorie, 
căci, adaugă Churchill „cu evacuări nu se câştigă un război!“ 

Primul ministru englez a insistat asupra meritelor aviaţiei aliate, 
afirmând că la | avion aliat căzut au căzut 4 germane. Flota a avut pier- 
deri neînsemnate, în total 40 de mii de tone, vase mici, din care numai 
20 000 britanice —- pierderi neînchipuit de mici pentru o operaţie ca 
aceea care s-a efectuat sub focul intens inamic. Churchill a adus oma- 
giile sale apărării oraşului Calais, care somat să se predea, a rezistat 4 
zile cu o mână de oameni şi a permis astfel trupelor engleze să se îm- 
brace la Dunkerque. Apărarea Calais-ului va rămâne în istorie un epi- 
sod de glorie pentru armata franceză şi cea engleză. 

Churchill a mai mărturisit pierderea a aproape întregului material 
de război al armatei de Nord: peste 1 000 de tunuri, toate vehiculele de 
transport, toate carele de asalt. Pentru „trădarea“ Regelui Leopold a 

avut cuvinte crude... De notat în peroraţia lui o frază ciudată: vorbind 
de hotărârea britanică de a duce războiul până la sfârșit și până la vic- 
torie a strigat „vom lupta dacă va fi nevoie chiar singuri, până ce lu- 
mea nouă va veni să scape lumea veche...“ 


Johnson, viceministrul Apărării Naţionale din Statele Unite, a ţinut 
un discurs în care a spus că America nu va putea evita să intre în răz- 
boiul din Europa şi că trebuie să se pregătească... 


„Luna cărții“ a fost deschisă ieri, fără prezenţa Regelui. De mirare. 


Tot ieri (sau alaltăieri?) a început şi aşa-zisa săptămână a Restaura- 
tiei. În fiecare zi şi chiar de două ori pe zi, câte un îmbuibat al regimu- 
lui va preamări la Radio cei 10 ani de domnie ai Regelui Carol al 
II-lea şi va cânta gloria Suveranului... Cum nu îi e greață? 


Ploile continuă. Dezastru. De data asta ne-a nimerit şi pe noi în Ol- 
tenia. Între Strehaia şi Butoeşti (valea Motrului) linia ferată Cra- 
iova-Severin a fost inundată şi întreruptă. Pe toate văile Mehedinţiului 
curg puhoaiele şi strică tot. La Breasta s-a inundat tot ce se poate 
inunda. Peste 100 vagoane de semănături sunt pierdute. La Craiova, 
pivnițele de prin cartierele joase au fost din nou inundate... Doamne, 
Doamne, nu ne-ai pedepsit destul cu războiul? 


Bârsenzeitung din Berlin scrie că Italia trebuie să menţină pacea în 
Balcani. Sub nici un pretext pacea din Balcani nu trebuie compromisă 
— insistă foaia berlineză... 


Blumenfeld intră pe ușă şi-mi aduce două telegrame. Una relatează 
manifestul lui Hitler către poporul german prin care preamăreşte victo- 
ria din Flandra şi anunță începutul unei noi ofensive a armatelor din 
aer și de pe pământ — cealaltă conţine comunicatul francez de la orele 
11⁄4: germanii au dezlănțuit o violentă ofensivă între Amiens şi Laon... 

Începe actul al doilea al tragediei. 

Joi, 6 iunie. Azi e sărbătoarea Înălţării... dar sufletele noastre nu se 
înalță deloc. Nu pot — sub greutatea nenorocirilor şi îngrijorărilor care 
ne strâng inima. În Apus luptă lumea cu focul — în Centrul și în Răsă- 
ritul Europei cu puhoiul de ape. S-a supărat rău Dumnezeu pe noi.. 

În Franţa lupta e în toiul ei. Începută i ieri-dimineaţă la ora 4, ulti- 
mele știri care ne-au venit sunt de aseară, ora 11. Până la acea oră ni- 
mic decisiv nu s-a comunicat, de o parte şi de alta. Nemţii au atacat în 
mai multe puncte, pe întinsa linie care merge de la Abberville la Mont- 
m6dy. Pare că deocamdată francezii rezistă şi că în general ar fi respins 
atacurile germane, toate punctele de sprijin ale apărării rămânând în 
mâinile lor... O impresie exactă a luptelor nu se va degaja însă decât 
peste o zi sau două. 


Italia continuă să amenințe, să mobilizeze şi să nu mişte. Cu cât se 
desfăşoară palinodiile Ducelui, cu atât mai mult mi se impune în minte 
faptul că italienii n-au luat nici o precauţie pentru adăpostirea tezau- 
relor lor de artă de prin muzee și biserici, pentru apărarea arhitecturilor 
şi a monumentelor lor publice, faptul că n-am văzut nicăieri nici la 
Milano, nici la Verona, nici la Vicenza, nici la Padova, nici la Veneţia 
un tablou deplasat sau un sac de nisip aşezat lângă o coloană. Statele 
care au prevăzut intrarea lor în război, Franţa, Anglia, Belgia, Germa- 
nia, au procedat la operațiuni de adăpostire cu luni și luni înainte de 
începerea ostilităților, căci aceste operaţiuni sunt lungi şi anevoioase. 
Nu e posibil ca Italia care întreţine cultul tradiţiilor ei artistice şi care 
trăieşte din turism să-şi dispreţuiască comorile ei de artă până a le 
sacrifica... Atunci? N-ar rămâne decât ipoteza că Ducele n-a avut nici 
odată intenţia de a intra în război şi că tot zgomotul pe care-l face e 
menit să fixez e la granița Italiei un însemnat număr de divizii franceze 
şi în Marea Mediterană flotele aliate... În această ipoteză — zilele ce 
urmează ne vor arăta dacă e întemeiată sau nu — Italia nu va lipsi să 
revendice la sfârșitul războiului partea leului, în victoria germană care 
se desenează în momentul de faţă cu atâta intensitate... 


Nu știu dacă în legătură cu frontul sau nu, Ministerul Paul Reynaud 
a demisionat. O telegramă laconică ne anunţă faptul şi ne previne că 
probabil tot dl Paul Reynaud va fi însărcinat cu formarea noului Gu- 


‘vem... Ce zbucium, în scumpa noastră Franţă! 


Prăpădul apelor contiuă, mai ales în Oltenia. Jiul a ieșit din matcă 
cum n-a mai ieşit de la 1897. De la Filiaşi la Dunăre e o mare. Nici 

nu-mi vine să mă duc până la Craiova să văd ce stricăciuni mi-o fi 
făcut la Breasta. Linia Filiaşi-Severin e tot întreruptă; stricăciunile fă- 
cute de puhoaie între Prunişor şi Butoeşti n-au putut fi încă reparate. 


În Bulgaria, o nemaipomenită furtună cu grindină a devastat câmpia 
dintre Balcani şi Dunăre, distrugând tot în calea ci... În Iugoslavia, po- 
topul ca şi la noi, a făcut şi face daune imense... 

Și nu e nici un semn că cataractele cerului să se închidă. Plouă, 
plouă şi e frig... 


Discursul lui Churchill e foarte comentat. Sinceritatea lui e con- 
damnată de unii. Eu găsesc că a avut dreptate să spună lucrurile pe 
şleau. Poate că ar fi făcut mai bine să dea cifrele pierderilor fără să le 
aprecieze urmările. Calificarea sa ca „un uriaş dezastru militar pentru 
Alianţă“ a luptelor din Flandra, a servit mult nemților în propaganda 
lor... E bine să fi sincer şi curajos, dar nu e bine să fii prea impulsiv... 


Peyrouton nu mai vine la Bucureşti, a fost renumit înalt comisar în 
Tunisia, post pe care l-a ocupat deja înainte de a îi trimis la Buenos 
Aires ca ambasador. Rămâne la noi Thierry, a cărui transferare în Ar- 
gentina a fost anulată. La Moscova va fi numit Labonne. 


Fiirher-ul a ordonat să se sune clopotele 3 zile şi să fâlfâie steagurile 
8 zile pe toate casele în semn de recunoștință pentru victoria din Flan- 
dra, „cea mai mare din câte a cunoscut istoria (?)'. 


Narvik-ul a fost bombardat şi luat de Aliați. Acum e zilnic bombar- 
dat de nemți. Şi toate pe spinarea norvegienilor care se întreabă pro- 
babil ce vină ispăşesc în momentele de faţă... 


Nemţii se plâng că avioane elveţiene au atacat avioane germane — 
din care au şi doborât unul — deasupra teritoriului francez. Elveţienii 
se plâng că nemţii au aruncat bombe pe teritoriul federal... Tonul de la 
Berlin este însă ridicat: să nu se pregătească o trecere a trupelor ger- 
mane peste Elveţia, în Franţa Centrală? 


ÎNSEMNĂRI ZILNICE, 1940 339 


Japonezii anunţă şi ei începutul unei noi ofensive în China. Chinezii 
pe de altă parte pretind că au atacat pe japonezi şi că aceştia stau rău... 
Nebunie pe toată faţa pământului... 


„Codul funcţionarilor publici“ (legea armonizării salariilor) care 
trebuie „mussai“ să fie promulgat pe ziua de 8 iunie, a fost supus ieri 
examenului comisiilor reunite de legislaţie ale Camerei și Senatului. 
Probabil ca să i se dea puţin prestigiu, căci toată lumea îi atacă dispo- 
ziţiile. Natural, comisiile n-au schimbat nimic şi au votat proiectul aşa 
cum a fost prezentat de principele d'Orange (dl Radu Portocală). 
Aştept ca să fie publicat, să-l citesc şi cu. 


7 iunie. De miercuri dimineaţă ofensiva nemţească în Franța e în 
plin toi. După două zile de lupte înverșunate, rezultatele nu sunt încă 
lămurite. Nemţii afirmă că au străpuns linia Weygand în mai multe lo- 
curi şi că înaintează. Francezii recunosc că, care de asalt în mic număr 
au trecut în dosul frontului, dar afirmă la rândul lor că aceste care ne- 
fiind urmate de alte trupe — căci acestea au fost oprite — nu reprezintă 
nici un pericol: ele ar fi fost chiar distruse. Bătălia este numai la înce- 
putul ei — rezultatele nu vor putea fi constatate decât după câteva zile. 
Cert e că germanii au iniţiativa operaţiunilor şi că dispun de o mare . 
superioritate de avioane şi de care de asalt. Francezii sunt singuri: en- 
glezi îşi mărturisesc absența lor de pe câmpul de luptă... 

Totuşi aviația britanică e foarte activă la spatele inamicului. Oficial 
se anunţă incendierea fabricilor lui J. G. Farben din Ludwigshafen: 
focul se vede de la graniţa franceză. Se confirmă bombardarea Essenu- 
lui, Dortmundului, Hamburguiui și Miinchenului. Paul Reynaud în 
declaraţiile lui radiodifuzate de aseară previne pe nemți că pentru fie- 
care bombardare de civili în Franţa se vor executa imediat represalii în 
Germania... 


Remanierea Cabinetului francez se explică prin necesitatea unei 
mai mari coeziuni şi prin faptul că Daladier începuse să enerveze opi- 
nia publică care vedea într-însul pe drept sau pe nedrept autorul moral 
al dezastrelor suferite până acum... Se pare că opinia publică e mulțu- 
mită cu schimbarea şi cu noul Guvern. Cu atât mai bine... 


Italia a declarat apele sale teritoriale, până la o distanţă de 12 mile 
de la coastă, ca periculoase, ceea ce înseamnă că a așezat sau că aşează 

mine. Vasele străine nu mai pot intra în porturile italieneşti decât cu 
autorizația autorităților militare... 


Puricelli sosește astă-seară cu Simplonul. Tătărescu are obiceiul să 
sară dincolo de cal: a trimis pe Şoneriu cu vagonul său ministerial 
să-l primească la graniță. Foarte exagerat și inutil. Eu nu mă voi duce 
nici măcar la gară să-l primesc. Pentru duminică seara, Tătărescu a pre- 


gătit o masă în cinstea italianului, la care m-a poftit şi pe mine „ca să 


vorbim în cerc restrâns“. N-am avut încotro, am primit şi am renunţat 
să merg la Breasta, cum plănuisem, să-mi văd dezastrele inundaţiilor 
cu ochii... 


Cu inundaţiile e prăpăd mare. De zeci şi zeci de ani nu s-a văzut aşa 
ceva. Pe Valea Jiului 10 000 de hectare de semănături sunt sub apă. La 
Breasta mi-a luat podul din parc peste Brestuica. A doua oară în 50 de 
ani. O pagubă mare și tăierea proprietăţii în două. Şi plouă, plouă. 
Aceleaşi dezastre ca în Dolj sunt înregistrate în Gorj, în Mehedinţi, în 
Râmnicul Sărat, în Tecuci, în Tutova etc. An de pacoste, pe tot pă- 
mântul! 


Cancicov a făcut o largă expunere asupra planului său de lucru la 
Ministerul Economiei Naţionale. A spus lucruri bune şi a fost sincer. 
Să sperăm că va fi lăsat să facă ceva: până acum Ministerul Economici 
Naţionale a avut 58 de titulari în 32 de ani! 

Cancicov a vorbit în termeni foarte călduroşi de Consiliul Superior 
Economic şi de persoana mea... Îi voi mulțumi astăzi la inaugurarea 
„Lunii Bucureştiului“... 


Pe când scumpa Franţă piere sub bombardamentele barbarilor, gă- 
sesc printre hârtiile mele următoarea însemnare din 1934: 

Les meilleurs restaurants de France: 

(Cele mai bune restaurante din Franţa) 

Macon, Hotel de l’Europe 

(Burtin) 

Boivy (chateau) 4 kilometres de Roanne (ancien antiguaire a 
Nancy) découvert par de Dion 

Vienne (Isère), hotel des Pyramides (Excellent) 

Le seul bon cris de Suisse: 

La Glacier Sion 

(à l'hotel des Bergues à (Geneve) 
reserve de la Rochefoucault) 


Sâmbătă, 8 iunie. Ştirile de pe frontul francez sunt succinte, de o 
parte şi de alta. Se pare că germanii fac uşoare progrese, dar că fran- 
cezii rezistă. Weygand a adoptat un nou dispozitiv de luptă: lasă să 
treacă tancurile pe care le distruge apoi în spatele frontului şi după tre- 
cerea carelor de asalt astupă gaura cu infanterie pe care o opune infan- 
terici inamice... 

Francezii rezistă... toată chestia e cât vor putea rezista? De la en- 
glezi nu mai au decât ajutorul aviaţiei, iar o bună parte din armata lor 
e înșirată la granițele Elveţiei şi Italiei. După știrile din Berlin s-ar pă- 
rea că obiectivele nemților sunt mai mult Rouen şi Havre, decât Paris 
—— pentru moment cel puţin... 


Italienii n-au intrat încă război, dar continuă cu amenințările, cu 
pregătirile şi cu toată muzica lor obișnuită de o lună. Ordine au fost 
date tuturor vaselor italiene de comerț să nu mai circule şi să se refu- 
gieze în porturi neutre... 

Guvernul şi populaţia din Canada au adus telegrafic la cunoștința 
generalului Cort că sunt cu toate puterile lor alături de armata bri- 
tanică... 

Ducele de Windsor, care era ofițer de legătură (!) cu armata fran- 
ceză, şi-a dat demisia din postul (1) său. 

Gaxatte a republicat articolul lui Weygand din Revue des Deux 
Mondes, apărut în 1937, prin care generalissimul de astăzi prezice tot 
ce s-a întâmplat, locul pe unde nemţii vor invada în Franţa, tancurile, 
colaborarea aviaţiei superioare, inutilitatea liniei Maginot etc. 

Omul care a prevăzut aşa de bine, a fost însă lăsat la o parte: era cle- 
rical și nu era republican. Se zice că pentru indiscreţia sa, Gaxotte ar fi 
fost arestat... Arestat pentru că a publicat un articol al generalissimului, 
iată unde au ajuns în Franţa! Și-au pierdut bieţii oameni capul! 

Tot din Franţa vine ştirea că Rauschning, autorul volumului „Hitler 
m-a dit“, a fost arestat ca spion german!!! Se pare că zisul volum în 
care Fihrer-ul era prezentat ca un nebun şi ca un prost, fusese scris cu 
complicitatea Guvernului german şi publicat pentru ca autorul lui să 
câştige încrederea sanee or şi să-i poată spiona mai bine!!! 

În Statele Unite s a hotărât să se vină în ajutorul Aliaților prin ce- 
siune de arme americane, de arme ale armatei americane zise învechite. 

Se vor da astfel 600 000 de mitraliere, puşti, tunuri. Se zice că se vor 
trimite chiar aeroplane şi vase de război, dacă va fi nevoie. Roosevelt 
a adus pe compatrioţii săi la lozinca: să dăm Aliaților de toate, numai 
un corp expediționar nu! Nici n-ar putea, căci până să-l pregătească se 
va fi şi sfârşit războiul... 


Mittelhauser a fost numit comandantul armatelor din Siria în locul 
lui Weygand. 


Regele Suediei a mai semnat o proclamaţie de neutralitate abso- 
lută... Dar mai adaugă în proclamația sa că o adevărată neutralitate nu 
se va putea garanta nimănui decât după încheierea păcii. Cum se pare, 
Gustav V nu are în venele sale numai sânge de al lui Bernadotte, ci şi 
de al lui La Palisse. 


Peyrouton, care trebuia să vină la noi ca ambasador, şi-a luat postul 
de la Tunis în primire şi a adresat tunisienilor un apel călduros şi 
patriotic cerându-le să își strângă rândurile în jurul Franţei... 


Cu prilejul aniversării de azi, de 10 ani de domnie, Hitler a adresat 
Regelui o caldă telegramă de felicitare... 


Franco a decorat pe Ribbentrop cu Colanul Ordinului Eliberării şi 
al Săgeţilor (ce o fi aia?) şi pe Muti, secretarul general al Partidului 
Fascist din Italia, cu Marele Cordon al aceluiași ordin. 


A 


eri s-a inaugurat „Luna Bucureştilor“ în prezenţa Regelui. Atmos- 
feră deprimată... 


În alte țări se creează grade în armată și se fac înaintări după război, 
dacă e cazul să se recompenseze merite incontestate. La noi recom- 
pensele se dau dinainte, şi cui se dau!!! S-a creat pe ziua de azi gradul 
de general de armată (!) şi s-a dat lui... llasievici! O singură conso- 
latie: dacă a fost numit Ilasievici generalissim e că, cu siguranţă, nu 
vom avea război... 

Armată n-avem, dar vom avea de acum înainte generali de brigadă, 
de divizie, de corp de armată şi de armată! 

Generalii Florescu şi Motaş ieșind la pensie (erau consideraţi ca cei 
mai buni generali ai noştri, de ce nu i-a ţinut peste limita de vârstă?) 
[lasievici a fost numit în locul lui Motaș, comandantul grupului de ar- 
mate din Răsărit, iar generalul Corniţoiu în locul lui Florescu la Vest. 
În locul lui Tlasievici care comanda una din armatele lui Motaş a fost 
numit generalul Ciupercă. Tătărescu pretinde că dacă cumva, Doamne 
fereşte, am ajunge la război, toţi aceştia vor fi înlocuiţi prin tineri, azi 
generali de brigadă sau colonei, excelenți, dar cărora nu li s-a dat încă 
comanda ca să nu tulbure ierarhia în timp de pace (!!!). 

Ei lucrează însă efectiv la organizarea viitoarelor lor comanda- 
mente, fiind numiţi şefi de stat major pe lângă actualii comandanți... 

Azi, adică la noapte, se mai mobilizează 8 divizii, ca să răspundem 
mobilizării aproape complecte a Ungariei şi concentrărilor recente de 
trupe de la granița noastră de Nord-Est... 


S-a promulgat azi-dimineaţă noul Cod al funcţionarilor publici, cu 
armonizarea salariilor. N-am avut vreme să-l citesc, dar dintr-o aruncă- 
tură de ochi am putut constata că avem 408 000 funcţionari (!) că prin 
noua lege tipurile de salarii se reduc de la 773 la 52 şi că în adminis- 
tratie lefurile cele mai mici de 2 900 lei se ridică la 4 000. 


Duminică, 9 iunie. Ştirile de pe frontul francez, întrucâtva contra- 
dictorii dar cu date, de o parte şi de alta, ce se pot îmbina înseamnă o 
luptă lentă dar continuă înaintare a nemților. Francezii declară că re- 
zistă dar mărturisesc „retrageri strategice“. Se pare că cea mai îngrozi- 
toare bătălie din toate timpurile s-a dat ieri și alaltăieri între râurile 
Bresle şi Oise, unde germanii au aruncat 20 de divizii proaspete și 4 
000 de tancuri... Francezii pretind că frontul lor n-a fost străpuns, dar 
că a trebuit să se reconstituie mai înapoi... Afară de o minune, o re- 
dresare franceză nu mai ẹ posibilă, mai ales dacă va intra şi Italia în 
foc... 


Toate actele Guvernului italian sunt de aşa natură încât intrarea Ita- 
liei în război pare sigură. Dacă totuşi amicul Mussolini joacă teatru, 
cum cred mulţi şi cum mai cred încă şi eu, cu toată evidența contrară 
-— atunci îl joacă de minune. Astfel Ciano a chemat pe Francois Poncet 
şi pe ambasadorul Angliei și le-a spus că Italia de fapt se consideră în 
stare de război, şi că probabil are cinstea să-i vadă pentru ultima oară 

(Frangois Poncet a povestit lui Bossy această întrevedere, Bossy a tele- 
grafiat ştirea la Externe şi Tătărescu mi-a spus-o mie). Cu toată pre- 
cizia acestei declaraţii reprezentanţii Franţei şi Angliei sunt încă la 
Roma... Pe de altă parte, la Paris (telegramă Franasovici) ambasadorul 
italian Guariglia şi-a făcut cuferele și aşteaptă ora plecării... 


Trimiterea cvasilimitată de material de război Aliaților, din partea 
Statelor Unite a fost primită foarte favorabil de opinia publică ameri- 
cană. Presa de peste ocean începe să scrie că Statele Unite nu sunt neu- 
tre ci aliate nebeligerante ale Angliei şi Frantei. Dacă Franţa ar putea 
ține numai 6 luni, America intră în război, cum o fi reales Roosevelt. 
Dar credinţa generală e că nu va putea ţine... 


Din toate centrele Europei vin ştiri că pacea e asigurată în Sud-Es- 
tul Europei. Să ne ajute Dumnezeu! 


Demisia Ducelui de Windsor din postul ce ocupa de ofiţer de legă- 
tură se dezminte oficial. Ducele e cu armatele franceze pe front... 


Paul Reynaud a chemat pe Franasovici şi i-a vorbit de sus. I-a spus 
că e treaba Regelui și a Guvernului român să dea sau să nu dea Germa- 
niei benzină şi mâncare — o chestiune în care Franța n-are calitate să 
se amestece — dar că, campania sistematică ce s-a întreprins pentru 
distrugerea influenţei franceze asupra opiniei publice românești, cam- 
panie ce n-are scuza necesităților de apărare a existenţei Statului româ- 
nesc — e o infamie. Guvernul francez face Guvernul român răspun- 
zător de această acțiune... Săracii francezi... nu văd ci în ce hal au 
ajuns şi le mai vine să amenințe? De altminteri pe nedrept, căci toată 
suflarea românească e cu ei şi nimeni nu duce „o campanie împotriva 
unor stări sufleteşti atât de naturale...“ 


Ziua de 8 iunie s-a petrecut ieri în relativă linişte. Dimineaţă am 
avut Te Deum la Patriarhie. La ora 12,50 am fost la Palat să prezentăm 
felicitări Majestății Sale: Consilierii Regali (lipseau Iorga, Cuza şi 
Văitoianu), Guvernul, înaltul comandament. Tătărescu a ţinut o cuvân- 

tare din care părea să rezulte că România a fost creată în ultimii 10 ani, 
cuvântare banală şi recitată cu glas de trâmbiţaş, după obiceiul de- 
lincventului... A vorbit scurt și frumos şi generalul Ilcuş — Guvernul 
a oferit Regelui un cap de Christ, zice-se de Greco (?), iar oștirea un 
buzdugan de aur, oribil ca toate buzduganele româneşti. Suveranul a 
răspuns prin câteva cuvinte, ne-a strâns mâna şi am coborât cu toţii la 
masă. Masă infectă. Carnea era aşa de tare încât nici n-am putut să 
muşc în ea. Pentru prima dată Regele şi Voievodul au apărut cu Marele 
Colan al Ordinului de Hohenzollern, cu atât mai bătător la ochi, cu cât 
ținuta era de serviciu, fără decoraţii. Bloncos şi urât, colanul nemţesc 
se lăfăia pe pieptul odraslelor de la Sigmaringen ca un omagiu depărtat 
adus tancurilor germane din Flandra şi Artois... Această delicată atenţie 
n-a fost remarcată decât de câţiva iniţiaţi, care cunoşteau ordinul... De 
ruşine, am ținut constatarea pentru noi, fără să o mai împărtăşim ŞI 
altora... 

La masă a asistat şi Regina Elisabeta, cu Scanavi care poartă acum 
uniforma Curţii... 

După masă, Regele și Elisabeta au făcut cerc şi ne-au ținut până la 
ora 4. Elisabeta mi-a spus cu mulțumire că nemtii au recunoscut arhi- 
ducelui Anton calitatea de „erzherzog von Oesterrich“ (arhiduce al Aus- 
triei) şi-l tratează în consecință. Nu mai e „gefreiter Anton Habsburg“ 
(caporalul Anton Habsburg) şi aruncat într-un tanc... O politeţă a lui 
Hitler pentru Regele Carol. Din acest punct de vedere m-a bucurat... 

Elisabeta mi-a părut foarte împăcată cu o victorie germană... Mi-am 
adus aminte de vremea când urla pe ulițele Iaşului, în ianuarie 1918, 
pentru Franţa şi pentru Misiunea franceză... 

leana, cu copiii, vine să se instaleze la Banloc... „Să mai mănânce 
şi ea“, a încheiat Elisabeta. 

Cu Regele am vorbit numai politică externă. Vede și el cu părere de 
rău cum se prăbuşesc Aliaţii şi pare convins că trebuie să ne înțelegem 
cu nemţii, cu italienii, cu ruşii... Eu i-am spus răspicat: „Sire, nu mai 
putem sta cu fundul pe două scaune...“ E de acord. În ce priveşte pe 
ruși mi-a confirmat că ne trimit un ministru. El ar vrea să trimită la 
Moscova pe Gafencu, dar nu imediat, fiindcă acum nimeni nu poate 
vorbi, nu cu Stalin, dar nici măcar cu Molotov. Nu primeşte decât pe 
Schulemburg şi pe ambasadorul Statelor Unite. „Trebuie întâi să 
deschidem ușa, sper că noul ministru sovietic sau nemţii ne vor ajuta, 
după ce uşa va fi întredeschisă, voi trimite pe Gafencu — am vorbit 
deja cu el...“ Din cuvintele Regelui trebuie să conchid că Gafencu nu 
mai merge la Ankara. Atunci, acolo Cruţescu. Regele m-a întrebat dacă 

am văzut pe Puricelli (a sosit vineri scara). Cum nu-l văzusem ieri-di- 
mineaţă decât un moment (abia aseară la Tătărescu am stat mai mult 
de vorbă cu el) i-am spus că l-am zărit, că i-am strâns mâna, dacă n-am 
vorbit cu el. Pe Puricelti, Regele îl va vedea mâine... 


Puricelli a sosit vineri seara, mi-a făcut ieri-dimineaţă o scurtă vi- 
zită şi am stat cu el mai mult de vorbă, seara, la Tătărescu. Primul mi- 
nistru a dat în cinstea italianului o masă fără dame, la care în afară de 
mine mai poftise pe Ghigi, pe Cancicov, pe Gigurtu, pe Christu, pe 
Macovei, pe Giurescu, pe Gafencu, pe Al. Creţeanu, pe Şoneriu. Masă 
bună, excelentă. 

Ce bine am făcut că n-am chemat eu pe Puricelli, că am prevenit pe 
Tătărescu că nu mai era atât de influent ca mai înainte, că i-am sfătuit 
să-l cheme ei, prin Bossy! Amicul meu Puricelli mi-a dat de data asta 
o mare deceptie. Nu ştie nimic și mă întreabă pe mine despre ce va face 
ltalia! El crede că Italia nu va intra în război, ar fi prea rușinos, aşa 
ceva ar putea să o facă un Farinacci, nu un Mussolini! Nimeni, afară 
de Mussolini, de Rege, poate de Ciano şi de principele de Piemont nu 
ştie ce ne va aduce ziua de mâine! Dar de Italia, de noi, Puricelli nici 
nu vrea să vorbească; are o idee fixă, să scape Franţa! E mult mat im- 
presionant, mai prăpădit, mai nenorocit decât toţi francezii pe care 
i-am văzut! Dacă ar fi el însuşi francez nu s-ar putea înfățișa altfel... 
Îmi strângea mâna, se uita în ochii mei și buzele tremurând îmi su- 
surau: „Spune-mi, ce putem face pentru Franţa? N-ar putea face ceva 
Regele Carol? E prea târziu, e prea târziu!“ Noi l-am chemat să vorbim 
de afacerile noastre şi ale Italiei — el îi dă zor cu Franţa! Despre mare: 
misiune care l-a făcut să întârzie, despre ce i-a spus Ciano sau Musso- 
lini — nimic! Poate e şi ăsta un actor şi nu se va deschide y utin decât 
mâine cu Regele! 


leri, la Palat şi seara la el, am stat mult de vorbă cu Tătărescu. S-a 
dat cu nemtii până în gât. „Mi se rupe inima de francezi. Au fost proşti, 
englezii n-au făcut nimic ca să întâmpine războiul. Războiul l-au câş- 
tigat nemţii. Trebuie să ne salvăm ţara...“ 

E convins că e foarte bine văzut de nemti (1), că a ajuns să aibă încre- 
derea lor (!); le-a dat 2 000 000 tone de petroi pe an în loc de 1 300 000, 
cât ne obligau convențiile, le-a dat tot ce au cerut, le-a dat pe Gigurtu! 
Se crede stăpân pe situaţie, e plin de nădejde, dar şi de teamă. Crede că 

vom scăpa cu faţa curată, dar greu. Aducându-mi aminte că-mi spusese 
la Paris că nu se teme atât de război, cât de masa verde, de conferința 
de pace, l-am felicitat că a scăpat de această grijă, precizând: „Acum 
nu se va mai discuta la masa verde, acum va veni rândul dictatului lui 
Hitler...“ — „Te înşeli, a replicat el — sunt pozitiv informat că Schacht 
pregăteşte un statut economic, social şi politic al Europei care va fi dis- 
cutat şi se prepară chiar, la Berlin, 80 de apartamente pentru delegaţii 
diferitelor Puteri...!“ 

Și Gafencu e convins că e om de încredere al nemților. Cu trei zile 
înainte de a fi „demisionat“ a venit la vărul său Lupu Kostaki şi i-a 
spus: „Je crois que je suis sympathique aux allemands!“ (cred că sunt 
simpatic nemților). 

Iluziile sunt bune, dar nu totdeauna. Sunt în tot cazul de prisos, pen- 
tru un ministru de Externe... 


Serbarea „Restauraţiei“ a avut o presă bună în străinătate. Activita- 
tea Regelui Carol a fost lăudată pretutindeni. Am ajuns și noi ţară im- 
portanță... pe hârtie, pe hârtia de maculatură! 


Ieri la masă.la Palat, Victor Antonescu a povestit o anecdotă nos- 
timă despre Clemenceau. Tigrul „s-a ținut“ o viaţă cu Madame d'Aul- 
nay. Cu timpul au îmbătrânit cu toţi şi Clemenceau și m-me d” Aulnay 
şi d'Aulnay. Acesta, după ce a fost scos la pensie (în cele din urmă fu- 
sese ambasador la Berna), a murit. Ca să-l încurce, un adversar politic 
a întrebat pe Clemenceau, ce zicea despre această moarte. Dar Clemen- 
ceau a răspuns imediat: „Oh, moi, il y a longtemps que y'avais mis non 
drapeau en berne!“ Autentic. 


10 iunie. Telepatie. Ieri toată ziua am fost deprimat ca niciodată, 
fără nici un motiv fizic sau moral, căci ca sănătate mă simţeam bine, 
iar ca stare sufletească ar fi trebuit să mă simt vesel deoarece mi-am 
petrecut vremea printre tineri, la două nunţi. Tocmai seara am avut ex- 
plicaţia stării mele. Eram la masă la Gigurtu — a dat şi el o masă în 
cinstea lui Puricelli! — când a venit feciorul să cheme pe Urdăreanu la 
telefon. După câteva minute, favoritul Regelui s-a înapoiat și cu mutra 
lui de cioclu ne-a spus: „A început evacuarea Parisului. Cei de la Quai 
d'Orsay au şi plecat. A început exodul corpului diplomatic. Franaso- 

vici pleacă încă în seara asta... Nemţii înaintează și sunt aproape de 
Rouen...“ Am tăcut toţi 12 câţi eram; ne-a trecut pe toţi un fior rece. 
Numai Gigurtu rânjea ca un bou. Am priceput și rostul depresiunii 
mele; presimţisem dezastrul... 

Sâmbătă şi ieri atacul nemților s-a întins pe tot frontul. Au aruncat 
100 de divizii în luptă şi care și avioane şi iar care... Francezii nu mai 
pot ţine piept şi dau înapoi, dar în ordine. Probabil că Parisul va fi ocu- 
pat până în câteva zile... 

Weygand a dat un ordin de zi plin de demnitate, dar printre fiecare 
linie se citeşte disperarea... 

Parisul meu, Parisul meu! Doamne, de ce m-ai învrednicit să văd 
această ruşine şi această infamie? 


Mascalţonii continuă să se răţoiască, să amenințe, să anunţe intrarea 
lor în război — dar nu mişcă. Le trebuie un cadavru, ca să se arunce pe 
el, ca hienele? Deocamdată îşi complectează dosarele şi scriu despre 
pierderile suferite de ţara lor din cauza blocadei. Dacă intrarea italie- 
nilor în război ar putea determina pacea cu Franţa, aş dori să-i văd in- 
traţi mai iute. N-am nici o milă de englezi: tot ce se întâmplă e vina lor: 
ei au sabotat pacea din 1919 după ce Germania fusese îngenunchiată, 
ei au permis lui Hitler să se înarmeze, ei au stat cu brațele încrucişate 
şi n-au construit nici avioane, nici tancuri, când ar fi putut să aibă de 
10 ori mai multe ca Germania. Dar de Franţa mi se rupe inima. Când 
mă gândesc la toate splendorile trecutului care vor fi măcinate cu 
tunurile şi cu avioanele, pe acel binecuvântat pământ, mă prididesc 
lacrimile. Cine a zis: „orice om civilizat are două patrii, pe a sa şi 
Franţa“ — a avut dreptate. O simt acum... 


Eleganţă germană: iată porcăriile pe care le răspândesc agenţii 
nemți în tot Bucureştiul: 


LEGENDA: Marea Britanie 
Năduf Păcur Scara: 1 englez la 6.000.000 sclavi 
sau Totul la canal 
Nă Duff Cooper 
„Sau 
(cu păr) De ce o băpași pe mânecă 

leri am avut trei nunţi. Dimineaţa pe a lui Berea cu blonda d-ra Niel- 
son — apoi pe a lui Hodoş cu fata lui Leni Golescu, în fine, după-a- 
miază, la Tătărescu acasă a lui Alexandru Romanescu cu Brina Bellu. 
Naşii lui Berea, Cancicov, cu a sa Georgetă, au oferit un mare dejun 
la Clubul Miliardarilor. Era şi Malaxa. l-am spus bună ziua, dar am re- 

fuzat să stau de vorbă cu el. Prea e escroc şi prea şi-a luat nasul la pur- 
tare... Aş vrea să trăiesc destul până să-l văd în pușcărie... 


Prăpădul ploilor continuă. Rău ne pedepseşte Dumnezeu. Prin Olte- 
nia ne-a mai lăsat. Ieri a turnat peste Bucureşti. Ca o consolaţie îmi zic: 
mai bine să cadă apă decât să cadă bombe... 


Platitudine: dl Portocală a ţinut ieri o prelegere asupra legii armo- 
nizării salariilor pe care a numit-o: un dar regesc. 


Miercuri, 12 iunie. Marca trădare, marele act de laşitate s-a comis! 
Mascalţonii au intrat alaltăieri seară în război. M-am înşelat... Ceea ce 
am luat drept teatru menit să acopere o derobadă de la un tratat semnat 
într-un moment de supărare, era teatru destinat să acopere cu zdrențele 
multicolore ale comediei oroarea unei ruşinoase tragedii... Mussolini a 
împins poporul italian, numai pentru satisfacerea ambiţiei sale perso- 
nale, la un act de necinste pe care nimic nu-l va putea şterge de pe frun- 
tea naţiei sale. Iată italienii asmuţiţi ca hienele pe la spate, împotriva 
trupului de martiră sângerândă al Franţei, al Franţei care a făcut unita- 
tea Italiei, al Franţei latine strivită sub cizma barbarilor. Toate se plă- 
tesc și Dumnezeu va răsplăti aceată faptă cum merită! 

Declaraţia de război a fost făcută alaltăieri şi anunţată de Mussolini 
de pe balconul Venezia, la orele 16. Nimeni nu se aştepta, cel puţin la 
noi. Ministrul Italiei, Ghigi ne-a poftit în ajun, duminică, la o masă 
pentru luni seara. N-ar fi făcut-o dacă ar fi avut vreo bănuială despre 
cele ce trebuiau să se întâmple, căci la masa lui, pe care nici măcar n- 
a decomandat-o, facem toţi capete de un cot... Ghigi mi-a mărturisit că 
n-a aflat decât la orele 15 conţinutul declaraţiilor lui Mussolini de la 
ora 16... La orele 18, Puricelli era la mine, venise să-mi povestească cele 
vorbite cu Regele.! Nu nu numai că nu ştia nimic, dar era încă convins 
că Italia nu va intra în război. Trebuie să mărturisesc că scara, la masă, 
nici el, nici Ghigi, nu înfățișau mutre încântate. Să fi citit pe feţele 
noastre adâncul nostru dispreţ? 


Deși telegramele de agenţie şi presa germană exaltă intrare Italiei în 
război, Cecropid mi-a povestit ce s-a petrecut luni după-amiază la Le- 

1 Conversaţie fără mare importanţă, căci vizita lui Puricelli la Bucureşti e mai mult sau mai 
puţin ratată. Regele sc aștepta să-i aducă ceva din partea Ducelui, iar Puricelli a venit să ducă ceva 
la Roma din partea Regelui. 

gatia germană, unde a fost de față la reprezentarea unui film cu vederi 
de pe front. La orele 17 (la Roma orele 16) Fabricius a deschis Radio 
ca să audă onorabila asistență declarațiile Ducelui, anunțate de două 
zile, ca foarte importante. Abia anunţase Mussolini intrarea Italiei în 
război şi Fabricius a închis Radio, ca să dea drumul filmului, ca şi cum 
acesta n-ar fi putut fi întârziat cu 20 minute pentru un eveniment de o 
asemenea importanţă... Printre nemţii care mișunau acolo, un singur 
comentariu: „ce vor zice ruşii?“ — Și nici un entuziasm. Aceasta este 
adevărata stare de spirit şi în Germania... 


De la masa lui Ghigi am plecat direct la gară, căci hotărăsem de 
sâmbătă să petrec ziua de ieri la Breasta. Călătoria mi-a fost otrăvită 
prin ştirea sosită lui Giurescu în timpul mesei că trupele italiene ocu- 
paseră deja Menton, pe Coasta de Azur. Ştirea a fost dezmințită chiar 
ieri-dimineaă. Azi aflăm că primul atac italian a fost dat împotriva 
insulei Malta, bombardată fără mare efect de avioane macaronare. În 
schimb R.A.F. din Egipt, a bombardat cu efect serios bazele militare 
italiene din Libia. 

Regele Italiei, în calitate de şef suprem al armatei, a plecat într-un 
cartier general oarecare şi a dat o proclamaţie cam peltea, poporului 
său. Se vede că omului îi e ruşine de ce face şi mai ales de faptul că 
s-a predat cu mâinile şi picioarele legate lui Mussolini. În rivalitatea 
care se desenase îu ultima vreme între Casa Savoia şi Duce, acesta a 
câştigat partida. Casa Savoia s-a plecat, dar n-a amuţit, ci cântă parti- 
tura fostului rival... Se zice că la acest „reviriment“ în Casa Savoia a 
contribuit şi atitudinea Guvernului francez faţă de Regele Leopold al 
Belgiei. Declararea acestuia ca „trădător“, eliminarea sa din Legiunea 
de Onoare şi aproape de pe Tronul Belgiei, a schimbat atitudinea pere- 
chei Piemonte, şi chiar pe a Regelui... Puricelli mi-a spus că şi Regele 
nostru (Carol) a fost indignat de cele petrecute cu Regele Belgiei; cum 
se vede există o solidaritate a Tronurilor mai puternică la oamenii 
aceştia decât orice alt sentiment. 


italienii continuă să facă teatru şi după intrarea lor în război. E în 
sângele lor, nu e nimic de făcut! Regele a numit pe prim-mareşalul 
Italiei (!) Benito Mussolini (care până acum n-a condus în război decât 
o căprărie) comandant al tuturor trupelor italiene de pe pământ, din aer 
şi de pe mare —- şi pe toate fronturile. Mareșalul Mussolini a confirmat 
pe mareșalul Badoglio ca șef de Stat Major al Înaltului comandament. 
Miniştrii vor merge cu rândul pe front şi vor îndeplini funcții militare, 
timp de 6 săptămâni. Ciano a şi plecat cu prima echipă. Principele de 

Piemont comandă armata de Vest; cum şi-a luat comandamentul în pri- 
mire, a şi telegrafiat cu supunere Ducelui, semnând „Generalul Um- 
berto di Savoia“. Ducele a răspuns „generalului de Savoia“ că e mul- 
țumit de dânsul! Şi toate aceste palinodii umplu coloanele ziarelor şi 
nimeni nu râde — dar nici nu plânge... 


De pe frontrul francez, știrile arată că presiunea germană tot îm- 
pinge linia franceză înspre Sud. Această linie a ajuns acum la 45 km de 
Paris. Se pare că francezii vor să-și facă efortul cel mare pe linia Se- 
na-Marna, linia ce ar trece prin Paris, sacrificat astfel „furiei teutonice, 
în nădejdea indignării lumii întregi, faţă de sacrilegiul unei asemenea 
distrugeri, dacă nemţii ar îndrăzni să o săvârşească... De altminteri, Pa- 
risul e aproape evacuat. Ieri a apărut ultimul jurnal în Paris, o foaie de 
informaţii... Fumul pe care incendiile bombardărilor suburbane l-au 
răspândit, acoperă tot oraşul cu o ceață atât de intensă, încât pe Sena 
nu se vede de la un pod la altul. Ca şi cum mândra cetate se învăluie 
ca să-şi ascundă supremul sacrificiu al frumuseţii şi al demnităţii sale. 
Dar nu se poate: Parisul nu va pieri — sau va pieri şi omenirea... 


Nimeni nu poate lupta peste puterile sale. S-a poticnit și Norvegia. 
Cel puţin Regele, familia regală și primul ministru au căutat să scape 
faţa, părăsind ţara şi declarând în manifestul lor că renunțarea Nor- 
vegiei la luptă se face cu asentimentul Aliaților „siliţi să-şi concentreze 
forţele aiurea“ şi că vor lupta mai departe şi ei, pe alte fronturi, pentru 
independenţa Norvegiei... 


Justiţia belgiană nu e mai presus de a noastră. Cu prilejul unui re- 
cent proces a calificat de neconstituțională atitudinea Guvernului refu- 
giat în Franţa și a dat dreptate Regelui Leopold... Are, se vede şi Belgia 
lamandii şi Miceştii ei. 


Ziarele noastre au publicat în ziua de 8 iunie ştirea telegramei tri- 
mise de Hitler, Regelui nostru. Cele de azi ne aduc la cunoştinţă şi o 
telegramă de urări cordiale din partea Regelui George al Angliei... 
Neutralitatea? Mai avem noi mutră de aşa ceva? 


Luni-dimineaţa am fost să primesc la gară pe monsignorul Korošec, 
preşedintele Senatului iugoslav. Cu acest prilej, Avacumovici, noul 


ÎNSEMNĂRI ZILNICE, 1940 353 


ambasador iugoslav care vine de la Madrid mi-a vorbit în termeni 
foarte pesimiști despre situaţia din Spania. Acolo lucrurile sunt departe 
de a se fi normalizat. O bună parte din populaţie o constituie „prizo- 
nierii“, partizanii regimului republican; sute de mii de oameni sunt 
închişi şi scoşi din puşcărie numai ca să fie puşi la lucrări de interes 
obştesc. Familiile sunt împărțite după cum norocul a apucat pe unii sau 
pe alţii din membrii lor la Burgos sau la Barcelona... Ură de moarte nu 
numai între albi şi roșii, dar chiar printre albi, care se subdivid în mai 
multe grupări. Franco face echilibristică pe o funie întinsă, dar toată 
lumea se întreabă câtă vreme va reuși să se strecoare între atâtea patimi 
aprinse... 

Toţi spaniolii urăsc pe italieni. Avacumovici cita această lozincă: 
„Vrem Gibraltarul, dar decât să fie al italienilor, mai bine să fie al en- 
glezilor!“ Iar Puricelli, care a fost şi el în Spania, pretinde „că italienii 
să fie mulţumiţi dacă spaniolii nu le vor cere până şi plata pământului 
în care soldaţii lui Mussolini au fost îngropaţi!“ 


Roosevelt a ţinut un mare discurs la Universitatea Virginia de la 
Charlotteville, după intrarea italienilor în război. Un mare blam la 
adresa acestora, tot ajutorul Aliaților, dar încă nici un pas decisiv pen- 
tru o eventuală schimbare a politicii Statelor Unite de neutralitate... 
Londra şi Parisul (!) în nădejdea zilei de mâine se mulțumesc şi cu atât. 
Berlinul și Roma fulgeră şi ameninţă! 


Albania a declarat război Franţei şi Angliei! Egiptul a rupt relaţiile 
economice cu Italia. Ocupat cum e de trupele engleze care au şi pornit 
la ofensivă spre Libia, nu încape îndoială că va intra şi cl în război. Mai 
importantă va fi hotărârea Turciei. Pentru noi ar fi bine să stea liniştită, 
să nu provoace indirect prin acţiunea ei eventuală, tulburări în Balcani. 
Tătărescu îmi spunea azi, că din ştirile primite ar rezulta că Turcia, 
deocamdată nu se va mişca... 


Escrocul de Mihail Manoilescu caută pe orice cale o reabilitare. S-a 
declarat permanofil şi a ținut două conferinţe (mă întreb pe ce limbă, 
pe franțuzește? căci nemţește nu ştie) la Berlin şi la Viena, conferinţe 
în care a preamărit nazismul şi a oferit România Germaniei, pe un taler. 
Toate în speranţa ca nemţii să-l aducă la putere! Nu e vina lui. E vina 
cul l-a lăsat să treacă peste graniță şi nu l-a împușcat... 

La alegerea de ieri, a episcopului Hușilor (s-a ales Leu, episcopul 
Argeşului), alegere la care n-am asistat, deoarece eram la Breasta, di 
Lupu a înjurat de mamă, în incintă, pe Negură, de la Vaslui. Acesta l-a 
tratat apoi de beţiv şi de pungaș... Şi dl Lupu era să fie numit zilele tre- 
cute Consilier Regal... 

De altminteri, Regele n-are mâna fericită cu alegerea Consilierilor 
Regali: a numit pe Mihalache, care în schimb nu s-a desistat de pro- 
cesul intentat Statului pentru admiterea sa în Parlament ca senator de 
drept — așa cum se înțelesese -— ci dimpotrivă, la ultima înfăţişare 
(acum câteva zile) a mai adăugat o acțiune la procesul său. Un Consi- 
lier Regal în proces politic cu stăpânirea, iată o dictatură sui generis... 


Ghelmegeanu face mare caz de faptul că Popp Jancsi, nepotul fa- 
vorit al lui Maniu a trecut la FRN semnând o peltea de supunere Re- 
gelui, alături de 30-40 de derbedei fără nici o vază în Ardeal. Ghel- 
megeanu crede că a distrus astfel pe Maniu! Săracul! Cum spunea 
foarte bine Vaida, la dejunul de la Palat, Maniu canalizează nemulțu- 
mirile, care sunt mari. Când nu va mai fi Maniu, va fi altul care le va 
canaliza, şi tot „aceeaşi treabă“ va fi! Decât să se alerge după capul lui 
Maniu, mai bine s-ar reduce numărul nemulțumirilor, prin ceva mai 
multă omenie... 


Ducele a aranjat plecarea ambasadorilor inamici cu eleganţă. A pus 
un tren de lux la dispoziţia francezilor şi un transatlantic „Il conte 
Rosso“ la dispoziţia ambasadorului britanic şi a tuturor englezilor care 
vor fi debarcaţi la Lisabona sau în alt port neutru după cerere... 


13 iunie. Pe ziua de icri, punctul ncvralgic a fost Turcia. Nu se ştia 
dacă, după intrarea în război a Italici, nu va intra automat și ca. Apro- 
pierea războiului de noi și posibilităţile de complicaţii în Balcani nu ne 
puteau lăsa indiferenți. Se anunţase că un Consiliu de Miniştri întrunit 
la Ankara va hotărî în după-amiaza de ieri soarta Turciei. Consiliul 
n-a avut loc, dar în ziarul Olus a apărut un articol oficios prin care se 
arată că Turcia nu caută nici o sporire de teritoriu, dar nu înţelege nici 
să piardă o palmă de pământ. Ea va lua deci o atitudine defensivă şi nu 
va intra în război, decât ca să se apere...Ut! 


La Moscova s-a examinat situaţia după intrarea Italiei în război şi 
luându-se act că, prin declaraţiile lui Mussolini cu privire la Statele 

vecine, pacea în Balcani nu e amenințată — Sovietele socotesc că si- 
guranţa lor nu este atinsă și că nimic nu impune o schimbare în politica 
rusească... Uf! 


„Ungaria afirmă oficial că n-a concentrat, nici n-a trimis trupe la gra- 
nita românească... Uf! 


Pe frontul francez, nemții continuă să înainteze. Rouen și Reims au 
fost ocupate. Sena a fost trecută între Rouen şi Pontoise. Marna a fost 
atinsă între Chateau-Thierry şi Epernay. Parisul e la 20 km de front... 


Linia Frontului în seara zilei de 12 iunie 


Se zice că Gamelin, hotărât, nu s-a sinucis. În schimb Cot, fostul 
extremist şi ministru al Aerului, ar fi fost împuşcat pe front, de câțiva 
ofiţeri aviatori. Leon Blum ar fi trecut în America, iar. Daladier ar fi 
fost debarcat fiindcă voia pace separată... De spus se spun multe, dar 
câte or fi adevărate? 


După nesfârşite tergiversări — va pleca Gafencu, ba rămânea 
Stoica, ba rămânea bun numit Radu Cruţescu — în fine s-a hotărât: 
ambasador la Ankara va fi acesta din urmă și va părăsi Bucureștiul 


` peste 2-3 zile. 

De fapt, politica lui Roosevelt a fost foarte abilă. El a izbutit să 
aducă naţia lui, atât de ostilă unei participări la războiul european, nu 
numai la o alianţă morală cu Anglia şi cu Franţa, dar și la o susţinere 
cu armament, ce n-ar fi putut fi mai viguroasă dacă Statele Unite ar fi 
intrat în război. În plus, sub pretext de apărare, Roosevelt a obţinut 
credite enorme care l-au pus în măsură să mobilizeze o armată consi- 
derabilă care va fi gata la acțiune îndată după alegerea prezidenţiul.i 
Azi, nu mai încape îndoială că Roosevelt va fi reales. Politica lui a fost 
foarte îndemânatică, nu e nimic de zis... E mai tare ca toţi, în America. 


Paul Reynaud a trimis un mesaj Preşedintelui Roosevelt, prin care 
cere ajutorul Republicii de peste ocean. Mesajul e redactat în termeni 
înduioşători, dar ce umilință pentru Franţa... 


Războiul italian e până acum negativ. Au făcut să sară podul de la 
Ventimiglia, probabil de frica unui atac al crupierilor din Monte Carlo. 
Bombardamente aeriene... Italienii anunţă că au bombardat şi distrus 
lumea întreagă. În realitate, au primit şi ei ceva bombe, la Torino, la 
Milano, în Abisinia, în Libia şi chiar în Roma... 


Telegramele anunţă într-una: „Ducele a numit pe generalul cutare 
sau cutare“, „Ducele a hotărât“, „Ducele în sus, Ducele în jos“ — oare 
Regele — Împărat (și Rege al Albaniei) nu mai există? 

Telegramele din Roma ne informă că italienii vor să se folosească 
de război pentru a recupera de la francezi Villa Medici cu grădinile ci, 
palatul Farnese Trinita de Monti (sacra) etc. Pentru palatul Farnese, 
italienii au primit însă în schimb „hotel de Doudeauville“ la Paris. Dar 
sunt printre ei unii care cer şi restituirea tablourilor şi operelor de artă 
luate de Franţa din Italia la începutul secolului al XIX-lea... Vae Victis! 

La Roma continuă exodul diplomaților. După reprezentanţii Franţei 
şi Angliei, au plecat şi ai Norvegiei, ai Olandei şi ai Belgiei care s-au 
raliat la Guvernul din Franţa... 


A murit mama lui Malaxa. Să înceapă o eră de nenorociri pentru cel 
mai mare escroc al Orientului? Dea Dumnezeu. Alimăneşteanu (Du- 
mitru) a făcut o socoteală că avansurile Statului făcute fabricilor lui 
Malaxa, inclusiv „Astra“ şi „Reşiţa“, se urcă la peste 5 miliarde lei. În 

schimb furniturile livrate de Malaxa sunt aproape nule, căci fie tunuri, 
fie care, fie ori ce o fi, toate sunt aproape gata, dar le lipseşte câte ceva 
care le face inutilizabile. Şi acel ceva, câte un lucru de nimic, nu poate 
fi fabricat de Malaxa și din străinătate nu mai vine... Cu toată această 
ploaie de milioane, Malaxa c aproape falit. Alimăneşteanu, care-i cu- 
noaște bine situaţia, pretinde că, dacă l-ar lăsa Regele din braţe, gata ar 
fi. Dar iată, Regele nu-l lasă din braţe... 


Ruşii ne-au cerut agrementul pentru Lavrentiev, actualmente mi- 
nistrul Sovietelor la Sofia şi negociatorul înțelegerii economice cu Iu- 
goslavia. Agrementul a fost dat numaidecât. Se vorbeşte acum de tri- 
miterea lui Ralea ca ministru la Moscova. 


Ieri, tot Bucureştiul nu vorbea decât de demisia lui Tătărescu. De- 
spre plecarea lui, nu se mai îndora nimeni. Ca succesor eram desemnat 
eu (!!) şi — ce cinste pentru mine — Gigurtu... 

Natural, criza a fost numai în imaginația oamenilor. Totuși cred că 
zilele lui Guţă sunt numărate... 


Gigurtu mi-a confirmat încă o dată că există o cerere de răspuns 
adresată Regelui, la o anumită întrebare pusă de Göring. Asupra între- 
bării însuși n-am putut insista căci mă descopeream faţă de Gigurtu, 
care mi-a spus că răspunsul n-a fost dat încă complect, presupunând că 
ştiu despre ce este vorba... Regele n-ar fi răspuns decât la o parte (pre- 
supun în legătură cu neutralitatea noastră), iar la rest ar fi răspuns ver- 
bal Gigurtu... Eu cred că nemţii nu se vor mulțumi cu atât, deși Gigurtu 
pretinde că Fabricius a fost încântat (!) de răspunsul lui... 

Din informaţiile mele rezulta că nemţii cer de la noi fapte, indi- 
ferent de cine ar fi la Guvern. In Tătărescu n-au încredere, dar ei nu 
vor cere înlocuirea lui. 

Rămâne ca România să decidă dacă vrea să intre în legături mai 
strânse şi de încredere cu Germania... 

Turcia ne-a enervat și ieri. Pare că acolo lucrurile nu sunt încă lă- 
murite şi că o intrare în război n-ar fi încă exclusă. Turcii sunt credin- 
cioşi cuvântului dat — e câteodată şi asta o nenorocire... 

La Palat şi în Serai a fost săptămâna trecută mare enervare. Sfânta 
familie își expediase imensele bogății pe care le poseda în safe-urile 
din Paris şi din Londra, în America şi ştirea a venit că vaporul pe care 
le încărcaseră fusese torpilat... Regele a fost ca nebun; nimeni nu mai 
îndrăznea să-i iasă în cale — înjura pe Urdăreanu şi trăgea picioare în 
fund lui Buchmann... În fine a sosit o telegramă liniştitoare; vaporul 
fusese atacat şi uşor avariat, dar toată încărcătura fusese salvată... 


Maimuţa: imitând formula italiană, Spania a declarat că în actuala 
fază a războiului este „nebeligerantă“* — nu neutră. Îi stă în gât Gibral- 
tarul şi a început să emită pretenţii asupra vechilor colonii spaniole, 
pierdute de sute de ani... Să nu ne mirăm dacă va cere şi Argentina şi 
Peru și Chile... 


In Camera maghiară a avut loc o puternică manifestaţie de dragoste 
pentru Germania și Italia, dragoste încălzită prin nădejdea recuperării 
provinciilor pierdute, în cazul unei victorii a Axei. Nădejdile să nu 
rămână nădejdi... 


Ieri a avut loc alegerea mitropolitului Bucovinei. Contrar obiceiu- 
rilor, alegerea s-a făcut cu luptă. Guvernul propusese pe Partenie Cio- 
pron, episcopul Armatei. S-a aflat însă că candidatura aşa-zisului Cio- 
pron fusese inventată de Sidorovici şi susţinută de Guvern din ordin de 
Sus. Atât a fost de ajuns pentru ca voturile să meargă cu duiumul spre 
Tit Simedria şi Nicolae al Oradei. 

La primul scrutin, Simedria a întrunit 69 de voturi, Ciopron 43 şi 
Nicolae 20. Majoritatea absolută fiind de 86 s-a declarat balotaj. La al 
doilea scrutin a fost ales Simedria cu 103 voturi, Ciopron rămânând cu 
40. Simedria e o lichea. Dacă a fost ales, e că colegiul electoral a vrut 
să dea o palmă unde trebuia... Grozavă are să fie răfuiala, când va veni. 
Se grămădesc urile... 


Sâmbătă, 15 iunie. Nemţii au intrat ieri dimineaţă în Paris... Cum 
nu mi se usucă mâna scriind aceste cuvinte? Le scriu şi nu-mi vine să 
cred. Toate au mers așa de repede încât nici n-am putut să ne dumirim 
și să ne dăm seama de realităţi... La 10 mai, dimineaţa, germanii au 
atacat Belgia şi Olanda. O lună şi patru zile mai târziu, adică pe ziua 

de ieri, erau stăpâni pe Olanda şi Belgia, pe tot nordul Franţei, inclusiv 
Parisul, pe coasta mării, până la Havre... 

Mintea omului urmăreşte cu greu tot ce înseamnă aceste cuceriri... 

Nemţii la Paris... Oricâtă milă mi-ar fi de bieții francezi, nu mă miş- 
că atât nenorocirea lor, căci au meritat-o în bună parte. Umilirea presti- 
giosului oraş îmi spurcă însă toate amintirile tinereţelor mele, toată 
dragostea mea pentru vechile ziduri pe care le-am iubit cu patimă şi 
care au însuflețit în mintea mea tot trecutul de glorie al ultimelor vea- 
curi... 

Tot acest Paris, al trufiei Luvrului şi Tuilleriilor, al liniştei Luxem- 
burgului, al vechilor hoteluri, al castanilor de la Saint-Cloud, al per- 
spectivelor miraculosului Versailles -— mi le spurcase deja motorizarea 
vieţii şi decăderea intelectuală şi morală a poporului partizan, de la răz- 
boiul cel mare încoace. Cizmele nemţeşti tropăind rue de la Paix şi pe 
Champs Elysées strivesc ultimele amintiri care mă legau de locurile în 
care mi-am plămădit sufletul. E pentru mine o nenorocire mai mare de- 
cât pentru mulți francezi. Simt că am murit pe Jumătate. 


Nemţii n-au întâmpinat nici o rezistenţă în fața Parisului, care a 
putut astfel fi scutit de o parţială sau totală dărâmare... Trupele lui 
Hitler (!) au găsit străzile goale. Toate prăvăliile închise şi lumea 
rămasă în oraș, închisă prin case. Totuşi, mai târziu, se zice că ar fi avut 
loc o manifestare ostilă la Hotel de Ville, căci au început să lipsească 
aprovizionările, Parisul fiind tăiat de centrele sale de revitaliere. Nem- 
ţii nu s-au atins de Paris, dar au făcut să sară în aer toate fabricile de 
muniții şi armament din zona suburbană. Se zice, de asemenea, că 
după manifestaţia de la Hotel de Ville, populația ar fi devastat un nu- 
măr însemnat de prăvălii din centrul oraşului... 

Ştirile de pe front sunt dezastruoase. Havre a fost ocupat la o extre- 
mitate a liniei, la cealaltă au început atacuri masive îndreptate din 
Sarre asupra linie Maginot. Pe Marna, nemţii au ocupat Vitry-le Fran- 
çois şi înaintează vertiginos. Miroase a dezastru. Comunicatul german 
anunţă că a treia fază a campaniei din Occident a început şi că va fi ur- 
mărită până la distrugerea armatei inamice. 

Guvernul francez mutat întâi la Tours, s-a refugiat la Bordeaux. 
Pare că se ridică glasuri multe pentru încheiere de pace. Se crede că 
printre ele ar fi și al lui Pétain. Se vorbeşte de adevărate mişcări popu- 
lare pentru încetarea războiului. Un mutilat de război francez a urlat la 
un post de Radio, probabil german, că cei care au târât Franta în război 
sunt criminali şi că soldatul francez nu trebuie să se mai bată... 

Umilitul apel pe care Paul Reynaud l-a adresat Statelor Unite pare 
a fi un semnal de alarmă: dacă nu mă ajutaţi, sunt silit să mă predau... 
De o pace separată a Franţei pare a se teme şi Anglia; declaraţia de so- 
lidaritate britanică radiodifuzată în lumea întreagă, apelul Reginei An- 
gliei aseară îndreptat către femeile franceze — par să fie simptomele 
acestei temeri... Statele Unite au răspuns: „Vom face tot ce este cu pu- 
tință ca să ajutăm Franţa...“ — adică nimic, sau aproape nimic. Și ce 
ajutor va putea da Anglia? Avioane şi încă... Vae victis, vae victis!... 


Tangerul a fost ocupat de spanioli... Cu învoirea Comisiei Interna- 
tionale, spun cei de la Madrid — cu învoirea lor spun francezii... sta- 
tutul internaţional continuă să fie în vigoare. Spaniolii pretind că n-au 
ocupat mmilitărește Tangerul decât pentru garantarea neutralității sale. 


Pe când nemţii şi francezii se bat, italienii trag, comunicate. Șacalii 
s-au mărginit până acum la încercări... 

Cu Egiptul, Italia a pretins până acum că e pe picior de pace, deşi 
toate avioanele engleze care au bombardat Cirenaica au decolat de pe 
teritoriul egiptean. Din telegramele de azi rezultă că ministrul Italici la 
Cairo şi întreg, personalul Legaţiei au părăsit Egiptul. 


Turcia continuă să se zbată, dar se pare că cauza păcii e câştigată, 
cel puțin pentru moment... 


Guvernul din Nanking (sub influenţa japonezilor) a cerut Puterilor 
europene beligerante să evacueze din concesiunile internaţionale con- 
tingentele lor de trupe. Se pare că la Șanghai o întelegere ar fi inter- 
venit între englezi, francezi și italieni (!) pentru organizarea rezistenţei 
împotriva exigențelor chino-ţaponeze... 


Postul de agent telefonist la primăria din Paşcani (Moldova) deve- 
nind vacant se publică un concurs, în Monitorul Oficial, pentru obti- 
nerea lui. Pentru acest post retribuit cu 1 300 lei pe lună se cer la cxa- 
men cunoştinţe înşirate pe o coloană întreagă a Monitorului. Candidaţii 
trebuie să fie licenţiaţi (1) sau cel puțin bacalaureaţi. să posede cu- 
noştințe de geografie, de istorie, de literatură -- - să posede codul penal 

şi toate legile de organizare a Statului, și statistica !!! Ce statistică, 
domnule primar? DI primar e un partizan al selecționării funcţionă- 
rilor, nu glumă! Țara lui Hübsch, domnule... 


Blumenfeld, care s-a împrietenit cu rușii, îmi povesteşte de la ei. 
Lavrentiev, noul ministru acreditat la Bucureşti, vine cu mâinile pline 
de ramuri de măslin. Desigur, Moscova, vrea să preia în Balcani in- 
fluenta deţinută până acum de Anglia şi de Franţa, prăbuşite. Dar la 
acest rezultat vrea să ajungă nu numai prin metode pacifice, dar încă 
asigurând pacea în Balcani. Chestiunea Basarabiei, care se va aranja 
ca odată, nu poate da loc la acte de ostilitate faţă de România din partea 
Sovietelor, care nu înțeleg să zdruncine întru nimic situația și forța 
României pe care Rusia contează ca pe un stăvilar al unei exagerate 
întinderi a Germaniei către Sud-Est... 

Să fie numai aşa... 

Blumenfeld mai pretinde că rușii nu admit decât un singur om la 


Expediat azi-dimincaţă pe Korošec, cu un vagon special... 


16 iunie. Ruşii au ocupat Lituania. lată „surpriza“ pe care ne-au 
rezervat-o ziarele de azi-dimineaţă. O adevărată surpriză nu e, căci la 
ceva ne aşteptam. De mai bine de 10 zile, Moscova a căutat și a găsit 
nod în papură Guvernului din Kaunas, ca să ajungă la o întărire a gar- 
nizoanelor rusești de pe granița germană. Lituanienii au fost învinuiți 
că au molestat în unele garnizoane soldații lui Stalin, că au negociai 
pacte militare cu Estonia şi cu Letonia etc. şi un ultimatum le-a fost tri- 
mis, care a expirat ieri, 15 iunie. Guvernul din Kaunas a primit con- 
ditiile celui din Kremlin şi trupe masive rusești au ocupat diverse loca- 
lităţi lituanc, întinzând imperiul militar moscovit asupra unei țări ră- 
mase pe hârtie independentă... Et nunc erudimini!... (Şi acum să luăm 
aminte). 

Evenimentele din Lituania sunt pentru noi mai importante şi mai 
îngrijorătoare decât cele de pe frontul francez... 


Drapelul german a înlocuit drapelul francez pe edificiile publice din 
Paris şi pe castelul din Versailles, în care „s-a săvârşit ruşinea dictatu- 

lui din 1919“. Germanii au pus o gardă de onoare la soldatul necunos- 


cut şi la invalizi, la mormântul lui Napoleon. Komandantura a organi- - 


zat şi o ceremonie, undeva în Paris, în onoarea soldaţilor francezi că- 
zuţi în război. Trupele germane au o purtare exemplară față de popu- 
laţia civilă... Din fiecare măsură luată apare dorința germană de a nu se 
vrăjmăşi de moarte cu poporul francez... 


De pe front ştirile sunt deplorabile pentru francezi. Linia Maginot a 
fost străpunsă la primul atac pornit dinspre Sarre (pentru ce or mai fi 
cheltuit francezii 150 miliarde franci pentru aceste uriaşe şi inutile 
lucrări?) şi Metzul şi Nancy sunt amenințate. Verdun a fost ocupat la 
repezeală... Fortul Vaux, eroicul fort Vaux din 1916 n-a rezistat nici 
două zile... 


Până și italienii înregistrează succese şi încă pe mare: crucișătorul 


italian „Calatafimi“ a atacat și a scufundat crucişătorul britanic „Ca- 
Iypso“... 


În Franţa, deprimarea şi descurajarea par să fie mari. Un Consiliu 
de Miniştri adunat aseară la Bordeaux a ţinut o lungă şedinţă, care va 
mai ţine în continuare și azi-dimincaţă... Ieri au circulat cu intensitate 
zvonuri de pace separată din partea Franţei. Se spunea chiar — din 
_izvor american — că Weygand și Pétain erau de partea lui Lebrun 

pentru o grabnică încheiere a păcii, la care numai Paul Reynaud şi 
Mandel se opuneau... Se pare totuşi că aceste zvonuri erau false și că 
francezii vor să ducă războiul până la istovire... S-ar fi hotărât o scur- 
tare a frontului pe linia Loire-ei, în jurul masivului Central şi până la 
Alpi de va fi cu putință, iar de nu, până în valea Rhonului... Oribil, ori- 
bil, oribil! 


Ziarele de azi-diminează publică două documente de cea mai mare 
importanță, interviul lui Hitler, dat ziaristului Wiegand, coresponden- 
tul trustului american Hearst, şi răspunsul lui Roosevelt la apelul lui 
Paul Reynaud. 

Cu toate violentele de limbaj proprii lui Hitler, interviul Führerului 
este extrem de interesant. Din cl reiese grosso-modo că Germania ur- 
măreşte o pace în cadrul următoarelor condiții: 1) Nici un amestec în 
afacerile Americilor;, 2) Nici o intenţie de distrugere a imperiului Bri- 
tanic, ci numai acomodarea lui la interesele păcii europene şi la le- 
gitimile drepturi de viaţă ale Germaniei (restituirea coloniilor etc.); 
3) Instaurarea unei păci durabile în Europa pentru care consimţământul 
nesilit al tuturor popoarelor de pe continent va fi necesar... 

În răspunsul pe care Roosevelt îl dă lui Reynaud, Președintele Sta- 
telor Unite afirmă că va trimite tot materialul de război, arme şi mu- 
niţii, pe care-l va putea îmbarca, pentru a permite armatei franceze să 
lupte mai departe pentru apărarea libertăților populare care nu sunt 
numai ale Franței ci și ale lumii întregi. 

Aceste transporturi vor fi intensificate din săptămână în săptămână 
şi vor dura cât timp armata franceză va continua să combată. 

Roosevelt adaugă că Statele Unite nu vor recunoaşte nici o cuce- 
rire sau încălcare de teritoriu săvârșită prin violență... 

E prima declaraţie de solidarizare oficială cu Aliaţii venită de peste 
Ocean. În America şi în Londra a făcut vâlvă mare; în Franţa ea soseşte 
prea târziu şi în momente prea grele ca să mai poată stârni entu- 
ziasmul... l 


În Turcia se manifestă pentru Aliați — dar se menține starea de 
„nebeligeranţă“ ca şi în Spania... La cele două capete ale Mediteranei, 
poftele sunt deschise dar prudenţa veghează... 


Blumenfeld îmi povesteşte că „verişoara“ lui, care e şi „verişoara“ 
d-nei Lupescu -— o domnişoară Lucia Bogen, fiica doctorului Bogen 
de la laşi — a venit să-i spună că Duduia e disperată fiindcă simte că 
Regele se îndepărtează de ea, probabil sub influența nemților şi a 
agentului lor, Urdăreanu. De trei săptămâni, Urdăreanu n-ar mai fi 
călcat la ea şi de 6 nopţi Regele n-a mai adus-o la Palat... S-or fi certat 
la poker! N-am nici o grijă, îi împacă Malaxa şi „Turcul va plăti“... 
„Turcul“ suntem noi. 


Șoneriu vine de la Ralea să-mi spună că marţi, miniștrii „juni țără- 
nişti“ vor face un demers pe lângă Rege, spre a-i declara să nu mai pot 
sluji cu Tătărescu şi că mă vor cere pe mine! Unde am ajuns!!! De 
altminteri n-am nici o grijă: miniștrii „juni-ţărănişti“ nu vor face nici 
un demers, şi, dacă l-ar face, Regele îi va trimite la plimbare pe ei, nu 
pe Tătărescu. Ce s-ar face Malaxa fară Tătărescu? 


Luni, 17 iunie. Situaţia de pe front, care se conturează din ce în ce 
ca un dezastru, a dus la schimbarea Guvernului francez, Reynaud a de- 
misionat şi s-a constituit un nou Minister sub preşedinţia bătrânului 

mareșal Pétain, cu Weygand ca vicepreşedinte şi ministru al Apărării 
Naţionale. În noul Minister nu mai figurează Mandel (înlocuit la In- 
terne, prin Marquet, primarul oraşului Bordeaux) dar în schimb figu- 
rează Laval, la Justiție, omul păcii. Aşa cum e constituit noul minister, 
pare menit să încheie pace separată... Ca într-acolo se îndrumă Franţa, 
o arată şi faptul că, după telegramele Reuter şi Havas, trei Consilii de 
Miniştri au discutat ieri răspunsul lui Roosevelt pe care probabil nu 
l-au găsit suficient, căci el a servit de pretext demisiei lui Paul Reynaud. 
Ambasadorul Angliei şi Guvernul englez de legătură au fost în contact 
constant cu Guvernul francez, toată ziua de ieri şi la Londra s-au ţinut 
consfătuiri și Consilii de Miniştri... Până mâine vom fi lămuriţi. 


Pe front, lucrurile au ajuns aproape la debandadă. Verdunul a fost 
ocupat într-o singură zi, linia Maginot a fost străpunsă într-un singur 
atac, Langres a fost luat din fugă, avangardele motorizate au ajuns 
până la Dijon. Armata franceză e sleită şi pare a nu mai dispune nici de 
muniții, nici de care, nici de aviaţie la înălțimea cerinţelor. Rhinul a 
fost trecut şi nemții sunt astăzi din nou în Alsacia. Trupele franceze 
sunt prinse de o parte în regiunea Vosgilor, între armatele germane care 
înaintează din Alsacia şi cele care coboară la Sud de Langres — iar de 
alta cele din regiunea Metzului, între coloanele care au străpuns linia 
Maginot şi cele din Argonne... 


Situația aproximativă de pe teatrul de operaţiuni occidental 
până în seara de 16 iunie 

Situaţia aproximativă de pe teatrul occidental de operaţiuni până în 
seara de 16 iunie. 


La Paris, grație disciplinei exemplare de care dau dovadă trupele 
germane, viața a început să redevină cvasinormală. Ordinea este încre- 
dințată sergenților de oraş şi jandarmilor francezi. Până şi factorii poş- 
tali au reînceput să circule... 

În populaţia Parisului, germanii pretind că au găsit un profund re- 
sentiment împotriva Guvernului francez şi a englezilor, care au forţat 
mâna Franţei, silind-o să intre în război... 


Dar ce sunt toate astea pentru noi pe lângă ştirile ce ne vin din Ră- 
sărit. După Lituania, Sovietele au ocupat militărește ieri şi Letonia şi 
Estonia, cărora le-a trimis ultimate în genul celui înmânat Guvernului 
din Kaunas. Se zice că ocuparea acestor trei ţări ar fi datorată faptului 
că Moscova ar fi descoperit o înțelegere încheiată între ele și Ger- 
mania... De aici şi toate diviziile trimise pe frontul Poloniei şi al Pru- 
siei Orientale... 

Să dea Domnul să fie aşa şi să nu fie pur și simplu planul Sovietelor 
de a recupera vechile graniţe ale Rusiei, căci în acest caz, vine rândul 
nostru... Mi-e inimia cât un purice. Cu ce va veni în traistă noul mi- 
nistru al Moscovei? Nu-mi vine totuşi să cred că Germania ne va aban- 
dona cum a abandonat Statele Baltice. E petrolul nostru la mijloc... 


Ieri, Premiul regal, la curse. Regele ne-a anunţat în ajun că vine, dar 
ieri la amiază s-a decomandat. Prin simpatie cu dezastrele franceze, 
din cauză de diaree după veștile din Rusia -— sau numai ca să-şi pe- 
treacă duminica linistit la Scrovişte? 


Vusiu Urdăreanu a poftit la masă sâmbătă seara, în Palatul Exce- 
lentei Sale, promotia de ofiteri de cavalerie din 1915, promoţie din care 
face parte. Regele a cinstit pe marele său om şi pe camarazii lui cu 
Înalta Majestății sale prezență. După masă, a stat de vorbă cu fiecare 
ofiter în parte şi i-a încântat pe toti. Din nefericire nu erau mulţi şi ar- 
mata e mare și mârâie... 

Sindrofia a ţinut până la ora 3 dimineaţa, cu abundente libaţiuni... 

Marţi, 1 8 iunie. Printr-o fericită inspiraţie, am primit să petrec ziua 
de ieri (a doua zi de Rusalii) la ţară. Plecat la ora 10 dimineaţa, am 
dejunat la Florica unde mă invitase Dinu Brătianu — am fost apoi la 
Goleşti şi am sfârşit prin Costeşti (lângă Titu) la doctorul și Ivona Bu- 
rilleanu. Mulțumită acestor deplasări şi a îndepărtării de Bucureşti am 
aflat cu ţârâita apăsătoarele ştiri din Franţa, din scumpa noastră Franţă, 
prăbuşită fără vină şi martirizată pentru generozitatea pornirilor ei. 
Primeam ştirile pe care le zbârnâia aparatul de Radio în pridvorul de la 
Florica sau în salonul de la Costeşti şi tot nu ne venea să credem... În- 
cetarea luptei, depunerea armelor, cerere de armistițiu — toate impuse 
de Germania învingătoare, în mai puţin de o lună şi jumătate... Mintea 
şi puterea de închipuire a omului sunt depășite... 

De fapt, îndată ce am aflat de demisia lui Reynaud şi înlocuirea 
Ministerului său printr-un Guvern Pétain, mi-am dat seama că pentru 
francezi lupta se sfârşise... Apelul bătrânului mareşal, către poporul 
francez e mişcător şi înfiorător. Ce a trebuit să sufere „omul de la Ver- 
dun“, punând semnătura lui sub asemenea cuvinte de umilinţă care au 
trebuit să-l ardă ca focul... 

Ministerul Pétain nu s-a constituit aşa cum a fost anunţat ieri-dimi- 
neaţă. Laval (ca şi Flandin şi Bonnet care fuseseră solicitați) a refuzat 
să intre în Guvern, în locul său la Justiţie a fost numit primul preșe- 
dinte al Curţii de Casaţie, Fremincourt. A refuzat şi primarul Marquet, 
Internele şi a fost înlocuit prin Pommaret, ministrul Muncii şi al Lucră- 
rilor Publice în Ministerele Daladier şi Reynaud. A intrat în schimb în 
Guvern Chautemps, ca vicepreşedinte, iar generalul Weygand a rămas 
numai ministru al Apărării Naţionale. 

De unde ieri se vorbea de încetarea luptelor de o parte şi de alta și 
se anunţase că de la ora 24 nu se mai trăsese un foc — azi se află că 
luptele n-au încetat, că Germania consideră cererea franceză ca o ce- 
rere făcută numai cu titlu informativ şi că până acum nu există nici un 
armistițiu... 

În realitate, francezii nu se mai bat „fiindcă nu se mai pot bate. Met- 
zul a capitulat, Besancon și toată regiunea până la granița elveţiană au 
fost ocupate, aşa încât încercuirile despre care însemnasem teama ieri, 
sunt astăzi fapt îndeplinit... 

Nemţii se joacă cu francezii ca pisica cu şoarecii — nu e demn, nici 
frumos... 


Mussolini a părăsit Roma aseară la ora 20,30 ca să se întâlnească 
„undeva“ cu Hitler. În întâlnirea de azi- -dimincaţă, între cei doi dicta- 

tori se va pecetlui soarta Franţei... Să vedem dacă ghicesc: i se va cere 


„Corsica, Tunis, Djibouti, drepturi la Suez, mandatele încredințate în 


1919 şi... flota de război... 


Anglia a declarat oficial că continuă lupta. Churchill după cuvinte 


„de adâncă compătimire pentru Franţa aliată, care va renaşte din cenu- 


şile ci, revendică în vorbe frumoase, pentru Anglia, onoarea de a duce 
singură lupta pentru salvarea libertăţilor omenirii... Va putea? 


Vizita de ieri la Goleşti mi-a strâns inima. Suntem ţara destrămării. 
Nimic nu ţine. În ce hal am găsit toate așezările Goleştilor! Nu mai 
călcasem pe acolo de 40 de ani... 

Casa aproape prăbuşită, intră în ea şi locuieşte cine vrea şi cum 
poate; cele două case de la poartă (în cea din dreapta, când intri, a fost 
arestat Tudor Vladimirescu...) complect ruinate, fără uși şi ferestre. 
Parcul devastat, fără î împrejmuire; câţiva brazi centenari, câţiva arbori 
umbroşi mai există încă. Serele și dependinţeie dărâmate. Înecat de 
bălării, mormântul lui Alexandru Golescu Albul (unde a fost îngropat 
în 1837 şi Alexandru Racoviţă, nepotu-său) părăsit de oameni, c în 
paza Domnului și a vitelor care pasc împrejur... Şi mai există Golești 
și Racoviţeşti! Nemernicii! 

Şi biserica e într-un hal fără hal. Şi e interesantă, şi veche de 300 de 
ani. Ce păzeşte Comisia monumentelor istorice? 


19 iunie. ltahenii sunt formidabili. Agenţii lor au umplut ziarele de 
aseară şi de azi-dimineaţă cu călătoria tirumfală a Ducelui până la 
München. Flori de-a lungul drumului, nemți bipnotizaţi şi extaziaţi 
prin gări, Hitler în genunchi la München, nimic nu lipseşte. Citind, 
s-ar crede că Mussolini a învins în Belgia, în Olanda și în Franţa, că 
Germania e la cheremul lui şi că el va hotări soarta Europei! Ce sinistre 
puşlamate! 

Ducele a sosit la München ieri după-amiază la orele 15. Consfă- 
tuirea între cei doi „imperatori“ a avut loc de la ora 16 la ora 18, și apoi 
fiecare a plecat în trenul său, unu! spre Sud, celălalt spre Nord. 

Un comunicat oficial ne informează că Fiihrerul şi Ducele au căzut 
de acord asupra condițiilor de impus Franţei, dar nu ni le spune... 

Din unele informaţii ar părea să reiasă că nemţii şi italienii nu vor 
încheia pace separată cu Franţa, de la care vor cere o simplă capitulare, 
până la pacea generală. Această capitulare necondiționată a tuturor 
forțelor de pe pământ, din aer şi de pe mări, francezii nu o vor primi, 
aşa încât ocuparea Franţei de către forțele germano-italiene va merge 
mai departe. După unele ştiri însă, germano-italienii ar fi decişi să se 
oprească pe un front care ar merge de la Gurile Loirei la Marea Me- 
diterană și să nu mai supună restul Franţei devenit inofensiv, la pră- 
pădul războiului... 


Pe front luptele continuă... Armata franceză încercuită în Alsacia a 
încercat să scape înspre Langres, dar încercarea a fost zădărnicită de 
forțele germane, care au făcut 20 000 de prizonieri. La Orleans lupte 
înverşunate. Nevers şi Le Creusot, au fost ocupate de nemți... 


Agenţia Reuter publică oficial, că în ziua de 16 (duminică seara) 
ambasadorul englez în Franţa a propus Guvernului Republicii o „uniu- 
ne“ între cele două ţări, cu un singur Guvern, cu un singur Parlament, 
cu un singur Tezaur şi cu o singură voinţă și cu o singură armată..., o 
propunere de disperare şi de ultimă oră, menită să împiedice defec- 
țiunea Franţei... Pare că Guvernul din Bordeaux, buimăcit, n-a dat nici 
o urmare ispititoarei propuneri... 


Cu tot pericolul de moarte ce ameninţă democraţiile, Statele Unite 
par a se îndepărta tot mai mult de ideea unei participări directe la 
război. Nu prea merge omul cu plăcere la pagubă! Roosevelt pare să o 
lase şi el mai moale, căci se apropie alegerea! Material de razboi 
pentru Anglia şi Franţa din belșug (şi e ceva și asta) dar —- atât. 


Ungurii au ținut şedinţă la Camera lor, în care au pupat pe toate 
fețele pe nemți şi pe italieni. Teleky a declarat că nedreptatea de la 
1919 a fost ştearsă de pe fata pământului și că tratatele de la Versailles, 
Trianon şi St. Germain sunt desființate... Groful s-a văzut la Braşov, 
din nou! Nemţii şi până la un punct şi italienii, au primit cu oarecare 
răceală manifestărite delirante ale maghiarilor. Trebuie recunoscut că 
coborâtorii hunilor sunt foarte dinamici... 

Situația aproximativă de pe teatrul de operațiuni francez 
până în seara de 18 iunie 


Churchill a propunțat ieri în Camera Comunelor un discurs într-a- 
devăr impresionant. De o mândrie sălbatică, de o încredere în destinele 
neamului său care nu pot lăsa rece pe nimeni, cuvântarea primului 
ministru britanic va avea mare răsunet. Cu toate nenorocirile de astăzi, 
recunoscute, purtătorul de cuvânt al poporului englez declară solemn 
că Anglia va lupta până la victorie, că va ajunge la această victorie şi 
că va minuna lumea prin modul cum îşi va îndeplini datoria faţă de 
civilizaţia omenirii... Oricum ar fi, oamenii care nu-şi pierd capul în 
momente ca cele de azi, sunt rari. Să-i salutăm cu tot respectul... 

S-au luat de către Ministerul Economiei Naţionale măsuri excep- 
tionale pentru aprovizionarea armatei cu grâu (?), o blocare pe judeţe, 
o distribuţie mai rațională la unităţile de trupă și s-a stabilit un preţ 
maximal de 57 000 lei vagonul, preţ onorabil dar pe care agricultorii îl 
găsesc prea mic... Pentru lemne, toţi silvicultorii de prin birouri au fost 
trimişi la pădure să taie copaci. Dar cu ce se vor transporta lemnele 
tăiate, mai ales la distanţe mari? 


Luat aseară masa cu Kukoliev (însărcinatul cu afaceri sovietic) şi 
cu Ghelmegeanu. O masă combinată de Blumenfeld, care pretinde că 
sunt omul popular la sovietici... Sub pretext că cu sosirea lui Lavren- 
tiev o eră nouă începe în raporturile diplomatice dintre Rusia şi Româ- 
nia, am căutat să explic muscalului tot interesul Sovietelor de a avea o 
Românie la gurile Dunării, căci altfel, dacă ar dori ele să pună mâna pe 
aceste guri, s-ar ciocni cu Germania, care nu va permite niciodată ca o 
porțiune atât de importantă a Dunării să încapă sub control rusesc. Sin- 
gurul mijloc de a evita războiul cu Germania e, pentru Rusia, o Româ- 
nie — tampon la gurile Dunării. Noi nu voim acolo nici pe ruși, dar 
nici pe germani şi o prietenie între noi şi Rusia ar putea crea acesteia o 
situaţie economică privilegiată. 

Ghelmegeanu a aprobat tot ce spuneam eu, dar Kukoliev, care se 
exprimă greu în franțuzește şi care se teme, nu s-a prea avansat. Singu- 
ra lui afirmare constantă e că Rusia nu ne cere nimic şi că pe ches- 
tiunea Basarabiei ne vom putea înţelege. Crede că Lavrentiev va veni 
(vine de la Moscova) cu instrucţiuni pe care el le speră favorabile. Sin- 
gurul lucru care l-am priceput de la muscal -— în ipoteza că e în curent 
cu intenţiile Kremlinului — e că „ruşii vor deocamdată pace cu noi“ şi 
că le e frică de nemți... Concentrările lor de la granița germană o 
dovedesc. 

Am convenit cu Ghelmegeanu şi cu Kukoliev să întemeiem o 
asociaţie culturală amicală ruso-română (!!!) şi să înlesnim pe cât se va 
putea misiunea lui Lavrentiev, în ipoteza că e o misiune de pace și de 
prietenie... 


leri-dimineaţă Consiliul de Miniştri cu comunicat enumerând o su- 
mă de realizări programatice la care Guvernul a hotărât să se înhame. 
Scopul acestui comunicat e să întărcască situaţia Guvernului, adânc 
zdruncinată. Toată lumea dă pe Tătărescu demisionar, deşi el săracul se 
agaţă cât poate de putere! Zvonurile de schimbare își trag mai toate 

obârşia din cercurile germane și germanofile — dar nu încă din cele 


oficiale, căci când se vor amesteca şi astea... 

Cu tot comunicatul asigurător de ieri, aseară Ghelmegeanu (la masa 
lui Kukoliev) vorbind nu mai știu despre ce măsură pe care vrea să o 
ia, adăuga: „dacă voi mai fi ministru...“ Şi ca Ghelmegeanu vorbesc 
aproape toți miniștrii... l 


-20 iunie. Zi tragică ieri la Bordeaux. Nemtii au transmis Guvernu- 
lui francez, prin ambasadorul Spaniei, răspunsul lor la cererea de 
încetare a ostilităților. Francezii să numească plenipotentțiari, cărora li 
se vor comunica condiţiile de armistițiu — „ă prendre ou à laisser“ (nu 
încape tocmeală) — întocmai ca în 1918 la Rethondes, sistem Foch- 
Weygand... Deşi despre condiţiile înseși nu se ştie încă nimic, secretul 
hotărârilor de la München fiind bine păstrat, Consiliul de Miniştri fran- 
cez a decis să trimită plenipotenţiarii ceruți şi i-a desemnat... 

În acelaşi timp, ca să se împace cu sufletul lui, mareșalul Pétain a 
cerut trupelor franceze să apere mai departe cu îndârjire teritoriul 
francez... 

Germanii, care nu s-au oprit în avântul lor, înaintează însă mereu spre 
Sud şi Sud-Est. Jumătate teritoriul Franţei este azi ocupat de inamic... 


Mascalţonii înjură Franţa la pământ, prin porcăriile lor de gazete. 
Ginta Latină ne-a dat de ruşine: jumătate a mâncat bătaie pe front şi 
jumătate dă pilda celei mai ignobile lașşităţi... Ne-au încălecat ger- 
manii!! 


Japonezii au început să zbârnâie în jurul Indo-Chinei. Sub cuvânt 
că vor să apere staiu-quo-ul economic din acele părți ale Asiei şi-au 
pus candidatura la o eventuală succesiune... Nu şi-au dat nenorociţii de 
englezi și de francezi seama că în acest război, pe lângă rest, mai riscau 
să piardă şi imperiul lor asiatic? 


Roosevelt anunţă o lege prin care se va institui în USA serviciul 
obligatoriu. Nu militar, ci de toate. Tinerii cetăţeni americani vor fi 
obligaţi să se devoteze un an intereselor obşteşti, în orice ramură a ac- 
tivităţii publice -—— prin urmare şi în armată. 

Aflăm prin comunicatul oficial al Curţii Regale, că Majestatea Sa a 
primit ieri în audienţă pe dl prof. Horia Sima. Domnul profesor este 
gardistul refugiat, în Germania, socotit ca cel mai periculos terorist, 
arestat acum câteva săptămâni la intrarea lui clandestină în ţară. De la 
puşcărie la Palat... 

Se pune întrebarea: când a avut Regele dreptate, când i-a împușcat 
ca pe nişte câini, sau azi când îi primeşte în audienţă? O ușoară con- 
tradicție nu poate să nu fie constatată. Şi mai e încă ceva: au învins 
nemții... Nu suntem oare şi noi Gintă Latină? 

Ce e mai nostim e că domnul profesor Sima e condamnat la 16 ani 
pușcărie, în lipsă (pentru „delictele“ sale politice) şi că în momentul de 
faţă nu e încă liberat, ci reținut la Inspectorul de Poliţie Nichi Ştefă- 
nescu, acasă. Așa încât se poate zice: de la pușcărie la Palat! Am ajuns 
şi noi ca pe vremea lui Milan Obrenovici, în Serbia! 


Vineri, 21 iunie. În Franţa nemţii înaintează vertiginos. Au ocupat 
Brest, Nantes, Lyon... Pe de altă parte, au mai străpuns linia Maginot 
aproape de Wissembourg şi luptând împotriva armatei franceze încer- 
cuită în Alsacia, au ocupat Strassbourgul „oraș german“ precizează 
comunicatul nemţesc. 

Bordeaux a fost bombardat, cu un mare număr de victime. Guver- 
nul francez a părăsit orașul, ca să-l poată declara deschis şi feri astfel 
de bombardamente — spune comunicatul francez... 

Asupra negocierilor armistiţiului se ţine mai departe secret și asu- 
pra clauzelor impuse şi asupra locului unde au avut loc. 

Plenipotenţiarii francezi: generalul de armată Huntziger (şeful mi- 
siunii), dl Leon Noël, amiralul Le Luc, generalul Parisot şi generalul 
aviator Bergeret plecaţi de miercuri cu un avion special vopsit în alb 
(!) au negociat ieri toată ziua şi au trebuit să se înapoieze ieri-seară sau 
azi-dimineaţă la Bordeaux. Despre condiţii nu se ştie nimic, dar se 
crede pretutindeni că ostilitățile vor înceta astăzi sau mâine. Mareșalul 
Pétain a cerut și Italiei încetarea ostilităţilor. Guvernul italian a răspuns 
ca cel german, cerând numirea plenipotenţiarilor. Această ştire dove- 
dește că germanii nu tratează decât partea lor de pace, lăsând pe italieni 
să-şi precizeze singuri pretenţiile lor... 

Din informațiile Guvernului nostru, după câte-mi spunea ieri Tătă- 
rescu, italienii ar fi mai puţin exigenţi ca nemţii şi că ar căuta să împie- 
dice distrugerea complectă a Franţei... Vom vedea. 


În ultimul său discurs radiodifuzat, mareșalul Pétain spune: „Mai 
slabi decât acum 22 de ani, avem astăzi mai puţini prieteni, avem prea 

Situaţia frontului în seara de 20 iunie 


puţini copii, prea puţine arme şi prea puţini aliaţi. După victoria 
noastră de atunci, dorința de câștig şi de plăceri a înăbuşit spiritul de 
sacrificiu. Toți au cerut mai mult decăt au dat, s-a căutat să evite orice 
efort... 

Astăzi a venit nenorocirea. Am fost în mijlocul vostru în zilele de 
glorie şi voi rămâne cu voi şi în aceste zile întunecate. Stati alături de 
mine. Lupta rămâne aceeași: este vorba de Franţa, de pământul ei și de 
copiii ei“! 

Mişcătoare şi sincere cuvinte! 

A mai fost însă ceva: a fost deşănțata propagandă comunistă și slá- 
biciunea politicienilor care au tolerat-o. Încep într-adevăr să vină acum 
ştiri care lămuresc nemaipomentiul dezastru al armatelor franceze, din 
primul moment. Unităţi întregi au făcut defectiune, cântând „Interna- 
ționala“. Se zice că defecţiunea Regelui Leopold a fost pricinuită 
înainte de toate de această stare de lucruri... Trei regimente vizitate pe 
front de Regele Angliei l-ar fi primit cu „Internaționala“ şi pe el. Se 
spune că până şi generali erau infectați de comunism și se şoptește 
numele lui Corap, cel care a lăsat pe nemți să treacă la Sedan. O fi?... 
Vom afla toate, mai târziu. Sunt însă și oameni competenți care pretind 
că dezastrul francez n-a fost pricinuit decât de masele forțelor germane 
motorizate... 


Lavrentiev a sosit. Nu ştim ce ne aduce. Ieri la dejun, la Clubul Mi- 
liardarilor, Kukoliev întrebat mi-a răspuns enigmatic: „Si lui venu, lui 
apporter bonnes choses, puisque venu...“ (de vreme ce a venit, e pentru 
a aduce lucruri bune). 

Tătărescu, prezent şi el la dejun, părea liniştit pe chestiunea ruseas- 
că, „fiindcă Molotov a primit pe Davidescu, i-a surâs şi l-a pofiit să 
şadă“ (repet textual cuvintele lui T ătărescu) „de unde până acu, când îl 
primea din joi în Paște, îl ţinea în picioare, îi întindea două degete şi se 
uita încruntat la el!“ În ce hal am ajuns, ca un prim-ministru al țării, să 
vorbească astfel fáră să-i crape obrazul de ruşine... 


De când nemtii au sfârșit atât de repede în Franţa, teama mea de un 
atac rusesc a scăzut foarte mult. Rușii ştiu și ei că de ne-ar ataca, Ger- 
mania ne-ar apăra cu toate forțele ei — ca să-și apere propria lor apro- 
vizionare cu petrol şi cu bucate. Rușii au ajuns acum să se teamă ei de 
un atac german și pentru o asemenea eventualitate au băgat până acum 
peste 500 000 de oameni în Ţările Baltice şi mai grămădesc şi trupe în 
Polonia la granița Germaniei... Repezeala loviturilor din Occident a 
stricat toate planurile lui Stalin. El aşteaptă desigur ca trupele germane 
să fie toate angajate pe frontul franțuzesc și încleştate acolo, ca să dea 
drumul atacului său. Acum însă e prea târziu, Sovietele au pierdut 
momentul... 


Iniţiativele geniale: Frontul Renașterii Naţionale va fi transformat 
azi-mâine în partid. Asta o ştie toată lumea (afară de Vaida). Dar ceea 
ce nu ştie toată lumea, e că Regele se va proclama seful noului partid 

Asta n-o ştim decât foarte puţini. Tătărescu mi-a spus că din cauza 
aceasta Vaida n-a fost prevenit. N-a fost presimtit nici el, Tătărescu. 
Regele a pretins să fie o iniţiativă personală a sa, în care Guvernul să 
nu aibă amestec... Bentoiu a lucrat toată noaptea la Statutele noului 
partid, după ce s-a cerut la Legația germană statutele Partidului Nazist, 
ca să fie copiate... 


Azi-dimineaţă a apărut un nou decret de amnistie de care vor bene- 
ficia şi ultimii condamnaţi politici. Milcoveanu şi Budişteanu vor ieși 
în fine şi ei din pușcărie. Mai toți cei care au fost uciși după asasinarea 
lui Călinescu (vorbesc de cei închiși la Râmnic) n-au avut conștiința 
mai încărcată ca aceşti doi protagonişti ai legionarismului —- dar au 
avut mai puţin noroc... 

Sima, după câte mi-a spus Ghelmegeanu, a fost deja amnistiat prin 
precedentul decret... 


Ghelmegeanu „mi-a mai explicat“ rostul audienței lui Sima. Mai 
întâi Sima a dovedit că nu a fost amestecat întru nimic (!!) în diferitele 
acte de terorism săvârşite de legionari. E un mielușel nevinovat. N-a 
intrat în ţară clandestin ca să organizeze atentate, ci ca să-şi mai vadă 
prietenii şi neamurile, de care îi era dor. Apoi, de când a fost arestat, s- 
a convins că numai lângă Rege e bine şi abandonând tot ce a adorat 
până acum s-a aruncat în braţele lui Urdăreanu... Audienta cu comuni- 
cat a avut de scop să se aducă la cunoştinţa întregii Mişcări Legionare 
(mai există vreuna?) că unul din principalii ei conducători a trecut de 
partea stăpânirii... 

Foarte frumos. Mi-am permis să fac însă lui Ghelmegeanu urmă- 
toarea observaţie: „Acum un an Majestatea Sa împuşca pe gardiști — 
acum îi primește în audienţă. Trebuie să admitem că fie acum un an, 
fie acum, Majestatea Sa a greşit. Şi trebuie să mai conchidem că a 
greşit acum, căci ar fi teribil de tragic să conchideni că a greşit când a 
curmat atâtea vieţi nevinovate!“ Prietenul Ghelmegeanu care nu se 
preocupă decât de portofoliul său, a dat din umeri... 


leri, mare dejun la Clubul Miliardarilor. Mare, fiindcă ne-a cinstit 
cu prezenţa lor di prim-ministru Tătărescu, d-nii miniştri Ghelme- 
geanu, Cancicov, general Teus, di Stelian Popescu, Lupoşianu şi o 
droaie de foşti și viitori miniștri. Membri mai de rând ai Asociaţiei 
căscaseră gură și mă întrebau dacă s-a întâmplat un eveniment extra- 
ordinar, şi dacă s-a format un Guvern naţional... 

Deşi toată lumea îl consideră pe ducă, ba unii chiar demisionar, Tă- 
tărescu s-a arătat mai puţin copleşit și deprimat ca zilele trecute. Ade- 
vărul este că în orice ţară din lume un Guvern în situaţia Guvernului 
lui Tătărescu ar fi plecat de mult. Asociaţia de afaceri Rege-Ma- 
laxa-Urdăreanu- Tătărescu e însă atât de strânsă încât ţine contre vents 
et marées (contra vânturilor şi mareelor). 

Alaltăieri-seară, miercuri, s-a petrecut în plină şedinţă a Consiliului 
de Miniştri o scenă pe care mi-a povestit-o Christu, ministru prezent, 
scenă care zugrăvește în ce hal de anarhie a ajuns Guvernul. Faţă de 
nevoia de bumbac atât de mare, de imposibilitatea de a mai importa din 
Egipt, zisul Christu a cerut Consiliului mijloacele necesare ca să cum- 
pere un stoc ce i se oferea din Irak. Pentru aceasta îi trebuiau 450 mi- 
lioane lei. Mitiţă Constantinescu a scăldat-o şi în cele din urmă a de- 
clarat „că va supune chestiunea Consiliului Băncii“ — un mijloc de a 
clasa cererea. Christu a insistat şi a spus că banii trebuie până în trei 
zile, căci altfel pierde marfa. A intervenit atunci Tătărescu, care a 
aprobat cererea şi a adăugat „ Ordon ministrului de Finanţe să găsească 
suma“. Atât a fost de ajuns lui Mitiţă ca să sară ca ars, să declare că 
n-are ordine de primit de la nimeni şi să facă procesul guvernării de 4 
ani a lui Tătărescu, căruia datorăm toate lipsurile de azi şi starea în 
care ne aflăm... 

A început să strige Tătărescu, a continuat să zbiere Mitiţă şi ca să 
curme scandalul cel dintâi s-a sculat și a plecat trântind uşa... 

Deși Mitiţă a declarat alaltăieri seara că, după ce s-au certat ca 
lăeţii, cei doi servitori devotați ai lui Malaxa s-au împăcat şi s-au... 
pupat. 

În momentul de a părăsi Clubul Miliardarilor, Tătărescu mi-a spus 
că trebuie să mă vadă peste trei zile. De ce trei, nu ştiu. l-am răspuns că 
afară de duminică şi de luni când voi fi la Breasta, sunt la dispoziţia sa. 


Avakumovici, noul ambasador iugoslav, care vine de la Madrid, 
povesteşte că de când a izbucnit războiul, în septembrie trecut, mare- 
şalul Petain (ambasador al Franţei în Spania) sc arăta foarte îngrijorat. 
Avakumovici l-a întrebat într-o zi dacă era pesimist asupra soartei răz- 
boului. „Je ne suis pas pessimiste -— a răspuns mareșalul — je suis lu- 
cide...“ (nu sunt pesimist, sunt lucid). 


Farinacci, care de când Ialia a declarat război face pe grozavul şi a 
câştigat efectiv enorm în influenţă, a pus pe ai lui să telefoneze lui 

Şoneriu ca să afle ce se petrece în România şi pentru ce Tătărescu mai 
este la putere. Șoneriu i-a trimis un raport scris, prin Valaperta care a 
plecat tocmai ieri la Milano. Fără să mă întrebe, Șoneriu a așternut 
acolo „drepturile mele la Guvern“. l-am spălat capul. Să mă ferească 
Dumnezeu! E un fapt însă că nemții şi italienii şi chiar rușii mă vor, ca 
să nu mai vorbesc de români. Din fericire pentru mine nu mă vrea Ma- 
laxa şi astfel n-am nici o grijă: departe de mine paharul răspunderilor 
şi oroarea situaţiei... 


D.d. Stimson şi Knox, parlamentari republicani notorii, au intrat în 
Ministerul lui Roosevelt. În lumea anglo-saxonă şi aiurea, se dă o mare 
importanță faptului, interpretat ca o adeziune a unui grup important de 
republicani la politica Preşedintelui. Se vorbeşte chiar de Guvern de 
coaliţie. Candidaţii republicani la Preşedinţie declară însă că nu poate 
fi vorba de coaliţie și că d. d. Stimson şi Knox n-au angajat decât răs- 
punderea lor proprie... De notat că cei doi republicani au săvârșit gestul 
lor în ajunul ţinerii conventului care urmează să desemneze candidatul 
partidului lor la Președinția Republicii... 


În Egipt încurcături. Armata britanică își are bazele ei pe Nil, iar 
Regele Faruk și Guvernul egiptean n-au nici o poftă să intre în război 
cu Italia. Cred şi eu. Dar ce va ieşi din acest conflict? Ce poate face 
Egiptul cu cele 3 regimente ale sale de negroizi? 


Fabricius, întâlnit ieri la recepţia Aristiţei Ghika, mi-a afirmat că 
până într-o lună e gata şi Anglia. „So meint es der Führer, und der Fih- 
rer irrt sich nie...“ (Astfel crede Führerul și Fiihrerul nu se înșală nici- 
odată) Ce să-i spun? Până acum a fost cam aşa... 


Dl Vasile Stoica, numit subsecretar de Stat la Propagandă odată cu 
formarea Cabinetului Tătărescu, a rămas liniștit la Ankara. Scandala- 
giul nebun n-a vrut să plece. În fine l-au scos de acolo şi ieri a părăsit 
Turcia ca să facă loc lui Cruţescu plecat și el tot ieri, la post... 


Sâmbătă, 22 iunie. Ciudat — drama petrecută la Rethondes, în pă- 
durea de la Compiègne, dramă înscenată cu atâta artă — şi cu atât ve- 

nin — de Hitler și de oamenii săi, nu m-a emoţionat. Ce deosebire cu 


sentimentele care m-au scuturat în 1918, cu prilejul încheierii armisti- 
țiului de atunci! Erau într-adevăr atunci două lumi care se ciocniseră şi 
la Rethondes se prăbuşise ultimul val de despotism medieval. Năzuin- 
tele neamurilor oprimate şi chemate la viaţă izbucniseră într-un zgu- 
duitor imn de recunoştinţă... Astăzi, o răzbunare individuală sau colec- 
tivă, o parodie a forţei brutale care nu atinge simţirile, o înjosire a unei 
nobile naţiuni care a meritat poate o pedeapsă pentru ușurința ei dar și 
recunoştinţa omenirii pentru tot ce i s-a dat — a omenirii din care nu 
se poate exclude nici Germania... 


Condiţiile puse de germani trebuie să fie foarte complicate, căci 
nici până azi (sunt orele 10) nu se cunoaşte rezultatul negocierilor din 
istoricul vagon. 

Nemtii au hotărât să ducă la Berlin — după ce se vor termina nego- 
cierile armistiţiului — şi vagonul și piatra comemorativă de la Rethon- 
des, dar vor lăsa pe loc statuia lui Foch... l 


Înaintarea nemților spre Sudul Franței s-a mai domolit, probabil în 
legătură cu negocierile armistițiului. 

Francezii au sărit în aer tunelul de la Valorbe, care lega Elveția cu 
Franţa, pe ruta Simplonului... Zvonul răspândit ieri şi alaltăieri despre 
strămutarea Guvernului francez de la Bordeaux la Bayonne nu s-a ade- 
verit. Deocamdată Guvernul a rămas la Bordeaux --— un semn că ar- 
mistițiul se va încheia... 


Seria de decrete-legi prin care Frontul Renaşterii Naţionale a fost 
înlocuit prin „Partidul Națiunii“ — „partid unic şi totalitar“ —- sub 
conducerea supremă şi directă a Regelui, a fost trâmbițată aseară la 
Radio şi publicată azi-dimineaţă în ziare. 

Luând preşedinţia partidului, Regele consfințeşte punctul meu de 
vedere din toamna anului 1938, când l-am rugat cu atâta insistenţă, să 
se pună în fruntea FRN-ului, în conformitate cu schema pe care o pre- 
gătisem şi care a servit de bază organizării Frontului. Regele n-a vrut 
atunci în ruptul capului. Acum vrea! E pentru mine un mare succes: de 
obicei ideile mele sunt adoptate şi sabotate de alții — după 5 până la 7 
ant de la expunerea lor; de data asta n-au trecut nici doi ani!!! 


Despre crearea noului partid am observat următoarele: 
1. Un partid (un parti, eine Partei) (o parte) e o parte dintr-un tot şi 
prin urmare noţiunea de partid nu e compatibilă cu calificativul „unic“. 

Un partid cere să mai fie şi altul, concurent. Trebuia deci conservată 
noii formaţii titulatura de front. l 

2. Nici „al națiunii“ n-ar nici un succes, fiindcă nu deslușește nimic. 

3. Numirea lui Urdăreanu ca şef de Stat Major e scandaloasă și con- 
damnă noua formaţiune la sterilitate de la început. 

4. Toate penalităţile edictate pentru cei care nu se vor înscrie sau 
vor sabota noul partid dovedesc câtă nădejde pun promotorii în entu- 
ziasmul pe care îl va provoca „Partidul Națiunii“. Sub ordinele dom- 
nilor Urdăreanu şi Malaxa... 

Cum n-am fost nimeni chemaţi să ne dăm părerea, declinăm şi răs- 
punderea pentru succesul noii formațiuni. Ea constituie o mărturisire a 
falimentului FRN-ului. Să nu vină peste doi ani o altă formulă să măr- 


turisească falimentul „Partidul Națiunii“... 


Cu toate sentimentele mele de îndoială asupra viitorului noului par- 
tid, a trebuit să trimit ca președinte al Senatului o caldă telegramă de 
felicitare Regelui... Aşa e soarta mea, să gândesc una şi să fac alta, ca 
să-mi apăr pâinea cea de toate zilele... 


Ministrul american de Război, Woodring, a demisionat în semn de 
protest pentru slăbirea forței de apărare a Statelor Unite prin trimiterea 
de material de război, din stocurile armatei, Angliei. Demisia lui 
Woodring şi înlocuirea sa prin republicanul Stinson, ca şi numirea lui 
Knox la Ministerul Marinei, fac o vâlvă enormă în Statele Unite şi pot 
să compromită alegerea lui Roosevelt... Vedremo. 


La Lisabona s-a inaugurat o rafinărie de petrol întemeiată de Schein 
şi de cei de la „Redevenţa“, rafinărie construită şi îndrumată de ingi- 
neri români, sau „rumuni“, nu se știe. Pangal a asistat la inaugurare și 
a înregistrat un succes de prietenie portughezo-română... 


Se zice că Stoiadinovici a fost scos din domiciliul forţat şi numit 
prim-ministru... Oficial nu s-a anunţat încă nimic... 


Am telegrafiat felicitări şi lui Urdăreanu, pentru gradul de şef de 
Stat Major pe care l-a căpătat. Telegrama mea are următorul text: „Fe- 
licitări cordiale, pentru dumneata și pentru mine“! Aluzie la propu- 
nerea mea din 1938... Blumenfeld a venit de altminteri să-mi spună că 

Ghelmegeanu declară tuturor că formula cu Regele — şef, e formula 
mea... 


Azi la amiază, Urdăreanu a depus și jurământul de ministru de Stat, 
căci l-a făcut şi ministru... Acum pricep tot: azi l-a făcut ministru, peste 
scurtă vreme îl va face prim-ministru pe scumpul său Ernest! Vom trăi 
şi înjosirea asta! Toate bune — dacă scapă ţara, dar ce ruşine! 


25 iunie. În lipsa mea din Bucureşti — am petrecut două zile la 
Breasta — s-a învârtit pământul. În afară, s-a semnat armistițiul între 
Franța de o parte, Germania şi Italia. Ostilitățile au încetat azi noapte, 
la ora 1,35... Umilirea Franţei este complectă, sfâşietoare pentru toţi 
cei care s-au hrănit în cursul vremurilor din comorile ei sufleteşti. 

Nu pot pricepe cum o ţară atât de înzestrată de Dumnezeu şi un 
popor atât de dârz au putut ajunge în câteva săptămâni la o asemenea 
prăbușire... Şi mă tem că pacea va fi şi mai oribilă ca armistițiul... 


„Pe frontul intern“, abia acum începe lumea să-și dea seama de ra- 
dicala şi revoluţionara schimbare de regim pecetluită prin transfor- 
marea FRN-ului în Partidul Națiunii. Când mi-a spus joia trecută 
Ghelmegeanu: „s-a adoptat programul dumitale“ — n-a făcut aluzie, 
cum am crezut, la propunerea mea din toamna 1938 (Regele şef al 
Frontului), ci la sfaturile pe care le-am dat Regelui în momentul în 
care mi-am dat demisia din postul de prim-ministru. 

E drept că am spus atunci Regelui că nu se poate merge cu două 
Guverne, cel de la Palat și cel de la Președinția Consiliului, că era mai 
bine să nu mai numească un prim-ministru (cel mult un vicepreședinte 
al Consiliului pentru nevoile protocolare) şi să prezideze el Consiliul 
de Miniştri, luându-și un ajutor, un şef de Cabinet, un secretar general 
sau aşa ceva. E drept de asemenea că i-am spus: „a-ţi unul, doi sau trei 
Urdăreni“ — înțelegând să-și ia pe lângă dânsul „băieţi“ care să-l ajute 
în sarcina sa de „Führer & Kanzler“(conducător și cancelar). Dar 
niciodată n-am înţeles să facă din Urdăreanu primul demnitar al ţării şi 
să-l cucuţeze pe el în locul primului ministru. Nu ştiu dacă locul de 
prim-ministru va fi desființat (de patru zile nu se mai vorbeşte de Tătă- 
rescu, ci numai de Urdăreanu) sau dacă va fi menţinut şi demonetizat. 
În tot cazul am intrat în „era Urdăreanu“ şi asta n-a fost sfatul meu. Nu 
puteam eu să mă gândesc la înălțarea unui individ tâşnit din lăturile 
alcovului, bun de întrebuințat în umbră, dar nu de pus în lumină... 

Tipul e direct inconştient. Pus să vorbească la Radio, duminică 
seara, a vorbit ca N apoleon de pe Pyramide, cu un ifos, cu niște apăsări 
de accente cu totul nepotrivite. Efectul a fost dezastruos; lumea care 
l-a văzut ridicându-se dintr-un țucal, e indignată. De teamă, nimeni nu 
spune nimic — şi cei carc ar fi gata să spună, tac şi ei ca să nu mai în- 
greuieze situația internațională a ţării, deja destul de grea... Dar când 
câte toate s-or sfârşi, Doamne, Doamne, ce răfuială! 

Pe lângă discursul hitlero- “napoleonian al lui Urdăreanu, am avut 
duminică seara stupefacția să auzim la Radio pe dl Horia Sima care a 
spus: „Ordon tuturor elementelor legionare să se înscrie în Partidul 
Națiunii...“ DI Sima e acelaşi domn Sima care a fost arestat acum 15 
zile, care a mărturisit că a participat la uciderea lui Armand Călinescu 
și care a jurat să răzbune pe Corneliu Zelea Codreanu! 

Cum pot să creadă „bidetiştii“ d-nei Lupescu că toţi acești legionari 
cu ura în sân şi cu setea de răzbunare în gură sunt sinceri când vin să 
se înscrie în partidul Regelui? Printre primii înscriși figurează lon 
Zelea Codreanu, tatăl lui Corneliu... Sunt pozitiv informat că legionarii 
au primit să se înscrie în noul partid, numai ca să se poată mișca în 
libertate şi legalitate. 

În rezumat, Regele a dat ţara pe mâna lui Urdăreanu şi pe el însuşi 
pe mâna legionarilor... 

Nu acestea au fost sfaturile mele. Acum, să scoată cămaşa pe unde 
o şti... i 


Ziarele de ieri și de azi sunt pline cu portretele lui Urdăreanu, cu 
biografia lui Urdăreanu, cu laude la adresa lui Urdăreanu, cu enume- 
rarea marilor sale însuşiri! Unde e Tătărescu? a intrat sub pământ, sau 
l-a acoperit umbra lui Ghelmegeanu? 

Spicuiri din cuvântarea de alaltăieri a Noului Mare OM: 

„Stăpânit numai de sentimentul de legătură cu pământul Țării... (a 
uitat de Lapommeraye, tata-moşul asasin?) 

. hotărât fiind a-mi face datoria, toată datoria, cu orice sacrificiu al 
persoanei mele...“ 

„Fără ură, fără părtinire (!!), cu sufletul deschis dar cu fermitate voi 
lucra din răsputeri pentru a împlini legea supremă de care vorbea Ma- 
jestatea Sa Regele! în cuvântarea de ieri seară spunând: „Legea 
supremă care trebuie să ne călăuzească este Salvarea Patriei?, salvarea 
Ei prin mijloace eroice.“ 

1 Colegul său. 

2 Cine amenință „Patria“ în afară de inamicii din afarâ? Şi pe aceştia nu-i va răpune nici 
Partidul Națiunii, nici Regele Carol, nici Regele Ernest, nici Horia Sima! 

Biata țara lui Hübch, la ce încercări e supusă, ca cobaii în labora- 
toarele de biologie! | 


Birourile „Partidului Națiunii“ au fost instalate în vechiul Minister 
al Afacerilor Străine (Casa Sturdza). Acest imobil, care stă ca o tu- 
moare pe faţa noului Minister, trebuie dărâmat. Să fie şi existenţa 
noului partid vremelnică, ca a localului care l-a adăpostit? 


Între Churchill și mareșalul Petaine au fost schimburi de vorbe acre, 
prin Radiodifuziune ... Nu m-ar mira ca Franţa să arunce toată vina de- 
Zastrului asupra Angliei şi ca de aci înainte drumul celor două naţiuni 
să se despartă... Va depinde și de Hitler, dacă va şti să menajeze Franţa 
la tratatul de pace, și să o câştige împotriva Angliei... Deocamdată pare 
că mergem la două Guverne franceze, din care unul ia Londra. Sau cel 
puţin în Anglia, un corp expediționar francez. Se zice că generalul de 
Gaulle — dezavuat la Bordeaux — ar fi la Londra în fruntea unui corp 
de 300 000 de oameni. De unde i-o fi luat? 


O consecință a dezastrelor aliate e scăderea prestigiului lui Roose- 
velt, care se dedese dat, personal cel puţin, de partea Aliaților ... Se zice 
că șansele sale de realegere ar fi scăzut mult... 


Cecropid a văzut pe Fabricius şi pe Gerstenberg, înapoiat zilele tre- 
cute din Berlin. Ei nu par foarte încântați de revirimentul din România. 
Nemţii nu ne cer vicleim, ci două lucruri: claritate şi continuitate în po- 
litica noastră. Göring a trimis Regelui un mesaj (despre care am mai 
vorbit), mesaj prin care se cerea Majestății Sale să renunțe negru pe 
alb, adică în scris, la garanţiile acordate de Anglia și de Franţa. Re- 
gele a căutat să scape prin tangentă, numind întâi pe Romalo la Berlin 
şi dându-i o scrisoare de recomandaţie către Göring. Berlinul s-a decla- 
rat nesatisfăcut; atunci Regele a numit pe Gigurtu la Externe. Şi acest 
gest fiind judecat insuficient, Regele a însărcinat pe Gigurtu să dea un 
răspuns verbal. Berlinul continuând să reclame slova regală, Regele a 
pășit la „legionarizarea“ personalului politic românesc, sub Înaltele 
Sale Auspicii... Dar, după câte spune Cecropid, nemţii continuă să ceară 
slova Regelui şi vor în România, în politică, claritate şi continuitate... 
Până şi negocierile ce par a se agăța cu Rusia îi supără şi unii din ei 

se întreabă dacă Regele nu continuă cumva cu dublul joc de până 
acum... 

Şi Fabricius și Gerstenberg au spus lui Cecropid, că singurul om în 
care ar avea încredere, aș fi eu. Din nefericire, pentru ei, eu nu sunt 
gardist... 


Au început să curgă ukazurile semnate „din ordin“ de dl şef de Stat 
Major. Printr-o decizie de azi s-a hotărât ca ovreii să nu fie primiţi în 
noul partid... 


Consiliul de Miniștri trebuia să se transporte alaltăieri, duminică, la 
Cernăuţi, să fericească Bucovina pe loc. Sâmbătă seara, transportul 
Menajeriei s-a contramandat... Să se fi dezgustat Tătărescu de tot sau 
nu mai are voie să facă act de guvernământ? 

La Ministerul cel vechi de Externe, în noul local al Partidului Na- 
țiunii se amenajează un birou pentru Rege ca şef al partidului... 

Au înnebunit cu toţii... 


O întrebare; care o fi azi starea sufletească a văduvei lui Armand 
Călinescu și a văduvei lui Zelea Codreanu? 

Pentru ce? Pentru ce? Pentru ce? Pentru ce acest oribil joc cu revol- 
verele şi cu panglicele celei mai grosolane farse? 

Gardiștii vor începe acum seria parastaselor... în fiecare judeţ. Şi 
nimeni nu va înţelege pentru ce oamenii au fost împuşcaţi astă-toamnă 
în numele unor idei exaltate şi recompensate acum... 

Se zice că Gavrilă Marinescu va fi dat în judecată; Victor lamandi, 
favoritul de ieri, se ascunde în gaură de şarpe; generalul Argeşanu mai 
râde ca un bou, dar inima îi e cât un purice... 

Câte o să mai vedem. 

Un gardist de seamă a spus prietenului meu C.: „Regele e acum 
prizonierul nostru...“ 


Principesa Iuliana a trecut Atlanticul cu cele 2 fiice ale sale şi s-a 
instalat la Ottawa, în Canada. Am progresat: de la „Les Rois en Exil“, 
romanul lui Alphonse Daudet, am trecut la „Les Rois en Fuite“. Cine 
va scrie romanul lor? 

Gerstenberg a spus lui Cecropid că atacul Angliei, cel mai îngrozi- 
tor și înverşunat atac din câte a fost vreodată, va începe zilele acestea... 


Iugoslavia şi Rusia au reluat raporturile diplomatice întrerupte de la 
întronarea Sovietelor. Miniștri plenipotenţiari au fost numiţi la Belgrad 
şi la Moscova... 


Ovreii sunt în transe. În Franța caută toti să fugă în Spania, cu scule, 
cu devize, cu aur, cu nimic — cu ce pot. La granița spaniolă e o învăl- 
mășşală de nedescris. S-ar fi arestat şi patru domni care s-au legitimat 
ca secretarii lui Paul Reynaud, dar care duceau cu ei documente poli- 
tice de cea mai mare importanţă şi care ar fi îngreunat sarcina mareșa- 
lulu: Pétain. Oamenii au fost arestaţi şi documentele sechestrate... 

Să mai vorbesc de ovreii noștri, săracii? Ordonanţa de azi, semnată 
de Cotoi, principele păcii!, în calitatea sa de şef de Stat Major al 
PN-ului, i-a osândit pur și simplu la moarte prin inaniţie.. 

Blumenfeld a venit azi la mine descompus, ca şi doctorul Katz care 
mă îngrijește cu atât devotament... Mama lor, tuturor Cotoilor prinți 
care persecută pe simpli Cotoi fără vină! 


Miercuri, 26 iunie. Armistițiul franco-italian a ieşit mai puţin aspru 
decât mă aşteptam. Mă așteptam la pretenţii de ocupare a întregii 
coaste mediteranice a Franţei, a Tunisiei, a Algeriei, a Siriei şi a altor 
puncte africane. Nimic din toate astea; o simplă demilitarizare a zone- 
lor din dreptul tronturilor, pe o adâncime de 50-100 de kilometri, în 
teritoriul francez... 


Pe cât au fost italienii de relativ moderați în pretenţiile lor, pe atât 
au plictisit lumea cu laudele pe care şi le-au tras şi cu fanfaronade de 
nemaiîntrecute victorii la care s-au dedat până în ultima clipă a ostili- 
tăților. Dacă n-ar fi venit armistițiul, cele mai formidabile fortificaţii 
din lume ar fi fost înfrânte în câteva zile, Alpii ferecaţi prin care nimeni 
nu s-ar fi gândit să treacă vreodată ar fi fost luaţi în fugă și tricolorul 
italian ar fi fâlfâit pe Valea Ronului... Şi toate astea fiindcă francezii 

E Prostie. Mi-am adus aminte de Godoy, Prince de la Paix, favoritul Regelui Spaniei Carol şi 
el, dar al (V-lea! 

i-au lăsat să înainteze cu câţiva metri în ultima zi a luptelor... Italieni 
scumpi, scârboşi macaronari mai sunteți! 


În Camera Comunelor, Churchill a vorbit ieri despre evenimentele 
din Franţa şi a făcut câteva destăinuiri. Paul Reynaud, faţă de înain- 
tarea inamicului şi de stările din armata franceză a pus Guvernului 
britanic întrebarea dacă e dispus să dezlege pe cel francez de obligaţia 
de a nu încheia pace sau armistițiu decât împreună. Churchill a răspuns 
nu, dar a autorizat pe Reynaud să adreseze un apel de ajutor Statelor 
Unite... După răspunsul sosit din Washington, Guvernul francez a co- 
municat celui englez că acest răspuns era nesatisfăcător. Atunci Chur- 
chill a autorizat pe Reynaud să întrebe pe nemti în ce condiţii ar fi 
dispuşi să înceteze ostilitățile, fiindcă bineînţeles toate unităţile navale 
franceze s-ar refugia în prealabil în porturi englezeşti şi ar fi puse la 
dispoziţia Amiralității britanice... Churchill a și plecat spre Bordeaux 
să se înţeleagă mai de aproape cu Paul Reynaud, dar pe drum a aflat că 
acesta demisionase. Guvernul britanic consideră pe cel din Bordeaux 
ca un Guvern prizonier al nemților. Churchill nu ştie ce raporturi va 
mai putea avea cu dânsul „prin gratiile de fier“, în tot cazul Anglia nu 
va uita poporul francez și-l va salva din sclavie, după ce va învinge pe 
Hitler (paşte murgulc). Guvernul britanic va susține orice încercare 
franceză de a lupta împotriva inamicului comun (aluzie la Guvernul 
francez înfiinţat în Londra de către generalul de Gaulle) şi în această 
privință Churchill a anunțat de mulţumire că coloniile franceze nu vor 
recunoaşte armistițiul și vor lupta înainte. Cred că Churchill se înșală. 
Poate că în Maroc, generalul Francois să ia atitudine de răzvrătit, 
încolo nu... 


Hitler a ordonat ca steagurile să fâlfâile 10 zile şi clopotele să sune 
7 zile, în toată Germania, în semn de bucurie pentru marea victorie 
hărăzită de Dumnezeu nemților... 


Windsor-el mititel cu ducesa lui a şters-o din Franţa. Valurile îl poartă 
ca şi pe Paul Reynaud și pe Mandel (zice-se) spre malurile Angliei... 


Cotoi, principele Păcii, a dat instrucțiuni speciale la Radio pentru 
pronunțarea numelui său. Nu cumva să se zică Urdăreanu, cum am 
pomenit cu toţii, ci Urda (a deschis)-rianu! 

Nimic mai caraghios decât paţachinele de la Radio belindu-şi gura 
ca să pronunţe numele lui Cotoi, după ordin, căci numele lui Cotoi e 
proslăvit de dimineaţa până seara. 


leri, la orele 13, Majestatea Sa şi-a primit Guvernul întreg, venit să-l 
felicite pentru „marele act“. Tătărescu i-a tras un discurs după reţeta 
lui, vorbe goale înşirate, fără miez şi fără sens. Regele a răspuns mai 
simplu, dar a avut prostul gust să vorbească de morală... În faţa lui Co- 
toi, şi cu Malaxa şi cu Duduia la spate — orişicum, Sire... 


In Belgia, deputaţii naționaliști flamanzi au cerut darea în judecată 
a membrilor Guvernului Pierlot, fiindcă au dezlegat pe soldaţi şi 
funcţionari de jurământul prestat Regelui -— și a parlamentarilor care 
au părăsit țara şi s-au întrunit în țară străină. 


Irina Sturdza a fost aleasă ieri președinta Crucii Roşii. Acum câteva 
luni, Regele a cerut să fie dată afară din comitet fiindcă era gardistă... 
s-au schimbat vremurile... 


Joi, 27 iunie. Văzut ieri pe Tătărescu, Face în pantaloni. Se teme că 
acum, cât mai sunt încă nemţii prinși în Occident, în Anglia, vor veni 
ŞI ruşii şi ungurii și bulgarii cu „notele lor“. Se teme mai puţin de un- 
guri pe care îi țin nemții în mână, dar mai ales de ruşi... care au şi În- 
ceput să zboare deasupra teritoriului nostru. Au trecut şi peste Cernăuţi 
şi s-a tras asupra lor.. Nemţii sunt foarte rezervaţi și Fabricius ar fi rc- 
comandat multă prudenţă şi „înţelegere“ cu ruşii, pe orice pret, căci 
acum Germania nu poate nimic, dar că mai târziu va putea îndrepta 
lucrurile... 

Am arătat lui Tătărescu că nu împărtăşesc temerile lui şi că declara- 
țiile lui Fabricius mă miră căci nu corespund informaţiilor mele. Te- 
merile: ungurii și bulgarii nu ne vor ataca nici nu ne vor felicita fără 
învoirea Germaniei şi a Italiei; ruşii fac şi ei în pantaloni fată de ger- 
mani, fiindcă ştiu că Germania poate oricând îndrepta o sută de divizii 
îinpotriva lor aşa încât zborurile peste teritoriul nostru se explică prin 
grija de a şti dacă au sosit nemţii la noi.! Declaraţiile: Fabricius spune 

L Zborurile ruseşti mai au probabil şi alt scop. Noul ministru Lavrentie a fost iunpresionat 
în călătoria sa de lucrările de fortificaţie şi de numărul de trupe din Basarabia. Cum ruşii ne 
consideră acum ca fiancul drept al armatelor permane, probabil că au vrut să-și dea seama, după 
raportul lui Lavrentiev, de situaţia dintre Nistru şi Prut. 

una lui Tătărescu și alta mie. Din câte mi-a spus el mie, din câte mi-a 
spus şi Neubacher și din comunicările făcute de Gerstenberg lui Ce- 
cropid rezultă că dimpotrivă nemţii nu vor să ne apropiem de ruși şi să 
ne înțelegem cu ei — şi mai rezultă că în caz de pericol o armată 
germană suficientă, ca să bage pe ruşi în draci, e disponibilă. Am 
adăugat — şi atât mi-am permis în direcția punctului nevralgic al poli- 
ticii noastre, în acest moment — că probabil nemţii vorbesc cu fiecare 
după încrederea ce le inspiră interlocutorul lor. 

Tătărescu a sărit pe ocazie ca să-mi declare că are toată încrederea 
nemților, că are cele mai bune relaţii cu ei, că le-a propus o alianţă in- 
timă și definitivă pe baza unui Memoriu în care a invocat toate argu- 
mentele istorice începând cu 1883... „Şi ce ti-au răspuns?“ — l-am în- 
trebat eu. „Nimic, încă...“ mi-a răspuns cu naivitate ușurat Guţă... 


Din politica externă am trecut la cea internă. Am fost amândoi de 
acord că FRN-ul dăduse faliment, că ideea mea iniţială cu Regele în 
frunte fusese cea bună, că o simplă înlocuire a lui Vaida prin Rege nu 
era posibilă şi că pentru şefia Suveranului, trebuia o formulă nouă. Am 
fost asemenea de acord că persoana lui Urdăreanu nu putea fi discu- 
tată:de vreme ce se recurgea la Vodă, era natural ca acesta să-şi ia ca 
ajutor pe cine vrea el, pe omul său de încredere. Că ar fi fost mai bine 
ca Ernest să nu facă pe Napoleon, e altă chestiune asupra căreia am 
fost iar de acord. Asupra celui de-al treilea punct esenţial al schimbă- 
rilor politice din săptămâna trecută, asupra cucuţarii Gărzii de Fier în 
capul bucatelor n-am mai fost de acord. Eu am lămurit că învierea 
Gărzii e o mare greşală, pe care nu o cer nici nemţii. Aceştia cer numai 
un lucru: ca simpatizanți lor din prima oră să nu mai fie împușcați, — 
dar de acolo până la pupături e o distanţă! 

Tătărescu a pretins că mai bine era ca acest curent viu, orice s-ar 
zice, să fie canalizat de Rege. Am replicat că toţi oamenii aceştia ve- 
neau să se alăture de Rege fără nici o sinceritate şi numai ca să se 
poată mişca şi să poată lovi în linişte. „Cum vrei să cred eu — am con- 
chis —— în sinceritatea unui lon Zelea Codreanu în fruntea pocăiților, 
când ştie că Regele i-a ucis doi fii?“ 

Tătărescu pretinde că nu se va da un ro! prea important gardiştilor. 
Poate un Subsccretăriat sau două, în caz de remaniere, poate pe ici pe 
colea o prefectură. Despre dizolvarea Corpurilor Legiuitoare (!) nu e 
vorbă... 

Cum aflasem de dimineaţă că Mihalache şi d] Lupu se solidarizează 
cu Maniu şi nu intră în Partidul Natiunii, am întrebat pe dl prim-mi- 
nistru cum rămâne cu dl Consilier Regal Jean Mihalache, de două ori 

răzvrătit, şi împotriva Partidului Unic și împotriva Senatului, cu care e 
în proces... Tătărescu mi-a adus atunci la cunoştinţă că Mihalache își 
dăduse demisia din sarcina de Consilier Regal!... 

Am mai fost de acord cu Tătărescu că s-a mers prea departe cu 
ovreii în reglementarea admiterii în noul partid. Nimic şi nimeni nu ce- 
rea în țara noastră crearea a două categorii de cetăţeni, pe care nici 
Constituţia nu le încuviinţează. Decretele trebuie astfel interpretate: 
ovreii nu vor putea face parte din consiliile de administraţie şi din co- 
mitetele de direcţiune ale colegiilor sau corpurilor constituite. Vor 
putea fi împiegaţi și chiar directori de întreprinderi și exercita profe- 
siile liberale... 

După ce am pus mai mult sau mai puţin ţara la cale, Tătărescu mă 
întreabă dacă aș primi să intru într-un Guvern lărgit, prezidat de oricine 
(eufemism ca să nu spună că de el), Guvern menit să acopere răspun- 
derea Regală, care nu trebuie lăsată să se expună singură furtunilor ce 
pot să vină, căci el, Tătărescu nu crede că vom putea scăpa fără sacri- 
ficii, acolo unde chiar argumentele etnice sunt împotriva noastră... A- 
ceasta era chestiunea pe care voia să mi-o pună, când mi-a cerut la Clu- 
bul Miliardarilor să mă vadă peste 3 zile. 

Am răspuns foarte simplu că n-am nici o ambiţie de Guvern, că do- 
resc să rămân ce sunt, dar că n-aş putea refuza concursul meu —— fie şi 
într-un loc de prefect — dacă acest concurs ar fi menit să aducă un cât 
de mic folos ţării mele... Mulţumit, Tătărescu a întrebat: „Nu pleci din 
Bucureşti zilele acestea?“ — „Nu“. 


După Tătărescu am văzut pe Cancicov. Nu pricepea nimic (deşi e 
un prieten al lui Urdăreanu) din toată bulversarea politică din zilele 
trecute. Considera mai ales pactul cu Garda de Fier ca o mare greşeală. 
Despre Tătărescu mi-a spus că minte de câte ori deschide gura. Gu- 
vernul nu mai are nici o autoritate, nici chiar asupra funcţionarilor din 
ministere. E anarhie peste tot. Cancicov mi-a dat o dovadă despre 
această anarhie, cuvântarea radiodifuzată ținută chiar ieri de dl dr. Si- 
mionescu, preşedintele „generaţiunii naționaliste din 1922“ (!!), abia 
contopit în Partidul Națiuni şi al Majestății Sale, care a urlat 20 de 
minute cerând plecarea imediată a Guvernului de epave ale trecutului 
şi înlocuirea lui prin „aşii“ naţionalismului integral. „Plecaţi, căci a 
venit rândul nostru!“ Iată lozinca acestor domni, difuzată pe socoteala 
Statului! 


l Decretul prin care s-a primit această demisie a și apărut în ziarele de azi. 


ÎNSEMNĂRI ZILNICE, 1940 391 


În ce priveşte „orientările pentru vremuri excepţionale“ pe care le 
elaborează Consiliul Superior Economic, m-am pus repede de acord cu 
ministrul Economiei Naţionale... 


Agenţia Reuter anunţă dă d.d. Herriot, Leon Blum şi Paul Boncour 
sunt în Anglia. Despre Blum se spusese că fugise în America. 


Hoover a ţinut o mare cuvântare la Congresul Partidului Repu- 
blican, în care a declarat că Aliaţii, în speţă Anglia, trebuie ajutaţi ma- 
terialmente de Statele Unite, cât se poate mai intens — dar fără a com- 
promite America în război. 

Candidatura lui Hoover a făcut mari progrese -— iar şansele lui 
Roosevelt sunt în scădere. Repercuţia dezastrelor asupra celui care, 
orice s-ar zice, a încurajat războiul prin atitudinea sa publică... 


Repatrierea polonezilor de la noi e în plin curs. Până acum am scă- 
pat de peste 3 500 .... De ne-am vedea scăpaţi de toţi, că numai buclu- 
curi ne fac... 


De ce a pierdut Franţa războiul... iată un subiect asupra căruia în- 
cepe să se scrie şi să se vorbească din locuri competente. Pétain, mare- 
șalul, a vorbit ieri la Radio. Cauza înfrângerii a fost înainte de toate 
ideea greşită că se poate combate cu aurul din bănci şi cu blocada ina- 
micului în locul efectivelor, armamentului şi a artei de a întrebuința și 
efectivele și armamentul... Lipsa de efective a fost datorată în Franța 
lipsei de natalitate. Aceasta a scăzut în 10 ani de la 1 300 000 (circa) 
la 600 000 şi ceva... 

Ca Pétain vorbeşte şi Weygand... şi mulți alţii... 


Fabricius a telegrafiat la Ankara lui Papen „că individul trimis de 


România în Turcia“ (Radu Cruţescu) n-a avut buna-cuviinţă să-i facă 
o vizită la trecerea sa prin Bucureşti, deși venise de la Berlin... 

Sâmbătă, 29 iunie. De alaltăieri, joi seara, sunt iarăşi „la mașină“, 
adică nu mai sunt om... 

Joi dimineață la orele 11, mă pregăteam să ies din casă, când tele- 
fonul m-a chemat: Palatul Regal; eram poftit la „un Consiliu de Mi- 
niştri“, la orele 12,20... 

N-am mai ieşit şi m-am întrebat ce putea fi. Să fi fost o urmare a 
propunerilor lui Tătărescu, făcute totuşi în mod atât de vag, de a intra 
în Guvern? O presupunere, care nu-mi părea totuși verosimilă, căci 
înainte de a mă convoca la un Consiliu, m-ar fi chemat Regele să „mă 
convingă“, sau ar fi venit Tătărescu să-mi mai vorbească... Să fie ruşii? 
Să ne fi făcut o boroboaţă? Mi s-a strâns inima.. 

M-am îmbrăcat în uniformă şi la orele 12 am “plecat la Palat. 

La Palat fusese aranjată o masă mare în sala Tronului, pentru Con- 
siliu. Cum am ajuns sus am dat de Ghelmegeanu: „Ce e?“ — l-am în- 
trebat. Era mai galben şi mai descompus ca de obicei... Mi-a susurat: 
„Ruşii...“ — „Bine, dar ce?“ — „Ultimatum...“ Mi s-au tăiat picioa- 
rele... . 

Încetul cu încetul, ne-am strâns cu toţii. Eram toţi Consilierii Re- 
gali, afară de Vaida!, de Cuza, de mareșalul Prezan și de Văitoianu. 
Mihalache, prin demisia lui din ajun, a scăpat de răspundere... Mai erau 
prezenţi şi toţi miniştrii, şi generalul Ţenescu, şeful Statului Major. 

La ora 12!4 a sosit Regele. Nu era abătut deloc. Regele a expus în 
trei cuvinte scopul convocării: hotărârea răspunsului de dat ultimatu- 
mului Guvernului sovietic şi a dat cuvântul lui Tătărescu care ne-a po- 
vestit cele întâmplate: Davidescu, ministrul nostru la Moscova chemat 
de Molotov şi înmânarea unei note prin care ni se cere restituirea Ba- 
sarabiei întregi şi cesiunea părții de Nord a Bucovinei locuite de ucrai- 
neni, conform unei hărţi pe care a anexat-o notei. 

Davidescu a neglijat să ne definească linia de demarcaţie cerută în 
Bucovina de ruși, aşa încât la început şi până ieri când am primit lămu- 
ririle cerute de mine, ne-am legănat cu nădejdea că această linie în cel 
mai rău caz ar fi trebuit să urmeze Prutul şi să ne lase Cernăuţiul... 

Ultimatumul rusesc ne da termen până la orele 12 noaptea (în acea 
zi de joi (ora 11 la noi). În caz de neacceptare, acţiune militară a doua 
Zi... 

După expunerea lui Tătărescu, care ne-a mai spus că sondajele în 
vederea unui ajutor posibil din partea Germaniei şi Italiei fuseseră ne- 
gative, Regele care deschisese ședința cu cuvintele: „Ne găsim în unul 
din Haeg cele mai criticie din câte ne-am găsit de foarte mulți ani 


1 L a ședința de seară a participat şi Vaida, sosit de la Braşov. 

şi v-am chemat pentru a vă cere sfatul...“, a chemat pe rând la vorbă pe 
cei prezenţi. Dau aici, în două cuvinte, părerile celor de faţă în ordinea 
în care le-au exprimat. 

Întâi a vorbit Mironescu. Pentru respingerea ultimatumului şi decla- 
rarea de război, dacă armata e în măsură să se bată cu ruşii!!! 

Pentru a lămuri acest din urmă punct, Regele dă imediat cuvântul 
generalului enescu. Acesta arată cu cifre și date în mână că armata nu 
poate să reziste ruşilor, de 6 ori mai numeroşi, cu divizii motorizate, cu 
tancuri grele, cu o aviaţie de 6 ori mai mare (numai pe frontul nostru). 
Planul nostru a fost să rezistăm numai timpul necesar pentru sosirea 
unui aliat... 

Iorga. Pe cât a fost Mironescu de scurt, pe atât a fost Iorga de lung. 
Invectiva contra pregătirii armatei. S-a cheltuit mult ca să nu avem 
nimic. Să ne batem totuși, pentru onoare. Or muri câţi or muri — cei 
care vor scăpa şi vor mai trăi, vor cunoaşte vremuri mai bune... Respin- 
gerea ultimatumului ruşinos şi război... 

Dr. Angelescu. Respingerea ultimatumului şi război. 

Argetoianu. Eu declar ritos că sunt contra unui război cu Rusia. A 
începe un război cu Rusia, cu riscul de a fi atacați din spate de unguri 
și de bulgari, ar fi o nebunie. Nu ne putem bate singuri. Trebuie în 
toată această afacere să hotărâm în înțelegere cu Germania. Dacă Ger- 
mania ne sfătuieşte să primim ultimatumul, să-l primim. Dacă, cum nu 
mă îndoiesc, Germania va câştiga războiul, ea va avea tot interesul să 
reîntregească România, aceasta cu atât mai mult cu cât nu mă îndoiesc 
că războiul actual se va termina cu unul între Germania și Rusia. 

Esenţialul pentru noi e să nu ne distrugem armata degeaba contra 
Rusiei, care ne va înfrânge şi ne va lua îndoit; să facem partea focului, 
să ne retragem, să ne păstrăm armata intactă ca să ne apărăm împotriva 
ungurilor sau bulgarilor, contra cărora ne putem bate cu succes. Con- 
cluzie: să protestăm, contra abuzului de forță, dar să primim condiţiile 
Sovietelor, oricât de dureroase ar fi... 

Balif. Respingere şi război. 

Victor Iamandi. ldem. 

Victor Antonescu. Şi aşa, şi aşa. Să ne batem, dar numai puţin. Un 
ceas pe zi? 

Ciobanu. Respingere şi război. 

Silviu Dragomir. Idem. 

Traian Pop. Idem. 

Gigurtu. Pentru primirea ultimatumului. 

Christu. Răspuns simplu: „Sunt de părerea d-lui Argetoianu“. 

Dr. Hortolomei. Respingere şi război. 

Cancicov. „Sunt de părerea d-lui Argetoianu“. 

Slăvescu. Primirea ultimatumului. 

Ralea. Idem. 

Gri llcuş. Idem. Nu ne putem bate. 

Giurescu. E de părerea d-lui Argetoianu. 

Bentoiu. Pentru primirea ultimatumului. 

Portocală. Idem. 

Ghelmegeanu. E de părerea d-lui Argetoianu. 

Mitiţă Constantinescu. (Regele îi dă cuvântul spunându-i: „Mitiţă, 
fii scurt...!"%). Vorbeşte de coordonate, spune prostii inutile şi conchide 
la primirea ulimatumului. 

Andrei. Primirea ultimatumului. ` 

Macovei. E de părerea d-lui Argetoianu. 

Urdăreanu. Face pe farsorul. Demnitatea Regelui nu-i permite să 
primească o umilire fără să reacționeze. Să mobilizăm şi să cerem să 
tratăm... 

Tătărescu. Expune că frontul pe care ne rezemam s-a prăbușit și că 
altul nu a fost ridicat în loc... N-avem altă soluţie decât să ne plecăm 
— dar să încercăm să mai îmbunătăţim condiţiile. l 

Tătărescu mai informează Consiliul că Regele s-a adresat personal 
Germaniei şi Italiei şi că se aşteaptă răspunsurile... 

Se hotărăşte să se trimită la Moscova, ca răspuns ultimatumului, o 
telegramă prin care să se întrebe despre locul şi data la care plenipoten- 
tiarii noştri se vor putea întâlni cu cei sovietici... 

Regele se ridică, dar ne declară convocați în permanenţă. Să plecăm 
fiecare pe acasă şi să aşteptăm să fim rechemaţi. 

Atitudinea mea în Consiliu a impresionat şi a raliat majoritatea... 

Toată după-amiăza de joi am stat acasă, tâmpit, incapabil să scriu o 
slovă. Prieteni mulţi au venit să mă vadă, toţi au aprobat atitudinea mea. 

Am fost rechemat la Palat la ora 9. Răspunsurile Germaniei și Ita- 
liei sunt negative. Nu pot să intervină. Vor interveni însă la Budapesta 
şi la Sofia ca să menţină acolo linişte. Tătărescu citeşte textul telegra- 
mei trimise pe 4 căi la Moscova, ca să ajungă înainte de expirarea 
termenului ultimatumului. 

Pentru cazul în care răspunsul nostru ar fi judecat insuficient, re- 
începe discuţia de la amiază ca să se hotărască dacă admitem o capi- 
tulare pur şi simplu. Se repetă mărturisirile de la prima şedinţă cu ur- 
mătoarele schimbări: Mironescu, Balif şi Urdăreanu trec de partea 
noastră, a celor care cu inima sfâșiată primim ultimatumul. La această 
şedinţă de seară asistă şi Vaida, sosit de la Braşov, care e şi el de părere 
să primim ultimatumul... 

După şedinţă, Regele ne opreşte pe Vaida şi pe mine și ne roagă 
succesiv, cu lacrimile în ochi, să nu-l lăsăm singur şi să intrăm în Gu- 
vern, Vaida fără portofoliu, iar eu la Externe. Vaida primeşte. Sunt silit 
să primesc şi cu — un refuz în asemenea împrejurări ar fi fost un act 
de laşitate şi un abandon al ţării mele. Pun o singură condiţie: să fiu 
lăsat să fac politica mea, care va merge până la o alianță cu Germania... 
Condiţia e primită... Aşteptăm, Tătărescu, Vaida şi cu mine, la Palat, să 
treacă termenul ultimatumului ca să vedem dacă nu cumva rușii atacă.. 
Suntem buimăciţi... Vaida, Sidorovici (la Propagandă, în locul lui Giu- 
rescu!!!) şi Nistor, fără portofoliu şi eu, depunem jurământul... La orele 
1,20 nici o ştire de atac — în schimb o telegramă de la Moscova. Răs- 
punsul nostru declarat insuficient. Ni se enumeră o serie de condiții 
care trebuie primite până a doua zi, vineri la amiază... 

Consfătuire cu Regele: le primim. Telegramă la Moscova, de data 
asta semnată de mine. Mă culc la ora 4⁄2 dimineaţa... 

Vineri la ora 11 am luat Ministerul în primire. 

La orele 16 Consiliul de Miniştri unde fac o scurtă dar emoţionantă 
expunere a situaţiei şi complectez informaţia miniştrilor cu cele întâm- 
plate din ajun — după ridicarea şedinţei de seară a Consiliului de Co- 
roană — şi până atunci. 

La orele 17 la Consiliul Superior Economic — transmit preşedinţia 
lui C. Angelescu, vicepreşedinte. 

La orele 18 primesc pe Fabricius şi pun primul jalon al unei ere noi. 
E încântat. La orele 19 primesc pe Lavrentiev cu Kokuliev — oribil — 
şi le cer permisiunea de mergere la Odessa pentru delegaţii noştri în 
comisia specială ce se va întocmi în acel oraş. 

Azi-dimineaţă la ora 11, la Palat. Întâi singur, apoi cu Tătărescu. 
Cer Regelui să se gândească asupra unui plan politic pentru viitor. Tre- 
buie să prevedem toate ipotezele faţă de cererile posibile ale Ungariei 
şi ale Bulgariei. Regele e de acord şi ne cere o renunțare formală la 
garanţiile anglo-franceze. Reticenţe din partea lui Tătărescu. Aprobare 
fără rezervă din partea mea. Nu ne aduc nici un folos şi stau ca un 
arăunte de nisip în ochiul Berlinului. Convenim să fac declaraţia de re- 
nunțare cu prilejul expozeului din Parlament, căci Camera şi Senatul 
au fost convocate pe ziua de azi, dar şedinţă va fi amânată pe luni, 1 
iulie. Pe Fabricius îl voi preveni însă în aceeaşi zi de sâmbătă. 

La orele 17 Fabricius la mine. Ca gaj al celor spuse de mine în ajun 
îi dau vestea renunțării la garanţii. E foarte mulțumit. 

Informez şi pe Ghigi, care s-a prezentat la mine, după Fabricius. 
Amândoi îmi dau ştiri liniștitoare despre cele ce se petrec la Budapesta 
şi Sofia. 

Totuși la orele 19⁄4 Bardossy vine cu o falcă în cer şi una în pământ 
să-mi ceară explicaţii despre mobilizare, idioata de mobilizare. Nota 
pe care mi-o lasă fiind cam seacă, îl rog să treacă mâine după răspuns... 


Duminică, 30 iunie. Evacuarea Basarabiei şi Bucovinei de Nord şi 
ocuparea nenorocitelor provincii se face cu încurcături, cu ftecături, cu 
ciocniri între ruşi și noi, în mijlocul jalei și a neputinței... Bat într-una 
depeşe la Moscova, dar fără mare folos. 

Din nenorocire chiar şi ai noștri se poartă rău... Soldaţii basarabeni 
fug de la tunuri, aruncă armele şi se duc acasă... Nu vor să treacă Prutul 
în Vechiul Regat! 


Bardossy la mine azi-dimineaţă la ora 10. L-am împăcat — dar i-am 
remis o notă tot atât de seacă ca a lui. l-am cerut să înceteze atacurile 
presei ungurești împotriva noastră. Mi-a promis, dacă încetează şi 
articolele antimaghiare în ziarele noastre. Am făgăduit la rândul meu. 


Fabricius la mine azi după-masă. Ordine au fost date de Berlin la 
Budapesta, să se astâmpere. Din toate ştirile ce-mi sosesc de ieri, pare 
că putem conta pe pace, pentru moment și dinspre Bulgaria şi dinspre 
Ungaria. De Ungaria nu mă tem câtă vreme nemţii vor avea nevoie de 
petrol, căci drumurile petrolului românesc trec prin ţara ungurilor. De 
Bulgaria iarăși nu mi-e frică să se miște cât timp ştiu că turcii le vor 
sări în spinare dacă ne atacă. Si deocamdată turcii ne-au declarat şi la 
Ankara şi la București, că se tin de clauzele Pactului Balcanic... 

Singura mea teamă sunt şi rămân tot ruşii... Numai să nu ne mai 
ceară ceva... Și aci tot nemții şi petrolul ne vor scăpa. 


Am hotărât cu Tătărescu să amânăm pe poimâine, marţi, şedinţa 
Comisiilor parlamentare de politică externă la Cameră, ca să le facem 
să cadă mai aproape de sfârşitul ocupării Basarabiei şi Bucovinei de 
Nord. Să nu se zburlească muscalii de ce s-o spune la Cameră şi să se 
răzbune asupra a lor noștri pe care îi au în mână. 

Tătărescu crede că trebuie să refacem Ministerul, cu clemente sim- 
patizante cu Germania şi simpatizate de Germania... Atunci cel dintâi 
care trebuie să plece ar fi el... 


ÎNSEMNĂRI ZILNICE, 1940 397 


Din Basarabia ne vin şi ştiri întristătoare. Soldaţii basarabeni pără- 
sesc tunurile, în artilerie şi aruncă puştile, în infanterie, ca să plece 
acasă şi să nu treacă Prutul. 

Pretutindeni ovreii se conduc foarte prost, pun focul, devalizează şi 
omoară chiar. 

Se zice că la Chişinău a fost numit primar deputatul nostru Bivol — 
ispravnic la Bălți, Leanca şi la Chişinău, Mâţă. 

Mă miră. La Cernăuţi a fost numit primar un jidan. Pricep. Fabri- 
cius e furios, căci mai ales nemţii au fost molestaţi de jidani... 


Luni, ] iulie. M-au lăsat să dorm, ca să aflu azi-dimineaţă atacurile 
bandelor ungurești dintre Halmei şi Sighet. Vreo zece pichete româ- 
neşti au fost atacate aseară între orele 10 şi 1 după miezul nopţii. Câ- 
teva pichete au fost arse; în unele locuri ele au fost cucerite de unguri 
—— pretutindeni au fost însă reluate de români. Printre comitagii se 
semnalează și soldaţi. Raportul Statului Major vorbeşte de aruncătoare 
de mine, de mitraliere, într-un loc chiar de tunuri! Vreo 60-100 de un- 
guri au rămas pe teren, morți și răniţi. Avem şi noi pierderi, dar ne- 
însemnate (?). 

Am protestat imediat la Budapesta. Am chemat pe Fabricius şi pe 
Ghigi, le-am povestit cele întâmplate şi le-am declarat lămurit că, dacă 
ungurii caută război, război vor avea şi imediat. Reprezentanţii Germa- 
niei şi Italiei au părut foarte impresionați şi au plecat să telegrafieze la 
Berlin și la Roma... 

Cu câteva minute înaintea lor a sosit la minister domnul Bardossy 
cu o notă prin care îmi semnifică că explicaţiile date de Guvernul ro- 
mân cu privire la mobilizare erau insuficiente. L-am primit bine... Se 
făcea că nu ştie despre cele petrecute azi-noapte. l-am arătat că astea 
erau la ordinea zilei, nu mobilizarea noastră. 


Și pe frontul Cadrilaterului au fost incidente între câteva pichete, 
dar fără victime omeneşti. Enervare pretutindeni, explicabil. Ministrul 
Bulgariei înțelegător şi amabil a telefonat îndată la Sofia şi măsuri au 
fost ordonate pentru ca asemenea incidente să fie evitate... 


Balbo a fost ucis în aer. S-a spus întâi că în luptă. După ultimele te- 
legrame se pare că a fost un accident căci au fost 9 persoane ucise cu 

dânsul; aeroplanul care îi purta pe toţi a căzut în flăcări... Am trimis pe 
Creţeanu să prezinte lui Ghigi condoleanțele Guvernului. 


Ghiţă Cruţescu a telegrafiat aseară că subsecretarul de Stat ungu- 
resc de la Externe, vorbind de nebunii care cer Transilvania, a afirmat 
că oamenii cu scaun la cap se mulțumesc cu 50% din aceste cereri... 


Partidul Națiunii face azi un călduros apel la solidaritatea poporului 
românesc. În manifest sunt lucruri bune şi sunt spuse cum trebuie — 
păcat că totul e semnat de „Fleur-de-bidet““ — am numit pe dl Ernest 
Urdăreanu... 


De azi înainte toate localurile de petrecere, restaurantele, teatrele, 
cinematografele vor trebui să fie închise la orele 23. Cine va răspândi 
zvonuri alarmante, ştiri necontrolate etc., oriunde, chiar în localuri în- 
chise, ca cluburile, va fi trimis la lagăr de concentrare... 


Guvernul francez a părăsit Bordeaux. Președintele Republicii şi 
Guvernul s-au stabilit la Clermont-Ferrand. 


Chamberlain a vorbit la Radio şi a declarat că Anglia se va bate 
până la victorie şi că nici un englez nu admite pacea înainte... 


Aşa nu poate să meargă. 

Regele a chemat aseară pe Fabricius să-i spună că vrea numaidecât 
alianţă militară cu Germania... Acum s-a deşteptat! Fabricius i-a spus 
că va transmite dorinţa Majestății Sale, dar că trebuie să prevină de la 
început pe Rege că de o solidarizare a Germaniei împotriva Rusiei, nu 
poate fi vorba acum... 

Azi-dimincaţă la ora 8 Urdăreanu a telefonat lui Fabricius, după re- 
zultat!!! Îmi povestea neamţul şi-mi plesnea obrazul de ruşine... 

Bineînţeles, aceste demersuri fără ştiinţa mea... Dacă i-a cuprins 
Sus, diareea, în aşa hal, să-și aleagă un ministru de Exteme în haz- 
naua lor; eu nu pot duce faţă de opinia publică răspunderea prostiilor 
pe care le comite zilnic banda neagră (mobilizarea, lepădarea tardivă a 

garanţiilor engleze, atacurile în presă împotriva vecinilor şi ovreilor 
etc.). 
O explicaţie devine indispensabilă, cu consecinţele ei... 


Marţi, 2 iulie. Budapesta nu urlă, nu reclamă, după cum mă aştep- 
tam după cei 100 de paladini răpuși de grănicerii noştri. Csaky pretinde 
că nu s-a întâmplat nimic... Se vede că intervenția germană a fost pu- 
ternică. Csaky a mai spus lui Cruţescu că are greutăţi cu opinia publică 
din Ungaria, că va fi interpelat, că nu va răspunde etc. Și a adăugat, că 
de ce nu răspundem la invitația făcută prin lugoslavia și Italia, să 
negociem în doi. Răspund: înainte de toate fiindcă nici o invitaţie n-a 
fost făcută nici prin Italia, nici prin lugoslavia... Csaky a chemat pe 
Bardossy ia Budapesta, ad informandurmn... 

Se poate zice că incidentul de pe graniţa ungurească „a fait long 
peu“ (a tărăgănat). 

centi cu bulgarii aplanat cu uşurinţă. Găsit multă bunăvoință 
la Sofia. 


leri la ora 6 Consiliul de Miniştri. Am declarat solemn că o îndru- 
mare nouă începe în politica externă: România renunță la garanţiile 
anglo-franceze din 13 aprilie 1939. Comunicat. Efort enorm, ediţii spe- 
ciale. Toată lumea aprobă alăturarea de Germania... 

Inapoiat acasă, în pat, sir Reginald Hoare mă prinde cu telefonul. E 
furios, mă înjură — îl rog să se calmeze, şi-l poftesc azi la ora 10! la 
minister. A venit, l-am împăcat. 

Am văzut apoi succesiv pe Avakumovici (încântat — ne-am apro- 
piat de politica sârbească), pe turcul, mulţumit şi el căci astfel a scăpat 
şi Guvernul său de dandanaua Dardanelelor (libertatea eventuală, cu 
supărarea Rusiei, a flotei engleze pentru un eventual sprijin al nostru!!! 
Inverosimil, după câte s-au întâmplat!) Văzut şi pe grecul Collas, mul- 
tumit și el... 

Am spus balcanicilor: „Rien n’est changé de notre coté parmi les 
hommes ce n'est que la rapoort des hommes, avec les dieux qui sont 
changes! Et ce n'est pas de notre faute s’il y a en une révolution dans 
POlympe!“ (Nimic. nu s-a schimbat din partea noastră în privința 
oamenilor, s-au schimbat numai relațiile oamenilor cu zeii. Şi nu e vina 
noastră dacă a avut loc o revoluţie în Olimp). 


Halul în care sunt generali noştri e îngrijorător. Au venit să ne 
spună că trebuie să sară în aer toate podurile de pe Prut, fiindcă ruşii 

vor să treacă în Vechiul Regat... Și speriaţi ne-au povestit că ne ceru- 
seră capul de pod de la Galaţi, că comandantul nostru refuzase, că 
atunci tancuri sovietice s-au precipitat şi au trecut podul. La ieşirea din 
pod, primul tanc a fost doborât de artileria noastră, că tancul astfel 
căzut a barat şoseaua și celelalte s-au oprit. Ruşii au deschis un foc de 
artilerie, la care am răspuns şi noi. Tancurile ruseşti s-au îndepărtat 
atunci spre Nord, ca să manevreze şi să coboare de-a lungul Brate- 
şului... Atacuri similare s-ar putea produce şi la celelalte poduri, că prin 
urmare trebuie să le aruncăm în aer. Discuţie mare s-a încins între noi 
Şi cu greu am putut obține, noi civilii să nu se arunce în aer decât podul 
de la Reni... | 

Azi-noapte la orele 1,40 o telegramă de la Odessa a început să-mi 
lămurească situaţia şi azi de dimineață rapoarte complementare au 
lămurii-o de tot. Telegrama comunica un proiect de convenţie pentru 
evacuarea Basarabiei, pe baza căruia trupele ruseşti trebuiau să ajungă 
la Prut ieri la orele 14, — în contradicţie cu prima convenţie în virtutea 
căreia această linie nu trebuia atinsă de ruși decât astă-seară. Delegații 
noştri refuzau să semneze această nouă convenţie și cereau instruc- 
țiuni.! Rapoartele complementare lămureau că pe baza noilor pro- 
puneri propuse la Odessa, ruşii ceruseră să ocupe capul de pod dinspre 
Reni şi că ai noștri refuzaseră pe temeiul vechilor instrucţiuni... Fai- 
mosul tanc doborât se repezise să ocupe capul de pod dinspre Reni şi 
fusese doborât pe malul sâng al Prutului. Lupta s-a închis apoi pentru 
apărarea acestui cap de pod. Ruşii n-au încercat niciodată să treacă 
Prutul şi podul a fost aruncat în aer degeaba... 

EN . 

Neubacher la mine. A petrecut ziua de ieri la Galați, unde s-a dus cu 
avionul ca să treacă de acolo în Basarabia, să se ocupe de nemti şi de 
investițiile nemţești. Rușii l-au rugat să nu vină în Basarabia decât după 
termenul fixat pentru întreaga ocupare a ținutului (astă-seară la ora 12 
noaptea). Neubacher s-a supus şi s-a înapoiat ieri-seara târziu la Bucu- 
reşti, urmând să replece mâine joi, ca să-şi îndeplinească misiunea. 
Fiind însă la Galaţi, s-a plimbat în tot oraşul într-un automobil cu fa- 
nion german. S-a răspândit zvonul că „un ministru german“ a sosit în 
oraş şi prestigiul german, spunea cu mândrie Neubacher, e atât de 
mare, încât toată panica a dispărut ca prin încântare, ovreii țanţoşi şi 
ucrainenii, care așteptau zgomotos repatrierea, au amuţit şi au intrat în 


Li s-a telegrafiat că nu mai era cazul să semneze nimic, deoarece evacuarea Basarabiei era 
terminată. 

gaură de șarpe... Până şi ruşii dincolo de pod s-au astâmpărat, căci 
Neubacher s-a dus cu fanionul său până pe linie... Neubacher pretinde 
că nu este nici un pericol ca ruşii să treacă Prutul... 


Azi la ora 4, şedinţă la Senat. A prezidat Anibal Teodorescu. Eu 
eram pe banca ministerială. S-a observat un minut de reculegere şi s-a 
ridicat imediat şedinţa în semn de doliu. 

Am fost primit cu multă, multă căldură de senatori, dar toţi înjurau 
pe Tătărescu și ce este mai grav, pe Rege. Simptomatic: dacă aceasta 
este atmosfera printre senatori, toți numiţi de Rege şi care până acum 
o lună sc tăvăleau în praf la simpla enunţare a numelui Suveranului, ce 
trebuie să fie în cercurile mai puţin dependente de Sus şi în straturile 
poporului. 

Ingrijorător, pentru M.S. ... 


Mareşalul Pétain şi Guvernul francez vor întruni Adunarea Natio- 
nală pentru votarea unor noi legi constituţionale. Se zice că se va con- 
serva Statului forma republicană, dar că se va da Executivului drepturi 
mult mai mari şi că se vor îngădui libertăţile exagerate, care au dus 
Franţa în halul de azi... 


O nouă nebunie a Regelui. Fără să mă întrebe nici pe mine, nici pe 
Tătărescu, nici pe Vaida, a trimis pe Victor Moldovan la Berlin, să ob- 
țină o alianță militară grabnică?!! E de necrezut, dar e aşa! Am aflat 
lucrul prin însuși Victor Moldovan care a venit să-mi ceară sfaturi și să 
mă întrebe cu cine să vorbească !!! Ce să-i spun? „Mergi d-ta prin ca- 
fenele, fă cunoştinţe și caută să vorbeşti bine de România, dar să nu te 
pună dracul să vorbeşti de alianța militară, că ai de-a face cu mine!“ 
Moldovan a rămas nedumirit... 

Azi la miezul nopții se termină tragedia evacuării şi ocupării Basa- 
rabiei. Mâine la amiază mă voi prezenta Regelui, îi voi spune „ma 
façon de penser“ (modul meu de a gândi) şi-mi voi da demisia. Am tre- 
cut hopul, pot să plec. Cu omul acesta nu e nimic de făcut!... 


Vineri, 5 iulie. Sunt Hber de răspunderi directe... dar nu şi de griji! 
lată cum s-au petrecut lucrurile: miercuri seara, între orele 7 şi 8 ne-am 
întrunit din nou la Externe, Tătărescu, Vaida și cu mine să discutăm 

asupra situaţiei. Cu Tătărescu mai vorbisem eu. El recunoștea că nu 
mai poate merge. Eu am mărturisit că vârsta şi sănătatea mea nu mi-ar 
permite să-i iau, eventual, succesiunea. Și nu mă atrăgea nici oribila 
sarcină de a prezida la sacrificiile teritoriale ce ne vor mai fi desigur 
impuse şi nici perspectiva de a colabora cu un Rege de care nu mă mai 
leagă nimic. EI zicea că în afară de mine nu vede pe nimeni, şi că, el 
ca să-mi uşureze sarcina, ar primi să fie vicepreşedinte al Consiliului 
sub mine... Rămăsese să mai vorbim... 


Între timp, situaţia noastră a fiecăruia se lămurise. După cele întâm- 
plate la Cameră! și la Senat, Tătărescu ne-a declarat că nu mai putea 
tărăgăna: trebuia să lase altuia locul... Vaida a replicat numaidecât că 
dacă nu-și dă Tătărescu demisia şi-o dă el, şi a scos o hârtie gata scrisă 
din buzunar. Demisia era întemeiată pe nesocotirea sa şi a Ardealului 
prin trimitrea lui Moldovan la Berlin — o aflase şi dânsul — şi pe fap- 
tul că escrocul Vornic (cel cu bornele lui Aurel Dobrescu, condamnat) 
fusese numit de Urdăreanu mare redactor al ordinelor şi manifestelor 
semnate de dl șef de Stat Major al Partidului Națiunii... 

Am declarat la rândul meu că fixasem ziua de joi pentru o răfuială 
cu Majestatea Sa din care foarte probabil urma să iasă demisia mea. 

Am convenit să renunțăm, Vaida la demisie şi cu la răfuială și să 
meargă Tătărescu chiar în acea seară la Palat, cu demisia întregului 
Guvern. 

Ne-am dus fiecare la treburile noastre și să ne culcăm. leri-dimi- 
neaţă iau Universul şi citesc cu mirare demisia lui Urdăreanu din pos- 
tul de şef de Stat Major (!) al PN-ului şi numirea lui Gigurtu în locul 
lui... M-am întrebat: aruncare de lest și dizgrație pentru Urdăreanu, sau 
pregătire pentru un Guvern Gigurtu? Această a doua ipoteză cra cea 
adevărată... 

Trebuie să adaug, că miercuri seara, pe când deliberam cu Tătărescu 
şi Vaida, a venit Fabricius pentru o chestiune secundară în realitate, 
cred cu, ca să-mi spună că sosise răspunsul de la Berlin, la chestiunea 
pusă de Rege duminică cu atâta indiscreție şi cu atâta insistenţă: răs- 
punsul cra da, dar cu condiția să ne înțelegem întâi cu Ungaria și cu 
Bulgaria şi să dăm răspunsul până azi vineri, la amiază... Nu era un 
ultimatum de război, dar unul de alianţă militară, în speranța probabil 
că să spunem nu şi să scape astfel de plictiseala cererii noastre, care în 
conjunctura actuală nu convenea deloc Guvernului german... Maărtu- 
risesc că n-am fost prea tare impresionat; nu mă mai îndoiam de mult 


i în ședința de miercuri de ja Cameră vrau să izbucnească toți deputaţii înpotriva lui... 

că trebuie să cedăm ceva şi Ungariei şi Bulgariei, şi socoteam că era 
mai bine să tratăm acum cât timp Germania avea nevoie de petrolul 
nostru, decât după sfârşitul ostilităților când Germania n-ar mai fi avut 
aceleaşi interese în România și pentru menţinerea păcii pe drumul pe- 
trolului sfânt... Primisem pe Fabricius într-un mic Cabinet şi mă rugase 
să nu spun nimic lui Tătărescu şi lui Vaida (ştia că erau la mine) căci 
trebuia să comunice întâi răspunsul Berlinului la Palat... Nici n-am 
spus nimic, aşa încât destăinuirea lui Fabricius n-a influenţat hotărârile 
noastre. Dar ştirea de la Berlin a influenţat adânc Sus şi a contribuit 
cred mult la hotărârea de panică luată de Rege. 

M-am îmbrăcat şi la ora 8⁄4 Tătărescu mi-a telefonat că merge la 
Palat și că de acolo vine la mine. A și venit pe la ora 9% și iată ce mi- 
a povestit. Fusese seara în ajun şi expusese Regelui motivele pentru 
care se vede silit să dea demisia Guvernului. Regele a mai vorbit de 
posibilitatea unei remanieri!, dar şi-a dat repede seama că nu mai era 
nimic de făcut şi a primit în principiu demisia, spunând lui Tătărescu 
să vină a doua zi la ora 9 (adică ieri, joi) şi-i va da un răspuns definitiv, 
că vroia să se mai gândească. A adăugat că, dacă îi va primi definitiv 
demisia, va merge la un Guvern de extremă dreaptă, germanofil sadea. 

Tătărescu a mai stat să-l convingă că ar fi o greșală, dar Regele s-a 
închis în sine însuşi şi n-a mai spus nimic. 

„Când am plecat de la Palat — povestea Tătărescu —- am avut im- 
presia că va face un Minister numai cu Garda de Fier...“ ... Când s-a 
înapoiat la ora 9 dimineaţa, Regele a spus lui Tătărescu că îi primeşte 
demisia, să strângă Consiliul şi să vină la orele 11 cu hârtia oficială. A 
adăugat că s-a hotărât să formeze un Minister prezidat de Gigurtu (11!) 
cu un general ca vicepreședinte, cu trei gardiști: Sima, Noveanu şi Dă- 
nulescu — cu Leon la Finanţe, cu mine la Externe (!) şi încolo numai 
generali... A rugat pe Tătărescu să-mi ceară să rămân la Externe, ca un 
serviciu personal — şi gata. Ascultam şi nu-mi venea să cred. Minister 
prezidat de Gigurtu, de același Gigurtu socotit opt zile înainte incapa- 
bil să fie ministru de Externe — cu acelaşi Gigurtu pe care Legația 
germană îl caracterizase om de a 7-a mână şi de numirea căruia nu se 
încântase deloc! Și din putoii din Garda de Fier să facă miniștri! 

Şi toate acestea când ţara era în convulsii și inamicii ne pândeau pe 
trei granițe! Înnebunesc! Tătărescu pretinde că Regele nu se culcase 
toată noaptea, că era istovit, şi că nu era nimic de făcut. Ba mai adăuga: 
„Să fim mulţumiţi că e Gigurtu și nu e Sima...“ 

i Tot ce povesteşte Tătărescu trebuie primit cu rezervă, căci mitomania lui e îndeobşte 
cunoscută... 

Am rugat pe Tătărescu să spună la ora 11 când va merge cu demisia 
că nu putea fi vorba de acceptarea mea. 

Pentru mine nu erau decât două soluţii, una bună şi una rea. Cea 
bună: un Guvern cu reprezentanţii tuturor curentelor noastre politice, 
cu oamenii experimentați ai ţării. Propuneam în fruntea acestui Minis- 
ter (un fel de ministru gen mareşal Pétain) pe mareșalul Prezan şi mă 
angajam — dacă această formulă ar fi primită — să aduc consimţă- 
mântul lui Dinu Brătianu și al lui Maniul (Pe care aceștia l-au şi adus 
în persoană Regelui, câteva ceasuri mai târziu) şi să conving Legația 
germană să primească pe Prezan cu aceeași favoare cu care a primit în 
Franţa pe Pétain. Căci cu toate ultimatele pe care le primim, cam la 
Guverne de capitulare am ajuns şi noi.. 

Situaţia cea rea era multiplă, era orice Guvern de panică. Din aces- 
tea, Regele a ales pe cea mai rea: una care fără să satisfacă pe nemti, 
va provoca pe ruși și va demoraliza țara. În acel moment, mărturisesc 
că nu-mi închipuiam î încă că va ieşi şi mai rău, cu un Priboian u, samsar 
veros, la Armament, cu un Manoilescu la Externe, cu un Stan Ghiţescu 
în PM... 

La ora 10⁄4 Tătărescu ne-a întrunit pe miniştri şi ne-a anunţat ofi- 
cial demisia Cabinetului. 

La ora 11 a dus demisia la Palat. 

La ora 12'4 vreo 12 oameni politici cu Maniu şi Dinu Brătianu în 
frunte au depus la Palat un Memoriu prin care arătau că Regele duce 
țara la prăbuşire. 

La ora 13, semnatarii Memoriului au fost aduşi la Palat, aşa cum au 
fost găsiţi, în vestoane şi în dril şi au fost primiţi în audienţă colectivă 
(ceea ce nu s-a mai întâmplat niciodată). Au fost acolo, pe lângă Dinu 
Brătianu şi Maniu, dr. Costinescu, Stelian Popescu, Madgearu, Mihai 
Popovici, Chirculescu şi aiţii. Au vorbit numai Dinu Brătianu şi Ma- 
niu. Dinu Brătianu a fost mai puţin violent în formă ca Maniu, dar se 
spune că mai dârz. Regele schimba fețe-feţe. La sfârșit şi Brătianu ŞI 
Maniu au declarat că erau la dispoziţia Coroanei, pentru un Guvern 
național. Roșu ca un rac, Regele a răspuns de sus, că era tot atât de bun 
român ca dânşii, că n-avea nevoie de sfatul și de colaborarea lor şi că 
era hotărât să lucreze cu generaţiile tinere. Oamenii au plecat de acolo 
consternaţi, conştienţi că cu acest om nu mai era nimic de făcut... Nici 
nu le-a strâns mâna... 


La ora 4⁄2 m-am dus la Regina Elisabeta, care-mi comunicase dimi- 
neaţa la ora 10, prin Scanavi, că vrea să mă vadă. M-a ţinut un ceas, de 
vorbă în trei, ca, „Sandi“ şi cu. Am putut constata o dată mai mult că 

întreaga familie e în panică. Mi-a mărturisit că mă chemase ca să mai 
afle cum stau lucrurile, căci cu frate-său nu poate vorbi nimic, e veşnic 
Urdăreanu între ei — şi să-mi ceară un sfat, căci nu vrea să se lase să 
fie ucisă pe loc... 

Am încurajat-o, dar nu i-am ascuns că pericolul anarhiei interne e 
mare și că frăţiorul ei face tot ce poate să ducă ţara de râpă... A recu- 
noscut-o şi dânsa. Am spus atunci mai departe că are o datorie, să 
meargă să vorbească răspicat cu Regele. Să-l vestească că e ceasul al 
11-lea ca să-şi scape Coroana şi capul. Toate straturile sociale, de la 
cele rurale până la cele intelectuale din oraşe —— oamenii de dreapta ca 
şi cei de stânga, toţi se ridică astăzi împotriva Regelui. Nu mai are cu 
dânsul decât pe Urdăreanu, pe Buchmann și pe Malaxa... Dacă vrea să 
mai scape să facă repede un Guvern de unire naţionale şi să se desco- 
torosească de Camarilă, „die Klicke“, cum zic nemţii, căci de scăpat 
tot n-o scapă, dacă nu o va băga el în puşcărie, o va băga-o Berlinul... 
Elisabeta mi-a promis că va face demersul pe care i-l cer, dar că n-are 
multe şanse să reuşească. „Să-mi împac cel puţin conştiinţa“ a încheiat ea... 


Guvernul a depus ieri jurământul la orele 15, dar nu tot. Hans Otto 
Roth nu-l depusese încă azi-dimineață la ora 10, când a venit să mă 
întrebe ce să facă. Părea disperat: „Ăsta e Guvern, domnule ministru?“ 
repeta omul într-una. Era convins că nu poate ţine nici o săptămână, ce 
să se mai facă de râs, intrând într-însul... Roth nu e om să vorbească de 
unul singur — dacă vorbea aşa, e că trecuse pe la Fabricius şi simţise 
vântul care sufla la Legația germană... Știu prin Cecoprid, că nemții nu 
sunt deloc încântați de noua formaţie. Ei ar fi voit un Guvern serios, 
care să facă politică alături de dânşii, nu un Guvern de caraghioși. Eu 
unul am sfătuit pe Hans Otto Roth să primească, atât ar mai lipsi ca sin- 
gurul neamt din Guvern să dezerteze... 

Mi se spune că și pardiştii n-au vrut să intre în Guvern şi că au pri- 
mit cu sila. Printre legionari e un curent teribil î împotriva Regelui. Dinu 
Arion şi G. J. Manu au fost însărcinaţi să mi-o spună... 


Nu pricep pentru ce darea de seamă a şedinţei comisiilor de politică 
externă ale Parlamentului, de marţi, a fost din nou reprodusă în ziarele 
de azi-dimineață (evident din ordin) reducându-se cuvântarea lui Tătă- 
rescu la câteva rânduri, dar publicându-se în schimb, in extenso, cu- 
vântarea lui Iorga, o parte din cuvântarea lui Ciobanu şi aproximativ 
cuvintele mele de la sfârșitul şedinţei. Ba pricep: Iorga a spus: „Regele 

care n-a vrut pacea“, iar Ciobanu „sub conducerea înţeleaptă a Regelui 
etc.“ Unde am ajuns, să alergăm după certificate! Dar eu n-am spus 
nimic despre Rege — atunci de ce şi cuvintele mele de disperare? 


Senzaţional: flota engleză a atacat şi bombardat pe cea franceză, în 
rada din dreptul oraşului Oran (Algeria)! Să vedem Franţa în război cu 
Anglia. lată ceva la care nu s-ar fi aşteptat nimeni. Surprinderea a fost 
mare şi în Anglia. Churchill a căutat să justifice în fața oamenilor acest 
atac explicând că flota franceză nu va putea fi lăsată la discreția Guver- 
nului german... În Franța, indignarea e mare. 


Guvernul Gigurtu a pus ovreii în panică. Înapoindu-mă ieri de la 
Regina Elisabeta am găsit acasă pe dl Katz în lacrimi: cerea nevesti-mi 
adăpost pentru el şi nevastă-sa. După un sfert de ceas a venit şi Blu- 
menfeld, cu figura descompusă să mă roage să-i primesc în depozit 
500 000 lei, pe care să îi dau soției sale, în cazul în care dânsul ar fi 
ucis... Am liniștit şi pe Katz şi pe Blumenfeld, dar nu dau cinci parale 
pe soarta lor... 


În cele opt zile de tortură prin care am trecut, chemasem pe pric- 
tenul meu Wily Otto Roth (fostul președinte comunist al Republicii de 
la Timișoara!) pe Otto Roth pe care-l scosesem din pușcărie în 1920 şi 
care de atunci mi-a rămas devotat — ca să mă ajute față de comuniști. 
Misiunea lui încheindu-se odată cu a mea, am vrut să-i răsplătesc ser- 
viciile: n-a vrut să primească un ban, cu toată insistența mea, şi deşi e 
om sărac. Mai sunt şi oameni cinstiţi şi de inimă, dar atât de puţini... 


Sâmbătă, 6 iulie. Franţa a rupt relaţiile diplomatice cu Anglia... 
Războiul acesta nu seamănă cu nici unul din câte au fost: rapiditatea 
rezultatelor şi varietatea întorsăturilor sunt de uimit! Aştept să intre în 
curând în război o altă pereche de aliaţi: Germania și Rusia! 

În Franţa domneşte acum o adevărată dezlănţuire împotriva Anglici 
ŞI a englezilor făcuţi răspunzători de toate dezastrele suferite. În Ger- 
mania în schimb se face tot ce se poate pentru o apropiere cu opinia 
publică franceză... S-a sfârşit cu „Entente Cordiale“ — ne îndreptăm 
spre o alianță cel puţin economică, franco-germană... 

A cincea carte galbenă germană destăinuieşte documente găsite în 
Franţa din care reiese că un atac asupra regiunii petrolifere ruseşti din 
Caucaz (Baku) era pata pregătit. Atacul trebuia să pornească din Siria 
şi să se efectueze pe calea aerului... Această destăinuire a produs emo- 
tie mare în Rusia, în Germania și la noi, căci ea confirmă toate infor- 
maţiile noastre privitoare la un plan de distrugere sau cel puţin de 
sabotare a exploatărilor noastre de ţiţei, plan pus la cale de englezi. Așa 
încât furia lui Hoare împotriva expulzării unui număr de englezi — 
m-a înnebunit în ultimele zile ale martiriului meu — se explică. 


Văzut pe Tătărescu. Guţă pretinde că caraghioșii de la Guvern erau 
să facă una lată ieri. Voiau să aresteze pe profesorul Petre Constanti- 
nescu-lași (comunist notoriu) şi vreo mie de alți comunişti și să-i tri- 
mită în lagărul de concentrare... Tătărescu aflând prin Ghelmegeanu ce 
se proiecta, s-a dus la Urdăreanu şi a obţinut revocarea măsurii. Atât 
mai trebuia ca să ne punem bine cu rușii şi să-i provocăm să treacă 
Prutul... 

Tătărescu a văzut şi pe Gigurtu și l-a sfătuit să cheme pe Lavrenticv 
și să-i spună că ce a fost a fost, și că acum vrem să trăim în prietenie 
(1) cu Rusia. Gigurtu l-a chemat ieri seară pe musca! şi i-a vorbit cum 
trebuie. Și Lavrentiev a declarat că Rusia vrea să trăiască în prietenie 
cu noi... 

Regele îl va primi azi la ora 2, ca să-şi prezinte scrisorile de acre- 
ditare... 


Urdăreanu a spus lui Tătărescu, că trebuia un Guvern ca acesta ca 
să se uzeze (|!!!) şi că în curând se va face Guvernul care trebuie (i! ID). 
A mai spus că Regele trebuia să se adreseze celor tineri fiindcă cei bă- 
trâni nu-l iubesc... Săracul, dacă ar şti cât îl iubesc cei tineri! 


De la Ministerul de Externe german ni s-a cerut o hartă etnografică 
a Transilvaniei şi a Țărilor Crişului... Desigur în legătură cu nota ul- 
timä... 

Aflu precizări asupra acestei note: deşi sosită miercuri seara, ea nu 
a fost remisă Regelui de către Fabricius decât joi dimineaţa... Până 
acum nu s-a răspuns... 


Cât e de agreat Guvernul actual de nemți, o dovedeşte faptul că mei 
până acum n-a depus jurământul Hans Otto Roth. În schimb, probabil 

că Bubi Priboianu a şterpelit deja câteva milioane la Înzestrarea Ar- 
matei... 


Ieri la ora 10⁄2 am predat Ministerul de Externe lui Manoilescu. 
Publicitara puşlama a adus fotografi, aşa încât am trecut la nemurire 
alături de ea... 


Roosevelt a ţinut o conferinţă nu ştiu unde și a dezvoltat cele 5 
puncte esenţiale ale viitoarei păci, aşa cum crede dânsul că ar trebui 
încheiată. Aceste puncte sunt: 

1. Eliberarea de teamă — prin urmare dezarmare; 

2. Libertatea presei; 

3. Libertatea religioasă; 

4. Libertatea exprimării gândirii. 

5. Punerea la adăpost de nevoi. | _ 

Mai sunt cum se vede, utopişti în lume. Şi încă la posturi de răspun- 
dere. 


Gardiștii îmi trimit vorbă prin Medrea (unul din conducătorii lor) că 
vor cere un nou Guvern, cu mine în frunte şi cu G. Brătianu la Externe, 
Altfel vor pleca din Guvern. Și Regele care conta atât pe ei... 


Duminică, 7 iulie. Ascară a vorbit la Radio blegul de Gigurtu. As- 
cultai şi nu-ţi venea să crezi. Gigurtu — România! O asemenca bătaie 
de joc, și să nu poată nimeni face ceva, fiindcă tot ce s-ar face, s-ar 
sparge în capul nostru! Trebuie să suportăm tirania gheşeftarilor, șper- 
țarilor şi proştilor — de frica anarhiei! Grozav, grozav ne-ai pedepsit, 
Doamne! 


Mă poartă gândul înapoi şi-mi zic: dacă în 1934 Guvernul Averescu 
s-ar fi făcut, chiar aşa prost cum ieşise în cele din urmă, cu siguranță 
că o alianţă cu Italia s-ar fi realizat (pe acest punct eram de perfect 
acord cu Averescu) şi poate că toate s-ar fi schimbat. Ne-ar fi luat Italia 
pe noi în brațe, în loc să ia Ungaria, căci până în 1934 între România 
şi Budapesta nu se zămislise încă nimic serios... Au ştiut „Aliaţii An 
glia şi Franţa ce au făcut când au torpilat combinaţia noastră... 

Noveanu, ministrul gardist (la Inventarul Public!) a venit azi-dimi- 
ncaţă la mine. „N-am venit la dvs. ca ministru ci ca elev...“ — au fost 
primele sale cuvinte. Ei nu renunță la nimic din crezul lor, n-au făcut 
nici un compromis, n-au vrut să intre în Guvern şi sunt buimăciţi de a 
se vedea miniştri... Nici unul din ei n-a uitat miile de morţi jertfiți de o 
tiranie care vrea să se pună acum la adăpostul unui curent pe care l-a 
persecutat atât de groaznic. Ei sunt conştienţi de ridicolul Guvernului 
actual, suferă de anumite promiscuităţi şi-şi dau seama că căruţa nu va 
putea merge. Ei știu bine că Regele vrea să compromită Mişcarea prin 
participarea reprezentanţilor ei într-un Guvern de faliment. Dar Regele 
se înșală; dacă dânşii, miniştri gardişti, s-ar încurca în acţiunea. lor, 
Mişcarea i-ar repudia pur și simplu şi ar merge mai departe pe calea 
însângerată de atâtea jertfe. Au primit să intre în Guvern fiindcă li s-a 
spus că s-au obligat să servească Coroana! şi că e ordinul Regelui să 
fie miniştri... Dar ca să se vadă ce miniştri sunt, Noveanu mi-a povestit 
că răspândindu-se ieri zvonul că vor să demisioneze din Guvern, au 
fost înşuiințaţi, că în acest caz vor fi imediat închişi!! Nu pot face un 
pas fără să fie urmăriţi de agenţi... Cu trei zile înainte de a-i face mi- 
niştri, Poliţia îi căuta ca să-i aresteze!!! 

Ei mă vor pe mine în capul Guvernului, n-au încredere decât în 
mine — cu să fiu dascălul lor... 

Bieţii băieţi! 

Noveanu mi-a cerut voie să vină mai des „să mă consulte“. L-am 
autorizat cu plăcere, căci e inteligent şi simpatic... Şi mişcarea lor are 
cel puţin meritul de a fi sinceră şi cinstită... 


Parlamentul a fost închis ieri, prin decret. Pentru ce a făcut, mai 
bine nu-l deschidea... Dar poate să fi deschis puţin ochii Regelui, co- 
pleşiți încă de urdori. 


Hitler se înapoiază la Berlin „după campaniile Norvegiei, Belgiei, 
Olandei și Franţei“ — şi i se pregătește o intrare triumfală. O merită ŞI 
nemții ar fi ingraţi dacă nu l-ar primi ca pe unul din marii eroi ai 
omenirii... 


În Franța nu se mai vorbeşte decât despre atacul flotei engleze, la 
Oran. După ruperea raporturilor diplomatice cu Anglia, amiralul 


! Când cu destinderea... 

Darlan, şeful marinei franceze, a dat un ordin de zi în care vorbește 
despre laşitatea atacului britanic şi despre „asasinatele“ de la Oran. 
Între francezi şi englezi ura s-a deșteptat mai violentă ca pe vremea 
bătăliei de la Azincourt. 

Flotele se bat între ele: cea engleză a mai scufundat un vas francez, 
crucișătorul „Frondeur“, în apele Cretei — iar cea franceză a bombar- 
dat şi atacat Gibraltarul... Căci nemţii care au acum aliaţi în francezi, 
au dezlegat Guvernul francez de obligaţia de a-şi imobiliza şi dezarma 
flota în porturile sale... 


De la Vichy vin ştiri tot mai neaşteptate! Pare că noile legi constitu- 
tionale ce se pregătesc vor fi atât de orientate spre dreapta încât sc va 
decreta şi acolo un singur partid totalitar... 

Să nu facă greşeala noastră: dictatura nu e posibilă fără dictator. E 
drept că ei n-au pe Urdăreanu și pe Malaxa. 


8 iulie. Ciano a sosit ieri-dimineaţă la Berlin şi se dă o mare impor- 
tanţă acestei vizite în care vor fi confruntate punctele de vedere ger- 
mane şi italiene, cu privire la Europa Centrală şi Sud-Estică. 

Sper că Italia îşi va da seama de primejdia care o ameninţă. Planul 
comunismului rusesc este acum vădit. Comunizare în Bulgana pe ca- 
pete, idem în Iugoslavia. Cu ajutorul curentului panslavist, devenit şi 
comunist, Sovietele vor căuta să cuprindă prin Bulgaria, lugoslavia, 
Polonia, Slovacia şi Cehia, jumătate din Europa... România şi Ungaria 
singurele State ne-slave din partea locului, vor fi supuse cu armele în 
mână... Pe la noi şi pe la unguri, armatele sovietice vor înainta până la 
Adriatica şi în inima Europei. Ce va face Italia atunci amenințată şi de 
curentul comunist din straturile muncitorești ale propriului său popor? 
Italia trebuie să-și dea seama că aici în Sud-Estul Europei două mari 
Puteri luptă pentru hegemonie: Rusia şi Germania. Nu e de ajuns să 
dea concurs Germania, împreună cu ea trebuie să se lămurească un 
plan de actiune imediată, altfel totul este pierdut. Să domolească pe 
tâmpiţii de unguri, să ocupe eventual (prietenește, prin înţelegere), 
Iugoslavia, România şi Ungaria — şi cu toţii să pornim împotriva Ră- 
săritului... | 


Între Franţa şi Anglia deşi în drept există numai o rupere a raporiu- 
rilor diplomatice, de fapt există stare de război. Bombardarca vaselor 

franceze staționate la Mers-El-Kebir (lângă Oran) a scos pe francezi 
din sărite şi vechea ură ancestrală a ieșit la suprafață... 

Cum era şi natural după un astfel de dezastru, conştiințele fran- 
cezilor au început să se frământe în toate direcțiile. Dacă mareșalul 
Pétain sfătuiește în public pe compatrioţii săi să se roage la Notre 
Dame de Lurdes, sunt şi numeroase inițiative care împing spre extremă 
stângă... Javrele Pertinax, H. Kerillis şi dna Tabouis (!!) au fost puşi în 
urmărire și mandate de arestare au fost lansate împotriva lor. Muiţu- 
mescu-ţi Doamne că m-ai lăsat să trăiesc până să văd pe Pertinat și pe 
m-me Tabouis în puşcărie! Dreptatea tot vine! Cât m-au înjurat aceste 
două javre! 

Kerillis mi-e indiferent, n-am avut nimic de împărţit cu el... 

Mai putin simpatică e condamnarea generalului de Gaulle (în lipsă) 
la patru ani închisoare pentru nesupunere la o ordine şi incitare la rebe- 
liune... Generalul de Gaulle e promotorul „diviziilor blindate“ (Panzer- 
Divizionen) pe care Franţa le-a tratat cu dispreţ, dar pe care Germania 
le-a adoptat și mulțumită cărora a învins... „nul n'est prophicte en son 
pays“... (nimeni nu e profet în ţara lui). 


DI Lavrentiev și-a prezentat sâmbătă scrisorile de acreditare. Ce- 
remonia a avut loc la orele 14,00 când străzile sunt goale şi nici o in- 
formaţie n-a fost publicată prin gazete... 


Tot sâmbătă a fost respins şi recursul lui Max Auschnit de către 
Curtea de Casaţie. A rămas omul condamnat la 6 ani pușcărie, pe de- 
geaba... | 

A avut toate nenoroacele: judecata în Casaţie a coincis cu capitu- 
larea noastră în faţa Germaniei antisemite — puteam noi să ne supărăm 
stăpânii prin achitarea unui jidan, fie şi pe trei sferturi nevinovat? 


Miercuri, 10 iulie. Petrecut ziua de ieri la Breasta... Din ziua mortii 
mamei mele n-am mai petrecut acolo o zi atât de neagră. Vedeam ruşi 
şi comunişti pretutindeni, revoluție la noi, numai prăpăd. La această 
stare sufletească a contribuit şi ce adusesem eu cu mine de la Bucureşti 
şi ce am găsit la Breasta: parcul pustiit de ploi, terase şi muchii surpate 
cu copaci bătrâni cu tot, recolta mizerabilă, via stricată de peronosporă, 
bâlu pretutindeni, țânțari cu duiumul, tusea măgărească în casă şi 
numai lume necăjită. 

Am fugit de acolo aseară, fără nici o părere de rău, ceea ce nu mi s- 
a întâmplat până acum... 


Guvernul-dezastru continuă să-şi bată joc de ţară şi de lume, sub 
auspiciile Majestății Sale. 

Generalul Antonescu a fost arestat şi dus nu ştiu unde, ieri, fiindcă 
a vorbit pe şleau. 

Sima gardistul, a demisionat din Guvern; în locul său a fost numit 
Radu Budișteanu, o secătură afiliată la mişcarea lui Zelea Codreanu 
după succesul electoral de sub al doilea Minister Tătărescu. (decem- 
brie 1937). Condamnat la 9 ani puşcărie şi închis la Râmnicu Sărat a 
scăpat de împușcare după asasinarea lui Călinescu, prin protecţia lui 
Gavrilă Marinescu! Bietul Clime, bietul Tell — şi câţi alţii — dacă ar 
fi avut şi ei un protector astă-toamnă, ar fi acum miniştri, prin grația 
ucigașului lor însuși... 

Până în cele din urmă Hans Otto Roth n-a intrat în Guvern, el, ca şi 
toţi nemţii considerând „combinaţia“ falită şi ridicolă (acelaşi semn al 
realităţilor a determinat şi gestul lui Sima). 

Gigurtu a fost la A.C. Cuza să-i ceară colaborarea și participarea în 
Guvern. Cuza i-a răspuns verde, nu — fiindcă: 1) Persoana primului 
ministru era lipsită de orice autoritate! 2) Compunerea Guvernului cra 
ridicolă; 3) Prezenţa anumitor persoane într-însul dovedeşte că ace- 
leași interese de afaceri şi de gaşcă predomină... 


Ghelmegeanu a venit alaltăieri la mine să mă întrebe: „Crezi că 
Regele mai poate suporta încă o ocupaţie a teritoriului — căci ştiu că 
vor mai fi“ Am răspuns: „Depinde cine o fi în jurul lui. Cu un Guvern 
Gigurtu nu, cu un Guvern de unire naţională în care ar fi reprezentate 
toate curentele inclusiv Maniu, cred că da“. A fost şi el de acord cu 
mine că Guvernul actual trebuie să facă loc unui Guvern mai reprezen- 
tativ pentru opinia publică... N-a spus-o, dar am avut impresia lămurită 
că se gândea la un Guvern Argetoianu, cu el la Interne... 


De la Madgearu: Regele a oferit lui Dinu Brătianu demnitatea de 
Consilier Regal, după scrisoarea prin care şeful fostului Partid Liberal 
autoriza pe ciracii săi să se înscrie în Partidul Națiunii. Propunerea a 
fost comunicată lui Dinu prin colonelul Rusescu la telefon (!) iar Dinu 
a răspuns: „Te rog a spune Majestății Sale să nu se gândească la așa 

ceva, căci n-aş putea primi. Îmi iau în schimb angajamentul să nu vor- 
besc nimănui de propunerea d-tale, aşa încât să nu fie nici o supărare 
pentru Rege...!“ Şi nici n-a vorbit cu nimeni, Dinu Brătianu, despre 
propunerea ce i se făcuse. Regele a făcut o aluzie la dânsa în audiența 
comună din 4 iulie, şi aşa s-a aflat lucrul; Dinu a povestit apoi, în amă- 
nunte, lui Maniu, ce se întâmplase... 


Mi se spune că n-a fost arestat numai generalul Antonescu, dar şi 
Sima care face naveta între pușcărie şi Guvern, ca sârbii pe vremea 
Regelui Milan... În frumos hal am ajuns! 


Puricelli a sosit sâmbătă seara, sub pretextul contractării lucrărilor 
pentru şoseaua internaţională Italia-România prin Iugoslavia. Înainte 
de a veni la mine, duminică dimineaţa, văzuse pe Ghigi, ministrul său. 
Cum Puricelli îşi manifestase dorința să vadă cât mai repede pe Rege, 
Ghigi i-ar fi spus să o lase mai moale cu Regele, căci situaţia sa e li- 
chidată și zilele sale numărate... 

Puricelli mai pretinde că faţă de mișcările comuniste, care iau o 
mare extindere în Iugoslavia, nu e exclus ca Italia să ocupe milităreşte 
Dalmația (pe care nu o vor mai da înapoi) şi Croaţia. 

Date fiind mişcările comuniste concentrice, în Iugoslavia, Bulgaria 
și Rusia — şi panslavismul care serveşte de aluat acestor mişcări — 
singură soluție ar fi ocuparea Ungariei, României, Iugoslaviei şi Bul- 
gariei prin trupe germano-italiene în calitate de aliate, venite să apere 
ordinea şi liniştea în zisele ţări şi primite ca atare cu bunăvoință... 


Pamfil Şeicam a fost primit luni dimineaţă la Preşedinţie de Gi- 
gurtu. Țiganul a înjurat țipăneşte pe d! prim și urla atât de tare încât îl 
auzeau oamenii de afară: „Cum ai îndrăznit să-ţi iei o răspundere pe 
care nu eşti în stare să o porti...“, „cum ai îndrăznit să bagi în Minister 
leprele consorţiului de afaceri de la Palat?...“, „ce, crezi că are să te su- 
fere nația, cu adunătura d-tale de escroci şi de proşti?...“, „să pleci 
numaidecât şi să faci loc lui Argetoianu, căci e al lui, nu al d-tale, ai 
priceput?...“* — şi câte de același soi... Șeicaru urla, dar Gigurtu vor- 
beşte încet, aşa încât răspunsurile nu s-au auzit... Tiganul pretinde că 
omul „Micăi“ n-a răspuns nimic... Poate că exemplul dat cu generalul 
Antonescu şi cu Sima va mai închide fleanca lui Șeicaru. Regele tre- 
buie să-şi dea însă seama că nu mai poate închide gura lumii şi să nu 

dea Dumnezeu să mai piardă din pământul ţării, de braţ cu Gigurtu şi 
cu Manoilescu, cu Urdăreanu și cu Malaxa lângă el... 


Lavrentiev n-a fost primit sâmbătă la ora 2 (când străzile sunt 
goale) după cum sfătuisem cu, ci luni la ora 3%. O poteră întreagă de 
soldaţi împingea lumea cu patul puștii şi o gonea de pe Calea Victoriei, 
speriată, ca să nu vadă alaiul reprezentantului Sovietelor... De ce le 
facem toate pe dos? 


Sir Repinald Hoare a oferit un dejun cu şampanie, la Cina, celor 17 
petrolişti englezi expulzați după cererea Marelui Stat Major. Dejunul a 
avut loc vineri (englezii au plecat sâmbătă) şi sir Reginald s-a cam 
cherchelit, căci dejunul a ţinut până la orele 5. 


Regele a asistat ieri-seara la ora 7 la sfeștania localului Partidului 
Națiunii (palatul Sturdza, fostul Minister de Externe), sau al „Mutua- 
lităţii Cadavrelor“... Apoi „a lucrat“ cu dl şef de Stat Major Gigurtu. 
Nici în aceste vremuri tragice nu s-a săturat Majestatea Sa de vicleim? 


Azi se întruneşte Adunarea Naţională Franceză la Vichy pentru a 
vota o nouă îndrumare constituțională. Se va vota mareșalului Petain 
depline puteri pentru a alcătui noi legi constituţionale care să vină în 
ajutorul muncii, familie şi patriei. Noile legi vor fi apoi supuse numai 
ratificării Adunării Naţionale. S-a ajuns să se evite astfel discuţii asu- 
pra amănuntelor, din care nu s-ar mai fi ieşit. leri, Camera și Senatul 
franceze au examinat, fiecare în parte, textul deplinelor puteri ce se vor 
da mareşalului, text prezentat Parlamentului de către Laval. Textul a 
fost votat aproape cu unanimitate, în ambele Adunări. 


Teleky și Csaky au plecat la Berlin, unde au fost chemaţi. Probabil 
ca să fie „puşi la punct“ în ce priveşte pretenţiile lor faţă de noi, şi să 
li se deschidă ochii asupra pericolului comunist. Să li se fi făcut şi o 
mică aluzie la o eventuală ocupaţie? Cred că n-ar fi fost rău... 


l iulie. În bănci, era ieri mare enervare. Se da ca sigur că toate dis- 
ponibilităţile pe care le avem în Anglia vor fi blocate de Guvernul 

britanic, ca represalii pentru trecerea noastră spectaculară și fără mare 
folos — acum — de partea Germaniei. Pare că numai Banca Naţională 
are un activ la Londra în valoare de peste 1⁄4 miliard lei... 

Se vorbește mult și de cedarea intereselor britanice în societăţile 
noastre petrolifere către Soviete... Deşi ştirea nu are un caracter de au- 
tenticitate, e posibil să fie adevărată. Englezii ar împinge astfel pe ruşi 
împotriva nemților pe terenul petrolului românesc. Pentru noi ar fi ca- 
tastrofal, afară numai dacă lovitura englezilor ar împinge pe nemți în 
război împotriva sovieticilor... 


Arestarea lui Sima nu se confirmă. In schimb a lui Antonescu face 
multă vâlvă. Se zice că generalul ar fi fost dus la Bistriţa... 


Puricelli n-a cerut încă audienţă Regelui, a văzut însă pe Urdăreanu 
căruia ar fi lămurit mirarea Guvernului italian faţă de palinodiile noas- 
tre guvernamentale. N-a pronunțat numele meu, dar spune că-și rezer- 
vă să vorbească de mine Regelui şi să-i arate decepţia italiană faţă de 
plecarea mea de la Externe. Să fie italienii mâhniţi, dar să fiu eu li- 
niştit.., pe cât se poate în momentele acestea... 


Regele a primit o delegaţie de basarabeni condusă de Inculeţ şi alta 
de bucovineni condusă de Nistor. Fusese convocat şi Soneriu, şeful 
Partidului Națiuni din Dorohoi, ca să reprezinte acest judeţ ciopârțit și 
el. Regele a spus vorbe bune la toți, dar nu le-a dat mari nădejdi. Lui 
Șoneriu i-a spus să ia contact cu generalul Aldea înapoiat de la Odessa 
şi care discută cu Legația sovietică de aici, noua graniță a Bucovinei şi 
a judeţului Dorohoi... 


Ziarele de azi-dimineaţă ne aduc la cunoștință că ne-am retras de la 
Societatea Naţiunilor. iarăşi un gest inutil —- ca denuntarea garantiilor 
britanice — căci S.D.N. de fapt nu mai există. Ce e mai trist, e că dăm 
năvală în lagărul Axei nu numai fără să fim poftiti, dar chiar fără să 
ştim dacă suntem agreaţi... O politică mai demnă şi mai dibace ne-ar fi 
dus poate la rezultate mai bune... 

Fapt e că ieri şi alaltăieri s-a discutat şi hotărât la München soarta 
noastră, nu numai în lipsa noastră dar chiar fără să ştim ce s-a hotărât... 
Au fost acolo Hitler, Ribbentrop, Ciano şi reprezentanţii ungurilor ca 
să-şi pledeze cauza, nu ca să judece. Dar noi n-am fost prezenţi ca să 

apărăm pe a noastră. Nu suntem prezenţi nicăieri... La Berlin avem pe 
Nindi Romalo, pe care Hitler nu l-a primit încă şi care anunţă ca un 
mare succes că a fost în fine primit de Ribbentrop... l 

Ne judecă la München, cum au judecat tot acolo în 1938 pe cehi.. 
Să nu avem şi noi soarta lor! l 


. La Vichy, Adunarea Naţională a ţinut ieri o şedinţă secretă. Nu se 
dă nici un amănunt încă. Pétain va fi însărcinat cu promulgarea noii 
Constituţii, care va fi supusă, pare-se unui plebiscit. Se zice că Lebrun 
va demisiona, că mareșalul Pétain va fi numit în locul lui şi Laval în 
locul mareșalului... i 


Cecropid e convins că Regele se joacă cu Garda de Fier pentru a 
acoperi noile ciuntiri pe care va trebui să le semneze în favoarea Un- 
garici și a Bulgariei. Regele va zice: am făcut tot ce am putut pentru a 
îndupleca Germania, am adus până și Garda de Fier la putere, dar nici 
ca n-a fost în stare să obţină nimic... Și după ce va semna noua ciuntire 
a teritoriului românesc, va da afară din Guvern pe gardişti şi va re- 
începe cu prigonirea lor... Numai să fie în măsură să mai prigonească 
pe cineva. 

_Cecropid mai povesteşte că nemţii de pe lângă Legația germană nu 
pricep de ce Regele nu se adresează direct lui Hitler, cum a făcut-o 
Regele Gustav al Suediei. Printr-o acţiune directă, pretind acele cer- 
curi, s-ar obţine mult mai repede şi mult mai bine rezultatele ce se ur- 
măresc cu atâta trudă pe căi piezișe sau indirecte... 


„Gardiştii mai însemnați, în frunte cu Noveanu, s-au solidarizat cu 
Sima şi au semnat un act prin care declară că un Guvern hibrid ca cel 
actual nu poate face față situaţiei. Prin acest act, legionarii se plâng că 
ai lor continuă să fie persecutați, că elementele de stânga (pro-comu- 
niste) continuă să fie favorizate şi cer ca să se mobilizeze sufletește 
nația pentru a rezista la noi încercări de mutilare a teritoriului român 
pe care dânșii nu o admit cu nici un preț. Actul, semnat de conducă- 
torii Mişcării, a fost remis lui Gigurtu cu rugămintea să fie înmânat 

egelui... 


Abia scrisesem aceste rânduri, și iată o copie de pe actul gardiştilor, 
pe care mi-o trimite Noveanu, şi pe care o transcriu: 

„Domnule Preşedinte al Consiliului, 

În faţa demisiei d-lui Horia Sima, stăpânii de aceleași sentimente 
de dragoste faţă de Rege şi patrie, declarăm că ne solidarizăm în între- 
gime cu punctele de vedere exprimate în textul demisiei și anume: 

Pe plan intern, privim cu cea mai mare îngrijorare procesul de 
bolşevizare crescândă a ţării!, cu consimțământul tacit al autorităţii, în 
vreme ce atitudinea de dușmănie faţă de foştii legionari continuă. 

Pe plan extern, ne opunem cu toată energia acelei concepţii de de- 
dare şi resemnare în faţa primejdiei de a smulge alte teritorii din trupul 
țării. 

Suntem pentru o uriaşă mobilizare a întregului neam românesc în 
vederea bătăliei frontierelor. 

Suntem convinşi că Guvernul în forma lui eterogenă de astăzi nu 
poate să facă faţă situaţiei grave în care se află ţara și dorim un Guvern 
sincer naţionalist strâns unit în jurul Majestății Sale, Regele Carol. 

În faţa acestor situaţii de fapt, facem apel la înaltul simţ şi patrio- 
tism al Excelenței Voastre ca să găsească soluţia cea mai potrivită pen- 
tru Țară şi Tron.“ (Urmează semnăturile, care pe copia ce mi s-a trimis 
nu sunt reproduse. E semnat numai Noveanu). 


Nichifor Crainic (Ivan Dobre) are îndrăzneala să publice telegra- 
mele pe care le-a schimbat cu colegul său italian, Pavolini, ministrul 
Propagandei. La lunga şi slugarnica telegramă de frăție supusă pe care 
a trimis-o Crainic, Pavolini răspunde cu două rânduri în care multu- 
mește pentru sentimentele exprimate... Radian pretinde că Crainic a 
telegrafiat și lui Goebbels, dar că acesta nici nu i-a răspuns... 


La dejunul de la Clubul Miliardarilor, Macovei, ministrul Comuni- 
caţiilor, îmi spune că generalul Aldea i-a raportat că în cele din urmă 
sovieticii se împrieteniscră cu el la Odessa, şi i-au oferit chiar un ban- 
chet la plecare. Toţi i-ar fi spus că Rusia e satisfăcută cu ocuparea Ba- 
sarabiei, pe care o vor uni-o cei de la Moscova cu Republica Moldo- 
venească, că de acum înainte Sovietele nu mai au nici o pretenţie 
împotriva noastră şi că vor să trăiască în pace şi în prietenie cu noi... 
Aceeaşi frază, de pace şi prietenie a fost introdusă în înțelegere cu 
Moscova, în discursul lui Lavrentiev la prezentarea scrisorilor sale de 
acreditare Regelui... 


l Legionarii pretind că această acţiune ar fi dusă de Andrei, Ralea şi Ghelmegeanu Şi ar avea 
de scop o apropiere de Soviete... 

Ruşii au mai declarat că sunt gata să ne dea toate depozitele noastre, 
câte au mai rămas peste Prut, în schimbul materialului rulant feroviar 
corespunzător reţelei locale... 


De la Berlin —- München nu se ştie nimic oficial. Pe căi lăturalnice 
a transpirat însă că a fost un duş rece pentru unguri. Nemţii vor pace în 
Balcani, pentru moment și orice tulburare a apelor a fost interzisă 
ungurilor, cărora s-a mai spus că rectificările de frontieră nu se fac în 
bază de urlete ci de argumente etnice şi economice... Să fie aşa? 

În tot cazul prima zi mai liniştitoare, de două săptămâni... 


Curtea de Casaţie respingând recursul lui Max Auschnit (erau peste 
20 de motive valabile de casaţie: tristă magistratură!), acesta a rămas 
definitiv condamnat la 6 ani închisoare. leri, a şi fost îmbrăcat în straie 
vărgate, urcat într-o dubă şi trimis la Doftana... Câtă ură și cât venin în 
sufletele bandei ca să maltrateze aşa pe cel ce juca poker cu Regele 
acum un an, şi-i umplea pe toţi cu daruri şi parale! Care e secretul aces- 
tei implacabile uri? 


12 iulie. Adunarea Naţională de la Vichy a votat, cu 569 voturi — 
contra 80, depline puteri mareșalului Pétain pentru promulgarea noilor 
legi constituţionale. Ultimul Parlament al celei de-a IH-a Republici şi- 
a trăit ultima şedinţă... Un regim ce nu va fi regretat de nimeni... 

De altminteri, ştirile din Franţa nu sunt prea lămurite. După unele 
din ele, mareșalul Pétain ar fi luat asupra sa funcțiunile de prim-minis- 
tru şi de Preşedinte al Republicii, care după noua Constituţie vor fi îm- 
preunate. După alte ştiri, Preşedintele Lebrun n-ar fi dat încă demisia 
şi intenţionează numai să o dea. Baudoin, ministrul francez de Externe, 
declară într-un interviu dat unui ziar american că Franţa va rămâne o 
democraţie, şi că Parlamentul va continua să existe pe bazele sufra- 
giului universal... 


Comunicatul dat după întrunirea de la Miinchen nu spune mare 
lucru, dar între rânduri se poate citi — şi comentariile ziarelor germane 
şi italiene confirmă acest punct de vedere — că pretenţiile ungurești au 
primit o lovitură grea. Se pare că grofii au fost puşi cu botul pe labe, 
deşi li s-a dat câte o floricică de pus la ureche. Germania vrea liniște 
pentru moment în Sud-Estul Europei şi în Balcani şi a spus-o răspicat 
ungurilor. S-a mai adus la cunoştinţa lui Teleky şi a lui Csaky cå toate 

diferendele din Centrul şi Sud-Estul Europei vor fi arbitrate la timpul 
oportun de către Germania şi Italia şi că pacea va trebui să fie o pace 
echitabilă, care să nu lase uri în urma ei. Grofii s-au înapoiat la Buda- 
pesta şi după sosirea lor au vorbit de primirea care li s-a făcut, de gen- 
tileţea şi de prietenia germană — dar n-au spus un cuvânt despre fai- 
moasele lor revendicări... Au adăugat însă că poporul trebuie să fie 
liniştit şi disciplinat şi că nu trebuie să se vorbească prea mult... Stă- 
pânii sunt prea ocupați cu războiul cu Anglia, vor cobori printre săla- 
şele ungurești mai târziu... 

Pentru moment, presa germană şi italiană, care cum se ştie nu scrie 
decât din ordin, n-are decât o lozincă: nici o lovitură de teatru în Sud- 
Estul Europei... 


Universul pledează în prima pagină pentru Partidul Națiunii şi pen- 
tru iubitul nostru Suveran pe care poporul român îi confundă în aceeaşi 
dragoste... 

A uitat pe domnul inginer, şef de Stat Major, ministru preşedinte... 


Cecropid îmi povesteşte că Fabricius pe care l-a văzut astăzi e fu- 
rios. E furios pe Rege, e furios pe Urdăreanu, e furios pe Guvern. So- 
cotește că a fost înşelat cu constituirea Guvemului Gigurtu, incapabil 
să facă faţă situaţiei şi că Regele vrea să înșele Germania, continuând 
să joace pe două tablouri. Aici se înșală el, căci Regele nu mai joacă 
pe două tablouri şi ar fi în stare să pupe şi posteriorul lui Hitler și al 
lui Göring (şi chiar pe al lui Fabricius, dacă i-ar permite Urdăreanu), 
ca să fie luat de Berlin în cârcă... Toate palinodiile sale n-au decât un 
scop, să-şi scape întâi Tronul, apoi gaşca. În Germania însă, poziţia lui 
se strică din ce în ce. D-na Fabricius spunea zilele trecute Martei Bi- 
bescu că Fiihrerul ar fi calificat pe Regele Carol de „ein internationaler 
Hohenzollern“. 


Legația germană crede că zilele Ministerului Gigurtu sunt numă- 
rate, dar regretă schimbările prea dese de Guvern: „n-are cu cine sta de 
vorbă şi abia anunţă la Berlin o numire, că alta se face...“ 

lar lumea se întreabă ce nebun duce destinele noastre fată de con- 
tradicțiile la care asistă: uciderea nelegiuită a gardiştilor pentru a face 
din ci, după câteva luni, miniştri; numirea lui Urdăreanu ca şef de Stat 
Major al Partidului Națiunii pentru a-l scoate după 15 zile şi tot așa cu 
numirea lui ca ministru (în Cabinet); scoaterea lui Gigurtu din Ministerul 

de Externe ca incapabil şi numirea lui opt zile mai târziu ca prim-mi- 
nistru... şi câte altele. 

În cercurile intelectuale, în burghezie, în popor — toată lumea în- 
jură pe Rege de-l spurcă... Dacă se va pune şi Germania pe faţă împo- 
triva lui, nu va mai fi de scăpat... 


În seria contrazicerilor: arestat marţi şi dus la Bistriţa, generalul 
Antonescu a fost pus ieri în libertate. Toată lumea se întreabă: dacă 
l-a arestat, de ce i-a dat drumul — și dacă i-a dat drumul ca nevinovat, 
de ce l-a arestat? 

Arestarea s-a făcut din ordin direct al Regelui; o nouă serie de oa- 
meni se ridică acum împotriva lul... 


Marta Bibescu mi-a făcut o lungă vizită aseară. Să fiu în ajun de a 
revedeni fără voia mea ministru? M-a luat dracul, căci femeia are an- 
tene sensibile... 

Înainte de a veni îmi scrisese: 

„Dragul meu mare Vornic, 

Nu sunteți decât dumneavoastră, sau mai degrabă sunteţi dumnca- 
voastră. 

A luat masa aici! ieri-seara acela « cu care luaţi dejunul în dimineata 
aceasta. Acul busolei se îndreaptă spre dumneavoastră. Aş dori să vă 
vorbesc diseară sau mai degrabă să vă ascult. les din oficina mea de 
aviatori rătăciţi pe la ora 7 şi jumătate. Doriţi să trec pe la dumnea- 
voastră? Doriţi să vă iau să luaţi masa de seară aici? În orice caz simt 
nevoia de a atinge colacul de salvare?, adică mâna dumneavoastră. 

Marthe Bibesco“ 

Din viu grai a adăugat că numai eu pot scăpa țara şi pe Rege. Tara 

ca țara, dar pe Rege cum să-l scap, dacă nu vrea? 


Sâmbătă, 13 iulie. S-au lămurit lucrurile și în Franţa: „Nous Phi- 
lippe Pétain, maréchal de France, assumons les functions de chef de 
letat“ (Noi Philipe i Stain, mareșal al Franţei ne asumăm funcţiile de 
şef ai Statului), iar drăguţul de Lebrun Albert, „s-a eschivat“ pe portita 
MICĂ... 


t Mogosoaia. Musafirul ta care se face aluzie cra Puriceiti, 
3 
2n 

Mareşalul a vorbit şi la Radio și a anuntat că legile constituționale 
vor fi schimbate pentru a se scuti puterea executivă de tirania electo- 
ratului, pentru a se favoriza familia şi natalitatea, pentru a se proteja 
munca cinstită. Franţa va fi guvernată de 12 miniştri, în fruntea fiecărei 
provincii va fi un guvernator. Până la alegerea unui Parlament după 
normele noi, va funcţiona actualul, dar nu va fi convocat decât la ce- 
rerea mareșalului... 

Guvernul francez se va instala la Versailles, în plină zonă ocupată. 
Prefacerile din Franţa şi acţiunea mareșalului Pétain sunt pe deplin 
aprobate la Berlin. Pétain şi-a asumat funcţiile lui Thiers după 1870 şi 
întrucâtva şi pe ale lui Hindenburg după prăbușirea Germaniei. 


Deşi oficial nu s-a primit încă nimic, din ştirile lăturalnice dar mai 
ales din comentariile presei italiene rezultă clar că München a însem- 
nat o chemare la ordine a Ungariei. Atât ziarele din Roma-Milano cât 
şi cele din Berlin apasă asupra faptului că pacea trebuie menținută cu 
orice chip în bazinul dunărean și în Balcani. Nemţii subliniază că Ger- 
mania nu întreţine şi nu încurajează nici o tendinţă ostilă împotriva nici 
unui Stat din Sud-Estul Europei, că o pace de dreptate trebuie să dom- 
nească pretutindeni, iar Gaida scrie în Giornalde d'Italia, că oricât 

s-ar supăra ungurii, granițele din Valea Dunării nu vor fi schimbate... 

Radio-Budapesta, care ne înjura în fiecare zi, a amuţit de când s-au 
înapoiat Teleky şi Csaky de la München. În fine, avem un moment de 
răgaz în care ne vom putea ocupa de frontul nostru intern. Acolo, si- 
tuaţia e direct îngrijorătoare... 


În legătură cu întrevederea pe care am avut-o în ziua de 4 iulie cu 
Regina Elisabeta, Scanavi a venit ieri să-mi spună că miercuri a avut 
loc o lungă convorbire între cei doi frați încoronați. Elisabeta a vorbit 
pe şleau, a arătat frățiorului Carol toate greşelile pe care le-a făcut de 
când s-a urcat pe Tron, i-a reproșat că s-a înconjurat numai cu lichele 
şi cu escroci şi că s-a îndepărtat tot mai mult de oamenii cumsecade şi 
care îi puteau da un sfat bun. „Ai ajuns să fii urât de ţara întreagă și nu 
poti sta pe Tron, decât fiindcă eşti fiul Regelui Ferdinand... “El lisabeta 
a continuat că tot răul vine de ia gaşca celor 3 nemernici care stau în 
jurul lw şi guvernează ci, printr-însul. Când a numit pe Urdăreanu, pe 
Malaxa, pe Lupeasca -= - Regele a sărit în sus şi a început să urle: „Nu- 

i adevărat, nu-i adevărat!“ Elisabeta nu s-a tulburat si a demonstrat ma! 


departe dre -ptatea cauzei pe care o apără. „Dacă vrei, să-ți mai scan; 

Coroana, scapă-te întâi de cei 3 «nemernici»... Carol n-a mai sărit, şi 
până în cele din urmă i-ar fi spus soru-si: „Ai poate dreptate...“ Elisa- 
beta nu s-a lăsat şi a trecut pe rând în revistă ultimele greşeli: incon- 
secvențele, formările de Guverne alandala, ridicarea oamenilor dispre- 
tuiti de toţi etc. A vorbit mult şi despre greşelile în politica externă în 
care a acuzat pe Rege că a stat prea mult timp sub influenţa lui Gafencu 
(7) Elisabeta pretinde că Gafencu era plătit de Anglia și că Legația Ger- 
maniei din Bucureşti posedă clişeul unei chitanţe privitoare la bani în- 
casati de fostul nostru ministru de Externe de la englezi... 

Scanavi pretinde că Regina a fost formidabilă, că a scuturat şi a 
zguduit adânc pe frate-său. Când a fost vorba de mine, Carol a spus că 
„eram prea dârz“! În ce priveşte Guvernul actual, soarta lui pare pece- 
tluită... Vom vedea în curând dacă într-adevăr Elisabeta a izbutit să 
schimbe ceva în conştiinţa acestui dement. Căci Regele Carol prezintă 
fără îndoială toate stigmatele unei demenţe larvare... 


O zi proastă pentru „bandă“ a trebuit să fie ieri, căci comunicatul 
Curţii ne informează că Regele a primit pe colonelul Gerstenberg, care 
nu poate suferi pe Urdăreanu, „diser Herr U“, cum îl numeşte neamtul. 
De aproape un an, Urdăreanu a împiedicat pe Gerstenberg să ajungă 
până la Rege, ponegrindu-l şi afirmând că omul lui Göring lucrează 
pentru detronarea Majestății Sale... Să fie în scădere acţiunile lui „Herr 
U“? Nu cred, dar panica e mare și ne agăţăm de fiecare pai ca să scă- 
păm de înecare... Tot nu va scăpa... 


Contrar celor ce mi s-au afirmat oficial, generalul Antonescu n-a 
fost pus încă în libertate: e tot închis la mănăstirea Bistriţa... 


Noveanu, ministrul gardist, a fost azi-dimineaţă la mine. Ei toţi sunt 
contra Ministerului Gigurtu, contra Regelui (fără să o prea spună) şi 
vor o schimbare. Viitorul Minister l-ar vrea cu mine în cap. Le e frică 
de un Guvern Manoilescu. Cred şi le-am spus-o că un Guvern Manoi- 
lescu ar reprezenta sfârşitul domniei Regelui Carol — ar fi un Guvern 
Protopopov, exact. 


Duminică, 14 iulie. Pentru prima dată, în timpurile moderne, nu va 
fi recepţie la Ambasada Franţei, de 14 iulie. Lucrurile se pricep de la 

sine, ce și-ar putea spune bieţii oameni? Va fi numai un requiem la 
Catedrala Sf. Iosif, fără invitaţii, pentru odihna sufletelor celor căzuți... 


Din confidenţele celor mici: şi în casa Malaxa ar fi intrat panica, 
astfel se spune că mesele zilnice, cu chef, la care asista şi d-na Lu- 
pescu, au încetat; că servitorii au început să ridice tonul faţă de cu- 
coană, de coconiţă şi de coconaș. Furnizorii încep să ceară cu insistență 
achitarea conturilor: Gisele, croitoreasa, a făcut gălăgie cerând să fie 
achitată imediat — socotelile dnei și drei Malaxa erau demne de ale 
unor Regine... A început să simtă şi Malaxa și să se simtă și în jurul 
său, că prăbuşirea se apropie... 


Decretele lui Pétain („Nous Philippe Pétain, maréchal de France“) 
(Noi, Philippe Pétain, mareşal al Franţei) sunt trei: printr-unul mare- 
şalul își asumă funcțiile de şef al Statului, prin al doilea îşi conferă 
dreptul de legiferare, de numire a miniștrilor etc., iar prin al treilea 
menţine actualul Parlament, până la alegerea noilor Camere, dar îl 
amână sine die, rezervându-și numai lui dreptul să-l convoace. 

Noul Minister s-a format: vicepreşedinte Laval dintre vechii poli- 
ticieni, Pietrj (probabi! ca corsican), Marquet spiţerul radical din Bor- 
deaux şi Ybarnegaray. Unii din tehnicienii fostului Guvern au rămas şi 
în cel nou. 


Urmând sfatul meu, mitropolitul Olteniei, Nifon a telegrafiat Gu- 
vernului că Craiova oferă găzduire Universităţii din Cernăuţi... Un 
drum deturnat ca să ajungem la o Universitate în Craiova. Rămâne să 
bat fierul aici, dar din nenorocire n-am cu cine vorbi, Guvernul actual 
fiind pe ducă... 


leri-dimineaţă a avut loc un parastas la Mitropolie pentru odihna 
sufletelor legionarilor ucişi. L-au cerut şi l-au obținut legionarii vii. Ca 
să-şi scape Vodă faţa, s-a anunţat parastasul ca privind „pe naționaliștii 
şi pe soldaţii căzuţi pentru ideea naţională şi apărarea hotarelor“. În 
realitate, parastasul a fost al legionarilor. Au fost toţi câți au putut fi 
prezenţi și întreg Guvernul afară de Manoilescu care n-a participat de 
frică să fie huiduit de legionari. A oficiat Patriarhul... De faţă au fost şi 
familiile celor asasinați... 

Nu era mai bine să nu fi fost omorâţi degeaba atâţia oameni? 


Cu tot parastasul de ieri-dimineaţă, Sima a fost arestat seara şi dus 
şi el la domiciliul forțat. Cauza: insistențele puse pe lângă colegii săi 
să demisioneze din Guvern, intransigenţa sa legionară (nici o împăcare 
cu asasinii) şi un nou memoriu de protestare împotriva guvernării 
actuale, trimis Regelui. g f E 

Oricum, Majestatea Sa prea se joacă cu oamenii, aruncându-i din 
puşcărie în Guvern și din Guvern în puşcărie... Pare că nu vrea să-și dea 
seama că s-a schimbat ceva şi se agaţă de ce a fost... Va fi greu să-l adu- 
cem pe iubitul nostru Suveran pe calea dreaptă a datoriei sale monarhice... 


Întâlnit ieri la Pescăruş pe Hans Otto Roth: „Eşti ori nu eşti mi- 
nistru, domnule?“ -— l-am întrebat. „Nu sunt“ — a fost răspunsul său, 
şi mi-a povestit că l-a chemat Gigurtu să-i spună din partea Regelui 
mirarea Suveranului că într-un Stat totalitar un ostaş nu se supune la 
ordinul Șefului. Roth a protestat, observând că n-a primit nici un ordin, 
dacă Şeful vrea, să-i dea ordin şi va vedea atunci ce va face. Sunt şi 
ostaşi dezertori... Şeful n-a vrut să mai încurce lucrurile şi nici un ordin 
n-a mai fost dat... 


Tot la Pescăruş, am întâlnit și pe Fabricius, care m-a luat la o parte 
să-mi spună că situaţia internă îi pare gravă, şi că vrea să-mi vorbească. 
Am convenit să ne întâlnim zilele astea... 


Simptomatic: licheaua de Nichifor Crainic a vorbit alaltăieri la Ra- 
dio şi n-a spus un cuvânt despre Rege... 


O măsură tâmpită: toţi medicii evrei din serviciul Statului şi al asi- 
gurărilor sociale au fost scoşi. Câţi oameni de treabă îşi pierd pâinea și 
câţi bolnavi rămân fără îngrijiri. Dar Popescu crede că prin asemenea 
măsuri își recâştigă popularitatea în ţară şi îşi câştigă bunăvoința Ber- 
linului! Nenorocitul! 


Direcţia Poliţiilor și Sigurantei, Jandarmeria și Prefectura Poliţiei 
Capitalei, până acum independente între ele, au fost contopite. Măsură 
bună. 

15 iulie. Noveanu la mine „să mă informeze şi să mă consulte“. Cei 
trei gardiști rămaşi în Guvern (Noveanu, Budişteanu şi Bidianu), sfă- 
tuindu-se și cu prietenii lor din afară de Minister, au hotărât să demi- 
sioneze. Motivele ar fi următoarele: persecuții, brutalizări, arestări 
chiar printre legionarii din Moldova de Nord şi Bucovina sub pretext 
de înăbuşire a antisemitismului; neţinerea în curent a Guvernului cu 
nici un act de guvernământ, nici un decret-lege nediscutându-se în 
Consiliul de Miniştri; lipsa oricărei coeziuni sau înţelegeri măcar re- 
ciproce între membrii Guvernului; lipsa acestuia de autoritate față de 
străinătate, mai ales de nemți, astfel încât nici un avantaj pentru tară nu 
e de aşteptat nici din punctul de vedere al unui eventual sprijin ger- 
man. 

Cei trei muşchetari vor să ceară azi audiență Regelui, împreună şi 
să-i expună motivele pentru care sunt hotărâți să demisioneze, demisia 
însăşi urmând să fie înaintată lui Gigurtu mâine. Dându-mi aceste in- 
formaţii, Noveanu mi-a cerut şi sfatul mcu. 

l-am răspuns că o schimbare de Minister în ritmul existent nu mă 
interesează. Dacă prin demisia lor se va ajunge la un Guvern Manoi- 
lescu sau Străchinescu, în locul lui Gigurtu, puţin îmi pasă. Ceea ce mă 
interesează pe mine e o schimbare de regim. Să înceteze să fie două 
Guverne. Guvernul ar. 1 (Regele, Urdărcanu şi Malaxa) să hotărască 
tot şi Guvernul nr. 2 să ducă numai răspunderea legală a actelor săvâr- 
şite —- e o metodă poate plăcută şi folositoare pentru gangsterii de Sus, 
dar pe care țara n-o mai vrea. Am adăugat că probabil demisia lor va 
crea o criză şi că mi-era frică că vor fi înlocuiţi prin cuzeşti şi că Gu- 
vernul Gigurtu va merge mai departe. O criză trebuie preparată. Eu 
unul n-aş putea intra în joc decât după ce aş lua contact cu ministrul 
Germaniei să văd la ce ne putem aştepta de acolo. 


Mareșalul Pétain o ia ca Hitler... Printr-un decret nou a instituit pe 
Laval succesorul său, în cazul în care dintr-o cauză sau alta ar fi îm- 
piedicat să-și exercite mandatul de şef al Statului. Dacă ar dispare şi 
Laval, miniștrii ar alege pe succesorul lui. Pétain a hotărât în acelaşi 
timp să mute reşedinţa Guvernului la Versailles, dacă Germania va 
consimţi să libereze teritoriul acestui oraș, precum și cartierul minis- 
terelor, din Paris. 


Berliner Boersen Zeitung ale cărei legături cu Ministerul de Ex- 
terne german sunt cunoscute, publică un foarte interesant articol din 

care reiese că sferele de influenţă între Germania și URSS au fost 
delimitate! şi că viitoarea pace va fi astfel întocmită încât țările mici să 
fie multumite (rămâne întrebarea: care?) așa încât armamentul lor cos- 
tisitor și iluzoriu să nu mai fie necesar... Articolul încheie prin părerea 
că înlocuirea etalonului aur prin etalonul muncă va suprima orice riva- 
litate între State, fiecare popor, sărac sau bogat, putând înfățișa același 
potenţial de muncă... Lume nouă! 


Churchill a lansat prin Radio un manifest îndreptat către populaţiile 
Imperiului şi către poporul Statelor Unite. După câteva vorbe de prie- 
tenie la adresa Franţei prăbuşite în luptă, premierul britanic explică că 
Anglia trebuie să se asigure de armele tovarăşului căzut, ca nu cumva 
să le folosească inamicul... Penibila operaţie a fost săvârşită. Anglia nu 
păstrează decât prietenie pentru Franţa pe care o va restabili în toate 
drepturile şi în toată puterea ei, ca să mai îndrumeze omenirea, ca ŞI in 
trecut, pe căile libertăţii omeneşti... Această ofensivă victorioasă a An- 
gliei, Churchill o prevede pentru... 1942! Până atunci, lupta va fi grea, 
încheie sir Winston. 

Cred şi eu! 


Marţi, 16 iulie. Fabricius a venit ieri să stea de vorbă cu mine... Am 
fost repede de acord că Regele a ajuns, prin abilităţile sale ca să-și sal- 
veze gaşca, la o situaţie imposibilă. Asemenea de acord că frontul 
intern este acum punctul nevralgie la noi. În ce priveşte fronturile ex- 
terne; Fabricius m-a asigurat că rușii s-au oprit, că nu este nici un peri- 
col să treacă peste Prut, că angajamentele lor sunt formale faţă de Ger- 
mania. Că la urma urmelor, Germania va trebui să se răfutască şi cu 
Rusia, Fabricius o crede, dar pentru un moment și până nu va lua o ini- 
tiativă Führerul în această directie, Sovietele nu vor provoca un dezas- 
tru pentru ele. Puterile Axei au domolit pe de altă parte atât Ungaria cât 
şi Bulgaria. Rămâne frontul intern; România are răgaz ca să-şi rezolve 
problemele sale constituţionale. Am fost iarăși de acord cu Fabricius că 
nenorocirea Regelui Carol, nenorocirea care sc răsfrânge şi asupra 
ţării, e gaşca din jurul Suveranului, în special trinitatea Urdăreanu, Ma- 
laxa şi d-na Lupescu. 

M-am deschis faţă de neamţ şi i-am mărturisit că nu văd decât un 
singur mijloc de a ne scăpa de Camarilă: Germania să impună un pre- 


L Probabil o aluzie la delimitarea din august 1939, când s-a încheiat înţelegerea între ambele 
Puteri... 

şedinte de Consiliu, unul şi nu altul, iar acesta să pună condiția înde- 
părtării definitive a lui Urdăreanu și a lui Malaxa și provizorie a d-nei 
Lupescu (până la încheierea păcii). Numai aşa s-ar putea obţine un re- 
zultat. Eu aş primi, ca să-mi scap ţara, să joc rolul de călău... Dar ope- 
raţia nu s-ar putea face decât cu injoncțiunea Germaniei de a mă numi 
pe mine (sau pe altul, eu mă ofer, dar nu ţin de loc să joc acest rol şi 
mă ofer fiindcă nu văd pe altul...) Fabricius mi-a spus că nu crede că 
Guvernul german să vrea să se amestece atât de direct în hotărârile 
Regelui Carol; Berlinul socoteşte că Regele Carol nu se va mai putea 
menţine pe Tron și nemaiavând nici o încredere în el, vrea să lase 
lucrurile să fermenteze şi să ajungă unde trebuie... 

Am recunoscut şi eu că cea mai bună soluţie ar fi o abdicare a 
Regelui Carol, dar cum să-l aducă la o asemenea soluție? Eu cred că 
va renunţa la tot şi la Urdăreanu, şi la Malaxa şi la Duduia — mai re- 
pede decât la Coroană... Fără să-mi răspundă direct, Fabricius m-a în- 
trebat ce aş vedea în locul lui Carol... l-am răspuns că tot mai cred că 
putem scăpa pe Carol, dar dacă nu, tot regim monarhic şi am aruncat 
în discuţie numele Principelui de Hessa (ginerele Regelui Italiei). Am 
constatat că numele aruncat de mine a făcut o deosebită plăcere minis- 
trului Germaniei, ca și cum l-ar fi aşteptat... 

În concluzie, Fabricius mi-a spus că va comunica la Berlin ideea 
mea. A adăugat însă că ar fi bine ca gardiştii să-i dea un pro-memoria 
în care să facă propunerea unui Guvern de oameni cumsecade (cu mine 
în cap), în care să figureze şi ei, dar fără să fie ei îndrumători, ci elevi 
meniţi să înveţe pentru mâine, arta de a guverna. 

Ministrul Germaniei nu pricepea pentru ce a format Regele un Gu- 
vern atât de ridicol și neviabil ca Guvernul actual. „Guvernul Tătă- 
rescu — zice cel — cu dumneata la Externe, era de o mie de ori mai 
bun. Aceste continue schimbări de Guvern fac efectul cel mai prost şi 
cu nu ştiu ce explicaţii să mai dau la Berlin...“ A revenit apoi asupra 
chestiunii Camarilei şi m-a întrebat dacă nu puteam pune eu condiția, 
fără injoncţiunea de numire a Berlinului. „Pricepi d-ta, dacă-i cerem 
ceva, trebuie să-i dăm în schimb ceva —— şi noi nu vrem să-l mai dăm 
lui, nimic...“ Şi a început să-mi povestească pentru a nu știu câta oară 
că de la asasinatul lui Codreanu, după vizita la Berghoff, Hitler a pier- 
dut orice simpatie şi consideraţie pentru Rege... Regele face acum 
prostii după prostii şi vrea să recâștige simpatiile Fihrerului prin mij- 
loace cu totul neapropiate situaţiei. „Astfel — continuă Fabricius — a 
cerut acum în urmă să vadă pe Führer! Am trimis cererea, dar nu cred 
că răspunsul să fie favorabil... Fihrerul e ocupat pentru moment numai 
cu ofensiva contra Angliei... 

Şi arestarea lui Antonescu a supărat mult pe nemți. Nu era omul lor, 
o ştiau — dar ei văd în această arestare dovada că Regele n-a schimbat 
nimic în metodele sale. A fost de ajuns ca un om să se ridice împotriva 
„Clicei“, ca să fie băgat în puşcărie... 

„Apoi, vezi, domnule — i-am răspuns eu — pentru ce-ţi cer eu con- 
strângerea germană: altfel m-ar băga și pe mine în pușcărie, dacă i-aş 
pune ca condiţie pentru formarea unui Guvern, îndepărtarea gangste- 
rilor ce-i sunt scumpi...“ Fabricius a râs, m-a părăsit foarte îngrijorat şi 
a rămas să ne mai vedem. 

E şi el de părere (mă mir) că ar trebui să începem imediat negocie- 
rile cu Ungaria... şi cu Bulgaria. Ce mai așteaptă... De m-aş mai fi bă- 
gat şi eu în această tărâţă... Poate s-o încăpăţâna Regele — dar în cazul 
ăsta îl curăţă nemții. Nu mai am nici o îndoială asupra acestei eventua- 
lităţi, după conversaţia mea de azi cu Fabricius... 


Noveanu a fost ascară la mine să-mi spună că au cerut audiență la 
Rege şi că azi îşi dau demisiile câteșitrei miniştrii gardişti... 

l-am spus să facă un pro-memoria cu propunerea unui Guvern for- 
mat sub preşedinţia mea de câţiva oameni cu vază (G. Brătianu, Ga- 
roflid, Mehedinţi şi alţii) cu doi-trei dintre dânşii — şi să-l dea lui Fa- 
bricius. 

Se va face chiar azi... 


DI Stelian Popeşte publică azi un al treilea articol dintr-o serie, în 
Universul său, cerând să se stabilească răspunderile... DI Stelian uită, 
sau se face că nu ştie, că răspunderile sunt pe Tion... Cenzura n-a spus 
nimic. 

Ce e mai simptomatic, e că în ultimul Consiliu de Miniştri s-a ho- 
tărât să nu se mai publice portretul Regelui prin gazete, ca să nu se irite 
opinia publică... 


Noul Guvern francez a fost primit favorabil și în Germania şi în Ita- 
lia. Nu mai se spune însă cum este primit şi văzut în Franța... 


Paranoicul a deschis ieri cursurile lui de la Vălenii de Munte. În dis- 
cursul său de inaugurare a declarat că el şi Regele au fost contra cedării 
Basarabiei — dar că alții au cedat-o. Ce pore! Până şi în momentele de 

nenorocire ale ţării, numai vanitate și slugărnicie rămân încuibate în 
sufletul lui. Trei perechi de palme şi un picior în fund, iată ce ar merita... 


Ieri a început la Chicago congresul Partidului Democrat. Candida- 
tura lui Roosevelt pare asigurată... 


Lui Antonescu nu i s-a dat drumul până azi. E tot la Bistriţa, unde 
mănâncă din cazanul trupei de frică să nu fie otrăvit. 


Miercuri, 17 iulie. Urdăreanu e la Sanatoriul Elias... Luni a venit să 
mi se spună că după o scenă violentă între Rege și „Ernest“ („tu m-ai 
adus aici...!*), Regele şi-a plesnit favoritul cu o cravaşă atât de violent, 
încât i-a tăiat faţa!!! Favoritul a trebuit să fie transportat la Elias, unde 
i s-a cusut fața! Acest basm arată în ce stare de supraexcitare bolnăvi- 
cioasă a ajuns opinia nostră publică... Informaţii luate, Urdăreanu e 
într-adevăr la Sanatoriul Elias de trei zile din cauza unui foarte dureros 
atac de gută care a prins atriculaţiile lombare ale coloanei vertebrale... 
Poate să fie puţină gută diplomatică, căci Urdăreanu care e deştept și 
simte că a devenit odios, s-a dat mult în umbră de două săptămâni, 
să-l mai uite lumea. În umbră, nu e de ajuns, trebuie să plece de tot, să 
se ducă în p.m. ... 


Ghelmegcanu a fost ieri la mine. Să se găsească în treabă. Nu-şi dă 
omul seama că e ars la nemți... A venit să stea de vorbă cu mine, căci 
îşi dă seama şi el că criza internă e extrem de acută. „Ce să mai vorbim 
degeaba, nemții nu-l vor pe Rege...“, mărturisește şi el. 

Ghelmegeanu a rămas în bune raporturi cu Urdăreanu şi cu Malaxa 
şi e bine văzut şi de Rege. Natural că nu m-am deschis faţă de dânsul; 
m-am mulțumit să-i spun că singura şansă a Regelui de a-și păstra Co- 
roana e de a înceta cu platitudinile faţă de germani, platitudini dispre- 
tuite și la Berlin și la Legația Germaniei din Bucureşti, şi de a forma 
un Guvern de demnitate care să cuprindă elementele cele mai respec- 
tate şi mai cu vază din straturile noastre conducătoare. E şi formula lui. 
Vizita la mine a fost numai ca să vadă dacă aș vrea și aş fi în stare să 
constitui un asemenea Guvern, și ca să-şi pună şi candidatura lui la un 
portofol... 

Răspunsul meu a fost categoric: dacă se găseşte unul mai bun ca 
mine sunt gata să dau acestuia unul tot concursul meu; dacă nu se gă- 

seşte, sunt gata să mai fac sacrificiul bătrâneţilor mele şi să iau potirul 
amar în mână — cu o condiţie: să pot face ceva. Condiţiile acestui „să 
pot face ceva“ (înlăturarea clicii) nu 1 le-am spus, căci el e hotărât să 
lucreze în sensul prevederilor mele tocmai prin Camarilă... Din con- 
versaţia cu Ghelmegeanu am reținut că toţi cei de la Palat își dau seama 
de sentimentele nemților pentru Rege. I-a spus-o pe șleau Urdăreanu, 
de aici panica de Sus... 


Ghelmegeanu mi-a povestit cum au fost ucişi Zelea Codreanu şi 
nicadorii (cei compromişi în asasinatul lui Duca). Ca ministru de In- 
terne, Ghelmegeanu a făcut o anchetă asupra faptelor şi iată ce a aflat: 

Călinescu a chemat pe generalul Bengliu și i-a spus că trebuie „ter- 
minat cu zișii indivizi. Bengliu n-a protestat dar a cerut 3 zile ca să „gă- 
sească o formulă tehnică“ (!!!) pentru executarea oamenilor... A doua 
zi Călinescu l-a rechemat: „Numaidecât!* — „Dar nu pot așa iute!“ — 
a replicat generalul. „Trebuie —- a fost răspunsul lui Călinescu , — alt- 
fel cade Guvernul!“ Va să zică ca să nu cadă Guvernul, au fost ucişi 
14, în afară de orice prescripţie legală! „Cade Guvernul“ mărturisire 
prețioasă că inițiativa masacrului venea de Sus... Bengliu s-a executat 
şi a executat şi iată cum: gardiştii au fost aşezaţi într-unul din moto- 
carele deschise ale Poliţiei destinate transportului sergenţilor de oraș, 
motocare prevăzute cu bănci transversale şi paralele. Pe o bancă au 
fost aşezaţi condamnaţii, pe banca din dosul lor jandarmii şi așa şi mai 
multe rânduri. S-a pornit noaptea pe întuneric de la Râmnicul Sărat, 
s-a spus gardiștilor că sunt transportaţi la Jilava pentru revizuirea pro- 
cesului lor, ca să stea liniștiți. La un moment dat, între Ploieşti şi Bucu- 
reşti, plutonierul de lângă şoferul primului automobil — căci erau mai 
multe automobile de escortă pline de jandarmi — a ridicat o lanternă: 
era semnalul masacrului. Imediat, jandarmul din spatele fiecărui 
legionar a aruncat peste capul acestuia un laţ şi a început să strângă... 
În câteva clipe toţi legionarii au fost sugrumați...; apoi a urmat înmor- 
mântarea la Jilava... Oribil, oribil, oribil... Şi toate se plătesc! 


Nu este adevărat că s-a suprimat pensia (50 000 lei pe lună) doam- 
nei Călinescu, dar este adevărat că s-a ridicat placa comemorativă de 
pe locul unde a fost ucis dictatorul Armand... 


Wagner la mine. Descurajat ca orice francez. Vizita lui n-are alt 
scop decât să se văicărească şi poate, crede şi el, nenorocitul, că voi fi 
şeful Guvernului de mâine... Francezii tot rău informaţi... 

Blumenfeld pretinde a şti că Guvernul pregăteşte un decret prin 
care ovreii vor fi supuşi următoarelor măsuri: 

1. Toate naturalizările se vor anula, afară de cele individuale trecute 
pe vremuri prin Parlament. 

2. Evreii care vor părăsi ţara vor fi supuşi la un impozit de 40% din 
averea lor; 

3. Toţi evreii vor trebui să poarte un rotogol galben la haină, în 
semn de distincție; 

4. Nici un ovrei nu va mai putea ocupa o slujbă publică, la Stat, 
comună, judeţ sau la întreprinderile particulare. 

Se vede că e şi Blumenfeld în panică! 


Guvernul japonez prezidat de Yonai a demisionat. Criza, neaştep- 
tată, s-a produs în urma demisiei ministrului de Război Hata. Suntem 
în faţa unei mișcări militare care tinde la stabilirea unui regim totalitar 


_ şi în Japonia. Se crede că viitorul prim-ministru va fi prințul Konoye. 


La Congresul din Chicago, agitaţie; se lucrează pentru proclamarea 
candidaturii lui Roosevelt la primul scrutin şi dacă se poate în unanimi- 
tate. Hull, secretarul de Stat, a renunţat la candidatura pentru vicepre- 
şedinţie. Discară, senatorul Barkley, va ţine o mare cuvântare și a fost 
însărcinat de Roosevelt să aducă Congresului răspunsul său cu privire 
la candidatura care i-a fost propusă... 


Marcel Diat publică un articol în L'Oeuvre prin care demonstrează 
că Camera n-a votat declaraţia de război, ci numai anumite credite mi- 
litare, specificând limpede că votarea acestor credite nu înseamnă o ra- 
tificare anticipată a declaraţiei de război. A doua zi după declararea de 
război a Angliei, Guvernul francez a declarat și el război Germaniei, 
fără a mai consulta Parlamentul... Istorie, și încă istorie veche! 


DI Manoilescu se crede Talleyrand şi dă recepții. A dat una luni (în 
vechiul local al Ministerului de Externe) la care a poftit pe şefii de Mi- 
siuni ai țărilor victorioase şi pe simpatizanți lor — și alta marți la care 
a poftit pe învinşi şi pe neutrii stricţi. La ambele recepții au fost invitați 
şi au asistat toţi membrii Guvernului. Madamele Manoilescu şi Gigur- 
tu (fosta privighetoare a Banatului devenită prepeliță grasă) au făcut 
onorurile, cu graţia lor neîntrecută... 

Ziarul lui Korošec din Lubliana scrie că România n-a ştiut să amal- 
gameze sufletele popoarelor care convieţuiesc în hotarele ei, că ro- 
mânii sunt pretutindeni o minoritate — afară de Vechiul Regat — şi 
că România Mare e pe cale de descompunere. 

Imi pare rău de mesele pe care le-am dat lui Korošec acum câteva 
săptămâni și de toate amabilităţile noastre. S-a terminat, după câte se 
vede şi cu prietenia sârbească. De altminteri, ofiţerii iugoslavi care 
serveau în regimentele noastre, ca și cei români detaşaţi pe lângă uni- 
tăți iugoslave — au fost rechemaţi... 


Ofensiva germanilor împotriva Angliei, marea ofensivă, tot n-a în- 
ceput încă. Până să vină, se bombardează de o parte şi de alta orașele, se 
scufundă vase de război și vase comerciale — se omoară lumea degeaba... 


Cei trei miniștri gardişti au dat ieri demisia, în mâna Regelui. Re- 
gele a refuzat-o, sub cuvânt că peste câteva zile Guvernul se va schim- 
ba. Aşa zic ei... Numai să nu se schimbe Guvernul în mai rău! Am 
ajuns să cred că cea mai rea soluţie e totuşi cea mai bună căci grăbeşte 
schimbarea totală de regim. Cu Regele Carol nu-mi pare să mai fie 
ceva de făcut... 


18 iulie. Moscova duce o acţiune infamă, zi de zi, prin Radio. Pos- 
turile sovietice informează lumea întreagă despre binefacerile civili- 
zaţiei cu care copleşeşte Basarabia ţinută 20 de ani de noi sub obrocul 
obscurantismului şi sub călcâiul barbariei. Dispensare, şcoli au ieşit de 
15 zile din pământ; tractoarele rusești au fost zvârlite peste lanurile 
boierești împărțite acum, de ruși, ţăranilor, ca şi cum reforma agrară 
atât de radicală, înfăptuită de noi, n-ar fi existat. Propaganda rusească 
vrea să prezinte cucerirea Basarabiei ca o eliberare, când în realitate ea 
este o robire... Postul de la Moscova a avut neruşinarea să vorbească 
ieri de sanatoriul de la Bugaz prezentându-l ca înfiinţat acum de ruşi şi 
tot aşa despre spitalele rurale create de noi. Ca operă adevărat rusească, 
am aflat ieri că la Vâlcov, primul act al administrației sovietice a fost 
distrugerea hotelului turistic, abia inaugurat anul trecut... Multe am pă- 
cătuit noi, dar le plătim cu prisosință... 


Nemţii sunt indignaţi pe sârbi. În ziua de 14 iulie, ministrul Franţei 
la Belgrad (rămas un aderent al Guvernului de Gaulle, din Londra) a 

convocat pe ai săi la cimitirul militar, unde s-a desfăşurat o paradă la 
care au luat parte un mare număr de generali, de ofiţeri şi miniştri. 
Gestul a trecut limitele unui act de elegantă recunoştinţă şi a avut un 
caracter politic cu atât mai pronunţat, cu cât sentimente ostile au fost 
manifestate cu prilejul unei recente serbări germane. De pus în legătură 
cu marele curent panslavist de apropiere de Rusia Sovietică, care se 
dezvoltă din ce în ce. Ziarele din Berlin n-au lăsat să treacă aceste 
fapte, fără să le sublinieze cu necaz şi ameninţări... 


In Japonia, prinţul Konoye a fost însărcinat cu constituirea noului 
Minister. Prințul a primit, dar a pus condiţie să se înțeleagă cu armata, 
care vădit, duce azi politica japoneză... 


Butler, subsecretarul Foreign Office-ului întrebat în Cameră despre 
garanţiile unilaterale date României, a răspuns că de vreme ce Româ- 
nia s-a lepădat de aceste garanții, Anglia nu se mai ţine legată de ele... 

Informatii oficiale britanice vorbesc de o armă teribilă inventată de 
englezi, un fel de tun-mitralieră numit „Pompom multiplu“, cu care au 
fost înarmate toate vasele amiralităţii. Dacă englezii socotesc că vor 
câştiga războiul cu „Pompom“ apoi slabă nădejde... 


În cercurile militare de la noi se vorbea ieri cu insistenţă că germanii 
au renunțat la debarcarea în Anglia şi că vor bloca coastele Angliei, dis- 
trugând totodată porturile, fiind siguri că vor înfometa mândra insulă... 

De unde războiul a pornit cu planul blocării Germaniei, iată după 
câteva luni se ajunge la blocarea Angliei... 


Senatorul Barkley a adus Congresului din Chicago mesajul lui Roo- 
sevelt: Președintele n-are nici dorința, nici intenţia de a se prezenta 
pentru o a treia oară alegerei — dar membrii Congresului sunt liberi 
sc desemneze pe cine vor. Barkley a făcut apoi, în aplauzele Congresu- 
lui, elogiul lui Roosevelt. Atitudinea lui Roosevelt e comentată în 
sensul că Preşedintele ar vrea să fie proclamat prin aclamații candidat 
la viitoarele alegeri. Adversarii lui din Congres au pus însă imediat alte 
4 candidaturi, aşa încât va fi probabil, totuşi, un vot. Desemnarea lui 
Roosevelt pare însă sigură. 


Alegeri au avut loc pentru Dietele din Lituania, Letonia și Estonia. 
Listele comuniste au întrunit marea majoritate a voturilor, aproape 

unanimitatea. După plecarea nemților din aceste ţări și „învăluitoarea 
prietenie“ a Moscovei, nici nu era altceva de aşteptat... 


Italienii fac mare caz de bătălia navală pe care au dat-o zilele tre- 
cute în Mediterana. Ei pretind că au avut un mare succes deoarece au 
împiedicat flotele britanice din Alexandria şi din Gibraltar să se uneas- 
că. Englezii însă pretind că succesul a fost de partea lor, căci ar fi dis- 
trus o bună parte din unităţile italiene. Deşi nimeni nu se poate încrede 
în cuvântul italienilor, pare că de astă dată dreptatea e de partea lor... 


Preşedinţia Consiliului publică un lung comunicat prin care arată 
măsurile luate în favoarea agriculturii prin deconcentrarea unui anumit 
număr de oameni şi restituirea de vehicule, de tractoare, de vite etc. 
Comunicatul e lung şi confuz, din el reies antagonisme între civili şi 
militari. Am impresia că ce se dă cu o mână se ia cu cealaltă. Se zice 
că Guvernul ar fi decis să fixeze prețul grâului nou la 75 000 lei... 


Poftit ieri de Gigurtu la un dejun dat la Pescăruş în cinstea lui Puri- 
celli. Mai erau acolo: Leon, Macovei, generalul Mihail, Strat — dintre 
miniştri. Toţi, cu Gigurtu în frunte păreau încântați: de ce, Doamne? Că 
sunt miniștri? Oribilă nație! 


Și Ralea a fost ieri la mine. Mi-a vorbit ca Ghelmegeanu. Și el vc- 
dea situaţia ca foarte încurcată. De acord să scăpăm de Rege, dar — 
zice el --- o vacanţă a Tronului ar da loc imediat la lupte între extrema 
stângă şi extrema dreaptă şi ar duce tara la anarhic, iar aceasta la o ocu- 
patie germano-rusă... Ce putem face noi? Să privim cum ne dă Majes- 
tatea Sa pata... i 


Vineri, 19 iulie. Răspunsul lui Hitler la nenorocita cerere a Regelui 
Carol de a-l vizita a sosit: cum mă aşteptam e negativă, dar interesant 
este că se întrebuințează şi în acest răspuns formula adoptată cu prilejul 
răspunsului la cererea de alianţă militară: înțelepeți-vă întâi cu ungurii 
şi cu bulgarii. Nu cunosc încă textul exact al răspunsului, dar stiu că a 
emotionat adânc, Sus. Răspunsul a fost remis la Palat, alaltăicri-seară, 
miercuri, într-un plie închis pe care l-a transmis Fabricius. | 

Și atunci s-a întâmptat ceva nemaipomenit. Urdăreanu fusese trans- 
portat de la Sanatoriul Elias în cabinetul său de lucru de la Palat unde 

i s-a pus un pati, pe care zace întins. Regele, Gigurtu şi Manoilescu s-au 
întrunit în jurul lehuzei și așezați pe scăunele au sorbit cuvintele lui 
Cotoi, Prince de la Paix! Soarta Țării hotărâtă de Rege în tovărășia 
unui prost, a unui escroc, la căpătăiul patului unui alt escroc care mai 
este şi un peşte — iată în ce hal de prăbuşire morală și politică am 
ajuns. 

Înalta consfătuire a durat de la ora 84 la ora 11 seara. Victor Mol- 
dovan care s-a înapoiat de la Berlin, trebuia să replece ieri-dimineaţă 
cu avionul, dar a fost oprit. Dânsul a venit să mă vadă ca să-mi poves- 
tească că la Berlin a stat de vorbă cu „oamenii“ partidului de mâna a 
doua şi a treia prin care nu se poate bineînţeles obține nimic, dar de la 
care se pot afla multe. Toţi l-au întrebat dacă Regele Carol mai este pe 
Tron, şi se mirau de răspunsul afirmativ dat de Moldovan... Această 
atmosferă ostilă din cercurile naziste berlineze se explică numai prin 
hotărârea Fihrerului de a schimba Dinastia românească şi această ho- 
tărâre lămureşte şi răspunsurile date de Hitler cercurilor Regelui nos- 
tru, şi faptul că Romalo nu a fost primit încă să-şi prezinte scrisorile 
sale de acreditare, şi atitudinea foarte dârză a lui Fabricius care mi-a 
vorbit pe şleau, întrebându-mă ce cred că se poate „pune“ în locul re- 
pimului actual... Moldovan crede că nemţii ar fi descoperit la Paris 
documente oficiale din care duplicitatea politicii Regelui Carol rezultă 
lămurit. Toată acestea Moldovan le-a raportat Regelui... Când i-a spus 
că a fost întrebat dacă Regele a „demisionat“ (e chiar expresia lui Mol- 
dovan, care probabil ignoră termenul de „abdicare“), Majestatea Sa s- 
a emoţionat, s-a roşit şi a cerut amănunte cât de multe. Moldovan nu 
pricepea pentru ce a fost oprit să replece la Berlin, căci trebuia să nego- 
cieze o întrevedere a Regelui cu Hitler (!!) şi obținuse chiar o scrisoare 
de recomandare a lui Fabricius pentru consilierul de Legaţie Luther 
(11) l-am explicat eu, că probabil misiunea sa devenise inutilă... 

Impresia generală cu care s-a înapoiat Moidovan de la Berlin e că 
România se bucură de simpatie, dar Regele de nici una — şi că nimeni 
nu pricepe desele schimbări de Guvern de la noi şi fanteziile Majestății 
Sale în materie de constituire de Ministere... 


Alte amănunte n-am. leri la parastasul de la Cotroceni, Manoilescu 
a cerut să mă vadă. l-am spus că sunt în București până diseară — dar până 
acum nu mi-a dat semn de viaţă, fapt pentru care mă simt inconsolabil. 


l Cu boala lui Urdâreanu se face mister întâi s-a vorbit despre gută la gira spinării, apoi de 
sciatică. acurn se spune că ar avea două coaste frânte! În ce accident nu se ştie, dar se ştie câ i 
s-au comandat cârje, ca să poată să umble! 

Ieri, 18 iunie, aniversarea de 2 ani a morţii Reginei Maria; s-a făcut 
un parastas aproape clandestin la biserica de la Cotroceni... Nici un 
aviz, nici o încunoștințare a publicului. De obicei aceste parastase, în 
primii ani după moartea lor, s-au făcut și pentru Regele Carol I ŞI 
pentru Regele Ferdinand şi pentru Regina Elisabeta — şi chiar pentru 
Regina Maria anul trecut — la Curtea de Argeş. Pentru ce ne-am as- 
cuns capul în cenuşă anul acesta? Fiindcă Sus, se trăieşte în panică, în 
frica piciorului în fund, care vine... și asta e trist, infinit de trist! 


La Galaţi, explozie serioasă la uzina electrică: mai mulţi morţi şi 
pagube multe. Accident sau mână criminală, adică comunistă? 


Din Cernăuţi vine ştirea că administraţia oraşului e în mâna unei 
comisii mixte sovietico (rusă)-germană, membrii nemti ai Comisiei 
fiind necomuniști şi desemnaţi de Reich... 


Congresul democrat de la Chicago a ales la primul scrutin, ca can- 
didat la preşedinţia Republicii pe Roosevelt cu 946 de voturi. Farley a 
avut 72 de voturi, Garner 61, Tydings 9. A avut şi Cordell Hull 5 voturi. 
Roosevelt n-a fost proclamat cum ar fi vrut prin aclamații unanime — 
a avut totuși o majoritate zdrobitoare şi se poate declara satisfăcut. A 
fost însă discuţie mare. După rezultat, s-au ridicat şi destule ziare con- 
tra, iar unii membri marcanţi ai Partidului Democrat -- au demisionat 
şi au trecut la republicani. De mult nu s-a pus în America atâta patimă 
într-o luptă prezidenţială şi vom mai avea multe ciocniri de înregistrat 
până la noiembrie. Alegerea lui Roosevelt pare însă asigurată... 


Divizia Brandenburgului şi Berlinului a făcut o intrare triumfală în 
capitala Reichului. Trupele au trecut prin Brandenburger Thor pe Un- 
ter den Linden, iar inetabilul Goebbels, trâmbiţa partidului, a răsunat 
la toate posturile de Radio... Fiihrerul n-a fost prezent la această mare 
sărbătoare a armatei germane. 


Şi Reginald Hoare şi personalul Legaţiei engleze n-au luat parte la 
recepţia lui Manoilescu de marţi. Ziarele noastre publică azi un comu- 
nicat al Legației prin care ni se aduce la cunoştinţă că ministrul britanic 
zace bolnav de gripă, de opt zile şi se vede prin urmare împiedicat 

să-şi exercite funcţiile. Foarte bine — dar restul personalului, e şi el 
bolnav de gripă? 


Mi se raportează că bătrânul Cuza a fost la Gh. Brătianu să-l întrebe 
dacă ar primi să fie vicepreşedinte şi ministru de Externe într-un Gu- 
vern format de dânsul, Cuza. Cuza ar fi spus lui Brătianu că i s-ar fi 
sugerat de la Palat o asemenea formulă, sau una cu [on Zelea Codrean 
tatăl (1111) ca vicepreşedinte! În fața acestei alternative, Brătianu a fost 
foarte măgulit, a mulţumit şi a sfătuit pe Cuza să se adreseze numai- 
decât lui Zelinski! Deşi nu cred câ sugestia să fi venit de la Palat, nu- 
ma! faptul că o asemenea formulă să poată fi dată în vileag, dovedeşte 
că toți românii şi-au pierdut capul. 


Prințul Konoye a format un Minister cu militari, cu marinari, cu oa- 
meni de ai acestora... 


Două tabere de „Hitler junge“ săsești s-au format în judeţul Dâm- 
boviţa şi au fost vizitate cu deferenţă de autoritățile noastre. Mergem 
bine... 


a 


Guvernul francez a promulgat un decret în virtutea căruia numai 
cetățenii francezi de origină vor mai putea ocupa functii publice. Prin 
„francez de origină“ se înțeleg cei care coboară dintr-un tată cetăţean 
francez ——- aşa încât marca majoritate a ovreilor vor continua să functio- 
neze mai departe... 


Tot politica de pripeală: mi se spune că Manoilescu pleacă descară 
la Berlin. Să nu se întâmple să nu-l primească Ribbentrop: ar fi o pal- 
mă nemeritată pe obrazul nostru. Călătoria lui Manoilescu e probabil 
un act de disperare cure s-a hotărât miercuri-seara la căpătâiul lui Co- 
toi, Prince de la Paix. Faptul că n-a plecat ascară şi că pleacă astă-sea- 
ră, mă face să sper că s-a obtinut ieri la Berlin, audiența cerută... 

Regele a primit ieri în audienţă pe Frau von Coller, pe care a refuzat 
să o primească până acum. Regele se agaţă de ce poate. Așa e omul 
când se îneacă. 

Duminică, 21 iulie. De ieri-dimineaţă la Breasta. Ieri, deşi a fost Sf. 
Iic, a fost o zi frumoasă și liniştită. Parastasul scumpei mele mame, al 
6-lea... A venit să slujească, fără sâ-l rog, mitropolitul Nifon, de la 
Craiova. L-am oprit la dejun, pe dânsul, pe primarul Craiovei, general 
Vasiliu și pe ajutorii lor... 


Bre! Radio Moscova a proclamat pe larg drepturile noastre asupra 
Ardealului întemeindu-se în argumentarea sa pe o hartă etnică ungu- 
rească din 1913. Pe baza acestei hărți —- spune Moscova -— avem 
drept la tot teritoriul pe care-l ocupăm, şi încă mai mult. 

Pare, din câte aflu, că Sovietele, după ce ne-au ciuntit, vor să tră- 
iască în pace cu noi şi că nu au alte pretenții. Cel puţin pentru moment, 
Gafencu va pleca în curând la Moscova, în misiune specială. Regele 
l-a primit ca să-i propună misiunea, misiune care a fost agreata şi de 
moscoviți. Gafencu dorea această misiune, mi-a spus-o pe când eram 
ministru de Externe. El zice că cunoaşte bine pe Schulemburg şi crede 
că ar putea face treabă, cu ajutorul acestuia. 


Discursul pronunţat de Hitler în faţa Reichstapului îini sosește in 
extenso în Universul. L-am citit. Un discurs bun, abil şi măsurat. In- 
cepe prin a face bilanțul politicii naziste dinainte de război, politică 
prin care Germania a încercat să restabilească poziția Reichului în 
Europa şi în lume, pe căile paşnice. liicerearea n-a reușit din cauza 
opunerii Anglici. Deși făcut „ad usum causae“, acest bilant e destul de 
obiectiv. A urmat bilanţul războiului: campaniile din Polonia, Nor- 
vegia, Belgia, Olanda și Franța —— simplu, fără fuinfaronade, dar cu 
conștiința meritelor armatei germane pe care a declarat-o intactă și mai 
tare ca la începutul războiului. Cu acest priicj, distribuție de premii: 
Göring a fost numit Reichsfeldmareschall şi vreo 6 generali printre 
care un Witzleben, Feldmarschaili. Göring a mai fost numit şi Mare 
Cruce (?) al Crucii de Fier... 

Hitler şi-a încheiat discursul său printr-o propunere de pace Angliei, 
propunere principială, fără nici o làmurire de condiţii sau de pretenții. 
Acest punct al propunerii de pace, ca să nu se mai omoare atâta lume 
degeaba, ca să nu se mai distrugă tot ce tehnica războaielor de astăzi 
distruge, a fost în realitate unicul scop pentru care a luat Führerul 
cuvântul şi a avut un mare răsunet în lumea întreagă, judecând după 
primele telegrame sosite. Mai ales în Aunerica, efectul a fost neas- 
teptat... 

Gestul lui Hitler a fost foarte abil. Dacă Anglia va refuza pacea, 
dânsul va putea să purceadă la un război de exterminare — dosarul său 
va fi în regulă. Fiihrerul va putea într-adevăr spune mai târziu că pră- 
pădul n-a fost dezlănţuit de el... 

Să mai reținem din discursul lui Hitler, afirmarea bunelor relaţii 
dintre Germania şi Rusia şi mai ales constatarea că sferele de influență 
dintre ambele puteri au fost delimitate. Din această constatare reiese 
într-adevăr că nu avem să ne mai teme de o nouă înaintare a Rusiei 
spre Occident, adică peste Prut... 


Generalul englez Ironside, comandantul suprem al armatei brita- 
nice, a fost înaintat mareșal. Nemţii au creat mareşali după victorie — 
englezii înainte... 


Nindi Romalo a fost în fine primit de Hitler, după 6 săptămâni de 
aşteptare. Şi-a prezentat scrisorile Fihrerului odată cu miniştrii Uru- 
ouaiului şi Chilelui, sau aşa ceva. Ne-am cam obişnuit să înghițim. 


Jugurtha, Regele numizilor, şef de Stat Major al Partidului Națiunii 
şi prim-ministru al României (!!) a plecat la Mamaia, să petreacă un 
week-end la Rex împreună cu „Mami”!, cu Fabricius şi cu Ghigi, ca 
să pună Europa la cale şi så scape România de Urdareanu.., 


Ambasada Franţei la Londra şi-a închis porțile. A plecat și 
însărcinatul cu Afaceri. Paul Morand (cunoscutul scriitor care 
rămăsese încadrat în corpul diplomatic, deşi în disponibilitate de mulţi 
ani) a fost numit agent de lichidare a diferitelor măsuri în Anglia... 

O lungă tradiţie de prictenie între cele două lumi care-și păscau 
expresia în farmecul atât de inrudit sub atâtea raporturi, din Londra şi 
din Paris — a luat sfârşit... Dar ce a mai rămas în picioare din lumea și 
din concepţia lumii de ieri? Noi cei care am cunoscut fericirea de a trăi 
înainte de 1914, nu ne putem obişnui cu ce c şi mai ales cu ce vinc... 


l Doamna Gigurtu 

Vineri, 25 octombrie. Ca să se facă mai atractivă ruşinoasa exhi- 
biţie a locuinţei Lupeascăi, s-au înșirat pe mese fotografii ale diverșilor 
prieteni ai „favoritei“ şi pe fiecare fotografie s-a pus o etichetă cu nu- 
mele celui de pe poză. Fostul nostru ministru la Moscova, Ciuntu, s-a 
dus şi el să viziteze „spelunca“ (ciudată curiozitate...) şi pe o masă a 
descoperit portretul unui ofiţer cu eticheta: „N. Tabacovici“. Dar nu era 
Tabacovici. Ciuntu, prieten bun cu acesta, a chemat un legionar din cei 
care erau de pază și i-a explicat eroarea. Nedumirit, legionarul a tras 
fotografia din ramă să vadă dacă nu era ceva scris în dos... Şi în dos s- 
a găsit: “A ma cousine et amic“ — şi semnat „Friedrich de... Hohen- 
zollern“!!! Portretul botezat „Tabacovici““ era portretul verişorului Ma- 
jestăţii Sale, de la Sigmaringen, în uniformă de general român de vână- 
tori de munte! 

Bictul Tabacovici, toată viaţa lui a alergat după mărimi, iată-l acum 
ajuns şi general și Prinţ!... f 

Dedicația Prințului de Hohenzollern“ A ma cousine“ ar dovedi că 
izvorul unei căsătorii clandestine între Carol şi Lupeasca, zvon pe care 
nu l-am crezut niciodată întemeiat, ar fi totuşi adevărat. Mai ştii... Fă- 
țărnicia fostului Rege era atât de mare... _ 

Și Istrate Micescu a păţit-o cu „expoziţia“ Lupescu. Între altele s-a 
expus o reproducere după „Le Baiser“ de Rodin, cu eticheta: „Furat de 
Istrate Micescu din succesiunea fratelui său şi oferit Domniței, cu tot 
devotamentul“. Istrate urlă: n-a furat nimic din succesiunea fratelui 
său, cu care de altminteri era certat. După moartea acestuia, s-au vân- 
dut de către executorii testamentari un număr de obiecte; grupul lui 
Rodin a fost cumpărat de Chefneux, de la Roma, şi revândut de această 
dată lui Malaxa, care l-a dăruit Duduici... Toate acestea, Micescu le-a 
înşirat într-o notiță de protestare şi a trimis-o spre publicare, la ziare. 
Cenzura a oprit însă publicarea ei... Micescu a cerut audienţă lui Anto- 
nescu, care l-a primit şi l-a împăcat... 

„Bine informaţii“ m-au asigurat — fiindcă e vorba de Lupeasca — 
că ultimul ei „beguin“ a fost Logadi, cu capul lui de catâr dresat. De 
necrezut, dar pare că e așa... 


Auschnit, care deja se afla la Văcăreşti şi foarte bine tratat, va fi 
mutat la un Sanatoriu... Revizuirea procesului său e sigură. Norocul lui 
că a fost persecutat de regimul! trecut. Dacă ar fi continuat să fie un fa- 
vorit, cum fusese, l-ar fi curățat legionarii în cinci minute... Malaxa tre- 
buie să fie inconsolabil că nu l-a lăsat în pace sub Carol şi Urdăreanu! 

Vojen, deși a fost primit cu un oarecare alai la Roma, nu pare să fie 
foarte bine văzut de italieni. Înainte de a pleca, legionarii i-au oferit o 
masă, la care au poftit şi pe Ghigi. Ministrul Italiei s-a scuzat însă, şi a 
trimis pe al 2-lea secretar al Legaţiei... Răceala italienilor s-ar datora 
faptului că Vojen, pe timpul pribegiei sale, ar fi lucrat la Berlin în bi- 
roul de Informaţii al Ministerului de Externe, şi macaronari! îl consi- 
deră ca un agent al nemților... L-a lucrat probabil cât a putut şi cutra de 
Manoilescu, inconsolabil de pierderea postului de la Roma, care 1 se 
făgăduise... | o l 

Înapoiat la Bucureşti, Manoilescu a dat un interviu scârbos de plati- 
tudine şi faţă de Italia fascistă şi faţă de România legionară. România 
legionară i-a dat cu piciorul; nu ştiu cu ce şi unde i-or fi dat italienii... 
Escrocul pretinde că el a aranjat vizita generalului Antonescu la Ro- 
ma... Dacă o fi aşa, cu atât mai rău pentru generalui nostru... | 

Radu Ghinea, legionar, a fost numit ministru la Madrid, în locul lui 
Fred Nano, repus la locul lui într-un frigorifer. Până acum, d-na Ghinea 
a fost dactilografă la Telefoane, în serviciul lui Andrei Nano, frate cu 
Fred... Roata se învârteşte! l 

Fabricius e încântat de numirea tânărului C. Greceanu la Berlin. 
Aşa, toate negocierile dintre Germania şi noi, vor rămâne în mâinile 
sale, pe când un ministru român cu autoritate sau cu trecere, la Berlin, 
ar fi putut să îi facă concurenţă... Ca să-şi tragă spuza pe turta lui a fä- 
cut tot ce a putut ca să nu fic numit G. Brătianu, ci Romalo — pe vre- 
mea Regelui Carol —- iar acum, să nu fie numit Valer Pop (om fără au- 
toritate, dar cu trecere) ci Greceanu... 

Legionarii ar fi furioși că nu pot clinti pe Gafencu de la Moscova. 
Se zice că ruşii nu vor să primească alt ministru, or că îl susține la Ber- 
lin şi Schulemburg care s-a imprietenit cu dânsul și se serveşte de el, 
pe lângă ruşi şi pe lângă... englezi! 


Beck a încercat să fupă din România cu un paşaport englezesc. A 
fost prins la... Calafat, și adus înapoi la Bucureşti. Din ordinul nemți- 
lor, căci noi... 


Generalul Antonescu a făcut o vizită inopinată la Obor, unde a vi- 
zitat târgul şi instalaţiile comunale. A găsit numai murdărie, dezorga- 
nizare şi hoţii. O spune fără înconjur printr-un comunicat publicat de 
ziarele de azi dimineaţă. Ordine severe au fost date autorităţilor com- 

petente să remedieze imediat această stare de lucruri şi să dea afară pe 
vinovaţi... Să o vedem şi pe asta... 


„Regina Elena şi Regele sunt, după câte se spune, foarte supăraţi 
fiindcă generalul Antonescu nu le mai dă bani decât cu linguriţa... Aş- 
chia nu sare departe de pom, şi se vede că Mihai a moştenit arghirofilia 
de É tatăl său şi poate... şi de la mama sa, de lăcomia căreia m-am izbit 
în a 


După întâlnirea lui Hitler cu Laval la Fontainebleau, Fihrerul a 
avut ieri alta cu mareșalul Pétain. După câte se spune, Guvernul de la 
Vichy n-ar fi aşa de maleabil precum s-a crezut în chestiunea unei co- 
operări cu Germania împotriva Anglici. Pare că şi Spania ar rezista şi 
că vizita lui Hitler la Hendaye ar fi avut drept scop să se obțină de la 
Franco ce nu se putuse obţine de la Suner la Berlin şi la Roma... 

Nemaipomenita rezistenţă a Angliei şi nervozitatea Reichului faţă 
de neputinţa sa de a constrânge Imperiul Britanic, par să îi pus pe mulţi 
pe gânduri... i 

Roosevelt a rostit primul din cele 5 discursuri electorale pe care a 
hotărât să le dea drumul înainte de alegerea prezidenţială. În acest prim 
discurs, după ce arată cu cifre ameliorarea economică rezultată din 
aplicarea planului său, declară ritos că Statele Unite nu vor trimite un 
soldat în război, decât dacă ar fi atacate. 

În război, nu este însă nevoie numai de soldaţi... 


Un decret-lege calcă în picioare testamentele Saftei şi Zoei Brân- 
coveanu şi dispune că de azi înainte Aşezămintele Brâncovenesti vor fi 
administrate de doi efori, din care unul, medic ales din personalul! Spi- 
talului şi numit de Guvern, va avea toată răspunderea gestiunii. Al 
2-lea efor, desemnat de patriarh (subinţeles, din familiile înrudite cu 
testatoarețe) nu va avea decâ: dreptul de control asupra colegului său 


Pe nimeni nu lasă „câinele roşu“ în pace!! 


Sâmbătă, 26 octombrie, Sf Dumitru! S-a mutat si secetat! Mi se 
telelon pază de la Breasta că plouă bine de aseară. Prima ploaie. de la 
sfârşitul lui junie! 

De aniversarea naşterii sale (care mi se pare că a fost ieri) Regele 
Mihai a primit călduroase telegrame de felicitare de la Hitler şi de la 
Prințul-Regent Paul al lugoslaviei. Telegramele şi răspunsurile sunt 
publicate în gazetele de azi... 

Ca lumea să-și dea seama că mai avem un Rege, ziarele mai dau 
seamă de vizita pe care a făcut-o ieri, împreună cu Regina Elena și cu 
generalul Antonescu, la Spitalul Colțea. La plecare, Regele a dăruit 
Eforiei 200 000 lei, iar generalul 100 000... 


În urma inspectiei făcute de generalul Antonescu la Obor, a avut loc 
ieri o consfătuire la Preşedinţia Consiliului de Miniştri, în care s-au 
luat o serie de măsuri pentru asanarea administraţiei comunale a Ca- 
pitalei. S-a hotărât în acelaşi timp ca negustorii şi intermediarii ce s-ar 
face vinovaţi de speculă şi de ridicare nejustificată a preţurilor să fie 
închişi într-un lagăr de concentrare!! 

Chestiunea preţurilor poate fi rezolvată. Preţurile nu variază con- 
form legilor cererii și ofertei decât în ipoteza unei monede libere şi 
convertibile și a unui comerţ tot liber. Cu cconomia dirijată și cu o 
monedă fictivă şi convențională, Statul poate determina şi fixa prețu- 
rile. Exemplul ni-l dă Germania, unde prețurile n-au variat de ani de 
zile. Ne trebuie, pe lângă Misiunea militară germană şi o comisie 
economică, cu consilieri tehnici la fiecare departament — altfel ne du- 
cem dracului... 

Comisia românească, prezidată de subsecretarul de Stat Demetriuc, 
de la Ministerul Economiei Naţionale, comisie însărcinată să semneze 
noile acorduri cu Germania, a plecat în fine ieri la Berlin. Condiţiile 
acordului au fost deja mai mult sau mai puţin stabilite prin inter- 
mediarul lui Neubacher, care a negociat în numele nostru! Căci așa am 
ajuns! Cred totuşi că Neubacher ne-a apărat mai bine decât ar fi putut-o 
face ai noştri, căci neamţul îşi dă perfect seama că nu trebuie omorâtă 
„vaca cu lapte“... 


În Ardealul nostru, ca şi în cel furat de unguri, funcţionează câte o 
comisie mixtă gerimano-italiană, pentru anchetarea samavolniciilor şi 
ororilor comise. De fapt, numai ungurii sunt vinovaţi de fărdălegi; la 
noi nu s-a întâmplat nimic. S-au numit însă două comisii, adică şi una 
la noi, în spirit de echitate, şi ca să se dovedească adevărul. Nemţii se 
poartă foarte bine în ambele comisii; aflu însă că fraţii noştri maca- 
ronarii, se poartă ca nişte porci și s-au dat de partea ungurilor... 

Faţă de o asemenea atitudine, fără să mai vorbim de faptul sfâşierii 
Ardealului datorat cel puţin pe jumătate Italiei, lumea nu pricepe rostul 
călătoriei generalului Antonescu la Roma. Cu toate loviturile pe care 
le-am primit, facem politica Axei şi o facem sincer, ca să nu pierdem 
şi ce ne-a rămas. Dar atât ajunge; să mai mergem să ne mai şi ploconim 
la Roma și la Berlin, e ceva exagerat. Generalul putea foarte bine in- 
voca imposibilitatea lui de a părăsi în aceste momente teritoriul Ro- 
mâniei, pentru a evita o nouă umilinţă... Opinia publică condamnă una- 
nim hotărârea luată şi mergerea Conducătorului Statului român să se 
închine călăilor noştri... 


Ministerul Agriculturii a hotărât să scoată oamenii la munca 
câmpului și în zilele de sărbătoare, sub cuvânt că semănăturile sunt în- 
târziate. Îşi va mai face regimul de drag, la sate, unde deja nu este iubit 
deloc... 


Trupurile celor 32 de legionari ucişi din lagărul de concentrare de 
la Vaslui au fost transportate la Predeal unde vor fi înhumate mâine, 
duminică, alături de trupurile celor omorâţi la Miercurea Ciucului. Ni- 
mic de zis. În interesul ţării, ar fi însă ca regimul legionar să se ocupe 
mai puţin cu trecutul și mai mult cu viitorul. 


O mare mişcare a fost făcută în Serviciul diplomatie francez. Ma: 
toţi miniştrii şi ambasadorii vechi au fost înlocuiți prin oameni tineri și 
noi. La București, în locul lui Charveriat, care nici nu şi-a luat postul 
în primire, a fost numit un domn Truellc... 


Și nemţii din Dobrogea, după cei din Basarabia, vor fi mutaţi în Ger- 
mania. Ştirea a produs neliniste: nu cumva Reichul s-ar gândi să aban- 
doneze Rusiei şi Dobrogea? Völkischer Beobachter publică un articol 
liniştitor prin care explică că acest transfer de populaţie (minima ca 
număr) dovedeşte prietenia între ambele ţări (Germania şi România) 
care îşi execută în cea mai perfectă înţelegere programul ior etnic, care 
este identic. 

Nu pot crede că Germe pia să abandoneze vreodată Rusiei Dobro- 
gea, căci ar fi să îi abandoneze definitiv gurile Dunării şi să gl a 

România, cea mai bogată colonie a Reichului... Şi apoi mai sunt și ga- 
ranfiile, faimoasele garanţii de la Viena... 


Prețul eliberării lui Lobei — adevăratul preţ, căci s-a mai vorbit şi 
de altele: d-na Călinescu a dat fostului favorit memoriile lui Armand şi 
fostul favorit le-a predat Guvernului... Din memorii — mai mult niște 
notații zilnice — lipsesc însă foile relative la uciderea lui Codreanu. 
Umblă acum toţi cu limba scoasă după ele... 

Generalul Olteanu îmi spune că generalul Argeşeanu e tot la Jilava, 
deși nu a fost pus — încă — în urmărire. El pretinde că n-a știut nimic 
despre omorurile din septembrie. Gavrilă Marinescu declară însă că a 
ştiut, că ia Cotroceni, el, Urdăreanu, Regele şi Argeşeanu au urmărit 
ceas cu ceas telegramele care anunțau execuțiile din judeţe... Nu tre- 
buie uitat că, dacă Argeşeanu a fost prim-ministru titular în septembrie 
1939, în momentul masacrelor!, a mai fost si interimar în momentul 
uciderii lui Zelea Codreanu, în 1938... 


Repele Leopold prizonier: nemţii i-au tot cerut să constituie un Gu- 
vern compus din oamenii lor, dar Majestatea Sa a tot refuzat declarând 
că se consideră „prizonier de război“ şi nimic altceva. A capitulat 
fiindcă francezii nu se băteau, şi n-a putut altfel și a cerut să fie tratat 
ca un general prizonier. Comandantul german dându-și scama că nu 

poate convinge pe încăpățânat, l-a ridicat de la Laeken şi l-a internat 
într- -un castel din Arden?... 


Presa germană ca şi cea franceză face mare vâlvă în jurul între- 
vederii dintre Führer şi mareşalul Pétain. Acesta a fost primit de Hitler 
în trenul său, în mica gară de la Montoire de pe teritoriul Franţei ocu- 
pate. Deși cel mai desăvârşit secret se păstrează în jurul acestei între- 
vederi, comentariile își fac drumul (prin urmare autorizate de cenzura 
R Reichul ui) şi caută să stabij iească că Dictatorul german urmăreşte acum 
înainte de toate noua organizare a Europei, din punct de vedere politic 
şi economic, pentru a putea opune Angliei Continentul unii şi condus 
de o singură voinţă... Pentru aceasta, pacea şi înțelegerea cu Franța 


trebuia ā-ş1 dea deii isia imediat dupå ce le-a afiat, PEI 


> dovedită inai târziu inexactă. Regele a rămas la Laeken. 

sunt indispensabile, căci cu Grecia, un simplu ultimatum va fi de ajuns, 
şi atât a mai rămas Axei de cucerit în Europa: Franța şi Grecia... 

În Franţa, multă înclinare spre o înţelegere cu Germania. Dar se 
pare că mai sunt greutăţi de învins... 

Herriot, bănuit că a rămas credincios prietenici cu Anglia, ar fi fost 
luat de la Lyon (unde exercita de atâţia ani funcţiile de primar) şi inter- 
nat cu domiciliul forțat într-un castel din centrul Franţei... 


Roosevelt rostește în fiecare zi un discurs, în seria celor cinci făgă- 
duite alegătorilor săi. Subiecte diverse, cu un singur scop: încurajarea 
Angliei și trezirea americanilor... 

S-a hotărât că comuniştii nu vor fi admişi la vot, pentru alegerea 
prezidenţială... l 


Războiul a devenit un război pur acrian. Comunicatele, de o parte 
şi de alta, înregistrează exploziile, dar nu lămuresc nimic. Fiecare parte 
se declară sigură de ziua de mâine... 

Oameni bine informaţi, de partea germană, pretind că Hitler consi- 

„deră războiul ca terminat, nu se mai preocupă de el și nu se gândeşte şi 
nu lucrează decât la planul de reorganizare al Europei... 

Naşte întrebarea: atunci de ce pregătesc nemţii noi fronturi, în 
Orient şi în Spania? Dacă războiul e terminat, de ce trec, masiv, trupe 
germane, zilnic, peste Dunăre? 

Sunt și oameni care pretind că războiul a fost definitiv pierdut de 
Germania. Exagerează şi ăştia, evident. 


Duminică, 27 octombrie. Un decret-lege, promulgat acum câtva 
timp, a dispus sechestrarea averii celor care s-ar deda, în străinătate, la 
uneltiri împotriva siguranței Statului. Acest decret a fost aplicat ieri 
Alteţei Sale Serenisime Principesa Anne-Marie Callimachi, instalată la 
Londra de unde vorbeşte o dată pe săptămână valahilor, de la un post 
de radiodifuziune. Întreaga ei avere, casele de la Şosea, imobilele, mo- 
şiile au fost puse sub sechestru. Nu s-a lăsat fiicei sale, Pussy, decât fo- 
losința averii moştenite de la tatăl său Jean Callimachi. Nobila Pussy, 
după o serie de aventuri scandaloase, trăiește acum cu Mociorniţă! la 


l Acum câţiva ani junele Mociorniţă arpăsea pieile tatălui său. Împrejurările l-au transformat 
în milionar. 

Măneşti. Mociorniţă, care o ştie curvă, o închide cu cheia, când pleacă 
de la Mănești... 


Tot ieri, a fost blocată şi declarată indisponibilă, averea Băncii Blank 
(ce a mai rămas) şi a lui Aristide Blank (ce mai are în ţară, adică foarte 
puţin). În legătură cu desfiinţarea Discomului şi cu revizuirea porto- 
foliului putred... 


Regele Mihai a primit felicitări şi de la Regele George al Angliei 
care a trimis un aghiotant, în acest scop, la însărcinatul nostru cu Afa- 
ceri din Londra. 


Regele Angliei ar fi trimis şi un mesaj „de încurajare“ mareşalului 
Pétain. l-ar fi trimis unul şi Roosevelt. Amândouă mesajele ar fi sosit 
bătrânului mareşal tocmai în momentul în care se întâlnea cu Hitler în 
vederea unei înțelegeri... 

Actiunea diplomatică a Fiihrerului în Apusul Europei continuă să 
fie obiectul comentariilor tuturor cercurilor politice. 

Deşi oficial nu se dă nici o lămurire asupra acestei acțiuni, deși pre- 
sa din Berlin a încetat să se ocupe de dânsa, pare din ce în ce mai cert 
că scopul întrevederilor lui Hitler cu Franco, cu Laval, cu Pétain a fost 
realizarea unei imediate reorganizări economice ȘI politice a Europei. 
Pentru realizarea acestui plan, o înțelegere deplină cu Franţa şi cu Spa- 
nia sunt indispensabile. Vom vedea foarte curând dacă scopul a fost 
atins. Dacă n-a fost, şi nu va fi atins, nu se va mal vorbi de întrevederile 
care au avut loc, și atâta tot. 

La Roma, fără să fi amuţit ca la Berlin, presa este foarte rezervată, 
S-ar părea că Guvernul italian e mai puţin convins de avantajele minu- 
natului plan... 

Cercurile noastre politice pun călătoria generalului Antonescu în 
legătură cu proiectele Iui Hitler şi pretind că cu prilejul revizuirii hărții 
Europei mi se vor retroceda în Ardeal câteva din judetele răpite. 
Legionarii merg până a afirma că ni se vor retroceda 6 judeţe! Să în 
audă Dumnezeu, dar cine poate crede așa ceva —- pentru moment cel 
putin? 

Presa engleză şi cea americană tratează planurile Piihrerului în 
„utopii“, și înjură.., 

Radio-Londra ar fi anunţat că Urdăreanu e în drum spre Anglia. Să 
fi scăpat de la Sitjes? De necrezut. Dar cum să poată zbura spre An- 
glia? Poate s-a făcut păsărică? 


Planul economic de patru ani, a cărui executare a fost încredinţată 
lui Göring, a ajuns la termen (1936-1940). Fiihrerul a încredinţat lui 
Göring aplicarea unui nou program economic, pentru următorii 4 ani... 


Au sosit la București delegaţii Germaniei, Italiei şi URSS-ului pen- 
tru alcătuirea unei noi Comisii Internaţionale menite să controleze na- 
vigaţia Dunării maritime, în locul fostei Comisii Europene. În ce pri- 
vește Dunărea până la Brăila, negocierile de la Viena, din septembric, 
au dus la alcătuirea a două comisii de riverani, una pentru cursul flu- 
viului până la Brăila, alta pentru Porţile de Fier. 


Lewis, şeful mișcării sindicaliste din Statele Unite, s-a pronunţat 
pentru candidatura lui Willkie. A lansat chiar un manifest prin care de- 
clară că va părăsi preşedinţia sindicatelor, dacă nu va fi ales Willkie. 
Totuşi, se afirmă că marea majoritate a sindicaliştilor a rămas credin- 
cioasă lui Roosevelt. 


În Statele Unite, un negru a fost pentru prima oară înălţat la rangul 
a di eneral. Roosevelt vrea să- şi asigure prin acest gest, care a făcut 
nzaţie, voturile negrilor. Sunt 12 milioane de negri în USA ... 


A murit faimoasa contesă Larisch, cunoscuta matracucă de pe vre- 
mea Arhiducelui Rudolf. Era fiica Ducelui Ludwig in Bayern (fratele 
Împărătesei Elisabeta) și a actriţei Mendel, căsătorită morganatice cu 
Ducele. Foarte inteligentă, dar fără scrupule, contesa Larisch a jucat un 
rol mare în cercurile aristocratic austriace. A scris vreo două volume de 
amintiri, unul consacrat verişoarei sale Impărăteasă, cu atât mai infam 
cu cât a fost publicat după prăbuşirea Habsburgilor, din a căror milă 
autoarea a trăit... 


Valurile încep să se liniştească, deşi ovreii continuă să fie molestaţi. 
Preşedintele „Uniunii Naţionale a Studentilor Creștini“ publică un apei 

adresat camarazilor săi, în care le arată că ocuparea samavolnică a că- 
minelor, boicotarea anumitor profesori şi maltratarea studenţilor evrei 
nu sunt compatibile cu demnitatea şi cu morala legionară. Măsuri aspre 
vor fi luate dacă asemenea incidente s-ar mai întâmpla. 


Luni, 28 octombrie. Se lămureşte din ce în ce mai mult dispozitivul 
Axei pentru continuarea războiului. Cucerirea Angliei dând greş, cam- 
pania italiană împotriva Egiptului dând şi ea greș, s-a hotărât acum, nu 
mai încape îndoială, un dublu atac în Mediterana!, german și italian, 
îndreptat cu siguranță împotriva Egiptului şi Suezului și foarte pro- 
babil împotriva Gibraltarului. Atacul spre Egipt, prin Peninsula Balca- 
nică şi Anatolia s-a precizat din momentul în care au început să curgă 
trupe nemţești prin România peste Dunăre. Transporturile de trupe sunt 
din zi în zi mai intense. Trec trenuri încărcate, unul după altul, spre 
Giurgiu şi spre schelele din Oltenia... 

Se pare că atacul Tapoi Greciei e iminent: ziarele de azi sunt 
pline de „incidente“ pe graniţa dintre Albania şi Grecia. Oile s-au ridi- 
cat bineînţeles ele, împotriva lupilor, şi Agenția Stefani relatează cu 
indignare atacuri grecești în contra posturilor albaneze, înspre Goritza. 
Grecii afirmă însă că nici un incident nu s-ar fi petrecut pe graniță, că 
s-ar fi auzit focuri de arme pe teritoriul albanez, dar că nici un măslinar 
n-ar fi trecut graniţa. Toate degeaba: soarta Greciei e pecetluită 

Nu m-ar mira ca Germania odată ajunsă în Egipt, să procedeze /a 
cucerirea treptată a întregii Africi. Negocierile cu francezii n-au avut 
probabil alt scop. Cucerirea Africii! instăpânirea pe o parte a Asiei cu 
ajutorul japonezilor! Hitler s-ar profila pe peretele Eroilor Omenirii 
mai mare ca Napoleon, și aproape de Gengis Kan! 

Dacă acest plan va reuşi — în ipoteza că l-am ghicit — Germania 
şi Italia nu vor mai putea fi constrânse de Anglia oricât ar rămâne ca 
stăpâna Mărnilor. Problema spațiului vital şi a materiilor prime, ar fi 
rezolvată pentru Axă. 


Se anunţă inundatii catastrofale şi în Nordul Italiei... S-a supărat 
Dumnezeu rău de tot pe oameni... 


! La recitire las aceste informaţii eronate, ca şi altele mai departe, fiindcă oglindesc starca 
noastră de spirit în momentul dat şi posibilităţile noastre de informație sub un regim de tăinuire... 

Guvernul publică un comunicat prin care lămurește că în interesul 
siguranței Statului, măsuri speciale au trebuit să fie luate împotriva po- 
lonezilor aflători pe teritoriul nostru. Aluzie la Beck, înainte de toate. 
Beck a fost internat în garsoniera posedată de Gavrilă Marinescu în 
biocul de la biserica Albă (imobilul Lahovari-Zănescu). Această garso- 
nieră fusese sechestrată în momentul arestării lui Gavrilă... O bună 
parte din polonezii secundari vor fi reexpediaţi în Polonia germană, 
prin îngrijirea nemților... 


Se vorbește de demisia ministrului de Externe francez Baudoin. Să 
nu fie de acord cu Pétain, pe chestiunea înţelegerii cu Germania? 

Cu privire la această înţelegere, Cordell Hull a declarat că, dacă s- 
ar desăvârşi, ea ar constitui o gravă ameninţare pentru Statele Unite, şi 
că în acest caz s-ar pune problema dacă Guvernul din Washington ar 
mai putea tolera posesiuni franceze pe coastele Americii de Sud și în 
Antile, adică pe flancul forțelor federale... 

Şansele de realegere ale lui Roosevelt sunt în continuă creștere... 


Teri a avut loc, în prezenţa generalului Antonescu, reînhumarea vic- 
timelor legionare de la Vaslui. Ceremonia a avut loc în gara și în cimi- 
tirul de la Predeal. Lume oficială şi legionari mulți... 


Întâlnit ieri pe Bănescu, preşedintele Comisiei de anchetă care cer- 
cetează omorurile legionarilor sub fostul regim. Povesteşte că nici cel 
mai înfricoşător român poliţist nu poate da o idee despre ororile și 
cruzimile ce s-au comis. Ancheta va mai dura 2-3 luni. Are de cercetat 
2000 de păcătoşi din care n-a terminat până acum decât cu vreo 30... 
Gavrilă Marinescu şi Bengliu se pun pe terenul că n-au nici o răspun- 
dere, că n-au fost decât organe de transmisiune a ordinelor primite! 
Argeşeanu pretinde că n-a ştiut nimic! La confruntare cu Gavrilă a ră- 
mas însă cam buimăcit, când acesta 1-a spus: „De ce minţi domnule 
(unde mai e respectul ierarhic!), n-am venit cu în cabinetul d-tale să-ţi 
cer să dai ordine să se sape o groapă la Jilava, căci vin J4 morți (111)?“ 
Jenat, Argeşeanu a răspuns că n-a ştiut despre cinc era vorba, că a 
crezut că erau 14 morti oarecare, scăpaţi (1!) din puşcărie!!! 

Partea imorală, în toată această afacere, e că principalii vinovaţi au 
fost lăsaţi să treacă peste graniţă, şi că nu vor plăti pentru ci, decât cei 
secundari... 


. 

_ Automobil-Clubul a eliminat din sânul său pe Urdăreanu, pe Ga- 
vrilă Marinescu şi pe Bengliu, sub cuvânt că au fost trimişi în judecată 
pentru crimă... o 

La Jocky Club, nu avem decât pe Urdăreanu. Camarazii mei, con- 
sultaţi de mine ieri, au fost de părere că numai o condamnare ar consti- 
tui elementul infamant care ne-ar permite eliminarea lui... Sau un ordin 
precis al Guvernului, cum a fost pentru legionari, sub Călinescu... 


Radu Cruţescu, înapoiat de la Ankara, de unde a fost rechemat, a 
fost poftit zilele trecute la Ambasada turcească, Sufi TanriGer urmând 
să-i remită un dar-amintire din partea Preşedintelui Inonii. Cruţescu s- 
a dus la Ambasadă, şi Tanrider a desfăcut în faţa lui un pachet ce conți- 
nea un mare portret al Preşedintelui... „Ce frumos! Dar ce amabilitate! 
Sunt adânc mişcat...“ Şi câte altele a lăsat Cruţescu să cadă de pe bu- 
zele lui... Pe cartonul portretului era şi o dedicație: „Să o citim“ — a 
propus Tanrider... Şi au citit: „Excelenței Sale, bunului meu prieten 
Stoica!“ Capul lui Cruţescu şi al lui Tanrier! Poate că va primi mai 
târziu şi Cruţescu portretul lui -— deocamdată, zăpăcitul de Tanriðer, 
confundase pe „fostul“ ambasador la Ankara cu „fostul-fost“! 


Lucă Sturdza, ministrul nostru de Externe a spus fratelui său Costă- 
chel: „Nu-ţi vorbesc ca ministru de Externe, ci ca frate, şi-ţi afirm că 
până la Paşti ni se vor retroceda Ardealul și Bucovina, și vom fi în răz- 
boi alături de germani, cu Rusia...“ Pare că Lucă Sturdza a rămas tot 
simpaticul ţicnit pe care l-am cunoscut... 


Ministerul de Externe, abia mutat în noul său local, se remută în cel 
vechi, păstrând din cel nou pentru birouri parterul și etajul 4. În etajele 
2 şi 3 se mută Preşedinţia Consiliului, până se va termina aripa nouă a 
Palatului Regal. În palatul Cantacuzino, sediul actual al Președinției, 
vor fi instalate „Misiunile germane“, altfel zis „Komandantura“, căci 
vom avea una, ca pe vremea lu Mackensen... Palatul Sturdza nu va fi 
dărâmat decât după ce Preşedinţia se va instala în Palatul Regal... 

Neubacher ar fi spus în cursul unui dejun într-o casă română, că 


„poporul românesc e un popor de slugi“ („ein Dienstvolk...”). Indig- 
nată, Elisa Brătianu a vrut să-i trimită o scrisoare „cum ştie ea“. N-a 

trimis-o, însă, căci a fost împiedicată de prietenii ei. Şi bine a făcut, 
căci cu siguranţă cuvintele lui Neubacher i-au fost răstălmăcite. Neu- 
bacher e un sincer filo-român (spre deosebire de Fabricius) şi-mi dau 
seamă de ceea ce a spus în realitate, căci mi-a făcut şi mie teoria lui. 
După dânsul ţăranul român trebuie ridicat la conştiența propriei sale 
demnități, căci azi el este exclusiv în slujba altora care-l exploatează, 
și are o mentalitate slugarnică. „Ein Dienstvolk“ în slujba altor clase 
românești, nu în slujba nemților, cum a priceput Elisa. 
E 6 nuanţă... 


Incident penibil ieri la curse, unde din întâmplare, şi pentru prima 
dată în anul acesta, m-am dus şi cu. Un individ s-a apropiat de Costică 
Manu şi l-a acuzat că i-a furat „un instrument topografic“, şi i-a cerut 
să i-l dea înapoi... „Inapoi“, ar putea fi deviza lui Costică, ale cărui 
„sentimente“ invertite sunt bine cunoscute... Scandal; lumea s-a adu- 
nat, a venit şi comisarul de poliţie. „Domnul a fost la mine, au fost şi 
alții, nu ştiu care din ei, dar unul mi-a furat un instrument popografic 
— pardon topografic — şi cine mi l-a luat trebuie să mi-l dea înapoi...“ 
— „Ştii cine e domnul?“ a întrebat comisarul pe popograf. — „Nu 
știu“, a răspuns tipul. „Cum, domnul vine la d-ta şi nu ştii cum îl chea- 
mă?“ Manu schimba feţe, de deodată s-a răstit la el: „Dobitocule, 
obraznicule, cum îndrăzneşti...“* — „Domnule, a replicat fata, nu-ţi per- 
mit să-mi vorbeşti așa, sunt legionar...“ A sărit atunci unul care-l în- 
soțise pe comisar și l-a întrebat: „Eşti legionar? Legitimează-te, căci eu 
reprezint aci Mişcarea Legionară...“ Tipul n-a putut să se legitimeze, şi 
atunci adevăratul! legionar l-a luat de ceată şi cu un „haide la Prefectura 
Poliţiei să dai socoteală de cuvintele d-tale“ --- l-a ridicat şi a plecat cu el... 

Penibil, penibil. Tot e putred la noi... 

Incidentul a avut mulţi martori şi până seara istorioara a făcut deli 
ciile cercurilor „stricate“ din Bucureşti... 


Portretul lui Tabacovici de la Lupeasca nu era a lui Friderich de Ho- 
henzollern, cum s-a povestit, ci al lui Friederich de Hohenlohe (tot văr 
cu Regele, dar prin mame), faimosul „Driedi“, împuşcă-franc, care pen- 
tru câteva parale semna orice... Nu ajunsese el într-o vreme, să ser- 
vească lui Hefter de secretar? 

Mă miram și eu, căci ştiam pe Hohenzollern râu cu Lupeasca — 
fapt pentru care se şi răciseră raporturile sale cu Regele Carol... 

Ora 2 p.m. Ceea ce se bănuia de mult, ceea ce mă aşteptam să se 
întâmple, după cum am însemnat-o mai sus — s-a întâmplat: trupele 
italiene au intrat în Grecia. 

O ediţie specială de gazete, apărută la amiază, ne aduce la cunoş- 
tință că în urma incidentelor de la graniţa dintre Albania şi Epir(!!!), 
Italia a trimis azi-noapte la ora 3 un ultimatum Greciei, ultimatum al 
cărui cuprins nu e încă dat publicității, dar pe care Guvernul din Atena 
trebuia să-l primească în interval de 3 ore, până la ora 6 dimineaţa. Gu- 
vernul grec a respins acest ultimatum, și la orele 6 azi-dimineaţă tru- 
pele italiene au trecut graniţa... 

Regele Greciei a semnat un manifest adresat poporului elen, iar ge- 
neralul Metaxas a declarat că grecii îşi vor apăra țara până la ultimul 
om. Vorbe frumoase, dar atât. Grecia va fi îngenunchiată fără greutate. 

„Deocamdată nu se ştie mai mult. Axa continuă să-şi aducă progra- 
mul la îndeplinire, fără şovăire. Greutățile vor începe abia cu Turcia. 

Se zice că Hitler şi Mussolini se întâlnesc astăzi la Florenţa... 


Marti, 29 ociombrie. Lovitura dată de Axă Greciei, e viu discutată 
în cercurile noastre politice şi trebuie să notez că opinia publică nu e 
deloc favorabilă Italiei, cu tot acel „bounage de crâne“ al regimului în 
cunoscutele direcţii. Ultimatumul italian, publicat astăzi nu conţine 
decât afirmări neîntemeiate ce caută să dovedească, fără să parvină, că 
Grecia a călcat legile neutralității în favoarea Angliei. Ultimatumul e 
lung, prea lung, şi cere Greciei baze strategice pentru fortele italiene 
menite să apere independența Greciei amenințată de Marea Britanie! 
În documentul remis de ministrul Grazii generalului Metaxas se afirmă 
că Guvernul italian nu va ocupa aceste baze decât până la sfârșitul 
războiului... 

Grecia a răspuns ultimatumului prin mobilizarea generală... 

Iugoslavia declară că va păstra cea mai deplină neutralitate, fată de 
noul conflict. Asemenea şi Turcia se declară neutră. De noi să nu mai 
vorbim. Unde e „Inţelegerea Balcanică“ şi amenințările ci? Nu se mai 
vorbește de ea, o dovadă mai mult a valorii pactelor artificiale înte- 
metate pe vorbe, pe comunicate și banchete... 

În Bulgaria, bineînțeles, mulțumire ŞI aşteptare plină de nădejde: le 
va mai cădea bulgarilor o bucăţică în gură... 

Macedonenii noştri se agită, şi s-au întrunit ieri sub preşedinţia lui 
Papanace, subsecretarul de la Finanţe. Acesta a afirmat că Guvernul 
nostru a făcut demersurile necesare pentru protecţia românilor din Te- 
salia... 

Să mulțumim lui Dumnezeu că am scăpat cum am scăpat din vâl- 
toarea evenimentelor: ar fi putut să fie şi mai rău și mai definitiv. 
Acum, pe masa de operaţie e Grecia, iar Iugoslavia așteaptă, în sala de 
anestezie... . 


Ducele şi Fiihrerul s-au întâlnit ieri la Florența și au ţinut două con- 
ferinţe la palazzo Veechio. Între ele, au mâncat şi au ascultat un concert 
la palazzo Pitti („la musique adoucit les moeurs“). La prima conferință 
au asistat şi Ciano şi Ribentrop; la a doua n-au participat decât Musso- 
lini şi Hitler. | 

Nimic din cele discutate n-a fost dat publicităţii. Ca de fiecare dată, 
un comunicat laconic, e comentat de presa italiană şi de cea germană 
în sensul că evenimente mari vor urma schimbului de vederi dintre cei 
doi conducători ai Axei. l | l 

E probabil că întrevederea a fost provocată prin dorința Führerului 
de a pune pe Duce în curent cu tratativele pe care le-a dus cu Franco, 
cu Laval şi cu Pétain — ca urmare a celor hotărâte la Brenner — și de 
a fixa cadrul viitoarelor operațiuni militare. 

În ce privește tratativele cu Franţa, trebuie să fie greutăți, căci presa 
germană a adoptat o ținută foarte rece faţă de Guvernul din Vichy. Zia- 
rele din Berlin subliniază că Franţa a provocat războiul, că l-a pierdut 
şi că trebuie să plătească. Se lasă totuși de înţeles că Guvernul francez 
se găseşte faţă de un moment prielnic pentru o posibilă îmbunătăţire a 
condiţiilor de pace. Şi vorbind de pace adaugă, că nu poate fi vorba de- 
cât de o pace de fapt — pacea de drept neputându-se încheia decât la 
sfârşitul războiului... Presiunea Berlinului asupra Guvernului francez 
apare astfel evidentă... l 

Deşi în sferele franceze domneşte oarecare optimism, trebuie să fie 
greutăți mari de învins şi acolo, căci altfel nu se explică înlocuirea lui 
Baudoin la Ministerul de Externe prin Laval — fapt îndeplinit ieri. 
Baudoin rămâne ca subsecretar de Stat pe lângă vicepreşedinţia Consi- 
liului, al cărui titular continuă să fie Laval... 

Vom vedea ce vor mai aduce zilele care vin... 


Un „Witz“ berlinez: | _ 
„Warum ist est Dunkel în London? — Weil der Führer auf dem 
Brenner sitzt!“ 

Un comunicat al Casei Regale ne informează că la masa de la 25 
octombrie (ziua de naștere a Regelui) a asistat şi Regina Elisabeta... A 
fost prima ei întâlnire cu Regina Elena, de la faimoasa palmă... 

Se continuă cu publicarea telegramelor de felicitare primite de 
Regele Mihai, azi a venit rândul Regelui Victor Emanuel, Regelui Bo- 
ris şi al Împăratului Japoniei. De ce această publicitate? Sub Regele 
Carol se publicau telegramele de felicitare pentru lovitura de Stat din 
februarie '38 — acum, o serie mai modestă, dar totuși plictisitoare 
pentru opinia publică... 


În Porunca Vremii alaltăieri o pagină întreagă pentru preamărirea 
„eroului legionar“ Prințul Alexandru Cantacuzino. Cel puţin așa spune 
titlul, iar subtitlul sună: „Cum a a murit Prinţul“. În realitate, afară de 
o mică scrisorică a lui Alexandru Cantacuzino, nu e vorba din tot arti- 
colul decât de Didina. Articolul a fost dictat de ea, e stilul ei, sunt apu- 
căturile ei. Această speculare a unui fiu mort de către mama lui, e 
oribilă. Didina a înnebunit de tot; vorbeşte de un triptic: ea, fiul său 
Alexandru şi Napoleon Bonaparte, şi vorbeşte de casa ei din Calea 
Victoriei ca de „citadela în care în cursul veacurilor s-au desfăşurat 
gloria şi tradițiile neamului cantacuzinesc“. În realitate, casa ei a fost 
construită de Grigore Olănescu, cumpărată de Nababul, şi n-a adă- 
postit decât grațiile Marucăi Cantacuzino, pe timpul lui Mișu, şi osân- 
za Didinei... 

Porunca Vremii de ieri, publică un violent articol împotriva lui 
Aristide Blank şi îi cere restituirea „banilor furati“. Scris de seniorul 
Prundeni, articolul nu e rău, dar a călca un cadavru în picioare nu e lu- 
cru frumos... 


Conferința pentru alcătuirea unui Statut al Dunării maritime şi-a 
început ieri lucrările sub preşedinţia lui V. Pella. Prezidând Pella, nu se 
puteau începe lucrările fără discursuri. După cuvântarea lui (peltea) 
s-au ridicat pe rând reprezentanţii Statelor prezente, neamţul, italianul 
şi rusul. Discursul reprezentantului Sovietelor a fost foarte paşnic... 


Avut ieri-seară o lungă conversaţie cu profesorul Panaitescu, fiul 
vechiului meu prieten, inginerul Panaitescu. Am ţinut să-i vorbesc în 
tripla lui calitate de gardist cu influență, de director al noului ziar le- 
gionar Cuvântul şi de rector al Universităţii Bucureşti —- ca să-mi des- 

carc conștiința — şi am arătat marile greşeli pe care regimul le săvâr- 
şeşte dezorganizând producția economică a ţării şi altoind o revoluţie 
economică inutilă şi periculoasă pe revoluţia politică impusă de împre- 
jurări. l-am spus tot ce aveam pe suflet. A părut că pricepe şi că aprobă 
punctul meu de vedere, dar mi-a făcut importanta declaraţie că partea 
economică a guvernării nu privește Mişcarea Legionară şi a fost lă- 
sată complect pe seama generalului Antonescu. 

A recunoscut şi el că echipa economică a Guvernului e cu totul in- 
suficientă... 

Aflu azi, că generalul Antonescu şi Horia Sima ar fi făcut o lungă 
vizită, sîmbătă seara, lui Cancicov... Să fie cu o intenţie de schimbare 
la Ministerul Economiei Naţionale? Cancicov e mai bun ca Leon, dar 
nu e nici ei „omul care ne trebuie“, cum zice Iorga. 

Nu există decât o soluție: o Misiune economică germană, care să ne 
învețe cu un consilier tehnic la fiecare Minister, cum să trecem hopul. 
Şi să aducă pe Schacht să facă un plan financiar... 

Am spus-o lui Panaitescu... 


Miercuri, 30 octombrie. italienii înaintează în Grecia. Au bombar- 
dat cu avioanele lor portul Patras, stabilimentele militare de la Tatoi şi 
cele din preajma canalului de Corint. Grecia a făcut apel la ajutorul 
Angliei, care a şi răspuns că îi dă tot ce poate: apărare navală şi a- 
vioane... 


Cu prilejul aniversării Republicii turceşti am fost ieri la Ambasadă, 
la recepţie. Erau acolo în păr, şi în uniforme, toți membrii Legaţiilor 
germană şi italiană, ceea ce m-a bucurat, căci am văzut în această ma- 
nifestație dovada că un atac din partea Axei nu e iminent. 

Vorbit acolo cu Gerstenberg, intelipentul atașat al Aerului şi confi- 
dent al lui Göring. El pretinde că Germania nu va ataca Turcia, că tru- 
pele trimise în Bulgaria sunt acolo în scop defensiv, în vederea unui 
posibil atac al turcilor — şi ca să desăvârşească „curățirea Peninsulei 
Balcanice de influenţa engleză“ (aluzie la Grecia). Declaratia de neu- 
tralitate a Turciei a satisfăcut pe deplin Axa, care nu va provoca un 
conflict cu această Putere. Gerstenberg susține şi el teza, deja auzită, 
că Hitler consideră războiul ca terminat (!!) prin eliminarea influenţei 
Angliei din Europa Continentală. Singura lui grijă este acum să organi- 
zeze Europa, o Europă nouă, din punct de vedere politic şi economie 
Poțiticul bazat pe echitate, iar.economicul pe ncatârnarea Europei de 

celelalte continente. Toate întrevederile şi ultimele lui călătorii nu ur- 
măresc alt scop. „Hitler, spune Gerstenberg, nu e un aventurier, un 
cuceritor, un om care să nu se gândească la ziua de mâine. Dimpotrivă, 
numai ziua de mâine îl preocupă. După ce va fi organizat Europa nouă, 
şi va putea opune Angliei blocul ei, dânsul e convins că şi Imperiul 
Britanic îşi va da seamă de inutilitatea războiului, şi va încheia pacea...“ 
La întrebarea mea dacă nu cumva Fiihrerul se gândește la cucerirea 
Africii, ca să-şi mărească spaţiul vital şi să-şi procure materii prime — 
Gerstenberg a răspuns: „Hotărât nu. Spaţiu vital? Materii prime? De ce 
Africa? E Rusia mult mai aproape...“. Ne-am strâns mâna, şi ne-am 
despărțit. 

Vom vedea. Deocamdată ce e sigur e că Axa, şi în special Germa- 
nia, are iniţiativa, atât în ce priveşte operaţiunile de război, cât şi ac- 
țiunea diplomatică. lar Anglia parează cu greu loviturile pe care le 
primeşte... 


Telegrame, telegrame! Generalul Antonescu a telegrafiat lui Musso- 
lini pentru a 18-a aniversare a marșului asupra Romei — şi Preşedin- 
telui Inönü pentru aniversarea întemeierii Republicii turceşti. Pentru 
aniversarea marșului, a telegrafiat — ca să se afle în treabă — şi Sturdza 
(Lucă) lui Ciano şi dl subsecretar de Stat Constant lui Pavolini... 


O serie de magistrați militari au fost scoşi din armată: toţi cei care 
sub regimul trecut, au instrumentat împotriva Gărzii de Fier. Măsură 
exagerată, căci oamenii erau gata să instrumenteze şi împotriva adver- 
sarilor Gărzii de Fier, patronii lor de ieri... 


Şi sporturile au fost legionarizate. Uniunea Federaţiilor Sporturilor 
Române a fost dizolvată; atribuţiunile şi averea ci au fost trecute asu- 
pra „Organizării Sporturilor Române“, preluată de Mişcarea Legio- 
nară. În fruntea acestei organizări a fost pus Stroici, cunoscut că „gu- 
rist“ şi „chanteur mondain“... 


Din cauza evenimentelor din Balcani, cursele vaselor Serviciului 


Maritim Român, au fost suspendate. Chiar cursele motonavelor pe li- 
nia Constanţa-Constantinopole. Deocamdată, cel puțin. 

Joi, 31 octombrie. Italienii au început să înainteze în Epir. Primele 
obiective către care se îndreaptă sunt sate locuite de români. Regele 
Greciei s-ar fi adresat Regelui Victor Emmanuel cerându-i ca Atena să 
nu fie bombardată. Regele Italiei ar fi da un răspuns favorabil. 

De la Berlin se telegrafiază că germanii aprobă acţiunea Italiei, dar 
nu se vor amesteca în conflict. Operațiunile împotriva Greciei au loc în 
sectorul italian al războiului, după cum operaţiunile împotriva Dane- 
marcei, de pildă, au avut loc în sectorul german. Nu este exclus însă ca 
Bulgaria să intre şi ca în acţiune, având revendicări de valorificat îm- 
potriva Greciei... 


Deşi amănuntele ultimelor întrevederi ale Fiihrerului continuă să fie 
ținute secrete, cele petrecute cu prilejul întrevederii sale cu mareșalul 
Pétain încep să se lămurească. La Berlin, în anturajul Ministerului de 
Externe se afirmă că atât Laval cât şi Pétain au recunoscut victoria po- 
litică şi morală a Germaniei care îi dau dreptul să îndrumeze viitoarea 
organizaţie politică şi economică a Europei — şi au recunoscut că 
Franţa a provocat și declarat războiul şi că prin urmare trebuie azi să 
plătească. 

Pe de altă parte mareșalul Pétain a dat şi el prin radiodifuziune câ- 
teva lămuriri asupra întrevederii sale cu Hitler. Mai întâi a declarat că 
întrevederea nu i-a fost impusă (se vede că aşa s-a spus în unele cercuri 
franceze) ci a fost liber acceptată de dânsul. Apoi a cerut compatrio- 
ților săi să nu fie nici prea optimişti, nici prea pesimiști şi a lămurit 
mai departe că Franţa trebuie de acum înainte să renunţe la politica ei 
trecută şi să primească o cală colaborare cu învingătorul... A afirmat 
— fără să dea nici el alte amănunte — că aceasta este politica lui şi a 
încheiat prin declaraţia „că a vorbit până astăzi ca părinte, dar vorbeşte 
acum ca un şei.“ | 


Un comunicat al Guvernului dezminte știrea dată de Radio-Buda- 
pesta cum că fostul senator Gyarfas ar fi propus generalului Antonescu 
alcătuirea unei comisii mixte româno-ungare pentru aplanarea con- 
fhetelor din Ardeal, şi că generalul ar fi refuzat... 

Un decret-lege fixează lista civilă a noului Rege Mihai: 40 milioane 
pentru dânsul şi 7 pentru Regina Elena... 

Economii, economii... 

Colonelul Filitti, fostul aghiotant care a însoțit pe Rege până la 
Sitjes, ne-a dat ieri la Club câteva informaţii interesante asupra exodu- 
lui regal. Ne-a confirmat şi dânsul asaltul de la Timișoara; până la gra- 
nița Spaniei vagoanele au călătorit cu toate geamurile sparte — prin 
pereții vagoanelor n-a străbătut însă nici un glonț. Trenul regal, de la 
graniţa noastră la cea spaniolă, era compus din două vagoane saloane, 
un vagon restaurant, un vagon plin cu bagaje, și trei vagoane platforme 
pe care erau încărcate 3 automobile. Că vagoane cu bagaje au fost 
plumbuite la granița noastră și înapoiate la Bucureşti (s-a spus...) e o 
poveste. A fost plumbuit vagonul cu bagaje, dar pentru tranzit prin 
diferitele ţări până la graniţa spaniolă... Sosit la Barcelona, şi devenit 
oaspetele generalului Franco, Regele și-a ales singur Sitjes ca reziden- 
tă, şi i s-a pus în vedere că poate să se stabilească oriunde în Spania. 
Nu e adevărat că era reținut la hotel, la Sitjes. Hotelul era păzit de 
agenți, și aceştia aveau şi ordinul să-l urmărească, pe Rege, în plimbă- 
rile sale, ca să-l apere de vreo eventuală nepidcere. De fapt însă, cât a 
stat Filitti, la Sitjes, Regele n-a ieșit din casă, aşa încât n-a avut prilejul 
să circule sub escortă... 

Sitjesul e un vechi oraș spaniol, din cele mai pitoreşti. Uliţe strâmte 
dar curate, case vechi caracteristice, biserici interesante din nenorocire 
însă toate devastate, ca şi în Barcelona și în toate orașele care au fost 
ocupate de roşii. Greco, la sosirea lui în Spania, a trăit 7 ani la Sites, 
unde a lăsat o sumă de opere. Cele din biserică au dispărut, dar muzeul 
local conţine o serie de tablouri de ale marelui pictor, foarte puţin cu- 
noscute. 

La Barcelona, aproape nici o casă n-a fost distrusă, ci numai portul, 
care în cea mai mare parte n-a fost refăcut. În schimb Madridul e plin 
de ruine. Filitti a fost şi la Madrid; s-a dus cu trenul, 14 ore, într-un 
sleeping, așa de murdar încât n-a putut să se debarce...; de la Madrid 
s-a înapoiat la Barcelona cu aeroplanul, în 2 ore. 

La Barcelona, şi în toată Catalonia, e ordine, Franco e popular, dar 
populaţia e bolşevizată în atitudinile ei. Agenţii de poliţie propuşi la 
paza Regelui, stăteau lăfăiţi în jeţuri, şi nu salutau pe nimeni din antu- 
rajul Regelui. Filitti a crezut la început că era o atitudine specială faţă 
de dânsul, şi era chiar jignit. Văzând însă că aveau aceeași atitudine şi 
faţă de Guverantorul General al Cataloniei, care a venit într-o zi în vi- 
zită la Rege, s-a consolat. Notă caracteristică: nimeni în Spania nu vrea 
război, erau toți disperaţi de plecarea lui Serrano Suner la Berlin, dar 
aveau toți încredere în Franco care îi va scăpa de această pacoste. 

Viaţa în Spania foarte scumpă. Pensiunea la Sitjes — cameră şi 
mâncare — revenea la 5 000 lei pe zi, de cap. Sărăcie lucie. Nimic de 
cumpărat. Prăvăliile goale. Nimic de mâncare. La Sitjes au trăit numai 

cu produsele mării: languste, peşte, scoici — dar acestea în abundență. 
Carne cu totul excepțional şi legume mai deloc. 

Filitti povesteşte de asemenea cât au fost de impresionați de aspec- 
tul Franţei meridionale, pe care au străbătut-o de la Modane la graniţa 
spaniolă. Totul mort. Nici o mişcare, de o parte şi de alta a liniei ferate. 
Impresia unei tări pustiite, nu se vedeau nici oameni, nici animale. Gă- 
rile goale şi ele. Nu mai există trenuri directe, ci numai locale. Cine 
vrea să meargă de la granița spaniolă la cea elveţiană trebuie să schim- 
be de 7-8 ori trenul și în loc de 6 ore să piardă 3-4 zile... ȘI în Spania 
trenurile merg greu. Toată lumea călătoreşte cu avionul. Între Lisabona 
şi Anglia circulă zilnic un avion, de asemenea între Barcelona și Roma. 
Filitti, la înapoierea sa în ţară a luat această linie şi a zburat în 5 ore de 
la Barcelona la Roma... 


Cifre sigure: aflu că Germania a intrat în război, în Polonia, cu 7 
divizii motorizate; acum are 27 şi continuă să sporească numărul lor. 


Regele Carol nu mai e la Sitjes. De acolo, s-a dus în apropiere de 
Sevilla, și acum e la [e spaţiu alb în mss.], mai aproape de g graniţa Por- 
tugaliei. Radio Londra a anunţat că Regele Carol a cerut, prin mijlo- 
cirea ministrului Statelor Unite la Lisabona, intervenţia lui Roosevelt 
pe lângă generalul Franco ca să obțină libera trecere în Portugalia... Nu 
se ştie dacă ştirea este întemeiată, dacă Roosevelt a intervenit, şi dacă 
ex-Regele Carol a obţinut să treacă granița spaniolă. Nu se ştie — 
adică noi, cei neiniţiați nu ştim, nici ce s-a întâmplat cu Urdăreanu. Nu 
ştim dacă a fost extrădat, dacă a fugit, cum s-a spus, în Anglia, sau dacă 
este tot pe lângă Regele Carol. 

Fabricius a dat însă ieri o veste neașteptată lui Cecropid: Pangal ar 
fi fost numit de ex-Regele Carol şambelanul său, şi nu se va mai îna- 
polia în ţară... Mi-au căzut braţele, vorba francezului; nu pot crede aşa 
ceva, deşi afirmaţia lui Fabricius a fost categorică... Să o văd şi pe asta! 

Dacă ştirea e adevărată, ar însemna că Urdăreanu nu mai e pe lângă 
ex-Rege. În câteva zile vom fi lămuriți... 


Radio-Londra de aseară a dat următoarele condiții de pace impuse 
de Hitler lui Laval şi Pétain: 

Cedarea Alsaciei către Germania, a departamentului Alpes Ariti- 
mes; a Tunisiei şi a unei părți din Algeria către Italia; a unci părți din 

Maroc către Spania. Restul imperiului colonial francez (mai puţin In- 
do-China cedată Japoniei) ar fi pus sub protectorat germano-italo-fran- 
cez. În fine, flota franceză ar fi imediat reînarmată împotriva Angliei şi 
în schimb Germania ar elibera prizonierii de război francezi... Laval ar 
fi primit aceste condiţii, dar Pétain încă nu... 
Toate acestea le spune Radio-Londra... 


Păstorei Teodoreanu îmi trimite carta lui de vizită cu următoarele 
stihuri: 

„Italienii sunt subțiri 

Și război ei fac aşa: 

Cartierul... undeva 

Și armata... nicăieri! 


apec 


Vineri, 1 noiembrie. Italienii vestesc că au pătruns pe teritoriul gre- 
cesc până la o adâncime de 90 kilometri. Telegramele străine, mai ales 
cele de la Berlin, prezintă situația cu un oarecare optimism, încă: o 
înţelegere între cele două tări beligerante n-ar fi imposibilă, în ceasul 
de faţă, cu preţul unor mari schimbări interne, în Grecia. Adică abdica- 
rea Regelui George... 

Turcii nu vor mişca, dacă nu mișcă bulgarii. Regele Boris a declarat 
că Bulgaria rămâne neutră şi Berlinul afirmă că neutră va rămâne. Cum 
Bulgaria e împănată de trupe germane, afirmarea nemților e decisivă. 

Pe de altă parte, Papen însozit de mai mulți funcționari germani a 
sosit aseară în Bucureşti, venind de la Ankara. Papen trebuia să plece 
de la Constanţa direct la Berlin, cu avionul. Din cauza vremii rele a 
fost nevoit să ia trenul și să se oprească la Bucureşti peste noapte, unde 
a fost primit la gară de Fabricius şi găzduit la Legaţie. E puţin probabil 
că plecarea lui Papen să constituie „un exod“. E mai probabil că merge 
la Berlin purtător de propuneri şi de planuri pentru viitor... 


leri, am avut o lungă conversaţie cu Ervin Antonescu, la Banca de 
Credit. l-am expus şi lui greşelile pe care regimul le săvârşeşte. E într- 
adevăr o mare greşeală — am mai spus-o — să înpreunezi revoluţia 
politică săvârşită sub presiunca împrejurărilor, printr-o revoluție eco- 
nomică pe care nimic n-o impune, dimpotrivă. Se dezorganizează tot, 
ŞI se sărăcește țara într-un moment de mare criză. Am dezvoltat pe ling 
aceste idei și Antonescu a fost de perfect acord cu mine şi mi-a făgă- 

duit că va vorbi cu Sima şi cu Mişu Antonescu. Am adus apoi în dis- 
cutie panica produsă prin nesfârşitele călcări de domiciliu ce se fac de 
haimanale, de nechemaţi, în numele Legiunii, şi am recunoscut că cei 
de Sus fac ce pot ca să stârpească răul. Oamenii sunt însă terorizaţi şi 
nu îndrăznesc, de frică, să reclame când vin bandele şi le devastează 
domiciliul. Am sfătuit să se dea un comunicat categoric, şi să se indice 
numerele de telefon unde victimele pot cere ajutor. 

Azi-dimineaţă a şi apărut un comunicat semnat de Horia Sima, 
foarte categoric, şi s-au dat trei numere de telefon prin care autorităţile 
polițienești pot fi chemate în ajutor. Să sperăm că şi sfaturile mele pe 
terenul economic — mult mai importante pentru o încercare de norma- 
lizare relativă a traiului — vor fi ascultate... 


Journal de Genéve publică un foarte judicios articol sub titlul La 
perplexite de la Russie. Autorul se întreabă ce va face Rusia, faţă de 
ultimele hotărâri ale Axci. Moscova poate alege între trei formule: 
1) Să se alăture de Axă mai departe, cu posibilități de mici câştiguri; 
2) Să se ridice împotriva Axei, ca să ajute Anglia că continue războiul; 
3) Să rămână neutră și să aștepte sfârşitul. Soluţiunea nr. |, n-ar satis- 
face în întregime apetiturile imperialiste ale Sovietelor şi n-ar exclude 
mai târziu o răfuială cu Germania în Europa şi cu Japonia în Exremul 
Orient; soluțiunea nr. 2 ar fi plină de riscuri — Journal de Genève con- 
chide prin urmare că Rusia va adopta soluţia nr. 3, până îi va veni apa 
la moară, prin istovirea beligeranţilor actuali. Ziarul genevez crede, şi 
mulți cred ca dânsul, că admiratul şi cel din urmă învingător al războ- 
iului nu va fi Hitler, ci Stalin... 


Miniştrii Economiei s-au întrunit ieri și au luat mai multe hotărâri, 
care nu cred că vor îmbunătăți sensibil situația. Nu există nici plan de 
coordonare, nici posibilități de coordonare, cu toată înfiinţarea Minis- 
terului zis al Coordonării. 

Ca un exemplu al pripelii măsurilor luate poate servi hotărârea re- 
luării construcţiilor publice, unde lucrul a fost brusc oprit acum două 
luni, numai fiindcă fuseseră puse la cale de regimul trecut... Acum îşi 
dau toţi seamă de imensele pagube pricinuite atâtor ramuri de activi- 
tate prin această oprire necugetată... 

Un decret-lege nou se ocupă azi de sabotajul economic! Şi prevede 
că acest sabotaj va fi pedepsit cu închisoare până la 25 de ani! Dar, 
pentru Dumnezeu, cine sabotează la noi? Sunt fabrici care nu mai lu- 

crează fiindcă n-au materii prime, altele fiindcă li s-a descomplectat 
personalul, altele fiindcă au fost dezorganizate prin atâtea măsuri nesă- 
buite luate. Numai cu o continuă ameninţare de puşcărie nu se poate 
guverna o ţară... 


În legătură cu numirea lui Pangal pe lângă Regele Carol, Puiu Fi- 
litti, care nu ştie nici el nimic, mărturisește însă că Regele a văzut pe 
zisul Pangal, la Sitjes. Filitti, plimbându-se prin Barcelona, a dat peste 
un automobil cu fanion românesc, şi informându-se a aflat că era ma- 
șina „d-lui ministru Pangal“. A dat şi de Pangal care i-a spus că era în 
drum spre Lisabona. Filitti l-a invitat să vină să dejuneze la Sitjes, ca 
să mai distreze pe Rege, care va fi încântat să vadă un român. Pangal 
a primit, deşi îmi spusese mie, înainte de a pleca, că nu vrea să dea 
ochii cu fostul Suveran. 


Prin urmare, când Fabricius a spus lui Cecropid că Pangal a văzut 
pe Regele Carol, a avut dreptat. Să fi avut dreptate şi alaltăieri, când 
i-a spus că Pangal a devenit şambelanul ex-Regelui, şi că nu se mai 
înapoiază în România? Dombrovski!, întrebat ieri de mine, nu ştia 
nnnc... 


Laval a făcut declarații presei la Paris şi s-a declarat optimist, cu 
privire la înțelegerea dintre Franţa şi Germania. Probabil că condiţiile 
de pace date de Radio-Londra nu sunt exacte... 


Arhiducesa Ileana a trimis o sută mii lei Ajutorului Legionar — do- 
nație pentru care a primit recunoscătoare mulţumiri... 


Vreme rea în Iugoslavia; ploi enorme, inundaţii — pagube imense.. 
Probabil că de acolo ne vine şi ploaia care ţine de la începutul săptă- 
mânii. Agricultorii, care se plângeau până ieri de secetă, se plâng acum 
de prea multă ploaie... 


| Cumnatul lui Pangal. 

În momentul în care Lobei (fostul șef de cabinet al lui Călinescu) a 
fost pus sub cercetare, i s-a luat şi automobilul. După câteva zile un 
legionar a mers la el și i-a spus că pentru 20 000 lei îi obţine el restitui- 
rea maşinii. Lobei a dat banii şi legionarul i-a adus automobilul. 

A mai trecut câtva timp, şi într-o zi Lobei a primit vizita a patru le- 
gionari ce însoțeau un individ legat la cap. „E adevărat — au întrebat 
legionarii pe Lobei — că acest individ v-a cerut 20 000 lei şi că i-aţi 
dat?“ — „E adevărat. l-am dat“ — a răspuns Lobei. Legionarii i-au nu- 
mărat imediat 20 de bilete de o mie şi au adăugat: „Domnul şi-a primit 
pedeapsa...“. li tăiaseră urechea... 


Sâmbătă, 2 noiembrie. Ziua mortilor; e o zi tristă şi cețoasă, cum e 
şi inima noastră... 


Legea „Sabotajului“ publicată ieri a speriat lumea. Din conţinutul 
articolului relativ la „sabotajul financiar“ (!!) reieşea că orice sumă de 
bani găsită în sertarul, în casa, în safe-ul cuiva, sau chiar în cont curent 
la o bancă putea fi considerată ca tezaurizată şi scoasă din circulaţie 
Şi, ca consecinţă, confiscată. Toţi deţinătorii de numerar sub o formă 
oarecare, s-au repezit la bănci, la safe-uri, au scos paralele din sertare 
şi au năvălit la bursă să cumpere titluri. Toate valorile au făcut un salt 
enorm, dar cu totul artificial, în sus... 

În toate casele a fost o zi de panică. Panica, e atmosfera sub care 
toți trăim sub actualul regim. În fiecare zi o lovitură... Într-o asemenea 
atmosferă nu se poate guverna. 

Măsura cu „tezaurizarea“ mai era şi stupidă, fiind antieconomică. 
Pentru motive cunoscute, emisiunea noastră monetară a fost sporită în 
doi ani de la 25 la 65 miliarde: singurul corectiv al acestei inflaţii era 
tocmai tezaurizarea. Dacă s-ar arunca toti banii în circulație, cererea ar 
creşte în aşa fel încât toate prețurile s-ar urca imediat şi o nouă scum- 
pire a traiului ar urma. 

Se vede că a văzut şi Guvernul că a comis o greşeală: regulamentul 
legii, apărut astăzi pune lucrurile la punct, definind tezaurizarea şi ca- 

egoriile de cetăţeni ce nu vor fi supuși controlului... De ce numai mă- 
suri pripite? 


Telegramele ne dau astăzi discursul preşedintelui Inönü, în fata Par- 
lamentulu turcesc, E un discurs precis şi curajos. Preşedintele subili- 

niază, fără ocol, alianţa Turciei cu Anglia şi prietenia ţării sale cu So- 
vietele. Prevede că războiul va fi lung, subliniază hotărârea poporului 
turcesc de a-şi apăra libertatea şi integritatea teritoriului. Singura con- 
cesiune făcută Axei, e declaraţia lămurită, că Turcia în starea ei de ne- 
beligeranţă nu va ataca pe nimeni și nu va pune nimănui la dispoziţie 
baze navale sau aeriene... Se vor mulţumui nemţii cu atât? Vom vedea 
reacția Berlinului... 

Nu încape îndoială că călătoria lui Papen e în legătură cu situaţia 
din Turcia şi cu hotărârile de luat. Ambasadorul Reichului, după o 
noapte petrecută la Bucureşti, a plecat ieri cu avionul la Berlin... 

De pe frontul italo-grecesc, ştiri puţine și stagnaţiune. Italienii îna- 
intează încet, sub cuvânt că vremea e oribilă, că plouă într-una, şi n-au 
umbrele. Într-adevăr, întreaga Peninsulă Balcanică e sub puhoaie de 
apă. Din Herţegovina, din părţile de jos ale Muntenegrului, din Albania 
se anunță adevărate catastrofe pricinuite de ape... S-a supărat Dumne- 
zeu, rău de tot... 

De pe frontul anglo-german, nimic senzaţional: obișnuita contabi- 
litate dublă de avioane doborâte şi de incendii provocate... 


Constantin Gane, cel cu „Vieţile de Domniţe“, vechi legionar, a fost 
numit ministru la Atena. Petrescu-Comnen, Gurănescu şi Rădulescu- 
Mehedinţi au fost puşi în dispombilitate. 


leri a fost deschiderea oficială a cursurilor în iJniversităţi. La Bucu- 
reşti, a rostit un discurs rectorul Panaitescu și a vorbit și un student. 
Vorbe frumoase pentru vremuri noi. Să așteptăm şi faptele... A asistat 
şi o delegaţie de studenți din Germania. Acum nimic nu se mai face la 
noi fără nemți... 

Delegaţia de studenţi germani va merge şi la Iaşi, care a fost pro- 
clamat „oraşul Mişcării Legionare“, în amintirea acțiunii iniţiale între- 
prinse acolo acum 19 ani de Corneliu Zelea Codreanu... 

Ziua de 8 noiembrie (arhanghelul Mihail) va fi sărbătorită în toţi 
anii la lași, de întreaga Mișcare Legionară, arhanshelul Mihail fiind 
socotit ca patronul Mişcării... 

Azi a apărut un decret-lege privitor la revizuirea întregului corp 
profesoral de la Universităţi și Școlile Superioare. Comisii speciale, 
compuse din delegaţii Facultăţilor şi Şcolilor Superioare vor examina 
situația fiecărui protesor din multiplul punct de vedere al însuşirilor 
sale ştiinţifice, pedagogice, morale şi politice şi vor dispune eliminări, 
mutări, schimbân de atribuții sau confirmării în post. Catedrele sau 

funcţiile devenite vacante, nu vor mai fi ocupate decât prin concurs de 
ordin ştiinţific... 

Intenţii bune, dar ce perturbări, ce nemulțumiri, ce urlete în per- 
spectivă! 

Sunt mulţi profesori care au fost numiţi ilegal, mai ales în ultima 
perioadă a domniei Regelui Carol. Nimeni nu se va plânge de elimi- 
narea lor. Dar sunt alţii care vor suferi desigur nedreptăţi pe care nu 
le-au meritat. Ce să-i faci: aşa suflă vântul, şi suflă tare... 


Mi se spune că şi d-na Titulescu a vorbit pentru noi, de la Radio- 
Londra. Nu ştiu dacă e adevărat; în acest caz însă, am fi duşi să credem 
că şi Titulescu ar fi în Anglia, şi că s-ar expune, eroic, bombardamen- 
telor germane... 


Manucurista Linica povesteşte despre Gavrilă Marinescu, pe care 
l-a cunoscut ofiter fără frac. Mi-a mai povestit ea de pe vremea când 
cumnatul său Ştefănescu ţinea restaurant şi Gavrilă venea să joace 
poker cu zisul Ştefănescu şi cu alţii, şi trişa. Azi-dimineaţă îmi poves- 
tește cum venea şi „tapa“ pe rând chelnerii cu câte un pol... Într-o zi 
s-a încins şi bătaie... 


Pavlu! pretinde că s-a cerut lui Auschnit „une rançon“ de 2 miliarde 
lei, ca să i se dea un pașaport cu vize în regulă până în America... 
Auschnit a fost transportat lunea trecută la Sanatoriul Sf. Vincent de 
Paul, unde Dan Periețeanu, directorul general al Sccictaţii „Reşiţa“, ar 
fi stat cu el de vorbă trei ceasuri. Auschnit a declarat că nu arc atâta 
avere, că nu poate dispune decât de părțile lui, pe care le are în dife- 
ritele societăţi şi întreprinderi pe care le-a condus, că e gata să aban- 
doneze tot ce are în România, dar că cere revizuirea procesului său. 
Răspunsul său a fost considerat ca un refuz, şi a doua zi a fost retran- 
sferat la Văcăreşti. Basm, sau adevăr? Pavlu e un om cinstit, dar poate 
şi el fi indus în eroare. Cine poate şti? Întreaga afacere Auschnit e atât 
de fantastică, încât toate sunt posibile... 


Vizita lui Puricelli, venit pentru greutățile pe care le întâmpină cu 
contractul lui de şosele... 


! Administrator-delegat la „Titan-Nădrag*“. 

El crede că războiul se va termina în curând, printr-o pace de com- 
promis. În interesul superior al lumii, războiul nu trebuie să se termine 
printr-o prăbuşire a Angliei. Axa să nu ajungă decât „la o rază de victo- 
rie“ (sunt propriile lui expresii) — altfel extremiștii, în Germania ca şi 
în Italia, ar da mâna cu comuniștii... Puricelli crede, că în Italia, dacă 
cumva s-ar întâmpla ca Mussolini să dispară, s-ar institui imediat un 
Guvern militar, sub auspiciile Coroanei, şi chiar cu asentimentul marii 
majorităţi a fasciştilor... „Ar fi de ajuns — spunea Puricelli — cinci ca- 
rabinieri, doi la Milano, unul la Torino și doi la Roma, pentru o aseme- 
nea schimbare de regim...“ În gura unui italian, asemenea cuvinte au 
un sens adânc... 


Azi soseşte Clodius în Bucureşti, pe neaşteptate. Neurath şi ai lui, 
care trebuiau să plece la Berlin, nu mai pleacă. Să fie venirea lui Clo- 
dius justificată numai de tratativele economice? E un fapt, că nemţii nu 
sunt mulţumiţi de regim, în special de iniţiativele lui economice. Să fi 
fost trimis Clodius „să dea sfaturi“? Vom vedea... 

N-a plecat Neurath, dar în schimb a plecat la Berlin Medrea şi alți 
câţiva legionari din apropierea lui Sima... Între legionari şi general An- 
tonescu scârțâie... Puricelli îmi vorbea azi-dimineaţă de „schimbări în 
Guvern“, zvonuri pe care le-a cules probabil în anturajul lui Ghigi, sau 
poate de la Ghigi însuşi... 

Încurcătură, încurcătură... Să nu o plătim cu capetele noastre... 


Adânca filosofie a ţăranilor noștri: Nicu Ottescu a fost la ţară, în 
Vlaşca, și a stat de vorbă cu un grup de săteni pe care i-a întrebat ce 
zic despre schimbarea de regim. Unul din ei a răspuns: „De, domnule! 
Mai bine foamea celor sătui, decât foamea celor flämânzi!“... 

Admirabilă formulă... 


Duminică, 3 noiembrie. Războiul italo-grec stă pe loc. Fie din 
cauza vremii rele, fie pentru altceva, italienii nu prea înaintează. Acest 
altceva ar putea fi o supunere a grecilor la ultimatumul primit. S-ar pă- 
rea că ceva se fierbe la Atena. Noi nu ştim însă, căci nici măcar comu- 
nicatele greceşti nu au dreptul să apară la noi... Aşa s-a putut publica 
că italienii au înaintat 90 de kilometri în Epir, când în realitate au 
înaintat cu 9... 

Ciano şi Ribbentrop se întâlnesc din nou, azi-mâine. De data asta se 
întâlnesc la fazani, la o vânătoare în pădurile Sudeţilor. Sosirea lui 
Pappen în Germania pare în legătură cu această întrevedere. Discursul 
lui Inönü e foarte puţin comentat la Berlin. Se ia act de declaraţiile 
repetate de alianță cu Anglia și se constată că poziția internaţională a 
Turciei nu s-a schimbat. Discursul n-a mulţumit, desigur, sferele poli- 
tice germane... 

La Berlin se comentează mai mult un articol al lui Weygand, publi- 
cat într-o revistă din Maroc, un articol prin care generalul subliniază că 
onoarea Franţei nu-i va permite să cedeze nici o palmă de pământ. 
Presa berlineză constată că comandantul forțelor franceze din Africa e 
în contrazicere cu mareşalul Pétain şi cu Laval care au recunoscut în- 
frângerea Franţei... 

Impresie mai bună a făcut la Berlin interviul acordat de Bonnet, pri- 
mul de când a părăsit Ministerul de Externe. Bonnet afirmă că numai 
o înțelegere leală a Franţei cu Germania poate asigura pacea de mâine. 
In acest scop Germania un trebuie să facă greșala pe care Franţa şi 
Anglia au făcut-o în 1919 şi să impună învinsului o pace prin „diktat“. 
Bonnet mai reamintește că şi Fihrerul a declarat că nu vrea să umi- 
lească Franța şi conchide că politica lui Pétain e cea bună. O înţelegere 
definitivă între Franţa și Germania ar multumi și Statele Unite și ar con- 
tribui la o apropiere între marea democrație americană şi Germania... 


Până acur, cheltuielile impuse Franţei prin ocupaţia germană se 
urcă la 50 miliarde franci... 


Fierberea provocată de alegerea prezidenţială în Statele Unite e la 
apogeul ci, căci alegerea are loc poimâine, marti. După telegramele pe 
care le primim nui —— sursă axistă -- şansele lui Roosevelt ar fi în 
descreştere şi ar sta faţă de ale lui Willkie ca 5 la 4. Vom fi lămuriţi 
miercuri... 


Ziarele noastre au fost iar lăsate să polemizeze cu ungurii care con- 
tinuă să ne înjure. Radio-Budapesta revine asupra propunerilor Gyar- 
fas, iar Guvernul nostru dă un nou comunicat prin care arată că stă pe 
punctul dezvoltat în memoriul remis de Valer Pop Guvernului ungar. 
Nu noi tulburăm apele, nu noi comitem fărădelegi şi orori. Ungurii tre- 
buie să priceapă că, dacă var să trăiască în pace cu noi, trebuie să în- 

ceteze cu persecuțiile împotriva românilor. La Cluj nu mai e un român; 
40 000 de oameni au fost expulzați. Oraşul e ca şi mort, prăvălii multe 
sunt închise, prețurile au ajuns nebune. Înşişi maghiarii cei mai aprigi 
sunt consternați de starea lucrurilor... 


Pe ziua de ieri generalul Antonescu s-a ocupat cu porumbeii. Un 
decret-lege ne învaţă cum să-i creştem şi cum să-i îngrijim. Când se va 
hotărî oare Măria Sa să dea drumul și porumbelului cu ramura de 
măslin în cioc? 

De două zile tot Bucureştiul e răscolit prin decretul împotriva sto- 
cării aprovizionărilor. Decretul e destul de larg în ce priveşte cantitățile 
permise, dar vizitele domiciliare supără lumea. Se zice că legionarii ar 
fi fost şi la generalul Văitoianu (are două fete măritate cu evrei...), că- 
ruia generalul Antonescu, aflând ce s-a întâmplat i-ar fi făcut scuze 
personale. N-am putut controla exactitatea faptelor... 


Luni, 4 noiembrie. Fost ieri după amiază şi luat scara masa la Afu- 
mati, la Negroponte. Prin satul Afumaţi mai trecusem, dar la Negro- 
ponte nu fusesem niciodată. Casă foarte simpatică pe dinăuntru, dar pe 
dinafară şi primprejur, nici un farmec. Zona suburbană spre Afumaţi, 
fără să fie mai urâtă ca altele, pare ursuză, nu știu pentru ce. leşind prin 
bariera Moşilor, m-am simtit prididit de aceeaşi deznădejde care mă 
copleşea acum 50 de ani, când ieşeam din Paris pe barierele din spre 
Nord, spre St Denis. Și fără să vreau mi-am simţit inima strânsă... 


Generalul Antonescu, ca să-şi mai atragă simpatiile legionarilor, a 
vorbit aseară la Radio despre Zelea Codreanu Căpitanul şi despre ac- 
țiunea lui. Din cuvântarea sa rețin următoarele cuvinte: „nu trebuie să 
surpăm, ci Să indilțăm “. Numai să se conformeze toți acestei înțelepte 
lozinci... 


Și Lucă Sturdza a vorbii. Ministrul nostru de Externe a dat un in- 
terviu italienilor. Cum era să vorbească Lucă Sturdza? Aşa cum ne aş- 
teptain toţi să vorbească, şi așa a și vorbit! Un imn de proslăvire în- 
«dreptat către Berlin şi Roma -— iar politica externă a României n-a in- 
trat pe căile mântuirii, decât odată cu dânsul... Arnim. 

Negocierile pentru noua alcătuire a Comisiei Maritime a Dunării 
merg greu. Sovieticii au venit cu o bombă: au propus ca Comisia să fie 
compusă numai din membrii României şi ruşi... Germania era cât pe 
aci să primească, dar ordine de la Berlin au pus lucrurile la punct. Pro- 
babii că venirea lui Clodius nu e străină de soluţionarea acestei pro- 
bleme. Nemţii rămân pe poziţia lor iniţială: Comisia să se compună din 
reprezentanții României, Germaniei, Italiei şi Rusiei. Probabil că aşa 
va fi; ruşii au făcut o încercare de torpilare a planurilor germane, dar 
până ia urmă se vor supune... 


Ziarul francez Le Moniteur, ale cărui legături cu Laval sunt cunos- 
cute, combate cu vigoare curentele opuse unei cooperări cu Germania, 
ceea ce dovedește că toată lumea nu este de acord în Franţa cu politica 
Petain-Laval. 

Emisiunile radiofonice engleze şi toate cele așa-zise „anti-naţio- 
naliste“ au fost puse la carantină de Guvernul din Vichy, printr-un de- 
cret-lege. Ele nu vor mai putea să zbârnâie deocamdată în localurile 
publice — până să vină rândul şi aparatelor particulare. 

Baudoin, fostul ministru de Externe, nu a fost numit subsecretar de 
Stat la vicepreşedinția Consiliului, ci secretar de Stat, adică ministru 
plin — așa încât nu poate fi vorba de nici o retrogradare... 


Göring adresează un călduros apel muncitorimii germane pentru 
noul plan economic de patru ani, după ce enumeră minunile săvârșite 
în perioada expirată. Reichrmarschalul cere nemților dragoste şi încre- 
dere în Führer — şi sacrificii... 


Sâmbătă-seara Roosevelt a ţinut al cincilea și ultimul său discurs 
electoral. A trâmbiţat că năzuinţa lui a fost şi va fi să țină America în 
afară de război — şi războiul cât mai departe de America... A treia lui 
candidatură o justifică prin necesitatea de continuitate politică, în mij- 
locul furtunii... l 


__ Pe frontul italo-grec, mișcare puțină. Italienii nu înaintează, sau îna- 
intează greu. Englezii au ocupat, sau sunt pe punctul de a ocupa Creta, 
unde va fi şi ultimul refugiu al Regelui George și al Guvernului gene- 
ralului Metaxas... 

Primit ieri vizita lui de Metz, de la „Steaua Françoise“, sosit alaltă- 
ieri cu avionul, cu voia nemților, via Wiesbaden. De Metz a venit cu 
un avion german care, din cauza ceţii, n-a nimerit aeroportul de la Bă- 
neasa, şi a aterizat forţat între Afumaţi și Ştefăneşti. Avionul e rupt, 
copiii Negroponte îmi povesteau ieri-seară că au fost să-l vadă şi se 
miră cum cei dintr-însul au scăpat cu viaţă... 

De Metz n-a venit pentru afacerile „Stelei“; mai mult, nemții i-au 
interzis să se ocupe de ele. A venit ca să obţină petrol românesc pentru 
Franţa. Germania ar pune trenuri-cisterne la dispoziţia „clientei“ sale... 
De Metz a văzut pe Leon, dar nu crede să ajungă la ceva. Francezii 
n-au multe mijloace de plată, și ar voi ca o parte din preţ să meargă în 
plata vechilor datorii românești în Franţa... Leon a declarat însă că 
vechile datorii nu mai există, şi că petrolul pe care l-am dat Franţei ar 
trebui plătit integral... Dacă nu se va ajunge la un rezultat direct între 
Franţa şi noi, vor lua petrolul nemţii şi-l vor ceda francezilor!!... 

Întrebând pe de Metz dacă ştie ceva despre o eventuală cesiune a 
acţiunilor „Stelei“ aparţinând grupului francez, mi-a spus că a fost o 
întrebare din partea neinţilor, care au vrut să cumpere o parte din ac- 
iunile „Stelei“ şi „Columbiei“ aparţinând acelui grup, dar că apoi Ber- 
linul a lăsat afacerea să cadăl... 

Despre Paris, de Metz povesteşte lucruri triste... Lipsă de toate, dar 
mai ales de combustibil: parizienii vor duce o iarnă grea. Au cartele, 
dar drepturile de pe cartele sunt greu valorificate, căci ofiţerii și sol- 
daţii germani fac o teribilă concurenţă francezilor. Marca e valorificată 
20 de franci, aşa încât autohtonii nu pot să lupte cu musafirii lor... 
Lipsa de benzină, de ulei, de cauciucuri face circulaţia automobilelor 
aproape imposibilă; afară de ofiţerii nemți, lumea nu mai circulă decât 
cu bicicleta şi în metrou. Nemţii sunt peste tot locul; prăvăliile, sălile 
de spectacol câte mai sunt, străzile — sunt pline numai de uniforme 
germane. Parizienii stau în casă şi tremură, şi nu mai ies decât dacă 
sunt siliţi... O deznădejde generală a cuprins pe toţi... 

Din prietenii de la „Steaua“, Mény şi ai lui, Mercier, Champin şi fiii 
săi sunt la Paris. Cei doi din urmă foarte îmbătrâniţi, foarte deprimati, 
trăiesc retrași... Salem cu toţi ai săi au trecut în America... Câte schim- 
bări? 


Marţi, 5 noiembrie, Se împlinesc azi 90 de ani de la nașterea scum- 
pei mele mame. Aproape în fiecare an, de la moartea ei, am petrecut 
această zi de reculegere lângă mormântul său... Împrejurările politice, 


l Au cumpărat numai acţiunile „Columbiei“. 

comisiile de anchetă, mă pun în neputinţă să îndeplinesc anul acesta 
obișnuitul meu pelerinaj... Gândul meu este însă la Breasta, şi la tot tre- 
cutul nostru... 


Lungă conversaţie, ieri, cu un bun cunoscător al situaţiei internaţio- 
nale, şi în special a Germaniei. Nu mi s-a arătat prea optimist. „Germa- 
nia — spunea el — a început războiul pe baza unui program de domi- 
nație mondială („Weltbehenschung“), program care s-a prăbuşit prin 
neașteptata rezistență britanică şi prin solidarizarea Statelor Unite cu 
Anglia. S-a trecut apoi la un program mai restrâns, care nu mai cuprin- 
dea decât înstăpânirea, prin organizare, a Europei. Şi acest program 
este însă pe punctul de a da greş, din cauza rezistenţei Franţei, care, 
deși învinsă, refuză până acum a încheia pace, în condiţiile ce i se 
oferă... Fuhrerul intră acum într-o a treia etapă, şi mai restrânsă din 
punctul de vedere al ambițiilor sale, etapă caracterizată prin formula 
Sud-Estul, Germaniei. Dar şi pentru aducerea la îndeplinire a acestui 
program minimal, Germania va întâlni mari dificultăţi, pe care i le va 
pune în cale Rusia. I le pune deja: cuvântarea lui Inonii, atât de precisă 
și de tăioasă, de o ținută atât de hotărâtă, nu se poate explica decât prin- 
tr-o făgăduială de susţinere a Sovietelor. Moscova ar fi mers sincer cu 
Germania dacă aceasta i-ar fi garantat Strâmtorile. Cum Germania nu 
i le poate însă abandona, Rusia, în continuarea logică a politicii sale, 
inclină acum balanţa spre Anglia, ca să facă războiul să dureze, şi prin 
el să ajungă la mistuirea forțelor europene... Ieşirea Sovietelor, cu pri- 
lejul Comisiei Dunării, e un simptom al politicii rusești... Situaţia Ger- 
manici, în contradicţie cu aparențele, începe să devină grea...“ 

In contradicție cu pesimismul interlocutorului meu, citesc azi o 
telegramă a Agenţiei TASS din care reiese că Sovietele au respins o rc- 
clamaţie a Angliei, carc a protestat la Moscova împotriva alcătuirii noii 
Comisii a Dunării fără prezenţa şi consimțământul Imperiului Britanic. 
Anglia a pretins că era o călcare a neutralității din partea Rusiei. Rusia 
răspunde că numai ţările riverane şi cele apropiate au dreptul să îndru- 
meze navigația la Gurile Dunării... lată Sovietele iar de acord cu teza 
susținută de Reich... 

Pe mine unul, un program german mărginit la Sud-Estul Europei 
mă satisface pe deplin, şi nu mă îndoiesc că Germania îl va putea rea- 
liza chiar împotriva Rusiei... 


Clodius, Fabricius, Neubacher —— au petrecut ziua de ieri la Predeal, 
cu generalu! Antonescu. Vor fi discutat şi chestiunea Dunării Şi pro- 

blemele economice şi financiare în curs de rezolvare între Germania şi 
România —— dar desigur că au examinat Și situația noastră internă, 
ajunsă la o fază critică. Aşa nu mai merge, își dau seamă și nemţii, 
după toate informaţiile mele. Un popor nu poate trăi și munci (asta in- 
teresează mai mult pe nemți) într-o stare de panică și de nesiguranță și 
sub regim de fanteziste experimente economice şi politice... SRR 

Până acum a fost cel puţin liniște, liniștea deprimării — dar iată că 
elementele subversive încep să se agite. Alaltăieri, duminică, a avut loc 
o ciocnire sângeroasă la Obor. Nu se spune ce a fost: ziarele de azi se 
mărginesc să anunțe moartea legionarului Niţă Chirică, căzut la la 
torie. Unii spun că lupta s-a dat între legionari și comuniști, alţii în re 
două tabere de legionari. Indiferent: sângele a curs, sunt mai mulți 

i şi răniţi. Armata a intervenit şi a tras... | | 

OA incepu să circule, cu insistență, ştirile despre o schimbare radi- 
cală de regim, sau cel puțin despre o „modificare“ a lui, impusă e 
nemti... Tot oraşul, ieri, era plin de fel de fel de zvonuri: Cancicov va 
fi numit la Finanţe, Manoilescu la Economie, G. Brătianu la Externe... 
Până şi numele meu era dat la Interne!!! Toate după cererea nemților.. 

Pare aproape sigur că ceva se fierbe, şi că nemții sunt foarte nemul- 
tumiti de situaţia actuală... Socotesc că nu e decât o soluţie: să rămână 
regimul actual (cu schimbarea lui Leon, dar nu Manoilescu!) şi să se 
numească un consilier tehnic german la fiecare departament... 


e 


Locul de întâlnire, la vânătoarea din Boemia, între Goring, Ciano Și 
Ribbentrop e ţinut secret, probabil de frica aeroplanelor engleze. ici 
o indiscreţie nu s-a făcut nici asupra scopului întâlnirii, dacă e un scop 
precis. Mai probabil e că se vor discuta toate problemele războiului la 
ordinea zilei. e | a 

Se vorbeşte iarăşi şi de o vizită a lui Molotov la Berlin... Zvonul 
nici nu se confirmă, nici nu se dezminte... o | ff 

În schimb se dezminte categoric de la Berlin, că Germania ar fi få- 
cut noi propuneri de pace... p DS 

La Berlin, de altminteri, toată lumea nu e preocupată decât de ale- 
gerea lui Roosevelt, pe care nemții o cred compromisă... 


Englezii anunţă oficial că au debarcat în Creta. De fapt, contingente 
britanice au debarcat deja de mult acolo... A 

Știrile ce ne parvin nouă, cel puţin din Statele Unite, arată situația 
electorală, în ajunul votului, ca foarte nesigură. Agenţiile socotesc că o 
mică majoritate este totuşi asigurată lui Roosevelt şi democraţilor. 

Odată cu Președintele se realege întreaga Cameră, o treime din Senat, 
şi un mare număr de guvernatori de State... Din cauza diferenţei de oră, 
nu vom cunoaște rezultatele decât mâine spre amiază. 


„Regele a primit președinția de onoare a Jockey-Clubului, a Automo- 
bil-Clubului, a Societăţii Scriitorilor Români şi a câtorva alte societăţi... 


Un nou regulament al Ordinului „Mihai Viteazul“ a fost promulgat. 
Capul Ordinului rămâne Regele, dar cel mai înalt în grad printre deco- 
rați, sau cel care ocupă cea mai înaltă funcţie în Stat, va fi președintele 
activ al asociaţiei Ordinului... | 


„Ungurii continuă cu expulzările românilor. Un transport de 600 de 
pribegi, dintre care unii bătuţi şi răniţi, a sosit alaltăieri la Arad... 


Deştepţii de la Coordonarea Economică: 

Ca să poată face un plan de raționalizare a traiului şi a face față şi 
cerințelor nemților, s-a făcut un inventar, cu proces-verbal în regulă, a 
bucatelor aflate în magaziile agricultorilor — şi deocamdată s-au blo- 
cat în magazii produsele găsite. Nimic de zis — ca să faci un plan, tre- 
buie să ştii pe ce baze îl faci. Acum trei zile, au venit însă agenţii pre- 
fecturilor și au pus peceţi pe uşile magaziilor! Tocmai în momentul se- 
mănăturilor! 

Am reclamat la Ministerul Agriculturii şi la al Economiei Naţio- 
nale, şi ieri pecețile au fost ridicate la Breasta... cu scuze! i 


Anarhie la Prahova: 

Fabrica de postav Dorobanțul a fost ocupată de legionari care au 
dat tot personalul afară şi au declarat „că fabrica e a muncitorilor“. De 
vineri scara şi până azi, n-au putut fi evacuaţi... 

Legionarii au ocupat și viile de la Valea Călugărească şi refuză să 
le predea refugiaților pe care Ministerul de Interne i-a trimis să le lu- 
creze (e vorba de viile expropriate de la evrei...). 


leri la ora 6 am fost să expun „luminile mele“ (așa s-a exprimat pre- 
SI IT Thirren î ~ - ră a z 
şedintele Sbârcea în convocarea telefonică pe care mi-a adresat-o) la 

Comisia pentru cercetarea portofelului putred, în special cel vărsat de 
defuncta Bancă Blank. Am spus ce am ştiut. Comisia foarte curtenitoare. 
Mi-a cerut să pun şi în scris lămuririle pe care le-am dat. Ce plictis...! 


Regele continuă să înveţe. Profesori universitari îi fac cursuri. Cum 
e însă Rege şi major, buletinul Casei Regale nu vorbeşte „de lecţii“, ci 
de audienţe. 

Joia trecută, a fost rândul lui Alexandru Otetelişanu. Regele l-a în- 
trebat ce este Suveranitatea unui Stat și după lămuririle primite a con- 
tinuat: „Domnule profesor, cum rămâne cu Suveranitatea unui Stat, 
când e ocupat de trupe străine, chiar venite fără intenţii inamicale?“ Şi 
cum Otetelişanu se cam încurca în răspunsul său, Regele l-a întrerupt: 
„Domnule profesor, m-am gândit la... Danemarca!“ — Și noi care cre- 
deam că Mihăiţă nu e deștept! 

Anecdota mi-a fost povestită chiar de Otetelişanu... 


Gh. Brătianu a spus lui Şoneriu, că generalul Antonescu ar fi în- 
ceput din nou „să vorbească“ cu dânsul despre o colaborare pe baza 
formulei abandonate în preziua constituirii „Statului Legionar“. Dacă 
e adevărat, dacă Brătianu n-a visat, confidenţele lui ar constitui o con- 
firmare a zvonurilor de remaniere ministerială care circulă. 

Pe de altă parte, din toate părţile îmi vin ştiri despre nemulțumirile 
nemților... Ce ne mai aşteaptă? 


Miercuri, 6 noiembrie, De icri, lumea întreagă are ochii aţintiţi 
asupra Statelor Unite, ca şi cum de rezultatul alegerii prezidenţiale va 
atârna soarta războiului. În America e o fierbere nemaipomenită; sume 
enorme se irosesc în pariuri. Primele ştiri sosite până azi-dimineaţă par 
a da o ușoară majoritate lui Roosevelt — dar e luptă grea. 

În realitate, asupra războiului, alegerea nu va avea o mare înrâurire. 
Statele Unite sunt o ţară de opinie publică; nimeni nu poate merge îm- 
potriva curentului. În America curentul este bine stabilit pentru o ajuto- 
rare cât se poate de eficace a Angliei, dar pentru neparticipare efectivă 
la război. De va fi Roosevelt, de va fi Willkie, asta va fi şi mai departe 
politica Statelor Unite. 


Din comunicatele de azi, chiar din cel italian, rezultă că Grecia re- 
zistă în mod neașteptat. Comunicatul grecesc anunţă că trupele elene 

au pătruns în Albania, iar cel italian vorbeşte numai de bombardări ae- 
riene efectuate... Că la urma urmelor italienii vor război, nu încape în- 
doială, dar Comparaţia între cuceririle fulgerătoare germane în Polonia, 
în Belgia, în Franţa şi bătaia pe loc a italienilor în Grecia, dă o slabă 
idee despre forţa ofensivă a trupelor lui Mussolini... 


Instrucția în afacerea Titeanu a fost terminată şi dosarul a fost trimis 
la Parchet pentru trimiterea în judecată... Când mă gândesc cât de 
obraznic şi de închipuit era acest nenorocit în ultimii ani, şi când îl văd 
acum terfelit, îmi e milă de el, oricât de păcătos ar fi... 


Banca Comercială Română, care deşi „Română“ aparţinea francezi- 
lor și belgienilor, a fost cumpărată de nemti şi anume de Deutsche Bank. 
E o lovitură pentru Banca de Credit, care spera să se înțeleagă cu 
Deutsche Bank... Şi întrucâtva şi pentru Bancara mea, căci nu va mai 
fi singura bancă germană în România. E drept că e loc și pentru doi... 


Se pare că negocierile de la Predeal au avut de scop principal tot 
Chestiunea valorificării mărcii. Generalul Antonescu nu vrea să audă, 
cu drept cuvânt, de o sporire a preţului mărcii, în lei. Nu ştiu la ce con- 
cluzii s-a ajuns. La urma urmelor vom face ce vor vrea nemţii, căci 
suntem în mâna lor. 

Din toate părțile mi se confirmă că germanii sunt foarte nemulțu- 
miţi de regim. Ieri se vorbea cu insistenţă despre înlocuirea lui Leon 
prin Cancicov... 

Ervin Antonescu mi-a mărturisit că conducerea legionară e foarte 
preocupată de infiltrarea comunistă în rândurile gardiste. S-a creat o 
miliție legionară specială, compusă din vechi elemente de încredere, şi 
înarmată cu revolvere şi mitraliate, menite că curete „mişcarea“ de tul- 
burătorii veniţi de la comunişti. Anume mahalale din Bucureşti, şi 
Ploieştiul, au ajuns sub teroarea acestor transfugi. 

Numai de nu s-ar întrebuința mutralierele și împotriva oamenilor 
cumsecade, 

In Cuvântul de ieri, un articol în care sunt înjurat şi tratat de asasin 
de către un serib cu numele de Andrieş. Insensibil la atacuri, m-am 
bucurat chiar de acest atac: se vede că tot mai însemnez ceva în această 
tară... 

Un „Witz“ nemţesc: _ l 
La Berlin se spune că tot au câștigat ceva nemții de pe urma ofensi- 
vei ratate împotriva Angliei: în loc de o epopee naţională, au acum 
două — adică pe lângă „Niebelungen — Lied“ mai au şi „Niegelun- 
anl ied“! 
geni -— Lied“! 


Un comunicat al Guvernului ne anunţă că Regele, Regina Elena și 
generalul Antonescu vor asista la serbarea Sfântului Mihail... la laşi. 
Programul solemnităţilor de poimâine, fixat pentru biserica Mihai 
Vodă (unde trebuia să meargă Regele şi Antonescu) a fost modificat în 
consecință. Recepţia de la Palat a fost suprimată. Oficial, se spune că 
e un omagiu pe care familia regală ş ŞI generalul vor să-l aducă Mişcării 
Legionare, care-și comemorează solemn, vineri, la laşi, obârșia... În 
realitate s-a căutat să se evite încurcăturile cu primirea diplomaților la 
Palat, şi a şefilor de Misiuni militare germane... Momentul de faţă nu 
e prielnic pentru asemenea recepții... 


Joi, 7 noiembrie. Roosevelt a fost ales cu mare majoritate. Cea din- 
tâi telegramă de felicitare a primit-o de la contracandidatul său, 
Willkie. Partidul Democrat s-a asigurat prin alegerile de ieri şi de o 
majoritate compactă în Camera Reprezentanţilor şi în Senat. 

Ziarele americane care au combătut pe Roosevelt, recunosc marea 
victorie a acestuia şi declară că, deoarece poporul american s-a pro- 
nunțat, toti trebuie să se strângă în jurul Preşedintelui și să-l ajute să 
apere interesele vitale ale Uniunii şi ale omenirii... l 

Să sperăm că cea dintâi încercare a lui Roosevelt va fi să obţină 
pacea... Dacă vrea, cred că ar putea să-0 obțină... 

Faţă de rezultatul ale egerilor de peste ocean, presa germană ca şi cea 
italiană „fout boune figure á mauvais jeu“ şi schimbând tactica de până 
acum pretind că mentinerea lui Roosevelt în fruntea Statelor Unite nu 
interesează decât politica locală americană și rămâne fără influenţă 
asupra mersului războiului... 

Presa engleză exultă... 


Pare că armata italiană ce operează la granita Albaniei spre Epir a 
fost încercuită de greci și se găseşte într-o poziţie foarte critică, nepu- 


l Nicgelungen 2 = niciodată — reusit... 

tând nici măcar să se retragă. E un neaşteptat succes pentru greci. Ita- 
lienii, în comunicatele lor, ascund situaţia dezastruoasă în care se află, 
de frica unei reacţii dezagreabile în opinia lor publică. Aci în Bucu- 
reşti, nemții pe care i-am văzut își freacă mâinile şi sunt încântați. Ei 
ştiu bine că totul se va sfârși cu Grecia conform programului stabilit, 
dar le pare bine că italienii au fost puşi cu botul pe labe. Se zice că ita- 
lienii n-au mai putut trimite provizii trupelor lor încercuite decât prin 
parașute, dar majoritatea acestora ar fi căzut în liniile grecilor... 


Serbarea de mâine la laşi se pregătește cu alai mare. Au sosit ieri 
două foarte numeroase delegaţii a Partidului Naţional-Socialist Ger- 
man şi a Partidului Fascist Italian. In afară de aceste două delegaţii, vor 
mai merge la laşi şefii Misiunilor militare germane, miniștrii și atașaţii 
militari ai Axei. După cum se vede ne-am „integrat“ de tot... 

Nimic de zis, numai să se termine toate cu bine... 


Un decret-lege a modificat Codul Penal. Darea şi luarea de mită a 
fost transformată din delict în crimă, şi pedepsită cu 3 până la 10 ani 
de „închisoare grea“. Ce o să devină românul fără spert și fără sperțari? 


Odată cu Clodius (sosit sâmbătă şi replecat ieri-dimineaţă) a sosit şi 
prietenul nostru Langenhahn care povestește că în noaptea de 1 spre 2 
noiembrie a avut loc un teribil atac aerian asupra Berlinului. Acropla- 
nele engleze au sosit în două serii, și au făcut stricăciuni mari. Dar nu 
sunt atât stricăciunile cât enervarea publicului, care dau de gândit 
Guvernului. Neamtul suportă greu alarmele, refugierea prin subterane, 
zgomotul şi lumina cu care aparatele aruncate de englezi îneacă obiec- 
tivele bombardate. Aceste aparate luminoase sunt lăsate cu paraşute, 
pun 8 minute până la pământ şi ajung complect consumate, aşa încât 
nemţii n-au putut să le afle încă secretul. 

Să vedem ce ne va povesti Cecropid care a plecat alaltăieri la Berlin 
şi se înapoiază la începutul săptămânii viitoare. 


Vineri, 8 noiembrie (Sf. Mihail). leri a fost aniversarea revoluţiei 
bolşevice din Rusia, şi Guvernul s-a temut — avea informaţii în acest 
sens — de mişcări comuniste mai violente și la noi. Măsuri de even- 
tuală represiune au fost luate. Iscoade de legionari înarmaţi au cutreie- 

rat toată noaptea cartierele suspecte și armata a fost consemnată în ca- 
zărmi. Nu s-a întâmplat însă nimic... 


Un scurt decret-lege modifică pe cel precedent relativ la societăţile 
anonime. S-a mai dat o lună răgaz pentru refacerea consiliilor de admi- 
nistraţie, dar nu s-a sporit nici numărul membrilor în consiliile mari de 
la 7 la 10 cum era vorba, şi nici de la 2 la 4, cum s-a spus, consilii din 
care fiecare are dreptul să facă parte. O concesie din partea generalului 
Antonescu nici nu era de așteptat — îl îneacă veninul... 


Deşi mai lipsesc câteva rezultate, se ştie acum că Roosevelt va dis- 
pune de peste 468 delegaţi, contra 60-70, pentru finala alegerii prezi- 
denţiale. În ce priveşte numărul voturilor, Roosevelt întrece pe Willkie 
cu peste 4 1/2 milioane glasuri... 


Radu Polizu, peștele, a fost arestat. Se ştie că după uciderea lui 
Duca s-a dus la Poliţie, a înjurat pe cei trei ucigași, i-a lovit și a tras 
chiar o lovitură de revolver împotriva unuia din ei, rănindu-l. Acum 
plăteşte pentru gestul pe atât de inutil cât de laș, pe care l-a făcut în 
1934 sub oblăduirea lui Gavrilă Marinescu... 


Se zice ă Guvernul spaniol refuză să extrădeze pe Urdăreanu. Mi-a 
spus-o Mociony, dar ştirea nu e încă oficial confirmată... 


S-a aflat unul din depozitele de bani ai Regelui Carol în străinătate. 
Un extras de cont, sosit prin poștă, arată că fosta Majestate are un cre- 
dit de circa 700 000 dolari (exact 692 de mii şi câteva sute) la Chase- 
Bank din New York. In lei, suma face vreo 400 milioane. Bună afacere 
să domneşti peste o ţară bogată și... supusă! 


Mestrovit, care a fost la Bucureşti pentru ridicarea monumentului 
Regelui Ferdinand, a povestit Elizei Brătianu că vaporul iugoslav care 
a adus porfirul destinat monumentului, din Spania la Split!, a fost oprit 


| E de necrezut, dar piatra piedestalelor monumentelor regale (Carol şi Ferdinand) a fost 
adusă din Spania! Pe mare până la Split şi cu drumul de fier de ta Split la Bucureşti! Câte zeci de 
milioane irosite, când România e plină de piatră! 

de 13 ori în Mediterană, pentru legitimare şi control. De fiecare dată de 
către un vas britanic. Vase şi control italian, nicăieri... Ajuns în canalul 
Otranto, vaporul sârbesc a văzut un submarin ieşind din valuri lângă 
el... În fine o unitate italiană — şi-a zis căpitanul iugoslav! Dar şi sub- 
marinul era englezesc! | 

Cineva comentând această istorioară faţă de Gino Quaranta, trimis 
la noi cu un pol pe zi ca să facă atmosferă, — acesta a replicat: „Ei, ştie 
Ducele ce face... Să ne riscăm flota cu englezii, ca să nu mai avem 
nimic de opus germanilor la sfârșitul războiului, şi să ne şterpelească 
Mediterana?...“ 

Autentic şi... delicios! 


Cu prilejul a două comemorări — nu mai ştiu care — Mitiţă Con- 
stantinescu ne-a trimis, foştilor miniștri de Finanţe, câte un „étui“ cu 
şase monede de aur bătute la Monetăria noastră. Nimica tot; le-am 
aruncat într-un sertar, şi acolo au rămas. Un decret-lege al generalulu;: 
Antonescu ne obligă să le restiturm. Ce meschinărie! Noroc că nu le-am 
dăruit şi eu mai departe — de unde le-aş fi luat astăzi? Şi aş fi intrat în 
pușcărie, căci cu puşcărie amenință dulcele general pe cei care nu vor 
„restitui“... Înţeleg pedeapsă (!) pentru cel care a dat, dar pentru cel 
care a primit? Ce? Era să le arunc în obrazul nenorocitului de Mitiţă? 


De pe fronturi, nimic special. Situaţia neschimbată... 


Toată Curtea şi Guvernul, cu tutorii noștri nemți şi cu musafirii 
noştri italieni au plecat aseară la laşi. Legionarii vor să facă din laşi un 
fel de München al Mişcării lor... 


Radian a avut o mai lungă conversaţie cu generalul Vasiliu, coman- 
dantul Jandarmeriei. Și generalul i-a mărturisit că lucrurile nu merg. 
Din rapoartele sale rezultă nu numai lipsa oricărui curent, la țară ca şi 
prin orașe, pentru regim, dar că se manifestă chiar sentimente de ură. 
Intre generalul Antonescu şi legionari, mai mult decât frecături, nu mai 
există, reciproc, nici o încredere. În Mişcarea Legionară însăși, mai 
multe curente care se vrăjmăşesc. Şi nemţii sunt foarte neliniştiţi. Gar- 
da le-a dat decepţii mari, iar după dânşii, generalul Antonescu merge 
prea departe cu măsurile de răzbunare. Starea de panică nu convine 


ÎNSEMNĂRI ZILNICE, 1940 481 


nemților. Dezorganizarea Poliţiei și Jandarmeriei prin ancheta asupra 
omorurilor de sub fostul regim, care a fost împinsă prea departe, neli- 
nişteşte şi ea cercurile germane... 

După generalul Vasiliu, se merge la o ocupare germană mărturisită. 
Sunt deja (afirmă generalul) 9 divizii germane în țară. Himmler, omul 
de încredere al lui Hitler şi faimosul poliţist e de 8 zile la Brașov, şi lu- 
crează... Vasiliu crede că aşa nu poate să mai meargă. Sau impun nem- 
tii pe Antonescu, sau pe legionari (şi unul şi alţii secondaţi de persona- 
lităţi cu experienţă pe terenul economic), sau iau dânşii totul şi pe faţă 
în mână... (Asta ar fi cea mai bună soluţie...). 

Tot de la Radian aflu că iubita noastră Frau von Coller e de mai 
multe săptămâni în Statele Unite unde a fost trimisă să lucreze împo- 
triva lui Roosevelt... 

A şi reușit! Sincere felicitări!... 


Sâmbătă, 9 noiembrie. Comemorarea şi Serbarea de ieri, la Iaşi, 
pare să fi fost bine organizate, şi impunătoare. Cuvântările lui Sima şi 
generalului Antonescu excelente. Generalul a evocat suferințele îndu- 
rate în laşi de Regele Ferdinand şi a urat Regelui Mihai să ajungă și el 
la clipele de izbăvire, ca şi bunicul său —- și a rostit aceste cuvinte în 
faţa miniştrilor Axel... 

Păcat că a fost lăsat să vorbească şi vechea puşlama de Zelea Co- 
dreanu tatăl... Cei care l-au ascultat la Radio pretind că era cherchelit. 
În tot cazul a pus picioarele în străchini și a vorbit alandala... 

Universul de azi-dimineaţă, în fruntea dării sale de seamă citează 
următoarele cuvinte din cartea lui Corneliu Zelea Codreanu, Pentru 
Legionari: 

„Dragostea nu poate aduce nici tiranic, nici împilare, nici 
nedreptate, nici răzvrătire sângeroasă, nici războire sociață. Ea nu în- 
seamnă niciodată conflict...“ 

De şi-ar aduce aminte şi generalul Antonescu şi conducătorii de azi 
ai Mişcării Legionare, aceste frumoase cuvinte... 

De subliniat, în cuvântarea lui Sima, declaraţia de încredere şi de 
supunere faţă de generalul Antonescu. Avea nevoie să o spună, ca răs- 
puns la anumite curente ce-şi fac drum în Mişcare? 

Regele n-a deschis gura. Ar fi fost bine să fi spus şi dânsul ceva... 


Mâine se vor deschide la Sibiu cursurile Universităţii din Cluj. Vor 
asista la această solemnitate şi generalul Antonescu şi Sima. Se zice că 

generalul Antonescu va pleca apoi în Italia. În timpul scurtei sale ab- 
sente, puterile de „Conducător al Statului“ vor trece asupra întreg Con- 
siliului de Miniştri, iar nu asupra vicepreşedintelui Consiliului... 


leri după amiază m-am pomenit cu Ciudin, alarmat (21). „Vin, în le- 
gătură cu sinuciderea lui Blumenfeld (Scrutator)...“ Nici nu aflasem 
despre această sinucidere... Ciudin mi-a povestit că Blumenfeld făcea 
însemnări zilnice în care, pe lângă altele, consemna toate conversațiile 
sale cu diverșii oameni politici pe care îi vizita... Fiindu-i frică de o 
percheziţie a încredinţat caietele sale unui nepot dar din întâmplare, 
primul percheziţionat a fost chiar nepotul, şi caietele au fost luate... 
Ciudin pretinde că Blumenfeld s-ar fi sinucis fiindcă nu putea să su- 
porte ideea că „secretele“ (!!) oamenilor politici care au avut încredere 
în el, să ajungă din vina lui, în mâinile Guvernului! Nu ştiu ce o fi cu 
alții, dar în ce mă priveşte pe mine, dacă Blumenfeld n-a însemnat 
decât ce i-am spus eu, apoi n-am nici o grijă! Eu cred că era altceva la 
mijloc, dacă fatalele caiete au provocat într-adevră sinuciderea neno- 
rocitului... Blumenfeld, în calitatea lui de ovrei şi de democrat, ura 
Garda de Fier. Poate va fi scris în mărturisirile sale că uciderea lui 
Zelea Codreanu, şi a altora a fost binevenită, şi va fi regretat chiar că 
n-au fost ucişi mai mulți... Ştiu eu? Era în perfectă comuniune de idei 
cu Călinescu, cu Ghelmegeanu, cu Andrei — cu tot grupul trecut de la 
ţărănişti la Camarilă... În această ipoteză, se va fi sinucis, de frică să nu 
fie trecut înainte de moarte prin grele chinuri... Mai avusese el o dată 
de simţit mâna legionarilor... 

Blumenfeld era o canalie, dar foarte inteligent; un informator pre- 
tios, căci pătrundea pretutindeni... În această calitate de informator 
l-am primit şi eu, deseori, dar bineînţeles  lăsam pe el să vorbească... 
In ultima vreme n-a mai venit pe la mine. La cea din urmă vizită pe 
care mi-a făcut-o, mi-a părut foarte deprimat şi mi-a spus chiar că se 
gândește la sinucidere. Credincios, în adevăratul înţeles al cuvântului, 
n-a fost decât lui Stere, şi de la moartea acestuia, luase înfăţişare de or- 
fan... Dispariţia lui se încadrează în vremurile în care trăim; în stările 
de azi un om ca el nu mai avea nici un rost în viață... şi s-a dus! 


Polizu (Radu) a fost pus în libertate. Cineva care l-a văzut îmi po- 
vestește că e prăbușit... L-au ținut 16 ore în picioare! Un peşte în pi- 
cioare, și încă 16 ore, iată ceva de neînchipuit! A fost pus în libertate, 
dar nu scos din urmărire... Gestul de „voinicos“ pe care l-a săvârşit 

după moartea lui Duca — fără nici un risc momentan — îl va costa pro- 
babil scump... 


Ieri la orele 14 și ceva, din nou un cutremur... dar mult mai ușor. In- 
stitutul Meteorologic pretinde că a fost de gradul 4. Dar ne-a tras la toți 
o spaimă, căci ne-a fost frică să nu fie urmat de altul mai tare... Dar 
n-a fost. 


Pe fronturi nimic important. Între nemți și englezi continuă bom- 
bardările aeriene. Agenţiile Axei pretind că Parlamentul englez a fost 
mutat din Londra într-o localitate necunoscută, ceea ce ar fi indiciul 
unei hotărâri de evacuare a Guvernului întreg provocată prin succesul 
bombardamentelor germane... Știrile britanice nu pomenesc însă de- 
spre așa ceva... o 

Tot Agenţiile Axei mai anunţă că starea sănătății lui Neville Cham- 
berlain s-a înrăutățit mult... 

Roosevelt a întrunit Consiliul Apărării Naţionale şi i-a cerut auto- 
rizarea să livreze Angliei 12 000 aeroplane noi. O spun telegramele de 
la Berlin — care mai lămuresc, că în schimb, De Valera a declarat Ir- 
landa definitiv neutră, așa încât teritoriul irlandez nu va putea adăposti 
baze militare engleze, aeronautice sau navale. Şi telegramele din Ber- 
lin consideră acest succes al Axei ca o compensație de egală valoare, 
faţă de noul gest inamical al Statelor Unite... 

Pe de altă parte, cererea Cabinetului din Washinngton privitoare la 
garantarea securității vapoarelor ce ar transporta cetățeni americani 
repatriați din Irlanda în Statele Unite — a fost refuzată de Guvernul 
german sub cuvântul că aceste vapoare, contravin instrucţiunilor gene- 
rale ale amiralităţii Reichului, trec „prin zona de război...“ 

Pe frontul greco-italian, statu-guo. Italienii pretind că nu pot înainta 
„fiindcă în Grecia, șoselele sunt proaste!“ In schimb, aviația italiană 
bombardează ce poate. Grecii afirmă că au distrus sau capturat din nou, 
un însemnat material de război italian... 

Papen s-a întors la Ankara. Vizita sa în Germania n-a fost lungă... 


Duminică, 10 noiembrie. Sunt de la ora 4 în picioare, cuprins de 
oroare, şi nu parvin să mă liniștesc... La ora 4 fără un sfert a început să 
se mişte casa, să trosnească în încheieturi... Deșteptat, am văzut pe fe- 
reastră mai multe văpăi, şi în același timp, în mijlocul bubuiturilor am 

avut senzaţia netă că cade casa pe mine. Dar casa s-a ținut bine; au că- 
zut obiectele de pe mese, unele rame din perete —— și tencuială din 
tavan și de pe ziduri... Nu știu cum a trecut, dar a trecut. Am aprins şi 
m-am sculat. Toată casa era plină de zob, şi în toate odăile, vase sparte 
şi nesparte, hârtii, fel de fel de lucruri pe pardoseală... Nevastă-mea, 
Dinu! şi toate femeile din casă urlau şi se boceau. Şi peste ele căzuse 
zobul. Am scăpat cu puţin: tencuială căzută, ziduri plesnite dar nevă- 
tămate, ţigle şi cărămizi de pe acoperiș căzute în curte. Un coş cam 
ameninţă, dar rezistă... 

Abia ne liniștisem putin, a început telefonul să zbârnâie. Prietenii 
voiau să ştie dacă scăpasem... Am aflat că imobilul „Charlton“ de pe 
Bulevardul Brătianu se prăbuşise, omorând o sumă de lume... Trebuie 
să mai fie şi altele... 

Cutremurul de acum câteva săptămâni a fost cel mai tare din câte 
am trăit, dar pe lânpă cel de azi, n-a fost nimic. Cel de azi, a fost într- 
adevăr catastrofal -— pentru prima dată în Bucureşti şi în România s- 
au prăbușit case.. 

E ora 8, sunt 4 ceasuri de când a trecut groaza peste mine, şi tot nu 
m-am liniştit... 

Pentru mari păcate trebuie să ne pedepsească Dumnezeu, de ne dă 
tot ce ne dă de suferit... Eu unul, am încrucișat brațele, și nu mă mai 
apăr... Dea peste mine ce o vrea Domnul, se vede că aşa mi-a fost scris 
să sfârșesc viaţa... 


Ziarele de azi-dimineaţă ne anunţă fără alt comentariu, că dl Can- 
cicov a fost numit ministru al Economiei Naţionale în locul d-lui Leon, 
demisionat. De înlocuirea lui Leon, dovedit cu totul incapabil, şi anu- 
me cu Cancicov, s-a vorbit mult zilele din urmă. Miercuri, la „Steaua 
Română“, am sfătuit pe Cancicov să nu primească caci curd{irea e 
sigură în conjunctura de azi —- şi am avut impresia că nu va primi. 
Totuşi... 

Bine câ s-a dus dracului Leon. Cancicov tot are mai mult bun simt... 

Odată cu Cancicov, a fost numit subsecretar de Slat, tot fa Econo- 
mie, un anume Patra... Cine o fi? Presupun un legionar, ca să compen- 
seze numirea Jui Cancie 


Călătoria lui Molotov la Berlin e oficial confirmata de Agentia 
D. N p 


a Copilul lui ton Lahovari și a! jei Piggy Leonida 

Ministrul de Externe sovietic va întoarce astfel vizita pe care i-a 
făcut-o Ribbentrop la Moscova, şi va răspunde în acelaşi timp invi- 
taţiei ce i-a fost adresată de Guvernul Reichului... 

Nimic bun pentru noi nu va ieşi din această vizită, mi-e teamă... 


Pe FOAIA nimic nou. Obişnuitele bombardamente aeriene pe cel 
anglo-german -— iar pe cel italo-grec, italienii anunţă şi ei bombarda- 
mente, iar grecii... că au luat 150 prizonieri. 

În schimb, vorbărie multă. Churchill a vorbit la banchetul Lord- 
Mayor- ului şi a exprimat nădejdi de victorie. Dacă Anglia nu poate lua 
încă ofensiva, e că înarmarea ei e de-abia în anul al doilea... Dar până 
la 1939 ce au făcut? Primul- englez a făgăduit ajutor Greciei, în limitele 
posibilităţilor. Tot discursul lui Churchill e dl o strună cam pesimistă, 
spre deosebire de cele ţinute până acum. E drept că darea de seamă pu- 
blicată de ziarele noastre e transmisă de Agenţia Stefani... 

Fiihrerul a vorbit şi el la întrunirea foştilor luptători ai revoluţiei na- 
țional-socialiste. Foarte dârz. Germania vrea să trăiască în pace, să se 
dezvolte în pace, dar pentru cucerirea acestei păci —— nici un compro- 
mis nu va fi primit de Reich, astăzi stăpân pe situație. O pace de com- 
promis, n-ar fi decât un armistițiu... Are şi Hitler dreptate. 

În fine şi Rgosevelt a rupt tăcerea după alegerea sa. A vorbit presei 
americane. A declarat că nu are nici o cunoștință despre un proiect de 
mediaţie pentru pace din partea Statelor Unite... Şi a mai spus că 50% 
din fabricaţiu de război americană trebuie să meargă în Anglia... Toate 
bune, cum se vede. 


Luni, 11 noiembrie. Bucureştenii au trăit ieri o zi de groază. Nici 
azi nu ne-am liniştit de tot; şi cum să te linisteşti? Cu câteva minute 
înainte de a serie aceste rânduri, un nou mic, foarte mie cutremur... O 
codiță a celui de ieri, dar care n-a mai stricat nimic. ȘI aseară la ora 
11.45 a mai fost unul, t tot neînsemnat. Oricum, oricât de ne?nsemnate 
sunt aceste rnișcări, du pă tot ce am văzut iert, cle pun nervii într-o stare 
de încordare insuportabila... A trebuit să ajung la 70 de ani, ca să-mi 
dau seama că mai usor trece omul prinir-o boală 3 grea decât printr-un 
iii r. 

Catastro fa a fost mult mai teribilă de cum am crezut ieri, după ce a 
trecut peste capul meu 

Pe lângă prăbuşirea celor 12 etaje als imol bilului Charlton, s-au mai 
dărârnat şi o seamă de case, de biserici cte intre orele 10 şi 12 am făcut 


i 

ieri o raită prin oraș. O jale... Pe toate străzile, cărămizi de la coşurile 
căzute. Pe ici, pe colea câte o casă strivită sub acoperiş, câte un colţ dă- 
râmat, cărămizi şi pietre sărite de nu se ştie unde... Pe Calea Victoriei, 
pietroaie mai mari decât mine căzute din friza hotelului Continental, 
altele şi mai mari din părţile superioare ale palatului Poştelor. Orolo- 
giul şi postamentul de piatră de la Palatul de Justiţie prăbușite pe trep- 
tele exterioare ce duc la Sala paşilor pierduţi. Aproape toate imobilele 
mari „lezardate“. Ministerul de Externe, cel nou, plesnit de sus până 
jos. Imobilul din Calea Victoriei în faţa străzii Berthelot, gata să se pră- 
buşească. Bisericile Popa Tatu şi Schitu Măgureanu, pe lângă care am 
trecut, pe jumătate doborâte... 

Toate spitalele sunt pline de răniţi, cu sutele. Și morţi mulți. De sub 
Charlton, unde se lucrează cu înfrigurare, s-au scos până acum 45 de 
morți. Trebuie însă să fie mulţi, căci erau peste 20 de apartamente lo- 
cuite şi dintre locatari vreo 4-5 numai nu se aflau în casă. Se povestesc 
lucruri înspăimântătoare: de sub moloz, probabil din subsoluri s-ar mai 
fi telefonat încă ieri la amiază după ajutor... O fi? Echipele germane, 
cele dintâi la faţa locului , au lucrat cu un devotament și cu o pricepere 
demne de toată lauda. Până aseară nu se putuse însă ajunge la subso- 
luri, prin enormul morman de dărâmături. 

Se spunea ieri că prăbuşirea se datora faptului că betonul armăturii 
edificiului a fost de proastă calitate: antreprenorul Schinde ar fi între- 
buinţat var hidraulic în loc de ciment... Se mai spunea că unul din fraţii 
Schinde s-ar fi şi sinucis. Arhitect al imobilului a fost George Cantacu- 
Zino... 

Cutremurul a fost resimțit, dar mai slab, în toată Bulgaria și până în 
Italia, de o parte — până la Moscova, de alta. La noi, cele mai încer- 
cate localităţi, afară de Bucureşti au fost Ploieştii, Câmpina, Buzău, 
Râmnic, Focşani şi Galaţi. Focșani, mai ales. Panciu ar fi ras. Satele 
Bărcăneşti, Pucheni, Româneşti — pe şoseaua București—Ploiești ar fi 
distruse. Pagube mari și la Băicoi. Mai mici la Sinaia, Predeal, Brașov. 
La Titu gara ar fi prăbușită. Oficial se dă ca foarte atinsă Mănăstirea 
Dealul (liceul) de unde toţi elevii şi profesorii au fost evacuaţi... 

Ieri, toate trenurile au fost oprite, până la inspecția lucrărilor de 
artă— poduri, tuneluri etc. — şi această oprire a încurcat şi mai mult 
lucrurile... 

Doamne, doamne, crunt ne mai pedepseşti! Ce an, anul 1940! 

La înapoierea sa la Berlin, Clodius s-a oprit o zi la Arad, însoţit de 
noul nostru ministru în Germania, Greceanu. Probabil că a vrut să vadă 
halul românilor expulzați de unguri din părțile Ardealului pe care le-au 
luat în stăpânire. De ne-ar fi de folos... Să nu plătim tot noi oalele 
sparte... 


Neville Chamberlain a murit... L-a doborât cancerul de care sufe- 
rea, dar probabil că toată inima rea pe care i-au făcut-o evenimentele a 
contribuit la accelerarea procesului său morbid... A fost un om cumse- 
cade, dar n-a ştiut să prevadă în politică, sau, dacă a prevăzut, n-a făcut 
ce trebuia ca să le întâmpine... Mă gândesc la înarmarea Angliei, pen- 
tru care s-a pierdut atâta timp... 


Molotov a părăsit ieri Moscova, şi a luat drumul Berlinului. La gară 
l-au dus pe lângă înalţi funcţionari sovietici şi reprezentanţii Axei, 
printre care Gafencu. Schuleinburg a plecat cu dânsul. Agenţia DNB. 
comunică că plecarea lui Molotov a produs o adâncă emotie (?) în 
opinia publică sovietică (?) E pentru prima oară că preşedintele Consi- 
liului Comisarilor şi comisar special la Afacerile Străine părăseşte 
Rusia. La Berlin se face mare caz de această vizită care înseamnă, după 
presa german, spulberarea tuturor ştirilor tendențioase, din izvor bri- 
tanic, despre o schimbare în politica rusească şi despre o slăbire a legă- 
turilor dintre Soviete și Reich... 


leri au fost deschise la Sibiu cursurile Universității clujene. Gene- 
ralul Antonescu a rostit și aci un foarte bun discurs. Dar cine l-a ascul- 
tat, deși a fost redat la Radio... Eram toţi cu inima strânsă şi gândurile 
noastre siderate de catastrofa pe care o trăisem... | 


l Printre victimele scoase de sub ruinele Charltonului a fost iden- 
tificată şi d-na Bălașa Djuvara, văduva lui Trandafir... 


Infiltrația comunistă în rândurile legionare e tot mai accentuată. Ca- 
ranfil îmi povestește cum li s-au luat demisiile, de la U.C.B. şi Socie- 
tatea de Gaz, sub presiunea unor muncitori de la U.C.B. conduși de 
unul Nicolau şi îmbrăcaţi toţi în cămăși verzi — dar comunişti sadea... 

Antonescu şi Sima sunt hotărâți să curețe mișcarea de comuniști, 
dar se pune întrebarea: vor reuşi? Caranfil raportând cele întâmplate la 
U.C.B. lui Antonescu — generalul a dat acest senzaţional răspuns: 
„Dacă vor merge tot aşa, nu mai avem decât ocupația germană... . Zic 
şi eu... 


Așa cutremur n-a mai fost în București de la 1802, când s-a răstur- 
nat turnul Colţei... Dar pe vremea accea nu erau „blocuri“ și coşuri de 
20-30 de metri, la fabrici şi la caloriferele edificiilor publice... 

Coșul caloriferului de la Palatul Regal, ca şi cele de la fabricile din 
jurul oraşului s-a prăbuşit. În interiorul Palatului de Justiţie, daunele 
sunt mari. Un luminator s-a dărâmat sub presiunea unui coș căzut pe el 
tocmai în sala de Consiliu a Secţiilor unite. În alte săli, a căzut lustrul, 
au fost stricate mobilele.. 

La Ministerul de Industrie (fosta casă Vernescu), crăpături în zid 
atât de adânci, încât localul trebuie så fie evacuat. Ministerul Coor- 
donării se va muta în localul Adunării Deputaţilor... 

Pavlu soseşte de la Craiova şi-mi spune că şi acolo s-au prăbuşit 
case şi au fost câţiva morţi. La Breasta, crăpături prin ziduri, căderi de 
tencuieli — în total stricăciuni fără mare importanţă... 

Asemenea la Sinaia, după câte mi se telefoncază, n-ar fi fost stri- 
căciuni grave... 


Marţi, 12 noiembrie. Şi ziua de ieri, ca şi ziua de duminică, a fost 
o zi de groază. Nu izbutim să ne liniştim. La fiecare camion care trece 
pe stradă, mi se pare că începe iar cutremurul... Către seară, având 
nevoie să mă duc la Banca Naţională, de la mine de acasă până în 
Lipscani și de acolo la Jockey-Club, a trebuit să fac cu automobilul 
ocoluri peste ocoluri, şi am pus o jumătate de ceas numai de la Bancă 
la Club... Mai toate străzile sunt barate; blocuri de piatră, bucăţi de zid, 
coşuri, amenință să cadă peste trecători... Blocul, de dimensiunile hui 
Charlton şi el, din colţul Bulevardului Take Ionescu şi strada Atena, a 
fost evacuat, fiind gata să se prăbușească... De duminică dimineață 
până luni dimineaţă (icri) au mai fost înregistrate la Observator 8 cutre- 
mure, dintre care 3 mai sensibile duminică la ora 12 fără un sfert şi la 
ora 7 seara, luni dimineaţă la ora 8,35... Cel mai puternic, cel de luni 
dimineaţa n-a trecut însă de gradul 3... 

Centrele care au fost mai rău încercate sunt Bucureștii, Valea Pra- 
hovei, Focşani şi Galaţi. La Câmpina, aproape toate casele au fost vä- 

tămate; la Panciu n-a mai rămas una în picioare. Se zice că fraţii Apos- 
toleanu, care se aflau acolo la via lor, au scăpat cu viața dar răniţi... 

Numărul total al victimelor nu e încă stabilit: de sub molozul de la 
Charlton se scot în continuu cadavre... Nu se mai speră nici o salvare, 
de sub mormanul de ruine. Beciurile, în care probabil că duminică di- 
mineaţă mai erau încă oameni vii, au fost în parte înecate de apă (s-au 
spart tevile) iar în parte distruse de foc căci s-a aprins şi rezervorul de 
păcură ce alimenta caloriferul... 

D-na Djuvara a fost găsită cu capul zdrobit și cu pântecele deschis: 
în braţe strângea o perină în care se aflau 3 milioane lei numerar, 
câteva scule şi titluri... Cum este exclus să fi avut timpul să-și adune 
avutul, e probabil că dormea pe el, cum fac mulți avari — şi avariţia 
d-nei Djuvara era cunoscută... Avocatul Stoenescu (invalid de război) 
a fost găsit încă viu, dar a murit după câteva ore la spital... Până ieri se 
scoseseră de la Charlton vreo 70 de morţi... 

Numărul victimelor, în toată țara, se urcă la mai multe sute de morți 
şi la peste o mie de răniţi; numărul exact nu va putea fi cunoscut decât 
după o zi sau două... 

Parchetul a audiat ieri pe cei doi fraţi Schinde (antreprenorii blo- 
cului Charlton) şi pe arhitectul G. N. Cantacuzino. Nici unul n-a fost 
încă arestat, după cum se zvonise ieri... 

Spectacolele au fost suprimate pe trei zile, până joi. Toate sălile vor 
fi examinate şi nu se vor redeschide decât în măsura în care vor fi con- 
statate ca nepericuloase pentru public. 

Trenurile au reînceput să circule, dar sosesc cu mari întârzieri... 

Curtea de Casaţie anunţă că şedinţele ei sunt suspendate pentru câ- 
teva zile, până se vor face reparaţiile necesare... 

Generalul Antonescu a afișat un scurt dar călduros apel prin care 
caută să îmbărbăteze lumea. Greu... 

În străinătate — opinia publică e adânc emoționată de nenorocirile 
noastre, până şi Camera din Budapesta a votat o moţiune de simpatie, 
„în numele solidarității omeneşti“! 


Deşi s-a spus că generalul Antonescu nu mai pleacă la Roma, călă- 
toria sa a fost confirmată ieri în Consiliul de Miniştri. Conducătorul 
Statului va sosi în capitala Italiei la 13 noiembrie, adică poimâine, în- 
sotit de Lucă Sturdza. Interimatul preşedinţiei Consiliului îl va deține 
Horia Sima, al Ministerului Apărării Naţionale generalul Petrovicescu. 

iar al Externelor Mihai Antonescu. Puterile de „Conducător al Statu- 
lui“ trec asupra întregului Consiliu. 


Molotov soseşte azi la Berlin, unde va fi primit cu mare alai. Asu- 
pra scopului vizitei, domnește cea mai mare rezervă, dar presa germa- 
nă subliniază importanţa evenimentului, care confirmă perfecta înţele- 
gere dintre Reich şi Soviete... Numai de nu ne-ar mai cădea o cărămidă 
pe cap... 


O telegramă de la Washington ne informează că di George va fi 
numit președintele Comisiei Afacerilor Străine a Senatului american în 
locul faimosului Pittman, şi cu acest prilej aflăm că zisul Pittman a de- 
cedat... George, deşi democrat, nu pare a fi din apropierea lui Roose- 
velt, așa încât acesta va mai trăi zile plăcute, ca pe vremea decedatului. 


_ Se vorbeşte de criză în Anglia şi în special de demisia lui Halifax. 
E drept că ştirea e dată de Agenţia Stefani... 


Grecii anunţă succese în Epir. Comunicatul elen vorbeste de în- 
frângerea şi împrăștierea Diviziei a 3-a Alpină, cu amănunte... S-ar fi 
capturat cu acest prilej un numeros material de război şi prizonieri... Să 
fie așa? E fapt că italienii nu vorbesc decât despre bombardamentele 
lor, lar asupra operațiunilor militare tac... 

Oricare va fi soarta lor finală, nu încape îndoială că grecii scriu o 
frumoasă pagină în istoria lor naţională. l 


Miercuri, 13 noiembrie. Generalul Antonescu a plecat aseară, cu 
tren special la Roma. Cu dânsul au plecat Sturdza, subsecretarul. Pro- 
pagandei Constant, Mânzatu directorul general al Radiofoniei și alții, 
La gară a fost însoțit de tot Guvernul și de miniştrii Axei. În tren s-a 
suit şi Ghigi, ministrul Italici. Horia Sima a citit înainte de plecare < 
mică cuvântare prin care, pe lângă laude aduse lui Mussolini si sene- 
ralului Antonescu, a subliniat solidaritatea Mişcării Legionare cu € On- 
ducătorul Statului... Ca să taie aripile pescuitorilor în ape tulbure... Ge- 
neralui va sta la Roma cinci zile. l 

Pe fiecare zi se constată tot mai mult întinderea dezastrului pro- 
vocat de cutremur. La Charlton se lucrează zi şi noapte, și nu se poate 
ajunge până în fundul acestui iad. Nici o nădejde nu mai e să se mai 
găsească cineva în viață. Din subsol, unde focul nu poate fi stins, se 
ridică aburi ca dintr-un vulcan... Obiecte, mobile frânte, covoare şi din 
când în când un cadavru ies la iveală... 

Nenumărate imobile din Bucureşti au trebuit să fie evacuate. Blo- 
curi şi case amenință cu prăbușirea. Circulaţia prin oraş a devenit 
foarte grea: nu e stradă care să nu fie întreruptă şi interzisă pe câte o 
bucată din parcursul ei. 

Panciu e complect distrus. Epicentrul cutremurului a fost stabilit în 
munţii Vrancei, iar linia principală a cataclismului merge din Vrancea 
până la Galaţi... 

Regele a vizitat ieri şantierul de la Charlton și punctele cele mai lo- 
vite ale Capitalei. Apoi, împreună cu Regina Elena a cercetat spitalele 
ȘI răniții... 

Din toate ţările au sosit condoleanţe. Fiihrerul a telegrafiat Regelui 
Mihai. Lumea trăieşte în panică; fiecare îşi zice: „Ce va fi de va mai 
veni un cutremur! Nu va mai rămâne casă în picioare!“ Şi în asemenea 
împrejurări, regimul ne dă în fiecare zi la cap. Vom mai cunoaşte noi 
oare vremuri liniștite? 


Pe ziua de azi următoarele decrete: unul relativ la căsătoriile funcţio- 
narilor cu femei etnic străine — căsătorii ce sunt interzise; unul relativ 
la imobilele urbane părăsite (?), „spre a fi păzite“ (11); unul privitor la 
uneltirile împotriva ordinii stabilite în Stat, cu închisoare de la 5 la 15 
ani... 

Presupun — şi sper — că acesta din urmă a fost promulgat în vede- 
rea acțiunii hotărâte împotriva mişcării comuniste devenită foarte peri- 
culoasă prin infiltrarea ei în Mişcarea Legionară... 


Victor Medrea, directorul general al Presei, a fost numit „Şeful Pro- 
tocolului Legionar“. Nu pricep bine... 


Molotov a sosit ieri-dimineaţă la Berlin unde a fost primit ca un su- 
veran, cu gara Anhalt decorată, cu steaguri, cu armată, cu tot dichisul 
şi tot alaiul. A fost găzduit la palatul Bellevue. Inainte de dejun a avut 
o lungă convorbire cu Ribbentrop, după dejun una şi mai lungă cu 

Hitler... Despre ce a venit să trateze la Berlin nu se ştie încă. Probabil 
că a fost invitat în vederea planului de reconstrucție al Europei şi mai 
ales pentru discutarea problemelor de ordin economic. Că s-a vorbit şi 
se vorbește şi politică, nu încape îndoială — dar pe acest teren presu- 
pun că Sovietele vor rămâne rezervate ca şi până acum. Să aşteptăm să 
răsufle ceva... din cele discutate între actualii stăpâni ai lumii... 


După Agenţiile Stefani şi D.N.B., la Londra ar fi fierbere mare. 
Churchill ar fi hotărât o încercare disperată la Moscova, încercare îm- 
potriva căreia s-ar fi pronunţat Halifax, de unde zvonurile despre demi- 
sia sa... Încercarea ar fi şi fost facută de Cripps, pe lângă Kremlin, zi- 
lele trecute şi n-ar fi dat nici un rezultat... Descurajarea ar fi mare la 
Londra, pretind Agenţiile Axei... 

Pe de altă parte, Roosevelt a ţinut primul său discurs, după reale- 
gere, cu prilejul aniversării Armistițiului din 1 noiembrie — aniver- 
sare, care, fie zis în treacăt, n-a mai fost celebrată anul acesta decât în 
America — Roosevelt a ţinut primul său discurs după realegere şi n-a 
făcut decât literatură... Nimic precis, nimic din ce sc aşteaptă în Anglia. 

De aci, şi mai multă deprimare pe malurile Tamisei, pretind 
Axiștii... 


Italienii dezmint înfrângerea Diviziei a 3-a Alpină, și pretind din 
contra că trupele acestei unităţi înaintează cu vigoare în Epir... Totusi, 
din toate comunicatele reiese că războiul e dus momentan într-un ritm 
mai încetinit. Să fie obosiţi toţi beligeranţii?... Unde e norocul! 


Joi, 14 noiembrie. Toată viata Bucureştilor e încă sub apăsarea 
oribilei catastrofe. Mormanele de cărămizi şi de zoburi, pe aproape 
toate străzile, închiderea multora din ele din cauza clădirilor care amc- 
ninţă să cadă, tragicul spectacol de la Charlton, care nu se mai sfårsces- 
te, ştirile din ţară ce aduc tot mai multe amănunte despre cele întâm- 
plate — dar mai presus de toate zilnicele mici cutremure contribuie să 
menţină o atmosferă de groază... Nimeni nu e sigur de ziua de mâine 
şi nimeni nu mai are capul la nimic... Eu stau cu acoperisul desfundat 
şi cu trei coşuri dărâmate. Am pus mâna pe zidari, pe cărămizi — dar 
n-am var... Şi fiecare cu păsul său... 

Deocamdată ne plouă condoleanţe din toate țările. Ziarele de azi 
publică şi telegrama lui Hitler către Regele Mihai, și răspunsul acestuia 

în care se arată toată recunoştinţa noastră pentru ajutorul dat de trupele 
germane... 
Să ne ajute Dumnezeu! 


Ieri am avut un cutremur uşor la ora 7,46 dimineaţa și altul de gra- 
dul al 3-lea la orele 18,57, seara... 


Teatrul Naţional a fost atât de zdruncinat încât a fost închis şi va 
trebui reconstruit. Bătrâna construcție, aproape centenară şi-a trăit via- 
ta. A fost închisă și Opera Română (Teatrul Liric, de lângă Cişmigiu). 
De când trebuia închisă! E de mirare că nu s-a prăbuşit toată, ci numai 
o parte... 

lată Bucureştii fără teatre mari. Nici o pagubă... Dar și Ateneul a 
fost serios zdruncinat, şi nici acolo nu sc vor mai putea ţine şedinţe. 
Orchestra Filarmonicii e în căutarea unei săli pentru concerte. Nu va 
găsi uşor, una. 


Coi doi frati Schinde, Schuster şi încă doi nemți care au construit 
blocul Charlton au fost interogati şi arestati. Arhitectul George Canta- 
cuzino a fost $i el chemat la instructie, dar n-a fost arestat şi pare că va 
scăpa, câci se zice cå de vină n-ar fi fost planurile, ci modul cum s-a 
executat constructa. ` 

Până aseară se scoseseră de sub dărâmănturile de la Charlton 98 de 
bi a 
asore! Teodoreanu, ultimul locatar al imobilului, care a scăpat 
numai prin deprinderile lui de boem ce-l tin tot departe de casă, e sin- 
an rămas vesel căci a mai găsit un prilej să binecuvân- 
ide beţie... leri spunea: „Mai bine beat mort, decât mort 
boat...“ şi adăuga: „morţii cu morţii, şi vii cu... viile!“ 


ae set 


Zâzanie mare şi serioasă printre conducătorii regimului... 

Mai întâi între generalul Antonescu şi Legiune. Generalul nu are 
nici o încredere în Legiune, ṣi Legiunea în General. Înţeleg prin Le- 
piune masa legionarilor, căci cu Sima şi cu colaboratorii săi, Generalul 
e de perfect acord. Apoi, masa Mişcării pare a nu mai fi de acord cu 
Sima... Pe lângă disidenta lui Noveanu şi Bidianu, a mai intrat acum în 
joc Moş Zagreb, adică bătrânul Zelea Codreanu. Sosit luni de la lași 

s-a instalat la sediul Mişcării (strada Imprimeriei), s-a declarat repre- 
zentantul lui fiu-său, Căpitanul, pe pământ, şi a numit o serie de adver- 
sari ai lui Sima în cele mai înalte grade ale Legiunii... Între alții şi pe 
părintele Dumitrescu-Borșa, unul din vechii tovarăși ai Căpitanului, 
până acum ostil (chiar dacă nu pe față) lui Sima şi legionar cu mare 
vază printre camarazii săi... Se zice chiar că părintele Dumitrescu este 
cel care mână în acțiunea lui pe moș Zagreb... În urma acestei inter- 
venţii a bătrânului Codreanu, mari certuri s-au ridicat în sânul Miş- 
cării... La acestea se mai adaugă şi acțiunea elementelor dizolvante co- 
muniste şi a haimanalelor intrate în Legiune şi nerăbdătoare de ghe- 
liruri. Duminică şi luni a fost agitaţie mare în Jurul sediului legionar 
din strada Imprimeriei. Se povestesc de tot felul: un legionar comunist 
ar fi împuşcat pe altul, un automobil necunoscut ar fi trecut prin faţa 
sediului şi din el s-ar fi tras cu o puşcă mitralieră: doi legionari ar fi 
căzut morţi. Se mai vorbeşte de un grup de legionari, necunoscut şi el, 
care ar fi încercat să pună mâna, tot luni, pe Ministerul de Justiţie şi 
să taie telefoanele, dar a fugit în fața gărzii Ministerului, alarmată de 
portar... 

Se mai povesteşte că bătrânul Codreanu, cu doi fii ai săi, vestiți că 


ai lui Sima vin să-i aresteze, s-au pus în genunchi în faţa icoanei Ar- 


hanghelului Mihail, poziţie în care nimeni n-a îndrăznit să pună mâna 
pe ei. Despre alt zvon, bătrânul Codreanu, cu băieții lui, a fost arestat 
aseară... Mişcarea lui nu e însă de disprețuit fiindcă în dosul ei se as- 
cunde părintele Dumitrescu-Borşa, luptător cu multă trecere în Le- 
giune... 

Și văduva lui Corneliu, d-na Lileta, ar fi intrat în dans, susținând 
altă disidenţă, e a lui Ciorogariu... 

Şi Neagoe Flondor e supărat. A scris o demisie din funcţiile de co- 
misar la Reşiţa, de o nebună obrăznicie, a trimis-o lui Antonescu şi a 
plecat cu „Leni“! şi copil, la Sibiu... Rioşanu, rămas fără Leni urlă și 
spumegă și înjură pe Flondor, „cu care trebuie sfârşit“... 

Și nemții sunt foarte nemulțumiți... 


De la instrucţia omorurilor de legionari săvârşite sub fostul regim, 
se spune că singura atitudine demnă e a lui lamandi. 

Deşi închis la Jilava, nu e deloc speriat. Pe când toţi ceilalţi au o 
atitudine lamentabilă, lamandi declară că a ştiut tot, că a aprobat tot, că 
dacă ar trebui să reînceapă ar face acelaşi lucru şi că nu are decât un 


l Leni e soţia lui, născută Grigorcea... 

regret: că n-au fost uciși toţi legionarii... A impresionat până şi pe ju- 
decători! Iamandi şi demnitatea — iată ce nu s-a aşteptat nimeni! Câte 
mai trăim şi mai vedem şi noi! 


Colonelul Romniceanu, mareșalul Palatului, a fost numit adminis- 
trator-sechestru al bunurilor fostului Rege Carol şi al bunurilor Casei 
Regale, până la sfârşitul anchetei care descurcă potlogăriile de la Palat, 
şi partea fiecăruia, inclusiv Statul... i . . 

Numirea unui administrator-sechestru a fost făcută după cererea 
Băncii de Credit, al cărui acţionar majoritar e fostul Rege. Acţiunile 
fiind blocate, nimeni nu putea exercita drepturile lui. Pe baza numirii 
sale ca sechestru, le va exercita de acum înainte colonelul Romni- 
ceanu... 


Molotov pleacă azi din Berlin. Presa germană dă o importanţă co- 
vârşitoare vizitei sale iar cea italiană declară că, cu prezența șefului 
Guvernului sovietic în capitala Germanici, s-a dat ultima lovitură An- 
glici, exclusă din organizarea noilor rosturi ale Europei. i 

Asupra celor vorbite sau hotărâte la Berlin, se păstrează un secret 
absolut. Până acum nu s-a dat măcar un comunicat, şi nu se ştie dacă 
sc va da... De nu s-ar fi hotărât ceva pe spinarea noastră... 


Şocariciu era omul de nădejde al lui Sima. Terorist şi rău, îl pusese 
în fruntea poliției legionare dm Bucureşti. Alaltăieri alergând cu un 
automobil în goană spre Ploiești, în cine ştie ce urmărire, a ieşit cu 
maşina din şosea la o curbă. Maşina s-a făcut praf, cei doi tovarăşi ai 
săi au fost omorâți iar el, Șocariciu, a avut ambele picioare rupte. Au 
trebuit să fie amputate. E o pierdere importantă pentru Sima... 


Cei care ascultă Londra la Radio, povestesc: 

leri ia Camera Comuncler, în mijlocul entuziasraului gencral, Chur- 
chill a citit raportul Amiralității din care rezultă că escadrilele de avi- 
oanc engleze au atacat escadra italianā de unităţi mari, în rada de la 
Tarant. Din 9 mari cuirasate, 6 au fost scufundate... E un succes nespe- 
rat pentru britanici, care mărturisesc că au pierdut foarte multe avioane 
în lupta pe care acestea au dat-o „în picaj“. Numai 2-3 avioane s-au 
înapoiat ja bazele Jor. Aceste pierderi, spun englezii, sunt larg e >mpen- 
sate prin faptul că puterea ofensivă a flotei italiane a fost nimicită... 

“Tot Londra dă comunicatul grecesc în care se lămurește că întreaga 
armată italiană, compusă din 10 divizii, e în retragere... În fruntea ei 
era a 3-a divizie de Alpini, de un an în Albania, şi prin urmare aclima- 
tată — totuşi ca a fost mai întâi încercuită şi apoi distrusă... 

În ziarele noastre de două zile nu mai apar comunicatele grecești şi 
engleze. În schimb, cel italian, vorbeşte de bombardări cu avioanele, 
dar, strategic, despre frontul grecesc -— nimic. 

Ştirile engleze, prinse prin Radio, par să descrie astfel o situaţie 
reală... 

Generalul Antonescu nu va găsi la Roma o atmosferă prielnică pen- 
tru încercările sale — şi e păcat. Singura noastră nădejde rămâne Ger- 
mania, care ne-a garantat solemn graniţele noastre, aşa ciuntite cum 
sunt... 


Vineri, 15 noiembrie. Văzut ieri pe Medrea care mi-a povestit 
„evenimentele“ petrecute la sediul Mişcării Legionare şi la Ministerul 
de Justiţie. A fost o încercare de „putsch“ în miniatură dar în toată re- 
gula, cu automobile, cu puști mitraliere şi tot dichisul. Asaltatorii erau 
însă puţini şi legionarii credincioşi stăpânirii şi preveniţi la timp, au 
putut înfrânge uşor pe răzvrătiți. Lovitura a fost încercată nu luni, cum 
mi se spusese, ci marti, chiar în ziua plecării generalului Antonescu... 
Cuvântarea lui Horia Sima la gară a fost consecinţă a celor întâmplate 
şi „soluționate“ până în preajma plecării generalului. Sima n-a avut alt 
mijloc de a mărturisi perfecta lui solidaritate cu Antonescu... 

În toată această afacere bătrânul Zelea Codreanu a fost, pretinde Me- 
drea, manevrat de alţii, de popa Dumitrescu-Borșa mai ales. Moş Zelea 
Codreanu va fi internat la o mănăstire. Preotul Dumitrescu-Borşa, Cio- 
rogaru, Dumitrescu-Zăpadă şi alţi 16 legionari complici ai acestora vor 
fi eliminaţi din Legiunc, și judecați. Horia Codreanu (frate cu Cornec- 
liu) n-a făcut niciodată parte din Legiune în care chiar Capitanul n-a 
vrut să-l primească. 

O serioasă acţiune de „epurare“ a fost întreprinsă în Mişcarea Le- 
gionară. Nu numai foștii comunişti, dar şi orice elemente dubioase vor 
fi eliminate. Deja s-au îndreptat multe. Legionarii au fost scoșt din Po- 
liţie şi nu mai au drept să calce pe la oameni... Poliția icg;onară nu mai 
are competenţe decât în diferendele dintre legionari — zice Medrea. 
Studenţii vor trebui să reintegreze şcoala. Aparatul de Stat va fi apara- 
tul de Stat, şi Legiunea Legiune... Dea Dumnezeu! 

Am lămurit și cu lui Medrea, ca să spună lui Sima, că un Guvern nu 
poate dăinui fără consensul gencral — și că acest consens lipseşte ac- 

tualului regim din cauza revoluţiei economice inutile adăugată la revo- 
luţia politică... 

Medrea, care este directorul Presei, şi în legătură cu nemţii m-a asi- 
gurat că zvonurile ce au circulat cu atâta insistenţă în zilele acestea, 
despre o revendicare a Moldovei din partea ruşilor (vizita lui Molotov 
la Berlin) nu sunt întemeiate, şi că garanţiile germane privitoare la 
integritatea garanţiilor noastre sunt mai solide decât oricând... 

Despre vizita lui Antonescu la Roma, mi-a povestit că s-a făcut după 
insistența italienilor, care au cerut (şi obţinut de la nemți) prioritatea 
(111). Generalul se va înapoia la București şi va merge la Berlin la 22 
noiembrie... 

Medrea mi-a confirmat înfrângerile italienilor și mi-a mai povestit 
că nemtii sunt plini de ironie faţă de italieni de care îşi bat joc (Medrea 
vine de la Berlin), că Just, noul ataşat militar german la Bucureşti, a 
trimis un raport la Statul său Major prin care demonstra că Bucovina 
şi țara Secuilor sunt indispensabile pentru apărarea Moldovei, că 
Moldova e plină de trupe germane... 

Înainte de a mă părăsi, directorul general al Presei noastre mi-a 
destăiunit că Pamfil Șeicaru e curăţat, că Curentul nu mai trage decât 
15 000 exemplare pe zi şi că ţiganul nu îndrăzneşte să se mai înapoieze 
la București... A aşteptat pe Antonescu la Roma, ca să se pună sub pro- 
tecţia lui... 


g 


Ieri la ora 16,38 a mai fost un cutremur de gradul 3. Lucru de ne- 
crezut, cu nu l-am simtit, deşi scriam la biroul meu în acel moment... 


Pe când la noi scoarța pământului trosneşte, aproape la antipode, în 
Statele Unite furtuni catastrofale nenorocesc lumea. Agricultura a su- 
ferit pagube formidabile, şi ar fi şi vreo sută de morți. 


leri a fost arestat şi G. Cantacuzino, arhitectul (autorul planurilor 
blocului Charlton). Tribunalul a confirmat chiar ieri arestarea, cu toată 
mişcătoarea pledoarie a lui Emil Otulescu... 

Din Spania se anunţă că Urdăreanu a fost arestat, și că va fi extrădai. 

Informaţiile cercurilor palatiste erau prin urmare inexacte... Un 
eveniment plin de consecinţe, căci în procesul său e foarte probabil că 
Urdăreanu se va acoperi cu autoritatea Regelui Carol... 

Întâlnire ieri cu Cancicov la Ministerul lui. L-am găsit destul de de- 
primat. Deşi a primit postul de ministru al Economiei Naţionale pe 
baza unui program precis şi după insistențele generalului Antonescu 
— cum şi-a luat Departamentul î in primire au venit sovietele legionare 
să îi discute îndrumările şi să încerce să îi impună pe ale lor... Cancicov 
s-a arătat dârz, dar mărturiseşte și el că nu știe dacă va putea sta... În 
nici un caz nu se va supune injoncţiunilor lui Dan Rădulescu, preșe- 
dintele Comitetului legionar de planificare, care pe lângă planurile sale 
a venit să îi impună... pe toţi pungaşii daţi afară de la „Rimma“! „De 
unde vor fi adunat atâtea capete patibulare — adăuga Cancicov -— să 
îi vezi, au toţi aerul scăpaţi din casa de nebuni sau din spitale...“ 

M-am pus de acord cu Cancicov asupra Consiliului „Stelei“. El ar 
voi să rămân şi la Banca de Credit, dacă, cum crede, numărul Consilii- 
lor din care poate cineva face parte se va spori la 3 sau 4. Vom vedea... 


Generalul Antonescu a fost primit la Roma cu alai şi cordialitate. 
Drapele, vizite, mese, întrevederi. Asupra acestora nu s-a comunicat 
încă nimic. 

Infrângerile italiene, care par certe, au trebuit totuși să imprime re- 
cepţiei o notă tulburătoare... 

Comunicatul de azi italian, tratează de fanteziste ştirile englezești 
referitoare la operaţiunile de la Tarent, şi adaugă că se vor da lămuriri 
exacte asura lor îndată ce se va putea... Aproape o mărturisire... 

Radio-Londra de aseară anunţă alte succese navale britanice: o 
serie de submarine (multe) și de contratorpiloare scufundate... Collas, 
ambasadorul Greciei, a povestit tot aseară că nu i se mai transmitea cò- 
municatul grecesc (despre publicarea lui în ziare, nici vorbă), dar că i 
se telefonase de la Atena că grecii au făcut 12 000 prizonieri, că au 
înaintat în Albania, că englezii au distrus bazele navale italiene de pe 
coasta orientală a Adriaticii şi că sunt stăpâni asupra Canalului de 
Otranto. Aprovizionarea trupelor italiene din Albania ar fi devenit im- 
posibilă. Comunicatul italian nu spune nimic despre operațiunile din 
Albania, ci numai că a fost schimbat comandamentul... E si asta o 
mărturisire... 

Molotov a părăsit Berlinul. Nici un comunicat. Presa spune numai 
că înțelegerea a fost deplină. Poate îmi va aduce ceva Cecropid, care a 
sosit aseară din capitale Reichului... 

A apărut azi un decret prin care se hotăreşte demobilizarea gene- 
rală. Se menţin însă concentrările şi rechizițiile... Lumea nu pricepe. 
Lucrul e însă foarte simplu. În caz de mobilizare, tot comandamentul 
Armatei se împarte pe diferite etape, şi anume dispoziţii legale intră în 
vigoare. Prin demobilizare anumite formaţiuni şi comandamente se 
desfiinţează şi, reintrându-se în normal, se fac mari economii.. 

Încorporarea contingentului nou a fost amânată pentru o dată ce se 
va fixa. Pretextul: cutremurul a deteriorat un mare număr de cazărmi... 


Sâmbătă, 16 noiembrie. După câte aflu din sferele Ministerului de 
Externe, chestiunea Moldovei nu s-a pus nici un moment la Berlin. Au 
inventat-o pe de-a-ntregul născocitorii noştri de ştiri false, alarmiştii şi 
ovreii. La Berlin s-a tratat cu Molotov, pe lângă problemele econo- 
mice, cele privitoare la Extremul-Orient şi la o expansiune către Meso- 
potamia şi Golful Persic. Pentru un motiv sau pentru altul, secretul e 
încă oficial păstrat asupra negocierilor. Ruşii au dat un comunicat 
scurt, prin care constată comunitate de vederi între cele două Puteri, cu 
privire la toate chestiunile examinate... 

Agenția TASS mai dă o dezminţire afirmațiilor americane, după care 
Japonia ar fi oferit Sovietelor jumătate din Indii (!!) în schimbul Sibe- 
riei Orientale. Nici o propunere n-a fost făcută de către japonezi, Ru- 
siei — afirmă TASS... 


Mareşalul Keitel a avut o întâlnire cu mareșalul Badoglio, la Inns- 
bruck. După ştirile de la Berlin, nu este exclus să se fi discutat despre 
operaţiunile din Albania... Pare că situaţia Italiei este acum centrul pre- 
ocupărilor germane. După informatiile ce ne sosesc, vizita lui Molotov 
a ieşit din cercul interesului obştesc, nimeni nu mai vorbeşte despre ea 
pe Unter den Linden, ceea ce ar putea da de gândit asupra rezultatelor 
obţinute: nu este exclus ca acordul să nu fi fost atât de deplin, între cele 
două Guverne... 

La Roma, generalul Antonescu a făcut presei declaraţii excelente şi 
curajoase: n-a ezitat să sublinieze şi nedreptatea ce ni s-a făcut cu 
Ardealul şi hotărârea noastră de a nu abandona nimic din drepturile 
noastre... 

Preşedintele Roosevelt a respins demisia lui Bulitt, ambasadorul 
Statelor Unite la Vichy; omul care duce o mare răspundere în declan- 
şarca războiului prin încurajările pe care le-a dat Franţei, a rămas pe 
loc, ca să mai încurce şi pe viitor lucrurile... 

Printre multe alte cusururi am și pe acela de a nu asculta la Radio. 
Dacă aş fi ascultat discursurile ţinute în ziua de 8 noiembrie la lași, 
mi-aş fi dat seamă cd acolo, în fața Regelui și a lui Antonescu, iar nu 
la sediul din strada Imprimeriei, s-a proclamat bătrânul Zelea Co- 
dreanu „reprezentantul fiului său pe pământ“ — că acolo la lași „a 
numit“ o serie de băieţi în înaltele comandamente ale Legiunii, și a 
afurisit pe conducătorii actuali... A doua zi în ziare, discursul lui moș 
Zagreb a fost redat cu totul altfel și nici una din nebuniile lui n-a mai 
apărut... 

„Putsch-ul“ a fost mai serios decât s-a crezut în primul moment. $- 
a descoperit la cei răzvrătiți ordine scrise de ucidere, în care erau În- 
scrise şi victimile (începând cu Horia Sima şi vreo 12 la munär) si au- 
mele celor însărcinaţi cu executarea. În urma acestor descoperiri, unii 
din cei arestaţi şi pusi ieri-diminceţă în libertate, au fost arestați din 
nou aseară... Lupta, în sânul Mișcării Legionare, e acum pe viaţă și pe 
moarte. Nemţii de la Legaţie urmăresc pas cu pas c evenimentele; e 
probabil că cele ce se întâmplă vor precipita hotărârile privitoare la o 
eventuală „ocupațiune“ germană... 

La Berlin se discută pe faţă „forma“ acestei ocupaţiuni... Sc zice că 
nu se va crea un „Protectorat“ românesc, ci un „Inspectorat“... Va fi 
bineînţeles ocupată și Ungaria şi se va crea un „Zollvereim” între cele 
trei State, la care se va adăuga probabil şi Bulgaria și luposlavia. Sc va 
ajunge astfel la „spiritualizarea“ ‘ granitelor din sud-estul Europei, reali- 
zându-se unul din visurile lui Titulescu... 


Berlinul a fost din nou atacat masiv de aeroplane britanice în roap- 
tea de miercuri spre joi. Pagube mari n-au fost înregistrate însă. Avioa- 
nele engleze nu pot lua încărcături prea mari, aşa încât efectele bom- 
bardamentelor lor nu se pot compara cu ale ger manilor asupra Lor idrei. 

Cecropid, care a petrecut câteva zile la Berlin, pove esteşie cà „ala 
mele“ sunt mult mai neplăcute ca „bombardamentele „Toată | umea 
trebuie să coboare în adăposturi ca să se apere mai ales î înpoir iva sehi- 
jelor de obuze trase de artileria antiaeriană şi care cad pretu! indeni.. 

Tot prin Cecropid am aflat că Frau von Coller nu s-a mişcat de la 
Berlin şi n-a fost nicidecum trimisă în Statele Unite. formația mea, 
culeasă de la gazetarii străini din București, fusese greşită. 


Azi-dimincaţă s-a publicat şi comun icatu! grecesc, desi în registred- 
ză uşoare succese împotriva italienilor... Situatia nu pare să se fi fmbu- 

nătăţit pentru aceştia, pe frontul albanez, iar pe de altă parte, englezii 
le bombardează serios bazele militare. 

Dar şi avioanele germane au revărsat prăpădul asupra Anglici. Peste 
500 de avioane nemţești au bombardat oraşul Coventry şi fabricile 
sale... 


Georgescu-Cocoş a venit să-mi povestească nenorocirile lui Iorga. 
Toate clădirile lui de la Vălenii de Munte s-au prăbuşit mai mult sau 
mai puțin din pricina cutremurului. Casa lui de locuinţă a fost cel mai 
greu atinsă, cra să fic sugrumati Şi cl şi coana Catinca... Au trebuit să 
se mute într-o casă țărănească, din mahalaua Vălenilor, de unde bietul 
fost semi-zcu trebuie să alerge în fiecare dimineaţă, la distanţă mare, 
să-și facă treburile într-un garaj, pe un ţucal. De ruşine, îşi golește apoi 
singur oala, și o şterge cu foi... Nici tiparniţa nu mai poate funcționa, 
căci zidurile sunt aşa de crăpate încât n-ar mai suporta vibraţiile mo- 
torului... Bietul paranoic, lipsit deja de toate funcţiile şi ghelirurile lui, 
decăzut din situaţia de profet al Neamului, mai cad şi zidurile pe ell... 
Să fie o Dreptate, pe pământ? Oricum mi-e milă de el; Cocoş pretinde 
că nu va rezista la toate nenorocirile ce-i cad pe cap... 


Medrea îmi povestește despre lamandi. Nu e adevărat că atitudinea 
lui e trufaşă şi că se laudă cu ce i facut şi că regretă că nu s-au stârpit 
legionarii pe o scară mai mare... E : drept î însă că nu se arată umilit ca 
ceila lu. Si spune: „Toată nădejdea mea este în dreptatea legionară...“ 
Frumos şi atât! 

Despre Urdāreanu, situatia lui ar fi exact următoarea: spaniolii, pri- 
mind cererea română de extrădare l-au arestat și examinează proce- 
dura. N-au dat până acum un räspuns. O greutate ar fi că, Convenţia 
noastră de extrădare cu Spania n-a fost încă ratificată de noi — ȘI dacă 
s-ar ratificat acum, ar fi greu de aplicat cazului Urdăreanu pentru care 
ratificarea ar fi avut acrul să fie făcută... Mai e ṣi latura „politică“ a în- 
vinuiritor ce sc aduc fostului „factotum“ al fostului Rege... Nu se poate 
ști încă care va fi hotărârea Guvernului spaniol.. 


Oroarea cutremurului. 

Pe fiecare zi se adâncese crăpăturile în cele mai multe case. În Uni- 
versul de azi sunt 4 coloane pline de evacuările ordonate, de dărâmă- 
rile sau reparațiile impuse, pe zilele de ieri şi alaltăteri... 

Şi ieri s-au mai simţit scurte și mici ondulaţii terestre şi lumea 
trăieşte tot sub groază. Specialiștii pretind că de data asta prăbuşirea a 
fost enormă — s-a înregistrat până în Noua Zeelandă — dar foarte a- 
dâncă, spre norocul nostru. După domnii de la Observator, prăbușirea 
straturilor s-ar fi petrecut la o adâncime de peste 100 de kilometri... 

La Charlton se scot morţi într-una... Pare că s-a ajuns în fine la eta- 
jele inferioare şi la subsol... Cadavrele se scot descompuse... 

Cazarea tuturor evacuaţilor întâmpină mari greutăţi. Se rechizițio- 
ncază tot ce se găsește. leri-seară a fost rechiziţionat şi Jockey-Clubul. 
Sper să-l scape Rioşanu... 


Duminică, 17 noiembrie. Ziarele publică un comunicat al Observa- 
torului Astronomic prin care ni se vesteşte că „pământul se linişteşte“ 
şi că oscilaţiile ce se mai înregistrează (am simţit una și azi- noapte, la 
ora 11 1/2) sunt din ce în ce mai rare şi mai slabe. Comunicatul e menit 
să combată panica care se agaţă de tot ce poate; așa de pildă ieri, 
oamenii simpli mai ales erau înspăimântați de o predicție a lui Petrache 
Lupu, faimosul Petrache Lupu de la Maglavit, care pretinde că mai 
vine un cutremur mare... 

S-o fi liniştit pământul, dar noi oamenii nu ne liniştim. 

Şi cum să ne liniştim, când pe lângă cele ce ni le trimite Dumnezeu, 
nu e zi în care să nu primim o lovitură de la vremelniciui noştri stăpâni. 
Parcă n-aş fi avut destul cu toate anchetele, cu toate impunerile, cu 
toate pierderile pe care mi le pricinuiesc legile ncbunești decretate, cu 
toate amenințările pentru ziua de mâine, ce rezultă din anarhia de azi 
—— mi-au mai căzut ieri două belele pe cap care mi-au otrăvit sufletul: 
rechiziţia Jockey-Clubului şi ocuparea localului Asociaţiei Marii In- 
dustrii şi Finanţe (Miliardarii). Rechiziţia Jockey-Clubului, dezagrea- 
bilă, a fost cel puţin făcută cu forme legale — la Miliardari, ocupare 
pur şi simplă de către legionari fără nici o formă... 

Graţie lui Rioşanu, am scăpat Jockey-Clubul. Pentru Miliardari, 
deşi mi s-a făgăduit imediata evacuare, până azi-dimineaţă nu s-a făcut 
încă nimic. Au intervenit și nemţii de la Legația germană (solicitaţi de 
Witzleben) la Sima, care a făgăduit măsuri drastice şi repezi, și totuşi, 
domnii legionari sunt încă stăpâni pe local, de unde au dat toţi oamenii 
noştri afară... Vom vedea ce se va petrece azi... 

Mai toţi Suveranii şi Șefii de Stat au trimis călduroase telegrame 
Regelui Mihai, cu prilejul nenorocirii noastre. Ziarele le publică azi-di- 
mineaţă... 

Pagubele sporesc pe zi ce trece. În fiecare zi noi construcții sunt 
evacuate. Până la sfârşit pierderile noastre se vor ridica la miliarde. Şi 

cupola Ateneului trebuie doborâtă şi refăcută. Noua Şcoală de Război 
de la Cotroceni, inaugurată cu atâta mândrie acum un an, e crăpată şi 
ea. Blocurile de lângă Biserica italiană şi de lângă Charlton sunt și ele 
gata de prăbuşire... 

Din provincie, din unele locuri vin ştiri tot mai dezastuoase; înspre 
Moldova, cele mai frumoase conacuri, ca Sihlea (Ghika), Slobozia 
(Suţu), Țigănești (Cincu), Soleşti (Rosetti), Țibăneşti (Carp), Geoseni 
(Jurgea), Buftea (Stirbei) şi altele sunt ruinate. La Câmpina, unde mai 
toate casele au suferit, frumoasa vilă Hamilton („Steaua Română“) e 
prăbușită... 

Regele a vizitat ieri Mizilul şi Buzăul, oraşe printre cele mai în- 
cercate... 

leri s-au deschis mai multe teatre şi cinematografe, după ce comisii 
tehnice au constatat soliditatea lor. Se vor deschide pe rând cele care 
vor fi constatate în bună stare... 

La Charlton, operaţiunile de deblocare continuă; s-a ajuns la parter 
şi s-au scos până acum 116 morţi. În subsol trebuie să mai fie multi... 


Generalul Antonescu a părăsit ieri Roma. Înainte de a pleca, a dat 
presei un mesaj ditirambic prin care exaltă Italia şi fascismul. Amin- 
tind cuvintele lui Mazzini şi ale lui Crispi care pretindeau că Italia va 
minuna lumea dacă va găsi un om care să o conducă —— generalul An- 
tonescu exclamă: „Acest om providenţial, Italia l-a găsit. Şi el este cu 
atât mai puternic cu cât este ieșit din brazdă ! (?).“ Nu ştiu dacă aceste 
exagerări vor fi apreciate şi la Berlin —- dar ce ştiu e că toţi nemţii cu 
care am vorbii zilele acestea sunt dezpustaţi de italieni şi îi consideră 
ca un balast greu de dus în spinare... 

Ultima zi a lui Antonescu la Roma, a fost consacrată Papei şi Vati- 
canului. Conform protocolului... 


Nemţii sunt tare nemulțumiți de tot ce sc întâmplă la noi. Regimul 
legionar le e o mare deceptie. Cred ci foarte curând vor lua ei direc tia 
afacerilor noasire în mână... Rezultă clar din tot ce raportează Cecro- 
pid de la Berlin, din tot ce mi-a spus ieri Krüge de la J. G. Farben, din 
confidentele făcute de Hofinann! mai multor prieteni români fată de 


eey 


care n-a ezitat a califica regimul de „San-Wirtschaft“! 


l Directorul presei germane la Legația din Bucureşti. 


504 CONSTANTIN ARGETOIANU 


Cu prilejul a celei de-a 2060 (!!!) aniversare a Dinastiei Imperiale 
Japoneze, Hitler a telegrafiat Mikado-ului un mesaj prin care, în afară 
de felicitări cuvenite, recunoaşte Japoniei rolul de conducătoare a 
Asiei... 


Cordell Hull rămâne secretar de Stat şi în noua etapă a Președinției 
lui Roosevelt... 


Schimbare de Guvern în Egipt. Prin urmare zbucium şi acolo... Intre 
frica de război şi englezi... 


lar nu s-a permis azi publicarea comunicatului grecesc... La Radio- 
Londra de aseară s-a dat că grecii au capturat 100 de tunuri, mii de 
puşti şi de mitraliere şi mari cantități de muniții... N 

Celelalte comunicate publicate, dau obișnuita contabilitate de bom- 
bardări şi de avioane doborâte... 

Seranno Suner a plecat iar la Berlin... Gibraltarul? 


Aflu că Clubul Tinerimii şi Clubul Agricol au fost rechiziționate 
(legal) pentru găzduirea familiilor din imobilele evacuate... Putea-vom 
salva Jockey-Clubul până în cele din urmă? 


Liciu, faimosul Liciu, se răzbună acum împotriva lui Victor laman- 
di, care pretinde el, i-a deschis pe nedrept acţiune de omor... lamandi 
nu face cinci parale, dar Liciu şi mai puțin. Pe cel căzut, tabără însă toti... 


[eri, ovreii au primit două lovituri. Una cu totul nedreaptă şi tâm- 
pită, prin care se interzice medicilor evrei să îngrijească pe creştini — 
alta prin care evreii sunt eliminaţi din toate întreprinderile, din toate 
societăţile. Pentru aplicarea acestei din urmă măsuri se dă cel puţin un 
termen, până la 31 decembrie 1941. Până atunci... 


Luni, 18 noiembrie. Generalul Antonescu soseşte astăzi dimineaţa, 
venind direct de la Roma. Şi dânsul şi însoțitorii lui au tras de la Postu- 

mia (graniţa italiană) telegrame de recunoştinţă pentru memorabila 
primire ce li s-a făcut. Toată această călătorie n-a fost decât teatru. Că- 
lătoria serioasă, va fi la 22 noiembrie, la Berlin... 


Asociaţia „Pro Transilvania“ a fost recunoscută joi persoană mo- 
rală, iar sâmbătă seara a fost dizolvată prin decizia Președinției Consi- 
iului... 

Întemeiată de Maniu şi ai lui în scopuri de propagandă politică, 
m-am mirat de hotărârea Tribunalului de joi. Mi se spune că procurorul 
a făcut imediat recurs şi că hotărârea Președinției Consiliului a inter- 
venit fiindcă s-ar fi aflat că recursul urma să fie respins. Se mai spune 
că Ilie Lazăr, trepăduşul lui Maniu ar fi fost arestat în legătură cu 
aceste uneltiri ale lui Maniu şi că dl Prezident Julius ar fi fost înștiințat 
că i-ar putea veni şi lui rândul... 


Invazia de la „Miliardari“ s-a sfârșit cu bine. Banda care pusese stă- 
pânire pe local era condusă de un anumit Zăgănescu, condamnat deja 
de trei ori... Au venit ieri la faţa locului şi Sima şi Rioşanu. Ordine au 
fost date. Banda lui Zăgănescu a fost dizolvată şi pedepsită, iar aseară 
tot ce furaseră (în valoare de peste 300 000 lei) a fost adus înapoi... Ce 
anarhie! Rioșahu m-a asigurat că un nou regulament al Poliţiei e gata 
şi că legionarii nu vor mai putea invoca atribuţii polițienești. Pe de altă 
parte un triaj serios este în curs — în legătură cu diferitele „mișcări“ 
notate în paginile precedente — și că haimanalele vor fi excluse din 
Legiune... Să dea Dumnezeu! În ce priveşte „curățirea“ de sus a Mişcă- 
rii, se așteaptă sosirea lui Antonescu pentru aplicarea măsurilor radi- 
cale ce s-au proiectat... S-o vedem și pe asta! 


Stricăciunile cutremurului din 10 noiembrie apar tot mai nume- 
roase. Imobilele continuă să fie evacuate, în Bucureşti, cu zecile. E un 
dezastru. Şi mănăstirea Căldărușani, vechea ctitorie a lui Matei Basa- 
rab a fost pe jumătate dărâmată... 

La Charlton, lucrările continuă. O mare macara, ce poate ridica 7 
tone deodată, a fost instalată. Se scot într-una morţi de sub dărâmături. 
Oribil... | 

Aproape toate „blocurile“ sunt atinse. Se procedează la un examen 
amănunţit. Multe vor trebui să fie doborâte... 

Două istorioare care zugrăvesc anarhia morală a timpurilor: 

Prima: 

Un caraghios, care se intitulează „cuţo-valah adică macedonean“ şi 
legionar din 1935, a înaintat ministrului Comunicaţiilor o petiție prin 
care cerea ca restauratorul Poenaru din Gara de Nord să fie dat afară 
ca liberal, iar restaurantul să îi fie dat lui „căci avea aptitudini serioase 
pentru comerț“ (!!!). Petiţia era apostilată „pentru executare“de un 
„Comandant al Bunei Vestiri! (!1).“ Ministrul, în loc să o arunce la coș, 
a trimis-o la C.F.R. „spre executare“! Direcţia generală C.F.R., terori- 
zată, a trimis-o mai departe, tot „spre executare“, la Direcţia Mişcării, 
de care depind restaurantele din gări... Aceasta neîndrăznind să o res- 
pingă — a trimis-o şi ea la Contencios... Restauratorul Poenaru plă- 
teşte o chirie de 500 000 lei pe an, are contract pe 5 ani, și obligația să 
facă refaceri şi reparaţii în valoare totală de 1 800 000 lei! În plus, ține 
perfect restaurantul! Contenciosul a avizat că nu există nici un motiv 
juridic de reziliere al contractului, dar că totuşi el ar putea fi anulat pe 
baza decretului-lege recent care prevede asemenea anulări față de con- 
tractele oneroase pentru Stat... Macedoneanul-legionar nu s-a gândit 
însă un moment să dea mai mult decât actualul chiriaş: el nu vrea să 
dea nimic!!! Nu se ştie ce hotărâre va lua ministrul!!! 

A doua: 

Simpatica Toutou Georgescu (soţia capelmaistrului Gogu Geor- 
gescu) a fost printre intimele d-nei Lupescu. Prin protecţia ei a scos pe 
bietul Nona Ottescu de la Operă și a pus pe bărbatul său în locul lui... 
Prezentă la toate chefurile Duduiei, organiza şi ca la dânsa, la ferma de 
lângă Bucureşti chefuri pentru favorită... 

intâlnind acum câteva zile pe Fabricius, a avut îndrăzneala să-l în- 
trebe cum de au lăsat nemții să fugă pe Lupeasca odioasă... 

== „En effet -— a răspuns ministrul Germaniei — ou aurait peut-être 
pu l'arrâter á une de vos receptionsi...“ 

Toutou „n'a pas demandé son reste“! 


Comunicatul grecesc n-a apărut nici azi-dimineaţă... Italienii au 
mâncat din nou papară! După comunicatul radiodituzat ieri-seară la 
ora 11, de la Atena, şi ascultat în casa Negroponte, grecii au înfrânt pe 
toată linia pe adversarii lor. Dacă ar fi lăsaţi în gos italienii ar f repede 
alungați din Albania şi aruncaţi în mare! Comunicatul italian vorbeşte 
„de atacuri şi contraatacuri“, fără nici un amănunt - - și de bombardări 
cu avionul... 

Deşi foarte mândru de succesele greceşti, Collas, întâlnit ieri, nu-şi 
face nici o iluzie asupra soartei ţării sale, fiindcă ştie că Germania nu 
va putea lăsa pe italieni bătuţi şi va interveni... 

Dar prestigiul Italiei s-a dus — s-a dus mai ales faţă de germani, 
care vor dicta de acum înainte voinţele lor, simpaticilor macaronari! 

Acum începem să pricepem şi rostul vizitei lui Antonescu la Roma 
şi ditirambele lui la adresa „marei Italii“! Puţină reclamă, pentru po- 
por, pentru aliaţi, pentru restul lumii... Copilării! Lumii, îi vorbeşte 
Londra, și Londra nu se jenează să spună adevărul! 


Blum, Daladier şi generalul Gamelin, care până acum au fost numai 
cu domiciliu forțat — au fost arestaţi pentru a fi judecaţi... 

Laval face naveta între Paris şi Vichy şi duce tratative strânse cu 
nemţii. Păţaniile italienilor vor înlesni probabil aceste tratative... 

Forţele „Franţei Libere“, cum îşi intitulează de Gaulle Guvernul, 
după ce au cucerit acum câtva timp Libreville, pe coasta occidentală a 
Africii, au pus mâna şi pe Port-Gentil, al doilea oraş al Gabonului. Se 
pare că garnizoanele franceze din Libreville şi Port-Gentil s-au predat 
fără luptă... De Gaulle e stăpân pe tot Gabonul... 

Trupe chinezești au pătruns în Indochina. Forţele franceze le-au 
respins însă, dincolo de graniţă... 


Journal de Genéve din 8 noiembrie, publică o informație din care 
reiese că Regele Carol ar fi declarat autorităţilor spaniole că este căsă- 
torit cu d-na Lupescu. Căsătoria ar fi fost celebrată acum câţiva ani în 
Londra. 

Că fostul Rege face și spune ce poate ca să nu fie despărțit de Lu- 
peasca, nu încape nici o îndoială. Eu nu cred însă în povestea căsă- 
toriei. Dacă ar fi fost căsătorită, nu se lăsa Lupeasca de căruță şi ar fi 
pretins soțului ei altă situaţie decât aceea de curvă regală, și slab cum 
era de îngeri, „sotul“ ei i-ar fi acordat tot ce ar fi cerut... 

Oameni destul de bine informaţi pretindeau ieri că Spania nu va 
acorda extrădarea lui Urdăreanu... Mai bine ar fi: prea ar fi mare scan- 
dalul dacă Urdăreanu va fi silit să vorbească, ca să se apere... 


Marţi, 19 noiembrie. Generalul Antonescu înapoindu-se ieri, cu 
Lucă Sturdza, diferitele interimate ale îniocuitorilor lor au încetat. S-a 
ținut ieri un Consiliu de Miniștri în care s-a hotărât cum se vor repara 

stricăciunile cutremurului. Credite speciale au fost acordate în acest 
scop mai multor instituţii chemate să facă faţă cheltuielilor necesitate 
de localurile publice şi de locuinţele oamenilor nevoiaşi... 

Asupra vizitei de la Roma, Site a făcut miniștrilor o dare de 
seamă, dar nu s-a publicat nimic.. 


În cercurile noastre politice se subliniază două fapte: întâi că tele- 
grama de condoleanţe a lui Hitler, pentru dezastrul cutremurului, a fost 
adresată Regelui Mihai, iar nu lui Antonescu — al doilea, că la diferi- 
tele mese oferite generalului la Roma, nu s-a finut nici un discurs... 

Era şi greu să se vorbească despre înfrângerile din Epir... 


Axa e în fierbere. Ciano a părăsit Roma duminică seara și a sosit 
ieri-dimineaţă la Salzburg, unde a găsit şi pe Serrano Suner. Înirevederi 
cu Ribbentrop, apoi cu Hitler la Berchtesgaden. Acolo a venit pe neas- 
teptate (pe neașteptate pentru noi) şi Regele Boris al Bulgariei. Conci- 
liabule, palavre --- toate secrete. Nu încape îndoială că toată această 
tevatură a fost provocată de situaţia foarte grea a Italiei în Epir şi Al- 
bania. Întrevederile de la Fuschl şi Berchtesgaden nu pot fi decât o 
urmare a întâlnirii generalilor de la lansbruck. Pr ezența lui Boris ar 
întări presupunerea că se plănuieşte ceva prin Bulgaria — a lui Serrano 
Suner, că se va încerca ceva spre Gibraltar. În legătură cu ocuparea 
Tangerului de către spanioli, azi fapt îndeplinit... 

Cum Ciano a plecat aseară cu Ribbentrop la Viena, se vorbeşte și 
de posibilitatea întrunirii unei Conferinte Sud-Est Europene (27) în 
acel oraş, conferință la care ar lua parte. pe lângă ţările afiliate Axei, și 
Bulgaria şi Jugoslavia. 

Pe de altă parte, Berlinul cornunică că prezenţa lui Boris la Berch- 


tesgaden, unde nu mai venise din 1937, n-ar avea alt scop decât să 


clarifice situaţia Bulgariei şi să dea o dezmintire informaţiilor engleze 
care pretind că această tară ezită şi nu şi-ar fi fixat încă atitudinea faţă 
de beligeranţi... Sunt și glasuri care pretind că Conferința de la Viena, 
dacă va avea loc, nu va fi decât o urmare naturală a negocierilor de la 
Berlin cu Molotov, si că va servi la o punere la punct a raporturilor din 
Răsăritul Europei... 


Azi se publică comunicatul grecesc, deşi conține stiri de a succese 
i 8 
împotriva italienilor. De ce se publică azi, şi zilele trecute, nu? Mister. 

Cu prilejul aniversării aplicării sancţiunilor (!!!) Mussolini a rostit 
un mare discurs în care a exaltat forțele şi menirea Imperiului italian, 
ca să ridice probabil moralul poporului — și a afirmat că Grecia va fi 
sfărârnată... 


A murit Louis Louis-Dreyfus, miliardarul şef al firmei mondiale de 
cereale cunoscută de toată lumea. Ca şi tatăl său, a fost consulul nostru 
general la Paris multă vreme. Era anost, dar foarte influent în lumea 
radicală, şi filoromân... 


Generalul Argeşeanu, colonelul Gherovici (fostul comandant al în- 
chisorii Jilava) şi Radu Pascu (fostul procuror general), până acum nu- 
mai la dispoziţia „Comisiunii de cercetare a omorurilor legionare“, 
prezidată de Bănescu — au fost arestaţi ieri. 


Procedura de revizuire a proceselor care au dus la condamnarea lui 
Corneliu Zelea Codreanu, va începe la 29 noiembrie în faţa Comisiei 
speciale prezidată de primul preşedinte al Casaţiei, Lupu. 

Ziarele de azi publică raportul Comisiei de anchctă referitor la 
prima condamnare în procesul de calomnie intentat Căpitanului de 
lorga... 


feri, au venit să rechiziționeze şi Automobil-Clubul, care până aci 
scăpase, pentru Radiofonic. Se pare însă că localul nu le convine... 


Bănescu a povestit lui G. Duca (de la Casaţie) că Urdăreanu n-ar fi 
fost arestat în Spania în vederea extrădării, ci pentru că ar fi încercat să 
fugă... S-ar fi ile spre Gibraltar, unde voia să se strecoare și de 
acolo să plece mai departe sub protecție engleză... A fost însă desco- 
perit şi arestat fiindcă Guvernul spaniol se obligase să nu lase pe Re- 
gele Carol și suita sa să părăsească Spania. Asupra extrădăriui, autori- 
tățile spaniole nu s-au pronuntat încă... 


Dombrovski mi-a povestit ieri o lungă conversaţie pe care a avut-o 
cu Neubacher. Sunt amândoi foarte prieteni, şi au făcut duminică, alal- 

tăieri, o vânătoare împreună, după care Dombrovski a reţinut pe neamț 
la masă, la ferma lui din Buciumeni. 

Au stat târziu, şi la un păhăruţ de vin, Neubacher i-a spus multe... 

S-a arătat înainte de toate foarte nemulțumit de regim. Îşi dă seama 
că nu există nici un curent pentru Mişcarea Legionară şi că nemulțumi- 
rea generală este justificată de nesăbuitele măsuri economice ce se iau. 
Continua ameninţare a proprietăţii, a întreprinderilor industriale şi 
tâmpita războire cu ovreimea nu sunt deloc aprobate de nemți. Ei au 
făcut deja serioase obiecţii şi dacă lucrurile vor merge tot aşa, Germa- 
nia va interveni cu toată greutatea ei. Garda de Fier şi generalul Anto- 
nescu au dezamăgit mult la Berlin... Anumite proceduri, ca cea între- 
buințată împotriva lui Caranfil, la U.C.B. şi la Compania de gaz au 
indignat chiar. 

„Se vor îndrepta însă toate“ — spunea Neubacher. „Și în Germania 
a fost aşa la începutul nazismului. Fiihrerul a lăsat pe nebuni să-şi în- 
cure caii. Dacă i-ar fi oprit din primul moment n-ar fi făcut ce au făcut 
și n-ar fi dat lui Hitler prilejul să pună mâna pe toată îndrumarea Miş- 
cării, în aplauzele întregului popor german... Aşa şi la dvs. Lăsaţi pe 
nebuni să-şi dea arama pe faţă, vom interveni noi la timp... 

Cum Dombrovski se mira că tot ce e cu experienţă, cu competenţă, 
cu scaun la cap a fost pus la o parte şi duşmănit, ca să se lase soarta 
ţării pe mâinile unor copii, fie şi bine intenţionaţi, dar neputincioşi — 
Neubacher l-a întrerupt: „Lasă, că vine iar rândul oamenilor cu expe- 
riență...“ 

Despre italieni, Neubacher a vorbit cu un desăvârșit dispreţ. A recu- 
noscut că au mâncat o serioasă papară, și se bucura, fiindcă sunt nesu- 
feriţi şi stau în calea Fiihrerului, în realizarea planurilor sale de recon- 
struire a Europei. Hitler i-a sfătuit să nu se încurce în campania din 
Epir, dar Ducele n-a vrut. „Cum? a spus el, voi germanii să cuceriți Po- 
lonia, Danemarca, Norvegia, Belgia, Franţa, să faceți Blirz-Kriege şi 
noi nimic? Avem şi noi dreptul să arătăm ce putem şi să ocupăm Grecia 
în câteva zile...“. N-au ocupat Grecia, a observat Neubacher, dar au 
deschis englezilor poarta acestei țări şi le-au permis să creeze baze na- 
vale şi aeriene în insulele greceşti. Rezultatul e că avioanele britanice 
vor putea acum bombarda Italia în isihie, de unde până aci trebuiau să 
vină tocmai din Cipru sau de la Alexandria... 

Sub un aspect, înfrângerea italiană îl plictisea pe Neubacher, căci ca 
reprezenta prima victorie serioasă engleză în acest război... La între- 
barea lui Dombrovski dacă Germania va sări în ajutorul Italiei, Neuba- 
cher a răspuns că crede că nu, căci ar fi o lovitură grea dată prestigiului 
italian. Italia trebuie să termine singură campania începută contra unei 
țări atât de reduse în mijloacele ei ca Grecia... E poate opinia lui Neu- 

bacher —— eu cred însă, că fără ajutorul nemților, lucrurile s-ar încurca 
greu... 

Neubacher făcea mare haz de succesul repurtat de Antonescu la 
Roma: ar fi obţinut și o Misiune militară italiană, pe lângă cea ger- 
mană! Va veni o Misiune navală (!) şi alta aeriană! „Ce să vă înveţe 
—- mârâia, Neubacher — să fugiti?“ 

Războiul va fi lung, ofta neamţul și vorbea cu mare respect de în- 
dârjirea englezilor și de calităţile aviaţiei britanice. A explicat lu: Dom- 
brovski că avioanele engleze care bombardau Berlinul veneau tocmai 
din Scoţia, căci aviația germană a distrus toate aeroporturile din sudul 
Angliei... Totuşi efectele bombardării britanice asupra Berlinului nu 
sunt de neglijat: au izbutit să enerveze adânc populația... Neubacher 
cita cazul soţiei lui Göring, care a părăsit Berlinul şi s-a mutat cu copiii 
ei la Viena... 


Radio-Belgrad pretinde că 6oo de soldaţi italieni cu 150 de tancuri 
au trecut frontul şi s-au predat grecilor... 


A murti azi-noapte lon Inculeţ. A murit brusc, de cord, la vârsta de 
56 de ani... Douăzeci de ani a fost omul reprezentativ al Basarabiei, şi 
cu siguranță cel mai inteligent, din câți ne-au venit de peste Prut. De- 
spre însuşirile şi scăderile lui morale am scris destul în Amintirile mele 
şi în aceste /nsemnări. Îl pierdem cam o dată cu ţinutul pe care îl în- 
trupa... Să-i fie ţărâna ușoară, e tot ce pot spune în faţa sicriului său... 


Miercuri, 20 noiembrie. Universul de azi publică în prima pagină, 
sub titlu! „Lupte înverşunate pe teatrul de operațiuni din Grecia“, o 
dare de seamă a celor întâmplate zilele trecute; dare de scamă din care 
înfrângerea italiană iese lămurit şi confirinată de chiar comunicatele 
italiene. Articolul se termină prin reproducerea afirmației lui Mus- 
solini, în ultimul său discurs: „De va ține războiul 2 luni sau 12, Grecia 
va fi sfârâmată. De altminteri, Ducele a avut grijà în acelaşi discurs, să 
aducă la cunoștința lumii că în Epirul muntos nu poate fi vorba de un 
Blitz-Kreig“ (11), ci de o campanie anevoioasă și lungă... De câte ori 
iau armele în mână, Italienii n-au noroc! 


leri, Suphi TanriGer, ambasadorul Turciei, mi-a făcut o lungă vizită. 
Ca să afle de la mine —— dar ce putea afla? Si cl socotește că planifica- 

rea economică şi politică a Europei e principalul ţel al tuturor confe- 
rințelor provocate de Axă. Impresia lui e că la Berlin întrevederea cu 
Molotov n-a prea dat rezultate... Ruşii se arată foarte rezervaţi față de 
toate propunerile germane. Moscova continuă politica ei de a înteţi 
războiul între ce numeşte ea „Statele capitaliste“ şi în tot cazul o Ger- 
manie puternică la graniţele ei, o Germanie stăpânind tot spaţiul dintre 
Baltică şi Marea Neagră, nu-i convine deloc... 

Tanriger constată o continuă răcire a raporturilor dintre cele două 
țări, cu toate declarațiile oficiale contrare. Ceea ce se întâmplă la Bucu- 
reşti cu negocierile relative la organizarea Comisiei Dunării, e tipic. 
Rușii n-au primit nici o sugestie din partea nemților, şi până acum, tot 
aceştia sunt nevoiţi să cedeze, şi sunt furioși, și nu se jenează să o spu- 
nă... Turcul vede des pe Lavrentiev şi pe cei de la Legația Sovietelor: 
ura cu care acești reprezentanţi ai Moscovei vorbesc de Germania şi de 
nemti este impresionantă... 

Despre negocierile de la Berlin n-are nici Tanrider informaţii 
precise, dar crede că s-a cam vorbit despre toate, şi că la înțelegere nu 
s-a ajuns aproape asupra nici unei chestiuni... 

Turcii vor rămâne neutri, cât timp nu vor mişca bulgarii. Dacă bul- 
garii atacă pe greci, vor porni şi turcii război... Turcia nu are decât un 
vrăjmaş: Italia... 


Una nostimă a lui Neubacher: „Mihai Antonescu (ministrul Justi- 
tiei) e Urdăreanul generalului Antonescu!“... Aşa e. 


Ribbentrop şi Ciano n-au sosit la Viena decât ieri după amiază. Azi 
sunt convocați Teleky şi Csaki. Ai noştrii — generalul Antonescu şi 
Sturdza (!) — vor fi „marinaţi“ la Berlin, la sfârşitul săptămânii. Aflu 
că pleacă la Berlin şi Cancicov, cu Antonescu... 

La Viena ca la Salzburg, la Berlin ca la Berchtesgaden a fost şi va fi 
vorba de toate, dar în special de „Europa de mâine“ scumpă lui Hitler... 


Amicii noştri: bulgarii au interzis limba română în Cadrilater... 
Biata limbă română!... 


Lewis, preşedintele Sindicatelor muncitoreşti din Statele Unite, şi 
adversar neînduplecat al lui Roosevelt, şi-a dat demisia, după cum se 
angajase în cazul unei realegeri a inamicului său... 

În locul lui a fost ales I. Murray, partizan al lui Roosevelt.. 


Printr-un decret apărut astăzi, s-a înfiinţat „Creditul Naţional Agri- 
col“, prin transformarea Binagului (Banca pentru Industrializarea și 
Valorificarea Produselor Agricole). Noua instituţie va avea un capital 
de 1 miliard lei (Binagul avea unul de 500 milioane) şi va putea sconta 
efecte la Banca Naţională cu o dobândă de 2%. Transformarea Binagu- 
lui inutil într-un Credit Agricol ieftin este fericită, numai să se găsească 
oameni care să facă treabă... 


Joi, 21 noiembrie. S-au lămurit rosturile tevaturii conducătorilor 
Axei, chemărilor şi întâlnirilor din ultimele zile. leri Fihrerul a sosit la 
Viena şi în faţa lui, ungurii au semnat adeziunea lor la „Pactul Tripar- 
tit“, încheiat între Germania, Italia şi Japonia la 27 septembrie 1940. 
Deja faptul că tratatul își conservă numele de „pact tripartit“ arată că 
Ungaria, ca şi cei care vor veni după ea, nu sunt primiţi în asociaţie cu 
parte egală, ci pe un picior de inferioritate. Această situaţie mai este 
subliniată şi printr-un articol al protocolului semnat icri, în care se spe- 
cifică că, în cazul în care, în contormitate cu art. 4 al „Pactului Tri- 
partit“ s-ar discuta chestiuni interesând Ungaria, reprezentanți speciali 
ai acestei ţări vor fi admişi la deliberări... 

„Pactul Tripartit“ a fost încheiat „în vederea împiedicării extinderii 
războiului, în vederea restabilirii păcii și în vederea unei reconstrucții 
naţionale politice şi economice a Europei“. Neputând ajunge să-şi rea- 
lizeze imediat planul unei Europe reînnoite, aşa cum o vede el, din 
cauza greutăților pe care le-a întâlnit în cale (Franţa-ltalia, Rusia), 
Hitler în nerăbdarea sa a vrut cel puţin să-și afirme hotărârea printr-un 
gest şi astfel a găsit formula cu „adeziunea la pactul tripartit“. La prima 
adeziune a fost constrânsă Ungaria şi s-a dat semnăturii ei o importanţă 
neobişnuită. A venit Hitler în persoană la Viena, a adus și pe Ciano şi 
pe ambasadorul Japoniei din Berlin, pe Ribbentrop şi pe Keitel bine- 
înțeles — şi a dat mese şi recepții, transformând un fapt divers într-un 
eveniment mondial... 

Mâine vom semna şi noi la Berlin, cu mare alai, acest „pact tripar- 
tit“ și după noi vor semna și altii, pe rând, desigur Bulgaria, poate Ju- 
voslavia ete. şi aşa cel puţin, dacă n-a ajuns încă la scopul său final, 
Hitler va fi jalonat totuși calea pe care vrea să pâșcască... 

Generalul Antonescu pleacă azi-dimineaţă la Berlin. Insemnând în 
foile precedente că trebuia să plece la 22 mă înșelasem: la 22 trebuie 
să fie sosit în capitala Germaniei... 

Deşi a fost invitat numai dânsul cu Sturdza, mai ia cu el pe Can- 
cicov, pe laşinschi (ministrul Sănătăţii), pe Papanace, pe Constant, pe 
Medrea — droaie de oameni, 14 în total. Aşa e românul, îi place sin- 
drofia. Afară de Medrea, niciunul din „voiajori“ nu ştie nemţeșşte. Pe 
Iașinschi îl ia ca să-l domolească nemţii în chestiunea ovreiască... 


Pe ziua de azi următoarele două decrete-legi: 

1) Se transformă Creditul Industrial în Creditul Naţional Industrial 
— numai ca să scoată pe toţi cei de acolo şi să înlocuiască pe Victor 
Slăvescu printr-un domn Pascu; 

2) Se constituie „Consiliul de Patronaj al Operelor Sociale“ şi se 
numeşte un Comitet compus din următoarele 4 dame: d-na general An- 
tonescu, d-na Horia Sima, d-na Elena Corneliu Codreanu şi d-na Ve- 
turia Goga. Cum a intrat Veturia în Almanahul de Gotha al Mișcării, nu 
ştiu. Mă bucur însă că în acest Almanah, n-a fost băgată și Didina Can- 
tacuzino. Trebuie să turbeze... Numai să nu ne muşte! 


A murit părintele Mota, ilustru prin paternitatea sa, căci e tatăl 
eroului legionar cu acelaşi nume, fost cumnat al lui Corneliu Zelea Co- 
dreanu... 

L-am văzut pentru ultima oară la Consiliul de Coroană întrunit la 
Palat, în noaptea Arbitrajului... 

Nu era bătrân şi moare de pneumonie. Era un om cumsecade şi cu 
scaun la cap... 


Herr von Ritgen mi-a făcut ieri o lungă vizită. Trimis la Legația din 
Bucureşti în Serviciul Presei, e de mai bine de doi ant în mijlocul nos- 
tru şi cunoaște perfect stările noasire... 

Am examinat împreună situaţia regimului, si am fost de acord asu- 
pra tuturor punctelor. Nebuniile, pe tărâmul economic mai ales, îl spe- 
riau şi pe dânsul. Deşi a fost un mare simpatizant al Mişcării Legio- 
nare, desi dânsul a facut legătura între Legația germană şi Garda de 
Fier (şi o mai face şi azi), ynărturiseste că regimul a dat mari decepti 
nu numai românilor, dar ṣi la Berlin. rent cu tot, dar absolut cu 
tot ce se petrece. 

Mi-a făcut o declaraţie sensațională: „Deutschland ist beschlossen 
einzugreifen!“ („Germania e hotărâtă să intervină“). Căci aşa nu mai 
merge... După Ritgen, două schimbări trebuie imediat aduse la îndepli- 
nire: pe terenul economic, desființarea comisarilor — pe terenul poli- 
tic, desființarea poliţiei legionare... Şi apoi toate măsurile vexatorii, 
anchete, procese, regim impozitiv pentru ovrei — lăsate să cadă sau 
revizuite. În ce priveşte partea economică. Neubacher a obținut de la 
Berlin depline puteri și trimitere de specialişti care să încadreze pe 
români... 

Ritgen, care este prietenul lui Neubacher, regretă că acesta n-are 
depline puteri şi pentru partea politică. Fabricius e slab — zice el — şi 
nu pricepe situaţia. Ia în braţe un regim şi se prăbușește cu el. Aşa a 
lucrat cu Urdăreanu până în ultimul moment; așa se dă acum pe mâna 
legionarilor fără nici un discernământ. Ar fi bine .ca de partea româ- 
nească să se vorbească cu el des, şi să i se aducă la cunoştinţă tot ce se 
întâmplă, căci este influenţabil... Ritgen adaugă că probabil directivele 
politice, în România, vor trece din ce în ce mai mult asupra generalului 
Hansen... Eu i-am spus că singura noastră nădejde, ca să scăpăm de 
anarhie, sunt ei, nemţii... A convenit și el că Germania are nu numai 
datoria, dar şi interesul ca economia românească să nu ajungă la fali- 
ment, şi ca ordinea să fie păstrată neatinsă... 

Ritgen mi-a mai spus că văzuse Chiar ieri pe Mişu Antonescu şi că 
ministrul Justiţiei a recunoscut că decretele-legi referitoare la Societăţi, 
că şi cele referitoare la situaţia ovreilor au nevoie urgentă să fie revă- 
zute. Nemţii socotesc că problema ovreiască nu trebuie rezolvată decâi 
după pace, şi că pentru moment ei trebuie lăsaţi să muncească în 
linişte. 

Din vorbele lui Ritgen am înţeles că Cancicov a fost numit prin in- 
fluenta lui Neubacher, că numirea lui a fost rău văzută în lumea legio- 
nară, dar că Nubacher îl va susţine „envers et contre tous“. 

Ritgen mai crede că Medrea va fi însărcinat cu reorganizarea Le- 
giunii din care trebuiesc eliminate elementele subversive şi haima- 
nalele care s-au infiltrat în Mişcare de la septembrie încoace... 

Complectare a celor spuse de Ritgen: 

Abia plecase acesta de la mine și a venit Alimănescu să-mi poves- 
tească că: Medrea i-a spus că poliţia legionară va fi suprimată şi că el, 
Medrea, va fi numit subsecretar de Stat la Interne (în locul numitului 
Biriş care a încurcat tot) şi însărcinat cu „curățirea“ Mișcării... 

Pe de altă parte, telegrame de la Berlin, publicate în ziarele de azi- 
dimineaţă, anunţă, că, deoarece „rândurile Mişcării Legionare au fost 
foarte rărite prin prigoana vechiului regim“ (aceasta este formula gă- 


>10 CONSTANTIN ARGETOIANU 


sită pentru justificarea unei noi intervenții germane), o Misiune econo- 
mică se impune paralel cu cea militară. Apoi asta vrem şi noi! 


Desființarea poliției legionare pare că a şi început, la Bucureşti... 


Mihai Popovici a venit azi-dimineață să mă vadă şi mi-a povestit 
cele întâmplate cu „Pro Transilvania“. Ideea lui Maniu a fost să creeze 
un organ de propagandă în favoarea reîntregirii Ardealului, organ în 
afară de orice scop politic intern (pretinde Popovici...) şi întru nimic 
îndreptat împotriva Germaniei. Propagandă documentară, în toate tă- 
rile, dar tocmai şi mai ales în Germania. Maniu a fost la e generalul An- 
tonescu şi i-a expus planul său. Acesta a aprobat cu singura rezervă să 
vadă Statutele şi să propună eventual anair modificări. “Cu acest prilej 
Maniu ar fi întrebat pe Antonescu dacă nu crede că ar fi bine ca fostele 
partide -— şi vorbea în numele partidului său — să fie lăsate să îşi re- 
constituie cel puţin cadrele, deoarece nu se știe cum se pot întoarce 
evenimentele şi țara poate să mai aibe nevoie de o rezervă. Generalul 
a aprobat şi această cerere, cu condiţia să nu se treacă la nici o acţiune 
publică, să organizeze Comitete de cadre, dar numai la Centru și în 
capitalele de judete, și în nici un caz la sate, unde ciocniri cu legionari 
ar putea fi de temut... 

Maniu a comunicat lui Dinu Brătianu rezultatul întrevederii sale cu 
Antonescu şi l-a rugat să ia și dânsul contact cu generalul, ca să vadă 
dacă îi vorbeşte la fel. Dinu a delegat pe Gheorghe Brătianu, care a vă- 
zut pe Conducătorul Statului; și lui, i-a vorbit exact ca lui Maniu... 

in același timp, Antonescu a cerut să vadă și pe Mihalache, şi a re- 
petat şi acestuia cele spuse lui Maniu... 

După ont zile, pe baza acestei autorizări, Serdic! a întrunit la Sighi- 
soara AA el acasă, Comitetul național-tārānese din T a Mare. Po- 
hţia a venii şi a împrăș ştiat oamenii și toți au fost dati în judecată şi ju- 
decaţi la Craiova (71), unde Serdici a fost condamnat la 5 000 lei amen- 
dă, sar cenlalți achitati.. 

Maniu a hotărât atunci i Să convoace Comitetul Central al partidi ilui, 
în Bucuresti, si a nu aibå m plăceri, a preve i t tP olitia a, aie jad Dă 
făcuse convocarea pe buza autorizării principii ale date de generalul 
Antonescu. Totusi, Poliția a interzis întrunirea —- iar à doua zi a apărut 
decretul prin care orice acţiune politică, afară de Miscarea Lesgionară, 
era interzisă sub aspre s Ta 

S-a pretins că acest decret fusese dat împotriva Încercări 
denţă dis însăşi Mişcarea Logionară... Dar au fost de fapt suprimate si 

libertăţile acordate înainte de Conducătorul Statului. Dat fiind spiritul 
regimului, cu mă întreb cum putuse să le dea... 

În ce priveşte „Pro Transilvania“, se cunosc cele întâmplate. Cu 
toată aprobarea prealabilă a generalului, cu toată aprobarea legală a 
Tribunalului —— Asociaţia a fost dizolvată prin decret-lege. Popovici 
pretinde că a fost ordinul nemților, deşi Gh. Brătianu avusese grijă să 
explice lui Fabricius că acțiunea proicctatei Asociaţii nu era întru ni- 
mic îndreptată împotriva Germaniei... Fabricius nu fusese convins însă, 
şi obiectase, că o asemenea inițiativă ar putea să încurce lucrurile. Nici 
chiar faptul că Gh. Brătianu, cu cunoscutele sale convingeri filo-ger- 
mane, cra vicepreşedintele Asociaţiei, n-a dezarmat pe reprezentantul 
Germaniei i — care probabil a cerut dizolvarea... 

Întâmplarea că dizolvarea a fost decretată sub interimatul lui Horia 
Sima, ardelean, a supărat foc pe transilvăneni, şi i-a îndepărtat şi mai 
mult de Mişcarea Legionară... 


Glume bucureștene: 

— Care e activitatea legionarilor? 

Periana morții şi dezbracă vii...; 

- Pentru ce au intrat românii în Axă? 

Ca să nu aibă ce mânca ca în Germania, ca să nu se bată ca în Italia 
şi ca să se certe ca în Spania...; 

—- Din România Mare, Keet Carol a dat Estul, Manoilescu Vestul 
și generalul Antonescu, restul...; 

—- Cine poartă pene şi nu e cocog? 
Cine poartă puşcă şi nu c soldat? 
Cine merge de-a îndărătele și nu c rac? 
(talianul...). 


Vineri, 22 noiembrie. Generalul Antonescu cu suita sa n-a plecat 
ieri-dimineaţă, cum am crezut, ci miercuri seara. Nu ştiu pentru ce, 
plecarea saa ius! ţinută secretă în sensul că n-a fost dată la jurnale, sau 
mai bine zis, Cenzura a scos-o în cursul nopiii de miercuri spre joi, din 
Zațuri. Să fi fosi teamă de un atentat pe drum până la graniță? Trăim 
într-un regim de mister, și nu putem nici mâcar ghici gândurile stăpâ- 
ilor... 

Vestea că generalul a plecat cu 12 ori întârziere a fost provocată 
prin tevatura de ieri-dimii icaţă de la Gara Băneasa, de unde a plecat în- 
tr-adevår cu alai cineva, dar nu gencralul Antonescu, ci Regina Elena. 
Regina merge la Florenta, să-şi destindă câteva săptămâni nervii... 

Abia ieri la amiază, Radio, şi seara ziarele, ne-au informat despre 
plecarea generalului. Ca să nu fie plecarea la Berlin mai prejos ca cea 
spre Roma, Horia Sima a ţinut şi miercuri seara o scurtă cuvântare (de- 
vine acum o tradiție) pe care a încheiat-o urând generalului „drum bun 
şi reîntoarcere de biruitor“ (sic). Pe cine să biruie? Pe Hitler? Pe toţi 
nemţii? Pe el însuşi? Alt mister... 

Telegramele de azi-dimineață ne informează că la Berlin întreaga 
presă se ocupă de sosirea generalului şi îi dă o importanță mare, pro- 
babil ca să umfle şi importanţa „pactului tripartit“ pe care Conducă- 
torul Statului Român îl va semna, și care e menit să înlocuiască 
deocamdaă „marele plan“ de reconstituire a Europei Noi... 

Telegramele D.N.B. ne mai aduc la cunoștință că generalul a sosit 
ieri la Bruck, la graniţa Reichului și că a fost primit acolo de Șeful 
Protocolului, Dărnberg, şi de colonelul von Mantenffel în numele ar- 
matei germane... Onoruri speciale — adaugă Agenţia D.N.B. ... 

La Berlin, Antonescu cu suita va sta 2 zile. Va fi găzduit la palatul 
Bellevue și Hitler va da un dejun în cinstea lui, iar Ribbentrop un 
„diner“. Duminică dimineaţă, misiunea română va pleca spre Bucu- 
reşti, unde va sosi luni seară... 


Se zice că săptămâna viitoare, primul ministru bulgar şi ministrul 
său de Externe vor sosi şi ei la Berlin, tot pentru semnarea „Pactului 
Tripartit“. După ştirile din Berlin, cu Iugoslavia nu s-ar fi luat încă 
contact într-un asemenea scop. Se vede că Iugoslavia rămâne să fie în 
prealabi! ciopârțită. Până acum, numai noi am fost puşi la punct... 


Nici azi n-a fost publicat comunicatul grecesc. Cel italian vorbește 
de bombardări aeriene, pretutindeni, iar despre frontul grecesc o linie: 
„trupele noastre au rezistat la atacurile inamice“... 

Se vede că iar au avut grecii succese... 

În Anglia, bombardări teribile — mai ales în regiunile industriale... 


Sesiunea Parlamentului englez a fost deschisă printr-un Mesaj Re- 
gal citit de Rege. Mesajul e scurt şi prin el se afirmă că Anglia va con- 
tinua războiul până la salvarea libertăţii lumii... 

În Camera Comunelor, Churchill a afirmat că Guvernul este satisfă- 
cut de măsurile luate în Egipt, unde forţele britanice vor face faţă fără 
grijă învaziei italiene... Guvernul britanic dă de asemenea tot sprijinul 

posibil rezistenţei greceşti, a cărei importanță nu-i scapă, pentru viitoa- 
rea dezvoltare a războiului... 

Mareşaul Pétain a făcut declaraţii presei, prin care a reamintit că 
Franţa a fost înfrântă şi că trebuie să plătească în consecință. Mareşalul 
cere tuturor francezilor să nu uite prin ce au trecut... 


Banditul Berilă a scăpat în ziua cutremurului. Transportat în acea 
noapte cu mai mulţi „camarazi“ de la Brăila (unde fusese judecat) la 
Adjud, s-a folosit de zăpăceala cutremurului ca să scape din vago- 
nul-dubă... Berliă a fost însă prins şi arestat, ieri, la Slatina. 


Unul care ştie să se învârtească: Petre Dragomirescu, de la laşi. După 
ce s-a înțeles, pe rând, cu toate Guvernele de la război încoace — după 
ce a fost averescan şi liberal, iată-l acum numit decan al Facultăţii de 
Drept din laşi şi sub regimul legionar... 


leri, între orele 6 şi 8 seara, a avut loc o mare procesiune religioasă, 
cu racla Sfântului Dumitru, care a fost plimbată de la Mitropolie la Sf. 
Gheroghe și de acolo peste bulevarde şi cheuri înapoi la Mitropolie. O 
lume nebună, cu lumânări în mână, cerând protecția sfântului împo- 
triva cutremurelor... lo fruntea procesiunii, natural, Didina Cantacu- 
zino — fetidă fetiţă... 

Două ore, circulaţia a fost paralizată în inima Bucureştilor —— dar 
nimeni n-a protestat, căci toată suflarea românească nu mai are încre- 
dere decât în Dumnezeu şi în Sfinți... 


Sâmbătă, 23 noiembrie. Pământul nu se linişteşte încă; în fiecare zi 
se mai înregistrează câte un mic cutremur. Pe unele le simţim, pe altele 
nu şi sunt numai înregistrate de aparate. Dar toate aceste mici zguduiri 
ale pământului sc răsfrâng asupra zidurilor deja dezgrădinate de cutre- 
murul cel mare din 10 noiembrie. Cea mai mare parte din clădirile Bu- 
cureştiului sunt atinse; ziarele publică în fiecare dimineaţă liste nesfâr- 
şite de case ce urmează să fie evacuate spre a fi întărite sau dărâmate. 
După blocul Gălăţescu (colţ Bulevard cu strada Atena), a fost evacutat 
şi urmează să fie doborât cuormul bloc clădit pe locul lui Mişu Phe- 
reckydc (Bulevard şi strada Vasile Conta), biocul de tânpă biserica Ita- 
liană, şi probabil și cel construit de Malaxa (Bulevard colț cu str. C.A. 

Rosetti) — şi altele... Lumea trăieşte tot cu groaza în sân și cu ochii la 
tavan, să le prindă amenințările... 


De la Berlin nimic important. Greceanu a fost primit ieri dimineaţă 
în audienţă de Hitler, ca să-şi prezinte scrisorile de acreditare. Fihrerul 
a primit apoi pe Valer Pop, care se află încă la Berlin în misiune spe- 
cială... 

După dejun a primit pe generalul Antonescu şi a stat cu el de vorbă 
3 ore şi jumătate — spun depeşele... 

Despre ce s-a vorbit sau făcut, nu s-a dat încă nici un comunicat... 

Ervin Antonescu, membru secundar al ilustrei dinastii, dar bine in- 
format căci în calitatea sa de ministru desemnat la Budapesta, îşi pe- 
trece viaţa la Externe — mi-a destăinuit ieri nădejdile regimului. Ger- 
mania, foarte plictisită de rezistenţele pe care le întâlnește la Varşovia, 
a propus Sovietelor un schimb — anume ruşii să preia fosta capitală a 
Poloniei cu regiunile învecinate (inutilizabile pentru nemți) şi să dea 
Reichului Lembergul, Galiţia Meridională şi Bucovina. Pentru Germa- 
nia schimbul ar fi de o importanţă capitală, căci ar câştiga o cale de 
comunicaţie suplimentară spre România, iar pentru noi ar rezulta din 
el reîntoarcerea Bucovinei şi Nordului Moldovei la matcă. 

Guvernul spera ca toate să fie terminate până la sosirea lui Anto- 
nescu la Berlin, astfel încât Conducătorul Statului să se înapoieze la 
București cu acest dar împărătesc... Pare însă că ruşii n-au consimţit la 
schimb, căci nu văd nici o ştire în telegramele de azi care să ne încu- 
rajeze în nădejdile noastre... Chestiunea a fost tratată şi cu prilejul vi- 
zitei lui Molotov, şi rămăsese ca un răspuns definitiv să fie dat de Mos- 
cova... 

Cum o să deschidă Sovietele o cale nouă nemților spre granița lor? 
E copilăresc. Și mai au şi argumentul că regiunea Varșoviei ¢ locuită 
de polonezi, pe când Galiţia aproape numai de ruși (ruteni)... 

Să aşteptăm — dar să nu uităm că suntem în serie neagră... 

Hitler a dăruit 10 milioane de lei pentru victimile cutremurelor 
noastre... Mai bine ne da Bucovina! 


leri la amiază, s-a sinucis Sidorovici, fostul comandant ai Străjii 
Țării şi favorit al Regelui Carol. Din nimic, numai cu uniforma în spi- 
nare, a fost ridicat de fostul Rege la înălțimi pe carc nu le visase nici 
el, dar şi-a pierdut capul... Comandant al Străjii, cu grad de ministru, 
trecutul regim plănuia să facă din el un șef de Guvern, după cum am 
notat-o în aceste însemnări... 

Incorect, Sidorovici adunase o frumoasă avere pe care n-a putut-o 
justifica în faţa Comisiilor de anchetă... În momentul în care trebuia să 
fie arestat, şi-a pus capăt vieţii cu un glonte... 


În cursul zilei de ieri s-a mai produs şi altă dramă. Mai mulţi legio- 
nari au fost tocmiţi şi plătiţi ca să scape de la Jilava pe Gavrilă Mari- 
nescu şi pe generalul Argeşeanu. Complotiştii au venit la Jilava cu o 
dubă, să ia pe preveniţi şi să-i ducă la instrucţie. Nu cunosc amănuntele 
şi nu știu cum au fost descoperiţi. Ce ştiu e că doi legionari com- 
promişi s-au sinucis, sau au fost sinuciși (nu ştiu bine), iar un al treilea 
a fost legat în curtea din dos a Prefecturii Poliţiei de „stâlpul infa- 
miei“, cu o placardă pe piept pe care stă scris! „Trădător “!! Ca în 
Evul Mediu! 

Cele întâmplate la Jilava au impresionat adânc conducerea Mişcării 
Legionare... În fine văd şi şefii Mişcării Legionare unde a dus recru- 
tarea tuturor derbedeilor, primiţi fără nici o selecționare, de la septem- 
brie încoace. 

Până la desfiinţarea poliţiei publice legionare, şi la reorganizarea ei 
ca poliţie internă de partid, s-a oprit deocamdată orice înscriere şi orice 
confirmare a celor recent înscrişi... 

Se zice (dar cine poate şti?) că legionarii ademeniţi să scape pe Ga- 
vrilă şi pe Ghiţă Ostaşul ar fi primit 5 milioane lei... 

Ziarele nu suflă un cuvânt despre cele întâmplate, deși sute şi mii 
de oameni au defilat ieri în curtea Poliţiei în faţa nenorocitului legat 
de „pilor“! 


Secătura de Pârvu Boerescu s-a descoperit camarad de clasă cu ge- 
neralul Hansen! Au fost împreună, şi camarazi de bancă în nu ştiu ce 
şcoală militară din Germania! Pârvu şi viitorul stăpân politic al Româ- 
niei (?) îşi zic „per tu“! O să se folosească şi de asta, nenea Pârvu! 


Prigoana ovreilor duce la rezultate diametral opuse celor urmărite. 
Astfel la Braşov, principalele firme ovreieşti supuse „românizării“ au 
trecut în mâinile... saşilor! Din ale ovreilor mai puteau odată românii 
să le scoată, dar din ale şasilor! 

Mi s-a citat astfel celebra firmă Neumann (croitorie, mode etc.) şi 
alte trei ale căror nume nu le ţin minte, toate preluate de şasi. La Braşov 

e fierbere mare... Legionarii se instalează acum în prăvăliile ovreiești 
ca să împiedice pe sași să le preia... Dar Braşovul, să nu uităm, e plin 
de armată nemţească... 


Grecii continuă să bată pe italieni. Aceştia mărturisesc în comuni- 
catul lor de azi că au evacuat Goritza şi că trupele lor „se reformează 
pe o linie nouă“ — cunoscuta formulă austriacă, din 1914-1918... 

Cu logica care caracterizează Cenzura noastră, s-a dat azi drumul și 
la comunicatul grecesc, din care aflăm pe lângă înaintarea armatei ele- 
ne și capturarea unui destul de însemnat material de război, printre care 
15 tunuri, și anume 7 grele de asediu... 

În schimb, italienii înregistrează o mare victorie în... Sicilia. Vice- 
mareşalul forțelor aeriene britanice din Mediterana, Boyd, a fost silit 
să aterizeze, din cauza unui defect de motoare, şi a fost capturat cu în- 
soţitorii săi!!! 


Circulă zvonuri despre înlocuirea lui Alexandru Otulescu, la Banca 
Naţională. Otulescu e bolnav şi obosit, şi pare a nu fi la înălțimea pos- 
tului de guvernator. Se zice că va fi înlocuit prin Manoilescu (!) sus- 
tinut de nemți, sau prin Corneliu Georgescu, subsecretar de Stat la Co- 
lonizări, sau aşa ceva. 


Duminică, 24 noiembrie. Deşi alaltăieri s-a împlinit o lună de la 
prima zguduire puternică (22 octombrie), ieri pe la orele 5 (17) am mai 
avut un cutremur, foarte scurt dar destul de tare. Observatorul Astro- 
nomic îl califică de gradul 3-4. În public enervarea e mare şi se citează 
cazuri multe de depresiune nervoasă. Unele merg până la acte de nebu- 
nie, şi la sinucidere precum a fost în cercul meu de cunoștințe cazul 
căpitanului în retragere Zossima. 


Pe ziua de ieri evenimentul de seamă e adeziunea noastră la „Pactul 
Tripartit“, săvârșită în mod solemn la Berlin de către generalul Anto- 
nescu, Ceremonia semnăturii a avut loc în Palatul Reichului, în pre- 
zenta ku Ribbentrop și a tuturor demnitarilor germani şi români califi- 
cati să fie prezenți. Nuantă putin măgulitoare pentru noi: Führerul n-a 

fost de față, deşi solemnitatea a avut loc în Palatul său... Pentru unguri, 
s-a deranj at să vină dinadins la Viena, ca şi Ciano de altminteri... În tre- 
nul Axei, suntem pasageri de clasa a Il-a. În toamna anului 1938 ni 
s-a oferit un vagon-salon; vina cui e, că n-am ştiut să profităm de el? 
Fihrerul n-a asistat la semnătura noastră; în schimb a trimis o telegra- 
mă de prietenie Regelui Mihai... 

Cu obişnuita noastră megalomanie, am taxat, la Radio și în gazete, 
adeziunea. noastră la „Pactul Tripartit“, ca un eveniment istoric epocal. 
Îmi amintesc că în 1938, septembrie, acelaşi Radio şi aceleaşi ziare au 
taxat tot de istoric şi epocal un biet discurs ţinut la Cernăuţi de Victor 
Iamandi, prin care vestea înființarea unui partid unic (FRN-ul care a 
urmat)... 

In realitate politica aceasta de adeziune solicitată la „Pactul Tripar- 
tit“ acoperă o înfrângere — Fihrerul a pornit acum o lună şi mai bine 
la o acţiune de reconstruire definitivă politică şi economică a Europei, 
reconstruire ce trebuia să încununeze victoriile germane. Întâlnirile cu 
Mussolini (Brenner), cu Pétain şi Laval, cu Franco, cu Molotov n-au 
avut alt scop. Acţiunea n-a izbutit însă, din cauza Franţei și a Rusiei, 
cu care Fiihrerul n-a putut să ajungă la rezultate pozitive... Adeziunea 
la „Pactul Tripartit“, pact de înțelegere numai, pentru o îndrumare spre 
o nouă alcătuire a Europei şi a Asiei, e menită să arunce praf în ochi, 
şi să ascundă maselor în așteptare adevărata situaţie... Fromula „in- 
quiétude á terme“ îşi găseşte şi aci aplicarea... 

Cu privire la aceste adeziuni la „Pactul Tripartit“, citesc în ziarele 
de azi o dezminţire interesantă de notat. United Press din America a 
publicat o informaţie în care se afirma că Ungaria a aderat la Pact în 
înțelegere cu Guvernul de la Moscova și după sfatul lui. Deşi o aseme- 
nea informaţie putea fi lăsată să treacă fără să fie relevată, Agenția so- 
vietică TASS îi dă o dezminţire categorică... Ca să facă plăcere Berli- 
nului, probabil! 


Nici azi nu se publică la noi comunicatul grecesc. Radio-L.ondra in- 
forma aseară că urmărirea trupelor italiene în retragere, de către greci, 
continuă... În schimb, comunicatul italian consacră o linie situaţiei de 
pe frontul albanez, arătând că noua linie de apărare a armatei „impe- 
riale“ se întăreşte... 

Ziarele macaronarilor continuă să facă mare tambălău în jurul captu- 
rării vicemareşalului Boyd şi pretind că au găsit asupra lui documente 
de o importanţă covârșitoare... 

Comunicatul german afirmă că Coventry nu mai e decât un maldăr 
de ruine, iar englezii pretind că au distrus uzine importante din Ruhr și 
pe Rin.. 


Din Franţa se vesteşte că Puanx, guvernatorul Siriei, va fi înlocuit 
prin Chiappe, fostul prefect de poliţie. Chiappe este socrul lui Carbuc- 
cio, proprietarul ziarului Gringoire, care susține politica mareşalului 
Pétain... 


În cercurile politice berlineze se vântură ideea unei noi Societăți a 
Naţiunilor, constituită pe baza adeziunii la „Pactul tripartit“. Acest nou 
S.D.N. „ar înlocui vorbăria de la Geneva prin fapte“ şi ar avea sediul 
său la Viena... 

Până acum, Hitler şi Mussolini au protestat cu energie şi împotriva 
pactelor în general și împotriva instituției de la Geneva... lată-i acum 
pe cei doi dictatori pe urmele lui Titulescu şi ale lui Beneş... „Plus ça 
change, et plus c'est la même chose!“ 


Roosevelt a numit pe amiralul William Leahy, ambasador ia Vichy 
în locul lui Bullit. Radio-Londra socotește că Roosevelt a ales un ami- 
ral ca să arate că îşi acreditează ambasadorul mai mult pe lângă persoa- 
na mareşanului Pétain, decât pe lângă neputinciosul Guvern francez... 


În vilaetele occidentale turceşti s-a proclamat starea de asediu. S-au 
luat de asemenea măsuri de precauţie „prebelice” în ce priveşte circu- 
laţia automobilelor şi consumaţia benzinei... 


Acum câtva timp s-a răspândit ştirea că germanii evacucază în 
Franţa locuitorii francezi din Lorena. N-am vrut să notez în caietele 
mele aceste ştiri grave, până să n-am confirmarea lor. Astăzi, faptul mi- 
a fost oficial confirmat de Fabricius... Metzul va deveni un oraş nem- 
tesc! „Poor France!“ 


Lucrările de curățire la Chariton sunt aproape terminate... Bulevar- 
dul va fi redat circulaţiei săptămâna aceasta... 

Luni, 25 noiembrie. Cu prilejul împlinirii a 13 ani de la moartea lui 
Ionel Brătianu, a avut loc ieri un parastas la biserica Amzei, şi o pome- 
nire la monumentul defunctului. Până acum, parastas şi pomenire s-au 
făcut la Florica — dar anul acesta liberalii au vrut să arate Bucureş- 
tiului că mai există, și să manifesteze oarecum pe terenul politic. 
Deoarece am făcut parte din ultimul Minister al defunctului, m-am dus 
şi eu. Nu era lume prea multă, dar asistenţa mi-a făcut o penibilă im- 
presie. Deşi n-au trecut decât câteva luni de când toţi acești oameni 
erau în fruntea bucatelor, mi s-au înfăţişat ca o adunare de stafii, ca 
nişte epave ale unui regim dispărut de veacuri... Și totuși, câte ambiţii 
inutile erau zugrăvite pe fețele unora din cei prezenţi... Dinu Brătianu 
facea pe Şeful, fiingcă era Şeful partidului. Gheorghe Brătianu porun- 
cea şi el, ca fiu al celui mort — dar nici Lia Brătianu nu se lăsa mai 
prejos, ca văduvă de fost Şef... După parastas am trecut în grădina 
Casei Brătianu, la Statuia cioplită de Mestrovič, unde doctorul Ange- 
lescu şi studentul Tudor Trancu urmau să ţină scurte şi patriotice cu- 
vântări, După ce am strâns multe mâini, am plecat tiptil prin Victor 
Emmanuel, discursurile pe frig (ca şi pe cald) neconstituind pentru 
mine nici o atracție. Pe când mă îndepărtam, a venit după mine Şoneriu 
să-mi spună că un comisar de poliţie s-a prezentat lui Angelescu şi a 
interzis în numele Guvernului cuvântările... 

Se vede că s-au tocmit însă cu stăpânirea, căci după câte citesc azi 
în Universul, şi Angelescu și studentul Trancu şi-au rostit discursu- 
rile... Şi e bine că le-au rostit. De ce numai noi n-am avea voie să ne 
spunem păsurile şi să ne mărturisim nădejdile? 

Eliza Brătianu n-a fost de faţă, căci a asistat la parastasul celebrat 
ia aceeaşi oră la Florica. 

Din partea Guvernului, nici un reprezentant, probabil ca să nu se 
supere nemţii... Greşeală. 


Pământul, cu toate aparențele de liniştire, pe care ni le dă de câteva 
zile, e tot în fierbere. Din satul Mierla, de lângă Vălenii de Munte (Pra- 
hova) se semnalează importante alunecări de teren. Vreo 8 gospodării 
au fost distruse şi vreo 30 altele au trebuit să fie evacuate... Din Că- 
priori (Dâmboviţa) se semnalează zgomote puternice din adâncime, iar 
Mircea Solacolu îmi povestea că ieri-dimineaţă la ţară a auzit urlete ca 
de tunet prelungit fără să le poată determina direcția... De sâmbătă la 
ora 6 p.m., n-am mai simţit nici un cutremur, în schimb s-a înregistrat 
unul destul de puternic în lugoslavia, la Belgrad, cu epicentrul la 170 

kilometri de acest oraş. De pe urma acestui cutremur nu se semnalează 
însă nici o stricăciune. 


Generalul Antonescu cu suita sa a părăsit ieri-dimineaţă la ora 10,20 
Berlinul. A fost dus la gară de Ribbentrop. Înainte de plecarea misiunii 
românești, Lucă Sturdza a dat un interviu. Renegarea trecutului — 
ploconire și recunoștință față de Germania. Platitudine inutilă... 

A aderat şi Slovacia la „Pactul Tripartit“. Semnătura a avut loc ieri 
la Berlin, cu ceremonial ceva mai redus ca al nostru (a lipsit dejunul cu 
Hitler). Semnătura ungurilor s-a îndeplinit cu ceremonial de clasa I, a 
noastră cu unu! de clasa a II-a, a slovacilor cu unul.de clasa a II-a... 


Grecii continuă să înainteze şi să împingă pe italieni în retragere. 

Nemţii bombardează masiv oraşe englezeşti. Southampton a fost 
atacat de 250 avioane, deodată. 

Bombardează și englezii. Au lăsat bombe şi asupra Marsilliei (!!) și 
asupra porturilor coastei franceze de Nord, de la Brest până la Dun- 
kereque. 


Despre cele întâmplate la Jilava nu se cunosc până acum exact 
decât pedepsele suferite: două sinucideri şi o expunere la stâlpul infa- 
miei. Încolo, diferite versiuni. Am înregistrat una, cea cu planul de eva- 
dare. O altă versiune ar fi că legionarii mituiţi s-au mărginit să aducă 
haine şi accesorii de costumare destinate lui Gavrilă şi lui Zeciu (iar 
nu lui Argeşeanu). Bănescu, preşedintele Comisiei de anchetă mi-a 
mărturisit ieri la parastasul lui Brătianu că nici el nu e în curent cu ce 
s-a întâmplat și crede că n-a fost decât „transmitere de corespondenţă“, 
ceea ce după dânsul nu constituia un delict, căci nici unul din acuzați 
nu e la „secret“... 

Totuși, trebuie să fi fost ceva mai grav, dată fiind asprimea pedep- 
selor... 


Brutalitatea vremurilor: 

Doctorul Porfiriu, român rămas în Silistra şi proprietarul unor case 
în oraş şi al unei vii în afară de oraş, a fost atacat de o bandă de bulgari 
şi crunt bătut. Toate reclamaţiile lui, la autorităţile locale au fost zadar- 
nice... 

Disperat, bietul om a trecut Dunărea și s-a refugiat în România. 
Probabil că asta voiau şi bulgarii... 


Socictatea culturală ASTRA şi-a ţinut ieri adunarea la Sibiu. A luat 
parte şi Maniu — dar cuvântarea sa, dacă a ţinut una — şi nu se poate 
să nu fi ţinut — nu este nici măcar menționată în dările de seamă ale 
ziarelor! 

Ziarele reproduc alte cuvântări, probabil pieptănate de Cenzură, 
căci sunt toate moderate, ca formă și ca fond. 

Se mai reproduc ŞI telegramele adresate Regelui, generalului Anto- 
nescu, lui Sima și ministrului Brăileanu. În nici una din ele nu se vor- 
beşte de „mişcare legionară“, ci numai de „curent național“... 


Collas a primit ştirea oficială că un regiment italian a trecut şi s-a 
predat la iugoslavi, care l-au dezarmat, şi că oraşul Argirocastro a fost 
ocupat de greci... 

Din izvor german se află acum şi rostul bombardării aeriane a Mo- 
nastirului (Iugoslavia) de către italieni, efectuat din eroare, cum s-a 
spus după săvârşirea lui. Pare că n-a fost eroare, ci că bombardamentul 
a avut de scop să oprească trupe italiene pornite să se predea în lu- 
goslavia... După un protest din partea Belgradului, şi scuze din partea 
Italiei, incidentul a fost înăbuşit cu grijă... 


Dona Marta Bibescu a avut neplăcerea unei percheziţii legionare la 
Mogoşoaia, percheziție datorită probabil legăturilor ei cu Lupeasca... 
Legionarii au venit cu directorul general al Sigurantei Ghica în frunte, 
au stat de dimineaţa până scara la ora 5, au cercetat peste tot, dar s-au 
purtat foarte bine şi n-au luai decât 2--3 scrisori... 

“Ţin faptele de la Brâncoveanu, care s-a mutat cu familia în depen- 
dintele de la Mogosoaia! și a fost prezent la operaţie... 


Victor Slăvescu e indignat împotriva lui Cancicov și a lui Creţeanu 
care nu l-au prevenit măcar despre transformarea Creditului Industrial 
șI i despre « e xoflisir ea hui. A aflat dimuneatä din jurnale că Creditul In- 

dustrial fusese transformat prin decret şi că în locul lui fusese pus 
Paşcu, un fost elev al său... Nici Banca Naţională, care avea 8 miliarde 
angajate în Creditul Industrial, n-a ştiut nimic despre cele întâmplate... 


Mi se spune că poliţia legionară a fost desființată, cel puţin la 
București, pe ziua de sâmbătă. Somată să părăsească etajul al patrulea 
de la Prefectura Poliţiei, unde se instalase, n-a vrut. Ministrul de In- 
terne Petrovicescu a fost însărcinat, după acest refuz, cu evacuarea for- 
tată a domnilor poliţişti amatori. A arestat pe Stângă, șeful lor! și a dat 
pe ceilalți afară „manu militari“... 


Legionarul expus la stâlpul de infamie (afacerea J ilava) se numeşte 
Drăgulănescu şi avea grad de comandant legionar... 


Marţi, 26 noiembrie. Generalul Antonescu s-a înapoiat aseară de la 
Berlin. Miniştrii Cancicov şi Sturdza au mai rămas probabil în străină- 
tate, căci interimatele la Ministerele lor se menţin — şi nu cred să-şi fi 
dat demisia. 

Despre rezultatele mai amănunțite ale vizitei continuăm să nu știm 
nimic, în afară de declaraţia generalului că se întoarce de la Berlin cu 
încrederea Fihrerului şi a poporului german în destinele ţării noastre... 

Regele Mihai a răspuns, printr-o călduroasă telegramă, urărilor pe 
care i le-a adresat Hitler cu prilejul semnării „Pactului Tripartit“. 

Primul ministru şi ministrul de Externe bulgari nu vor mai merge la 
Berlin. Bulgaria nu va adera pentru moment la Pact. De la Berlin se 
anunţă oficial, că „prima fază“ a adeziunilor s-a terminat... Poate că s- 
a renunțat la adeziunea Bulgariei spre a se evita complicaţii eventuale 
în raporturile cu Turcia — nu de dragul turcilor, ci de al ruşilor... 


Situaţia de pe frontul greco-italian este acum centrul preocupărilor, 
la Berlin. Cercurile politice germane socotesc că Reichul nu se poate 
considera în război cu Grecia, deoarece oficial nici Italia n-a declarat 
încă război Greciei. Totuşi, Grecia trebuie să priceapă consecinţele ati- 
tudinii ei, că Germania consideră Anglia exclusă din afacerile Europei 
şi cine merge cu Imperiul Britanic nu poate fi considerat decât ca ina- 
mic comun al Puterilor Europene... 


l Care înlocuise pe Socariciu, grav rănit într-un accident de automobil... 

De pe frontul din Albania aceeași situaţie: grecii înaintează, sunt la 
20 kilometri Vest de Goritza şi pretind că fac prizonieri şi iau material 
însemnat de război... Italienii nu neagă avansul grecesc, afirmă însă că 
n-au pierdut, ca material de război, decât sârmă ghimpată... La Roma 
se vorbeşte de pregătirea unei noi expediţii în Albania... 


Ambasadorul sovietic la Berlin a fost schimbat. În locul lui Schwar- 
tev a fost numit Dekanosov. Această numire, dată fiind importanţa 
politică a tovarăşului Dekanosov, e interpretată în Germania ca o do- 
vadă de strângere a raporturilor dintre Reich și Soviete... 


Mâine, miercuri vor fi deshumate rămăşiţele lui Zelea Codreanu ŞI 
ale tovarășilor săi de suferințe. Osemintele vor fi depuse la biserica Sf. 
Hie Gorgani şi sâmbătă vor fi înmormântate solemn la Casa Verde a 
legionarilor. Toată săptămâna aceasta a fost decretată săptămână de do- 
liu pentru Legiune, iar sâmbătă va fi zi de post negru pentru legionari... 

Lumea găseşte că legionarii abuzează de parastase şi de înmormân- 
tări. Se poate răspunde: e vina lor dacă au fost omorâţi atâţia? 


În Iugoslavia, pe valea Savei, inundaţiile au luat un ritm catastrofal. 
Zeci de sate au fost cuprinse de ape, şi pagubele sunt enorme. Au pierit 
vite şi oameni, s-au prăbuşit case şi s-au distrus zeci de mii de hectare 
de recolte... S-a supărat rău Dumnezeu pe noi! 


Miercuri, 27 noiembrie. În cercurile politice se comenta mult fraza 
rostită de generalul Antonescu, la coborârea sa din tren, drep răspuns 
urăritor lui Sima de bună sosire. Generalul a spus: „România va merge 
la biruinţă, România va avea drepturile ei!“ Unii susțin că asemenea 
declaraţii n-ar fi trebuit fi făcute, dacă s-a obținut ceva la Berlin, şi cu 
atât mai puţin dacă nu s-a obţinut nimic... Guvernul fiind muti, toate 
ipotezele sunt permise. Din atitudinea generală a oamenilor regimului, 
din putinul pe care l-am aflat pe căi lăturalnice, dar mai ales din depri- 
marea vădită a cămășilor verzi — pare a reieşi că singurul rezultat obți- 
nut la Berlin e o punere la punct a metodelor actuale româneşti de gu- 
vernare... Cred că o radicală schimbare în aceste metode a fost hotă- 


ât de mut, încât nici măcar rămânerea lui Cancicov ta Berlin, pentru încă câteva zile, 
n-a fost dată în vileag... 

râtă. Această schimbare mi-a fost de altminteri confirmată aseară de 
Neubacher şi de Hofmann, fără să mai reamintesc că mi-o anunţase 
deja, săptămâna trecută, Ritgen... 

E simptomatic, că articolele ditirambice, publicate după înapoierea 
generalului de la Roma, lipsesc cu totul după înapoierea sa de la Ber- 
lin... Se publică numai schimbul de telegrame între Antonescu, Hitler 
şi Ribbentrop, pe de o parte —— între Regele Victor Emmanuel (care a 
felicitat și el pe Regele nostru pentru semnarea „Pactului Tripartit“) şi 
Regele Mihai, pe de alta... 


leri-seară au reînceput mesele săptămânale la Asociaţia Finanţe! și 
Marii Industrii. În ultimele luni, Asociaţia a trecut prin mari încercări. 
Evenimentele care s-au succedat de la septembrie au pus în chestiune 
până şi existența ei. M-am întrebat dacă sub un regim care urăște și 
persecută tor ce a fost, „Clubul Milardarilor“ nu va fi „expropriat“ 
într-o bună dimineaţă prin decret — şi ca să nu provocăm o asemenea 
măsură, l-am ţinut închis... 

N-am fost „expropriaţi“ prin decret, dar după cum am însemnat-o 
în paginile precedente, am fost aproape „expropriaţi“ de fapt de o ban- 
dă de legionari... 

Ca să apăr prestigiul instituţiei, şi ca să ies de altă parte din maras- 
mul în care ne aflam, am hotărât să redeschid ieri-seară porțile Clubu- 
lui, şi să pun această redeschidere, oarecum, sub protecția stăpânilor 
noștri, germanii. Am rugat pe Neubacher să ne facă o conferinţă înainte 
de masă, şi am poftit şi pe toţi cloncanii de la Legația şi de pe lângă Le- 
gația germană. Foarte gentil, Neubacher a primit, şi ne-a făcut o intere- 
santă prelegere asupra „Ideii Europei Centrale între anii 1918 şi 1940“. 

Au răspuns la invitaţia mea Fabricius, generalul Hansen, Hofmann, 
Kluggist, colonelul Just (ataşat militar), Ritgen şi alți vreo 10 nemți din 
jurul lor. Cei câțiva miniştri și subsecretari de Stat poftiți n-au putut 
veni din cauza Consiliului de Miniştri adunat la aceeaşi oră... A venit 
însă din partea legionarilor Medrea (în cămaşă verde) şi Dan Răduiescu, 
planiticatorul ... 

A fost un succes: lu masă au luat parte 135 de persoane, ceea ce nu 
s-a mai întâmplat la Asociaţie ... 

Sper că am asigurat, pentru câtea timp cel puţin, existența Clubu- 
lui. Yom avea de acum înainte în fiecare săptămână o masă colegială, 
iar din două în două săptămâni, și câte o conferinţă. Pe cea viitoare, 
ne-o va ţine Dan Rădulescu... 

La masă, am avut pe Neubacher în dreapta și pe Hofmann în stânga. 
Amândoi n-au făcut decât să înjure toate nebuniile regimului, pe cele 
economice bineînțeles... Hofmann. 


Miercuri 25 decembrie. Crăciun. 

Astăzi se împlinesc patru săptămâni, de când am fost brusc între- 
rupt în semnările mele şi am văzut moartea cu ochii... De atunci, mi-a 
fost cu neputinţă să mai scriu un rând. Am trăit cu inima strânsă, fără 
să pot pricepe pentru ce am fost osândit la moarte de oameni cărora 
nu le făcusem decât bine... 

Reiau azi condeiul, să încerc să aștern pe hârtie cele întâmplate, pe 
care nici până în ceasul de faţă nu le pot desluşi pe deplin. Poate că voi 
putea să o fac mai târziu, dacă Dumnezeu îmi va mai da zile. 

Să ne înapoiem la miercuri 27 noiembrie. Era cam ora 8 1⁄2 dimi- 
neata, poate ora 9, scriam liniștit la biroul meu, cu lampa aprinsă căci 
era o zi întunecoasă. Deodată — uşile camerei mele de lucru erau des- 
chise — văd năvălind în hol pe Filip extrem de agitat, perorând şi ges- 
ticulând şi însoţit de doi inşi necunoscuţi. 

„Am găsit pe dumnealor la poartă şi vor cu tot prețul să vă vor- 
bească...“ 

Filip vorbea repede şi cu emoție, ca şi cum ar fi dat de dracul... Eau 
doi tineri, îmbrăcaţi sumar, dar fără bluză verde, din care unul şchio- 
păta! şi părea să fie mai mult „asistentul“ celuilalt. Foarte politicoși, cei 
doi tineri au înaintat spre biroul meu şi cel care nu şchiopăta mi s-a 
adresat cu următoarele cuvinte: „Domnule Argetoianu, s-a întâmplat 
azi-noapte ceva foarte grav la Jilava; viata dvs. nu este în siguranţă şi 
am venit să vă rugăm să ne urmaţi la Poliţie, căci numai acolo putem să 
garantăm că nu vi se va întâmpla nimic. Veţi petrece câteva ore într-un 
fotel confortabil, până se vor linişti lucrurile...“ Am întrebat ce se în- 
tâmplase la Jilava. N-au vrut să-mi spună; „ceva grav“... atât am putut 
scoate de la ci. Am întrebat mai departe pe cel care vorbise, dacă avea 
un mandat împotriva mea, şi în ce calitate venea la mine. S-a legitimat 
ca „comisar al poliţiei legionare“, mi-a spus că n-avea un mandat pro- 
priu-zis, dar că era în interesul siguranţei mele să îl urmez la Poliţie. 

Eram nedumerit, între timp sosise şi Alimănescu din faţă? — și 
dânsul şi Filip au început să se certe cu legionarii şi să le declare că nu 


l Acesta s-a prezentat drept „comisarul“ Malcasian —— schiopul nu s-a prezentat dar am aflat 
apoi că ar fi fost Dragomir, şeful garajului de la Prefectura Poliţiei... 
2 Instalasem pe Alimănescu în casa din faţă pe care o aveam cu chirie până la aprilie viitor. 

mă vor lăsa să plec. Socotind că tovarășii lor erau în minoritate, alți trei 
legionari ce fuseseră lăsaţi afară la automobil (o splendidă limuzină 
nouă cu număr din Suceava — după cum am putut constata la plecare) 
au intrat în anticameră, unde până la sfârșitul scenei au jucat rol de per- 
sonaje mute — și de rezervă. 

Pe când Alimănescu şi Filip se certau cu cei doi legionari, a ieşit sus 
în galerie şi nevastă-mea, atrasă de zgomot, şi dându-și seamă de ce se 
petrece, a telefonat repede lui Rioşanu. Acesta era în baie!, şi a răs- 
puns: „Cum? după ce s-a întâmplat azi noapte?“ (făcea și cl aluzie la 
evenimentele de la Jilava, pentru mine încă tot necunoscute). Rioșanu 
a spus nevesti-mi să nu plec, că se îmbracă și vine numaidecât la noi... 

Era uşor de spus dar greu de făcut. Cei doi legionari erau cât se 
poate de politicoşi -— trebuie să o mărturisesc — dar tot atât de insis- 
tenţi pentru îndeplinirea mandatului lor. Timpul trecea repede, Rioşanu 
nu putea sosi la timp, era evident. Soţia mea tot tipa „nu te duce, nu te 
duce...“ şi disperată a chemat din nou la telefon pe Rioşanu. Acesta a 
răspuns să vin cu legionarii la cl, şi a cerut să vorbească cu „Comisa- 
rul“. Se vede că i-a spus acelaşi lucru şi lui şi dl. Malcasian a consimţit 
printr-un „bine“ în doi peri. Apoi, întorcându-se spre minc a pronunțat 
cu dispreţ numele lui Rioşanu, adăugând cu ironie: „Îl cunoaştem pe 
d! Rioşanu, se amestecă în toate, apoi când se întâmplă ceva, se spală 
pe mâini şi pune toată vina pe noi, legionarii...“ 

DI Malcasian mi-a făcut după aceasta o propunere: să-i dau în scris 
că nu am nici o pretenţie pentru apărarea vieţii mele, şi că orice mi 
s-ar îmtâmpla, Mişcarea Legionară nu poartă nici o vină... Dacă lc-aş 
da o asemenea scrisoare la mână, ei n-ar mai avea nici o pretenție şi aş 
putea să rămân acasă şi să mă păzesc singur. Nu știam ce să fac. Ne- 
vastă-rnea, Filip şi Alimănescu tot strigau să nu plec — şi era cât pe aci 
să scriu scrisoarea. Ignorând masacrul de la Jilava şi cu conştiinţa cu- 
rată, neputând un minut să-mi între în cap ideea că Garda de Fier ar fi 
în stare să îmi facă un rău, mic, care tusesem simpatizantul ei şi care 
făcusem tot ce făcusem sub vechiul regim ca să ocrotesc Mişcarea —- 
m-am hotărât însă până în cele din urmă să merg cu legionarii la Rio- 
şanu şi să iau ultimele hotărâri acolo. Am ieşit cu dânșii, şi cum era şi 
automobilul lui Filip la poartă, m-am urcat în el. Alimanescu s-a pus la 
volan, cu m-am aşezat lângă dânsul, iar Filip în fund. Au sărit imediat 
şi cei doi legionari (comisarul şi şchiopul) lângă Filip — şi cum am 
pornit, au scos revolverele, le-au îndreptat spre Alirndnescu şi l-au for- 
tat astfel, în loc să o apuce la stânga prin Amiral Urseanu spre Rioşanu 


i Riaşanu petrecuse noaptea În Jilava și se înupoiase acasă să facă o baie. . de destindere. 


ÎNSEMNĂRI ZILNICE, 1940 533 


(Calea Dorobanţilor), să o ia drept înainte prin Victor Emanuel spre 
Poliţie... Alimănescu protesta, Filip urla — cu greu i-am făcut să tacă, 
şi am rugat pe Alimănescu să meargă la Poliție... 

După cum nu ştiam ce se petrecuse la Jilava, nu știam nici ce era la 
Poliţie. Cu Zăvoianu, prefectul Poliţiei, avusesem pe vremuri relații 
bune şi îi făcusem chiar câteva servicii. Ideea de a mă pune sub ocro- 
tirea Prefecturii îmi părea chiar foarte nimerită. Numai după ce am 
ajuns la Poliţie, mi s-au deschis ochii! 

La Politie, platforma cea nouă era plină de automobile, iar când am 
pătruns pe uşa care da pe această platformă, am intrat în plină revo- 
lutic... 

Intrarea, scara, culoarele mișunau de legionari; un freamăt de tro- 
pote, de voci năbuşite din care ieşeau din când în când ţipete de protest, 
câte o interpelare, câte un protest... Cei care ne aduseseră ne-au croit 
drum prin mulțime, spre uşa unui birou şi m-au despărțit de Filip şi de 
Alimănescu, cu toate opuneriie lor. Uşa biroului era însă închisă. A 
venit un domn şi m-a întrebat cum mă cheamă. „Argetoianu“, am răs- 
puns cu. „Ce profesie?“ a continuat domnul. „Nici una“ — iar la a- 
ccastă replică, domnul, amabil, care se făcuse că nu ştie cine sunt, a 
lasat să cadă: „Încă un tâlbar care intrighează împotriva noastră“. Până 
aci, toţi fuseseră foarte politicoşi faţă de mine. Domnul, cine o fi fost, 
cu o mustață şi o tăcălie roşie a fost de altminteri singur de felul său, 
căci toţi cei cu care am mai venit în contact după dânsui, nu s-au abătut 
de la cea mai corectă atitudine, trebuie să o mărturisesc. Uşa în faţa 
căreia mă aflam neputând fi deschisă, am fost dus în alt birou, încă- 
pător, în care la două mese stau fată în faţă doi chestori (legionari) iar 
pe o canapea şi pe scaune, în şir, Gigurtu, generalul Ilasievici, Ghelme- 
gcanu, doctorul Marinescu (fostul ministru al Sănătăţii) și fratele său, 
colonelul Victor Marinescu. Am fost poftit să stau şi cu. Uşa salonului 
era închisă cu cheia, şi de câteori bătea cineva la uşă, unul din chestori 
se ducea, deschidea și parlamenta cu cel de afară, apoi închidea uşa la 
loc. După câteva minute a fost adus şi Guţă Tătărescu... Sonor cum e 
din fire, a vrut să ne facă un discurs dar unul din chestori l-a rugat să 
nu comunice cu noi, iar pe noi, să păstrăm o discreta tăcere... până vine 
d! prefect. 

Am aşteptat mai bine de o jumătate de oră, până a venit un domn 
forcheş, cu un pardesiu „pepite“ în spinare, care, după ce ni s-a prezen- 
tat ca dl. Biris, secretar general al Ministerului de Interne, în cuvinte 
foarte politicoase s-a scuzat că am fost deranjat şi ne-a rugat să avem 
încă puţină răbdare. Au mai trecut vreo zece minute, şi dl Biriş a venit 
iarăşi să ne roage să-l urmărim în cabinetul prefectului. L-am urmat, 

unul după altul, în coloană. Eu, din întâmplare, eram primul după dân- 
sul. Abia pornisem, Biriş s-a întors către mine și mi-a spus: „Veţi avea 
o plăcută surprinderel. in cabinetul prefectului, în loc să dăm de Zăvo- 
ianu, am găsit pe Sima. Conducătorul Mişcării Legionare ni s-a înfă- 
țişat într-o stare de extremă tensiune nervoasă. Palid, alb aproape ca 
hârtia, îi tremurau buzele, şi vorbele îi ieșeau pripite, ca gloanţele din- 
` tr-un revolver. Cum a văzut pe Gigurtu și pe Ilasievici le-a spus: „Dar 
dvs. ce căutaţi aci, duceţi-vă acasă...“ Gigurtu şi Ilasievici „ne se le 
sout pas fait dire deux fois“ şi au plecat îndată. Lăsând apoi pe fraţii 
Marinescu la o parte, Sima ne-a luat pe Tătărescu, pe Ghelmegeanu și 
pe mine într-un colț, şi ne-a sfătuit să părăsim imediat țara „pentru 
câtva timp“. Eu ascultam, tâmpit, şi continuam să nu pricep. Dar până 
să întreb „pentru ce“ trebuia să ne expatriem, a luat cuvântul Tătărescu 
şi a întâmpinat că nu se putea pleca așa, cu una, cu două, că trebuia pa- 
șaport, că trebuiau vize, că mai trebuiau şi devize... Pe când discutam 
ŞI cu Suma, care ne întrebase între altele, și dacă avusesem neplăceri de 
suferit din partea legionarilor, întrebare la care am răspuns cu toţii că 
cei ce veniseră să ne ridice se purtaseră foarte bine cu noi — pe când 
discutam cu Sima, s-a deschis o ușă în fund şi a apărut Zăvoianu, şi 
mai palid, şi mai nedormit, şi mai zăpăcit decât vicepreşedintele Con- 
siliului. Acesta s-a precipitat spre „domnul prefect“ (!!) şi au început 
să discute amândoi, foarte animat, dar pe șoptite. Cum erau departe de 
noi, n-am auzit nimic, dar am avut impresia că Sima se străduia să con- 
vingă pe Zăvoianu să facă sau să nu facă ceva... Pe când vorbeau încă, 
a făcut Rioșanu irupție în birou, şi de la ușă, văzând pe Sima: „Ah, bravo 
Sima, eşti aici!“. Apoi, întorcându-se spre noi: „Am venit să vă iau să 
vă duc acasă!“ „Hai veniţi! Vom vedea mai târziu ce e de făcut!“ Ne-am 
luat ziua bună de la Sima, şi în naivitatea noastră am mulțumit şi lui 
Zăvoianu şi am pornit cu Rioşanu care a ieșit în fruntea noastră şi cu doi 
agenţi a dat la o parte mulțimea ce forfotea în anticameră şi astfel am 
ajuns în două minute iarăși pe platformă. Aici ne-am urcat repede în 
două automobile — în al lui Rioșanu, el, Tătărăscu, Ghelmegeanu și 
cu mine, într-un al doilea, fraţii Marinescu. 
Pe drum, şi de la Rioşanu au început lămuririle... Am aflat astfel că 
în cursul nopţii, la Jilava, după dezgroparea osemintelor lui Zelea Co- 
dreanu şi a tovarășilor săi de suferință, legionarii prezenți uciseseră, cu 
focuri de revolver, pe toţi deţinuţii arestați de Comisia prezidată de 
Bănescu (anchetă asupra omorurilor din noaptea de 29/30 noiembrie 


| a: a ai a . . 
Biriş era omul lui Sima. Atitudinea lui, în evenimentele pe care le povestesc aci a fost foarte 
corectă şi amicală chiar — deşi cred că nu nutrea omul multă simpatie pentru noi. 

1938), 64 la număr, printre care generalul Argeşanu, Gavrilă Mari- 
nescu, lamandi, general Bengliu etc. Am mai aflat că noi fuseserăm 
ridicaţi ca să fim şi noi judecaţi la repezeală de un tribunal revolu- 
tionar, întrunit la Poliţie şi prezidat de Zăvoianu, apoi executaţi în 
beciuri. Rioşanu a adăugat că nu ne putea duce acasă, ci la Ministerul 
de Interne, unde ne ruga să stăm câteva ceasuri, până se vor linişti lu- 
crurile... 

Aduşi la Interne pentru câteva ceasuri, am stat acolo şase zile... Abia 
acolo, în biroul lui Rioșanu, am priceput prin ce trecusem, şi m-am 
prăbuşit sufletește... Nu atât de spaima pericolului prin care mă strecu- 
rasem — şi care nu mi se înfățişase decât după ce mă aflasem la adă- 
post — cât din pricina răsturnării întregului meu rost politic... 

Până atunci, cu toată părerea de rău pentru greșelile comise, sim- 
patia care mă legase în trecut de Mişcarea Legionară nu fusese înăbu- 
şită... Și faţă de tot ce făcusem pentru gardişti sub fostul regim, eram 
în drept să socotesc că și conducătorii Mișcării nutreau pentru mine 
simţăminte de prietenie. Scuzele lui Sima după incidentul din septem- 
brie de la Sinaia, atitudinea mai multor fruntaşi legionari şi chiar a 
generalului Antonescu mă întăriseră în această idee... Și iată-mă deo- 
dată într-un sac cu inamicii Mişcării şi cu profitorii vechiului regim și 
osândit la moarte... Cădeam de sus! 

Cum? Eu care am tratat cu Zelea Codreanu și cu Zizi Cantacuzino 
împăcarea între Mişcarea legionară şi Regele Carol, eu care n-am făcut 
parte din Guvernele asasine, cu care am protestat cu cca mai scârbită 
revoltă contra omorurilor, cu care am salvat de la moarte şi din lagăre 
câţi am putut, eu care am un dosar întreg de cmoţionante scrisori de 
recunoştinţă din partea legionarilor şi a neamurilor lor — eu, să ajung 
să fiu pus pe o linie cu lamandi şi cu Gavrilă Marinescu? 

Dar ce să mă mai mir? N-am ajuns tot eu şi în faţa comisiunilor de 
anchetă, deşi n-a fost ministru mai cinstit ca mine — deşi (cu tot cât 
am câştigat în Consiliile de Administratie) averea mea a mers tot dimi- 
nuând şi mă găsesc astăzi cu 15 milioane datorii ipotecare... 

Dar ce să mai zic; națiunea şi-a pierdut drepturile ei — suntem în 
plină anarhie, morală şi materială... 


Vineri 27 decembrie. Reiau condeiul cu silă; nu mai am nici o poftă 
să seriu. Vreau însă să închei acest caiet... 

La anul ce vine, dacă Dumnezeu îmi va mai da zile, voi vedea de va 
mai fi cazul şi de voi mai [i în stare să duc mai departe aceste însemnări... 

Reiau dar firul celor întâmplate la 27 noiembrie ca s-o sfârșesc. 
Toată ziua am petrecut-o în biroul lui Rioşanu, la Minister, tâmpiţi și 

nedumeriţi. După sosirea noastră, după o jumătate de oră a fost adus de 
la Poliţie şi Ralea, şi a mai venit să se pună la adăpost și Bentoiu, ame- 
nințat și el. Rioşanu, care ne salvase de la moarte, ne-a îngrijit mai de- 
parte ca un tată, ne-a servit un excelent dejun rece de la Capşa!, în sala 
cea mare a Ministerului, unde am luat şi masa de seară, tot de la Capşa, 
împreună cu cei doi ofițeri ai Gărzii, cu Marinescu, şeful de cabinet al 
generalului Petrovicescu şi cu d.d. Stoia şi Ștefănescu, şi ei de la ca- 
binetul Ministerului — şi din care cel dintâi (Stoia) trebuia să ne tră- 
deze în cursul nopţii... 

Toată după-amiaza am petrecut-o în mijlocul ştirilor alarmante sau 
mai liniştitoare pe care nu le aduceau pe rând Rioşanu, Mânzatu sau 
Borşan (cei doi şefi de cabinet ai lui Alecu) — şi nevestele noastre 
autorizate să ne vadă... Pe nevastă-mea a adus-o chiar Rioşanu, şi mai 
către seară a venit o a doua oară cu fiică-mea... Ce emoție! Au venit şi 
Filip şi Alimănescu, şi am aflat astfel că nu li se întâmplase nimic, căci 
fuseseră amenințați şi ei... 

Pe când eu unul stam pleoștit într-un jeţ și căutam să despic absur- 
ditatea situației mele; pe când ceilalţi făceau fel de fel de planuri cum 
să-şi salveze viața — pe când Tătărescu, incorigibil, ne făcea discursu- 
ri sonore şi vorbea de Poiana, de pandurii şi de carabinele lui — Rio- 
şanu se ocupa de siguranța noastră... 

Cine ar fi crezut vreodată că simpaticul Rioşanu, bun numai de pe- 
treceri, să se reveleze nu numai ca un adevărat erou, dar şi ca un orga- 
nizator de frunte! În acele zile teribile, în care toţi îşi pierduseră capul 
în Guvern, până şi generalul Antonescu (ameninţat şi el, ca şi Sima, de 
altminteri) — numai Rioşanu a rămas cu sânge rece și a organizat re- 
zistența împotriva extremiștilor Mişcării, şi înfrângerea lor! 

Toată ziua de miercuri, ca şi Joi a doua zi, plecarea noastră imediată 
din ţară, a fost lozinca generală. Rioșanu ne-a pus pe Radovici, un 
funcționar de la Interne, la dispoziţie ca să ne facă pașapoartele — și 
pe de altă partea ne-a cerut să ni se facă acasă valizele, noi urmând să 
mergem direct la la Minister la gară. 

Anticipez: de unde miercuri trebuia să plecăm peste graniță, a doua 
ZI, joi, sau cel mai târziu vineri, chestiunea plecării noastre s-a tot di- 
luat — şi până azi, 27 decembrie, tot n-am plecat, niciunul... 


| A doua zi, mai dumeriţi, am cerut să nu ni se mai întindă masă în sala cea mare, ci să ni se 
aducă o mâncare mai simplă, de la restaurantul Gării de Nord, în biroul lui Rioşanu, transformat 
în „sală comună“ pentru noi. Alături de biroul lui Rioșanu era un mic cabinet, cu o privată, o casă 
de fier, un spălător şi o canapea. Acolo primeam pe rând soțiile şi vizitatorii noştri — acolo am 
petrecut eu, pe canapea, prima noapte, noaptea trauică, pe care o descriu mai la vale... 

Ni s-au dat pe rând mai multe explicaţii: ba că nu sosiseră valizele!, 
ba că nu se luaseră măsurile de siguranță până la frontieră etc. etc. In 
realitate, generalul Antonescu n-a vrut să ne dea drumul, fie că se te- 
mea de reacțiile unora din noi în străinătate, fie că nu voia să mărtu- 
risească prin expedierea noastră că nu ne poate păzi, fie că voia să ne 
ţină la dispoziţia diferitelor Comisiuni de anchetă în faţa cărora eram 
chemaţi... l 

Până miercuri seara nici unul din noi nu se dumirise bine; eram toți 
ca tâmpiţi faţă de neașteptata pacoste ce ne căzuse pe cap, așa încât tot 
ce nu era noi, ne lăsa indiferenți. Către seară, am aflat că Madgearu şi 
lorga dispăruseră de acasă, dar nu am dat prea mare importanță știrii, 
căci nu ne-am închipuit un moment că ar fi putut fi urmăriţi, Madgcaru 
mai ales... 

Abia a doua zi joi am aflat oribilul adevăr... | 

În noaptea de miercuri spre joi, am mai văzut o dată moartea cu 
ochii... Ne întâlnisem cum putusem, îmbrăcaţi cum eram, pe fotelele şi 
canapelele din biroul lui Rioşanu şi din biroul alăturat al şefilor de 
cabinet. Eu mă culcasem pe dormeza din cabinetul de toaletă, şi cu tot 
gâlgâitul closetului, adormisem — căci eram istovit de nervi. Pe la ora 
4 dimineaţa, îmi bate Tătărescu la uşă și îmi spune: „Scoală-te, căci îmi 
pare că vin camarazii peste noi...“ | IN 

Sar în picioare şi trec dincolo. Pe sală voci — nu multe —- bătăi în 
ușă, şi rugărhinte să deschidem... Clonţa, chestorul care se închisese cu 
noi, a crăpat ușa şi a închis-o repede: recunoscuse pe doi din cei mai 
cunoscuţi ucigători, pe camarazii Socariciu şi Găină... cu e1 era tânărul 
şi blajinul Stoia, care în ajun la masă se îndignasc de cele întâmplate şi 
se bucurase de salvarea noastră... Toţi trei erau cu revolvere... 

După zece minute de bătaie în uşă şi de somaţiuni de deschidere, 
cei din afară au încercat să forțeze intrarea, dar n-au reușit, căci ușile 
groase de stejar, nu s-au clintit. Un moment de tăcere şi a 7bârnâit tele- 
fonul... Vocea lui Stoia: ne chema din biroul vecin (biroul lui Biriș) ca 
să ne convingă să deschidem. Mai întâi a căutat să ne ademenească, 
apoi a început cu amenințările. Șapte câţi eram, au aveam un revolver: 

ei aveau trei automate — soarta noastră, dacă am fi deschis, ar fi fost 
pecetluită... Na E 
Am început să negociem pe rând la telefon, Ralea, Tătărăscu şi cu 
căci ne chemau pe unul după altul ca să ne convingă să dechidem. Am 
sfârşit prin a le spune că vom deschide, numai să ne lase să ne îmbră- 
căm (deși eram îmbrăcaţi), că nu era rea-voinţă din partea noastră dar 
că primisem consemnul să nu deschidem nimănui, şi câte și mai câte. 


l Trebuia să mergem toţi în Halia, Tătărescu ar fi preferat Belgradul, dar nu i s-a aprobat. 


538 CONSTANTIN ARGETOIANU 


Căutam să câştigăm timp, căci de la alt telefon vestisem Comanda- 
mentul Militar Central despre cele ce se petreceau şi cerusem ajutor... 
Asaltul (căci au mai venit să împingă în uşi) și palavrele noastre au 
durat 25 de minute. În cele din urmă ni s-au dat 2 minute ca să deschi- 
dem, iar de nu vom deschide ni s-a spus că vor sparge uşa cu topoa- 
rele... Am cerut 5 minute; pe când ne tocmeam, un zgomot de motoare 
pe piaţă ne-a dat să înțelegem că sosiseră ajutoarele cerute... „Dar dacă 
or fi dimpotrivă, de ai lor?“ — a observat Tătărescu... N-au trecut două 
minute şi am fost nu numai dumiriți, dar şi salvaţi... Căpitanul An- 
dreescu, un vlăjgan simpatic, plin de curaj şi de optimism, s-a prezentat 
la ușa noastră... Venise cu două tancuri şi cu un pluton de soldați într-un 
camion... Cum au simţit că urcă soldaţii scara, cei trei muschetari au 
şters-o, pe o poartă dosnică... 

Mai târziu, dimineaţa, am aflat amănuntele atacului îndreptat împo- 
triva noastră... Se făcuse greşeala să nu se pună gardă decât la uşile 
exterioare, şi acestei gărzi nu se dase consemnul să nu lase să intre pe 
nimeni, oricine ar fi. La poarta din dos a Ministerului, pe unde au in- 
trat, Stoia s-a legitimat ca funcţionar al Departamentului şi a fost lăsat 
să treacă cu cei doi tovarăşi ai săi... Ce s-a petrecut apoi, a rămas cam 
confuz... Comandantul gărzii pare că dormea, și nimeni nu s-a dus să 
îl scoale, iar Marinescu, şeful de cabinet al tui Petrovicescu, în paza cui 
fusesem lăsaţi, a dat bir cu fugiţii (frică sau complicitate?), mulţumin- 
du-se să ne telefoneze din depărtare: „Nu deschideţi!“ 

Indrăzneala acestui atac în însuşi localul Ministerului, a făcut vâlvă 
mare... În urma unei anchete imediate, Stoia și Ştefănescu! au fost des- 
tituiți — dar Stoia a fost numit a doua zi şeful organizaţiei legionare 
din judeţul Constanţa... Marinescu a scăpat, susținând că plecase după 
ajutor... În locul pichetului de gardă, au fost adusc joi dimineaţa 3 com- 
panii cu mitraliere, sub comanda unui locotenent colonel ajutat de 2 
maiori, de 3 căpitani și de alți ofiteri! Căci Rioşanu a venit să ne spună 
că nu ne dă drumul acasă, cum fusese vorba, şi că ne organizează un 
dormitor mai confortabil. 

Ni s-au adus dormeze, noi am adus rufe de acasă, şi am fost instalaţi 
în cele trei odăi ale contabilităţii Ministerului, sus la etajul al 2-lea. 
Toate culoarele au fost ocupate miliiăreşte, cu consemnul să se tragă, 
de la ora 8 seara înainte, împotriva oricui n-ar fi însoţit de unul din 
ofiţerii gărzii. 


| Un coleg al lui Stoia, la cabinetul lui Petrovicescu, care mâncase şi el cu noi seara în ajun, 
dar a cărui prezență, noaptea, în Minister, n-a fost dovedită... 

Norocul nostru a fost că nu fusesem instalați de miercuri seara în 
camerele de sus. Căci aceste camere sunt despărțite între ele și de cu- 
loare prin uşi cu geamlâc, prin care ucigașii puteau da buzna cu ușu- 
rință, şi chiar trage în noi, fără să intre, prin geamuri... 

După cum miercuri dimineaţă am scăpat fiindcă am avut norocul să 
fim duşi la Poliţie, de unde ne-a ridicat Rioşanu!, miercuri noapte spre 
joi, am scăpat fiindcă am avut iarăşi norocul să fim lăsaţi în cabinetul 
aceluiași Rioşanu, în loc să fim instalaţi „mai comod“(!!) pentru noap- 
te, în birourile Contabilităţii... 

De ce atârna viaţa unui om! De două ori în 24 de ore, Rioşanu ne-a 
salvat de la o moarte sigură... 


Tot aşteptând paşapoartele și învoirea de plecare, am petrecut 6 zile 
la Ministerul de Interne... Ce au fost aceste 6 zile, în care abia am putut 
să ne spălăm sumar şi să ne primenim, ce au fost aceste 5 nopți dormite 
ca vai de noi, îmbrăcaţi pe jumătate şi cu inima strânsă — nu o mai pot 
spune aci... | 

Situaţia noastră la Ministerul de Interne nu mai era tenabilă. Noi, 
enorma gardă pe care prezenţa noastră o impunea, vizitele necontenite 
pe care le primeam — totul contribuia să dea Ministerului un aspect de 
puşcărie... Apoi între noi, ne enervam unii pe alţii, prin veştile colpor- 
tate şi aduse fiecăruia prin familiarii săi. 

În fine, luni 2 decembrie, plecarea noastră în străinătate devenind 
tot mai problematică şi lucrurile mai liniștindu-se, Roşianu a hotărât să 
ne ducă acasă, punând casele noastre sub pază bună. Cum nu putea 
însă păzi prea multe case, s-a convenit ca Tătărescu să ia la el pe Ghel- 
megeanu, eu pe Ralea, iar frații Marinescu să fie găzduiți la Inspecto- 
ratul Jandarmeriei.2 

Şi astfel, luni seara, la orele 8 mi-am reintegrat domiciliul, cu mare 
emoție. Mi-am găsit casa păzită de 39 de jandarmi, comandaţi de sub- 
locotenentul Voinescu?. Santinele în jurul casei şi în casă... Şi de atunci 
trăiesc aşa. Prizonier voluntar, primesc prieteni şi prietene — dar n-am 
ieșit din casă. Așa m-a sfătuit şi mă sfătuieşte Rioșanu, salvatorul meu 
— şi, ce să fac? Îl ascult ... 

i Madgearu şi lorga n-au mai fost duşi la Poliţie, ci direct la locul martiriului lor... 

2 Bentoiu ne părăsise după noaptea zbuciumată de miercuri spre joi, socotindu-se mai în si: 
guranță la o prietenă legionară, iar fraţii Marinescu până în cele din urmă n-au fost duşi la Jan- 
darmerie, ci la doctorul acasă. 


3 După câteva zile, postul a fost redus la 20 oameni. sub. It. Voicescu, lt. Calina, loc. Bădeacu 
şi sub. lt. Mihăescu, au făcut cu rândul, fiecare câteva zile. 

Nu-mi vin în fire şi nu pot să pricep... Eu care n-am nici o vină în 
prigoana legionarilor; eu care m-am pus luntre-punte ca să-i scap sau 
să le îmbunătăţesc situaţia; eu care am făcut ce am putut ca să-l împac 
pe Zelea Codreanu cu Regele Carol şi care m-am despărțit de fostul 
Suveran fiindcă nu voia să se înduplece la politica mea — să ajung 
proscrisul lor!!! 

La toate mă aşteptam, dar la asta nu! 

Proscris politic, şi urmărit în faţa diferitelor comisiuni de anchetă 
— eu care am administrat banul Statului cu scrupulozitate, care am ră- 
mas omul cinstit cunoscut ca atare de toată lumea!! N-am făcut parte 
nici din guvernele de prigoană a Mişcării Legionare, nici din guvernele 
de pricopseală ale Camarilei. Atunci de ce toată năpasta pe capul meu? 

Nu pricep, nu pricep... 

Și nedreptatea morală ce mi se face, mă deprimă și mă roade, și 
simt cum îmi subțiază firul vieţi... 

Cât va mai ţine această stare de lucruri? Rioșanu mă asigură că 
toate se îndreptă spre bine... 

Să dea Dumnezeu să fie aşa... 


Luni 30 decembrie. Nu mai am nici o poftă de scris... Mă simt atât 
de singur şi dezlegat de restul lumii! Trecutul e mort, şi nu pot contura 
încă cadrul viitorului!... 

Închei aici însemnările mele. Dacă voi mai fi pe lumca asta, şi dacă 
voi mai avea ceva de scris -— voi deschide un nou caiet —- când voi re- 
intra printre cei vii, dacă voi mai fi vreodată în rândul lor... 


(Urmează volumul IX, 1941) 

